
I skyrius 
KELEIVIS 


W 

V Anos dienai einant į pavakarį, tarp pušų vinguriuo- 
jančiu smėlėtu takeliu skardin kopė vyras ir vaikas. Tą 

žiemą Ispanijos valdovai puolė Granadą, paskutinę pusiasa- 

lyje išsilaikiusią maurų tvirtovę, taigi pasakosime apie įvy- 

kius, nutikusius penkioliktojo amžiaus paskutinį dešimtmetį. 

Prieš keliauninkų akis glūdėjo ilga kopų virtinė, nu- 
banguojanti daugelį mylių Kadiso pusėn. Iš pietvakarių at- 
lėkę pikto vėjo šuorai pustė jiems į veidą smėlį. Užnugary- 
je, pilkų debesų prislėgtas, pilkavo audrotas Atlanto vande- 
nynas. 

Vyras buvo apyaukštis, plačiapetis, ilgų rankų ir ko- 
jų, iš visko sprendžiant, nepaprastos jėgos. Iš po neišvaiz- 
džios apvalios skrybėlės kyšojo tankūs rudi plaukai. Pilkos 
akys žiburiavo įdegusiame, išdidžiame, sakytum, patricijaus 
veide. Beje, apsirengęs jis buvo labiau nei kukliai. Kelius 
siekiantį durtinį, pasiūtą iš naminės, kažkada juodos, bet 
jau gerokai išblukusios gelumbės, buvo persijuosęs papras- 
čiausiu odiniu diržu. Prie diržo karojo durklas ir odos mai- 
šelis: durklas — prie dešinės, o maišelis — prie kairės ran- 
kos. Raitininko kelnės, surauktos iš šiurkštaus juodo vilno- 
nio audeklo, kojos aptemptos auliniais batais. Ant lazdos, 
permestos per petį, vyriškis nešėsi apsiaustan susuktą savo 
kuklią mantą. Jam galėjai duoti trisdešimt penkerius me- 
tus su trupučiu. 

Vaikas, kokių septynerių ar aštuonerių metų stiprus 
berniūkštis, žingsniavo laikydamasis dešinės vyro rankos. 
Kilstelėjęs galvą, paklausė: „Ar dar toli?“ 


Klausė portugališkai ir atsakymą išgirdo ta pačia 
kalba. 

— Šį klausimą, padėk man, Dieve, aš užduodu sau 
jau bene dešimtį metų ir dar nesulaukiau atsakymo. — Ta- 
čiau tučtuoj nuramino berniuką: — Ne, ne, nebetoli. Žiūrėk. 
Mes jau beveik ir atėjome. 

Takelis suktelėjo į šoną, ir jiedu atsidūrė priešais il- 
gą žemą pastatą — akinančiai baltą kvadratą tamsių pušų, 
prigludusių prie jo rytiniu kraštu, fone. Kvadrato centre, 
tarsi raudonkepuris grybas, į dangų kilo koplytėlė čerpėmis 
dengtu stogu. 

— Šiandien čia galutinis mūsų kelionės tikslas, Die- 
gai, — tarė vyras, rodydamas pastatą. — O gal pradžia, — 
jis tarsi garsiai mąstė. — Girdėjau, prioras — išsimokslinęs 
žmogus ir turi nemažą įtaką karalienei. Mat buvo jos nuo- 
dėmklausys. Moterys visuomet paklūsta tam, kas išklauso 
jų išpažintį. Tokia mūsų mįslingo gyvenimo maža paslaptis. 
O mes žengsime į šiuos namus nuleidę galvas, nieko nepra- 
šydami. Žinok, sūnau mano, šiame pasaulyje jau taip — jei 
ko prašysi, bemat užsitrauksi nemalonę. Šią pamoką tau 
dar teks išmokti. Jeigu nori gauti, ko neturi, sėrgėk, Dieve, 
tik neužsimink, kad tas daiktas tau reikalingas. Atvirkš- 
čiai, žmonėms parodyk, kokią jie pajustų palaimą, jeigu 
įprašytų paimti tai, ko tu slapta trokšti. Tavo jaunam pro- 
tui tai dar sunku suvokti, Diegai. Juk ir aš pats visai ne- 
seniai šią tiesą supratau, o esu už tave nepalyginamai vy- 
resnis ir kur kas labiau patyręs. Mes patikrinsime šią tiesą 
su geraširdžiu pranciškonu. 

Geraširdžiu pranciškonu vyriškis pavadino frėją Chu- 
aną Peresą, La Rabido vienuolyno priorą. Frėjas Chuanas 
manė, kas žmogaus sielą atspindi jo balsas. Prioras, matyt, 
turėjo be galo jautrią klausą. Galimas daiktas, tai lėmė nuo- 
dėmklausio patirtis: jis klausydavosi nusidėjėlio, jo nema- 

tydamas, ir vien iš balso tekdavo spręsti, ar nusidėjėlis yra 
nuoširdus ir, suprantama, kokią skirti bausmę. 

Ir jeigu ne frėjo Chuano įprotis žmogaus balsui skirti 
nepaprastą reikšmę, galimas daiktas, mūsų keliauninkui 
nebūtų pasisekę taip lengvai pasiekti trokštamo tikslo. 

Prioras tuo metu vaikštinėjo po kiemą su atversta 
maldaknyge rankose. Jo lūpos krutėjo, be garso tardamos 
maldos žodžius. ŪUmai jis išgirdo kažką kreipiantis į pasau- 
lietį brolį vartininką: 

— Mielaširdingasis mano broli, gal susimylėtum ir 
duotum truputį duonos bei vandens šitam pavargusiam vai- 
keliui? 

Prioro dėmesį patraukė ne žodžiai, dažnai tariami 
prie vienuolyno vartų, o balsas, ir dar labiau nei balsas — 
stebinantis kontrastas: prašančiojo tonas bylojo apie savo 
vertės suvokimą, išdidumą ir tuo pačiu nuolankumą. Tik- 
riausiai šį kontrastą būtų pastebėjęs ir ne tokios jautrios 
ausies žmogus kaip frėjas Chuanas. Jis nugirdo ir užsienie- 
tišką akcentą, tačiau taisyklingas kiekvieno garso tarimas 
bylojo, kad šis žmogus nemažai laiko skyręs ispanų kalbos 
mokymuisi. 

Frėjas Chuanas, kuriam nebuvo svetimas žmogiškas 
smalsumas, ypač jei išpuldavo galimybė nors šiek tiek pa- 
įvairinti monotonišką La Rabido gyvenimą, užvertė maldak- 
nygę, nepamiršęs įkišti piršto į tą vietą, kur ką tik skaitė, 
ir pasuko prie vartų, norėdamas pažvelgti į prašytoją. 

Pakako tik užmesti akį ir jis bemat įsitikino — vyro 
išvaizda visiškai atitinka jo balsą. Aukštaūgis, gražios iš- 
vaizdos. Švariai nuskustas valingas smakras ir ereliška no- 
sis bylojo ne tik apie fizinę, bet ir dvasios jėgą. Ypač priorą 
paveikė nepažįstamojo akys — didelės, pilkos, tyros kaip 
pranašo arba mistiko, kurio atidų žvilgsnį retas atlaiko. Ry- 
šulį su daiktais ateivis buvo pasidėjęs ant akmeninio suolo 
prie vartų. Prioro akys pastebėjo ir kuklų vyro apdarą. 

Berniukas, kuriam vyras meldė duonos ir vandens, stovėjo 
už jo nugaros ir baugščiai žvelgė į ateinantį vienuolį su mal- 
daknyge rankoje. 

Don Chuanas ėjo neskubėdamas. Tai buvo apvalai- 
nas storulis: pilka sutana, pailgas blyškus veidas, geros 
akys, storos lūpos. Jis pasveikino nepažįstamąjį šypsena ir 
lotyniška fraze, norėdamas patikrinti jo išsilavinimą, o taip 
pat tikybą, nes erelio nosis virš storų jausmingų lūpų dar 
nereiškė, kad jis — krikščionis. 

— Pax Domini sit tecum*. 

— Et cum spiritu tuo**, — atsakė nepažįstamasis, 
truputį palenkdamas išdidžią galvą. 

— Jūs — keliauninkas, — prioras ne klausė, o kon- 
statavo. Nenorėdamas trukdyti, vartininkas pasitraukė to- 
lėliau. 

— Keliauninkas. Tik ką atkakau iš Lisabonos. 

— Kur veda jūsų kelias? 

— Šiandien norėčiau nupėdinti tik iki Uelvos. 

— Tik tiek? — frėjas Chuanas nustebęs kilstelėjo tirš- 
tus antakius. — Bet juk iki Uelvos gal dešimt mylių. O ne- 
trukus naktis. Ar kelią žinote? 

Keliauninkas nusišypsojo. 

— Tai ne bėda mokančiam rasti kelią vandenynuose. 

Prioras jo balse pajuto pasididžiavimą. Vėl paklausė: 

— Ar esate patyręs jūrininkas? 

— Spreskite patys. Šiaurės kryptimi nuplaukiau iki 
Tulės, plaukdamas į pietus, pasiekiau Gvinėją, o rytų pusė- 
je — Aukso ragą. 

Prioras giliai atsiduso ir dar atidžiau sužiuro į vyrą, 
norėdamas įsitikinti regįs ne pagyrūną. Pagaliau patenkin- 
tas vėl nusišypsojo. 


* Dievo pasaulis su tavimi. 
** Įr dvasia jo su tavimi. (lot.). 


— Vadinasi, pabuvojote pasaulio pakraščiuose. 

— Teisingiau sakant, to pasaulio, kurį pažįstame. Bet 
ne tikrojo pasaulio. Iki tikrojo pakraščių — dar plaukti ir 
plaukti. 

— Kaip galite šitą teigti, niekada jų neregėjęs! 

— O argi jūs, šventasis tėve, neteigiate, kad yra rojus 
ir pragaras, nors niekada jų nematėte? 

— Tai paremta tikėjimu ir dievoieška, — išgirdo rūs- 
toką atsakymą. 

— Teisingai. O jeigu kalbėsime apie mane, tai prie 
tikėjimo ir dievoieškos dar reikia pridėti kosmografiją ir ma- 
tematiką. 

— A! — prioro akyse sužibo smalsumo ugnelės. — Už- 
eikite, senjore, užeikite susimildami. Čia pučia kiaurai, o ir 
vakaras vėsokas. Inosensijau, uždaryk vartus. Prašau jūsų, 
senjore — parodykite mums garbę, neatsisakykite mūsų 
kuklaus svetingumo. Kuo jūs vardu, senjore? 

— Kolonas. Kristupas Kolonas. 

Atidus prioro žvilgsnis vėl perbėgo semitiškais keliau- 
ninko veido bruožais — ši pavardė nebuvo jau tokia reta 
tarp naujųjų krikščionių, o prioras galėjo prisiminti ne vie- 
ną atsitikimą, kai Šventieji rūmai pasiųsdavo juos į laužą 
už žydų religijos pranašavimą. 

— Kuo verčiatės? 

— Aš — jūrininkas ir kosmografas. 

— Kosmografas! — Prioras bemat pamiršo visus įta- 
rinėjimus. Be kita ko, jį labai domino kosmografijos pa- 
slaptys. 

Suskambo varpas. Iš vidaus apšviesti sušvito pailgi 
gotiški koplyčios langai. 

— Turiu jūsų atsiprašyti — vakarinių pamaldų me- 
tas, — tarė frėjas Chuanas. — Inosensijus palydės į svečių 
celę. Pasimatysime per vakarienę. O tuo tarpu numalšinki- 

te berniuko alkį ir troškulį. Suprantama, naktį praleisite 
pas mus. 

— Esate labai malonus nepažįstamam žmogui, pone 
priore, — Kolonas oriai priėmė pasiūlymą, kurio ir tikėjosi. 

Prioras iš tikrųjų buvo geros širdies, nors pats pui- 
kiai žinojo, kad taip elgiasi ne vien iš gerumo. Jis akimoju 
perprasdavo žmones. Aiškiai matė— į vienuolyno vartus pa- 
sibeldė ne eilinis keleivis. Pokalbis su tokiu žmogumi galėjo 
duoti nemažai naudos. O jeigu ir nieko neduotų, tai bent 
šiek tiek pajįvairintų gana nuobodų gyvenimą. 

Tačiau Kolonas neskubėjo į celę, o pasistengė parody- 
ti priorui esąs giliai tikintis. 

— Pailsėti dar suspėsiu. Pirmiausia norėčiau padė- 
koti mūsų Dievui ir švenčiausiajai Mergelei už tai, kad ji 
atvedė mus į tokius svetingus namus. Jeigu leisite, šventa- 
sis tėve, aš eisiu drauge su jumis į vakarines pamaldas. 
Žinoma, mažylis pavargo. Mielai sutikčiau, kad juo pasirū- 
pintų kuris nors brolis. 

Jis pasilenkė, norėdamas pasikalbėti su vaiku, kuris, 
gimęs ir mokęsis Portugalijoje, kastilietiškai nesuprato nė 
žodžio. Išgirdęs tėvą žadant jam ilgai lauktą poilsį ir sočią 
vakarienę, berniukas noriai nusekė paskui brolį pasaulietį. 
Kristupas palydėjo jį meiliu žvilgsniu. 

— Aš jus trukdau, šventasis tėve, — tarė. 

Maloniai nusišypsojęs, prioras pakvietė jį užeiti į ma- 
žąją koplytėlę, pavadintą šventosios mergelės Rabidos var- 
du — Rabida stebuklingai išgydydavusi pamišėlius. 

Varpas nutilo. Vienuoliai jau buvo susibūrę chore, ir 
prioras, palikęs Koloną koplyčios prieduryje, nužingsniavo į 
savo vietą. 


2 skyrius 
LA RABIDO PRIORAS 


p“ Dominus Domino Meo: Sede A Dextris Meis...* — 
koplyčioje skambėjo malda ir frėjas Chuanas, marks- 
tydamasis nuo žvakių dūmų, patenkintas stebėjo pamal- 
džiai klūpantį svečią. 

Prioro smalsumas buvo begalinis — jis paliepė pa- 
kviesti Koloną prie savo stalo, o ne pamaitinti šaltoje salė- 
je, skirtoje benamiams klajūnams. 

Kolonas priėmė pakvietimą lyg niekur nieko — nei 
nustebo, nei dvejojo, ir broliai, sėdėję prie ilgų stalų valgo- 
mojo pasieniuose, paslapčia žvilgčiojo į kukliai apsirengusį 
nepažįstamąjį, išdidžiai tarsi princas įžengus; kartu su pri- 
oru, ir klausė savęs, kas per vienas tas idalgas, malonėjęs 
aplankyti jų kuklią buveinę. 

Frėjas Chuanas nuvedė Koloną į tolimąjį valgomojo 
galą, kur ant neaukštos pakylumėlės stovėjo prioro stale- 
lis. Sieną puošė freska, vaizduojanti paskutinę vakarienę. 
Sprendžiant iš darbo kokybės, jos autorius buvo kažkuris 
vienuolis. Salės skliaute tas pats dailininkas pavaizdavo 
šventąjį Pranciškų, beje, ir toji freska nepasižymėjo meniš- 
kumu. Paveikslus apšvietė palubėje pakabinta šešiaragė 
alyvinė lempa. Ant sienų, prie kurių buvo išrikiuoti stalai, 
kabėjo dviejų Medinos-Selio hercogų portretai. Vyrai buvo 
pavaizduoti visu ūgiu, sumedėjusiomis rankomis, kojomis, 
liemenimis ir galvomis. Hercogai piktai žvelgė vienas į ki- 
tą. Kvadratiniai, grotomis užraizgyti langai tebuvo tik 


* Ir tarė Dievas: sėsk prie mano dešiniosios rankos ...(lot). 

šiaurinėje sienoje ir gana aukštai — pro juos matėsi vien 
dangus. 

Skanėstais vienuolių nelepino, bet maitino gerai: 
šviežia, tik ką sugauta žuvimi aštriame padaže, veršienos 
sultiniu, balta duona ir kvapniu vynu iš Paloso, iš vakari- 
nių slėnių vynuogynų, kurie prasidėjo tuoj už pušyno. 

Valgė vienam vienuoliui katedroje monotoniškai skai- 
tant skyrių iš šventojo Pranciškaus „Vita et Gesta“. 

Kolonas sėdėjo prioro dešinėje. Kairėje prie frėjo Chu- 
ano įsitaisė jo padėjėjas ir vienuolių broliukų auklėtojas. 
Aliejinės lempos prieblandoje pranciškonų figūros prie ilgų 
stalų priminė pilkus šešėlius. 

Vienuoliui katedroje ištarus paskutinius žodžius, pil- 
kosios figūros sujudo, ir tą atokvėpio valandą prie eilinių 
vienuolių stalų sušnaro prislopinta šneka. Tuo tarpu ant 
prioro stalo padėjo dubenį su vaisiais: apelsinais, datulė- 
mis, obuoliais ir saldaus vyno ąsotį. Frėjas Chuanas savo 
svečiui pripylė pilną puodelį, galbūt vildamasis tokiu būdu 
atrišti jo liežuvį. O po valandėlės ryžosi tiesiai paklausti: 

— Sakykite, senjore, ar po tokių ilgų ir tolimų klajo- 
nių jūs traukiate į Uelvą pailsėti? | 

— Pailsėti? — Kolonas atsilošė.— Ne. Uelva tik 
žingsnis į naują kelionę. Tikriausiai ten pabūsiu kelias die- 
nas — pas giminaitį mano žmonos, kuri jau iškeliavo į kitą 
pasaulį — duok, Viešpatie, atilsį jos sielai. O vėliau vėl lei- 
siuos į kelionę. — Ir visai tyliai pridūrė: — Kaip Kartafilas. 

— Kartafilas? — prioras suraukė kaktą, stengdama- 
sis kažką prisiminti. Veltui. — Kažkodėl nepamenu tokio. 

— Tai Jeruzalės batsiuvys, spjovęs į mūsų Viešpatį ir 
pasmerktas vargti iki antrojo jo atėjimo. 

Frėjo Chuano veidas ištįso iš nuostabos: 

— Senjore, juk tai labai baisus palyginimas. 

— Sakyčiau, tai išniekinimas, išsiveržęs iš manęs 
praradus kantrybę. Argi mane vadina ne Kristupu? Argi 

mano varde neįžvelgiate Dievo ženklo? Kristupas. Christum 
terens. Kristaus skelbėjas. Štai mano misija. Tam aš gi- 
miau šiame pasaulyje. Tam esu išrinktas. Nešti žinią apie 
jį į dar nežinomas žemes. 

Ant prioro liežuvio jau sukosi klausimas, bet, frėjui 
dar nespėjus praverti burnos, prie jo prigludo padėjėjas ir 
kažką pašnibždėjo. Chuanas pritardamas linktelėjo. Visi at- 
sistojo ir padėjėjas sukalbėjo padėkos maldelę. 

Tačiau Kolonui vakarienė dar nesibaigė. Jis jau buvo 
beeinąs paskui vienuolius, bet prioras sulaikė ir, užėmęs 
savo vietą stalugalyje, paprašė sėstis. 

— Mes neturime kur skubėti, — ir Kolono puodelį 
pripylė saldaus vyno. 

— Senjore, jūs užsiminėte apie nežinomas žemes. Ką 
turėjote galvoje? Platono Atlantidą ar Septynių Miestų sa- 
lą? 

Kolonas sėdėjo nudūręs akis, nenorėdamas, kad frė- 
jas Chuanas pamatytų jose sužėravusių ugnelių. Kaip tik 
šito klausimo Kolonas ir laukė. O tai bylojo, kad mokytasis 
vienuolis, kurio nuomonės klausydavo karalienė, pakliuvo į 
svečio sumaniai užmestą tinklą. 

— Jūsų šventenybė juokauja. Tačiau ar Platono At- 
lantida — tik mitas? Galbūt Azorų salos — jos likučiai? O 
gal kitų liekanų, ir kur kas didesnių, yra jūrose, dar nepa- 
žymėtuose žemėlapiuose? 

— Ar tai ir yra tos jūsų nežinomos žemės? 

— Ne. Mano galvoje ne jos. Aš vakaruose ieškau di- 
delės imperijos, dėl kurios egzistavimo nė kiek neabejoju, ir 
tą imperiją aš padovanosiu tam valdovui, kuris padės man 
ją surasti. 

Prioro lūpose sušvito švelni šypsena: 

— Štai jūs sakėte nė trupučio neabejojąs, jog egzis- 
tuoja milžiniška imperija. Argi matėte tas žemes? 

— Savo mintyse. Akimis proto, kurį man davė Die- 

vas, kad tose žemėse paskleisčiau žinią apie jį. Mano regė- 
jimas buvo toks aiškus, jūsų šventenybe, kad tas žemes aš 
pažymėjau žemėlapyje. 

Kadangi frėjas Chuanas buvo tikintis žmogus, todėl 
svečio regėjimu nedvejodamas patikėjo. Tačiau remdamasis 
savo gyvenimiška patirtimi, į aiškiaregius žvelgė įtariai, ir 
dažnai ne be pagrindo. 

— Aš šiek tiek domėjausi kosmografija ir filosofija, 
bet, galimas daiktas, ne mano galvai perprasti tokius sudė- 
tingus mokslus. Todėl niekaip negaliu suvokti, kaip įmano- 
ma nubraižyti žemėlapyje tai, ko nematome akimis? 

— Ptolomėjas pavaizdavo žemėlapyje nematomą pa- 
saulį. 

— Bet jis turėjo svarių įrodymų. 

— Turiu ir aš. Daugiau nei įrodymų. Jūsų šventenybė 
tikriausiai sutiks su manimi, kad logiškos proto išvados lei- 
džia permesti tiltelį nuo jau žinomo į atradimą. Priešingu 
atveju filosofija negalėtų vystytis. 

— Žinoma, jūs teisus, jeigu kalbėsime apie dvasinę 
sferą. Tačiau turėdamas galvoje materialųjį pasaulį, pirme- 
nybę atiduodu realiems įrodymams, bet ne samprotavi- 
mams, kad ir kokie logiški jie būtų. | 

— Tada leiskite atkreipti jūsų dėmesį į realius įrody- 
mus. Štormas, atsiritęs iš vakarų į Port Santo pakrantę, 
išmetė rąstą, kurio nebuvo palietęs geležinis peilis ar kir- 
vis, tačiau išraižytą keistais raštais, ištelžė milžiniškas pu- 
šis, kokios neauga Azoruose, neįmanomo dydžio nendrę — 
vienoje ertmėje tarp jungčių telpa keli galonai vyno. Viską 
galima pamatyti Lisabonoje, o tai tik maža dalis keistų 
daiktų. 

Kolonas, tarsi norėdamas atsikvėpti, valandėlę paty- 
lėjo. Iš tikrųjų — trokšdamas pažvelgti į priorą. Įsitikinęs, 
kad šis gaudo kiekvieną žodį, ramiai ir sklandžiai tęsė: 

— Prieš du šimtus metų keliautojas Markas Polas iš 

Venecijos patraukė į rytus. Iki tol ir vėliau nei vienas eu- 
ropietis nebuvo nuplaukęs taip toli. Markas Polas nukelia- 
vo į Kiniją ir į pasakiškai turtingas Didžiojo Chano valdas. 

— Aš žinau, žinau, — pertraukė frėjas Chuanas. — 
Turiu vieną Marko Polo knygą. Kaip jau sakiau, šiek tiek 
domiuosi šiais dalykais. 

— Turite jo knygą! — nušvitęs sušuko Kolonas. — To- 
kiu būdu mano uždavinys labai palengvėja. Aš nežinojau, — 
pamelavo jis, — kad šnekuosi su išmanančiu žmogumi! 

— Nemeilikaukite, sūnau mano, — frėjas Chuanas, 
galimas daiktas, Kolono šūksme pajuto ironiją. — Vadinasi, 
Marko Polo raštuose jūs užtikote tai, kas praslydo pro ma- 
no akis. Įdomu — ką? 

— Jūsų šventenybė tikriausiai prisimena pasakojimą 
apie Sipango salą. — Frėjas Chuanas linktelėjo, patvirtin- 
damas, kad apie tai skaitęs. — Ir nepamiršote — tie kraš- 
tai garsėję aukso gausybe? Jo šaltiniai, teigė Markas Polas, 
neišsemiami. Šis metalas ten labai plačiai vartojamas, net 
karaliaus rūmai pastatyti iš aukso plytų. Markas Polas ra- 
šo apie tai, kad toje šalyje visur pilna brangiųjų akmenų ir 
perlų, pabrėždamas — milžiniškų rožinių perlų. 

— "Tuštybių tuštybė, — smerkdamas burbtelėjo 
prioras. 

— Ne, atleiskite už paprieštaravimą. O jeigu visą tą 
turtą panaudotume kilniam tikslui? Turtai ten tokie, apie 
kokius europiečiai negali nė svajoti. 

— Bet ką bendra su jūsų atradimais turi Marko Polo 
Sipangas? — prioras neleido jam plačiau paporinti apie pa- 
sakiškus salos turtus. — Jūs kalbėjote apie žemes, glūdin- 
čias už vakarinio vandenyno. Jeigu sutiksime, kad Marko 
Polo rytų stebuklai — tiesa, argi tai įrodymas, kad egzis- 
tuoja ir vakarinės žemės? 

— Ar jūsų šventenybė tiki, kad žemė — tai sfera? — 
Kolonas paėmė iš vazos apelsiną. — Kaip šitas vaisius? 

— Dauguma filosofų tuo neabejoja. 

— Ir jūs, suprantama, sutinkate su sferos diametro 
padalijimu į tris šimtus šešiasdešimt laipsnių? 

— Tai matematinis sąlygiškumas. Ko čia ginčytis? 
Bet kokia seka išvada? 

— Iš tų trijų šimtų šešiasdešimt laipsnių mūsų žino- 
masis pasaulis užima ne daugiau kaip du šimtus aštuonias- 
dešimt. Su šia išvada sutinka visi kosmografai. Tokiu būdu, 
labiausiai vakarinį mūsų žinomą tašką, Lisaboną, nuo ryti- 
nio pasaulio sienų skiria aštuoniasdešimt laipsnių — maž- 
daug ketvirtis žemės diametro. 

Prioras abejodamas pakandžiojo apatinę lūpą: 

— Mus tikina, kad ten — begalinis okeanas, toks aud- 
ringas, kad perplaukti neįstengtų joks laivas. 

Kolono akys sužibo: 

— Visa tai nedrįsusių pabandyti silpnuolių pasakė- 
lės. Anksčiau gąsdino neįveikiamoji ugnies siena pietuose, 
o portugalų plaukiojimai palei Afrikos krantus išsklaidė šį 
mitą. 

Pažvelkite čionai, jūsų šventenybe. Štai — Lisabo- 
na, — jis parodė taškelį apelsine. — O štai rytinis Kinijos 
pakraštys. Milžiniškas nuotolis — apie keturiolika tūkstan- 
čių mylių. Remiuosi tuo, kad pagal mano paskaičiavimus 
šios paralelės vienas laipsnis lygus penkiasdešimčiai mylių. 

O dabar, užuot keliavę į Rytus sausuma, mes plau- 
kiame į Vakarus jūra... — Kolono pirštas slinko į kairę nuo 
Lisabonos. Ir, nukeliavę aštuoniasdešimt laipsnių, patenka- 
me į tą patį tašką. Kaip jūsų šventenybė regi, mes galime 
pasiekti Rytus, keliaudami į Vakarus, nuo sausumos mus 
teskirtų tik šiek tiek daugiau kaip du tūkstančiai mylių. 
Tokie įrodymai. Ir mūsų išprotavimai jokiu būdu neperša 
išvados, kad Sipangas — žemės pakraštys. Ne, tai veneci- 
jiečio žinių riba. Ten turi būti kitos salos, kitos žemės, im- 
perijos, kurios laukia savo atradėjų. 

Karšta Kolono kalba apsvaigino frėją Chuaną. Pa- 
prasčiausias pavyzdys su apelsinu jam atskleidė dar vieną 
tiesą, pirmiau ne visiškai suvokiamą gan skvarbiam protui. 
Audringas jaunojo kosmografo entuziazmo srautas pasiga- 
vo priorą ir nusinešė. Bet netikėtai iškilo kliūtis, už kurios 
galėjo užkliūti jo šaltas protas. 

— Palaukite, palaukite. Sakote — turi būti kitos že- 
mės. Jūs nuklystate taip toli, kad man nedrąsu paskui eiti, 
mano sūnau. Tai ne kas kita, tik jūsų įsitikinimai, o įsiti- 
kinimai gali pasirodyti esą ir klaidingi. 

Tai išgirdęs, Kolonas nė kiek neatvėso. Atvirkščiai, 
tarsi laužas, įpūstas švelnaus vėjelio, suliepsnojo dar 
karščiau. 

— Ne tik įsitikinimai, jūsų šventenybe, ne tik. Turiu 
ir kur kas svaresnių prielaidų. Jau ne matematinių, bet 
teologinių. Pasiremsiu pranašu Eliju, teigusiu, kad žemė 
susideda iš šešių dalių sausumos ir vienos — vandens, — 
pasinaudokite šituo santykiu mano apskaičiavimuose ir pa- 
sakykite, kur aš klystu? Žinoma, galite nekreipti dėmesio į 
mano samprotavimus apie žemę, bet tada norom nenorom 
turėtumėte padaryti išvadą, kad pranašas neteisus. — Ko- 
lonas įmetė apelsiną į dubenį. — Taigi Indija tikriausiai yra 
į Vakarus nuo mūsų už dviejų tūkstančių mylių. 

— Ir kas iš to? — prioras įsivaizdavo bekraštį vande- 
nyną ir jį apėmė siaubas. — Du tūkstančiai mylių vientisi- 
nio vandens, savyje slepiančio Dievas žino kokius pavo- 
jus.Jau vien apie tai pagalvojus krečia šiurpas. Kas išdrįs 
pulti į nežinomybę? 

— Aš, — Kolonas trinktelėjo kumščiu sau į krūtinę, 
jo akys žibėjo fanatiška liepsna. — Viešpats Dievas taip aiš- 
kiai nurodė man kelią, kad visos tos prielaidos, matemati- 
ka ir žemėlapiai — menkniekis, palyginus su mane apėmu- 
Siu įkvėpimu. Dievas taip pat man suteikė valios jėgą, bū- 
tiną jo sumanymui įgyvendinti, 

Kolonas beatodairiškai tikėjo — jis teisus, ir jau nie- 
ko nebepaisė. Ir frėjas Chuanas, jau įtikintas nepažįstamo- 
jo logikos ir kosmografijos išaiškinimo, pats to nepastebė- 
damas, tapo ištikimu jo sąjungininku. 

— Dėl savo tuščiagarbiškumo, teatleidžia man už tai 
Dievas, aš maniau šį bei tą nutuokiąs. Bet jūs padėjote su- 
prasti, kad esu paprasčiausias neišmanėlis. — Jis nuleido 
galvą ir susimąstė. 

Kolonas, nenuleisdamas nuo frėjo Chuano akių, ma- 
žais gurkšneliais siurbčiojo vyną. 

Nelauktai prioras paklausė: 

— O iš kur jūs kilęs, senjore? Iš kalbos aiškiai re- 
giu — ne ispanas. 

Prieš atsakydamas, Kolonas kiek patylėjo. 

— Aš tarnavau Portugalijos karaliaus dvare, o dabar 
keliauju į Prancūziją. 

— Į Prancūziją? Bet ko gi jūs ten ieškote? 

— Neieškau. Aš siūlau imperiją, apie kurią tik ką 
pasakojau, — jis kalbėjo taip, tarsi imperija jau būtų jo ki- 
šenėje. 

— Bet kodėl pasirinkote Prancūziją? — frėjo Chuano 
veidas surūstėjo ir tapo panašus į kaukę. — Kodėl Prancū- 
ziją? 

— Vieną kartą aš ją jau siūliau Ispanijai. Mano pa- 
siūlymą nagrinėjo dvasiškis. Iš to nebuvo jokios naudos, ir 
visai nesistebiu. Juk ir jūreivis negali būti teologinio ginčo 
teisėju. Po to išvykau į Portugaliją ir nemažai laiko sugai- 
šau su mokytais stuobriais, bet man nepavyko pramušti jų 
prietarų šarvų. Ten, kaip ir Ispanijoj, niekas negalėjo už 
mane garantuoti, ir aš kuo aiškiausiai supratau — šių šalių 
valdovai neišgirs mano balso, jeigu kas nors neužtars už 
mane žodelio. Svajoju visus surastus turtus atiduoti Ispani- 
jai. Svajoju tarnauti Kastilijos karalienei Izabelei. Bet argi 
aš galiu tikėtis audiencijos pas jos didenybę? Jeigu turėčiau 

globėją, kurio patarimo ji klauso, jeigu tas globėjas būtų 
pakankamai protingas ir sugebėtų įvertinti mano pasiūly- 
mą ir atkakliai įtikintų karalienę mane priimti, tada... tada 
man nebūtų jokio reikalo atsisveikinti su Ispanija. Bet kur 
rasti tokį bičiulį? 

Prioras išsiblaškęs vedžiojo pirštą ąžuolinio stalo 
lenta. 

Slapčiomis jį stebėdamas, Kolonas po trumpos pau- 
zės pats atsakė į savo klausimą: 

— Ispanijoje tokio draugo aš neturiu. Štai kodėl nu- 
sprendžiau kreiptis į Prancūzijos karalių. Jeigu ir ten pa- 
tirsiu nesėkmę, pabandysiu laimę Anglijoje. Tikriausiai da- 
bar suprantate, kodėl save lyginu su nusidėjėliu žydu Kar- 
tafilu. 

Prioro rodomasis pirštas tęsė kelionę ąžuoliniu stalu. 

— Kas žino? — pagaliau sumurmėjo frėjas Chuanas. 

— Kas žino — ką, jūsų šventenybe? 

— O? A! Galbūt jūsų žodžiai ir teisingi. Bet ne veltui 
sakoma — rytas gudresnis už vakarą. Išsimiegokime, o ta- 
da pratęsime pokalbį. 

Kolonas neprieštaravo. Iš valgomojo išėjo kupinas vil- 
ties, kad ne veltui sugaišo laiką, keliavęs į La Rabidą. 


3 skyrius 
LAIDUOTOJAS 


p: ilgus ramius vienuoliško gyvenimo metus frėjas 
Chuanas nė karto nepatyrė tokio stipraus jaudulio, 
kaip po pokalbio su Kristupu Kolonu. Naktis, kaip pats vė- 
liau prisipažino, buvusi nerami. sapnavo auksinius Sipango 
stogus — kaip tik Sipangu — dabar tai jau visuotinai pripa- 
žinta — Markas Polas vadino Japoniją; sapnavo ir brange- 
nybėmis spinduliuojančias salas, apaugusias milžiniškomis 
nendrėmis, kurias nukirtus iš stiebų tryško vyno fontanai. 
Ispano frėjo Chuano širdis plyšo iš skausmo vien pagalvo- 
jus, kad tokias žemes praras jo valdovai. O juk jiems daug, 
labai daug reikia turtų, norint užgydyti žaizdas, kurias ša- 
lis patyrė karuose su kitatikiais. Nėra ko stebėtis, kad, vie- 
nu laiku buvęs karalienės Izabelės nuodėmklausiu, Frėjas 
jautė jai ne tik dvasiškus, bet ir tėviškus jausmus. Chuanas 
manė, ir ne be pagrindo, galįs tikėtis karalienės simpatijos, 
ir jeigu jis laiduotų už tą keistą svečią, tokiam žingsniui 
karalienė neliktų abejinga. Tikriausiai pasisektų ją įtikinti 
atidžiai išnagrinėti Kolono pasiūlymus, nepaisant, kad jie 
pirmiau buvo atmesti. 

Be sapno gulėdamas kietoje lovoje ir apie tai mąsty- 
damas gerasis prioras jau ėmė pamažu tikėti — tai Viešpa- 
ties valia, kad jis atsitiktinai susitiko su Kolonu. Supranta- 
ma, prioras net neįtarė, kad toli gražu ne atsitiktinumas, o 
šaltas apskaičiavimas atvedė aną keleivį į La Rabidą. Ko- 
lonas rizikavo šiame žaidime statydamas už prioro susiža- 
vėjimą kosmografija ir siūlelį, siejantį jį su karaliene. Į vie- 
nuolyną jis tyčia atėjo tik tam, kad pasimatytų su senuoju 

pranciškonu ir patrauktų jį į savo pusę. Prioro smalsumas, 
pakurstytas skardaus keliauninko balso, palengvino Kolono 
užduotį. Jeigu prioras nebūtų išgirdęs jo balso, Kolonas, ga- 
vęs duonos ir vandens sūnui, ketino pasiprašyti nakvynės. 
O jau per vakarą tikėjosi rasiąs progą pasikalbėti su prioru 
ir sužadinti jo susidomėjimą savo persona. 

Tačiau frėjui Chuanui panašios mintys nė į galvą ne- 
atėjo, ir jis jau regėjo Dievo pirštą, atlygį už svetingumą. 
Įgimta išmintis vis dėlto slopino prioro entuziazmą. Prieš 
palaikydamas Koloną, jis nutarė kreiptis į žmones ir pasi- 
klausyti, ką jie mano apie tą drąsią idėją. 

Patarėjais pasirinko Garsiją Fernandesą, Paloso gy- 
dytoją, kurio žinios toli peržengė medicinos ribas, ir Marti- 
ną Alonsą Pinsoną, turtingą pirklį, kelių laivų savininką, 
patyrusį jūrų keliautoją. 

Priorui nesunkiai pasisekė įkalbėti Koloną atidėti ke- 
lionę bent dienai, ir saulei nusileidus, po vakarienės, pagul- 
džius mažąjį Diegą, visi keturi susibūrė Chuano celėje. 
Ankštame kambaryje tetilpo trys kėdės, stalelis, lova ir dvi 
lentynėlės su knygomis prie nubalintos sienos. 

Paprašė, kad Kolonas pakartotų visa tai, ką jau buvo 
pasakojęs priorui. Šis sutiko nelabai noriai, dėdamasis ne- 
drįstąs atimti tokių žymių žmonių brangaus laiko, bet pra- 
dėjęs ir vis labiau užsidegdamas nuo savo žodžių, nebeįsten- 
gė susivaldyti. Netrukus jis jau nebetvėrė sėdėti ant kėdės 
ir, mosikuodamas rankomis, ėmė žingsniuoti po celę — Ko- 
lono akys žaižaravo. Viršininkas neslėpė paniekos tiems, 
kurie neįvertino jo talento. Iš visko matėsi — Kolonas ne- 
abejojo, kad jame kunkuliuojanti energija galiausiai vis dėl- 
to sunaikins visas kliūtis ir atvers kelią į išsvajotąjį tikslą. 

Dar net neužsiminus apie detales, kurios buvo pake- 
rėjusios frėją Chuaną, gydytojas ir pirklys jau žavėjosi Ko- 
lonu, nes, tikint arkivyskupo Laso Kaso, asmeniškai paži- 

nojusio Koloną, žodžiais, Kristupą akimoju pamildavo visi, 
vos tik jį išvydę. 

Gydytojas Fernandesas, aukštas, liesas, kiaušinio for- 
mos galva, plikę prisidengęs maža kepuraite, klausėsi iš- 
sproginęs akis ir kaulėtais pirštais kedeno barzdą. Su kiek- 
vienu Kolono žodžiu jo skepticizmas nyko lyg dūmas. 

Pinsonas jau degė troškimu padėti nepažįstamajam, 
kadangi klausimai, kuriuos iškėlė Kolonas, seniai nedavė 
ramybės. Plačiapetis, energingas, apžėlęs gaurais, pačiame 
Jėgų žydėjime, ryškiai mėlynų akių, žiburiuojančių iš po tirš- 
tų juodų antakių, jis godžiai dėjosi į širdį viską, ką sakė 
Kolonas. 

Keliauninko kalbos kulminacija buvo žemėlapio de- 
monstravimas. Prie to, ką jau buvo suradęs Markas Polas 
ir išpranašavęs pranašas Elijas, Kolonas jame nubraižė te- 
ritorijas, apie kurių egzistavimą bylojo vidinis jo balsas. Vi- 
si keturi tuoj sukišo galvas prie žemėlapio. 

Fernandesas ir Pinsonas, kuriems per savo amželį 
buvo tekę matyti nemažai žemėlapių, bemat pastebėjo Ko- 
lono darbo tobulumą ir, išskyrus vieną detalę, viskas, kas 
buvo pažymėta jo žemėlapyje, atitiko tuolaikinius vaizdi- 
nius apie supantį pasaulį. 

Apie tą skirtumą Fernandesas ir prabilo: 

— Jūsų žemėlapis byloja, kad Lisabona nuo rytinio 
Azijos kranto yra nutolusi per du šimtus trisdešimt žemės 
diametro laipsnių. Šiuo atžvilgiu, man atrodo, jūsų nuomo- 
nė skiriasi nuo Ptolomėjo. 

Kolonas tik apsidžiaugė, išgirdęs tokią gydytojo pa- 
stabą: 

— Kaip Ptolomėjas pataisė Mariną iš Tiro, taip aš čia 
pataisiau Ptolomėją. Atkreipkite dėmesį, aš jį pataisiau ir 
nustatydamas Tulos vietą, kuri yra vakariau negu manė 
Ptolomėjas. Šitą aš puikiai žinau, kadangi ten plaukiojau. 

Fernandesas laikėsi savo: 

— Dėl Tulos viskas aišku. Jūs pataisėte Ptolomėją, 
remdamasis savo patirtimi. Bet kieno patirtimi remiatės, 
pažymėdamas žemėlapyje Indiją? 

Kolonas neskubėjo iš karto atsakyti. 

— Ar girdėjote apie florencijietį Toskanelį? 

— Paolą del Paoco Toskanelį? — perklausė Fernan- 
desas. — Nejaugi atsirastų kosmografija besidomintis žmo- 
gus, kuris nebūtų apie jį girdėjęs? 

Fernandeso klausimas nė kiek neturėjo stebinti — 
neseniai mirusį Paolą Toskanelį kultūringi žmonės laikė pa- 
čiu žymiausiu matematiku ir fiziku. 

— Kas gi apie jį negirdėjo? — sugaudė ir Pinsonas. 

— Aš galiu juo pasiremti. Savo apskaičiavimais Pto- 
lomėjo teiginius patikslinau ne tik aš, bet ir Toskanelis. 
Mes padarėme vieną ir tą pačią išvadą. — Ir tuoj pat Kolo- 
nas dar pridūrė: — Apskritai, maža bėda, jeigu kiek ir ap- 
sirikome. Argi ką nors lemtų, jeigu auksinis Sipangas pasi- 
rodytų esąs keliais laipsniais arčiau ar toliau? Ne čia esmė. 
Ir nebūtina remtis Toskanelio autoritetu, įrodinėjant, kad 
keliaujant sfera galima patekti į vieną ir tą patį tašką, tiek 
pasukus į rytus, tiek į vakarus. 

— Tiesą sakote, nėra jokio reikalo remtis Toskanelio 
autoritetu, bet jūsų pozicijos bus kur kas stipresnės, jeigu 
galėsite įrodyti, kad šis didis matematikas buvo tos pačios 
nuomonės kaip ir jūs. 

— Šitą įrodyti aš galėsiu, — skubiai atsakė Kolonas 
ir tuoj pat pasigailėjo, kadangi iš lūpų išsprūdęs žodis už- 
gavo jo paties savimeilę: tai buvo tarsi užuomina, kad kaž- 
kas padėjęs jam gauti galutinį rezultatą. 

Bet paskubom ištarta frazė taip sudomino pašneko- 
vus, kad Kolonui teko viską plačiau paaiškinti: 

— Suformulavęs savo teoriją, tuoj visą medžiagą nu- 

siunčiau Toskaneliui. Jis atrašė ne tik sutinkąs su maniš- 
kėmis išvadomis, bet dar pridėjo ir savo žemėlapį, kuris iš 
esmės nieko nesiskiria nuo to, kuris dabar guli prieš jus. 

Frėjas Chuanas palinko į priekį: 

— Ar turite tą žemėlapį? 

— Ir žemėlapį, ir laišką, patvirtinančius mano pada- 
rytas išvadas. 

— Tai labai svarbūs dokumentai, — tarė Fernande- 
sas. — Aš abejoju, ar kas nors iš dabarties mokslininkų yra 
pajėgus paneigti Toskanelio nuomonę. 

Pinsonas kaip visuomet karštai prisiekė Dievu ir 
šventąja Mergele bet kokį ginčą šia tema laikąs beprasmiš- 
ku. Jis nė kiek neabejojąs — Kolonas teisus. 

O ant lovos sėdėjęs prioras iš pasitenkinimo kone 
murkte sumurkė: 

— Viešpats Dievas nubaus Ispaniją, jeigu ji neišnau- 
dos tų žemių, kurių teritorija daug kartų viršija tai, ką at- 
rado Portugalijos jūrų keliautojai. 

Kolono nuotaika nejučia pasikeitė. Jis prabilo griežtu 
lediniu balsu: 

— Ispanija jau turėjo savo šansą, bet jo neišnaudo- 
jo.Stengdamiesi atkariauti iš maurų vieną provinciją, Ispa- 
nijos valdovai numojo ranka į visą imperiją, kurią aš jiems 
siūliau. O Portugalijos karalius, iš pradžių palankiai verti- 
nęs mano pasiūlymą, pasikliovė apgailėtina komisija, į ku- 
rią įėjo žydas astronomas, gydytojas ir dvasininkas. Komi- 
sija atstūmė mane tikriausiai iš pavydo. Štai kodėl atsidū- 
riau toli nuo namų. Tiek metų praradau veltui! — Ir jis ėmė 
vynioti žemėlapį, visa savo išvaizda bylodamas, kad dau- 
giau kalbėti — beprasmiška. 

Bet įžvalgusis Pinsonas, pažinęs realųjį gyvenimą ge- 
riau už priorą ir gydytoją, jautė kur kas mažesnę pagarbą 
karališkosioms esybėms, tuo labiau Kolono paminėtosioms. 


24 


Pinsonas klausė savęs, kodėl šitas žmogus, ryžtingai nusi- 
teikęs keliauti į Prancūziją, taip smulkiai jiems dėsto savo 
planus? Ir padarė išvadą: Kolonas, žodžiais atsisakęs ben- 
dradarbiauti, iš tikrųjų ieško, kas jam padėtų įgyvendinti 
be galo viliojantį sumanymą. Taigi prieš prabildamas, Pin- 
sonas tikriausiai jau žinojo ne veltui drebinąs orą. 

Jis pareiškė nebūtų vertas ispano vardo, jeigu išgir- 
dęs tai, ką išgirdo, nesigriebtų visų priemonių, kad Ispanija 
pasinaudotų būsimo neįtikėtinai svarbaus atradimo vai- 
siais. 

— Ačiū, senjore, už tai, kad manimi patikėjote, — iš- 
girdo arogantišką Kolono atsakymą. 

O Pinsonas nebegalėjo nurimti. 

— Jūsų išvados labai įtikinamos ir visiškai sutampa 
su mano asmeniniais apmąstymais, todėl aš galėčiau daly- 
vauti ekspedicijoje bei padėti jai pasiruošti. Pagalvokite 
apie tai, senjore. — Pinsonas net nebandė slėpti trokštąs 
tapti Indijos atradėju. — Aš galėčiau duoti jums laivą ar 
net du laivus ir viskuo juos aprūpinti. Pamąstykite dėl ma- 
no pasiūlymo. 

— Leiskite dar kartą padėkoti. Tačiau tokia ekspedi- 
cija negali būti privatus žygis. 

— Kodėl ne? Kodėl visos gėrybės turi atitekti vien 
princams? 

— Todėl, kad tokį be galo sunkų darbą turi remti 
karūna. Žemių už tolimų jūrų valdymas ir brangenybių, ku- 
rios ten bus surastos, panaudojimas pareikalaus labai daug 
išlaidų ir žmonių. Tik monarchas gali parūpinti ir viena, ir 
kita. Jeigu ne ši aplinkybė, nejaugi būčiau veltui gaišęs tiek 
metų, belsdamasis į rūmų duris ir apsikentęs vartininkų 
nuvejamas? 

Prioras nusprendė, kad dabar jau pats laikas ir jam 
įsikišti: 

— Manau, aš galėsiu jums padėti, sūnau mano, nes 
žinau, kokiu galingu ginklu esate apsiginklavęs. Turiu ome- 
nyje Toskanelio žemėlapį. Žinoma, aš esu tolimas karalių 
rūmams žmogus, bet, galimas daiktas, mano prašymas ne- 
liks karalienės Izabelės neišgirstas. Mielaširdingoji dideny- 
bė išsaugojo gerus jausmus tam, kuris kažkada buvo jos 
nuodėmklausys. 

— Iš tiesų? — gudrauti nepratęs prioras pamanė, kad 
Kolonas nuoširdžiai nustebo. 

O šis gana abejingai klausėsi prioro žodžių. Chuanas 
karštai pritarė Pinsonui, kad kiekvieno ispano garbės rei- 
kalas — padaryti viską, kad tie turtai atitektų Ispanijai. 
Tegu senjoras Kolonas dar truputį palaukiąs. Juk laukęs 
metus, tai ką bereiškiančios kelios savaitės? Rytoj, jeigu tik 
senjoras Kolonas sutiksiąs, jis, frėjas Chuanas, vyksiąs į 
karaliaus rūmus, į Granadą ar dar kur, ir pasinaudosiąs 
savo įtaka jų didenybėms, įtikinsiąs karalienę priimti Kolo- 
ną ir jį išklausyti. Frėjas Chuanas pasistengsiąs pasiekti 
rūmus kiek galint greičiau, o kol jo nebūsią, Kolonu ir jo 
sūnumi pasirūpinsią vienuoliai. 

Prioro balse vis aiškiau buvo jaučiamos maldavimo 
gaidelės. Jis norėjo pramušti ledo sieną, kuria nuo jo atsi- 
skyrė žymusis keliautojas. 

Kai frėjas Chuanas nutilo ir lyg maldai ant krūtinės 
sunėrė rankas, Kolonas sunkiai atsiduso: 

— Jūs mane gundote, šventasis tėve, — apsigręžęs 
nuėjo prie lango. Jį lydėjo dvi poros susirūpinusių akių — 
prioro ir gydytojo. O pirklio Pinsono, gerai pažinusio gyve- 
nimą ir prekiautojų spąstus, žvilgsnis aiškiai bylojo — Ko- 
lonu jis ėmė nebepasitikėti. 

Kolonas atsigręžė. Aukštai iškėlęs rudaplaukę galvą, 
išdidžiai ištiesė pečius: 

— Nuo tokio nuoširdaus pasiūlymo neįmanoma atsi- 
sakyti. Tegu būna, kaip pageidaujate, šventasis tėve. 

Prioras, dėkingai šypsodamasis, nutrepeno prie jo, 0 
už vienuolio nugaros garsiai nusijuokė Martinas Alonsas. 
Frėjas Chuanas pamanė, kad šis džiaugiasi sėkminga pa- 
baiga, o iš tikrųjų Pinsonas juokėsi todėl, kad pasitvirtino 
jo spėjimas. 


4 skyrius 
PAMIRŠTASIS PRAŠYTOJAS 


itą rytą La Rabido prioras pabalnojo mulą ir išjojo į 
Granadą — ten įsikūrę Ispanijos valdovai rengėsi pas- 
kutiniam saracėnų citadelės puolimui. 

Jojo tikėdamas sėkme ir neapsiriko. Karalienė Izabe- 
lė dvasios tėvą priėmė su derama pagarba. Atidžiai išklau- 
siusi ir užsikrėtusi frėjo Chuano entuziazmu, pasišaukė iž- 
dininką ir įsakė atskaičiuoti dvidešimt tūkstančių marave- 
džių* Kolono kelionės išlaidoms ir laivų aprūpinimui. Atsi- 
labindama su triumfuojančiu pranciškonu, paliepė atvesti 
pas ją tą žmogų. 

Garbusis prioras net nesvajojo, kad jo žygis bus toks 
sėkmingas. Tuoj pat išsiskubino į La Rabidą, trokšdamas 
kuo greičiau pasakyti Kolonui gerą naujieną. 

— Karalienė, mūsų išmintingoji ir geraširdė valdovė, 
išgirdo vargšo vienuolio maldą. Išnaudokite šitą šansą, ir 
visas pasaulis klūpos prie jūsų kojų. 

Kolonas, dar negalėdamas patikėti savo laime, ne- 
delsdamas susiruošė į kelionę. Priorui sutikus, nutarė sūnų 
kuriam laikui palikti vienuolyne — jį vėliau pasikvies į jos 
didenybės rūmus. Prieš pat jam išvykstant užsuko Marti- 
nas Alonsas Pinsonas. 

© — Atėjau palinkėti sėkmės ir pasveikinti su karališ- 
kąja audiencija. Prisiekiu Dievu, jūs negalėjote rasti geres- 
nio pasiuntinio už priorą. 

— Aš puikiai tai suprantu, lygiai kaip jaučiu jūsų 
geraširdiškumą. 


* Ispanijos aukso moneta. 

— Geraširdiškumas — dar ne viskas. Juk šiaip ar 
taip ir aš pridėjau savo ranką prie jūsų sėkmės, — ir, atsa- 
kydamas į klausiamą Kolono žvilgsnį, kalbėjo toliau: — Tei- 
singai mane supraskite, senjore. Kaip tik todėl, kad aš pa- 
laikiau jus, frėjas Chuanas jojo pas karalienę. 

— Vadinasi, esu jūsų skolininkas, senjore, — Kolono 
balsas skambėjo šaltokai. 

Martinas Alonsas prunkštelėjo. Juodoje barzdoje tarp 
raudonų lūpų sužvilgo stiprūs dantys. | 

— Tą skolą galėsite grąžinti su nauda sau. Atsimin- 
kite, senjore, kad aš pasirengęs paremti jūsų sumanymą. 
Mėgstu riziką ir turiu pinigų už ją užmokėti. Be to, kaip jau 
sakiau, aš moku komanduoti laivams. 

— Jūs įkvepiate mane žygdarbiui, senjore, — manda- 
giai, bet abejingai atsakė Kolonas. — Tačiau, regis, aš išsi- 
reiškiau pakankamai aiškiai, sakydamas, kad privatiems 
asmenims tokia ekspedicija ne pagal kišenę. 

— Nejaugi atsisakote minties, kad privatūs asmenys 
gali joje dalyvauti? Nesuprantu, kodėl ne, jeigu karūna sau 
prisiima išlaidų liūto dalį? 

— Man atrodo, jeigu karalienė mane palaikys, tai ji 
turi prisiimti visas išlaidas. 

— Turi, bet ar pajėgi? — nepasidavė Alonsas. — Ka- 
rališkasis iždas aukso nepertekęs. Karas gerokai jį nusiau- 
bė. Karalius ir karalienė, galimas daiktas, nuolankiai jus 
priims, bet ar ryšis tokioms didelėms išlaidoms? O mano 
parama galėtų būti labai naudinga. Aš teprašau prisiminti 
mane, jeigu iškiltų tokia būtinybė. Galų gale, prašau tik to, 
kas man teisėtai priklauso — juk frėjas Chuanas pas kara- 
lienę jojo mano dėka. 

— Aš jus prisiminsiu, — pažadėjo Kolonas. 

Jis išjojo ryžtingai nusprendęs pamiršti Alonsą. Kolo- 
nas netroško turėti bendrą, ypač nenorėjo šalia regėti tą 
akilandą pirklį su stora pinigine, kuris ne tik pareikalautų 

dalytis pelnu, bet geidautų sau pasiglemžti ir atradėjo 
garbę. 

Manydamas, kad visos nesėkmės jau praeityje, vilda- 
masis gauti iš karalienės pinigų, Kolonas atvyko į jų dide- 
nybių rūmus. Jo atmintyje visiems laikams liko pranciško- 
no žodžiai: „Karalienė, mūsų išmintingoji ir geraširdė val- 
dovė, išgirdo vargšo vienuolio maldą. Išnaudokite šitą šan- 
są, ir visas pasaulis klūpos prie jūsų kojų“. 

Frėjo Chuano palinkėjimų įkvėptas, Kolonas neabejo- 
jo sėkme. Kas jau kas, ojis mokės pasirodyti kuo geriausiai. 

Taigi audiencijon į Alkazarą* baltojo akmens Kordo- 
bos mieste atvyko ne kaip apgailėtinas prašytojas, bet iš- 
vaizdus gražuolis, įsitikinęs, kad jis — savo likimo šeimi- 
ninkas. 

Jeigu viskas būtų priklausę tik nuo karalienės, Kolo- 
nas būtų savo pasiekęs tą pačią dieną. Nors ir protinga, ir 
šaltakraujė, Izabelė vis dėlto buvo moteris ir negalėjo atsi- 
laikyti prieš žavingą, entuziastingą, magnetizuojantį Kolo- 
no žvilgsnį. Bet šalia jos buvo karalius Ferdinandas — rūs- 
tus, nesišypsantis, vienas taupiausių Europos valdovų. Jis 
dar neturėjo nė keturiasdešimties. Vidutinio ūgio, plačiape- 
tis, šviesiaplaukis, veriančių akių. Karalius aiškiai nepasi- 
tikėdamas sutiko frėjo Chuano globotinį, kuris, be kita ko, 
elgėsi taip, tarsi būtų lygus karališkajai šeimai. 

Jų didenybės Koloną priėmė Alkazaro sosto salėje, 
nutviekstoje saulės šviesos, srūvančios pro milžiniškus lan- 
gus. Sienos buvo muštos oda, kurios išdirbimu garsėjo Kor- 
dobos maurai, marmurinės grindys išklotos brangiais rytie- 
tiškais kilimais. Už karalienės nugaros stovėjo dvi jos frei- 
linos — apveidi jaunoji markizė Moija ir grafienė Eskanola. 
Karalių atlydėjo jo iždininkas Andresas Kabrera, markizas 
Moija, don Luisas de Santanchelis, žilabarzdis Aragono 1ž- 


* Įtvirtinti maurų rūmai. 

dininkas, ir Ernandas de Talavera, Prado prioras, aukštas, 
asketiškas vienuolis balta sutana ir juoda mantija. 

Visi jie, kaip ir dauguma artimiausių Kastilijos ir 
Aragono valdovų patarėjų, buvo naujieji krikščionys, žydai, 
priėmę krikštą ir iškilę per savo talentą, būdingą daugumai 
jų tautybės atstovų. Jų išaukštinimas gimdė pavydą, ir 
Šventieji rūmai vis labiau ėmė žydus persekioti. 

Kolonas, kaip bylojo jo pavardė, buvo vienas iš jų ir 
norėdamas galėjo pajusti simpatiją Santanchelio ir Kabre- 
ros akyse. O Talavera net nepažvelgė į prašytoją. Bekom- 
promisiškai doras, suprantama, pagal savąjį dorovės suvo- 
kimą, naujakrikštams žydams jis jautė labiau priešiškumą 
negu simpatiją. 

Kolonas didikų tarsi nė nepastebėjo. Jo akys buvo 
įsmeigtos į karalienę, malonėjusią paklausyti frėjo Chuano 
Pereso patarimo. Priešais save jis regėjo kokių keturiasde- 
šimties metų moterį, nedidelio ūgio, tukloką, gerų mėlynų 
akių. Jos paprastumą neįstengė nuslėpti net iškilmingas 
apdaras — purpurinė, šermuonėlio kailiu apraštuota skrais- 
tė ir auksinio brokato suknelė, perjuosta baltu odos diržu 
su milžinišku, kumščio dydžio rubinu vietoje sagties. 

Izabelė gana švelniai kreipėsi į Koloną, tačiau lygia- 
me jos balse keliauninkas pajuto valdovams būdingą val- 
dingumą. Pagyrusi idėjas, kurias jai persakęs La Rabido 
prioras, pareiškė norinti sužinoti smulkmenas, kaip jis ke- 
tinąs stiprinti Kastilijos ir Aragono galybę. 

— Bučiuoju jūsų didenybės kojas, — aukštai iškėlęs 
galvą, skardžiu balsu prabilo Kolonas. — Dėkoju jums už 
man parodytą garbę. Aš pažadu atrasti tai, kas, lyginant su 
viskuo, ką turi Portugalija, atrodys menka ir niekam tikę. 

— Pažadate! — paniekinamai prunkštelėjo karalius, 
bet Kolonas nė kiek nesutriko. 

— Taip, pažadu, jūsų didenybe. Ir Dievas regi — šis 
pažadas bus įvykdytas. 

— Kalbėkite, kalbėkite, — šypsodamasis pridūrė ka- 
ralius. — Mes pasirengę išklausyti. 

Ir Kolonas ėmė dėstyti naująją kosmografijos teoriją. 
Tačiau nespėjo pažerti įrodymų — vėl pertraukė gergždian- 
tis Ferdinando balsas: 

— Taip, taip. Visa tai mes jau girdėjome iš La Rabido 
prioro lūpų. Kaip tik dėl sklandaus jūsų idėjų persakymo 
jos didenybė suteikė jums audienciją tuo laiku, kai, kaip 
jau tikriausiai gerai žinote, visos mūsų mintys užimtos kry- 
žiaus žygiu prieš netikėlius. 

Menkiau savimi pasitikintis žmogus, jaučiantis dides- 
nę pagarbą karališkosioms esybėms, be abejo, būtų sutri- 
kęs. O Kolonas ryžtingai veržėsi pirmyn: 

— Indijos turtai, kuriuos aš padėsiu prie jūsų sos- 
to, — neišsenkantis šaltinis, iš kurio semdami užgydysite 
visas karo žaizdas ir turėsite lėšų sėkmingam jo pabaigi- 
mui net jeigu kova tęstųsi iki Viešpaties karsto išvadavimo 
dienos. 

Vargu ar kas būtų galėjęs rasti geresnį atsakymą už- 
kariaujant karalienės simpatijas. Bet iš Ferdinando veido 
Kolonas regėjo — tai rimtas priešininkas. Storose karaliaus 
lūpose žaidė skeptiška šypsenėlė, ir jis prabilo karalienei 
dar nespėjus praverti burnos: 

— Tik nepamirškite pridurti — jūsų žodžiais mes tu- 
rime paprasčiausiai patikėti. 

— O kas yra tikėjimas, sere? — leido sau paklausti 
Kolonas ir atsakydamas davė suprasti, kad klausimas gry- 
nai retorinis: — Mokėjimas pamatyti tai, ką junti intuity- 
viai, be apčiuopiamų įrodymų. 

— Tai labiau primena teologiją, o ne kosmografiją. — 
Ferdinandas kreipėsi į Talaverą: — Čia jau jūsų sritis, mie- 
lasis priore, 0 ne mano. 

Vienuolis kilstelėjo galvą. Jo balsas skambėjo rūsčiai: 

— Aš nesiginčysiu dėl tokio tikėjimo apibrėžimo. 

— Žinoma, aš ne teologė, — įsiterpė karalienė, — bet 
nesu girdėjusi labiau suprantamos formuluotės. 

— Tačiau panašiuose reikaluose faktų uncija nusve- 
ria tikėjimo svarą, — Ferdinandas žvelgė tiesiai jai į 
akis. — Kuo praktiškai senjoras Kolonas gali patvirtinti sa- 
vo samprotavimus? 

Užuot atsakiusi, karalienė kreipėsi į Koloną: 

— Jūs girdėjote jo didenybės klausimą? 

Kolonas nuleido akis: 

— Aš ir vėl tegaliu tik paklausti, kas yra patirtis ir 
atsakyti, kad patirtis — niekas daugiau kaip pamatas, ant 
kurio pastatą stato tas, kurį Dievas apdovanojo vaizduote. 

— Jūsų žodžiai gana migloti ir todėl sunku juos būtų 
pavadinti giliamintiškais, — niršiai perspėjo Ferdinan- 
das. — Taigi neskatina mūsų žengti nė mažiausio žingsnio. 

— Bet, jūsų didenybe, jie bent parodo kelią. Kaip tik 
naudodamasis vaizduotės dovana, įsivaizduodamas nežino- 
ma kaip žinomo, patirto pamatą, žmogus ir kyla vis aukš- 
čiau ir aukščiau, pamindamas po kojomis barbarų tamsumą. 

Ferdinandas ėmė dirgti: Kolonas randa atsakymą į 
bet kokį klausimą! 

— Jūs vedate mus nuo realaus į regėjimų pasaulį, — 
burbtelėjo. 

Kolonas, tarsi jį būtų įžeidę, greitu judesiu atmetė 
galvą. Akys užsiliepsnojo fanatiška ugnimi. 

— Regėjimų! — Kristupo balsas skambėjo dar gar- 
siau. — Pasaulyje nėra tokio žmogaus, kuriam kas nors pir- 
ma nebūtų pasiregėję, o tik po to tapę realybe. Net Viešpats 
Dievas, prieš kurdamas mūsų pasaulį, pirmiausia jį išvydo 
savo mintyse. 

Karalius taip nustebo, kad net žandikaulis atvipo. Ta- 
lavera raukėsi. Bet kitų veiduose, taip pat karalienės, Ko- 
lonas matė pritarimą, o Santanchelis net nežymiai linkte- 
lėjo galva. 

Kruopščiai rinkdamas žodžius, vėl prabilo karalius: 

— Aš tikiuosi, senjore, kad ginčo įkarštyje nepradė- 
jote skleisti erezijų, — ir sužiuro į Talaverą, ragindamas ir 
jį tarti žodį. 

Prado prioras krustelėjo galvą, pailgas jo veidas tapo 
akmeninis. 

— Erezijos aš čia neįžvelgiu. Ne. Bet vis dėlto... — 
dabar jis jau kreipėsi į Koloną: — Jūs grimztate į pavojingą 
gylį, senjore. 

— Toks jau esu, jūsų šventenybe. 

— Ar pavojai jūsų nebaugina? — rūsčiai paklausė vie- 
nuolis. 

Priorui jis galėjo atsakyti kur kas griežčiau nei mo- 
narchui: 

— Jeigu būčiau bailus, šventasis tėve, nesiūlyčiau 
plaukti į nežinomybę ir bijočiau visko, kas laukia kelyje. 

Ferdinandui, matyt, įgriso tos kalbos ir jis nutarė tar- 
ti galutinį žodį: 

— Mes neabejojame jūsų drąsa, senjore. Jeigu iškiltų 
tik šis klausimas, tikriausiai džiaugdamiesi pasinaudotume 
jūsų paslaugomis. Bet... toks jau aš žmogus: negaliu iš kar- 
to priimti sprendimo, remdamasis vien pasiūlymais. 

— Aš irgi nesu greitų sprendimų šalininkė, — pridū- 
rė karalienė. — Bet tai nereiškia, kad mes atmetame jūsų 
pasiūlymą, senjore. Paprasčiausiai dabar nesame pasiruošę 
deramai jo įvertinti. Jo didenybė ir aš sudarysime moksli- 
ninkų komisiją. Ji viską išnagrinės ir mums patars, kaip 
pasielgti. 

Kolonas negalėjo neprisiminti, ką patyrė su portuga- 
lų mokslininkų neišmanėlių komisija, ir jo širdis būtų iššo- 
kusi iš krūtinės, jei karalienė nebūtų pridūrusi: 

— Artimiausiu metu aš vėl jus priimsiu, senjore Ko- 
lonai. O kolei kas likite rūmuose. Mano iždininkas don 
Alonsas de Kintanilja pasirūpins, kad jums nieko netrūktų. 

Tuo audiencija baigėsi. Visiškos pergalės Kolonas ne- 
patyrė, bet džiaugėsi padaręs karalienei gerą įspūdį. 

Netrukus jis įsitikino, kad ir daugelis kitų dvariškių 
jam yra gana palankūs. O pirmiausia — Kintanilja, kurio 
namuose apsigyveno karalienės paliepimu. Ne tik patraukli 
Kolono išvaizda ir geros manieros lėmė, kad jį šiltai pri- 
ėmė. Karas su maurais iki dugno iššlavė abiejų karalysčių 
rezervus, ir Kastilijos iždininkas nuolat kamavosi, sukda- 
mas galvą, kur pešti pinigų. Valstybės laivą sekėsi išlaikyti 
nenuskendusį tik žiauriai persekiojant žydus. Šventieji rū- 
mai atkakliai ieškojo tų, kas priėmė krikščionybę, bet po 
senovei slapta išpažino judaizmą. Kaltieji buvo baudžiami 
mirtimi, o jų turtą konfiskuodavo. Iždą papildė ir paskolos, 
gautos iš turtingų žydų, tokių kaip Abarbanelis ir Senioras, 
kurie aršiai kovojo už tai, kad bent šiek tiek susilpnintų 
inkvizicijos įniršį, nes pinigų vaikymasis Izraelio vaikų są- 
skaita vis stiprėjo. O kai kas jau įkalbinėjo karalių ir kara- 
lienę išleisti įsakymą dėl visų žydų išvarymo iš Ispanijos, 
konfiskuojant jų turtą, įtikinėjo, kad tokiu būdu įgyti turtai 
su kaupu padengs visas karo išlaidas. O kolei kas pinigų 
prasimanydavo su didžiausiu vargu, ir Kastilijos iždininkas 
labiau nei kas kitas troško susipažinti su tuo, kas pasiūlė 
Ispanijai surasti Rytų lobius. Štai iš šito žmogaus Kolonas 
galėjo tikėtis ir kredito, ir paramos. 

Ne mažiau jis domino ir Luisą de Santanchelį, Ara- 
gono iždininką. Prie Kolono jį traukė tie patys motyvai kaip 
ir Kintanilją. Patyręs, kad Kolonas gali būti potencialus Is- 
panijos žydų gelbėtojas, jis tučtuoj patikėjo, jog Kristupas — 
Dievo pasiuntinys. ( Tiesą sakant, ir pats Kolonas buvo to- 
kios nuomonės.) Nors Santanchelį apkrikštijo ir dabar jis 
išpažino krikščionybę, širdyje liko su savo tauta. Tačiau taip 
prastai slėpė jausmus, kad vieną kartą jau pajuto ištiestą 
ir sučiupti ketinančią Saragosos Šventųjų rūmų leteną. Ta- 
da atsipirko vieša atgaila. Vien tai, kad jau spėjo pelnyti 

Ispanijos valdovų meilę ir buvo nepakeičiamas valstybės 
reikaluose, išgelbėjo Santanchelį nuo laužo. 

Tą pačią dieną Santanchelis susirado Koloną Kinta- 
niljos namuose, suspaudė jo rankas ir pažvelgė į akis: 

— Aš skubu pareikšti esąs jūsų draugas, kol dar ne- 
įsigijote tiek draugų, kad aš pasimesčiau tarp jų. 

— Kitaip sakant, don Luisai, būdamas geros širdies, 
norite mane padrąsinti. 

— Ne tik. Aš tikiu, kad jūsų laukia dideli žygiai, ku- 
riais išgarsinsite Ispaniją. 

Kolonas kreivai šyptelėjo: 

— Jeigu ir karalius būtų tokios nuomonės! 

— Karalius atsargus. Niekada neskuba spręsti. 

— Man pasirodė, jis gana greitai nusprendė, kad 
aš — šarlatanas. 

Don Luisas atšlijo: 

— Iš kur ištraukėte? Karaliaus skepticizmas — tik 
patikrinimas, ir jūs garbingai jį išlaikėte. Tai kolegos žo- 
džiai, mano bičiuli. Taigi apsiginkluokite kantrybe ir pati- 
kėkite manimi — laukti reikės neilgai. Šiandien jūs vaka- 
rieniausite su manimi, kaip ir jūs, don Alonsai. O rytoj jus 
pakvies markizė Moija. Ji geidauja arčiau susipažinti. Ne- 
apsiriksiu pasakydamas, kad nė vieno žmogaus nuomonės 
karalienė taip atidžiai neklauso kaip Moijos, taigi pasisten- 
kite padaryti jai kuo geresnį įspūdį. O apskritai ko aš čia 
aušinu burną? Markizės grožis priverčia kiekvieną klūpoti 
prie jos kojų. 

O kitą dieną, kai don Luisas atvedė į Rondos vilą, 
Kolonas kiek širdis geidžia galėjo mėgautis Beatričės de Bo- 
badiljos, markizės Moijos, grožiu. 

Kolonas apsirengė lyg eidamas į priėmimą pas kara- 
lienę. Jo akys švytėjo taip patikliai, tarsi jau būtų pasiekęs, 
ko geidė, ir visos kliūtys likusios už nugaros. O markizė 
sutiko jį meiliai šypsodamasi. 

Vakar, per audienciją, jis, suprantama, neliko abejin- 
gas markizės grožiui. Bet vakar daug kas trikdė jo dėmesį, 
o šiandien Kolonas galėjo vien tik į ją žiūrėti. O ir vargu ar 
atsirastų galantiškas kavalierius, kuris būtų įstengęs ati- 
traukti akis nuo tos jaunos gražuolės, aukštos, nuostabios 
figūros moters, apsirengusios pagal paskutinę madą. Juodi 
plaukai rėmino baltą lyg sniegas veido ovalą, šilkinis kykas 
spindėjo brangakmeniais. Drėgnos raudonos lūpos, bedug- 
nės juodos akys... Geltono šilko su mėlynu apsiuvu sukne- 
lės gili iškirptė paryškino nuostabiai gracingą kaklą... 

Santanchelis, vaidindamas rūpestingo tėtušio vaid- 
menį, pristatė Koloną: 

— Markize, aš atvedžiau didįjį atradėją pabučiuoti 
jūsų rankučių. 

Šią frazę ji suprato tiesiogine prasme ir atkišo ranką, 
už kurią baltesnės Kolonui nebuvo tekę matyti. Oda jo lū- 
poms ir pirštų galiukams pasirodė esanti švelnesnė už ak- 
somą. Ir Kolonas nuo jos rankų lūpų neatitraukė ilgiau nei 
to reikalavo padorumas. 

— Ar galiu jums išpranašauti ateitį? — nusišypsojo 
markizė. — Ispanija lygiai taip nenori paleisti jūsų rankos, 
kaip jūs nenorite paleisti manosios. 

— Svaiginate mane savo pranašyste, senjora. 

— Man atrodo, ne taip jau lengva jus apsvaiginti. 

— Ne. Žinoma, ne. Tačiau kai vynas saldus ir stiprus, 
aš už save negarantuoju. Bet pasiryžęs rizikuoti. 

— Pasitikėjimo savimi jums netrūksta. Vakar mes tuo 
įsitikinome. 

— Vakar, senjore, jūs matėte jūrų keliautoją, de- 
monstruojantį profesines žinias. 

— O! — jos antakiai išlinko. — O šiandien? 

— Šiandien aš — nusižeminęs prašytojas, trokštąs jū- 
sų malonės. 

— Nusižeminimo kažkaip nepastebėjau... 

— Vakar aš juk nesiryžau kreiptis į jus. 

— Ir gerai padarėte, senjore! — pagyrė markizė. — 
Juk būtumėte mane iškėlęs aukščiau už karalienę. 

— Pasigailėkite manęs, senjora. Nestumkite į nusi- 
kaltimą. 

— Štai šitaip kalbate be reikalo. Karalienė tapo jūsų 
ištikima drauge, ir jos parama visuomet galite pasikliauti. 

— Net pačios drąsiausios mano svajonės taip toli ne- 
siekia. 

— Kodėl gi? — markizės akys užsidegė. — Šiaip ar 
taip, karalienė — moteris, o labiausiai jai patinka ryžtingi 
vyrai. Ji, o taip pat ir karalius, pastebėjo, kad ryžto turite 
su kaupu. 

— Ji neapsiriks, manimi patikėjusi. Aš įvykdysiu vis- 
ką, ką žadu. 

— Vakar jūs tai įrodėte labai įtikinamai. Ar ne tiesa, 
don Luisai? 

— Visiškai su jumis sutinku, — nusišypsojo Santan- 
chelis. 

— Ir galite neabejoti — aš pasirūpinsiu, kad karalie- 
nė nė vienai dienai jūsų nepamirštų, — pažadėjo markizė. 

— Už tai jums dėkosiu ne tik aš, — išdidžiai atsakė 
Kolonas. — Ir karalienė Izabelė, ir visa Ispanija liks jums 
skolinga. 

— Va, dabar aš girdžiu kalbant tą patį žmogų kaip ir 
vakar, senjore Kolonai, — susijuokė markizė. 

Taip jiedu kalbėjosi gerą valandą, o atsisveikinant, 
kai Kolonas vėl pabučiavo markizės ranką, ji tarė: 

— Jūs svetimšalis, senjore Kolonai, ir galite apsirik- 
ti, priimdamas mūsų, ispanų, ištartus žodžius už gryną pi- 
nigą. | 

Kolonas nusijuokė: 

— Norite pasakyti, kad ispanai dėl mandagumo siūlo 
viską, manydami, kad pašnekovas, būdamas toks pat man- 
dagus, nuo visko atsisakys? 

— Suprasdamas kas ir kaip, jūs nepervertinsite mar- 
kizės žodžių. 

| — Lygiai kaip ir neįstengsiu neįvertinti jos gerumo. 

— Ir jos išmintingumo, — pridūrė don Luisas. — Do- 
na Beatričė de Bobadilja — artimiausia karalienės bičiulė, 
daranti jai nemenką įtaką. Jai patikimos paslaptys, apie 
kurias kiti nedrįsta nė pagalvoti. Tačiau karalienė Izabelė 
gana griežta garbės klausimais ir nepakęs nė mažiausio tri- 
valumo net su artimiausia bičiule. Prašyčiau turėti tai ome- 
nyje. Ir dar — nepamirškite Kabreros, — Santanchelis tru- 
putį patylėjo, iš padilbų žvelgdamas į Koloną, ir galiausiai 
baigė sakinį: — Jis — vienas iš mūsų. 

Kolonas nieko nesuprato: 

— Vienas iš mūsų? 

— Naujasis krikščionis, — paaiškino don Luisas. — 
Nors jis markizas Moija, bet vis dėlto rabino Dovydo iš Ku- 
enkio sūnus. 

Kolonas daug ką suprato. Kaip ir manė, Santanchelis 
buvo maranas*, dėl to kito marano žmona jam buvo šventa. 
O Kolonas, nepaisant ispanizuotos pavardės ir charakterin- 
gos išvaizdos, nebuvo maranas. Bet nutarė neprisipažinti, 
nes prisipažinimas galėjo pakenkti geriems santykiams, ir 
žmogus, vaidinęs svarbų vaidmenį valstybės reikaluose, ga- 
lėjo jau visai kitaip su juo elgtis. 

— Aišku, — linktelėjo jis. 

— Aš neatkreipčiau jūsų dėmesio į tokias smulkme- 
nas, jeigu nemanyčiau, kad tai jums išeis į gera. 

— Man nelieka nieko kito, tik jums padėkoti, — Ko- 
lonas nusijuokė. — Bet nesijaudinkite, senjore, Kristupas 


* Žydas, priėmęs krikščionybę. 

Kolonas — ne tas žmogus, kuris leistų aistroms lemti jo 
likimą. Tikslas, kurį sau iškėliau, pernelyg svarbus ir di- 
dingesnis už žmogiškas silpnybes. 

— Tikslas — galbūt. O jūs pats? — Aragono iždinin- 
ko balse girdėjosi abejonė. — Būkite apdairesnis, mano 
drauge, jeigu norite savo pasiekti. 

Ir prasidėjo begalinės laukimo dienos. Koloną, vaikš- 
tantį Alkazaro salėmis, smaigstė dvariškių žvilgsniai. Jis 
nuėjo ilgą kelią nuo mažo namelio Viko Drito di Pontisele, 
kuris yra Genujoje, — ten gimė, — ir nuoširdžiai tikėjo, kad 
jo laukia didinga ateitis. Tas įsitikinimas lėmė ir patriciš- 
kas manieras. Kai Kolonas eidavo pro šalį, vyrai kumščio- 
davo vienas kitą, ir jis dažnai girdėdavo, kaip žmonės susi- 
žavėję taria jo vardą. Išdidūs grandai, idalgai, bažnyčios 
kunigaikščiai, žinomi kariai ir valstybės vyrai ieškojo pro- 
gos su juo susipažinti. Ne viena gražuolė jo akivaizdoje pa- 
miršdavo kastiliečių kuklumą ir šaudydavo susižavėjimo 
kupinais žvilgsniais. Jį gaubė paslaptingumo aureolė ir, ši- 
tą žinodamas, Kolonas, suprantama, nieku gyvu nenorėjo, 
kad ji išnyktų. Niekas negalėjo tiksliai pasakyti, kas jis toks 
ir iš kur atsirado rūmuose. Vieni manė — jis portugalas, 
kiti — Ligūrijos bajoras. Kai kas dievagojosi, kad Kolonas 
mokęsis Pavijoje ir teisėtai vadintas universiteto pasididžia- 
vimu. Girdėjosi ir tokių balsų: jis — garsus jūrų vilkas, sa- 
racėnų siaubas Viduržemio jūroje. O patys nuovokiausi gul- 
dė galvas, kad Kolonas plaukiojęs jūromis, kurių dar nerai- 
žė kiti laivai. Dvariškiai sutarė tik dėl vieno: Kolono išvaiz- 
da, laikysena, lengvai randama kalba su visai nepažįsta- 
mais žmonėmis, kalbos sklandumas, nors ir šiek tiek ak- 
cento nuspalvintas, be jokių abejonių byloja, kad šis vy- 
ras — svarbus paukštis. 

Tos dienos, kai jis lyg niekur nieko bendravo su aukš- 
tuomenės žiedu, galimas daiktas, buvo laimingiausios jo gy- 
venime — leido pajusti, kad ne šiaip sau sakoma: patogiai 

keliaujant, nėra jokio reikalo skubėti į paskirties vietą. Bet, 
gaila, viskam, kas gera, ateina galas. Jį gaubęs švytėjimas 
blanko, nes savaitė slinko po savaitės, o Kolono gyvenime 
niekas nesikeitė. Tiesa, karalienės bičiulė markizė Moija 
drįsdavo į jį kreiptis prie žmonių, neslėpdama savo palan- 
kumo. Kabrera ir Santanchelis, kitų nuomone — pats įta- 
kingiausias dviejų karalysčių didikas, nepaliaujamai kėlė į 
padanges jo dorybes. Bet Kolonas negalėjo nepajusti — jo 
asmeniu jau nebe taip domimasi kaip anksčiau. Ir nutarė 
kreiptis į markizę Moiją, ketindamas pasinaudoti jos įtaka, 
kurią ji darė rūmininkams, būdama artima karalienės bi- 
čiulė. 

Jis patraukė į Rondos rūmus. Markizė sutiko labiau 
nei palankiai, prikaišiodama už tai, kad jis labai jau ilgai 
nesirodęs. 

— Senjora, — teisinosi Kolonas, — aš nedrįsau apie 
tai net pagalvoti. 

— Bet juk iš atradėjų laukiama tik atradimų, — mar- 
kizė pakvietė jį į svetainę. 

— Kol kas vadinuosi atradėju, bet bijau, kad netru- 
kus mane visi pamirš. 

— Tik ne aš, mano drauge. Jeigu viskas priklausytų 
nuo manęs arba mano užuominų karalienei, jūs jau seniai 
turėtumėte savo laivyną. Man jau priekaištauja už atkak- 
lumą. 

Jis apsimetė labai dėl to apgailestaująs: 

— O, senjora! Ir tai turite pakęsti tik dėl manęs! 

— Aš niekada nepaliksiu jūsų, — markizė užtikrino 
Koloną taip nuoširdžiai, kad šis akimoju pamiršo ir Santan- 
chelio perspėjimą, ir savo žodžius, esą jam nepažįstamos 
žmonių silpnybės. 

— Aš dar nepadariau nieko tokio, kad pelnyčiau jūsų 
palankumą. Man gėda, kad atėjau pas jus, norėdamas pa- 
sidalinti savo rūpesčiais. 

— Turite gėdintis vien to, kad neradote kitos vizito 
priežasties. 

— Tegaliu tik sukalbėti maldą už tai, kad jūs prisi- 
menate mano reikalus. 

— Maldą? O Dieve, senjore! Aš juk ne šventoji, kad 
man melstumėtės. 

— Kaip galiu patikėti tais žodžiais, jeigu mano akys 
mato ką kitą! 

— Ką gi jos mato? — nusišypsojo markizė. 

— Dievišką grožį, į kurį negalima žvelgti ramia šir- 
dimi, — jis paėmė moters ranką, ir valandėlę markizė jos 
neištraukė iš jo delnų. 

Bet jos akys apniuko. Juodoje jų gelmėje kažkas su- 
švytuliavo, galbūt baimė, sukelta karštai užsiliepsnojusios 
Kolono aistros. 

Tylių tyliausiai markizė sušnibždėjo: 

— Senjore Kolonai, ar verta jums daryti kvailystę, 
dėl kurios vėliau tektų apgailestauti? Jūsų viltims pritars 
karalienė... 

— Dabar atėjo kitų vilčių metas! — karštai paprieš- 
taravo Kolonas. 

— Ne, Kristupai. Būkime protingi, mano drauge. 

Ramus jos balso tonas Kolono nesutramdė. 

— Protingi! Ką turite omenyje, kalbėdama apie pro- 
tingumą? — jautėsi, kad jis pats pasirengęs atsakyti į savo 
klausimą, bet markizė jį aplenkė: 

— Būti protingu, vadinasi, stačia galva nepulti į pa- 
vojų, jei to, ko trokštate, galima pasiekti tik aukojant iliuzi- 
ją geresnio, nors ir nerealaus, — ji tarsi meldė padėti jai iš- 
tverti. — Aš jums tiesiu pagalbos ranką. Pasitenkinkite tuo. 
O jeigu geisite daugiau, galime netekti visko. Ir jūs, ir aš. 

Jis atsiduso, susitvardė, nulenkė galvą: 

— Viskas bus taip, kaip jūs pasakysite. Mano vienin- 
telis noras — tarnauti jums, o ne suteikti nemalonumų. 

Ji atsakė meiliu žvilgsniu. Tuo tarpu įėjo Kabrera, ir 
pokalbį teko nutraukti. 

Nedidukas, kreivakojis, truputį iššokusiomis besišyp- 
sančiomis akimis, Kabrera meiliai pasisveikino su Kolonu 
ir dar meiliau atsisveikino, po ketvirčio valandos Kolonui 
paliekant rūmus. 

— Aš iš tikrųjų turiu nesigailėti jėgų ir padėti šitam 
jūrų keliautojui įgyvendinti savo svajonę! — svečiui išėjus, 
sušuko Kabrera. — Jis išmano, kaip mane sudominti savo 
reikalais. 

— Džiaugiuosi tai girdėdama. 

— Ir tu nė kiek nenustebsi, jei pasakysiu: aš pasiren- 
gęs išsinerti iš kailio, kad tik kuo greičiau įlaipinčiau jį į 
laivą, išplaukiantį į Indiją ar į pragarą. 

— O, Andresai! Nejaugi ėmei pavyduliauti? 

— Ne, — Kabrera susijuokė. — Aš kaip sykis noriu 
apsaugoti save nuo to niekingo jausmo. Štai kodėl trokštu 
padėti tik ką iš čia išėjusiam ponui kuo greičiau pakelti 
inkarą. 

Susijuokė ir markizė: 

— Aš nė piršto nepajudinsiu, norėdama tau sutruk- 
dyti. Kolonas svajoja apie jūrą, o kadangi noriu jam gero, 
tai trokštu tik vieno — kad jis išplauktų! Vadinasi šito abu- 
du sieksime. 

Ji kalbėjo taip nuoširdžiai, kad Kabrera nusprendė — 
bus geriausia, jei susikirtimą su žmona pavers išdaiga. Ta- 
čiau neištvėrė dar kartelio neįgėlęs: 

— Vargu, ar jis trokšta išplaukti taip pat aistringai, 
kaip aš. Man atrodo, jis turi kai kurių tikslų ir pakrantėje. 

Tas pokalbis nenuėjo vėjais, nes po dviejų ar trijų 
dienų Santanchelis, vienoje Alkazaro galerijoje susiradęs 
Koloną, taip prabilo: 

— Pasirodo, turite daugiau draugų negu galėjote ti- 

kėtis. Kabrera kone susipyko su karaliumi — be galo karš- 
tai įkalbinėjo priimti sprendimą jūsų naudai. Dabar galite 
įvertinti mano patarimo išmintingumą — su žavingąja mar- 
kize reikia būti apdairiam. Štai ir rezultatas — Kabrera 
remia jūsų planą. 

— Paprasčiausiai jis nori kuo greičiau manimi atsi- 
kratyti, — sarkastiškai atsakė Kolonas. — O jeigu Kabrera 
supykdė jo didenybę, tai kokia man iš to nauda? 

— Mane pas jus atsiuntė karalienė. Kabrera kalbėjo- 
si su jais abiem, ir jos didenybė šįryt paprašė patikinti jus, 
kad reikalai netrukus pajudėsią iš mirties taško. Taigi ilgai 
delsta tik dėl to, kad karas pačiame įkarštyje, be to, dar 
Prancūzijos karalius pridėjo mums rūpesčių. 

— Tegu velniai jį rauna! 

— Tai dar ne viskas, — iždininko veidas parūstėjo. — 
Torkvemada reikalauja priimti įstatymą dėl žydų išvarymo 
iš Ispanijos. 

— Tegu pats šėtonas jį paspirgina ant laužo! 

Santanchelis susigūžė į kamuolį. 

— Tššš! Vardan Dievo! Dabar žmones degina ir už 
kur kas menkesnius nusidėjimus. Karščiuotis nedera. Kan- 
trybė. Kantrybė — vienintelis mūsų ginklas! 

— Kantrybės aš sotus iki kaklo. Kiek dar galima 
tverti? 

Bet pakentėti teko. Karalius ir karalienė paliko Kor- 
dobą ir patraukė į Granadą. Dvariškiai išsekė iš paskos, 
Kolonas — paskui dvariškius. Iš pradžių į Seviliją, paskui, 
žiemai, į Salamanką — ten įsitaisė naują ir labai įtakingą 
draugą domininkoną Diegą Desą, šventojo Estebano vienuo- 
lyno priorą, jaunojo princo Chuano globėją. Nuoširdus, ne- 
apsimestinis Desos susidomėjimas Kolono planu atgaivino 
pradėjusią gesti viltį. Autoritetingasis Desa palaikė tuos Ko- 
lono draugus, kurie po senovei įkalbinėjo jų didenybes duoti 
sutikimą rengti ekspediciją Indijon. Ir, galimas daiktas, sa- 

vo būtų pasiekę, bet Galisijoje spygtelėjęs maištas privertė 
Ispanijos valdovus viską pamiršti. 

Puolęs neviltin dėl naujos kliūties, Kolonas pareiškė: 
visi pragaro legionai susivieniję prieš jį, nieku gyvu neleis- 
dami įvykdyti Viešpaties valios. 

Ir štai, praėjus daugiau kaip metams po pirmosios 
audiencijos pas karalienę, į kurią jis dėjo visas viltis, Kolo- 
nas vėl su visais rūmais persikėlė į Kordobą, vis dar lauk- 
damas lemiamojo sprendimo. Visi jį pamiršo, karalienė net 
nepasiūlė pirmykštės gyvenimo vietos, o jis, būdamas be 
galo išdidus, apie save nepriminė. Santanchelio patartas, 
išsinuomavo kambariuką Kalje Atajude, virš siuvėjo Bensa- 
bato dirbtuvių, pačioje siauriausioje ir kreiviausioje miesto 
gatvelėje, — miestas tik ir garsėjo savo kreivomis gatvelė- 
mis. 

Karalius ir karalienė, užimti pasiruošimu lemiamam 
Granados šturmui, jūrų keliautojo planams ir svajonėms ne- 
galėjo skirti nė vienos minutės, todėl Kolonas, vis dar be 
perstojo žingsniais matuojantis rūmų koridorius, dar taip 
neseniai kėlęs visų susižavėjimą, pakliuvo į pašaipūnų ug- 
nį. Netrukus dvariškiai prunkščiodami vienas kitam dekla- 
mavo eilėraštukus, kuriuose Kolono ketinimai pasiekti Ry- 
tus plaukiant Vakarų link buvo lyginami su galimybe pa- 
kliūti į rojų per pragarą. 

Vienas toks eilėraštukas užkliudė ir mesiro Frederi- 
ko Močenigo ausis — šis vyras buvo Venecijos pasiuntinys 
prie jų didenybių Kastilijos karalienės ir Aragono karaliaus 
rūmų. Nors Ispanijoje Koloną tarsi visi ir pamiršo, kitoje 
šalyje sumanymas plaukiant į Vakarus pasiekti Rytus su- 
kėlė nemažą susidomėjimą. 

Tolimojoje Venecijoje ėmė bręsti pavojingas suokal- 
bis, vos nesužlugdęs visus Kolono siekius. 


5 skyrius 
DOŽAS 


d k laikų Venecija buvo pasiekusi šlovės ir turtų aukš- 
čiausią laipsnį, o prie savo valdų prisijungusi Kiprą, 
tapo svarbiausiu prekių perkrovimo punktu ir, žinoma, įsi- 
gijo monopolinę prekybos tarp Rytų ir Vakarų teisę. Vene- 
ciją valdė Agostinas Barbarigas, elegantiškas, linksmas, net 
šiek tiek lengvabūdis. Bet ne šios savybės lėmė valdovo gar- 
są, o blaivus, apdairus protas ir gilus patriotizmo jausmas. 
Barbarigas nesibodėjo jokių aukų, jeigu aukos stiprindavo 
Respublikos galybę. Todėl jis atidžiai sekė viską, kas dėjosi 
įvairiuose Europos karališkuose dvaruose. Barbarigo agen- 
tai parūpindavo išsamios ir įvairios informacijos. 

Iš Ispanijos gautas mesiro Močenigo pranešimas su- 
jaudino jo šviesybę, kadangi vėl iškilo problema, kurią kar- 
tą jau teko spręsti. Apie tai jis ir mąstė, kalbėdamasis su 
savo svainiu Silvestru Sarazinu, vadovaujančiu visiems bai- 
mę varančiai Trejeto tarybai — Venecijos respublikos inkvi- 
zicijai. 

Jiedu sėdėjo viename dožo rūmų kambaryje, kurį Bar- 
barigas buvo pavertęs savo svetaine, prabangiai apstatyta, 
išpuošta su meile parinktais paveikslais ir kitais meno kū- 
riniais — po sunkios darbo dienos į juos žvelgdamas pail- 
sindavo akis. 

Štai ir dabar Sarazinas, nedidukas dručkis geltonu 
turko veidu ir dvigubu pagurkliu, apžiūrinėjo neseniai Bar- 
barigo įsigytą naują paveikslą, vaizduojantį besimaudančią 
Dianą. 

— Jeigu ieškai tokių formų nuotakos, aš, ko gero, 

imsiu pavydėti, kad tu — dožas. Tikriausiai čia pavaizduo- 
toji madam Leda, — Sarazinas atsiduso. — O Dievui, žino- 
ma, teks pasiversti gulbinu. 

— Tai ne Leda. Ne. Čia Diana. Aistringai jos trokš- 
damas, rizikuoji tapti antruoju Akteonu. Net jeigu ji tave 
susimylėtų, neišvengtum mano sesers keršto. 

— Pervertini savo šeimos įtaką, — Sarazinas susi- 
raukė, — Virginija — protinga moteris. Ji nemato to, ko ne- 
dera matyti. | 

— Vargšelė! Vadinasi, pasmerkei ją amžinai aklystei. 

— Eik po velnių! — nė kiek nesupykęs, atšovė Sara- 
zinas. 

Būdami beveik vienmečiai, vos peržengę keturiasde- 
šimt, iš pažiūros jie labai skyrėsi: storulis Sarazinas atrodė 
turįs tiek metų, kiek turėjo iš tikrųjų: šviesiaplaukis, liek- 
nas, aukštas, dangiškai mėlyną atlasą vilkįs dožas išsaugo- 
jo jaunystės žavesį. 

Jis atsistojo, užkišo ilgus pirštus už auksinio diržo. 
Dožo lūpose žaidė sarkastiška šypsena: 

— Įdomu, kur tave nuves gašlumas? Girdėjau, buvai 
naujajame Santi Džovani e Paolo teatre. Ar padoru šitaip 
elgtis valstybės inkvizitoriui? 

Mėlynos iššokusios Sarazino akys gręžte gręžė dožą: 

— Jau pranešė? Kas? Tikriausiai tavieji šnipai? Nie- 
kas kitas negalėjo manęs atpažinti. Taip, aš neįstengiu at- 
sisakyti malonumo lankytis tame teatre. Tačiau visuomet 
esu atsargus — apsivelku apsiaustą ir užsidedu kaukę. Ir 
nėra čia ko man priekaištauti! Teatre lankausi tarnybos rei- 
kalais. 

Sarazinas nemelavo. Teatras, kurį atidarė Andželas 
Rudzantė, traukė žiūrovus neįprastomis pjesėmis ir jų pa- 
statymais. „Žirgų sale“ („La Skala del Kavaljo“) tikriausiai 
vadinosi todėl, kad buvo įsikūręs nedidelėje aikštėje, pa- 
puoštoje milžiniška žirgų statula. 

— Ko jau ko, bet uolumo tau pakanka, tuo labiau, jei 
darbą galima suderinti su malonumu, — nusijuokė dožas. — 
Įdomu, ką ten pamatei? 

— Tuo, ką pamačiau, likau patenkintas. Jie vaidina 
kelias komedijas, ne gašlesnes už matytas patriarcho rū- 
muose. Vienas akrobatas vaikšto lynu — širdis apmiršta į jį 
žiūrint. Kitas artistas, rytų žonglierius, ryja ugnį. O mergi- 
na — lyg rojaus mergelė, kokią ją įsivaizduoja musulmonai. 

— Vargšė mano apgautoji sesuo! O ką gi veikia toji 
rojaus mergelė? 

— Šoka sarabandą, užjūrio saracėnų šokį, pati sau 
akomponuodama keistomis tarškynėmis, kastanjetėmis va- 
dinamomis. Tikriausiai irgi atsivežtomis iš maurų. Ir dar ji 
dainuoja pritardama gitara — kaip lakštingala arba viena 
iš tų sirenų, kurios linksmino Ulisą. 

Barbarigas nusijuokė: 

— Rojaus mergelė, lakštingala, sirena. Kur ir rado 
tokį stebuklą? 

— Man sakė — atvykusi iš Ispanijos. Dainuoja ispa- 
nų, andalūziečių dainas — nuo jų kraujas ima greičiau gys- 
lomis srūti. 

Dožo linksmybę lyg ranka nuėmė: 

— Iš Ispanijos? Cha! Kaip tik apie Ispaniją aš ir no- 
rėjau su tavimi pasikalbėti. — Šokčiojančia eisena jis priėjo 
prie lango, grįžo atgal, pasitraukė kėdę, atsisėdo. — Iš Is- 
panijos gavau nerimastingą žinią. 

Sarazinas sukluso: 

— Apie Neapolį? 

— Ne, ne, visai apie ką kitą. Pavojus kol kas negre- 
sia, nors kartą jau buvo kilęs. Portugalijoje, prieš dvejus 
metus. Tada man pasisekė viską sutvarkyti. Žinoma, teko 
išsijuosus paplušėti ir užmokėti apvalią sumelę. Bijau, kad 
šį kartą pinigai nepadės. 

— Sakai, pavojus? — paklausė Sarazinas. 

Barbarigas užmetė koją ant kojos, truputį palinko į 
priekį ir atsirėmė delnais į kelį. 

— Klajoja po pasaulį kažkoks Ligūrijos avantiūris- 
tas — pats žinai, iš ligūriečio nieko doro negali tikėtis, — 
jis dievagojasi galįs nusigauti į Indiją vakariniu keliu. 

Sarazino veidas pragiedrėjo. 

— Beprotis, — paniekinamai šyptelėjo. — Tai tik pa- 
sakos. 

— Ligūrietis sakosi turįs žemėlapį, kurį Florencijoje 
nubraižęs pats Toskanelis, — pridūrė Barbarigas. 

— Toskanelis? — Sarazinas nustebo. — Nejaugi Tos- 
kanelis senatvėje išėjo iš proto? 

— Ne. Geresnio matematiko už jį žemė dar nepagim- 
dė. Toskanelis iš tikrųjų nubraižė žemėlapį, remdamasis 
mūsiškio Marko Polo atradimais ir savo matematiniais ap- 
skaičiavimais. Šitą žemėlapį ir motyvuotą laišką nusiuntė 
tam valkatai ligūriečiui Kolombui, Kristoferiui Kolombui, į 
Portugaliją. 

— Kaip viską sužinojai? Ir kodėl Toskanelis sėbrau- 
jasi su valkatomis? 

— Tas Kolombas nemažai plaukiojęs jūromis ir pa- 
garsėjęs žemėlapių sudarymu. Kaip supratau iš pranešimo, 
Kolombas įsikalęs sau galvon, kad Indiją turįs pasiekti, 
plaukdamas į Vakarus, ir kreipęsis patarimo į Toskanelį. 
Taip jau išėję, kad ligūriečio svajonės sutapusios su Floren- 
cijos matematiko apskaičiavimais. Ir Toskanelis aprūpinęs 
ligūrietį žemėlapiu, didžiuodamasis, kad atradimus galima 
Padaryti neišeinant iš kabineto, visai nesusimąstydamas, 
kiek nelaimių jie gali atnešti realiame gyvenime. 

Su tuo žemėlapiu Kolombas nuvyko pas Portugalijos 
karalių. Toskanelio vardas ir garbė atvėrė jam karaliaus 
rūmų duris. Karalius Žuanas — jūrų keliautojų globėjas, 
Juk per juos susikrovė nesuskaičiuojamus turtus, — sudarė 


4. 2314 49 


patikimų žmonių komisiją. Laimei, kaip ir visos komisijos, 
ši neskubėjo su išvadomis. Ir mano agentai, visą laiką pra- 
nešinėję apie įvykių eigą, spėjo tiksliai įvykdyti visus mano 
nurodymus. Mes papirkome du komisijos narius. Trečiąjį, 
žydą, papirkti nepasisekė. Galbūt tas Kolombas irgi žydas. 
Nežinau. Šiaip ar taip, dviem balsais prieš vieną Kolombo 
pasiūlymą atmetė, Toskanelio žemėlapį ir laišką užmaršino. 

O neseniai iš Ispanijos man pranešė, kad tas pien- 
burnis vėl apsireiškęs, pagal ispanišką madą pakeitęs pa- 
vardę ir pasivadinęs Kolonu. Dabar jis bando savo pasiekti 
įkalbinėdamas Ispanijos valdovus. Kolei kas jūreivio laimė- 
jimai visai menki, nes karas su maurais atima visą jų di- 
denybių laiką ir pinigus. Bet kai tik žlugs Granada, jis gaus 
savo šansą. Dauguma įtakingų didikų eina išvien su juo, ir 
Ispanija galbūt pabandys praturtėti užjūrio valdų sąskaita, 
kaip anksčiau pasielgė Portugalija. 

Dožas nutilo, o Sarazinas vis dar negalėjo suprasti, 
kur Barbarigas suka. 

— Na ir kas? Kodėl mums turi skaudėti galva dėl 
Ispanijos praturtėjimo? 

— Arba tu manęs nesupratai, arba jau pamiršai, nuo 
ko pradėjau. Kolombas siūlo atrasti Vakarų kelią į Indiją. 
Jeigu jam pavyktų tai padaryti, kas bus su Venecijos tur- 
tais ir galia, kurią sukūriau ir išsaugojau turėdamas savo 
rankose prekybos su Rytais monopolį? 

Saraziną nukratė šiurpas. 

— Apsaugok mus, Dieve! — sušuko. 

Barbarigas atsistojo: 

— Manau, jau supratai, kokia susiklostė situacija. Ko 
mes galime griebtis? Šiuo atveju kyšiai negelbės. Karalienė 
Izabelė labai protinga, Ferdinandas — be galo taupus. Jie 
arba priims sprendimą patys, arba paskirs komisiją, prie 
kurios narių aš prieiti negalėsiu. 

Sarazino akys sublizgo: 

— Žinau paprastesnį sprendimą. Ačiū Dievui, žmo- 
nės mirtingi. Tu galėsi prieiti prie Kolombo. Panašiais at- 
vejais tikslas pateisina priemones. 

Bet dožas papurtė galvą: 

— Viskas ne taip paprasta. Kitaip nedvejočiau. Tas 
žmogus — man tuščia vieta. Svarbu žemėlapis ir laiškas. 
Kol jų neturėsiu savo rankose, virš mūsų kabos nuolatinė 
grėsmė, sklindanti iš Kolombo ar kurio kito. Kol mes ne- 
gausime dokumentų, Venecija jaus pavojų. Portugalijoje pa- 
bandžiau sulošti, bet mano agentai apsikvailino: Lisabonoje 
Kolombui surengė pasalą, tačiau jis sugebėjo atremti pir- 
muosius smūgius, o paskui susilaukė pagalbininkų. Po to 
dokumentus js atidavė saugoti iždinei. Aš maniau, kad ko- 
misijai atmetus pasiūlymą, jie ten ir liko, bet kažkokiu bū- 
du Kolombas vėl juos atgavo. Ir vargu ar mes galėsime at- 
imti jėga. 

Sarazinas susimąstė. 

— Šį klausimą apsvarstysime Didžiojoje taryboje, — 
pagaliau pareiškė. 

— Jeigu aš bejėgis, tai kuo padės Didžioji taryba? 

— Respublika gali Kolombą papirkti. Kiekvienas žmo- 
gus turi savo kainą. 

— Jau bandžiau. Kolombas išvijo mano žmogų. To ir 
reikėjo laukti. Juk žinodamas atrasiąs imperiją, progą pra- 
leisi tik mainais gavęs kitą imperiją. Taigi niekšas žino sa- 
vo kainą. 

Sarazinas žodžių kišenėje neieškojo. 

— Tai perpirk jį iš Ispanijos! Tegu atranda Indiją Ve- 
necijai! 

— O kokia mums iš to nauda? Pramintu takeliu sku- 
bės keliauti visas pasaulis. 

— O argi mes nieko negalime laimėti iš tos imperijos, 
kurią jis grasina atrasiąs? 

— Jo žodžiais visiškai pasikliauti negaliu. Tai, ką mes 

turime dabar, — realybė, ir negalime jos atsisakyti vardan 
miglotos svajonės. 

— Jeigu taip, tai aš pasiduodu. Daugiau neišmanau, 
ką pasiūlyti. 

— Aš, deja, irgi, bet mes turime rasti išeitį ir į miltus 
sumalti tą avantiūristą. Pasuk galvą. O kol kas... — jis pri- 
spaudė prie lūpų pirštą: — Niekam nė žodžio! 


6 skyrius 
LA CHITANILJA 


A Rudzantės įkurtas teatras „La Skala del Ka- 
valjo“ klestėjo. Augantis populiarumas pamažu iš jo 
išgrūdo prastuomenę — jos vietas užėmė aristokratai, ir ne- 
trukus ant suolų jau sėdėjo tik Venecijos aukštuomenė. 

Aistringu teatro gerbėju tapo ir don Ramonas de Agi- 
laras, grafas Arijas, Kastilijos 17 Aragono pasiuntinys Vene- 
cijos respublikoje. Nepaisydamas aplinkinių nuomonės, iš- 
didusis kastilietis, niekinęs visus, išskyrus ispanus, skir- 
tingai nei Sarazinas, ėjo į teatrą nesislapstydamas, nedary- 
damas sekreto iš to, kad La Chitanilja vis labiau jį traukia. 
Po dainininkės koncerto jis paprastai negaišuodamas trauk- 
davo namo, nebelaukdamas lynininko stebuklų, kurio išdai- 
gas ir drąsą žiūrovai palydėdavo aikčiojimais ir ūkčiojimais. 
Tiesa, girdėjosi kalbant, kad don Ramoną teatras traukiąs 
tik todėl, kad ten galįs pasiklausyti gimtųjų ispaniškų dai- 
nų, bet ne dainininkė. Tačiau jis neturėjo muzikinės klau- 
sos, 0 apie grožį nutuokė ir puikiai suprato, kokią palaimą 
žada juodos karštos La Chitaniljos akys. 

Žinoma, jis troško atsidėkoti dainininkei už džiaugs- 
mą, suteikiamą savo kraštiečiui tolimoje šalyje, ir Ramonas 
nusiuntė jai gėlių, saldumynų, papuošalų. Naudodamasis 
savo padėtimi, iš Rudzantės išsiderėjo teisę pasimatyti su 
Ja per koncertų pertraukas, bet La Chitaniljos buvo sutik- 
tas santūriai, jei nepasakytume — šaltai. 

Per pirmąjį susitikimą La Chitanilja buvo nedrąsi, ir 
Ramonas pamanė — vargšelė drovisi. Norėdamas palenkti 
merginą savo pusėn ir apraminti, grafas sušuko: „Vaikeli, 

aš puikiai suprantu — jūs jaučiate man begaliniai didelę 
pagarbą ir todėl varžotės“. 

— O kodėl aš turėčiau varžytis? — abejingai paklau- 
sė La Chitanilja. — Jūs — garsus idalgas, žinomas gran- 
das — tai tiesa. Bet juk ne Dievas, o aš garbinu tik Jį. 

Kitą žmogų toks priėmimas būtų privertęs dėti į ko- 
jas, bet grafas nutarė, kad tai tik profesinis triukas, kurio 
tikslas — dar labiau uždegti vyro aistrą. Ir pajuokavo: 

— Bet juk ir jūs, iš visko sprendžiant, ne deivė. 

Tačiau dainininkė ir toliau liko tokia pat nepasiekia- 
ma, o tai žeidė grafo savimeilę — jis buvo pratęs prie leng- 
vų pergalių. 

Jai nenorom teko priiminėti don Ramoną savo grimo 
kambaryje, kadangi Rudzantė tiesiai pareiškė: Ispanijos pa- 
siuntinys — labai svarbi figūra ir nevalia jam atsakyti to- 
kios malonės. Bet nei puošnūs grafo apdarai, nei gan ma- 
loni išvaizda, nei gražbyliavimas neįstengė palenkti gražuo- 
lės širdies. 

Kuo toliau, tuo Ramonas darėsi vis nekantresnis. Ga- 
lima vaidinti kukluolę, bet viskam turi būti saikas! Ir štai 
tą rytą, išgirdęs, kad kažkokia La Chitanilja maldaujanti jo 
šviesybės susimylėti ir ją priimti, Ramonas valandėlę mąs- 
tė, kaip pagaliau padaryti galą užsitęsusiam dainininkės 
priešinimuisi. 

Don Ramono lūpos lėtai išsilenkė į šypseną. Dar kar- 
tą pažvelgė į veidrodį ir liko patenkintas savo atvaizdu. Spė- 
riu žingsniu nudrožė pasitikti netikėtos viešnios. 

Ji laukė ilgame kambaryje, kurio balkonas buvo į Di- 
diji kanalą, nutviekstą vasario ryto saulės spindulių. La 
Chitanilja puolė jo pasitikti — pirmykščio kuklumo nebuvo 
likę nė pėdsako. 

— Jūsų šviesybe, jūs toks malonus... nežinau kaip ir 
dėkoti už tai, kad sutikote mane priimti. 

— Malonus? — don Ramonas tarsi įsižeidė. — Dieviš- 
koji Beatriče, argi aš kada nors jums atrodžiau kitoks? 

— Kaip tik tai ir suteikė man drąsos. 

— Parodykite ją. Kodėl gi jums nenusivilkus ap- 
siausto? 

Ji paklusniai nusivilko rusvą mantiją su kapišonu, 
gaubusią ją nuo galvos iki pėdų, ir liko su šviesiai rusva, 
glotniai taliją aptempusia suknele, pabrėžiančią dailią figū- 
rą. Dabar ji išrodė aukštesnė nei paprastai. Šviesias rusvų 
plaukų garbanas puošė siaurutė aukso grandinėlė. 

Don Ramonas nužvelgė ją vertinančiu žvilgsniu. Švel- 
ni veido ir kaklo oda, parudę skruostikauliai. Aukšta krū- 
tinė nuo jaudinimosi dažnai pakildavo ir nusileisdavo. Šo- 
kėjos laikysena ir gracija. Ne, tai ne šiaip kokia ištvirkėlė 
ar čigonė burtininkė, kaip galima suprasti iš jos sceninio 
vardo. Ko gero, mąstė jis, tose venose, taip jaudinančiai mė- 
lynuojančiose pro baltą kaklo odą, srūva kilnios kastilietės 
kraujas. Kitaip iš kur tas išdidumas, pasitikėjimas savimi, 
kone patricijiškas savosios vertės jausmas?Kad ir kaip prie- 
kabiavo, nerado nė vieno trūkumo. 

Iš po nuostabių juodų antakių į jį žiūrėjo tyros rudos 
akys. 

— Aš atėjau pas jus kaip prašytoja, — jos žemame 
balse girdėjosi žavingas kimulys. 

— Ne, ne! — galantiškai paprieštaravo jis. — Čia jūs 
niekada nebūsite prašytoja. Čia jūs galite tik įsakinėti. 

Ji nuleido akis: 

— Aš atėjau pas jus kaip pas jų didenybių pasiuntinį. 

— Jeigu taip, tai man belieka dėkoti Dievui, kad esu 
pasiuntinys. Gal malonėtumėte atisėsti? 

Paėmęs už rankos, nuvedė ją prie sofos palangėje. 
Pats liko stovėti nugara į šviesą. 

— Reikalas, dėl kurio atėjau, liečia ispaną, jų dideny- 
bių valdinį. Kalbu apie savo brolį. 

— Jūs turite brolį? Čia, Venecijoje? Apsakykite man 
viską kuo smulkiau. 

Užsikirsdama ir dusdama nuo jaudulio, dainininkė 
papasakojo: 

— Prieš savaitę Merserijoje, Dženaro tavernoje, kilo 
ginčas. Sužaibavo durklai, ir smarkiai buvo sužeistas vie- 
nas bajoras iš Morozinių giminės. Per sumaištį mano bro- 
lis, tuo metu irgi buvęs tavernoje, pamatė ant grindų dur- 
klą. Jo rankenėlę puošė brangakmeniai, ir mano brolis... — 
ji paraudo iš gėdos, — durklą pasiėmė. Prieš dvi dienas San 
Moize durklą pardavė žydui auksakaliui. Netrukus paaiš- 
kėjo, kad durklas priklausęs Moroziniui. Tą pat naktį mano 
brolį areštavo. 

Don Ramonas apniuko: 

— Viskas aišku kaip ant delno ir vargu, ar aš galėsiu 
padėti. Vagyste kaltinamas jūsų nelaimingasis brolis negali 
tikėtis pasiuntinio užuojautos. 

Mergina išblyško. Jos akys virto siaubo ežerais. 

— Tai... tai ne vagystė, — įtikinėjo. — Jis paėmė pa- 
mestą durklą... 

— Bet vėliau pardavė. Beprotystė! Argi nežinojo, ko- 
kie griežti Venecijos įstatymai? 

— Iš kur galėjo žinoti, juk kastilijietis. 

— Bet vagystė yra vagystė, nesvarbu, kur apsivog- 
ta — Venecijoje ar Kastilijoje. Kodėl jis savo noru kilpon 
kišo galvą? S 

— Ar aš žinau? Juk gerai uždirbu, galiu išlaikyti ir 
Jį, ir save, — karštai aiškino. — Nebent jį varžiau? Gal jis 
geidavo daugiau negu leido mano uždarbis? 

— Jūsų pasakojimas mane giliai sujaudino, — užjau- 
tė don Ramonas. — Sąkykite, kodėl atvykote į Italiją? 

Norėdama galutinai užkariauti don Ramono simpati- 
ją, tikėdamasi, kad Ispanijos pasiuntinys nepaliks jos nelai- 
mėje, La Chitanilja nieko neslėpdama viską papasakojo. 

Ji palikusi Ispaniją ir nusileidusi atkakliam brolio 
prašymui tik todėl, kad jis pakliuvęs į bėdą. Kordobe nužu- 
dęs žmogų. O, nužudęs dorai, atviroje kovoje. Bet jo prieši- 
ninkas buvęs iš įtakingos šeimos. Byla atsidūrusi ant alkal- 
do* stalo. Algvasilai ėmę ieškoti jos brolio. Ir jam nelikę 
nieko kito, tik dumti iš Ispanijos. Ji mylėjusi brolį, žinojusi, 
koks jis silpnas ir bejėgis. Be to, jai buvę vienas ir tas pats, 
kur gyventi, ir ji sutikusi važiuoti su juo. Maniusi, kad savo 
talentu sugebėsianti išmaitinti abudu. Prieš metus jiedu at- 
vykę į Genują, vėliau ji dainavusi bei šokusi Milane, Pavi- 
joje, Bergame, kol pagaliau atsidūrusi Venecijoje. 

— O dabar, — sušuko ji, — jeigu jūsų šviesybė mums 
nepadės, Pablas... — ir jos pečiai sukrūpčiojo nuo raudos. 

Pavojus, grėsęs nieko nekaltam broliui, nė kiek nesu- 
jaudino don Ramono. Vagis, manė jis, turi gauti pelnytą 
bausmę. Bet jis negalėjo likti abejingas verkiančiai gra- 
žuolei. 

— Reikia ieškoti išeities. Negalima jo palikti veneci- 
jiečių letenose. 

Tardamas tuos žodžius, don Ramonas atsisėdo ant so- 
fos 1r žiedu papuoštą ranką švelniai uždėjo ant La Chitanil- 
jos peties. 

— Oficialiai kištis aš neturiu teisės. Bet jeigu kreip- 
siuosi asmeniškai — tai jau visai kas kita. Juk vis dėlto esu 
čia įtakingas žmogus. Pabandysiu padaryti viską, ką tik ga- 
lėsiu. 

— Dėkoju už viltį, kurią man suteikėte, — mergina 
emė tankiau alsuoti, jos skruostai vėl paraudo 

— O, aš suteikiu ne tik viltį. Aš jums duodu garan- 
tiją. Respublika nebus suinteresuota nepatenkinti Ispanijos 
pasiuntinio prašymo, nors ir asmeninio. Taigi gana ašarų, 
mano vaikeli, tokios dieviškos akutės turi vien džiaugtis 


* Alkaldas — teisėjas. 

gyvenimu. Jūsų brolis netrukus vėl bus su jumis. Garbės 
žodis! Jo vardas — Pablas, ar ne? 

— Pablas de Arana, — ji kilstelėjo galvą, pažvelgė į 
jį dėkingumo kupinomis akimis. — Tegu jums atsilygina 
šventoji Mergelė. 

— Šventoji Mergelė! — jo šviesybė nepatenkintas su- 
siraukė. — Vadinasi, aš turiu laukti, kol atsidursiu dangu- 
je? Viskas, kas žmogiška, man ne svetima, ir aš norėčiau, 
kad man atsidėkotumėte šiame pasaulyje. 

La Chitanilja apniuko ir nusigręžė. Don Ramonas pa- 
niuro, bet po akimirkos ištiesė ranką, suėmė jos smakrą ir 
atgręžė į save, trokšdamas matyti dainininkės akis. Jose 
išvydo baimę ir panieką. Pajuto — juos vėl skiria ledo siena 
ir niekaip negalėjo suprasti, kodėl taip yra. 

— Kas jums, mano Chitanilja? Norite mane atstumti 
tuo metu, kai aš pasiryžęs jums padėti? Man atrodo, nusi- 
pelniau geresnio atpildo. Ar verta žaisti su manimi ir vai- 
dinti nekaltą mergelę? 

— Aš visai nežaidžiu, — jos akys išdidžiai žibėjo. — 
Jūsų šviesybė, regis, negali net įsivaizduoti, kad aš — pa- 
dori moteris. 

Don Ramonas taip sudirgo, kad nebeištvėrė: 

— Dorovingoji, savo grožybes demonstruojanti sceno- 
je! Cha! Kažkodėl sunku patikėti, — jis paleido jos smakrą 
ir atsistojo. — Apskritai, įsisiūlyti aš nesiruošiu. 

Tai išdrožė gana meistriškai, norėdamas, kad La Chi- 
tanilja imtų panikuoti. 

— Mano pone! Mano pone! Padėkite man, ir dangus 
atsilygins jums už mielaširdystę. 

Don Ramonas žvilgtelėjo į ją ir nusišaipė: 

— Vadinasi, jūsų skolas užmoka dangus? Tegu tada 
dangus ir gelbsti jūsų brolį nuo rankos nukirtimo, galeros 
ar net mirties. 

La Chitanilja krūptelėjo iš siaubo: 

— Koks jūs negailestingas! 

— Kokio gailestingumo tikitės? Ar manęs gailitės? 
Argi gailestinga atstumti mane, degantį meile? Ar bent įsi- 
vaizduojate koks pavydas mane graužia, kai regiu kitus, jus 
ryjančius akimis? Aš noriu atplėšti jus nuo visų ir tik vie- 
nas jumis mėgautis. — Don Ramonas truputį patylėjo. — 
Netrukus išvyksiu į Ispaniją. Jūs vyksite su manimi, mano 
globojama. O jūsų brolis... Kaip sakiau, aš padarysiu viską, 
ką galiu. 

La Chitanilja, nors buvo dorovinga, puikiai pažinojo 
pasaulį, kuriame gyveno. Per pastaruosius metus visko pri- 
sižiūrėjo. Jeigu viena ranka kas nors jai padėdavo, tai kita 
beregint reikalaudavo atlygio. Kol kas jai pasisekdavo atsi- 
spirti, nepabaigiamoje kovoje užgrūdino valią, ir meilikau- 
jantys žodžiai pralėkdavo pro ausis. Ji išmoko žygiuoti per 
pasaulio purvyną neišsipurvindama, priklausydama tik nuo 
savo talento ir grožio. O dabar jai siūlė pasirinkti viena iš 
dviejų: arba brolio gyvybę, arba garbę. Pablą išgelbėti galė- 
jo tik apgaulė. Ji privalo šį žmogų suvilioti pažadais, o pas- 
kui, kai tik brolis išeis iš kalėjimo, don Ramonui įtaisyti 
ragus. Ir sąžinė neturi jos kamuoti, nes šitas negeras žmo- 
gus, besistengiantis pasimėgauti kito nelaime, nieko kito ir 
nenusipelno. 

Nusigręžusi, kad don Ramonas nepamatytų, kaip ji 
gėdijasi, La Chitanilja atsakė: 

— Išgelbėkite Pablą, mano pone, ir tada... — jos bal- 
sas tarsi užlūžo. 

Don Ramonas pulte puolė prie jos. Prie pat ausies La 
Chitanilja pajuto karštą alsavimą. 

— Ir tada? 

— O, nejaugi negalite man padėti nesiderėdamas? — 
pratrūko La Chitanilja 

Don Ramonas nustebo, nes tikėjosi ko kito. 

— Ledas! — sušuko jis. — Akmuo! Chitanilja! Chita- 
nilja! Iš ko jūs sutverta — iš kūno ar iš granito? 

Ji užsidengė rankomis veidą — kad tik nematytų to 
žmogaus. 

— Mane drasko sielvartas, — atsakė ji vis dar tikė- 
damasi don Ramono kilnumo, ir atsistojusi paėmė apsiaus- 
tą. Don Ramonas priėjo, padėjo apsivilkti. Staiga pasilenkė 
ir karštomis lūpomis prigludo prie jos skruosto. 

Ji stuktelėjo alkūne, ir tai don Ramoną įsiutino. 

— Manote, mane paveikti, į geraširdiškumą atsaky- 
dama žiaurumu? Ateikite, kai suprasite, jog šitaip elgda- 
masi nieko nelaimėsite. 

Netarusi nei žodžio, La Chitanilja išbėgo iš kamba- 
rio. O don Ramonas priėjo prie lango ir susimąstęs žiūrėjo 
į Didįjį kanalą. Ispanijos pasiuntinys buvo nepatenkintas 
savimi. Kažkur padarė klaidą. Juk vieną akimirką ji jau 
buvo bepasiduodanti, o jis nesugebėjo tuo momentu pasi- 
naudoti. Don Ramonas neabejojo, kad ji vėl ateis. O tuo 
tarpu reikia pabandyti išvaduoti jos brolį, nutarė jis, kad 
per kitą susitikimą La Chitanilja akivaizdžiai pajustų — 
laimės tik tada, jei bus jam nuolaidi. La Chitanilja, regis, 
jau tokia moteris, iš kurios gali šį tą pešti tik rodydamas 
visišką abejingumą. | 

Šitaip don Ramonas pats sau išsiaiškino dainininkės 
elgesį, padarydamas išvadą, kad žaidimas vertas vargo. 


7 skyrius 
INKVIZITORIAI 


T gudrių Venecijos respublikos įstatymų buvo ir 
toks — dožui draudžiami bet kokie ryšiai su kitų vals- 
tybių atstovais. Šį, kaip ir daugelį kitų įstatymų, Agostinas 
Barbarigas pripažino, kadangi manė jį esant sau naudingą. 
Suprantama, kaip dožas jis savo rūmuose pasiuntinių ne- 
priiminėdavo, bet kaip privatus asmuo, neoficialiai, neveng- 
davo palaikyti draugiškus santykius su kai kuriais, taip pat 
ir su don Ramonu de Agilaru. Čia jis nematė nieko bloga — 
nors ir pažeisdavo įstatymo dvasią, bet laikydavosi jo rai- 
dės. Manė — nuopelnai valstybei jam suteikia tokią teisę. 

Štai kodėl don Ramonas prie dožo rūmų laiptelių, nu- 
sileidžiančių į Didįjį kanalą, priplaukė maža gondola, o ne 
prabangiu pasiuntinybės laivu, lydimas paradine uniforma 
vilkinčių jūreivių. Tai įvyko praėjus valandai po pokalbio su 
Chitanilja. 

Pasiuntinį įvedė į dožo svetainę, prabangiai išpuoštą 
kambarį. Nepaisydamas čia pat buvusio inkvizitoriaus Sa- 
razino, ispanas, vos pasisveikinęs, ėmė aiškinti, kokiu rei- 
kalu atvykęs: 

— Atėjau prašyti pagalbos ir viliuosi jūsų mielašir- 
diškumo. 

Purpurinės dožo mantijos skvernai laisvai krito ant 
kelnių klešnių. Maža, irgi purpurinė, auksu siuvinėta kepu- 
raitė dailiai gulė ant šviesių garbanų. Dožas elegantiškai 
nusilenkė. 

— Aš jūsų paslaugoms, jūsų šviesybe, jeigu tik galė- 
siu kuo padėti. 

— Neabejoju, tikrai galėsite. Reikalas gana menkas. 
Vienas padauža, mano kraštietis, nusikalto įstatymui. Mat. 
išdrįso parduoti rastą durklą. Suprantama, tai kvalifikuoja- 
ma kaip vagystė, bet turint omenyje, jog jis nežinojo čio- 
nykštės tvarkos, aš tikiuosi, jūsų šviesybe, jo pasigailėsite. 

Sarazinas, patogiai atsidrėbęs krėsle, nustebęs surau- 
kė kaktą, o dožas stovėjo paniuręs ir glostė švariai nuskus- 
tą smakrą. 

— Vagys Venecijoje nepageidaujami, — jo balse buvo 
juntama dvejonė. 

— O, aš puikiai žinau. Bet vargu ar šį atvejį galima 
vadinti vagyste. Žmogus durklo nepavogė, o rado. Elgėsi ne- 
sąmoningai. Jeigu jūsų šviesybė manys esant galima tai lai- 
kyti ne įstatymo pažeidimu, vargu ar kas prieštarautų. O 
aš likčiau jūsų skolininku. 

— Na, jeigu jau taip keliate klausimą... — dožas ne- 
apibrėžtai mostelėjo ranka. — Nors negaliu nesistebėti, ko- 
dėl grafas Arijas taip rūpinasi kažkokiu vargšeliu. 

Don Ramonas suprato — su linksmuoliu Barbarigu 
dera kalbėti atvirai. 

— Mane domina ne jis, bet jo sesuo, žavingoji Chita- 
nilja. Ji meldė manęs įsikišti, o tokia prašytoja šventąjį gali 
paversti velniu, o velnią — šventuoju. 

— Tai kuo pavertė jus? 

Don Ramonas nusijuokė: 

— Aš tik vargšas mirtingasis, o žmogaus prigimtis — 
silpna. Negalėjau atsakyti žavingai moteriai... 

— Su sąlyga, — burbtelėjo Sarazinas, — kad vėliau 
ir ji nebeatsakys jūsų šviesybei. 

— Jeigu man išpuls tokia galimybė, progos praleisti 
nesu linkęs. Mano vietoje, senjore, jūs tikriausiai pasielgtu- 
mėte lygiai taip. 

— Žinoma! Žinoma! — Sarazinas nusikvatojo. — Aš 

juk mačiau La Chitanilją ir tokiomis sąlygomis išlaisvin- 
čiau visus Venecijos vagis. 

— Mano seseriai, kaip regite, su vyru nepasisekė, — 
atsiduso Barbarigas. — O jeigu kalbėsime apie tą vagišių, 
tai aš pasistengsiu jūsų šviesybei padėti. Kadangi jis užsie- 
nietis ir kaltė nedidelė... 

— Kaltė menka, esu tuo įsitikinęs. 

— Jeigu taip yra iš tikrųjų, tai nematau priežasties, 
dėl kurios nebūtų galima jo išvaduoti. Žinoma, su sąlyga, 
kad tučtuoj paliks mūsų respubliką. Kuo jis vardu? 

— Pablas de Arana, — atsakė don Ramonas ir ėmė 
berti padėkos žodžius. 

Jam išėjus, Sarazinas sunkiai atsistojo: 

— Jeigu tavo seseriai nepasisekė su vyru, tai tokioje 
pat padėtyje atsidūrė ir respublika. Ką galima pasakyti apie 
dožą, kuris negerbia įstatymų? 

— Man aukščiausias įstatymas — valstybės gero- 
vė, — nusišypsojo dožas. — Kiti įstatymai — mano pavaldi- 
niams. 

— Teapsaugo jus Dievas! Vagies išlaisvinimas tarnau- 
ja valstybės gerovei! Atrodo, man pats laikas vėl mokytis 
abėcėlės. 

— Jeigu šito vagišiaus paleidimas iš kalėjimo Ispani- 
jos pasiuntinį padaro mūsų skolininku, vadinasi, tai tar- 
nauja valstybei. Argi pamiršai, ką sakiau apie mesirą Kris- 
tupą Kolombą, Ligūrijos jūrininką? 

Sarazinas įsmeigė į dožą akis: 

— O kuo tau padės Arijas? 

— Nežinau. Kol kas nežinau. Bet nelaikau beverčiu 
net mažiausio siūlelio, kuris mus sieja su Ispanija. Tegu jis 
pasiima tą vagišių ir jo seserį šokėją. 

— Vagį tegul ima. O štai Chitaniljos gaila. Ji nusipel- 
no geresnės lemties. 

— Sakysim, valstybės inkvizitoriaus patalo. Gaila, ji 

šito nežino. Juk pultų pas tave, o ne pas don Ramoną. Ne- 
siseka tau, Silvestrai. 

— Ką ir sakyti, sekasi prasčiau nei don Ramonui. 
Tiek to! Ką reiškia vienas vagis vagių kupiname pasaulyje? 

Tačiau po dienos Sarazinas pakeitė savo nuomonę. 

Sunkiai alsuodamas, visas prakaitu apsipylęs, pulte 
įpuolė į dožo kabinetą ir pirmiausia pareikalavo, kad išeitų 
sekretorius, kuriam Barbarigas kažką diktavo. 

— Kas atsitiko? — paklausė dožas, kai jie liko vieni 
du. — Gal sultonas Bajazidas paskelbė karą? 

— Velniop Bajazidą! Tas ispanas vagišius, tas Arana! 
Mesiras Grandė sakė, kad pasirašei įsakymą apie jo išlais- 
vinimą. 

— Jokių įsakymų aš nerašinėjau. Tačiau iš meilės 
džiūstančiam pasiuntiniui pažadėjau kalinį paleisti. 

— Laimei, vakar pažadėjai dovanoti už vagystę. O 
šiandien Trejeto taryba gavo pranešimą apie tai, kad Ara- 
na, atklydęs pas mus iš Milano, gali būti hercogo Lodoviko 
agentas. 

Barbarigas numojo ranka. 

— Milano šnipas? Sunku patikėti. Hercogo Lodoviko 
santykiai su Ispanija nė kiek negeresni nei su mumis. 

— Nebūk toks patiklus. Šnipinėjime viskas įmano- 
ma. Pranešimas gautas iš Galino, o jis — vienas geriausių 
mūsų agentų. Taigi dabar kalbame ne apie vagystę, o apie 
nusikaltimą valstybei. Šį žmogų reikia ne kalėjime laikyti, 
o perduoti inkvizicijai. Man. 

— Tau? — dožo akys linksmai sužibo. — Vadinasi, 
tau? Įdomi mintis, Silvestrai. Ir viliesi sužaisti su Chitanil- 
ja tą patį žaidimą, kaip ir don Ramonas, pasinaudodamas 
jos vargšu broliu lyg kozeriniu tūzu? 

— Tavo juokeliai man nepatinka. Argi aš kada nau- 
dojausi savo valdžia piktiems kėslams! Pakalbėkime rim- 
tai. Šito žmogaus į laisvę negalime paleisti. 

Dožas valandėlę susimąstė. Galvon šovė nauja idėja. 
Umai dožo lūpose sušvito vos pastebima šypsena. 

— Taip, taip, teisingai sakai, dabar svarbiausia — ne 
vagystė. Gal tas Arana visai ne šnipas, bet reikia kruopš- 
čiai patikrinti, — dožas atsiduso. — Mums, ko gero, teks 
apvilti don Ramoną. Žinoma, gaila, bet... Tuoj pat apklausk 
niekšelį ispaną. Tik apsieik be kankinimų, Silvestrai. Pa- 
tardyk ir merginą. 

Tą pačią dieną du įmitę sargybiniai nusileido į niūrų 
Podzio požemio kalėjimą, įtaisytą po dožo rūmais, ir išsive- 
dė ispaną kalinį, ir taip gyvenimo nelepintą, o per keturias- 
dešimt aštuonias valandas, praleistas dvokiančioje kamero- 
je, pavirtusį baimės kamuoliu. 

Pablas susigūžęs sėdėjo ant medinio gulto, bijodamas 
užmigti, gindamasis nuo žiurkių kirbinių, šmirinėjančių po 
tamsią kamerą. Išvydęs sargybinius, didelius ir baisius sil- 
pnoje žibinto-rūkeklės šviesoje, iš krūtinės išsiveržė baimės 
aimana. Arana juos palaikė budeliu ir budelio padėjėju. 

Šie kalinį apramino ir nusivedė į viršų, į mažytę Tre- 
jeto posėdžių salę. 

Inkvizitoriai jau laukė. Rimti sėdėjo odiniuose krės- 
luose už poliruoto stalo: Sarazinas — viduryje, apsirengęs 
raudonais rūbais, o kiti du iš šonų — juodais. 

Arana drebėjo. Apgailėtinas, persigandęs, apakęs nuo 
šviesos, juodais šeriais apžėlusiais skruostais ir smakru, 
dvokiantis kalėjimu. Inkvizitoriai, netardami nė žodžio, rūs- 
čiai smaigstė jį akimis. 

Pagaliau Sarazinas nutraukė užsitęsusią tylą. Užsi- 
minė apie vagystę ir bemat tai pamiršo, nes vienas juodasis 
inkvizitorius pareiškė, kad apie bausmės dydį sprendžiąs 
ne Ypatingasis tribunolas. Pablui paaiškino, kad už įvykdy- 
tą nusikaltimą gali jį nubausti dešinės rankos nukirtimu 
arba paskirti bausmę atlikti respublikos galerose. Tačiau 

spręsti turįs žemesnės instancijos teismas, kadangi Trejeto 
taryba nagrinėja kur kas sunkesnius nusikaltimus. 

Tardyti ėmė Sarazinas. 

Ar Arana prisipažįsta atvykęs į Veneciją iš Milano? 
Šis prisipažino. Ką jis veikęs Milane ir kokiu reikalu kelia- 
vęs į Veneciją? Araną įspėjo, kad gyniotis beprasmiška, nes, 
siekdamas sužinoti tiesą, tribunolas galįs griebtis kankini- 
mų, todėl geriau iš karto pasakyti visą teisybę. 

Ir jis pasipasakojo, dievagodamasis, kad nemeluojąs, 
liudytojais šaukdamasis visus šventuosius, kurie tik mini- 
mi kalendoriuje. Venecijoje jis neturėjęs jokių reikalų, tik 
norėjęs apsaugoti seserį Beatričę Enrikes de Araną, žinomą 
kaip La Chitanilją. 

Sarazinas sarkastiškai nusišypsojo: 

— Tu — asmens sargybinis? Telieka tik pasigailėti 
moters, kuri tavimi patikėjo. Bet tai nesvarbu. Mes norime 
žinoti, kodėl negalėjai jos globoti Milane? 

Jis mielai būtų likęs Milane, greitakalbe išpyškino 
Pablas. Bet mesiras Andželas Rudzantė, išvydęs seserį šo- 
kančią ir dainuojančią scenoje, įkalbėjęs persikelti į Vene- 
ciją, žadėdamas gerą pinigą. 

Sarazinas paglostė dvigubą pagurklį: 

— Ir tai viskas? Gerai pagalvok, prieš atsakydamas. 
Ar neturėjai kitos priežasties atsikelti į Veneciją? | 

Kitos priežasties neturėjęs. Jis atvažiavęs todėl, kad 
negalėjęs sesers palikti vienos, nes aktorės gyvenimas esąs 
kupinas pavojų. Šį kartą liudininku Pablas šaukėsi šventąjį 
Jagą de Kompostelą, ir tuo vėl pralinksmino raudonąjį ink- 
vizitorių. 

— Aš abejoju, ar šventasis Jagas de Kompostelas pa- 
liks rojų, norėdamas liudyti už tokį niekšą, koks esi tu. Bet 
mes pasišauksime Rudzantę ir tą moterį. Paklausysime, ar 
ji patvirtins tavo žodžius, o tada vėl pasikalbėsime su tavi- 
mi, — ir jis mostelėjo ranka: — Išveskite jį. 

Rudzantė, tą pačią dieną Trejeto tarybos apklaustas, 
patvirtino kalinio versiją. Gana išsilavinęs, aštraus proto, 
savo parodymais jis neblogai Pablui pasitarnavo. 

Po Rudzantės prieš inkvizitorius stojo Chitanilja — 
atvedė tribunolo agentas Galinas, tas pats, kuris apskundė 
jos brolį šnipinėjimu. 

Ji stovėjo prieš inkvizitorius tiesi, liekna, išoriškai 
visai neišsiduodama bijanti. 

Keliolika klausimų, visiškai nesusijusių su vagyste, 
dar labiau ją suneramino. Nepasiduodama panikai, La Chi- 
tanilja atsakinėjo ramiu žemu balsu, kurio melodingumas 
visuomet pavergdavo klausytojus. Bet šitie trys pagyvenę 
vyrai nepasidavė jos kerams. Juodieji inkvizitoriai paeiliui 
uždavinėjo klausimus, kurie dvelkė pragaro šalčiu, tuo tar- 
pu Sarazinas sėdėjo ir atidžiai žiūrėjo į ją. 

Į klausimus, ką ji veikusi Milane ir kodėl persikėlusi 
i Veneciją, La Chitanilja atsakė labai sklandžiai. Tvirtai 
pareiškė, kad brolis nevertęs jos priimti Rudzantės pasiūly- 
mo, apskritai nedalyvavęs derybose. Nesivargindama išvar- 
dino artistų, su kuriais dainuodavo ir šokdavo Milane, pa- 
vardes. Po to inkvizitoriai panoro išgirsti dėl kokios prie- 
žasties ji su broliu išvažiavusi iš Ispanijos. Nuslėpti tiesos 
jai nepavyko, todėl susipainiojo ir ją apkaltino melavimu. 
Galiausiai teko prisipažinti, kad jos brolis bėgęs, vengda- 
mas pakliūti į teisiamųjų suolą. 

Kai apklausa jau ėjo į pabaigą, atsidarė siauros du- 
relės už inkvizitorių nugarų, ir durų angoje pasirodė auksu 
spindinti figūra. Respublikos dožas Barbarigas atvyko tie- 
siai iš Didžiosios tarybos posėdžio, vilkėdamas paradinį dra- 
bužį, baltaplaukę galvą pridengęs auksine kepuraite. 

Rankos mostu jis sulaikė besistojančius inkvizitorius, 
paliepdamas jiems tęsti apklausą, o pats, uždaręs duris, li- 
ko stovėti pasienyje. 

Jis atidžiai nužvelgė liudytoją — ilga mėlyna paleri- 

na, ant nugaros paleisti kaštoniniai plaukai. Didelės akys 
po juodais antakiais be galo išdidžios, bet dožas pastebėjo 
jose slypinčią baimę. Jausminga burna, švelnus apvalus 
smakras. Grožis grožiu, tačiau dožas nujautė moters gyslo- 
mis tekant kilmingą kraują. Žinoma, jis suprato, kodėl don 
Ramonas de Agilaras negalėjo atsispirti jos prašymui, bet 
dožas šlykštėjosi vien pagalvojęs, kad šitokia moteris ati- 
teks apgailėtinai menkystai. Laikydamas save žmonių pri- 
gimties žinovu, jis aiškiai suprato, kad net šventajam An- 
tonijui tektų sukaupti visą valios jėgą, norint atsispirti La 
Chitaniljos žavesiui. 

O kai Sarazinas baigė tardyti ir paliepė sargybiniui 
ją išvesti, pastebėjo išdidų moters galvos krustelėjimą. Ir 
tada tarė: 

— Tegu palaukia manęs priimamajame. 

Vos tik užsidarė durys, Sarazinas jau buvo beketinąs 
aprėkti Barbarigą, bet pažvelgęs į jį, išvydo ne svainį, o 
dožą — ir nieko nepasakė. O šis apėjo stalą ir atsistojo prie- 
šais inkvizitorius. 

— Ką gi išsiaiškinote? 

— Nieko doro, — atsakė Sarazinas. — Arana — men- 
kysta, kuriam šita moteris aukoja savo meilę. Jis parazi- 
tuoja ja, o ji vardan brolio eis į kankinimų suolą, — vyriau- 
siasis inkvizitorius pažvelgė į kolegas, kurie pritardami 
linkčiojo. — Taigi jos parodymai neverti nė skatiko, bet jie 
sutampa su Rudzantės atsakymais, o ir pats Arana teigė 
lygiai tą patį. Bet, galimas daiktas, Rudzantė ir mergina 
toli gražu žino ne viską. Vis dėlto Galinas — mūsų geriau- 
sias agentas, ir jeigu jau jam kilo įtarimas... 

Dožas neleido baigti — jam viskas tapo aišku: 

— Nesvarbu. Jeigu norite, galite tęsti tyrimą, — jis 
nutilo ir nusišluostė pabarzdę. — Vadinasi, vardan jo ji ryž- 
tasi eiti į kankinimų suolą? Ir man susidarė toks įspūdis. 
Po tuo išoriniu ledu slypi karšta liepsna. Elkitės su ja švel- 

niau. Tikriausiai ji nori pasimatyti su broliu. Patenkinkite 
jos norą. 

— Jeigu jūsų šviesybė įsako, aš pasirūpinsiu, kad ka- 
linį nuvestų pas ją. 

— Ne, ne. Atvirkščiai, nuveskite ją pas kalinį. 

Juodasis inkvizitorius aiktelėjo: 

— Juk jis Podzyje, jūsų šviesybe! 

Barbarigas niūriai šyptelėjo: 

— Žinau. Ten ji ir išvys savo broliuką. 


J 

BROLIS IR SESUO 


po de Arana, vėl atsidūręs kameroje, puolė neviltin, 
kur kas baisesnėn negu per tardymą. Nepraėjus nė 
dviem valandom, spynoje vėl sugirgždėjo raktas, durys at- 
sivėrė ir jose sužibo geltona žibinto liepsnelė. Pablas nega- 
lėjo patikėti savo akimis. 

Kaip į spąstus įvytas gyvulys, iš baimės prigludo prie 
sienos, o vargais negalais įžvelgęs, kas atėjo, puolė prie se- 
sers. 
ant trečiojo viršutinio laiptelio, vedančio į akmenimis grįstą 
kamerą. La Chitanilja nulipo vienu laipteliu žemiau, ir be- 
matant išsigandusi atšoko — po kojomis supliurpsėjo pur- 
vas. Kalėjimo sargybinis garsiai nusikvatojo: 

— Gal pamanei pakliūsianti į švarutę damos svetai- 
nę? Tokiam tik čia vieta! Man įsakyta palikti jus dešimčiai 
minučių. 

Dusliai trinktelėjo durys, brolis ir sesuo liko vieni. 

Akimirką kameroje įsivyravo slegianti tyla. Pagaliau 
Pablas pravėrė lūpas, išgergždėdamas sesers vardą: 

— Beatriče! 

Iš jos akių pasipylė ašaros: 

— Mano vargšeli Pablai! 

Jos žodžius nuslopino rauda, kuri Pablą įsiutino: 

— Gailėkis, gailėkis manęs, juk čia pakliuvau tik per 
tavo malonę. Ko atsivilkai? 

— O, Pablai! Pablai! — priekaištaudama sušuko ji. 

— Pablai! Pablai! — brolis pamėgdžiojo Beatričę. — 

Argi ne tiesą kalbu? O gal sakysi, kad ne dėl tavo įgeidžio 
atsibeldžiau į šitą prakeiktą Veneciją? Argi blogai gyveno- 
me Milane? Argi mažai uždirbdavai? 

Brolio priekaištai Beatričės nenustebino. Prie to ji bu- 
vo pratusi — lyg užmokesčio už visa gera, ką jam padarė. 
Ir kantriai klausydavosi, nes žinojo silpną brolio būdą. O 
Pablas, kaip ir visi egoistai, laikė save kitų klastos auka, 
niekada neprisiimdavo jokios kaltės. | 

Bet šis išpuolis buvo toks baisiai neteisingas, kad Be- 
atričė ryžosi atsikirsti: 

— Netiesa, Pablai, — pabandė gintis. — Prisimink! 
Juk pats įkalbinėjai mane sutikti su Rudzantės pasiūlymu. 

— Argi nežinau tavo būdo, tavo įtarumo? Juk netu- 
rėjau pasirinkimo. Jeigu būčiau paprieštaravęs, tai tikriau- 
siai būtum mane gyvą suėdusi. 

— Pablai, mielasis, — jos balse girdėjosi priekaiš- 
tas, — nejaugi aš pavogiau tą durklą? 

Net šis gana švelniai ištartas klausimas jį įsiutino. 

— Dieve šventas! — sušuko. — Aš nepavogiau jokio 
durklo! Kaip drįsti mane kaltinti? Ir nebūčiau jo pardavęs, 
jei ne amžini tavo priekaištai. Viskuo kaltas tavo godumas. 
O dabar aš letenose Venecijos šunų, kurie ant mano galvos 
verčia visokiausius kaltinimus. O Dieve! Man nesiseka nuo 
pat gimimo. Visą gyvenimą persekioja nesėkmės. Ir už ką 
aš turiu taip kentėti? — Pablas susiėmė rankomis galvą ir 
ėmė dejuoti. 

— Tu taip ir neatsakei, ko atėjusi? 

— Inkvizitoriai leido tave aplankyti, tai ir atėjau. 

— Kodel? Kad galėtum pasidžiaugti, kaip manimi rū- 
pinasi valstybė, į kurią atsivežei? Jie ketina mane kvosti. 
Ar numanai, ką tai reiškia? Ar žinai, kaip kankinimų suole 
sukinėja rankas? — ir garsiausiai surikęs: „Dievo Motina!“ 
vėl rankomis užsidengė veidą. 

Gailestis, nustelbęs pasidygėjimą, privertė ją žengti 

dar laiptelį žemyn, prie pat dvokiančios pliurzės. Beatričė 
norėjo apkabinti brolį, nuraminti, bet šis plėšte išsiplėšė iš 
jos rankų. | 

— Man nuo to ne geriau! 

— Aš darau viską, ką tik galiu. Buvau pas don Ra- 
moną de Agilarą, maldavau, kad tave užstotų, pasinaudotų 
savo įtaka ir padėtų. 

— Pas don Ramoną? — Pablas kilstelėjo galvą, jo aky- 
se sužibo viltis. — Pas don Ramoną! Dieve šventas, o juk 
gerai sumane!! Iš jo daug gali pešti. Mačiau, kaip jis smaigs- 
tė tave akimis, — Pablas suspaudė Beatričės rankas. — Ką 
jis atsakė? 

— Pasiūlė sandėrį, — Beatričės balas pasidarė ty- 
lus. — Gėdingą sandėrį. 

— Gėdingą? — Pablas dar stipriau suspaudė jos ran- 
kas. Jo balsas skambėjo nerimastingai. — Kokį? Kokį? Ar 
gali būti kas gėdingesnio už tai, kad tavo brolis sėdi šitame 
pragare? Šventoji Mergele Marija! Kiek dar žadi vaidinti 
nekaltąją? 

Jausdamas, kaip ji gūžiasi nuo kiekvieno jo žodžio, 
Pablas pakėlė balsą: 

— Tik todėl, kad esi pernelyg išranki, mane nusvies 
ant kankinimų suolo, sulaužys kaulus, plaks rimbu. Turėk 
sąžinės, seserie! Juk pati įstūmei mane į šitą keblią padėtį. 
Nejaugi paliksi mane čia tik todėl, kad nenori nusileisti dėl 
tokio nieko? 

— Nieko? 

— Argi ne? Juk jis nesuėstų. O jeigu aš iš tikrųjų 
bent šiek tiek tau brangus... 

Ji nebeištvėrė: 

— Žinoma, brangus. O Dieve! Bet ką aš galiu pada- 
ryti? 

— Ką? Pati žinai. Juk nepaliksi manęs nelaimėje, — 
jo balsas tapo švelnesnis. Pablas paplojo seseriai per pe- 

tį. — Dievas tau atlygins, Beatriče, ir aš taip pat. Štai pa- 
matysi — išėjęs iš čia, aš tapsiu visai kitoks. Gyvensiu var- 
dan tavęs. Prisiekiu! Jeigu reikės, atiduosiu už tave gyvy- 
bę. Dar kartą nueik pas don Ramoną. Negaišuok. Nieko 
jam neatsakyk, kad tik mane išlaisvintų. 

Kalėjimo sargas atidarė duris ir nutraukė Pablo 
maldą. 

— Laikas, ponia. Jau metas išeiti. 

Pablas dar spėjo pridurti keletą žodžių: tokios sesers 
kaip jis niekas neturįs... Jis pasitikįs ja, be galo tikįs, kad 
tik ji galinti sugrąžinti jam laisvę. 

Vilkdama kojas Beatričė lipo akmeniniais laipteliais. 
Sunkios durys užsitrenkė už jos nugaros, spynoje sugirgž- 
dėjo raktas. Jai atrodė, kad jos sielą išvoliojo purve, kuris 
storai dengė kameros grindis. Beatričė gailėjosi Pablo, buvo 
pratusi visuomet jį ginti. Dabar šie jausmai sumišo su ki- 
tais — ji nekentė jo, negalėjo suprasti, kaip brolis galėjo 
taip beširdiškai reikalauti aukotis, pamirštant dorą. Tai pa- 
teisinti tegalėjo tik Pablo dvasios ir kūno silpnumu bei bai- 
me, patirta dvokiančiame požemyje. 

p: laiptų Beatričės laukė kalėjimo sargas. Pasakė — 
ją kviečiąs jo šviesybė. 

Galerija, puošnūs laiptai, freskomis dabintos sienos, 
kita galerija, saulės nulieta, raižytos, paauksuotos durys... 
Trumpai luktelėjus priimamajame, ją įvedė į auksu žiban- 
čią sosto salę — pro gotikinius langus atsivėrė nuostabus 
vaizdas į šventojo Marko įlanką, kurioje inkarus išmetę plū- 
duriavo laivai. 

Čia ją pasitiko Barbarigas — ne auksiniu paradiniu 
rūbu, o vilkįs raudonos, juodos ir sidabrinės spalvos drabu- 
žiais. 

Su didžia pagarba Beatričė žvilgčiojo į dožą ir į sosto 
salę. 

Barbarigas galantiškai pastūmė kėdę. 

— Prašom sėstis, — dožas pastebėjo ir jos užtinusias 
akis po požemyje patirto siaubo akimirkų, ir purvu išteplio- 
tus batelius bei suknelės padurkus. 

— Jeigu jūsų šviesybė pageidauja, — La Chitanilja 
atsisėdo, sunėrė ant kelių rankas ir sustingo. 

Dožas liko stovėti. 

— Ar matėtės su broliu? 

— Taip. 

Jis atsiduso: 

— Apgailestauju, jei tas vizitas įskaudino jūsų širdį. 
Toks vaizdelis — ne moterų akims. Jūsų daliai teko sunkus 
išbandymas. Patikėkite mano žodžiais — aš norėčiau nuim- 
ti tą naštą nuo jūsų trapių pečių. 

— Dėkoju už atjautą, jūsų šviesybe, — prisiversdama 
ištarė La Chitanilja. Tas žmogus ją baugino. Išorinis ele- 
gantiškumas, judesių grakštumas, aksominis balsas... Be- 
atričė jautė — po visu tuo slypi klasta ir pagieža. 

— Kaip Milano agentas... 

— Tai melas! — užkaito Beatričė. — Nepamatuotas 
įtarimas. Niekuo nepagrįstas. Tušti žodžiai. 

— Ar galite garantuoti? 

— Prisiekiu jums! 

— Aš tikiu jūsų žodžiais. — Tačiau Beatričė per anks- 
ti apsidžiaugė. — Tik gaila — įtikinti valstybės inkvizito- 
rius kur kas sunkiau. Jie gali griebtis kankinimų. Gal jūsų 
brolis ištvertų, bet liktų luošys. Jam gali nukirsti ranką. 
Tiesa, dabar respublikos galerose trūksta vergų irklininkų, 
todėl tikriausiai rankos nenukirs, bet iki gyvenimo pabai- 
gos teks mojuoti irklu. 

Ji pašoko perbalusi iš įsiučio: 

— Matau, jūsų šviesybė iš manęs tyčiojasi! 

— Aš? — nustebo dožas. — Šventasis Markai! O man 
atrodė, kad tyčiotis aš nesugebu. Ne, ne, — jis uždėjo ranką 
ant jos peties ir pasodino. — Atvirkščiai, — dožas paėjo ke- 
letą žingsnių ir atsigręžė į ją: — Aš liepiau jus pakviesti, 
norėdamas pasiūlyti brolio laisvę. — Beatričė nieko nesakė, 
tik urbte urbė dožą akimis. O dožas po valandėlės tęsė: — 
Nesigilindamas į klausimą, kaltas jis ar ne. 

Beatričė po senovei grežė jį žvilgsniu. Širdyje jau 
spurdėjo įtarimas. Dožas priėjo prie jos ir vos vos šyptelėjo: 

— Tuo pačiu aš norėčiau tikėtis jūsų dėkingumo. 

— Žinoma, mano pone, — sušnibždėjo ji. 

— Ar šitą įrodysite ne žodžiais, o darbais? 

Beatričės kūnu perbėgo virpulys, akimirką ji užsimer- 
kė. Dožo balse išgirdo don Ramono intonacijas. Ją nukrėtė 
iš pasišlykštėjimo. 

— Bet kodėl, kodėl aš visuomet girdžiu vieną ir tą 

patį? Taip, gyvenimas priverčia mane dainuoti ir šokti žmo- 
nių džiaugsmui, tačiau tai nereiškia, kad iš manęs kiekvie- 
nas gali reikalauti, ko tik nori. Kodėl visi mano, kad aš 
pasileidėlė? 

Dožas vis dar šypsojosi: 

— Jūs pernelyg skubate su išvadomis. Jeigu nebūtu- 
mėte dora moteris, nė nepamanyčiau kreiptis su tokiu pa- 
siūlymu. Tikriausiai žinote, kad esate labai graži. Tačiau 
grožis dar ne viskas. Tik derindama grožį su protu ir aris- 
tokratišku išdidumu, apsaugančiu dorybingumą ir leidžian- 
čiu išlikti tyra visame šiame purve, jūsų grožis tampa visa- 
galiu ir prieš jį neatsilaikys joks vyras, žinoma, kurį pati 
išsirinksite. | 

Beatričė sutriko: 

— Aš nesuprantu apie ką kalbate? 

— Dar suprasite. Prašau jūsų pasitarnauti ne man. 
Valstybei. Klausykite. Po Ispanijos karaliaus rūmus, Kor- 
dobe arba Sevilijoje, arba dar kur nors trainiojasi vienas 
avantiūristas, turįs žemėlapį, kurį turėti jis neturi jokios 
teisės. Tuo žemėlapiu ir prie jo pridėtu laišku avantiūris- 
tas, apie kurį kalbu, gali padaryti didelę žalą Venecijai. Iš- 
gaukite man tą žemėlapį ir laišką — mainais aš pažadu 
broliui gyvenimą ir laisvę. 

Jos akys plačiai išsiplėtė, veidas išblyško. 

— Mainais? Bet kokiu būdu aš galėčiau išgauti tuos 
daiktus? 

= — Jums tereikia tik noro. Visa kita niekai. Jūsų gro- 
žis atveria kelią į bet kurio vyro širdį, o tas žmogus, kiek 
žinau, toli gražu ne atsiskyrėlis. 

Ją vėl apėmė koktumas. Juk, tiesą sakant, dožo pa- 
siūlymas nė kiek nesiskyrė nuo don Ramono pasiūlymo. 
Kaina, kuria jai žada užmokėti, liko ta pati. O jos ausyse 
tebeskambėjo Pablo maldavimo žodžiai. 


76 


— Bet kaip aš surasiu tą žmogų? Kaip pakliūsiu į 
Ispanijos karaliaus rūmus? — Beatričė stvėrėsi paskutinio 
šiaudelio. 

— Tai jau mūsų rūpestis. Jums padės, jūs gausite 
daug pinigų ir galėsite kaip tinkama jais naudotis. Ką at- 
sakysite? 

Ji gniaužė rankas. Lūpos drebėjo. Taip, kaina lieka 
ta pati, tik dabar prie visko dar prisideda išdavystė... 

Atidžiai stebėdamas La Chitanilją, dožas pakartojo: 

— Tai ką dabar atsakysite? 

— Ne! — ji pašoko. — Nevertėjo šito nė prašyti. Tapti 
jauku! Kokia gėda! 

Barbarigas skėstelėjo rankomis: 

— Neversiu. Jeigu įžeidžiau, atleiskite. Aš tik norė- 
jau įsikišti į šią bylą ir palengvinti jūsų brolio dalią. 

— Dieve gailestingasis! — suvaitojo Beatričė. — Ne- 
jaugi visiškai manęs nesigailite? 

— Jeigu galėčiau jūsų broliui dovanoti gyvenimą ir 
laisvę, jis jau būtų su jumis. Bet netgi dožas negali nusi- 
žengti įstatymui, jeigu neįrodys tai darąs valstybės stipri- 
nimo vardan. Ką gi, jūsų brolis taps galerininku, žinoma, 
jeigu tribunolas nesutrumpins jo kančių kelią, nuteisdamas 
užnerti kilpą ant kaklo. 

Iš Beatričės krūtinės išsiveržė nepakeliamo skausmo 
šūksnis: 

— Dievo Motina, padėk man! Pasakykite, ką turiu 
padaryti, mano pone! Pasakykite man viską! l 

— Žinoma. Žinoma, viską pasakysiu, kai ateis laikas. 
Dabar jau ir taip pakankamai daug žinote ir galite galuti- 
nai apsispręsti. 

— O jeigu aš sutiksiu, tačiau nepasiseks? — dožas 
aiškiai matė — ji jau pasidavė. — Net nenumanau, ar ap- 
skritai tai įmanoma, ko jūs prašote. Juk man nieko smul- 
kiau nepapasakojote... 

Dožas nesiprašė įkalbinėjamas ir tikriausiai papasa- 
kojo kažką labai svarbaus, nes don Ramonas de Aligaras, 
vakare atėjęs į „La Skala del Kavaljo“, La Chitaniljos sce- 
noje nebeišvydo. Ir iš Rudzantės nieko nepešė. Šis tik išste- 
nėjo, kad La Chitaniljos teatre nebėra ir jis nežinąs, ar ap- 
skritai kada sugrįšianti. 

Don Ramonas sutriko. Kitą rytą atėjo pas dožą, trokš- 
damas išsiaiškinti, kaip išspręstas Pablo de Aranos klau- 
simas. 

Jį privertė ilgai laukti priimamajame, ir tai nė kiek 
nepataisė pasiuntinio nuotaikos. 

Don Ramonui nekantriai žingsniais matuojant pri- 
mis akimis ir žemai nusilenkė. Don Ramonui jau buvo tekę 
sutikti tą žmogų, Roką, kuris nešėsi esąs labai svarbi per- 
sona, o iš tikrųjų tetarnavo Trejeto taryboje, todėl don Ra- 
monas, užimąs aukštesnę padėtį visuomenėje, nesiteikė 
menkesniam už save atsakyti į pasveikinimą. 

O Roka lyg niekur nieko priėjo dar arčiau. 

— Mane atsiuntė pranešti... Jo šviesybė tučtuoj jus 
priims. 

Kažką burbėdamas panosėje, don Ramonas nusekė 
paskui Trejeto tarybos agentą. 

Dožas nė kiek jo nenudžiugino: 

— Gaila, mano drauge, Pablo de Aranos byloje aš be- 
jėgis jums padėti. Jis kaltinamas ne tik vagyste. Šis nelai- 
mingasis perduotas inkvizitoriams, — don Ramonas supra- 
to, kad paskutine fraze dožas paaiškino, kodėl pokalbyje 
dalyvavo Trejeto tarybos agentas. — Į jų veiklą negali kiš- 
tis net dožas. Beje, taryba pareikalavo, kad jo sesuo nedėel- 
siant paliktų Veneciją. Ir aš tikiuosi, kad netrukus liausitės 
domėjęsis Aranos persona. Šiaip ar taip, aš šito tikiuosi. 

Atsisveikindamas Barbarigas meiliai nusišypsojo. O 
ispanas dar ilgai suko galvą — ar iš tikrųjų paskutinius 
žodžius dožas ištarė su pašaipa, ar jam tik pasirodė? 

10 skyrius 
PROŠVAISTĖ 


[K rsrs Kolonas trainiojosi savo kambaryje virš 
marano siuvėjo Bensabato dirbtuvių, vis narpliodamas 
praeities įvykius ir svajodamas apie ateitį. Tiesą sakant, 
jau nebesitikėjo nieko gero. 

Baigėsi gegužė. Baltaakmenis Kordobo miestas mau- 
dėsi karštuose Andalūzijos saulės spinduliuose. Dar kelios 
dienos, ir kalnai, prigludę prie miesto iš šiaurės pusės, pa- 
bals nuo žydinčių apelsinmedžių, o Alkazaro soduose žiedus 
išskleis granatai. 

Pro atvirą langą Kolono ausis pasiekė gatvės triukš- 
mas: mulo varpelių žvangesys, vandens išnešiotojų šūkalio- 
nės, vaikų juokas, verpimo ratelių dūzgimas. 

Viskuo nepatenkintas, jis atsigulė ant odinės kana- 
pos. Kuklus kambario apstatymas bylojo, kad jo savinin- 
kas — ne iš turtingųjų. Nišoje įsprausta lova apklota išblu- 
kusia antklode. Ąžuolinis stalas vidury kambario kėksojo 
ant nuogų grindų. Lyginimo lenta priglausta prie sienos. 
Palangėje nedidelė skrynia. Dar pora kėdžių aukštomis at- 
kaltėmis. Štai ir viskas. 

Baltintas sienas puošė ovalinis paveikslas bronzos rė- 
muose. Jame buvo pavaizduota Mergelė Marija auksiniais 
plaukais, balta lyg sniegas oda — pačiame jaunystės žavu- 
me. Tą paveikslą Kolonas nusipirko prieš daugelį metų Ita- 
lijoje, ir jis visur keliavo kartu su juo. Tapė Sandras Filipe- 
pis, labiau žinomas kaip Botičelis. Kažkada besimeldžiant 
Kolonui pasirodė, kad paveiksle atgijusi Mergelė Marija 
klausosi jo žodžių... 

Kolonas niūriai žvelgė į žemas kambariūkščio lubas. 
Kur kas patogiau jis jausdavosi rūmuose. Nors, tiesą sa- 
kant, dvarui sugrįžus į Kordobą, Alkazare retai lankydavo- 
si. Jį išvydę rūmininkai kumščiodavo vienas kitą — lygiai 
kaip ir prieš aštuoniolika mėnesių, kai pirmą kartą stojo 
prieš karalių ir karalienę. Tačiau dabar tie pasikumščioji- 
mai buvo palydimi pajuokiančių šypsenų. Jis pavargo nuo 
tų šypsenų. Ir ėmė baugintis, kad vieną gražią dieną nebe- 
ištvers ir be gailesčio prikuls primą pakliuvus; besišaipantį 
dykaduonį. Dėl šito ir dar dėl to, kad Kolono drabužiai vi- 
siškai nuskuro, jis nebeturėjo jokio noro rodytis rūmuose — 
tenykščiams terūpėjo karas su maurais, politinės intrigos 
turėjo nė vienos laisvos minutės jo nuostabiųjų pasiūlymų 
apsvarstymui. 

„O gal viskam padėti tašką?“ — lindo įkyri mintis. 
Rytą Katanilja atsiuntė kasketvirtinę šalpą, taigi jis galėjo 
nusipirkti mulą ir joti į Prancūziją ir ten pabandyti savo 
laimę. Bet kas garantuos, kad Prancūzijoje nelaukia nusi- 
vylimas? Nieko kito kol kas ir nepatyrė. Visos piktosios jė- 
gos sukilo prieš jį, statydamos kliūtį po kliūties kelyje į 
geidžiamą tikslą. Ar kas nors jo liūdėtų? Tikriausiai net 
nepastebėtų, kad Kolono nebėra. 

Staiga ėmė pats sau prieštarauti. Mažiausiai du žmo- 
nės tikrai apgailestautų dėl tokio jo sprendimo: Santanche- 
lis, nesiliovęs juo rūpinęsis, ir markizė Moija. Pagalvojus 
apie markizę, bemat prieš akis iškilo jos veidas, šypsena 
drėgnose raudonose lūpose, didelės akys, aksominė oda. 
Jausminga moteris, prie kurios krūtinės jis galėtų pamiršti 
begalines nesėkmes. Bet juos skyrė neįveikiama siena. Ži- 
noma, sieną jis galėjo išgriauti, bet, atvėręs kelią į marki- 
zės širdį, prarastų karalienės malonę. Taigi neliko nieko 
kito, tik mintyse guostis jaunąja gražuole. 

Sugirgždėjo laiptai, ir markizės paveikslas pranyko. 
Tarsi būtų išsigandusi neprašytojo svečio ir išbėgusi. 

Pasigirdo bilsmas į duris. Nesikeldamas nuo kana- 
pos, Kolonas šūktelėjo: „Įeikite!“ — ir sužiuro į duris, norė- 
damas greičiau išvysti, ką Dievas atsiuntė. 

Ir bemat pašoko, nes durų angoje išvydo masyvią don 
Luiso de Santanchelio, atlydėto senio Bensabato, figūrą. 

Iždininkas peržengė slenkstį, uždarė duris, ir nuo 
puošnių jo apdarų mažasis kambarėlis atrodė dar skurdes- 
nis ir nykesnis. 

— Nuo visų slapstotės, Kristupai, — papriekaištavo 
don Luisas. 

Kolonas paspaudė ištiestą ranką: 

— Geriau jau lindėti namuose nei duoti progą pasi- 
linksminti beždžionėms 

— Įsižeidėte, ar ne? — nusišypsojo don Luisas. 

— Sakysite — visai be reikalo? 

— Ne, ne, priežastis buvo. Bet turiu jums naujienų. 

— Karalius ir karalienė išvyksta į Granadą, arba jie 
nutarė pradėti karą su Prancūzija, arba asmeniškai daly- 
vaus Abarbanelio ir frėjo Tomo de Torkvemados dvikovoje. 
Matote, aš ir taip viską žinau. 

Santanchelis papurtė galvą: 

— Žinote, bet ne viską. Atvyko jūsų draugas frėjas 
Diegas Desa. Jis klausinėjo apie jus ir užsipuolė karalienę. 
Diegas Desa — tie domininkonai visuomet elgiasi tiesmu- 
kiškai! — išdrįso prikišti, kad jos didenybė pamiršusi savo 
pažadus ir paramą. Markizė jam pritarė, ir jie dviese taip 
primygo jos didenybę, kad ši nebeapsikentus išsiuntė pa- 
sluntinį pakviesti Salamankos mokslininkus, kurie ir turės 
nuspręsti, ko verta jūsų idėja. Tai naujiena, ar ne? 

— Naujiena, ir stebuklinga! Beje, dabar stebuklą tu- 
riu padaryti aš. Kitaip neregiai šviesos neišvys. 

— Aš manau, jūs sugebėsite visus nustebinti, — San- 

tanchelis atsisėdo ant kanapos, Kolonas liko stovėti. — Kaip 
jau sakiau, Desa jums palankus. Būtų neprotinga iš aukšto 
žiūrėti į tokį ištikimą draugą. 

— Aš labai jau ilgai tryniau priimamųjų sienas. Pa- 
saulyje, kuriame apie žmogų sprendžiama iš jo drabužių, 
man paprasčiausiai gėda rodytis. 

— Aš jau pasirūpinau — Bensabatas pasiuvo jums 
tokius rūbus, kad pavydės visi rūmai. Na, ko dabar rauko- 
tės? Juk mane teisėtai vadina jūsų bičiuliu, o aukšto vals- 
tybės dvariškio bičiulis turi tinkamai išrodyti. Atleiskite, 
kad viską padariau jūsų neatsiklausęs. 

— Jeigu drabužiai pasiūti man, tai prisiekiu šventuo- 
ju Ferdinandu — aš už juos užmokėsiu. 

— Ką gi, užmokėkite, jeigu jau labai užsispyrėte. In- 
dijos brangenybėmis — kai grįšite. Dieve, nejaugi išdidu- 
mas neleidžia priimti dovanos iš senio, kuris jus myli? 

Kolonas suriko: 

— Aš ir taip jums esu begaliniai skolingas. 

— Už ką? Juk nieko nepadėjau, tik jumis tikiu. 

— Argi šito maža? Kas dar tuo gali pasigirti? 

— Galiu paminėti vieną ar net du. Štai Diegas Desa 
vardan jūsų rizikuoja savo reputacija. Šis doras žmogus ko- 
voja ne tik dėl jūsų. Nors jis uolus krikščionis ir dominin- 
konas, bet ištikimas maranas. Diegas Desa viliasi, kad In- 
dijos atradimas ir turtai, kurie iš ten atplūs, užkirs kelią 
žydų persekiojimui. — Aiškiai jautėsi, kad Santanchelis 
pats dėl to abejoja. — Turite rytoj su juo susitikti Alkazare. 
Negalima atsisakyti Diego Desos paramos. 

— Ar ir jūs man padedate dėl to paties — dėl užuo- 
jautos žydams? 

— Net jeigu ir taip, žinokite, tai labai svarbu. 

Žinoma, Kolonas suprato, kad tik šiurkštuolis ar vi- 
siškas kvailys gali nedėkoti tam, kas prikėlė jį iš užmarš- 
ties, todėl kitą rytą atėjo į senuosius maurų rūmus, apsirė- 

des nuostabiais juodais žvilgančio brokato drabužiais. Pra- 
bangus rūbas suteikė jėgos — Kolonas tarsi nė nepastebėjo 
nustebusių rūmininkų žvilgsnių. 

O išvydę, kaip su juo šnekasi ypatingasis domininko- 
nas, princo globėjas, pašaipūnai bemat prikando liežuvius 
ir susimąstė: ar tik nebus išsišokę? 

Diegas Desa — nedidelio ūgio, atsikišusiu pilvuku, 
kaštoninių plaukų vainikėliu apie tonzūrą, tankiai mirkčio- 
jantis trumparegėmis akimis — užtikrino Koloną, kad il- 
gam laukimui artėja pabaiga. 

Diegas Desa nuskubėjo savais reikalais, palikęs Ko- 
loną puikiai nusiteikusį. Tačiau vienas jis buvo neilgai. Pri- 
ėjo du vyrai: grafas Viljamarga, aukštas, lieknas, apsigobęs 
juodu apsiaustu su išsiuvinėtu raudonu kalaviju — švento- 
jo Jago de Kompostelo ordino riteris, ir stambus, žydinčio 
veido šviesiaplaukis vyras mėlynomis, šiek tiek išvirtusio- 
mis akimis — grafas pristatė: mesiras Andreas Roka, ką 
tik į Ispanijos karaliaus rūmus atvykęs iš Venecijos. 

Šie žmonės Kolono visai nedomino, bet jis nerado 
priežasties jais atsikratyti, taigi iš mandagumo teko stovėti 
ir palaikyti pokalbį... apie nieką. Po kelių minučių grafas 
Viljamarga rankos mostu sustabdė pro šalį ėjusį kurjerį ir 
atsisveikino su pašnekovais: 

— Atleiskite, aš turiu kai ką pasakyti don Ignasijui. 

Kai tik Kolonas ir Roka liko dviese, venicijietis ėmė 
kalbėti itališkai. 

— Italams nedera kalbėti svetima kalba. Tuo labiau, 
kad ispaniškai dar gerai neišmokau, — nusijuokė Roka, ne- 
paisydamas rūstaus Kolono žvilgsnio. — Tikėjausi, kad jūs 
prisiminsite mane, mesire Kristupai, bet regiu — veltui vy- 
liausi. Tiesą sakant, kodėl turėtumėte mane prisiminti? Juk 
mano vaidmuo toje istorijoje buvo visai menkas, o jūs tapo- 
te didvyriu. Kalbu apie prieš dešimtį metų Tunise įvykusį 

jūros mūšį, kai jūsų ryžtingumo ir didvyriškumo dėka visiš- 
kai buvo sutriuškinta turkų eskadra. 

— Ar dalyvavote tame mūšyje? 

Roka atsiduso ir nusišypsojo: 

— Dar klausiate! Aš tarnavau pas kapitoną Lambą, 
tą garsųjį genujietį. Vėliau dažnai jus prisimindavau. Rūpė- 
jo — kaip sekasi? Įsivaizduokite mano nustebimą, jus čia 
išvydus. Viljamarga man papasakojo apie jūsų sumanytą 
ekspediciją. Labai pavydžiu tiems, kurie plauks kartu! Ko- 
kia laimė — tapti tokios nepaprastos kelionės dalyviu! Ko- 
kia garbė tarnauti, kai vadovauja toks kapitonas. 

Kolonas bandė nutraukti meilikavimo srautą: 

— Kol kas dar turiu tuo įtikinti pasaulį. 

— Šie žodžiai byloja apie jūsų kuklumą, senjore. Pas- 
kui jus žmonės seks nesidairydami. 

— Aš turėjau galvoje laivus. Jų gauti sunkiau. 

— Laivus? — venicijietis familiariai paėmė Koloną už 
parankės ir pasivėdėjo prie lango. — Iš Viljamargos žodžių 
supratau, kad jų didenybės pasirengusios duoti jums laivų. 
Bet jeigu yra galimybių dalyvauti ekspedicijoje... ką gi, sen- 
jore, aš nesu labai turtingas ir nenorėčiau praleisti progos 
padidinti savo turto. Man pakaktų pinigų aprūpinti vieną 
laivą. O tokių kaip aš bus daug.. 

Jis truputį patylėjo, atidžiai stebėdamas Kolono re- 
akciją. O šis prisiminė Pinsoną, kuris La Rabide kreipėsi su 
analogišku pasiūlymu. Ko gero, Roka pataikė į tikslą. 

Venicijiečiui Kolonas atsakė lygiai taip, kaip ir Pinso- 
nui: tokia ekspedicija neįmanoma be valstybės palaikymo. 
Nespėjus pratęsti pokalbio, nuskambėjo trimitai, paskelb- 
dami apie karalienės Izabelės ir karaliaus Ferdinando at- 
vykimą. 

Salės gale atsivėrė didelės durys ir, rūmų ministrų 
lydimos, įžengė jų didenybės. Karalių Ferdinandą, apsivil- 
kusį juodais drabužiais, su juoda kepuraite ant galvos, ly- 

dėjo aukštas elegantiškas Ispanijos kardinolas, Medinos ir 
Ernando hercogas storulis de Talavera, o karalienę Izabelę, 
vilkinčią auksinės ir raudonos spalvos rūbais, atlydėjo mar- 
kizė Moija bei putliakrūtinė Medinos hercogienė. Berniu- 
kas pažas nešė karalienės suknelės šleifą. 

Neskubėdami jie ėjo pro dvariškius, vienam kitam 
tardami kokį žodį. Šį kartą jos didenybė pastebėjo ir Ko- 
loną: 

— A, senjoras jūrininkas! Pastaruoju metu mes nuo- 
lat apie jus galvojame. Ilgai laukėte, bet netrukus išgirsite 
mūsų atsakymą. 

Kolonas žemai nusilenkė: 

— Bučiuoju jūsų didenybės kojas. 

Kolonui sunkiai sekėsi susitvardyti ir neparodyti už- 
plūdusio džiaugsmo. Karalienei iš paskos ėjusi markizė Moi- 
ja apdovanojo jį meilia šypsena. Geros Kolono nuotaikos ne- 
sugadino net rūstus Talaveros žvilgsnis. 

Rokos ranka švelniai atgulė ant jo peties: 

— Karalienės žodis, pačios žaviausios rūmų damos 
šypsena! Tik jau nesakykite, kad jūsų čia nevertina. 

Kolonas nusijuokė. Netolimos praeities jis nenorėjo 
nė prisiminti. 


11 skyrius 
AGENTAI 


G Kordobo viešbučio geriausiame numeryje svei- 
kata trykštantis, puošniai apsirengęs mesiras Roka re- 
feravo apie savo laimėjimus: 
= — Aš apipyliau jį komplimentais, o jis buvo toks pa- 

tenkintas savimi, kad nieko net nenutuokė. Ko tik jam ne- 
prišnekėjau, — ir Roka ėmėsi cituoti pats save: — Mano 
vaidmuo toje istorijoje buvo menkas, o jūs tapote didvyriu. 
Kalbu apie jūros mūšį Tunise, įvykusį prieš dešimtį metų. 
Jūsų didvyriškumas ir ryžtingumas lėmė turkų eskadros 
žlugimą. Kaip aš pavydžiu tiems, kurie plauks su jumis! 
Kokia laimė — tapti nepaprastos kelionės dalyviu! Kokia 
garbė tarnauti, vadovaujant tokiam kapitonui! — jis nutilo, 
norėdamas atsikvėpti. — Tada pasiūliau aprūpinti vieną jo 
ekspedicijos laivą. Jeigu jis už šito pasiūlymo užkibs, galė- 
siu paprašyti žemėlapio ir tada galbūt mes rastume trum- 
piausią kelią į savo tikslą. | 

Roka tikėjosi sulauksiąs plojimų, bet jų neišgirdo. 
Vienintelis klausytojas, nedidelio ūgio, kvadratinių pečių vy- 
ras, be galo panašus į milžinišką beždžionę, buvo pratęs 
plūstis, o ne sakyti komplimentus. Jo kaulėtas, įdegęs vei- 
das priminė kaukę. Mažos blizgančios akutės urbė pašne- 
kovą. 

— Velniop visus tuos subtilumus! Mes gavome aiš- 
kius nurodymus ir privalome juos įvykdyti! 

Tačiau Roka laikėsi savo: 

— Aš tai ir darau. Dabar, kai jis ėmė manimi pasiti- 
kėti, visa kita paprasčiau nei paprasta. Spėjau įsitikinti — 

jo kraujas karštas. Suprantama, mes laikysimės gautų nu- 
rodymų. Nors tiesus kelias gali būti trumpesnis: šeši coliai 
metalo tarp šonkaulių tamsų vakarą, ir... 

— Ir viskas nueis niekais, jeigu paaiškės, kad žemė- 
lapio jis neturi. Pirmiausia reikia išsiaiškinti, kur žemėla- 
pis. Gal jį slepia pas iždininką, Lisabonoje? Jeigu taip, tai 
Beatričė privalo jį įkalbėti pasiimti žemėlapį. Tačiau jeigu 
žemėlapis jau čia, galime eiti tiesiu keliu, kaip ir siūliau. 
Taigi pirmiausiai mes turime tiksliai žinoti, kur yra žemė- 
lapis. Vienas klaidingas žingsnis, ir viską pražudysime, nes 
po nesėkmingo pasikėsinimo Lisabonoje, jis tapo labai at- 
sargus. Mesiras Sarazinas aiškiai leido suprasti: tas žmo- 
gus — niekis, svarbiausia — žemėlapis. Ir šito tau nederėtų 
pamiršti. 

— Aš juk sakiau — mes stropiai laikysimės gautų 
nurodymų. 

— Kaip tik šito iš mūsų ir laukia. 

— Bet ar pakaks laiko? Mesiras Sarazinas kažkodėl 
tam neskiria reikšmės, o be reikalo. Šiandien iš Viljamar- 
gos sužinojau, kad jų didenybės jau ėmė skubinti šį reikalą. 
Pasikvietė Salamankos mokslininkus ir nori išgirsti jų nuo- 
monę. | 

Valandėlę Rokos pašnekovas sunerimo, tačiau bemat 
susitvardė: 

— Karališkoji komisija? Ir dar man aiškini, kad tu- 
rime mažai laiko! Tai jau ne! Karališkosios komisijos į tiks- 
lą šliaužia kaip sraigės, ir niekada jo nepasiekia. Komisi- 
ja — mums tikra palaima. 

— Džiaugiuosi girdėdamas. 

— Bet tai nereiškia, kad galime sėdėti rankas sudėję. 
Tai kokie dabar tavo santykiai su tuo jūrininku? 

Dela Roka viską iškloja, nepraleisdamas nė menkiau- 
sios smulkmenos. 

— Pradžia gera. O dabar porą dienų reikia palauk- 
ti, — jo bendras kalbėjo valdingai, kiekvieną žodį tardamas 
kaip įsakymą, nes jį, Galiacą Galiną, geriausią Trejeto ta- 
rybos agentą, paskyrė vadovauti tai atsakingai operacijai. 
Padėjėju Sarazinas davė Roką. Ką ir sakyti, parinko vyku- 
sią porą, nes kiekvienas iš judviejų turėjo tokių savybių, 
kokių neturėjo kitas. Roka, mėgęs puošniai rengtis, lengvai 
užmegzdavęs pažintį su žmonėmis, aristokratiškų manierų, 
aukštuomenėje jausdavosi kaip žuvis vandenyje. Galinas iš- 
oriškai nebuvo patrauklus, tačiau turėjo didelę patirtį ir ne 
kartą jau buvo įrodęs, kad jam vieni niekai sumegzti visus 
mazgelius bylose, apie kurias inkvizitoriai nebuvo linkę gar- 
siai kalbėti. 

Roka pritardamas linktelėjo: 

— Kaip liepsite, taip ir darysiu, — ir tuoj paklau- 
sė: — O kaip sekasi jūsiškei merginai? 

— Ji dėl visko susitarė su savo mauru. Atvirai kal- 
bant, šito ir reikėjo tikėtis. Juk anksčiau pas jį jau dirbo ir 
viliodavo į smuklę lankytojus. Senis džiaugėsi, kad ji su- 
grįžo. 

— Puiku. O kas šiandien pietums? 

Jie dar sėdėjo prie stalo ir valgė, kai kambarin įėjo 
La Chitanilja. t` 

Įėjo nepasibeldusi, o ir jie nesivargino atsistoti ir pa- 
sisveikinti. Beatričė lengvu žingsniu priėjo prie stalo, atme- 
tė veidą slėpusį gobtuvą, atsisegė ilgą apsiaustą, nusivilko 
ir atsisėdo. 

Paprasta juoda suknelė dar ryškiau pabrėžė jos 
skruostų blyškumą. Po rudomis akimis juodavo šešėliai. 

— Galinas sakė, kad jau įsikūrėte? 

La Chitanilja linktelėjo. 

— Viskas klojosi ne taip lengvai, kaip tikėjausi. Po 
mano paskutinės kelionės į Kordobą daug kas pasikei- 

tė.Šventieji rūmai vis labiau šnairuoja į moriskus* ir mara- 
nus, ir Zagartė labai bijo domininkonų. Taigi dabar jis lei- 
džia rodyti tik tuos spektaklius, kurie gali patenkinti Šven- 
tųjų rūmų skonį. Kaip antai „Šventojo kankinio Sebastiano 
gyvenimas.“ Kai aš pasisiūliau padainuoti ir pašokti per 
vaidinimo pertraukas, jis iš baimės kone krito be sąmo- 
nės, — mergina gaižiai nusijuokė. — Bet vis dėlto negalėjo 
atsispirti retai progai uždirbti padorų pinigą. Kordobe pilna 
kareivių, ir jie virste suvirs pažiūrėti kaip aš šoku ir dai- 
nuoju. Juk į tą „Sebastianą“ niekas nė neina, o tie, kurie 
užsuka smuklėn, mažai valgo ir dar mažiau geria. Tiesa, iš 
pradžių Zagartė mano pasiūlymą atmetė. 

— Atmetė? — suriko Roka. — Bet... 

— Leiskite pasakyti, — pertraukė La Chitanilja. — 
Aš pasistengiau išsklaidyti jo abejones. Sakiau — būsiu tik 
spektaklio dalyvė, atliksiu Irenos, jaunos krikščionės, vaid- 
menį — Irena išgelbės Sebastianą nuo žūties, pati pasirink- 
dama kankinimus ir mirtį. Sakiau — pakeisiu berniuką, da- 
bar atliekantį šį vaidmenį. 

Rokos veidas bylojo — jis nepatenkintas. 

— Kam mums tas vienuoliškas spektaklis? 

— Vienuoliškas? Aš dainuosiu ir šoksiu. Kas čia vie- 
nuoliška? 

— Dainuosi ir šoksi „Šventojo kankinio Sebastiano 
gyvenime“? l 

— Taip. Aš dainuosiu suklupusi prie Sebastiano kū- 
no, skambant „Debajo de mi Ventano“ melodijai, kurią labai 
mėgo venecijiečiai. 

Roko akys iššoko iš orbitų: 

— Mano mergaite, savo gyvenimą pabaigsi ant laužo! 

— Žodžiai bus mano apsauga. Nesijaudinkite. O šok- 
siu labai dorovingą šokį. 

— Dorovingą šokį! — Roka dar labiau išsigando. — 
Šventoji pragare! 


* Apsikrikštiję musulmonai. 

La Chitanilja susijuokė: 

— Mes pabandysime Ispanijoje suderinti tai, kas ne- 
suderinama. Jums vertėtų pažiūrėti, kaip per Didžiąją sa- 
vaitę šokama prie Sevilijos katedros altoriaus. 

Galinas apniuko: 

— Bepročių šalis, kurioje įmanoma visokiausia be- 
protystė. Ką gi, tęsk, ką pradėjusi. 

— Kol kas Šventieji rūmai Zagartei neturi jokių prie- 
kaištų. Taigi ir jums nėra ko jaudintis. O Kolonas... Kas jis 
per žmogus? 

Atsakė Roka: 

— Užsiliepsnoja kaip siera. Rūmuose sklinda gan- 
das — bandęs pavergti gražiąją markizę Moiją, bet gavęs 
per nosį. Moterų nevengia. Taigi mūsų laukia lengvas dar- 
bas. 

— Lengvas? — netikėdama paklausė ji. 

— Taip, taip. Jūsų rankose jis ištirps kaip vaškas. 

La Chitanilja žiūrėjo į linksmą Rokos veidą ir darėsi 
vis niūresnė. 

— Aš ketinu pasiūlyti Zagartei naują misteriją apie 
Samsoną. Miesčionei Dalilai labiau tinka šokti nei Irenai. 
Šokdama ji gundys Samsoną. 

— Nuostabu! — sušuko Roka. Merginos žodžiuose 
kartėlio jis nepastebėjo. — Gerai sumanei! Kaip tik to mums 
ir reikia. 

Tačiau Galinas tuoj pat atvėsino jo entuziazmą; 

— Idiote, juk ji iš tavęs tyčiojasi! 

Roka bematant liovėsi šypsojęsis. 

— Ne, senjorai, — La Chitanilja papurtė galvą. — 
Jeigu aš ir tyčiojuosi, tai tik iš savęs. 

Galinas rūsčiai pažvelgė į ją. 

— Šitaip nusiteikus neverta imtis darbo. 

— Jeigu padarysiu viską, ko prašote, tai argi jums 

turi rūpėti mano nuotaika? — paprieštaravo Beatričė. — 
Duokite išgerti. 

Galinas įpylė vyno. La Chitanilja atskiedė jį vande- 
niu iš molinio ąsočio ir išgėrė. 


12 skyrius 
PAS ZAGARTĘ 


W 
Qi mesiro dela Rokos lydimas, Kolonas vaikščiojo 
po Alkazaro sodus. 

Žydinčių apelsinmedžių šešėlis saugojo juos nuo karš- 
tų Andalūzijos saulės spindulių. 

Venecijietis nėrėsi iš kailio, trokšdamas kuo labiau 
savo pusėn palenkti Koloną. Tačiau meilindamasis lazdos 
neperlenkė. Niekada neieškantis žodžio kišenėje, į šuns die- 
nas dėjo dvariškius, nemokančius įvertinti jo pašnekovo. Ir 
Kolonas, uždegtas naujos vilties, nuolankiai klausėsi Rokos 
šnekos, tuo labiau, kad šis pažadėjo aprūpinti vieną Indijos 
ekspedicijos laivą. 

Paskui kalba nukrypo į kitas temas — kelionės, žino- 
masis pasaulis, karo veiksmai, Ispanijos papročiai ir gyve- 
nimas toje šalyje. Savaime suprantama, mesiras Roka, di- 
delis malonumų mėgėjas, užsiminė ir apie ispanes moteris. 

— Jų gyslose sumišęs Rytų ir Vakarų kraujas sukūrė 
tobulybę, mirtinai pavojingą tokiems kaip jūs — kitų šalių 
vyrams. 

— Ispanės nepavojingesnės už kitas moteris, — prieš- 
taravo Kolonas. — Moterys vyrų sielose visuomet sukelia 
sumaištį. 

Roka familiariai įsikibo Kolono parankės: 

— Tik tada, kai nenori pataikauti mūsų norams. O 
ispanes tuo kaltinti aš negaliu. 

— Suprantama, nes jas laikote žavesnėmis už kitų 
kraštų moteris. 

— O jūs ne? Jeigu tai tiesa, tai leiskite, kaip sakoma, 

atversti jus į savo tikėjimą. Čia, Kordoboje, aš pažįstu per- 
lą, su kuriuo vargu ar gali kas lygintis ne tik Andalūzijoje, 
bet ir kitur. Ar buvote Zagartės smuklėje? Ne? O ar seniai 
esate Kordoboje? Beje, visai nesvarbu. Šiandien mes galime 
nušauti du zuikius. Pirma, gardžiai pavakarieniauti, antra, 
pažiūrėti spektaklį, kurį kasdien vaidina pas Zagartę. Ma- 
no perliukas vaidinime atlieka svarbiausią vaidmenį. 

Po pietų Roka pristatė Kolonui Galiną — tėvynainį ir 
pirklį. Visi trys neskubėdami žingsniavo Kalje de Almodo- 
vara. Pro aukštas tvoras regėjosi baltai dažyti namai, šešė- 
lių gaubiami kiemeliai su fontanais. Namų langai į gatvės 
pusę buvo užraizgyti grotomis. Akį džiugino įvairiaspalvės 
balkonėlių gėlės. 

Gatvė ūžė. Daugiausia čia spietėsi prastuomenė, pro 
kurią sau kelią skynėsi prašmatniai apsirengę pirkliai ir 
išdidūs idalgai. Gatvės grindiniu, linksmai skimbčiodami 
varpeliais, stypino malkomis apkrauti mulai. Jaunuolis ve- 
dėsi už pavadžio asilą su dviem vandens statinėmis ir kur- 
tino praeivius rėkdamas: „Vanduo! Kam vandens?“ Mergiš- 
čios, apsigobusios ryškiomis skaromis, žiburiuodamos aki- 
mis šnekučiavosi su praeinančiais kareiviais, kilmingos da- 
mos, galvas prisidengusios kapišonais, stengėsi nepatrauk- 
ti vyrų dėmesio. Kiekvieną jų lydėjo duenja* arba livrėjuo- 
tas pažas. 

Irdamiesi pro minią, Kolonas ir venecijiečiai pagaliau 
priėjo Žagartės užeigą. Jos sieną puošė paauksuotas sky- 
das, kuriame buvo pavaizduota vynuogių kekė. Pulkas mies- 
telėnų spietėsi prie vartų, jau tirštai apgultų elgetų. Roka 
alkūnėmis prasiskyrė kelią, nekreipdamas dėmesio į nepa- 
tenkintųjų žaibuojančias akis. Vartininkas, išvydęs veneci- 
jieti, svetingai atvėrė mažuosius vartelius, o iš užeigos pa- 


* Seimininkė ekonomė arba vyresnio amžiaus moteris, lydinti 
merginą ir sekanti jos elgesį. 

sitikti svečio jau skubinosi pats Zagartė, nedidukas tamsia- 
veidis moriskas — veriantis žvilgsnis, smaila nosikė, plati 
burna, balti marškiniai ir tokia pat balta prijuostė. 

Užeigos šeimininkas žemai nusilenkė Rokai, pasakė 
jo šviesybei palikęs geriausią kabinetą. Ir jeigu svečiai ma- 
lonėsią, jis pats juos tenai nuvesiąs. Zagartė išreiškė viltį, 
kad spektaklis jiems patiksiąs. Kiti rūmininkai, pagerbę jį 
savo atsilankymu, aukštai įvertinę ir aktorių vaidybą, ir 
pastatymą. 

Be paliovos tarškėdamas, žybčiodamas lygiais baltais 
dantimis, Žagartė nuvedė juos per erdvų kiemą, uždengtą 
žaliu uždangalu nuo tiesioginių saulės spindulių. Scena ak- 
toriams buvo suręsta kiemo gale. Prie jos glaudėsi tuzinas, 
o gal ir kiek daugiau suolų eilių, jau nutūptų žiūrovų. Kiti, 
vargingesni, stovėjo už sėdinčiųjų nugarų. Priešais pakylą 
palei visą antrąjį aukštą buvo įrengta atvira galerija su sta- 
liukais norintiems papietauti. Baltintose pirmojo ir antrojo 
aukšto šoninėse sienose juodavo kabinetų langai (iš viso jų 
buvo aštuoni) — patalpos tiems, kurie pageidaudavo papie- 
tauti toliau nuo svetimų akių ir galėjo sau leisti tokią pra- 
bangą. Į vieną kabinetą pirmajame aukšte prie pat scenos 
moriskas įvedė savo svečius. Vidury kambario stovėjo dide- 
lis stalas ir keturios kėdės. Mažesnis stalelis, indams, glau- 
dėsi prie sienos. 

Juodaplaukė, čigoniškų veido bruožų mergina, vilkin- 
ti ryškią suknelę, padėjo Zagartei pernešti kėdes arčiau lan- 
go. Ant stalelio pasienyje atsirado vyno grafinas ir trys tau- 
rės. Išgirdę patikinimą, kad mieli svečiai kol kas daugiau 
nieko nepageidaują, Žagartė ir mergina išėjo. 

Kolonas su venecijiečiais pro langą stebėjo gyvai be- 
sikalbančius, spektaklio pradžios laukiančius žiūrovus. Ki- 
tuose trijuose pirmojo aukšto languose jūreivis matė damas 
ir kavalierius, ne kartą sutiktus karalių rūmuose. Iš to jis 
padarė išvadą, jog nė kiek nepažeminęs savo orumo, pri- 

emęs Rokos kvietimą, nes ir kiti dvariškiai nemanė esant 
gėdinga ateiti pas Žagartę. 

Roka tauškėjo be perstojo, Galinas, atvirkščiai, tylė- 
jo, nekreipdamas dėmesio į marmenantį tėvynainį. Kolonas 
net pagalvojo: ko atsivedė tą atgrisėlį? 

Pagaliau nuskambėjo gongo dūžiai, žiūrovai nutilo, ir 
spektaklis prasidėjo. 

Į sceną išėjo aukštas karys žvilgančia ginkluote ir 
nusilenkęs pasiskelbė esąs imperatoriaus gvardijos centu- 
rionas Sebastianas, imperatoriaus Diokletiano numylėtinis, 
ir dievai jam esą tokie maloningi, kad netolimoje ateityje 
jis, be abejo, tapsiąs tribūnu. 

Pilką vienuolio sutaną vilkįs vienas pirmųjų krikščio- 
nių, šventasis Petras ar šventasis Povilas, išgirdęs jaunojo 
kario žodžius, žengė į priekį ir griausmingu balsu apkaltino 
jį garbinantį netikrus dievus. 

Jiedu stipriai susivaidijo. Sebastianas, iš pradžių ko- 
ne kalaviju šokęs prieš senį vienuolį, susidomėjęs ėmė klau- 
sytis jo skelbiamų tiesų. O netrukus puolė ant kelių, mal- 
daudamas atversti jį į krikščionių tikėjimą. 

Vienuolis, čiupęs kibirą su vandeniu, apšlakstė cen- 
turioną, šitaip atlikdamas krikšto apeigą. Ir štai tuo metu 
į sceną išpuolė storulis raudona toga, apyrankėmis apmaus- 
tytomis rankomis. Jį lydėjo du kareiviai. Pasivadinęs impe- 
ratoriumi Diokletianu, storulis keikdamasis puolė Sebas- 
tianą, reikalaudamas grįžti Romos dievų prieglobstin. Žiū- 
rovai, įkvėpti aiškių ir tikslių Sebastiano atsakymų, nepa- 
likusių nė menkiausių abejonių dėl jo teisingo žingsnio, aik- 
telėjo, kai įtūžęs Diokletianas nuteisė Sebastianą mirti. 

Imperatoriaus pašauki, scenoje pasirodė dar šeši ka- 
reiviai. Nuplėšę centuriono ginkluotę, pririšo jį prie stulpo 
nugara į žiūrovus. Trys kareiviai liko saugoti kankinio, o 
kiti, išsirikiavę į eilę, iš eilės šovė į jį iš arbaletų — tai 
sukėlė žiūrovų pasipiktinimą. Tiesa,liko neaišku dėl ko žmo- 

nės įniršo — ar dėl imperatoriaus įsakymo, ar regėdami, 
kaip strėlės smaigsto auką? Sebastianas krūpteldavo nuo 
kiekvienos strėlės dūrio ir, nebetekęs jėgų, pakibo ant vir- 
vių. Galiausiai pagąsdinęs, kad panašus likimas laukiąs 
kiekvieno krikščionio šuns, Diokletianas išvedė kareivius iš 
scenos. 

Strėlių suvarpytas centurionas nejudėdamas kybojo 
ant virvių, ir staiga žiūrovai išgirdo gitaros skambesį, pa- 
lydimą švelnaus ir melodingo moters balso. Moteris daina- 
vo kažką džiugaus ir linksmo, ir žiūrovai, balso sužavėti, 
bemat pamiršo Sebastianą ir jo kankinančią mirtį. 

Dainininkė padainavo du kupletus ir tik tada pasiro- 
dė scenoje. Akimirką jausmingai tęsė dainą. Baltos sukne- 
lės glotniai aptempta liekna figūra, išdidžiai atlošta galva... 
Vyrams net kvapą užtraukė. O tada klaidžiojantis daininin- 
kės žvilgsnis sustojo prie kankinio — išsigandusi sušuko ir 
daina nutrūko. Dainininkė akimoju pasikeitė. Tik ką džiau- 
gusis gyvenimu, dabar gailėjosi ir liūdėjo, ir žiūrovai bemat 
prisiminė tragediją, įvykusią jų akyse prieš pasirodant dai- 
nininkei. 

Mergina puolė prie nelaimingojo ir atraišiojo virves. 
Sebastianas sudribo ant žemės. Visi išvydo jo kūne styran- 
čias arbaletų strėles. Mergina padėjo gitarą, pasilenkė prie 
parkritusio vyro, vieną po kitos traukė iš jo strėles, tvarstė 
įsivaizduojamas žaizdas. Vis tebeklūpodama, paėmė gitarą, 
ir vėl jos balsas žavėjo žiūrovus. Dainavo aistringą meilės 
dainelę „Debajo de mi Ventano“, kuri ne taip seniai paverg- 
davo venecijiečius, bet dabar žodžiai buvo kiti: daina virto 
krikščionės merginos gėlos rauda prie kankinio kūno. 

Nežinia, ar žiūrovus labiau sujaudino daina, ar ža- 
viosios dainininkės balsas — jie tol nenurimo, kol aktorė 
dar kartą nepadainavo. 

Sebastiano žaizdos pasirodė buvusios ne mirtinos, o 
galbūt daina stebuklingai jį išgydė. Jeigu kas nors šito būtų 


96 


paklausęs žiūrovų, tikriausiai būtų išgirdęs antrąjį paaiški- 
nimą. Kad ir kaip būtų, Sebastianas atsisėdo ir dėkojo iš- 
gelbėtojai. 

Mergina vos spėjo pasakyti savo vardą — Irena — ir 
pridurti — esanti nekalta krikščionė mergina, — išgąsdin- 
damas žiūrovus scenon įpuolė įniršiu liepsnojantis Diokle- 
tianas. Sebastianą nutempė tolėliau, grasindamas jį pri- 
baigti patikimesnėmis priemonėmis, o Irenai pasiūlė pasi- 
rinkti arba Sebastiano likimą, arba pasiaukoti stabmeldžių 
dievams. Atsižvelgdamas į tai, kad ji dainininkė, Diolektia- 
nas pareikalavo, kad ji deramai pagerbtų Apoloną. Bema- 
tant kareiviai į sceną įtempė medinį altorių, O Irenai į ran- 
kas įbruko dūmijančią smilkyklę. 

Ji stovėjo priešais imperatorių, o šis kuo smulkiau- 
siai apsakė visus baisumus, kurie jos laukią, jeigu atsisa- 
kysianti. Neišleisdama iš rankos smilkytuvo, tarsi išsigan- 
dusi kankinančios mirties, ji ėmė šokti sarabandą. Šokėjos 
Judesiai buvo lėti, o pozos, simbolizavusios baimę ir siaubą, 
vis keitėsi. Pamažu šokis greitėjo ir netrukus aktorė jau 
gracingai sukosi scenoje, ir tas gracingumas būtų įkvėpęs 
net Fidijų. Staiga stabtelėjusi prie altoriaus, sviedė smilky- 
tuvą Apolonui į veidą ir susmuko prie Diolektiano kojų. Im- 
peratorius paskelbė — ji mirė, apgailestavo, kad krikščio- 
nių Dievas atėmęs iš jo teisėtai priklausančią auką ir su- 
abejojo: ar tik visa tai, kas įvyko, neliudija apie krikščionių 
Dievo viršenybę prieš Romos dievus? Tuo spektaklis ir bai- 
gesi. 

Žiūrovai, įkaitinti Irenos vaidybos, garsiai skandavo 
herojės vardą, mėtė į sceną auksines ir sidabrines monetas. 
Kolonas, visą laiką atidžiai sekęs šokį, atsišliejo į kėdės 
atkaltę ir giliai atsiduso. 

Roka, paslapčia jį stebėjęs, susijuokė. 

— Na? — pagaliau paklausė. — Ar aš teisus? Ar kla- 
jodamas po pasaulį dar kur nors matėte tokią moterį? 

— Nuostabi! — pasakė Kolonas, — Dieviška! 

— Ne, ne dieviška. Ačiū Viešpačiui, ji tik moteris. Jei 
būtų deivė, būtų visiškai neprieinama, nors ir dabar nieko 
neprisileidžia. Ji visų geidžiama, bet be galo kukli. Lygiai 
kaip toji krikščionė nekaltoji mergelė, kurią vaidina sce- 
noje. 

Atėjo Zagartė, vildamasis, kad mielieji svečiai, gerai 
pailsėję, jau norės pavakarieniauti. 

Žiūrovai skirstėsi, paskutiniai aktoriai paliko sceną. 
Venecijiečiai ir Kolonas atsistojo. Roka paliepė Zagartei pa- 
tiekti vakarienę. 

— Jeigu tavo vakarienė bus tokia pat gardi kaip Ire- 
na, — pridūrė jis, — mūsų draugas taps įtakingu tavo už- 
tarėju. 

Mažasis morsikas šyptelėjo, blykstelėjo dantimis ir 
nusilenkė. Jis nenuvilsiąs. Patieksiąs tokių skanumynų, 
kad jų šviesybės pirštelius aplaižysią. 

— Mes neprieštarautume, jeigu paprašytum nepri- 
lygstamosios Irenos pavakarieniauti kartu su mumis. Kaip 
jūs manote, senjore Kristupai? 

Kolonas stovėjo giliai susimąstęs. Jis kilstelėjo galvą. 
Akys žiburiavo. 

— O! Argi tai įmanoma? — jis pažvelgė į Zagartę. 

Moriskas nebesišypsojo. | 

— Jai būtų didelė garbė. Bet tikiuosi ant manęs ne- 
užsirūstinsite, jeigu atsisakytų. Daugelis kvietė, tačiau ji 
niekada nesutiko. Labai jau kukli šitoji Beatričė Enrikes. 

— Daugelis? — Roka apniuko. — Galbūt. Bet mes juk 
rūmininkai. Pasakyk tai Beatričei, mano gerasis Zagarte. 
Pasakyk jai. Ir pridurk — jei bus su mumis mandagi, išeis 
į naudą 

— Ne, ne! — įsiterpė Kolonas. — Neverskite jos. Tu- 
rime gerbti ne tik merginos grožį, bet ir jos dorovingumą. 

— Aha! Jeigu aš galėčiau Beatričei garantuoti, kad į 

jos dorybę nebus kėsinamasi... — Zagartės balsas suskam- 
bo viltingai. 

— Šventasis Ferdinandai! — sušuko Kolonas. — Kuo 
jūs mus laikote? Nejaugi esame kokie kareivos ar lauki- 
niai? Mes nė neketiname jos skriausti. — O kadangi Roka 
susijuokė, paskubom pridūrė: — Aš už tai atsakau. 

Zagartė nusilenkė. 

— Pažadu— padarysiu viską, ką tik galėsiu. 

Kai jis išėjo, Galinas paniekinamai burbtelėjo: 

— Tiek triukšmo dėl padraikos šokėjos! 

Kolonas rūsčiai pažvelgė į jį. 

— Taip, ji šokėja. Bet ne kokia pasileidėlė. Tikiuosi, 
supratote, ką aš noriu pasakyti? 

— Ko čia nesuprasti? Daug esu matęs, taigi apmauti 
mane ne taip jau lengva! Cha! Visa tai tik gudravimai — jei 
ne merginos, tai morisko, kad tik mes plačiau atsegtume 
kišenes, jeigu ji jau malonės pas mus ateiti, — Galinas pa- 
sitrynė nosį. — Kertam lažybų. Kiek jūs statote už tai, kad 
ji neateis? 

— Aš drįstu manyti, kad ji neatmes mandagaus pa- 
kvietimo. 

— Arba nusivils, nepatyrusi su mumis nieko, vien 
pabrėžtiną mandagumą. 

— Moterų niekintojas! — burbtelėjo Roka. — Atleis- 
kite jam. 

— Ne niekintojas. Toli gražu. Bet ir ne kvailys. Aš 
užuodžiu paleistuvystę, kad ir kaip ji būtų slepiama. 

Kolonas nebeištvėrė: 

— Senjore, jeigu čia įžvelgiate paleistuvystę, tai nuo- 
jauta šį kartą jus visiškai apgavo. 

Roka pamanė — pats laikas įsikišti ir sugėdinti Ga- 
liną už cinizmą. Kai Zagartė įvedė La Chitanilją, venecijie- 
čiai vis dar tebevaidino komediją. 

— Mano ponai, turėjau paaiškinti, kad jų didenybių 
rūmininkų kvietimą ji turi suprasti kaip įsakymą. 

— O įsakymui, suprantama, aš privalau paklusti, — 
pridūrė dainininkė ir ironiškai nusišypsojo. Jos išdidumo 
galėjo pavydėti ne viena aukštuomenės dama. 

Beatričė buvo su ta pačia tampriai kūną aptempusia 
balta suknele, tik ant pečių užsimetusi mėlyną mantiją, o 
po kairiąja ausimi į tamsiai kaštoninius plaukus įsisegusi 
žydinčią raudoną granato šakelę. 

— Mes dėkojame Dievui, kad buvote tokia paklus- 
ni, — Roka prisistatė pats ir supažindino su palydovais. Ji 
visiems linktelėjo. Į Koloną žvelgė kiek ilgėliau, ir šis jai 
nusilenkė lyg princesei. 

— Esu laimingas, galėdamas asmeniškai padėkoti 
jums už džiaugsmą, kurį mums suteikėte. 

Ji tarsi atmetė jo komplimentą. 

— Aš dainuoju ir šoku ne už ačiū. Už tai man moka. 

— Kiekvienas artistas, kurio meistriškumas vertas 
užmokesčio, gyvena iš uždirbtų pinigų, tačiau savo amatu 
verčiasi ne tik todėl, kad pasaulyje nežino ko nors vertes- 
nio. Aš manau... aš tikiu... kad tai, ką pasakiau, visiškai 
tinka ir jums. | 

— Jūs tikite? Kodėl? 

— Todėl, kad dovanoti džiaugsmą, dalijantis su žmo- 
nėmis savo talentu, jau yra laimė. 

Prieš atsakydama ji pažvelgė į Koloną. 

— Kalbate taip, tarsi pats būtumėte artistas. 

— Artistas? Ne. Tik žmogus, kurį įkvėpimas veja pir- 
myn ir neleidžia sustoti. 

— Jeigu mane kas nors ir veja, tai tik vargas. Visą 
laiką jaučiu tarsi ant mano pečių sėdėtų šėtonas. 

Galino antakiai išlinko. Jis pažvelgė į Roką. 

— Jūsų žodžiai kupini mįslingumo. Kokią paslaptį jie 
slepia? 

— Moteriškumo paslaptį, — į pokalbį įsiterpė Ro- 
ka, — kurią įminti — ne vyro jėgoms. 

— Šituo skųstis netenka, — tarė Beatričė. — Jeigu ji 
įspėjama, moters įdomumas beregint dingsta. Ar ne tiesa? 

Zagartė atnešė dangčiu uždengtą didelį dubenį. Gali- 
nas tuoj sukruto: 

— Jeigu jau mums rūpi paslaptys, mano bičiuliai, tai 
imkime verčiau ir pažiūrėkime, kas paslėpta po dangčiu. 

Moriskas padėjo dubenį ant šoninio stalelio. 

— Jokių paslapčių, didžiai gerbiami ponai. Jūsų šner- 
vės tuoj tai pajus, — ir jis nuvožė dangtį. Nuo kepsnio pa- 
kilo garas. 

— Ačiū Dievui, — sumurmėjo Galinas, — jūs ne iš tų, 
kurie sotūs žolėmis ir malda. 

— Žinoma, ne. Jokios žmonių silpnybės man ne sve- 
timos. 

Tarnaitė atnešė lėkštes, jaunuolis — krepšį su bute- 
liais. Kolonas pristūmė prie stalo kėdę ir šypsena pakvietė 
La Chitanilją sėstis. 

— Jūs verčiate mus stovėti, — švelniai papriekaišta- 
vo. Jų žvilgsniai susitiko, ir išdidus Kolono veidas pasidarė 
truputį švelnesnis — jis nuoširdžiai žavėjosi Beatriče ir tai 
atsispindėjo jo žvilgsnyje. Mergina padėkojo Kolonui, atsi- 
sėdo, atsisegė mantiją. Tačiau jūrininkas nuo jos nesitrau- 
kė. Atriekė duonos, įpylė vyno. La Chitanilja padėkojo už 
dėmesį. 

— Man tai didelė garbė, — sumurmėjo Kolonas. 

— Tarė žaltys, pasiūlydamas Ievai obuolį, — nusikva- 
tojo Roka. — Saugokitės jo, saldžiabalse Ieva. Kukluoliai — 
patys didžiausi gundytojai. 

— Turėsiu omenyje, — nusišypsojo La Chitanilja. 

Roka atsinešė prie stalo kėdę ir atsisėdo. 

— Taip, vis dėlto ne veltui atvažiavau į Ispaniją. 

— O kodėl atvažiavote? — paklausė ji. 

— Norėjau pažvelgti į jus. Ar tai ne pakankamai svar- 
bi priežastis, mesire Kolonai? 

— Dėl šito galima apkeliauti visą pasaulį! 

— Dieve mano! — sušuko La Chitanilja. — Nejaugi 
yra moteris, verta tokios ilgos kelionės? 

— Iki susitikimo su jumis aš maniau, kad tokios nėra. 

Atsakymas kažkodėl ją suneramino. Beatričė nuleido 
akis, bet tuoj pabandė pajuokauti: 

— Tikriausiai šitaip sakote kiekvienai moteriai! 

— Ne. Jeigu meluoju, tegu numirštu, išgėręs taurę 
vyno! 

— Cituojate žaltį, — ji stebėjo, kaip jis geria. 

— O, visų suvedžiotojų tėve, — murmtelėjo Galinas 
pilna burna. 

— Kaip matote, aš nemelavau, — Kolonas padėjo ant 
stalo tuščią taurę. 

— O ar melas jau toks blogas dalykas? — Roka užda- 
vė retorišką klausimą. — Visiškai patikimas ginklas kare 
ir, suprantama, meilėje, nes meilė — karo atmaina. 

— Aš čia neregiu nė menkiausio panašumo, — pa- 
prieštaravo Kolonas. 

— Nejaugi? Kas yra meilė, jei ne puolančiojo ir besi- 
ginančiojo susitarimas? O gal aš apsirinku, dieviškoji Beat- 
riče? 

— Manau, kad iš tikrųjų klystate. O gal senjoras Ko- 
lonas padėtų išspręsti šį ginčą? Jis turėtų išmanyti geriau 
už mane. 

— Aš jums pasakysiu, kur jis klysta. Jis kalba tik 
apie apgailėtiną meilės pavidalą. O gal apie tariamą meilę. 

— Nagi, paklausykime, ką vis dėlto Kolonas vadina 
meile, — prabilo Galinas. — Ir aš pats dažnai susimąstau, 
kas tai yra. 

— Jūs prašote manęs apibūdinti neapibūdinamą, pa- 
slaptingą jėgą, nepasiduodančią jokiai kontrolei, jėgai, kuri 
traukia vieną prie kito dvi būtybes, įveikdama visas kliūtis. 

Galinas nusijuokė: 

— Visai nebloga charakteristika. O tik ką sakėte — 
neapibrėžiamas dalykas! 

Kolonas papurtė galvą: 

— Mano apibūdinimui vis tiek trūksta tikslumo. Bet 
gerai žinau — meilė neįmanoma be santaikos. 

— Štai čia aš su jumis nesutinku, — papriekaištavo 
Roka. 

— Nesantaika arba priešiškumas suteikia meilei ašt- 
rumo. Manau, kad Beatričė man pritars. 

— Kodėl šitaip manote? Tarsi darote užuominą, kad 
meilės reikaluose aš turiu nemenką patirtį. Tokia užuomi- 
na man užgauli. 

— Ką čia šnekate! Šventasis Markai! Ar toks veidelis 
ir tokia figūra jums duoti tam, kad eitumėte į vienuolyną ar 
vaizduotumėte atsiskyrėlę? 

Beatričė apniuko: 

— Veidas ir figūra — tai dar ne visa aš. 

Roka nusikvatojo: 

— Man ir bet kuriam vyrui visiškai gana ir to, ar ne 
tiesa, senjore Kolonai? 

— Bet kuriam vyrui, kuris nesugeba nieko daugiau 
matyti, — atšovė Kolonas. 

Rokos žandikaulis atvipo. 

— O ką dar galima pamatyti? — nustebo jis. 

— Jeigu užduodate tokį klausimą, vargu ar suprasite 
atsakymą. 

— Jeigu žinotumėte atsakymą, tai nevizgintumėte uo- 
degos išsisukinėdamas. O Dieve! Kam visos tos subtilybės! 
Vyras turi pasitenkinti tuo, ką jam sako penki jo jausmai. 

Kolonas nusijuokė, šitaip sušvelnindamas kilusią 
įtampą. 

— Gal tai ir vadinasi išmintingumu: galvoti akimis 
užuot mąsčius protu. Tikriausiai aš neišvengčiau daugybės 

pavojų, jeigu šitaip elgčiausi. Tačiau koks gyvenimas be pa- 
vojų? Be kovos gyventi neįdomu. 

— Jei kova atneša sėkmę, — pridūrė Beatričė. 

— Netikint sėkme į kovą nestojama. Niekas iš anks- 
to nepasmerkia savęs pralaimėjimui. 

Beatričė į jį žvelgė vis draugiškiau. 

— Kaip gera būti vyru, — jos balse girdėjosi liūdesio 
gaidelė. — Būti savo likimo šeimininku. 

— Tokia laimė išpuola nedaugeliui. 

— Bet jūs ką tik sakėte — vyras gali už tai kovoti. 
Tai ir yra jo gyvenimas. 

Roka nebeištvėrė: 

— Velniop visus tuos svarstymus. Ko mes čia atėjo- 
me? Pasilinksminti ar filosofuoti? 

Ir ėmė pasakoti keistas, gana nešvankias istorijas. 
Bet nė vieno nepralinksmino. Galinas paprasčiausiai nesu- 
gebėjo palaikyti rafinuoto pokalbio. Beatričė kartais nusi- 
šypsodavo, tačiau jos akys liko liūdnos. Kolonas, kurio gal- 
voje sukosi mintys tik apie šalia sėdinčią gražuolę, nesi- 
klausė ir Rokos žodžiai lėkė pro šalį. 

Galų gale Roka nebeištvėrė neįgėlęs: 

— Senjore Kolonai, akimis mąstančių trūkumas yra 
tas, kad visas pasaulis gali perskaityti jų mintis. 

— Kas čia bloga, jeigu mintys doros? 

Beatričė išgėrė savo taurę ir atsistojo. 

— Atsinešiu gitarą — bent daina atsilyginsiu už to- 
kias dosnias vaišes. 

Vos tik ji išėjo, Roka tarė Kolonui: 

— Kvailai padariau, jus čia pasikvietęs. Visos viltys, 
kurias ilgai puoselėjau, išsisklaidė kaip dūmas, — mergina 
į jus vieną težiūri. 

Kolonas pažvelgė jam tiesiai į akis: 

— Jeigu jūsų ketinimai nuoširdūs, tuoj pat išeinu. 

— Nuoširdūs! — Roka nusijuokė, ir Galinas beregint 
jam pritarė. — Ji juk šokėja! 

Kolonas gūžtelėjo pečiais, negeidaudamas tęsti to po- 
kalbio. Šnekusis, išsičiustijęs venecijietis ėmė jį nervinti. 

— Mūsų mielasis Roka taip priprato prie lengvų per- 
galių. kad liovėsi mąstęs apie dorovingumą, — suprunkštė 
Galinas. — Jeigu ryšis pabandyti laimę su šita mergina, 
tikriausiai jo savimeilei bus suduotas žiaurus smūgis. 

— Ar nenorite kirsti lažybų? — užsidegė Roka. 

— Turėkite gėdos, senjore, — sudraudė jį Kolonas. — 
Argi dėl šito galima lažytis? 

— Velniai rautų! Jeigu jau esate taip rimtai nusitei- 
kęs, aš užleidžiu jums mūšio lauką, mano drauge. Ir lai- 
minu. 

— Ne taip supratote... — norėjo paaiškinti Kolonas, 
bet įėjo Beatričė ir nutraukė jų ginčą. 

Ji padainavo dvi trumpas meilės daineles, paprastu- 
tes, bet mielas andalūziečio širdžiai — jose tampriai persi- 
pynė juokas ir ašaros. Beatričė galutinai pavergė Koloną. 

Atsisveikinant, kol Roka ir Galinas atsiskaitė su Za- 
garte, jis pasilenkė prie Beatričės ir sušnibždėjo: „Ar dar 
galiu ateiti pasiklausyti jūsų dainavimo ir pažiūrėti, kaip 
šokate?“ 

Ji palenkė galvą prie gitaros, kuri gulėjo ant kelių. 

— Kam prašote leidimo? Zagartė visuomet priims iš- 
skėstomis rankomis. 

— O jūs? 

Beatričė kilstelėjo galvą, jų žvilgsniai susitiko, ir dai- 
nininkės akyse jis pastebėjo miglotą debesėlį. Beatričė tuoj 
pat vėl įsispitrėjo į gitarą. 

— Argi tai svarbu? 

— Ir dar kaip! Aš nesirodysiu, jeigu jūs nesidžiaug- 
site mano atėjimu. 

Beatričė tyliai, bet visai nelinksmai nusijuokė. 

— Zagartė nuoširdžiai mane priėmė, ir aš negaliu at- 
simokėti nedėkingumu, atbaidydama jus nuo smuklės. 

— Noriu ateiti ne į smuklę, o pas jus. 

— Esate labai atkaklus, — Beatričė atsiduso. — Bet 
tikriausiai toks jūsų būdas, ar ne? — ir jam nespėjus nieko 
pasakyti, pridūrė: — Džiaugsiuosi, jei ateisite. Taip. O ko- 
dėl gi ne? 

oka buvo ja nepatenkintas. Tą patį vakarą sugrįžo pas 

Zagartę, iš kurio Beatričė nuomavosi du kambariukus. 
Galinas, visiškai nepasitikėdamas Rokos veiklos metodais, 
atėjo drauge su juo. 

— Klausyk, mano mergaite, tai ne tas atvejis, kai tu 
turi vaidinti aukštuomenės damą ar besimaivančią nekaltą 
mergelę. Juk žinai, ko iš tavęs reikalaujame. 

Beatričė papūtė lūpas. 

— Nejaugi norite mane padaryti paleistuve? Ar aš 
privalau elgtis kaip gatvės mergina? 

— Dieve šventas! — sudirgęs sušuko Roka. — Kokia 
užsispyrusi! Paklausyk! Tu privalai kuo mažiau galvoti apie 
savo orumą ir daugiau — apie Pablą de Araną, trūnijantį 
požemyje su žiurkėmis. 

Beatričė staiga įtūžo: 

— Ak jūs, šlykštūs niekšai! Būtinai turite mane kan- 
kinti, kad tik greičiau pasiektumėte savo niekingą tikslą? 
Aš jau ir taip iki kaklo įklimpau į purvą, kad tik pamalo- 
ninčiau jus ir jūsų šeimininką, kuris nė kiek ne geresnis!.. 

— Užsičiaupk! — sušuko Roka. — Nedrįsk šitaip kal- 
bėti apie jo šviesybę. 

— Tšš! — sudraudė jį Galinas. — Gal nori, kad išgirstų 
visa Kordoba? Skubėjimas niekada nieko gero nedavė. 

— Argi galime delsti? Laiko lieka vis mažiau ir ma- 
žiau. Kai tik komisija... 

— Gana! — Galinas, slopindamas įniršį, priėjo prie 
merginos ir uždėjo ranką ant jos peties. 

— Sakykite, ką norite pasakyti, bet manęs nelieskite! 

— Oi, kokia šventuolė! — susijuokė Roka. 

O Galinas nė nemanė atitraukti rankos. 

— Kuo greičiau mes visa tai baigsime, Beatriče, tuo 
geriau bus mums visiems, taip pat ir tavo broliui. Mums 
atrodo, kad tu tuščiai leidai laiką. Žinoma, tai tik pirmas 
susitikimas. Bet kai Kolonas ateis kitą kartą, prisileisk jį 
artėliau. Štai ir viskas, — ir pasuko prie durų. Grįžtelėjęs 
pridūrė: — Tepadeda tau Dievas! 

— Eikite su Dievu, — automatiškai atsakė Beatričė. 

Išėjęs į gatvę, Roka nebesusitvardė: 

— Aš kalbu viena, tu — kita. Jeigu mudu nesutarsi- 
me, nieko gero nepešime. 

— Aš noriu, kad ji pasirinktų kaip tik tą kelią, kurį 
pati manytų esant trumpiausią. Chi va sano... — pacitavo 
patarlę. Lėčiau važiuosi, toliau nukeliausi. 

Po to pokalbio iš Beatričės jau nereikalavo kuo grei- 
čiau įvilioti Koloną į savo tinklus. Tiesą sakant, jis pats 
tiesiog į juos lindo. Neapsimestinis Beatričės kuklumas pa- 
sirodė esąs puikus masalas, o laisvas elgesys, priešingai nei 
Roka manė, Kolonui tikriausiai būtų buvęs atgrasus. 

Sutikęs gražią ir dorovingą moterį, Kolonas ėmė sva- 
joti apie būsimą mielą draugystę, kurios tomis sunkiomis 
dienomis labiau už viską troško. 

Kolonas kankindamasis laukė kitos dienos. Nekan- 
travo kuo greičiau nueiti pas Zagartę. O atėjęs vėl paėmė tą 
patį kabinetą. Šį kartą sau vienam. Ir išsėdėjo prie lango 
per visą vaidinimą, godžiom akim sekdamas kiekvieną Be- 
atričės judesį. 

Zagartei pasakius, kad vakarykštis svečias vėl ją 
kviečiąs, nesispyriojo. Atėjusi išvydo Koloną vieną, ir sutri- 
ko. Jau buvo beišeinanti, bet, atkakliai prašoma, nusileido 
ir sutiko su juo pavakarieniauti. 

Po dienos ir dar po kitos jis ir vėl ateidavo, ir Beat- 
ričė visuomet su juo vakarieniaudavo. Jų santykiai darėsi 
artimesni, bet neperžengė ribos — šitam, regis, jis nesiryžo. 

Įgimtas merginos kuklumas vis labiau aitrino Kolono 
jausmus. Jos elgesyje neįžvelgė klastos. Kolonas tiesiog nė- 
rėsi iš kailio, trokšdamas pralinksminti Beatričę, ir lyg at- 
pildas už tai dažniau skambėdavo melodingas juokas. Ta- 
čiau džiaugsmas buvo priverstinis, merginą graužė liūdesys 
ir širdį slėgė sunkumas. Ji per didžiausią vargą prisivers- 
davo atrodyti linksma, nes labiau už viską norėjo verkti, o 
ne smagintis. 

Kolonas negalėjo šito nejausti. 

— Jeigu aš neapsirinku, mano ponia, gyvenimas su 
jumis žiauriai pasielgė? — paklausė vieną vakarą. 

— Nejaugi gyvenimas būna ir mielaširdingas? — ji 
išsisuko nuo atsakymo. 

— A, vadinasi, patyrėte jo rūstį? 

— Aš juk vieniša, nėra kas manęs gintų. 

Jis papurtė galvą: 

— Nešnekėkite, jūsų būdas — patikimas skydas. Esa- 
te vieniša? Bet kodėl? 

— O ko čia stebėtis? 

— Būna, kad žmogus lieka vienas. Bet jis nebūtinai 
turi būti vienišas. 

— Mano daliai teko ir viena, ir kita, — Beatričė pa- 
bandė pakreipti pašnekesį. — Bet kodėl vis klausinėjate 
apie mane? 

O Kolonas nesiliovė kvotęs: 

— Argi neturite giminaičių? 

— Turiu. Du brolius. Abudu išvyko iš Ispanijos. Kla- 
joja kažkur po pasaulį. O dabar papasakokite apie save. 

— Šeimininko pareiga — linksminti svečią. Be to, ma- 
no gyvenime nieko įdomaus. 

— Nieko įdomaus? Bet juk gyvenate rūmuose? 

— Taip, tačiau-esu ne dvariškis. Aš tik maldautojas. 
Kantrus prašytojas. 

— O ko prašote? 

— Jų didenybėms mano prašymas — niekai. Toks 
menkas, kad vis pamiršta. Kalbu apie laivą, gal du laivus, 
kuriais ruošiuos plaukti į nežinomybę. Aš esu jūrininkas. 

— Koks įdomus užsiėmimas! 

— Įdomus, kai plauki. Krante aš liūdžiu, širdį mau- 
džia tuščiai einant mėnesiams ir metams. O pažadai, ku- 
riuos girdžiu, niekada neįvykdomi. Krante aš toks vieni- 
šas, — Kolonas nusišypsojo ir pažvelgė į juodas jos akis. — 
Šiuo atžvilgiu mes kažkuo panašūs, ar ne? Mūsų vienišybė 
mus jungia. Sieja sielą gydančiais saitais. 

Akimirką, tarsi ko išsigandusi, ji nusuko akis. Bet 
tuoj ir vėl sugavo apniukusį Kolono žvilgsnį. 

— Saitai? Jūreiviai taip lengvai juos trauko. 

— Net jeigu tai ir tiesa, vis dėlto tie saitai, kol tvirti, 
suteikia ir paguodą, ir ramybę. 

— O nutrūkę palieka sužeistas širdis, — Beatričė kar- 
čiai nusišypsojo. — Kokia nauda moteriai iš tokių saitų? 

— Nereikia praleisti džiaugsmo akimirkos, nes mūsų 
gyvenime viskas — tik akimirkos. | 

— Kartą aš tuo patikėjau.ir pabandžiau mėgautis 
džiaugsmu, nepagalvodama, kad laimei iš paskos visuomet 
atseka liūdesys. 

— Regiu iš jūsų akių — kažkada labai kentėjote, — 
švelniai tarė Kolonas. 

— Ne tik kažkada ar seniai seniai. Aš ir dabar val- 
gau karčius vaisius tų žiedelių, kurie svaigino savo aroma- 
tu. 

— Tokia ir daugelio vyrų dalia. 

— Moterų kur kas kartesnė. Bet mes nuklydome kaž- 
kur į lankas. Tokia šneka nelinksma. Leiskite man pripilti 
jūsų taurę, — Beatričė nepaprastai mikliai įpylė Kolonui 

vyno. O po to, patenkindamas Beatričės smalsumą, Kolonas 
smagino ją pasakojimais apie jūrų keliones, stebuklus, re- 
gėtus svetimose žemėse, pavojus, persekiojančius jūreivius. 
Iš praeities ji permetė tiltelį į dabartį ir ateitį. 

— Sakykite, kokią ekspediciją vėl rengiate? Ką nori- 
te atrasti, kaip jūs išsireiškėte, toje nežinomybėje? 

— Iš kur galiu žinoti, jeigu tai iš tikrųjų nežinomybė? 

Bet atsipirkti juokeliais šį kartą nepavyko. 

— Nežinomybė — tik žodis. Jeigu jau plauksite, va- 
dinasi, kažko tikitės. 

— Šį kartą plauksime apčiuopomis — taip, kaip eina- 
me per tamsą. 

— Leisitės jūron be žemėlapio? — jos akys plačiai iš- 
siplėtė. 

Beatričės nuostaba Kolonui sukėlė tik šypseną. 

— O, žemėlapis yra. Jeigu tik jį galima pavadinti že- 
mėlapiu. 

— Nežinomybės žemėlapis? Argi taip gali būti? Pa- 
pasakokite man apie jį, — Beatričė atsirėmė alkūnėmis į 
stalą ir padėjo smakrą ant delnų. Ji ėmė dažniau alsuoti. 

— Ką galiu papasakoti? Žemėlapis egzistuoja, nubrai- 
žytas vaizduotės plunksna, kurią vedžiojo logikos ranka. 

— Tikriausiai tai baisus žemėlapis. Lyg portretas 
žmogaus, kurio dailininkas nė akyse neregėjo. Labai norė- 
čiau į jį žvilgtelėti. 

Kolonas nusišypsojo. 

— Kam? Tikriausiai neįsivaizduojate, kas tai yra že- 
mėlapis. Jame nepažymėtos nei jūros, nei sausumos, vien 
tik linijos — vienos tiesios, kitos vingiuotos. Jūsų akimis 
žemėlapis — kinų raštas. Gana apie tai! — balso intonacija, 
rankos mostu jis parodė, kad šia tema pokalbis baigtas. — 
Dabar apie mane žinote viską, o aš apie jus — nieko. Kodėl 
plaukiojate su svetima vėliava? 

Ji iš baimės atšlijo. 

— Su svetima vėliava? — Beatričės veidas išblyško, 
balsas sudrebėjo. 

— Pasivadinote La Chitanilja, — paaiškino jis, — 
nors aš nė kiek neabejoju, kad jūs gimėte ne čigonė. 

Beatričei bemat palengvėjo. Ji nusijuokė: 

— A, štai apie ką jūs! — Susitramdžiusi ėmė pasako- 
ti: — Aš gimiau ne šokėja. O slapyvardį pasirinkau tokį, 
kad atitiktų dabartinį mano darbą. 

— Kodėl? 

— Iš reikalo. Moku austi, siuvinėti, šiek tiek piešti. 
Man pasisekė, kad be šitų niekam nereikalingų savybių, 
būdingų kilmingo kraujo moterims, dar esu apdovanota mu- 
zikine klausa ir įgimtu šokio jausmu. 

— Pasisekė? Įdomu. Argi scena — kilmingo kraujo 
moters vieta? 

— Bet juk nesakiau, kad esu kilminga? Tik turiu kai 
kurių savybių. 

— O kaip kitaip būtumėte jų įsigijusi? — Kolonas ne- 
kantriai mostelėjo ranka. — Nesiginkite, man ir taip aišku, 
kad esate aukštos kilmės. 

Apie žemėlapį tą dieną nebekalbėjo. 

Atsisveikindamas kaip paprastai jis pabučiavo Beat- 
ričės ranką ir paklausė: 

— Ar leisite atsilankyti rytoj? 

Ji nusijuokė, blykstelėjusi lygiais, sniego baltumo 
dantukais: 

— Kiek gudrumo slypi jūsų nusižeminime! 

Kolonas tik gūžtelėjo pečiais: 

— Kas nesigriebs gudrumo, trokšdamas savo tikslo? 

Beatričė nebesišypsojo. 

— O kokį tikslą turite mane lankydamas? 

— Mano vaikeli, argi nesakiau? Aš noriu, kad mus 
sietų tamprūs saitai ir mudu abu atsikratytume vienišys- 

tes. Tik jau nesiraukykite. Pagalvokite apie tai iki kito mū- 
sų susitikimo. 

Nelaukdamas atsakymo, Kolonas išėjo. Ji liko sutri- 
kusi ir apgailėtina — kaip auka, kuri paklusniai kiša galvą 
po peiliu. 

O Kolonas taip susižavėjo Beatriče, kad net mintys 
apie ekspediciją į Indiją nebeatrodė labai svarbios. Dvi die- 
nas jis tramdė save ir pas Zagartę nėjo. Trečią dieną, sek- 
madienį, kartu su dvariškiais dalyvavo pamaldose Mečetė- 
je — taip po senovei vadino Kordobo katedrą, buvusią me- 
četę, kažkada Abderrachmano pastatytą, tačiau paverstą 
krikščionių šventykla. 

Daugiau kaip aštuoni šimtai marmuro, jaspio, porty- 
ro kolonų, sujungtų raudonais ir baltais trikampiais, devy- 
niolika arkadų. Jis ėjo viduriniąja. Altoriuje stovėjo Merge- 
lės Marijos statula. Giedojo choras. Oras buvo pritvinęs gar- 
daus aromato. 

Atsiklaupęs prie vienos kolonos, jis pamėgino mels- 
tis, bet iš galvos neišėjo Beatričė. Negana to, Mergelės Ma- 
rijos, kurią jis visuomet laikė savo globėja, statula tarsi 
ėmė jam šypsotis La Chitaniljos šypsena, o jos veido bruo- 
žai priminė žaviąją šokėją. 

Sukaupęs visas jėgas, Kolonas atsikratė vizijos ir 
karštai meldė Mergelės Marijos jam padėti. Nejučia žvilg- 
telėjęs į dešinę, kitame praėjime už portyro kolonos, per 
tuziną jardų, išvydo besimeldžiančią Beatričę. Iš pradžių 
Kolonas pamanė, kad tai irgi vizija, iliuzija, gimusi jo įkai- 
tusioje vaizduotėje. Bet netrukus suprato — tik aštrus jsi- 
mylėjėlio žvilgsnis galėjo atpažinti, kas slepiasi po žemai 
nuleistu gobtuvu ir ilga mantija. Ir iš tikrųjų — neatsargus 
galvelės judesys patvirtino — neapsiriko. 

Tą dieną Kolonas jau nebesimeldė. Jo dievybė tapo 
ant kelių parpuolusi, melsvu rūbu apsigobusi figūrėlė. Ir 

svajojo jis ne apie sielos išgelbėjimą, o apie tai, kaip po 
pamaldų užkalbinti Beatričę. 

Jo viltys neišsipildė. Vos išėjęs pro milžiniškas bron- 
zines duris į Apelsinų kiemą, kuriame iš fontanų trykštan- 
tis vanduo žaiburiavo saulėje, o apelsinmedžių eilės sudarė 
lygiai tokius pat praėjimo takus kaip kolonos mečetėje, jis 
atsidūrė rūmininkų apsuptyje. Santanchelis tuoj paėmė už 
parankės. Jie paėjo tolėliau, po medžiais, duodami kelią ki- 
tiems. Tuoj prie jų dar prisidėjo Kabrera su žmona, markize 
Moija. 

— Mano drauge! — džiaugsmingai sušuko ji. — Mano 
mielasis Kristupai, girdėjau, jau atėjo jūsų ilgo laukimo pa- 
baiga. 

— Galiu patvirtinti markizės žodžius, — įsiterpė Kab- 
rera. 

— Jeigu viskas priklausytų tik nuo jūsų, aš jau se- 
niai būčiau iškėlęs bures, — nusišypsojo Kolonas. — Juk 
tiek daug padarėte mano labui. Esu be galo dėkingas. 

— Na, ne! — paprieštaravo markizė. — Gal ką ir pa- 
darėme, bet vis dėlto per mažai. Jų didenybės klauso ne 
mūsų, o frėjo Diego Deso. Kaip tik jis atvėrė duris, vedan- 
čias į sėkmę, bet dabar aš dėsiu visas jėgas, kad jos neuž- 
sidarytų, kol nebus priimtas jūsų pageidaujamas sprendi- 
mas. | 

Kolonas klausė savęs: kodėl jis toks abejingas, kodėl 
pirmą kartą markizės balsas jo nebejaudina, o grožis nepri- 
verčia smarkiau plakti širdį? 

— Jūsų markizė, mano pone, — jis kreipėsi į Kabre- 
rą, — mano angelas sargas. 

Kabrera nusišypsojo: 

— Ji užtaria visus vyrus, kurie to nusipelno. 

— O šie atsilygindami ją šlovina, — abejingai atsakė 
Kolonas. Jo akys sekė Beatričę, tik ką išėjusią iš katedros. 
Ji ne ėjo, o plaukė — ilga mantija, galva paslėpta po kapi- 

šonu, pirštinėtos rankos ritinėjo agato rožinio karoliukus. 
Paskui ją tipėno morisa baltu burnusu. 

Santanchelis ir markizė kažką sakė, bet Kolonas nie- 
ko nebegirdėjo. Jis neįstengė atitraukti žvilgsnio nuo Beat- 
ričės. Širdis daužėsi ją matant. Beatričei einant pro pirmąjį 
fontaną, priešais išniręs kažkoks žmogus nusilenkė taip že- 
mai, kad jo skrybėlė palietė žemę. Mergina pabandė ap- 
lenkti gyvąją kliūtį, bet vyras bemat ir vėl užstojo kelią. 

Kolonas suakmenėjo, jam užtraukė kvapą. Markizė, 
Kabrera, Santanchelis negalėjo šito nepastebėti ir sekė jo 
žvilgsnį. 

Beatričė žengė į kitą pusę, stipriai krustelėjo galvą — 
gaubtas vos vos pasislinko, atidengdamas veidą. Jos lūpos 
judėjo, ir Kolonas lengvai įsivaizdavo, kaip įniršusios žvil- 
gėjo rudos akys. Nevykėlį kavalierių lyg vėtra nupūtė. 

— Zagartės šokėja, — abejingai pakomentavo mar- 
kizė. 

Vargu ar Kolonas išgirdo. 

— Tą tipą derėjo atšaldyti, įmurdžius į fontaną! — 
greitai tarė, nebesuvaldydamas savo jausmų. 

Kabrera susijuokė: 

— Patarčiau asmeniškai šito nesigriebti. Tai grafas 
Mirafloras. Įtakingas rūmininkas. 

— O kas man! 

— Ko taip karščiuojatės, Kristupai? — nustebo mar- 
kizė. — Argi ir jūs tos pigios šventovės parapijonis? 

Jis sunkiai valdėsi: 

— Aš nežinau jokios kitos šventovės, tuo labiau pi- 
gios, — atsakė. 

— Bet ji šokėja! 

— Aplinkybėms susiklosčius, kiekvienas mūsų tam- 
pa ne tuo, kuo esame. Tik nedaugelis patys gali lemti savo 
likimą. Ši moteris užsidirba gyvenimui savo balsu ir kojo- 

mis. Ir tik išmintingumas saugo ją nuo šio pasaulio pik- 
tybių. 

— Gal norite, kad mes jos gailėtumėmės? — įgėlė 
markizė. 

— Negailėtumėtės? Ne. Kad suprastumėte. Juk ma- 
tėte, kaip ji sudraudė tą pižoną. Regis, jis irgi ją palaikė 
pigia šventove. 

Kabrera nusijuokė: 

— Dieve sergėk! Kristupai, nekalbėkite taip garsiai, 
dar tapsite savo riteriškumo auka. 

— Jeigu ir nukentėsiu, tai tik ne nuo jo rankos! 

— Pavojus tikriausiai jums gresia ne nuo vyro, 0 mo- 
ters, kurią taip ginate, — įsiterpė markizė. — Daugelis pa- 
vydės jos išrinktajam, — tokio ledinio šalčio jos žvilgsnyje 
ir balse. Kristupas dar nebuvo matęs ir girdėjęs. Markizė 
paėmė vyrą už parankės ir vos vos linktelėjo: — Eime, An- 
dresai. 

Kolonas žemai nusilenkė: 

— Bučiuoju jūsų rankas, senjora, ir jūsų, senjore. 

Kai jiedu nuėjo,Santanchelis uždėjo ranką ant Kolo- 
no peties. Beatričės jau nebesiregėjo. 

Iždininkas geraširdiškai nusikvatojo: 

— Nesistebėkite, Kristupai. Markizė, žinodama jumy- 
se sužadinusi aistrą, manė, kad visiems laikams liksite jos 
gerbėjas. Aišku, jai nemalonu, kad dar kažkam skiriate dė- 
mesį. Sakyčiau, neprotingai elgiasi. Bet tokios jau tos mo- 
terys. 

Kolonas nesijautė nusikaltęs. 

— Tenka tik apgailestauti, jeigu įsigijau priešą. Ta- 
čiau markizei nuolankauti neketinu. 

— Regis, toji šokėja užbūrė jūsų širdį. 

— Šiaip ar taip, aš nepakęsiu, kad kas nors niekintų 
ją vien už tai, kad ji turėjo ne tokius gerus tėvus. Beatričės 
Enrikes gyslomis teka kilmingas kraujas. O jeigu ne, tai aš 

gerbsiu ją dar labiau. Ji turi retą ypatybę — įgimtą doro- 
vingumą. 

— Išgelbėk, Viešpatie, mano sielą, bet aš imu įtarti, 
kad toji moteris — ragana. 

— Juokaujate. | 

— Nė kiek. Jūsų laukia pavojinga ekspedicija. O ši- 
toji moteris sunkia našta gali pakibti ant jūsų kaklo. 

— Arba įkvėpti mane žygdarbiui. 

— Gali būti ir taip... — Santanchelis gūžtelėjo pla- 
čiais pečiais. — Kad ir ką kalbėtume, kur kas geriau mylėti 
moters kūną negu tuščiai deginti save aistra dėl kilmingos 
damos, iš kurios naudos kaip iš šventojo, ištapyto katedros 
lange. 

— Ko gero, aš pats turėjau padaryti tokią išvadą, bet 
atsitiktinumas padėjo man susitikti La Chitanilją. — Jis 
truputį patylėjo. — Žinoma, gaila, jei markizė Moija tapo 
mano priešu. 

— Jai nepatiko, kad nukreipėte žvilgsnį į kitą mote- 
rį, bet ji tik sukompromituotų save, jeigu išsiduotų karalių 
rūmuose. Taigi nėra ko baimintis, Kristupai. Verčiau va- 
žiuokime papietauti. 

Ir jie pasuko prie Atsisveikinimo vartų. Visi sutikti 
dvariškiai lenkėsi Santancheliui. Vienas kitas linktelėjo ir 
Kolonui. Bet jo nuotaika nepagerėjo. Paskutiniai markizės 
žodžiai sutrikdė sielos ramybę. 


14 skyrius 
DON RAMONO SUGRĮIŽIMAS 


K“ diena Kolonui atnešė naują nusivylimą. 

Kaip paprastai vakare jis atėjo pas Zagartę, po spek- 
taklio paprašė moriską pakviesti Beatričę, o išgirdo — ji 
negalinti ateiti. Kolonas nustebo: 

— Kažin kodėl? 

Zagartė skėstelėjo rankomis, jo pečiai nusviro. 

— Moteriški kaprizai. Ką aš galiu padaryti? 

— Tai pažiūrėsim, ką aš pats galiu padaryti. Kur ji? 

— Beatričė labai karšto būdo, jūsų šviesybe. Jei kas 
supykdo, pavirsta laukine kate. 

— Tai įpykinsim! Rodyk kelią. 

Beatričė gyveno dviejuose kambarėliuose viršutinia- 
me aukšte. Pirmasis buvo paverstas kostiumine, o iš jo du- 
rys vedė į mažytį miegamąjį. Miegamojo grindis dengė ry- 
tietiškas kilimas, pasieny stovėjo kušetė su ryškiaspalvė- 
mis pagalvėlėmis. Tarpduryje išdygus ryžtingai nusiteiku- 
siam Kolonui, Beatričė iš netikėtumo net pašoko. 

— Jūs, senjore? Bet juk prašiau... 

— Žinau, prašėte, — jis užtrenkė duris, Zagartę pa- 
likdamas kostiuminėje. — Tokiu atsakymu aš nepatenkin- 
tas. Atėjau sužinoti, kodėl atsisakėte pas mane ateiti? 

— Argi privalau tenkinti visus jūsų norus? 

— Ne, jeigu jie nebesutampa su jūsų norais. Klausy- 
kite, Beatriče, jei atsisakote su manimi pabūti, vadinasi, 
yra kažkokia rimta priežastis. 

— Kalbatės su manimi taip, tarsi aš būčiau jūsų nuo- 
savybė, — ji atsisėdo ant kušetės. — Tačiau aš jums nepri- 

klausau. Ir mums abiem bus geriau, jeigu grįšite į rūmus 
pas savo draugus. 

— Beatriče! Ką visa tai reiškia? 

— Geresnio patarimo negaliu duoti, — ji nė nepažvel- 
gė į jį. — Toji žavioji dama, kurią vakar mačiau mečetėje, 
tokia didinga, ir dar karalienės draugė. Ji jums labiau tin- 
ka nei aš. 

Kolonas priėjo arčiau, keliais įsirėmė į kušetę, pasi- 
lenkė prie pat Beatričės: | 

— Nejaugi esu apdovanotas tokia malone? Jūs pavy- 
duliaujate? 

— Pavyduliauju? Taip. Aš juk ne rūmų kavalieriaus 
žaisliukas. 

— O aš — ne rūmų kavalierius. Kitaip sakant, esu 
vienišas jus mylįs vyriškis. 

Beatričė tyliai aiktelėjo — tokie netikėti buvo tie žo- 
džiai. Lėtai pakėlė baimės sklidinas akis: 

— Ką čia šnekate? Mes pažįstami tik savaitę. 

— Man ir to buvo gana, kad jus pamilčiau, Beatriče, 
ir aš netikiu, kad nenutuokėte apie mano jausmus. Jūs su- 
grąžinote man vyriškumą, privertėte pamiršti vienišystę, 
nauja šviesa apšvietėte ūkanotą gyvenimą. Man esate ne 
tik moteris, bet moteriškumo įsikūnijimas, kurį aš garbinu 
dėkodamas dviem savo motinoms, irgi moterims, — vienai 
žemėje, kitai — danguje. 

Ji žiūrėjo į Koloną su didžia pagarba ir nerimu. Be- 
atričės akys pritvinko ašarų. Lūpos suvirpo. Bet susitvar- 
džiusi nusijuokė: 

— Šėtonas moka vyrą apdovanoti angelo liežuviu, kad 
tik apsuktų moteriai galvą. 

— Ar jums atrodo, kad aš siekiu tik šito? 

— Likimas daug ko man pagailėjo, bet apdovanojo 
sugebėjimu pažinti žmones. 

— Vadinasi, manyje jūs regite vien tik bloga? Ne, ma- 


119 


no Beatriče, jūs tik spyriojatės, — tardamas tuos žodžius, 
Kolonas ją apkabino ir priglaudė prie savęs. 

Iš pradžių, netikėtai atsidūrusi jo glėbyje, Beatričė 
nesipriešino, bet kai jo lūpos palietė skruostą, tarsi atsigo- 
dė, ėmė veržtis iš jo rankų ir stumti nuo savęs. 

— Ne! — sušuko. — Ne! 

— Beatriče, — maldavo jis. — Kodėl nenorite išgirsti 
savo širdies balso? 

— Savo širdies? Ką jūs žinote apie mano širdį? 

— Tai, ką kalba manoji. 

Beatričė nuleido galvą, ir Kolonas, pamanęs, kad jos 
pasipriešinimą jau palaužė, atsisėdo šalia ir vėl ją apka- 
bino. 

— Ar jūs džiaugiatės, Beatriče? Pasakykite man, kad 
džiaugiatės, — jo lūpos prisispaudė prie Beatričės kaklo, ir 
ji tarsi nudilgyta išsiveržė iš Kolono glėbio. 

— Ak, kaip skubate! Duokite laiko. Duokite man lai- 
ko. — Ji atrodė sutrikusi ir tai Koloną nustebino: 

— Laiko? Bet gyvenimas toks trumpas. Ir laiko mes 
turime taip mažai. 

— Aš... aš turiu patikėti! — šūktelėjo nevilties kupi- 
nu balsu. | 

— Manimi? 

— Savimi. Ak, išeikite! Maldauju, jeigu jūs iš tikrųjų 
mane mylite, kaip sakote, dabar išeikite! 

Beatričė buvo taip susijaudinusi, kad jam neliko nie- 
ko kito, tik paklusti jos valiai. 

Kolonas atsistojo: 

— Nesuprantu, kodėl taip sutrikote. Bet nereikalau- 
siu tuoj atsakyti. Jūs viską man papasakosite, kai mes vėl 
pasimatysime. 

Pasilenkęs pabučiavo jos rankas ir išėjo. 

Po kelių minučių Zagartė, pravėręs miegamojo duris, 
rado Beatričę verkiančią. 

— Kas atsitiko? — sunerimo užeigos šeimininkas. Ar 
tas ilgakinklis niekšas jus nuskriaudė? 

— Ne, ne. Ir nedrįsk taip jo vadinti! 

— Be reikalo ginate! Būdamas jūsų vietoje, Beatriče, 
dėl jo negaiščiau tiek laiko. Girdėjau šnekant — jis plikas 
kaip tilvikas. Ir visai ne dvariškis, o kitašalis avantiūris- 
tas, gyvenąs iš išmaldos. Gero iš tokio nelauk. Pratęs sekio- 
ti paskui moteris. Antai, ir markizė Moija... 

Beatričė neleido jam plepėti: 

— Prikąsk savo piktą liežuvį, Zagarte, o jeigu ne, tai 
jį tau sutrumpins. Palik mane vieną. Išeik. 

— Nusiramink, mano mergaite. Aš nespėjau pasaky- 
ti, ko atėjęs. Tave nori pamatyti labai žymus idalgas. 

— O aš nieko nenoriu matyti. 

— Š-š! Š-š! Paklausykite. Šitam negalima atsikalbė- 
ti. Jis — vyriausiojo Kordobos inkvizitoriaus sūnėnas. Tik 
ką grįžo į Ispaniją ir teigia esąs senas jūsų bičiulis. Tai 
grafas Arijas. 

Jos akys išsiplėtė: 

— Kas? 

Zagartė patrynė rankas: 

— Matau, jį pažįstate! 

— Pažįstu. Tuo labiau nenoriu nė akyse regėti. 

— Liaukitės. Būkite protinga... 

— Žinau, kas jis per vienas. Lygiai toks, kokį manote 
esant Koloną. 

— Bet čia žymus idalgas. Tai ką man jam pasakyti? 

— Tegu eina po velnių! 

— Tik tiek? — Zagartės balsas sudrebėjo. 

— Žodžius pats parink, bet prasmę išsaugok. 

Zagartė buvo beišsižiojąs — ketino paprieštarauti, bet 
Beatričė pašoko nuo kušetės — ji buvo taip baisiai įtūžusi, 
kad moriskas pasitraukė atatupstas. 

— Daugiau nė žodžio! Išeik! Lauk! 

Zagartė nutipeno prie durų. 

— Gerai, gerai. Apsieisime be skandalo. Pabandysiu 
viską sutvarkyti. Pasakysiu, kad negaluojate. Tokiam sve- 
čiui negalima atsakyti be rimtos priežasties. 

Ir išėjo burbėdamas sau panosėje, kad tik musulmo- 
nas sugebąs moteriai parodyti, kur jos vieta. 

Netikėtas don Ramono atsiradimas Kordoboje Beat- 
ričei gyvai priminė požemį, kuriame uždarytas brolis. Vene- 
cijos agentai vargu ar rastų geresnį būdą pagreitinti bylą, 
tuo labiau, kad Kolonas pats atvėrė jai kelią į savo širdį. 

Tą vakarą don Ramonu Beatričė atsikratė. Zagartė 
įkalbėjo jį nevarginti merginos, kadangi ši nesveikuojanti. 
Bet kitą dieną don Ramonas ir vėl atžingsniavo. Pažiūrėjęs 
spektaklį, pageidavo pasimatyti su Beatriče. 

Zagartė palipo į viršų ir persakė jai pasiuntinio pra- 
šymą. 

— Nenoriu nė akyse matyti! Nei šiandien, nei rytoj. 
Apskritai nenoriu. Taip jam ir pasakyk, — atrėžė ji. 

— Aš neišdrįsiu, — Zagartė suraukė antakius. — Su- 
praskite. Neišdrįsiu. Ir taip jau per toli nuėjau. Vos tik su- 
abejojau, ar jį įsileisite, kad šoks! Išpoškino — jis šito ne- 
pakęsiąs. Arba įkalbėk ją, pasakė, arba kaltink save. Taigi 
nebeturiu kur dingti, Beatriče, — Zagartė užsikosėjo. — O 
ir kaip galima atsakyti idalgui, Ispanijos grandui? Kaip ga- 
lima labiau vertinti kažkokį bekilmį svetimšalį? Kur jūsų 
sveikas protas? 

— Nepageidauju matyti tos baidyklės! — suspiegė Be- 
atričė. 

Zagartė griebėsi paskutinio šiaudo: 

— Jei taip, tai čia nei dainuosite, nei šoksite. 

Ji nusijuokė: 

— O kas dėl to pralaimės? Ar daug žmonių ateidavo 
į spektaklius, kol manęs nebuvo? 

— Pralošime mudu abu. Bet man geriau nutraukti 

vaidinimus negu likti be galvos. O galvos neišsaugosiu, jei- 
gu tik apkaltins klaidatikybe. Aš nenoriu būti savižudžiu. 
Pakanka vieno grafo Arijo žodžio, ir pleškėsiu ant laužo. 
Argi nesuprantate? Juk aš tik vargšas moriskas. — Truputį 
patylėjęs, pridūrė: — Prašau jūsų — truputį protingiau el- 
kitės, Beatriče! Vardan mūsų abiejų! 

Jo žodžiai buvo gana įtikinantys. Žinoma, Beatričė 
pyko ant don Ramono, bet argi ji galėjo užtraukti nelaimę 
mažajam moriskui? 

— Gerai, — atsiduso. — Tegu ateina. 

Zagartė dar labiau sunerimo. 

— Ar jį geraširdiškai sutiksite? 

— Jeigu jau įsileidžiu, vadinasi, don Ramonui duotą 
pažadą tesėjai. O kas bus toliau — mano rūpestis. 

Štai taip don Ramonas pakliuvo į Beatričės butuką 
suvaidinti to mažo vaidmens, kurį jam paruošė likimas. 

Jis stabtelėjo prie durų ir nužvelgė Beatričę. Don Ra- 
mono lūpose žaidė švelni šypsena. Laisvo kirpimo tamsiai 
alyvinės spalvos auksu siuvinėtas durtinis storą jo kūną 
darė dar tuklesnį. Pasiuntinio galvą puošė kepuraitė su juo- 
du pliumariu ir brangakmeniais spindinti sagtis. 

— Ko pageidaujate, senjore? — piktai paklausė Beat- 
ričė. — Kodėl esate toks įgrisus? 

Don Ramonas nesivaržydamas žengė pirmyn ir šyp- 
sojosi dar plačiau: 

— Žinoma, aš suprantu, kad jūs bijote su manimi su- 
sitikti... 

— Bijau? 

— ... Po to, kai nieko nesakiusi, pabėgote iš Veneci- 
jos. Mano mieloji Beatriče, su draugais, kurie nesigaili jėgų 
ir stengiasi jums padėti, šitaip nesielgiama, — jo balse gir- 
dėjosi priekaištas. — Deėkokite Dievui, kad aš pykčio užan- 
tyje nenešioju. Jei būsite man maloni, viską pamiršiu. 

Jis paėmė jos ranką ir, nepaisydamas vos juntamo 

priešinimosi, pakėlė prie lūpų. Beatričė tuoj pat ištraukė 
ranką ir abejingai atsakė: 

— Nemaniau turinti jums atsiskaityti. Nesu skolin- 
ga. Jūs pasiūlėte sandėrį... nešvarų sandėrį. Štai ir viskas. 

— Koks nedėkingumas! Ir kaip iškreipiate tiesą, — 
nė kiek nesutrikęs, toliau kalbėjo don Ramonas. — Nors jūs 
ir nieko nepažadėjote, aš padariau viską, ką galėjau. Pasi- 
mačiau su dožu. Nusikalsdamas pasiuntinio savigarbai, pra- 
šiau paleisti iš kalėjimo jūsų brolį ir net gavau dožo pažadą 
pasigailėti nelaimingojo Pablo. Gaila, po mūsų pokalbio pa- 
aiškėjo naujos aplinkybės. Ir kadangi Pablo byla susijusi su 
valstybės saugumu, dožas negalėjo įvykdyti duotojo žodžio. 
O jūs net nepadėkojote man už pastangas. Pasielgėte nege- 
rai, Beatriče, išdūmusi iš Venecijos man nieko nepasakiusi. 
Ir šitaip pasielgėte po to, kai aš darbais įrodžiau esąs jums 
atsidavęs. 

— Naudodamasis mano nelaime, ieškojote vien as- 
meninės naudos, — priminė ji. — Bet dabar visa tai jau pra- 
eityje. 

— Puikiai pasakėte. Užverskite tą lapą ir pagalvoki- 
te apie ateitį. 

— Bus geriau, don Ramonai, — šaltai atsakė ji, — jei 
tuoj pat suvoksite, kad jums nėra vietos mano ateityje, kaip 
ir man — jūsų. 

— Tuo patikėjus, plyštų mano širdis. 

— Tegu ji plyšta greičiau, arba išeikite. Esate perne- 
lyg įžūlus. 

— Nejaugi jums atrodau toks baisiai šlykštus? — jis 
vis dar šypsojosi, ir dabar toji šypsena Beatričę jau gąsdino. 

O don Ramonas pasitraukė kėdę, atsisėdo ir užmetė 
koją ant kojos. 

— Jūs, regis, neišgirdote, ką sakiau. Aš prašiau, kad 
išeitumėte. 

Don Ramonas palingavo galva, visa savo esybe reikš- 
damas apgailestavimą. 

— Su senais draugais šitaip nesielgiama. Tuo labiau 
su tais, kurie gali padėti ir dabar, kaip padėjo anksčiau. 

— Aš neprašau jūsų pagalbos, don Ramonai, ir jos 
nėsu reikalinga. 

— Be reikalo taip manote. Spektaklis, kuriame vai- 
dinate, gana rizikingas. Dėl kai kurių šventųjų gyvenimo 
traktuotės... Kai kas gali susimąstyti, ar tik čia ne erezija? 
O scenos, kuriose jūs dalyvaujate, gali pasirodyti net švent- 
vagiškos. Sprendimus šiais klausimais priima Šventieji rū- 
mai, o Zagartė, be viso kito, dar ir moriskas. Gal jus nu- 
baustų tik vieša atgaila, nors kas žino? Gal Šventieji rūmai 
nuspręstų, kad jūsų kaltė kur kas didesnė? Manau, dabar 
pradedate suprasti, kaip tokioje situacijoje reikalingas išti- 
kimas draugas, pasiruošęs jus užstoti? 

Don Ramonas, matydamas mirtinai išblyškusį Beat- 
ričės veidą, nusišypsojo. 

— Kaip gi mane galėtumėte užtarti? — paklausė ji. 

— Norite žinoti, kuo galėsiu jums padėti? Atleiski- 
te, — jis atsisagstė durtinį, kad ji pamatytų ant liemenės 
išsiuvinėtą raudoną durklą su kalavijo formos rankenėle. — 
Turiu nemažą įtaką šventojo Domininko ordinui. O mano 
dėdė, frėjas Pedras Martinesas de Barijas — vyriausiasis 
Kordobos inkvizitorius. Mano paliudijimas jums gali būti 
patikima apsauga. Dabar tikriausiai suprantate, kad... 

— Kad jūsų dėka galiu būti išgelbėta lygiai kaip ir 
pražudyta. Šitą aš turiu suprasti, ar ne, don Ramonai? Bū- 
kime atviri. 

Paniekos kupinas jos žvilgsnis susidūrė su gerašir- 
diška grafo šypsena. 

— Ko taip supykote? Aš tik pateikiau įrodymus, kad 
savo nusistatymą dėl jūsų nepakeičiau, — ir tarsi skubėda- 

mas pridūrė: — Venecijoje jūs pavertėte niekais pačias švie- 
siausias mano viltis. Nesu pratęs pasiduoti be kovos. Ir nie- 
kada neatsisakau nuo to, ką nusprendžiau, — jis atsistojo 
ir žengė prie Beatričės. Dabar don Ramono balsas jau skam- 
bėjo maldaujančiai: — Beatriče, kodėl verčiate mane grieb- 
tis tokių priemonių? Juk pakaktų vieno žodžio, ir visi mano 
turtai atsidurtų prie jūsų kojų! 

Už durų pasigirdęs triukšmas privertė jį užsičiaupti. 
„Bet aš sakau jūsų malonybei, kad pas ją eiti negalima!“ — 
kliegė Zagartė. „Šalin iš kelio, Zagarte! Traukis iš kelio!“ — 
atrėžė vyriškas balsas. Durys atsilapojo, ir už slenksčio iš- 
dygo vyras, apsirengęs juodu, auksu siuvinėtu drabužiu. 

Stojo nejauki tyla. | 

— Ko pageidaujate? — pirmas atsitokėjo don Ra- 
monas. 

Nepažįstamojo veidas pasidarė dar rūstesnis, anta- 
kiai suėjo krūvon virš plieninių akių. 

— Senjore, ar girdite? Ko jums čia reikia? Kas jūs? 

Kolonas uždarė duris. 

— Kitaip formuluosime klausimą: kas jūs toks ir ko- 
kią teisę turite mane kamantinėti? 

— Aš — grafas Arijas. — Don Ramonas tikėjosi, kad 
jo pavardė padarys įspūdį, bet apsiriko. 

— Tai kas? Sprendžiant iš balso tono, jus galima pa- 
laikyti hercogu. 

Don Ramonas negalėjo patikėti savo ausimis. 

— Jūs akiplėša, senjore! 

— Aš tik šiurkštumu atsakau į šiurkštumą. O atėjau 
pas damą. Jūs man nė per nago juodymą nerūpite. 

— Bet juk matote — esate nekviestas svečias. Senjo- 
ra Beatričė, jei pageidaus, jus priims kitą kartą, — jis mos- 
telėjo ranka, parodydamas Kolonui duris. 

Bet šis net nepajudėjo. 

— Nesuprantu, kokią turite teisę čia įsakinėti? 

— O laikas būtų suprasti. Aš nesu pratęs, kad mano 
įsakymai nebūtų vykdomi. 

— Velniop jus ir jūsų įsakymus! Man nusispjauti, jie 
vykdomi ar ne, kad ir kas jūs būtumėte, — Kolonas pažvel- 
gė į Beatričę. O ši, paskutinių don Ramono žodžių įgąsdin- 
ta, buvo pavirtusi į statulą. 

— Aš pasirūpinsiu, kad jūs sužinotumėte, kas aš 
toks, — nerimo don Ramonas. — Ir jūs dar pasigailėsite dėl 
savo elgesio. Nešdinkitės! — don Ramonas vėl parodė du- 
ris. — Lauk! Tuoj pat! 

Nekreipdamas į jį nė mažiausio dėmesio, Kolonas te- 
bežiūrėjo į Beatričę. 

— Eisiu ar liksiu priklauso nuo senjoros Beatričės. 

Ji tarsi atgavo amą ir, šiurpdama iš baimės, sušuko: 
„O, išeikite, išeikite! Prašau jūsų, išeikite!“ 

Beatričės žodžiai skaudžiai dūrė Kolonui į širdį. 

— Ar girdėjote? — tuoj pat suriko don Ramonas. 

— Girdėjau, — lyg aidas atsakė Kolonas. 

— Tai ko laukiate? Nešdinkitės iš čia, niekše! 

Štai tada Kolonas ir nebeišvėrė. Tiesą sakant, jis jau 
seniai virte virė ir tik didžiausiomis valios pastangomis iš- 
oriškai atrodė ramus. 

— Aš ne niekšas! — Kolonas nusiplėšė nuo galvos ke- 
puraitę ir trenkė ja per išblyškusį don Ramono veidą. Šis 
atšoko. — Aš— Kolonas. Kristupas Kolonas! Ir kiekvienas 
paklaustas parodys kelią pas mane. 

Don Ramonas paraudo iš įniršio: 

— Jūs dar išgirsite galutinį mano žodį. Šėtonas iš 
pragaro! Tokiam reikia aplaužyti ragus! Ir aplaužysiu! 

Bet durys jau užsitrenkė už Kolono nugaros. Don Ra- 
monas išsprogino akis į Beatričę: 

— Kas jis? Kas tas niekšas? 

Beatričė vargais negalais nugalėjo kausčiusią baimę. 

— Išeikite, — paliepė ji. — Palikite mane. Išeikite! 
Jau ir taip per jus prisikentėjau. 

— Iš tikrųjų? Didysis Dieve ir visi šventieji! Per ma- 
ne ji prisikentėjusi, a? Ką gi, nelieka nieko kito, tik žengti 
toliau. Iki galo. Pakelti prieš mane ranką! Prieš mane! — 
jis blaškėsi po kambarį. — Prisiekiu Dievu, tai buvo jo pas- 
kutinis smūgis! 

Don Ramonas taip siuto, kad Beatričė iš baimės gū- 
žėsi į kamuoliuką. 

— Ką čia šnekate? — sušuko ji. — Ką dar sugalvo- 
jote? 

— Sugalvojau? — don Ramonas piktai nusijuokė. — 
Mano žmonės žinos, ką daryti. Kai su juo pasiaiškins, vienu 
draugu turėsite mažiau. 

Panikos apimta, Beatričė nutvėrė don Ramono ranką. 

— Dievo Motina! Ką ketinate daryti? 

— Dar nesupratote? Manote, galima palikti gyvą žmo- 
gų, kuris girsis man užvožęs? 

— Rengiatės jį nužudyti! — aiktelėjo Beatričė. 

Don Ramonas atidžiai pažvelgė į ją. Ūmai jo galvoje 
gimė naujas planas. | 

— Mes galime tai apsvarstyti, — ir jis timptelėjo Be- 
atričę prie kanapos. — Prisėskime. 

Koos lyg kulka išlėkė iš Zagartės smuklės. Kakto- 
muša susidūrė su diktu, puošniai apsirengusiu vyru. 
Šis be ceremonijų nutvėrė jį už rankos. 

— Senjore Kristupai, kas atsitiko? Kur taip dumiate? 

— Ne laikas plepėti! Ne laikas! Paleiskite mane! — 
Kolonas ištraukė ranką ir nurūko. 

Roka, glostydamas pabarzdę, akimis palydėjo aukštą 
jūreivio figūrą. Jo veidas apniuko. 

— Velnias! — burbtelėjo ir tvirtu žingsniu žengė pro 
vartus. Roka norėjo tikėti, kad ne Beatričė buvo tokio keis- 
to Kolono elgesio priežastis. 

Kirtęs kiemą, skubėdamas palipėjo laiptais, tačiau 
koridoriumi, vedančiu į Beatričės kambarius, jau tipeno ant 
pirštų galų. Prie durų apmirė ir pastatė ausis. Išgirdo vy- 
rišką balsą: 

— Pagaliau supraskite, dieviškoji Beatriče, kaip nau- 
dinga būti mano draugu ir kaip pavojinga — priešu. 

Ši frazė bemat įtikino Roką, kad jis čia atsidūrė pa- 
čiu laiku. 

Pabeldė į duris ir, nelaukęs kvietimo, jas stumtelėjo 
ir įėjo. 

Beatričė, galvą nuleidusi, be galo nuliūdusi, sėdėjo 
ant kanapos. Virš jos lyg koks baisiausias voras kybojo — 
bent taip Rokai pasirodė — ilgšis don Ramonas. 

Rokos veidas ištyso iš nuostabos. 

— Teatleidžia man Dievas, tikriausiai sutrukdžiau. 
O, dovanokite man, senjora! 

Žinoma, išeiti jis nė nemanė, o ir Beatričė nebūtų 
išleidusi. Ji lyg spyruoklės išmesta pašoko nuo kanapos. 
Merginos balsas skambėjo be galo džiaugsmingai: 

— O, užeikite, užeikite. Jo šviesybė kaip tik jau ren- 
gėsi atsisveikinti. 

Don Ramonas išraudo lyg burokas — ir dėl to, kad 
jam ir vėl sutrukdė, ir todėl, kad išvaro už durų. Jis kres- 
telėjo galvą: 

— Aš grįšiu patogesniu laiku. Kai jums netrukdys 
kiti svečiai. 

Don Ramonas lūkuriavo, laukdamas, ką atsakys Be- 
atričė, bet ji tylėjo, ir Ramonui neliko kas daryti, tik kreip- 
tis į Roką, kurį paskutinį kartą matė dožo priimamajame. 

— O, senjore... Aš juk jus pažįstu. Atvykote iš Vene- 
cijos... 

Roka nusilenkė. 

— Jūsų šviesybės nuostabi atmintis, — jis žinojo, kad 
mandagumas dar niekada niekam nepakenkė. — Aš tarnau- 
ju pas pasiuntinį. 

— Pas pasiuntinį? Bet juk jūs — valstybinės inkvizi- 
cijos agentas! 

Roka nė kiek nesutriko, nors tai, kaip klostėsi įvy- 
kiai, jam ėmė nebepatikti. | 

— O, aš tevykdžiau tik padienes specialias užduotis. 
O dabar tarnauju pas Venecijos respublikos pasiuntinį jų 
didenybių Kastilijos karalienės ir Aragono karaliaus rū- 
muose. 

— Keistas paskyrimas, — don Ramonas primerkė 
akis. Pažvelgė į Beatričę ir vėl sužiuro į venecijietį. — La- 
bai keistas. 

— Mudu su Beatriče — seni draugai, — paaiškino Ro- 
ka. — Dar nuo Venecijos laikų. 

— Dėl to neabejoju. Nė kiek neabejoju. Bičiulystė su 

Trejeto tarybos agentu gali būti labai naudinga. Net ir Kor- 
dobe. Šito negalima pamiršti. 

— Senjore, aš juk sakiau, kad mano paskyrimas dirb- 
ti pasiuntinybėje niekaip nesusijęs su Trejeto taryba. 

— Taip sakote, — don Ramonas vos vos šyptelėjo. — 
Bet... Ką gi, man, ko gero, metas. 

Jis linktelėjo ir išėjo. 

Beatričė ir Roka tylėdami žiūrėjo vienas į kitą. Kai 
don Ramono žingsniai nutilo koridoriaus tolybėje, Roka gūž- 
telėjo pečiais ir tarė: 

— Velnioniškai nenusisekęs susitikimas. Įdomu, ką 
dabar galvoja tas balvonas? — Tačiau neėmė spėlioti, o pa- 
klausė, kas labiausiai rūpėjo: — Ar jis tau grasino? 

— Ir dar kaip. Pareiškė, kad pagal jo įkurstymą ma- 
no vaidmenį spektaklyje gali paskelbti erezija arba švent- 
vagyste. Jis — vyriausiojo Kordobos inkvizitoriaus sūnėnas 
ir turi didelę įtaką šventojo Domininko ordine. Gana vieno 
don Ramono žodžio, ir aš spirgėsiu ant laužo. 

— Taip, įsigijai aistringą gerbėją, — sarkastiškai ta- 
rė Roka. — O kodėl išbėgo Kolonas? Kas atsitiko? 

— Jiedu susivaidijo. Vienas kitam rėžė į akis, kas 
pakliuvo ant liežuvio. Ir šitas šėtonas prisiekė, kad jo žmo- 
nės perrėš Kolonui gerklę. 

— Taip, taip! Vadinasi, jis moka pasinaudoti ir laužu, 
ir durklu. Daugiapusiškas ponas! Teks juo pasirūpinti, — 
Roka atidžiai pažvelgė į Beatričę. — Kolonas iš čia išbėgo 
labai įniršęs. Gal jis susipyko su tavimi per tą idiotą? 

Beatričė dėl to irgi būgčiojo ir papasakojo viską, kaip 
buvo. 

— Susitaikysite, kai tik Kolonas sužinos, kuo tas 
bjaurybė tau grasino. 

— Reikia tuoj pat jam viską papasakoti. Tegu žino — 
gresia pavojus. 

— Vadinasi, nori pati pas jį lėkti ir įspėti? Puiku. 

Tokios progos negalima praleisti. Viskas turėtų eiti kaip 
sviestu tepta. Juk jį jau perpratai, ar ne? 

— Taip, — atsiduso Beatričė. 

— Tai eik. Tik nebūk tokia liūdna. Sėkmė pati mums 
plaukia į rankas, — ir aistringai tęsė: — Jis gyvena Kale 
Atajude, Bensabato namuose. Prisiekiu Dievu, don Ramo- 
nas, pats šito neįtardamas, mums gerai pasitarnavo. Ne- 
gaišk, keliauk. Surask Koloną. Tikiuosi, tu bemat gausi tai, 
ko mums verkiant reikia. 

Puiki perspektyva bemat pataisė Rokos nuotaiką. Bet 
jis ir vėl sunerimo, vos tik mesirui Galinui apsakė, kas at- 
sitiko. 

— Velnio padaras, — niršo, — lyg į tinklą įlėkusi ka- 
manė, sujaukė visus mūsų planus! 

Juodbruvame Galino veide nesujudėjo nė viena raukš- 
lelė. Jis sėdėjo prie stalo ir Trejeto tarybai rengė eilinį ra- 
portą. 

— Ne laiku apsireiškė tas don Ramonas. Pavojingas 
tipas. Labai pavojingas. Laimei, viską sužinojome, kol ne- 
spėjo pakenkti. 

— O ką dabar daryti? Jis atpažino mane kaip inkvi- 
zicijos agentą. Dar daugiau, pamanė, kad Beatričė taip pat 
agentė ir dirba drauge su manimi. Vargu ar don Ramonas 
laikys tai paslaptyje: Tarstelės dėdulei nors vieną žodį, ir 
mums teks aiškintis. 

— Manai, aš to nežinau? Tai, kad jis įsiterpė tarp 
Kolono ir Beatričės — niekis. Kolonas įsimylėjęs, ir toji žaiz- 
da greitai užgis. Bet jeigu Beatričę ir tave areštuos kaip 
Venecijos šnipus?.. — jis gūžtelėjo pečiais. — Gerai palygi- 
nai Ramoną su kamane, įlėkusia į voratinklį, — Galinas 
atsišliejo į kėdės atkaltę ir susimąstė. — O, kaip jis mums 
trukdo, šitas don Ramonas de Agilaras, kuriam nepagei- 
daujamą žmogų pasiųsti į laužą ar bakstelėti durklu — gry- 

ni niekai. — Galinas atsiduso. — Ar žinai, kur gyvena tas 
kvailys? 

— Sužinoti nesunku. Bet kas iš to? 

Galinas vėl palinko prie stalo. 

— Man atrodo, aš jau žinau, ką daryti, — pasitraukė 
švarų popieriaus lapą, kyštelėjo į rašalą plunksną. — Pa- 
lauk, — parašė keletą žodžių. — Štai, — ir popierių padavė 
Rokai. 

Šis perskaitė: 

„Mano pone! 

Jūs palikote mane tokioje baimėje, kad negaliu sau 
rasti vietos. Neįstengsiu užmigti, kol su jumis nesusitaiky- 
siu. Maldauju jūsų tuojau pat ateiti pas mane, ir patikėki- 
te — jūsų nuolanki tarnaitė, bučiuojanti jūsų rankas, bus 
nuolanki“. 

Roka susiraukė: 

— Mintis protinga, bet braižas? 

— Nejaugi manai, kad Beatričė kada nors jam rašė? 

— Vargu. Žinoma, nerašė, — Roka grąžino popierių 
Galinui. — Trūksta jos parašo. 

Galinas papurtė galvą, jo lūpose sušvito vos pastebi- 
ma šypsena. 

— Kam reikia, supras ir be parašo. O kitiems nėra ko 
1išsiduoti, — jis sulankstė lapą, užantspaudavo vašku, užra- 
šė gavėjo vardą. — O dabar paliepk atnešti vakarienę. Laiš- 
kas tegu paguli. 

Tuo laiku, kai Kordobos gyventojai ruošėsi eiti mie- 
goti ir siaurose gatvelėse begalėjai sutikti tik retą praeivį, 
juodu burnusu apsigobęs vyriškis Rondoje pasibeldė į mau- 
rų rūmų vartus. Vartininkui pasakė atnešęs skubų prane- 
šimą, kurį turįs teisę įteikti tik don Ramonui de Agilarui. 

Vartininkas įleido jį į kiemą. Vienintelis žibintas ap- 
švietė trykštantį fontaną. Vyras prigludo prie sienos. Čia jį 
ir užtiko don Ramonas. 

— Kokį pranešimą atnešei? 

Vyras tylėdamas ištiesė keturlinkai sulenktą popie- 
riaus lapą. 

Don Ramonas nuplėšė antspaudą ir žibinto šviesoje 
perskaitė laiškelį. Jo akys sužibo, skruostus išmušė raudo- 
nos dėmės. 

— Gonsalai, skrybėlę ir apsiaustą! — įsakė. 

— Ar aš galiu eiti, jūsų šviesybe? — sumurmėjo pa- 
siuntinys. 

— Taip. Ne, palauk. 

Vartininkas apsiaustu apgaubė savo pono pečius. 

— (Gal pašaukti Salvadorą ar Martiną, kad palydėtų 
jūsų šviesybę? 

— Ne. Mane palydės jis, — don Ramonas mostelėjo 
galva, parodydamas burnusuotą vyriškį. — Galimas daik- 
tas, grįšiu tik išaušus. Duokš ginklą. 

Vartininkas padavė diržą su špaga ir durklu. Įsakęs 
pasiuntiniui sekti iš paskos, don Ramonas išslinko pro var- 
tus. Jiedu žingsniavo plačia gatve. Tyrame danguje aiškiai 
švietė žvaigždės, virš horizonto kybojo siauras mėnulio pjau- 
tuvas. Nakties tylą tetrikdė žingsnių garsas ir kažkur tolė- 
liau skambanti gitara. 

Don Ramonas pasuko į kairę, prie milžiniško, maurų 
pastatyto tilto per Gvadalkvivyrą. Šešios tilto arkos atrodė 
kaip juodos skylės. Don Ramonas skrido tarsi ant sparnų, 
negalvodamas apie nieką kitą, tik apie tai, kas buvo para- 
šyta laiškelyje. 

Nors Beatričė apie laišką nė nenutuokė, jo autorius 
pakankamai teisingai atspėjo merginos nuotaiką. Beatričę 
nuliūdino ne tiek ginčas su Kolonu, kiek baimė dėl jo gyvy- 
bės. Ji neabejojo, kad don Ramonas iš tikrųjų gali įsakyti 
susidoroti su jūrininku. 

Tiesa, Roka pažadėjo viską sutvarkyti. Bet kaip jis 

galėjo paveikti tokį visagalį žmogų, koks buvo grafas Ari- 
jas? 

Beatričę krėtė šiurpas vien pagalvojus apie tai, kas 
gali atsitikti Kolonui, ir pylė karštis įsivaizdavus, ką jis 
mano apie ją tą valandą. Taigi Beatričė nerado kitos išei- 
ties, tik nedelsiant eiti pas Koloną ir pasiaiškinti. Nieko 
nepasakiusi tarnaitei, išdūmė į gatvę, nė negalvodama apie 
pavojų, kuris gali ištikti vienišą moterį. Kalje Atajudas bu- 
vo netoli. Keli sutikti praeiviai į ją nekreipė nė menkiausio 
dėmesio. 

Prie Bensabato namo durų ji timptelėjo skambučio 
grandinę. Viduje melodingai sužvangčiojo. Durys atsidarė, 
Bensabatas, truputį kilstelėjęs prikyštę, peržengė slenkstį 
ir įsmeigė akis į tamsą. 

— Aš ieškau senjoro Kolono. Skubus reikalas, — už- 
dususi po skubaus ėjimo, išpyškino Beatričė. 

— Senjoro Kolono? Supratau. — Sukvakčiojo Bensa- 
batas ir atvėrė vartus. — Užeikite. Užeikite, — ir parodė 
kairiąsias duris. — Lipkite laiptais į viršų. Jis ten. 

Beatričė padėkojo, atvėrė parodytąsias duris, užbėgo 
laipteliais, pasibeldė. 

— Prašom! — išgirdo. 

Ji pastūmė duris — jos lengvai atsivėrė. 

Kolonas, vienmarškinis, tik su bridžo kelnėmis, sėdė- 
jo prie stalo. Molio žvakidėse ryškiai degė dvi žvakės, prie- 
šais jį gulėjo žemėlapis, kuriame kažką braižė juodu rašalu. 
plunksnos — visą laiką prieš jo akis šmėkščiojo baimės 1š- 
kreiptas Beatričės veidas, ausyse skambėjo jos balsas: „Iš- 
eikite! Išeikite!“ 

Išgirdęs durų girgždesį, jis atsigręžė ir pamanė esąs 
vis dar vizijų valioje. Tarpdury stovėjo Beatričė. 

Kolonas metė plunksną, pašoko. 

— Ar galiu įeiti? — nelaukdama atsakymo, ji peržen- 
gė slenkstį ir uždarė duris. 

Jie stovėjo vienas priešais kitą ir žiūrėjo vienas į ki- 
tą — teskyrė tik stalas. Beatričės lūpos virpėjo, Kolonas 
laukė — pažiūrėti ramus, net rūstus. Pagaliau Beatričė su- 
kaupė visą valią ir prabilo: 

— Jūs suprantate... juk suprantate?.. Kodėl papra- 
šiau išeiti... Jūs matėte... ar ne?.. Kokioje būklėje buvau. 

Kolonas nesugebėjo nuslėpti nuoskaudos: 

— Aš puikiai suprantu, kad tokios kaip jūs pirmeny- 
bę skiria ispanų grandams. 

— Tokios kaip aš! Kuo mane laikote? Tiek to, tai vi- 
sai nesvarbu. Norite nubausti mane už įžeidimą. Man atro- 
do, jūs manote, kad įžeidžiau... 

— Ką reiškia „man atrodo“? 

— Tai ir reiškia: jeigu manimi tikėtumėte, kitaip elg- 
tumėtės. Nejaugi taip sunku suprasti, kad šitaip elgiausi 
tik todėl, kad labai baiminausi dėl jūsų. 

— Aš nieko nebijau. 

— Nieko? Duok Dieve! Manote, jeigu jums negrėstų 
pavojus, būčiau čia atėjusi? 

— Aš jau savęs klausiu — ko atėjote? 

Jos žodžiai liejosi lyg audringas srautas: 

— Norėdama jus perspėti. Tas žmogus išeidamas pri- 
siekė pasamdyti žudiką, kuris susidorotų su jumis. Ar žino- 
te, kas jis? Piktas, žiaurus, jo sąžinė neverta nė skatiko. 
Nesitaikstantis su niekuo, kad tik pasiektų savo. Štai kodėl 
atėjau. Noriu įspėti, kad būtumėte atsargus. 

Kolonas susimąstęs žvelgė į ją. 

— Labai apsirinkate, jei manote, kad esu jo sugulovė. 
Jeigu taip būtų iš tikrųjų, vargu ar būčiau pas jus atbėgusi. 
O, bet argi pats nematote? — aistringai sušuko ji. — Tada 
labiau už viską norėjau, kad liktumėte su manimi, su jumis 
man būtų buvę kur kas ramiau, bet aš šūktelėjau: „Išeiki- 

te!“ — nes bijojau dėl jūsų gyvybės. Nejaugi šito nesupran- 
tate? 

Po tų žodžių Kolonas nebeištvėrė. Dviem šuoliais at- 
sidūrė prie Beatričės ir priglaudė ją prie savęs. 

— Kartais aš būnu tikras bukagalvis, — atgailauda- 
mas burbėjo. — Tikras bukagalvis. Netekęs proto, užpykau 
ant jūsų. Kaip žiauriai apsirikau! Juk nusprendžiau, kad 
jūs atmetėte mano širdies pasiūlymą. | 

— Sprendėte tik iš to, ką pamatėte. Štai kodėl aš 
atskubėjau. 

— Man derėjo tikėti ne tik akimis. 

— Taip, — pritarė Beatričė, — jums derėjo suprasti, 
kad tapote vienos neteisybės, kurios mane persekioja visą 
gyvenimą, liudininku. 

— Gal jums vertėtų pakeisti gyvenimo būdą? 

— Apie tai jau kalbėjote. Bet aš aktorė. Scena mane 
maitina. Ir kito pasirinkimo neturiu, nebent eičiau į vie- 
nuolyną. 

— Jūs gimusi ne vienuolynui. 

— Argi žinau, kam gimusi? Aš negimusi ir skurdui. 
Bet likimas į jį įstūmė, ir išsikapstyti neturiu jokios vilties. 

— Nekalbėkite taip, Beatriče, — ryžtingai pareiškė 
Kolonas. — Tas don Ramonas akivaizdžiai man parodė, kuo 
jums gresia toks gyvenimas. Dievas regi, dabar aš negaliu 
pasiūlyti nieko, išskyrus savo meilę. Bet netrukus viskas 
pasikeis, ir visus savo turtus aš padėsiu prie jūsų kojų, Be- 
atriče. Mano pavardė, jeigu ją turėsite, apsaugos nuo visų 
negandų. 

— Jeigu ją turėsiu? — paklausė, tarsi nesuprasdama, 
apie ką jis kalba. 

— Jeigu tapsite mano žmona, mano mieloji. 

Kolonas pajuto — jos kūnas sudrebėjo. Ilgokai paty- 
lėjusi, Beatričė atsakė: 

— Siūlote man tapti jūsų žmona! — Išsivadavusi iš jo 
rankų, pasitraukė tolėliau. Jos akyse sustingo skausmas. — 
Bet ką jūs apie mane žinote? 

Tas klausimas Koloną suglumino. 

— Aš žinau, kad jūs — mano moteris, kad aš jus my- 
liu, Beatriče. 

— Dieve, saugok mane! — sušuko ji. 

— Beatriče! — Kolonas žengė arčiau ir ištiesė ran- 
kas. Ji atšoko dar toliau. 

— Ne, ne! — Beatričė apsigręžė ir netvirtu žingsniu 
lyg neregė pasuko prie kanapos. Griuvo ant jos tarsi pakirs- 
tom kojom ir bejėgiškai sunėrė ant kelių rankas. — Tai ne- 
įmanoma, Kristupai. Neįmanoma. 

Visiškai nebetekęs nuovokos, jis priėjo, pasilenkė prie 
Jos: 

— Nejmanoma? 

— Nežinau, ką galėčiau padaryti, kad tik įstengčiau 
eiti su jumis prie altoriaus! Jūsų žodis — brangiausia, ką 
esu patyrusi. Aš — jūsų, Kristupai, iki paskutinio atodūsio 
jūsų. Aš mylėsiu jus ir tarnausiu jums visą gyvenimą. 

— Bet jeigu taip... 

— Aš ištekėjusi, Kristupai. 

Jis staiga atšlijo. 

— Ištekėjusi! Jūs ištekėjus? 

— Vyro neturiu. Tai vienintelė malonė, kurią man 
padovanojo likimas. Žmogus, kurio žmona tapau, atlieka 
bausmę iki gyvos galvos Kastilijos karalienės galerose. Pa- 
leistuvis gavo, ko buvo nusipelnęs, — kėsinosi nudurti žmo- 
gų, su kuriuo susivaidijo dėl prostitutės. Laimei, tas žmo- 
gus liko gyvas. Dėl to ir dar todėl, kad nuolat trūksta irkli- 
ninkų, Enrikei dovanojo gyvybę. Jis bus galerininku iki mir- 
ties. Bet mudu bažnyčios surišti, taigi... — ji skėstelėjo ran- 
komis ir vėl apglėbė kelius. 

Beatričės žodžių sujaudintas, Kolonas atsisėdo šalia, 
uždėjo ranką ant jos peties, priglaudė prie savęs: 

— Vargšelė! Kaip jus paguosti? 

— Nereikia, Kristupai. Nereikia. Bus geriausia, jeigu 
leisite man išeiti. Išeiti iš jūsų gyvenimo. Tarsi niekada nė 
nebūtume susitikę. 

— Ne, nė už ką! Niekada! Nors ir negalite tapti mano 
žmona, aš vis tiek jumis rūpinsiuos. Dar daugiau — dabar 
aš supratau, kaip tai būtina. | 

— Ak, jeigu jūs tik žinotumėte! Jeigu viską žinotu- 
mėte. Paklausykite... 

Bet Kolonas neleido jai kalbėti: 

— Jau ir taip žinau. Daugiau negu norėčiau. Aš ži- 
nau, kad myliu jus, o jūs prisipažinote mylinti mane. 

— Tai tiesa. Bet... 

— Visa kita neturi nė mažiausios reikšmės. Aš sa- 
kiau, kad kol kas neturiu jokio turto. Bet tikiu esąs prie 
didelių atradimų slenksčio, ir netrukus man priklausys ne- 
aprėpiamos žemės. Ir mano turtai leis jums užimti tokią 
padėtį, kokios jūs, be abejo, nusipelnėte. — Kolonas stipriai 
ją prispaudė prie krūtinės. — Beatriče! — ir godžiai pabu- 
čiavo į lūpas. 

Beatričė ir vėl sunerimo. 

— Leiskite man išeiti! — maldavo. — Leiskite išeiti. 
Paleiskite mane. 

Paklusęs Kolonas pasitraukė tolėliau. 

— Aš tuoj užsimesiu apsiaustą ir jus palydėsiu. 

Beatričė nutvėrė jo ranką ir neleido atsistoti. 

— Ne! — sušuko. — Argi pamiršote, ko atėjau? Kas 
privertė mane atbėgti pas jus? Nė už ką neleisiu jums vie- 
nam vaikščioti tamsiomis gatvėmis. 

— Tai bent! — nusijuokė Kolonas. 

— Aš nejuokauju. Jūs nepažįstate grafo Arijo. O ei- 
nant pas jus, man pasirodė, jog prie vartų sukiojosi du įtar- 

tini tipai. Nežinau, ar tai don Ramono pasiųsti žudikai, bet 
jų bijau. 

— Pasiimsiu ginklą, — Kolonas pabandė ją nura- 
minti. 

— Dieną ginklas gal ir padėtų. Tik ne naktį. Pažadė- 
kite man, kad daugiau niekada nevaikščiosite vienas. 

— Gana sunku laikytis tokio pažado. 

— Pažadėkite, — reikalavo Beatričė. — Pažadėkite, 
jeigu mane mylite. Jeigu jums kas nors atsitiktų, kur aš 
berasčiau gynėją? 

— Ar tokį, kurį jūs pati ginate? — Kolonas nusijuo- 
kė. — Nieko sau gynėjas! 

Šypsojosi neilgai. Vėl apniko neramios mintys. Iš tie- 
sų: o kas pasirūpintų Beatriče, jeigu jį nužudytų? O taip 
gali atsitikti, jeigu tik don Ramonas... Ką daryti, kad Beat- 
ričė neliktų viena? Sprendimą netrukus rado: 

— Klausykite, Beatriče. Prieš jums išeinant, noriu 
štai ką pasakyti. Dėl don Ramono nepergyvenkite, aš mokė- 
siu apsiginti. Bet šiaip ar taip man priminėte, kad esu mir- 
tingas ir turiu imtis kai kurių atsargumo priemonių. 

Jis priėjo prie madonos paveikslo, nukabino jį ir iš 
nedidelės nišos sienoje ištraukė raktą. Atrakino palangėje 
stovinčią skrynią, atvožė dangtį ir išėmė kokio pusjardžio 
ilgio ir gal pėdos pločio skardos dėžutę. 

— Matote? 

Beatričė tylėdama linktelėjo. 

Kolonas padėjo dėžutę į vietą, nuleido skrynios dang- 
tį, užrakino, grįžo prie kanapos ir vėl atsisėdo šalia Beat- 
ričės. 

— Tai mano palikimas, kurį skiriu jums. Dėžutėje 
visas mano turtas. Bet jo kaina gali būti labai aukšta. Ten 
yra žemėlapis, o prie jo — išsamus argumentų ir faktų, ku- 
riais remiantis jis nubraižytas, aprašymas. 

Beatričė apmirė, pirštai susigniaužė į kumštelius. 

— Jeigu man kas nors atsitiktų, Beatriče, turite štai 
ką padaryti, — toliau kalbėjo Kolonas. — Paimti šią dėželę 
ir nunešti don Luisui de Santancheliui, Aragono iždininkui. 
Aš pasakysiu Bensabatui — jeigu kartais numirčiau, tik jūs 
turite teisę tvarkytis su visais mano daiktais. 

Beatričė suspaudė jo ranką. 

— Ne, ne! — sušuko. 

— Palaukite, leiskite man viską pasakyti. Prie žemė- 
lapio pridėsiu laišką don Luisui de Santancheliui, paliepda- 
mas parduoti žemėlapį jų didenybėms, kad su jo pagalba 
kas nors atrastų naujas žemes, kurios atneštų garbę ir tur- 
tus Ispanijai. Esu įsitikinęs, don Luisas už žemėlapį paims 
gerą kainą. Pusė tų pinigų leis jums pasiturinčiai gyventi. 
Kita pusė atiteks mano mažajam sūnui. Dabar jis Palose, 
La Rabido vienuolyne. 

— Dievo Motina! — Beatričė sušuko taip graudulin- 
gai, kad Kolonas krūptelėjo. 

Jos akys pavirto juodais ežerais baltame lyg kreida 
veide. Tik trumpą akimirką Beatričė atlaikė jo žvilgsnį. Nu- 
leidusi galvą, ėmė raudoti. 

Kolonas nieko nesuprato. 

— Kodėl verki, Beatriče? Kodėl? — jis švelniai ją ap- 
kabino. — Kam tos ašaros? Tai tik pačios būtiniausios sau- 
gumo priemonės. Žinoma, aš netikiu, kad man kas nors at- 
sitiktų, bet jeigu... Ir aš negaliu nesirūpinti jumis... 

— Man gėda, — raudojo ji. — Baisi gėda. 

— Gėda? Ko čia gėdytis? 

— Aš juk tokia netikusi! 

Kolonas tik dar stipriau priglaudė ją prie savęs: 

— Man jūs brangesnė už visas Indijos brangenybes. 

— Nieko nesupratote, — ji kilstelėjo galvą. Staiga 
rankomis apsivijo Kristupo kaklą ir priglaudė galvą prie jo 
krūtinės. 

olonas atidarė duris, ir Bensabatas, kaip visuomet 

brūžuodamas kojomis, į svečio kambarį įnešė varinį 
padėklą su pusryčiais: duona, sūris, alyvuogės, datulės ir 
ąsotis su stipria malaga. 

Padėjęs padėklą ant stalo kraštelio — ant jo tebegu- 
lėjo žemėlapis, — senis apsižvalgė ir bemat pastebėjo mėly- 
ną moterišką apsiaustą, numestą ant kanapos. Abejingiau- 
siom akim pažiūrėjo į Koloną, stovintį vien su baltiniais ir 
bridžo kelnėmis. Linktelėjęs tarė: 

— Labas rytas, senjore Kolonai. 

— Labas rytas, Chuanai. 

Bensabatas mostelėjo galva į padėklą: 

— Čia jūsų pusryčiai ir laiškas, kurį per pasiuntinį 
atsiuntė don Luisas de Santanchelis. 

Kolonas linktelėjo. Bensabatas mindžikuodamas vis 
žvilgčiojo į portjera užtrauktą nišą, kur buvo lova. 

— Ar daugiau nieko nepageidaujate, senjore? 

— Daugiau nieko, Chuanai. 

— Taigi girdėjau naujienų! Kalba, kad jų didenybės 
po dienos ar dviejų paliks Kordobą ir patrauks į Vegą. Ten 
jau atvykęs kariuomenės papildymas. Karas įžengia į le- 
miamą stadiją. Taip pat girdėjau šnekant — dar iki Kalėdų 
krikščionių kryžius pakeis pusmėnulį virš Granados sienų. 

— Žinoma! — išsiblaškęs atsakė Kolonas. Jis norėjo, 
kad Bensabatas greičiau išeitų. 

— Yra ir blogų naujienų, — nesiliovė siuvėjas. — Šį- 
ryt iš upės ištraukė idalgą, perskelta galva, nebegyvą kaip 

Machometą. Labai garsų idalgą, grafą Ariją, Kordobos vy- 
riausiojo inkvizitoriaus sūnėną. 

Kolonas pajuto pašėlusiai besidaužančią širdį. Išgir- 
do, — o gal tik pasirodė? — aiktelint už portjeros. Tačiau 
išrodė visiškai ramus, o apykurtis Bensabatas, žinoma, nie- 
ko negirdėjo. 

— Vargšelis, — atsiduso Kolonas. — Viešpatie, pasi- 
gailėk jo sielos. 

— Amen, senjore! Amen! — siuvėjas persižegnojo kaip 
reikalavo naujoji religija. — Kol kas neaišku, ar galvą jis 
persiskėlė krisdamas, ar pirma jam trinktelėjo per makau- 
lę, o jau po to įmetė į upę. Didis ponas buvo grafas Arijas. 
Protingas, išsilavinęs. Jo labai mums trūks. 

— Be abejo, — linktelėjo Kolonas ir paėmė nuo pa- 
dėklo laišką. — Galite eiti, Chuanai. 

Bensabatas, pagaliau supratęs, kad jis čia nereika- 
lingas, išėjo iš kambario. 

Vos tik užsivėrė durys, atsitraukė portjera, ir iš nišos 
iššoko Beatričė. 

— Aš viską girdėjau, — jos akys buvo kupinos iš- 
gąsčio. 

— Grafas Arijas, — jis pažvelgė į Beatričės galvelę, 
prigludusią prie jo peties, ir apglėbė moterį. — Vargšelis. 
Užsakysiu mišias už jo sielą. Jeigu ne grafas Arijas, vakar 
nebūtum pas mane atėjusi. 

— Dabar mes puikiai žinome, kad išvengti to, kas 
įvyko, mudviem vis tiek nebūtų pasisekę. 

— Iš tikrųjų, nebūtų pavykę, bet dabar tai atsitiko 
anksčiau. O gal gailiesi? 

— Ne, — nuoširdžiai atsakė Beatričė. — Ir niekada 
nesigailėsiu. 

— Prisiekiu Viešpačiu, aš pasistengsiu, kad neturė- 
tum priežasties gailėtis, — Kolonas pasilenkė ir pabučiavo 
ją. — Dabar aš rūpinsiuos tavimi. Sėskis štai čia, — jis pa- 

stūmė kėdę, žemėlapį nubloškė ant kanapos ir padėjo pa- 
dėklą. — Pasistiprink, mano vaikeli. O Indija gali palaukti. 

Jį užplūdo tokia begalinė energija kaip jaunystėje. 
Akys degė skaisčia ugnimi. Kolonas kalbėjo neužsičiaup- 
damas: 

— Mano būstas varganas, bet vis šioks toks stogas 
virš galvos. Dabar čia ir tavo namai. Kai grįšiu iš Didžiojo 
Chano žemių, kur namus dengia auksu, persikelsi į rūmus, 
vertus tavo grožio. O kolei kas teks žibėti lyg brangakme- 
niui paprastuose rėmeliuose. 

Kolonas nutilo ir įpylė jai vyno. 

— Ko tokia rimta, Beatriče? 

— Klausydamasi tavo žodžių, norom nenorom surim- 
tėji. 

— Jeigu taip, tai verčiau patylėsiu. Aš noriu, kad nu- 
sišypsotum. O gal jautiesi nelaiminga? Gal nujauti bėdą, 
atsiduodama tokiam valkatai, koks aš esu? 

— Mano mielasis! — sušuko ji. Panašios mintys jai 
nė galvon neatėjo. 

— Jeigu tavo žodžius turiu suprasti, kad nieko nebi- 
jai, tai puiku, — Kolonas ėmė valgyti. Kramtydamas pilna 
burna, atplėšė laišką, ir jo akys sužibo dar labiau. 

— Salamankos mokslininkai, apie kuriuos vakar pa- 
sakojau, jau atvyko į Kordobą. Jie paskelbs sprendimą dėl 
mano pasiūlymo. Turiu tuoj pat su jais pasimatyti. Jų dide- 
nybės geidauja, kad sužinočiau sprendimą dar prieš jiems 
išvykstant į Vegą. Ne rytoj, įspėja don Luisas, nes rytoj — 
Kristaus Kūno šventė. Ir... cha, cha!.. — gudrusis iždinin- 
kas pataria man dalyvauti procesijoje su žvakele rankoje ir 
tokiu būdu prisimeilinti teologams, kurie irgi įtraukti į 
aukštąją komisiją. Teologai, sprendžiantys apie kosmografi- 
Ją... Juokas, ir tiek! Pasijuokime, Beatriče! Visa tai taip įdo- 
mu, lygiai kaip išvysti kosmografą, sakantį pamokslą prieš 
autodafė. 

Nors ir labai stengėsi, pralinksminti Beatričę jam 
taip ir nepavyko. Ji mažai valgė ir gėrė — moters mintys, 
atrodė, klajojo kažkur toli toli. Ir galiausiai Kolonas tiesiai 
paklausė: 

— Kas tave slegia, Beatriče? 

Vargais negalais išspaudusi šypseną, atsakė: 

— Vien širdgėla, kad jau laikas išeiti. Juk išaušo die- 
na. Žagartė ims nerimauti, — ji atsistojo. 

Kolonas padėjo apsivilkti apsiaustą. 

— Kada vėl tave išvysiu, mano mieloji? 

— Kai tik panorėsi. Aš lauksiu tavęs ateinant. 

— Mes dar tiek daug turime vienas kitam pasakyti. 
Tiek daug, kad man atrodo, mes niekada neišsikalbėsime. 

Jis pabučiavo Beatričę, ir ši, užsismaukusi gobtuvą, 
išėjo. 

Skubiu žingsniu įpuolusi pro Zagartės užeigos var- 
tus, kirto tuščią kiemą, palipo laiptais, atidarė savo kamba- 
rio duris, peržengė slenkstį ir vos ištvėrė nesušukusi — prie 
stalo sėdėjo žmogus. Nelauktas svečias pakėlė galvą. Beat- 
ričė atpažino Galiną ir jai užtraukė kvapą. 

— Ką čia veikiate? — pagaliau griežtai paklausė. 

Galinas atsistojo, žengė prie jos: 

— Tavęs lūkuriuoju, brangute. Ir nekantrauju pama- 
tyti, ką man atnešei. 

Šiurkštus jo balsas bemat sugrąžino Beatričę į rea- 
lybę. 

— Aš nieko neatnešiau, — sušvokštė ji 

— Kaip tai — nieko? — mažos Galino akys įsisiurbė 
į Beatričės veidą. — Ką reiškia „nieko“? Uždaryk duris, — 
įsakė Galinas. Jo žvilgsnis hipnotizavo Beatričę, ir ji pa- 
klusniai įvykdė įsakymą. — Kaip gi taip, mano mergužėle? 
Nubėgai pas jį įspėti dėl galimos bėdos, o pasilikai nakčiai, 
kad jis galėtų tau atsidėkoti. Laiko dykai juk neleidai. — 
Jis nutilo. — Na? 

— Kartoju, aš nieko jums neatnešiau. 

— Aha! — Galinas priėjo prie pat jos. — Ir kodėl taip 
iššaukiančiai su manimi elgies? Ką tai reiškia? — jis skau- 
džiai suspaudė jos ranką. Galino akys piktai žvilgėjo. — Ar 
tik ne pati įpuolei į tą duobę, kurią jam iškasei? Ar tik 
nepasidavei jausmams? Ar tik nepalikai mūsų kvailių vie- 
toje? 

— Paleiskite ranką! — šūktelėjo Beatričė. 

Galinas ne paleido, o pasišlykštėdamas tiesiog mes- 
telėjo. 

— Kvaila šliundra! Štai ir susilaukiau atsakymo. Jau 
įtariau, kad kažkas negerai. Kai tik Roka papasakojo apie 
tavo išgąstį, grafui Arijui pagrasinus prignybti niekšelį jū- 
rininką. 

— Juk grafą jūs nužudėte, — dusliai tarė Beatričė. 

Galinas pažvelgė paniekos kupinu žvilgsniu. 

-Manyk, ką nori. Bet tylėk, jei brangini savo gyveni- 
mą. O geriausiai — pamiršk tai. Ir prisimink brolį, pūvantį 
požemyje. Tu ir tik tu viena kalta dėl to, kad jis kenčia. 

Nieko nebeatsakiusi, mirtinai išblyškusi, Beatričė 
priėjo prie kanapos ir griuvo ant jos. O Galinas vis mygė ir 
mygė: | 

— Ar tik nenori mums pasakyti, kad tave apgavo? 
Kad užmokėjai nustatytą kainą, patenkinai niekšelio aistrą 
ir nieko nepešei? Ar taip? 

— O, koks vis dėlto esate niekšas! Niekšas! Niekšas! 

— Man visiškai nesvarbu, koks tau atrodau, bet tu- 
riu žinoti tikrąją padėtį. Ar sočiai atsidavusi nieko nepel- 
nei? Kodėl? Aš noriu žinoti, ar mes vis tebemindžikuojame 
vietoje, ar šiek tiek priartėjome prie tikslo? 

Galinas pasilenkė prie pat jos ir vėl malė. Dabar jo 
balse nebebuvo justi nė menkiausio grasinimo: 

— Asmeniškai man nesvarbu, kas atsitiks tavo bro- 
liui. Tačiau elkis su mumis dorai. Neeikvok mūsų laiko, 

jeigu nebeturi noro jo išgelbėti, jeigu nutarei atiduoti jį į 
įstatymo rankas. O pagal įstatymą, kaip žinai, jo laukia 
arba galera, arba budelis. 

— Pablai! Pablai! — sušuko ji. 

— Na? 

Prieštaringų jausmų draskoma, Beatričė niekaip ne- 
galėjo pasirinkti vieno iš dviejų, priešais ją esančių takų. Ir 
vienas, ir kitas vedė į išdavystę, vienas — brolio, kitas — 
mylimojo. Pakliuvusi aklavietėn ir nebežinodama, kurį pa- 
sirinkti, tegalvojo tik apie tai, kaip laimėti laiko. 

— Palaukite, palaukite, — Beatričė rankomis susiė- 
mė galvą. — Jūs reikalaujate neįmanomo. Kaip galėjau pa- 
imti žemėlapį? Juk Kolonas iš kambario nė žingsnio ne- 
žengė! 

Jeigu ji būtų pažvelgusi į Galiną, iš jo akių būtų su- 
pratusi, kiek daug jam pasakė toji frazė. Galino balsas iš 
karto tapo švelnesnis: 

— Iš tikrųjų? Vadinasi, dabar žinai, kur jis slepia že- 
mėlapį, o tai jau šis tas. — Galinas nutilo ir atidžiai sekė 
Beatričę. Ši nesigynė, ir Galinas suprato atspėjęs. — Kada 
galėsi įlįsti į slėptuvę? 

Ko gero, su šiuo klausimu jis paskubėjo. 

— Niekada! — pašoko Beatričė. — Aš nevogsiu! Ne- 
vogsiu! 

Jis garsiai atsiduso, norėdamas sutramdyti save, ne- 
surikti. Ir šypsodamasis tęsė: 

— Tiek vargo, ir viskas veltui! Tu nuėjai pakankamai 
toli, sužinojai, kur žemėlapis. Kodėl nežengus dar žingsne- 
lio ir neišgelbėjus savo nelaimingojo brolio? 

— Juk sakiau. Aš nevogsiu. 

— Taip, sakei, — Galino šypsena tapo niūri. — Iš tik- 
rųjų atsakei. 

Bet ji jau nebesiklausė, ką Galinas dar sakė. O šis, 
kiek pastoviniavęs, vikriai apsisuko, perėjo kambarį ir din- 

go už durų. Beatričė vis tebesėdėjo ant kušetės. Jos širdyje 
siautė liūdesys ir nerimas. 

O Galinas grįžo į „Fonda del Lione“ ir laukė Rokos. 
Šis atsirado tik po vidurdienio. Tuoj išklojo naujienas: iš 
Salamankos į rūmus atvykusi mokslininkų komisija, svars- 
tymas prasidėsiąs netrukus. Ne rytoj, nes rytoj — Kristaus 
Kūno diena, o penktadienį ar šeštadienį, vėliausiai — kitą 
savaitę, kadangi jų didenybės skubančios į Vegą. Todėl veik- 
ti reikią nedelsiant. Beatričė privalanti šiandien pat gauti 
žemėlapį. Jau labai delsianti. Bet gal praėjusią naktį... 

Roka nukando žodį, išvydęs apsiblaususį Galino 
veidą. 

— Ji nedelsia. Ne. Viskas kur kas blogiau. Šita kvai- 
lė pati pakliuvo į savo užmestą tinklą. 

Rokos akys iššoko iš orbitų. 

Jis visokiausiais žodžiais ėmė koneveikti Beatričę, ir 
šitą prakeiksmų srautą Galinui pavyko nutraukti tik per 
didžiausią vargą. 

— Palauk! Palauk! Nėra padėties be išeities! Ji žino, 
kur paslėptas žemėlapis. 

— Jeigu žino, tai ne taip jau sunku priversti ją žengti 
ir kitą žingsnį. | 

— Ne taip sunku? Žinant jos būdą? Prievarta tik su- 
stiprins jos ištikimybę Kolonui. | 

— O brolis? 

— Meilė stipresnė už broliškumą. Argi nežinai? Mes 
turime būti kantrūs ir atsargūs. Sarazinas neatleis, jei ne- 
įvykdysime užduoties. 

Roka valandėlę pagalvojo. 

— Jeigu Beatričė žino, kur Kolonas slepia žemėlapį, 
vadinasi, jį matė. Taigi mes galime neabejoti — žemėlapis 
jo bute! 

Galinas paniekinamai šyptelėjo: 

— Taip, tu tikras išminties šaltinis! 

Roka pašaipą praleido negirdom. 

— Vadinasi, taip, — toliau kalbėjo jis. — Šansas mū- 
sų rankose. Rytoj Kolonas dalyvaus iškilmingoje procesijo- 
je. Vadinasi, pusę dienos jo butas bus tuščias. Per tą laiką 
mes spėsime išversti visus pašalius. 

Galinas jau nebeabejojo sėkme: 

— O kaip įeisime? 

— Jeigu nerasime rakto, aš paprasčiausiai išlaušiu 
duris. 

— O ką pasakys namo savininkas siuvėjas? 

— Jo tai jau tikrai nebus. Nė vienas Kordobos atsi- 
vertėlis nepanorės sukelti įtarimo dėl priklausymo krikš- 
čionybei. Visi išdroš į šventę. Tokia laimė nedažnai pasi- 
taiko. 

Galinas neskubėdamas lingavo galva: 

— Regis, tu visiškai teisus. 


17 skyrius 
DIEVO KŪNO ŠVENTĖ 


WY 
Qiier karštai Andalūzijos saulei žmonių jūra už- 


tvindė Mečetės Apelsinų kiemą. Dvariškiai, pasipuošę 
šilku ir brokatu, karininkai plienine ginkluote, riteriai pur- 
puriniais ir mėlynais apsiaustais, juodi lyg varnai bažny- 
čios tarnai, raudonais, pilkais, baltais rūbais apsirengę vie- 
nuoliai, heroldai ir trimitininkai geltonais bei raudonais 
drabužiais... Visiems vadovavo Kordobos alkaldas don Mi- 
guelis de Eskobedas. 

Pasauliečių ir dvasiškių ginčiai, žmonių kvailumas, 
organizatorių klaidos ėste ėdė minutes ir valandas, ir trimi- 
tininkai pagal alkaldo ženklą davė komandą pradėti iškil- 
mes tik tada, kai saulė jau pasiekė zenitą ir karštis tapo 
nebepakenčiamas. 

Tą pačią akimirką sugaudė katedros varpai, iškelti į 
minareto aukštybę, ir atsivėrė milžiniškos bronzinės šven- 
tyklos durys, skelbdamos šventės pradžią. 

Juodais šarvais ir juodu šalmu pasidabinusiam alkal- 
dui žengiant per kiemą, užsidegė žvakės. 

Už raudonų sienų, tokių masyvių, kad atrodė — už jų 
tūno tvirtovė, o ne šventykla, laukė raiti algvasilai. 

Don Miguelis užšoko ant žirgo. Paklusdami jo rankos 
mostui, raiteliai išsirikiavo į dvi eiles, suformuodami proce- 
sijos pradžią, ir žingine patraukė gatve, kurios pakraščius 
buvo nustoję miestelėnai. Aplinkinių namų gyventojai pro- 
cesiją stebėjo pro langus ir iš balkonų. 

Iš neaprėpiamos dangaus platybės sklindančios sau- 
lės šviesos nutvieksti algvasilai patraukė pirmyn. Pirmas iš 

Apelsinų kiemo, nešdamas kryžių su nukryžiuotoju, išėjo 
vienuolis pranciškonas, o paskui jį — šešiasdešimt choris- 
tų, jaunais švelniais balsais giedančių „Vieni Creator Spiri- 
tus“. Po jų žygiavo Kordobo vyriausiasis inkvizitorius, o do- 
mininkonas nešė Šventųjų rūmų emblemą — alyvmedžio ša- 
kėlėmis apipintą žalią kryžių ir nuogą kalaviją. Šalia vy- 
riausiojo inkvizitoriaus žingsniavo domininkonų prioras, 
paskui save vesdamas penkiasdešimt poromis išrikiuotų 
vienuolių su degančiomis žvakėmis. Tada sekė tiek pat bro- 
lių pasauliečių — vien bajorų juodomis mantijomis su išsiu- 
vinėtais šventojo Domininko raudonais kryžiais. Po jų lin- 
gavo dar viena emblema — ėjo šventojo Pranciškaus ordino 
vienuoliai. Ir galiausiai pro vartus išėjo heroldas ir šeši tri- 
mitininkai. Jie žengė pirma Ispanijos kardinolo. Šis jojo ant 
balto mulo, nuo galvos iki kojų — nuo batelio smaigalio iki 
plačiabrylės skrybėlės — visas ryškiai raudonai apsitaisęs. 
Tada pasipylė grumų ir pažų minia raudonomis livrėjomis. 

Kardinolo pasirodymas buvo tarsi signalas stovin- 
tiems šaligatviuose. Žmonės puolė ant kelių, trokšdami gau- 
ti palaiminimą, kurį kardinolas dosniai dalijo dešine ranka, 
papuošta safyro žiedu — jo rango ženklu, užmautu ant rau- 
donos pirštinės. 

Miestelėnai kantriai klūpojo. Kamžą vilkįs vienuoly- 
no tarnas, lydimas dviejų smilkytojų, ritmingai mojuojančių 
dūminančiais smilkytuvais, nešė varpą. Paskui juos plauk- 
te plaukė milžiniškas auksinis baldakymas, kurį ant pa- 
auksuotų karčių laikė šeši Kalatravos riteriai. Prelatas, vil- 
kįs auksu siuvinėtą arnotą, nešė auksinę monstranciją, o jį 
lydėjo keturi kunigai baltomis kamžomis su purpurinėmis 
stulomis ant kaklų. Dvi grandinėlės vienuolių su žvakėmis 
rankose skyrė Kalatravos riterius nuo žiūrovų. 

Smilkytojai tipseno paskui baldakymą. Po jų žings- 
niavo dar vienas heroldas trimitininkas ir pagaliau pasiro- 
dė pats karalius Ferdinandas — plika galva, auksine šar- 

vuote ir balta mantija, ant kurios buvo išsiuvinėtas raudo- 
nas Alkantaros ordino didžiojo magistro heraldo kryžius. Jo 
palydą sudarė dvidešimt ordino riterių — šarvuotų, su bal- 
tomis pelerinomis. 

Toliau nutįso dvariškių eilė — jų priekyje žingsniavo 
Kastilijos ir Aragono i1ždininkai, Ispanijos grandai, nelabai 
žymūs bajorai. Iš pastarųjų ūgiu ir stotu išsiskyrė Kristu- 
pas Kolonas. 

Dvariškius pakeitė plieniniais šarvais apsitaisiusių 
karių kolona su ietimis. Tarp jų, linguodama ant milžiniško 
žirgo, plaukė šventojo Jurgio kolosalinė figūra. Šalia joję du 
grumai šventąjį prilaikė ir saugojo, kad nenukristų. 

Šviečiant nepakeliamai karštai Andalūzijos saulei, lė- 
tai, dažnai sustodama judėjo procesija minios užtvindytomis 
gatvėmis. Pagaliau sujungdamas ratą, kolonos avangardas 
pasiekė Almodovarą — čia specialiai pastatytame paviljone 
laukė karalienė ir rūmų damos. 

Praėjo dar trys valandos, kol procesija vėl sugrįžo į 
Apelsinų kiemą ir katedroje prasidėjo iškilmingos pamal- 
dos. 

Tas tris valandas Venecijos agentai išnaudojo gan pro- 
duktyviai. ip g“ 

Bensabato dirbtuvės, kaip ir visos kitos parduotuvė- 
lės ir krautuvės, didžiosios šventės proga nedirbo. Bet kie- 
mo vartų siuvėjas neužrakino, o gatvėje nebuvo nė gyvos 
dvasios, nes visi patraukė į iškilmes. Galinas ir Roka į kie- 
mą įsmuko niekieno nepastebėti. 

Palipus laiptais, apdairusis Roka iš kišenės išsitrau- 
kė raktų ryšulį. Pabandžius šeštą kartą, raktas spynoje pa- 
sisuko ir durys atsivėrė. 

Ilgai raustis nereikėjo. Venecijiečių dėmesį bemat pa- 
traukė skrynia. Roka jau buvo belaužiąs spyną, nes niekaip 
nepritaikė rakto, bet panašiuose reikaluose labiau patyręs 
Galinas jį sudraudė. Galinas nenorėjo palikti pėdsakų. Ro- 

kos padedamas, apvertė skrynią ir apžiūrėjo dugną. Kaip ir 
spėjo, prie masyvių šoninių lentų buvo prikaltos kelios plo- 
nos lentelės.Pasidarbavęs durklu lyg laužtuvėliu, be dides- 
nio vargo atplėšė vieną lentą. Iš dėžės ėmė traukti knygas, 
drabužius, pergamento ryšulėlius ir pagaliau metalinę dė- 
žutę. Iš tos dėžutės Galinas išėmė sulankstytą didelį paties 
Kolono nubraižytą žemėlapį ir keletą mažesnių žemėlapiu- 
kų, ir pagaliau žemėlapį su Toskanelio antspaudu ir parašu 
bei laišką. 

Plačioje Galino burnoje sužibo šypsena. 

— Štai ko mums reikėjo! 

Kitus žemėlapius sukišo atgal, uždarė dėžutę ir ją 
kartu su knygomis, drabužiais sumurdė į skrynią, prikalė 
atplėštąją lentelę ir skrynią pastatė ten, kur ji buvo — pa- 
langėje. Atrodė, jos niekas nebuvo nė palietęs. 

Nepraėjus nė pusvalandžiui po to, kai procesija išėjo 
iš Mečetės, triumfuojantys venecijiečiai savo darbą jau bu- 
vo atlikę. 

Vos tik jie, susijaudinę ir linksmi, palipo į savo kam- 
barį „Fonda del Lione“, Galinas užrakino neįkainuojamos 
vertės dokumentus geležinėje dėžėje. 

— Jo šviesybė galėtų mus dosniai apdovanoti. — Ir 
nei iš šio, nei iš to nusikvatojo. — Štai ir viskas! Pasirodo, 
darbelis nebuvo toks jau sunkus. O šitas balvonas tegu da- 
bar pasikaria ant Beatričės kojaraiščio! Žinoma, jeigu nepa- 
smaugs jos savo rankomis, aptikęs, kad daiktai dingę. O 
mums, ko gero, reikia dumti iš čia. Ir kuo greičiau, tuo ge- 
riau. — Valandėlę pagalvojęs, tarė: — Išvykstam rytoj. 

Roka papurtė galvą: 

— Taip greitai nepavyks. Reikia susiruošti, pasisam- 
dyti arklius ir kitus reikalus sutvarkyti. Šiandien visa Kor- 
doba pramogauja, taigi su mumis į kalbas niekas nesileis. 
O ir ko skubėti? Palauksime, kol sužinosime Salamankos 
mokslininkų sprendimą. 

— Ar besvarbu, ką jie nutars? — nekantriai priešta- 
ravo Galinas 

— Žinoma, mums vienas ir tas pats, bet dožas, gali- 
mas daiktas, yra kitos nuomonės. 

— Ilgiau čia būti pavojinga. 

— Argi? Diena ar dvi nieko nelems. O jo šviesybės 
galbūt mus dar ir pagirs už delsimą. 

Kad ir nenorom, Galinas vis dėlto nusileido. 

— Aš nežinosiu ramybės, kol Malagoje neįlipsime į 
laivą, — prisipažino. 


18 skyrius 
KOMISIJA 


š Mečetės Kolonas išėjo vėlai — šventyklą seniai jau 
regint nustelbė nuodėmingos. Tiesiausiu keliu jis patraukė 
pas Zagartę. 

Smuklė buvo pilnutėlė. Nė vienos laisvos vietos nei 
kieme, nei prie stalelių galerijoje, nei kabinetuose. Zagartė 
ir jo tarnai, vyrai ir moterys, sukosi kaip vijurkai, iš pas- 
kutiniųjų stengdamiesi pamaloninti svečius. 

Kolonas, prasiyręs pro kiemą užtvindžiusią minią, 
vargais negalais prisibrovė prie laiptų ir palipo į Beatričės 
kambarius, kuriuos kaip tik tvarkė tarnaitė. 

Pro atdarą langą atsklido Beatričės balsas, ir Kolo- 
nui pasirodė, kad dainininkė ne tokia guvi, kokia visuomet 
būdavo. O kai Beatričė parbėgusi išvydo Koloną, apsiblau- 
susios akys akimirką užsidegė, bet Kristupui nespėjus pa- 
silenkti prie jos rankos, ir vėl apniuko. 

Beatričė atleido tarnaitę ir nežymiai nusišypsojo. 

— Truputį pavargau, ir tiek, — pasiaiškino, sugavusi 
susirūpinusį Kolono žvilgsnį. — Šiandien šokau jėgų negai- 
lėdama. 

Kolonas švelniai ją apkabino. 

= — Gal tau jau ir nebereikėtų minios linksminti? — 
burbtelėjo. | 

— Mano drauge, beprasmiška priešintis neišvengia- 
mybei. 

— Aš juk pažadėjau — netrukus tai neišvengiamybei 
ateis galas. Kai tik mano reikalai pasitaisys, o laukti liko 

visai nedaug, tau nebereikės eiti į sceną. Aš tavimi rūpin- 
siuos. 

— Argi galiu tau užkrauti tokią naštą, Kristupai? 

— Ar aš galiu tave mylėti, Beatriče? Atsakyk į mano 
klausimą, ir išgirsi atsakymą į savąjį. Viskas, ko siekiau, 
kas buvo man tikslas — niekas daugiau, kaip tik priemonė, 
ir jos dėka aš galiu laimėti tikrąjį siekį. — Jis truputį pa- 
tylėjo. — Kai pasibaigė pamaldos ir visi išsivaikščiojo, aš 
valandą, o gal ir ilgiau klūpojau Mečetėje ir meldžiausi mer- 
gelei Marijai, meldžiausi už tave ir už save, meldžiausi, kad 
pagaliau galėčiau išvaduoti tave iš viso to, ką dabar patiri. 

Beatričės akyse sužvilgo ašaros. 

— Pasimelsk už mane šiandien, Beatriče, ir tikėk, 
kad melsdamasi už mane, meldiesi už save. 

— Mano mielasis, mano mielasis! — jos skruostais 
plūdo ašaros. Kodėl ji verkė Kristupas nė nenujautė. — Aš 
ir taip būčiau už tave meldusis. Aš tave visuomet minėsiu 
savo maldose. 

— Jos suteiks man jėgų, — ir Kolonas aistringai ją 
pabučiavo. 

Jis išėjo kuo puikiausiai nusiteikęs. Jautė, kad už- 
plūdusi energija įveiks visas kliūtis ir pergalę, be abejo, jis 
laimės. | 

Tuo Kolonas tikėjo ir kitą rytą, ruošdamasis keliauti 
į Alkazarą. ; 

Nutaręs apsirengti kuo puošniau, jis atrakino skry- 
nią ir nustebo — viskas sujaukta. Bematant apsiramino — 
juk užraktas neišlaužtas. Ir Kolonas pamanė — pats viską 
sujaukiau, paskubom traukdamas skardos dėžutę su Toska- 
nelio žemėlapiu. Išėmė ją ir šį kartą, o iš jos — didelį žemė- 
lapį, kurį ketino parodyti Salamankos mokslininkams. Su- 
vyniojęs perrišo kaspinu. Tada dingtelėjo — verta pasiimti 
ir Toskanelio žemėlapį bei laišką, nors manė, kad jų nepri- 
reiks. Po valandėlės Koloną išpylė prakaitas — nei žemėla- 

pio, nei laiško neberado. Ant stalo išvertė viską, kas tik 
buvo skardinėje dėžutėje, peržiūrėjo kiekvieną popierėlį. Ne- 
įkainuojamos vertybės dokumentai dingo! 

Kolonas stovėjo sustingęs lyg stabo ištiktas, nebeiš- 
manydamas, ko griebtis. Vėl puolė prie skrynios ir karštli- 
giškai rausėsi. Tuščiai! 

Sutrikęs stypsojo prie skrynios. Susivokė tik po kurio 
laiko: jį apvogė! Bet kaip vagys įkišo savo nagus? Juk spyna 
sveikutėlė! Tačiau žemėlapis dingo, ir dingo kaip tik tuo 
momentu, kai labiausiai reikalingas. Įniršęs klausė pats sa- 
vęs: kas, kas tai galėjo padaryti, kas apskritai žinojo, kad 
jis turi Toskanelio žemėlapį? Juk niekam neprasitarė, tik 
vienintelei Beatričei. Tačiau net mintis apie tai, kad ji kaž- 
kaip įvelta į šį reikalą, atrodė šventvagiška. 

Jis įtarė portugaliečius. Karalius Žuanas žinojo apie 
žemėlapį. Gal jis nugirdo apie tai, kad Kolonas kreipėsi į 
Ispanijos valdovus? Gal išsigando, kad pasiūlymas, kurį at- 
metė, bus priimtas ir išloš kaimyninė valstybė? Gal pasiun- 
tė savo agentus žemėlapio išvogti ir tokiu būdu iš Kolono 
rankų išmušti patį svarbiausią argumentą? 

Taip, taip, jis juk pakankamai prisikentėjo nuo Por- 
tugalijos karaliaus. Bet negalėjo net įsivaizduoti, kada že- 
mėlapį pavogė. Pats jau daugelį mėnesių nebuvo jo iš- 
skleidęs. 

Pamažu, be galo lėtai Kolonas atgavo lygsvarą. Jam 
smogė skaudų smūgį. Ar verta labai pergyventi? Juk Toska- 
nelio dokumentai tik patvirtina jo išvadas. Tos išvados pa- 
remtos faktais, surinktais dar prieš kreipiantis konsultaci- 
jos į Toskanelį. Ir kaip tik tie duomenys, dėl kurių jis ne- 
dvejojo nė per nago juodymą, turėjo įtikinti bet kokią ko- 
misiją. 

Kolono nuotaika kiek pasitaisė. Jeigu tas apgailėti- 
nas Portugalijos karalius iš tiesų įsakė išvogti žemėlapį, tai 
netrukus supras, kad visos jo pastangos buvo tuščios. 

Ir į Alkanzarą Kolonas atžingsniavo kupinas pir- 
mykščio ryžto — laimėti. Tai garantavo ne tik Santanchelio 
geranoriškumas, bet ir frėjo Diego Desos stiprus palai- 
kymas. 

Vienuolis kaip tik ėjo į tarybos posėdžių salę — ten 
rinkosi komisijos nariai. Laukiamajame išvydęs Koloną, pa- 
drąsino: 

— Tikėkite sėkme, mano sūnau. Mano balsas — ne 
vienintelis, kuriuo galite pasikliauti. 

Ko graužtis dėl pavogto daikto, įtikinėjo save Kolo- 
nas, jei ir be Toskanelio žemėlapio jo išvados pasirodė esan- 
čios tokios svarios, kad net išmanusis Desa nesvyruodamas 
patikėjo? Šitaip nusiteikęs, Kolonas drąsiai žengė į posė- 
džių salę. 

Prie ilgo stalo, apdengto raudonu aksomu, sėdėjo try- 
lika žmonių, priešais kiekvieną gulėjo rašymo reikmenys. 
Visi sužiuro į Koloną. 

Pirmininkavo frėjas Ernandas de Talavera, dabar jau 
Avilijos vyskupas. Jo krėslas su raižytais ranktūriais stovė- 
jo ant nedidelio paaukštinimo. Pirmininkaujančiam iš deši- 
nės sėdėjo Desa, iš kairės — don Rodrigas Maldonadas, pa- 
tyręs jūrininkas, Salamankos gubernatorius. Komisijoje bu- 
vo dar trys pasauliečiai: don Matias Resendė, admirolas, 
Aragono laivyno vadas, ir iždininkai Kintanilja bei Santan- 
chelis. Iš likusiųjų penki atstovavo šventojo Domininko or- 
diną — visi Salamankos universiteto profesoriai. Šeštasis, 
frėjas Jeronimas de Kalaora, — žinomas matematikas, vil- 
kėjo šventojo Pranciškaus ordino pilką sutaną. O paskuti- 
nis, septintasis, buvo don Chuanas de Fonseka, dvasinin- 
kas, gyvenąs pasaulietišką gyvenimą, turįs ypatingų gabu- 
mų parūpinti naujokus armijai ir laivynui. Kaip tik jam 
karalius ir karalienė davė užduotį suformuoti naujųjų laivų 
komandas. Tiesą sakant, dėl šios priežasties jis ir buvo 
įtrauktas į komisiją. 

Priešais Talaverą, kitoje stalo pusėje, stovėjo vienin- 
telė kėdė. Vyskupas, mostelėjęs ranka, pakvietė Koloną at- 
sisėsti. 

Šis nusilenkė komisijai, atsisėdo, o žemėlapį pasidėjo 
ant kelių. Tą pačią akimirką į jį kreipėsi Talavera: 

— Senjore, mes čia susirinkome jų didenybių įsaky- 
mu išklausyti jūsų pasiūlymų, išnagrinėti argumentus, ku- 
riais paremtos jūsų išvados, ir paskelbti sprendimą, verta 
rengti ekspediciją ar ne. Leiskite jus patikinti, senjore, — 
mes neturime išankstinio nusistatymo. Prašome pradėti. 

Norėdamas, kad žodžiai skambėtų įtikinamiau, Kolo- 
nas atsistojo. 

Jis papasakojo apie Marko Polo kelionę, pacitavo ei- 
lutes iš venecijiečio knygos apie Sipango salą, esančią už 
pusantro tūkstančio mylių nuo tos vietos, kur buvo sustojęs 
Polas. Užsiminė apie Žemės sferiškumą, apie Ptolomėjo te- 
oriją, kurią iš esmės patvirtino pastarieji atradimai. Pabrė- 
žė, kad toji teorija nepaneigiamai įrodo, jog, plaukiant į Va- 
karus, galima pasiekti Sipango salas, apie kurias rašė Po- 
las, ir žemes, esančias už jų. Dar vienas įrodymas, kad tos 
žemės egzistuoja, yra daiktai, vakarinių štormų išmetami į 
Azorų salas. Tai išraižyti medžių kamienai, milžiniškos nen- 
drės, kokios neauga mūsų žinomame pasaulyje, bet apie ku- 
rias užsimena Ptolomėjas. 

Čia jo kalbą nutraukė Maldonadas: 

— Senjore, jūs kalbate apie tai, ką matėte arba gir- 
dėjote, bet mums parodyti negalite, taigi mes negalime pa- 
tikėti, kad jūsų žodžiai teisingi. 

Sutartinai linktelėjo dvi, o gal ir trys galvos. Kolonas 
užkaito. Jo žėruojančios akys įsmego į don Rodrigą. 

— Ponai, aš paminėjau faktus, kurie, tiesą sakant, 
žinomi visiems, kas bent kiek domėjosi tomis problemomis. 

Jis pasirinko gerą taktiką — nė vienas nepanorėjo 
prisipažinti esąs neišmanėlis. 

Po trumpos pauzės Kolonas toliau dėstė savo argu- 
mentus. Palikęs nuošaly matematiką ir fiziką, gerbiamie- 
siems komisijos nariams jis priminė pranašo Elijo žo- 
džius — juk jam visagalis Dievas pasakęs, kad vandens glot- 
numa užimanti septintąją Žemės dalį. Remdamasis ta die- 
viška pranašyste, jis padaręs savo atradimus, kurie akivaiz- 
džiai regimi žemėlapyje. Štai tą žemėlapį jis norėtų pateikti 
komisijos teismui. 

Kolonas išvyniojo pergamentą, priėjo prie stalo ir iš- 
skleidė žemėlapį priešais komisijos pirmininką, Avilos vys- 
kupą. 

Talaverai davus ženklą, Desa ir Rodrigas pasislinko 
artėliau ir atidžiai sužiuro į žemėlapį. Netarę nė žodžio, 
žemėlapį pastūmė kitiems komisijos nariams. Šie po du ir 
po tris, spragsėdami pirštais, linguodami galvomis, pasi- 
šnibždėdami jį tyrinėjo, o Kolonas sėdėjo ir laukė. 

Pagaliau, kai žemėlapis vėl atsirado priešais Talave- 
rą, į Koloną įsmego tamsios vyskupo akys: 

— Tikriausiai turite ir kitų argumentų? 

— Nejaugi pateiktųjų nepakanka? — ramiai pa- 
klausė. 

— Tiesą sakant, mes išgirdome pasiūlymus, parem- 
tus tik logiškais samprotavimais, bet ne faktais. Taigi įro- 
dymų, kad jūsų tiesa neginčijama, mes, deja, neišgirdome. 

Kolonas pašoko. 

— Leiskite su jumis nesutikti. Aš manau, jūsų švie- 
sybe, argumentus jūs girdėjote. Apie tai, kad dedukciniu 
metodu gaunamos išvados žino kiekvienas matematikas 
ir — gal šiek tiek mažiau — kiekvienas jūrininkas. 

Talavera kreipėsi į admirolą: 

— Ką jūs pasakysite, don Matiasai? 

— Aš manau, tai geras atsakymas, mano pone. Ir var- 

gu ar galima ginčytis, turint omenyje tą faktą, kad Žemė 
yra rutulys — tai jau niekam nebekelia abejonių, — todėl 
plaukdami į Vakarus, mes būtinai pasieksime rytinį sausu- 
mos pakraštį. 

Stalo gale pasigirdo gergždiantis balsas: 

— Argi Žemės sferiškumas — įrodymas, kad sausu- 
mos esama ir kitoje pusėje? — į ginčą įsitraukė Kalaora, 
vienuolis pranciškonas. — Man atrodo, kad tie, kurie išplau- 
kia į atvirą vandenyną, praranda viltį sugrįžti. 

— Tačiau tolimi plaukiojimai jau ne retenybė, — pa- 
reiškė Kolonas. — Portugalijos jūreiviai karaliui Žuanui pel- 
nė garbę ir turtus. 

— Bet mes juk kalbame apie plaukiojimą po atvirą 
vandenyną. O portugalai plaukė palei Afrikos krantą, neiš- 
leisdami jo iš akių. Tai visai kas kita. 

— Ir apiplaukė Audros iškyšulį, vėliau pavadintą Ge- 
rosios Vilties iškyšuliu. Tai yra, plaukiojo jūromis, kurias 
prietaringi žmonės apgyvendino baisiausiomis baidyklėmis. 

— Tikriausiai jūs apie tai žinote geriau už mane, — 
pranciškonas metė į Koloną piktą žvilgsnį. — Bet portuga- 
lai vis dėlto neišleido iš akių sausumos ir vandenyno ribos. 
Jūs gi siūlote visai ką kitą — plaukti į Vakarus per vande- 
nyną. 

— Teisingai, — pritarė kitas balsas, bylojantis, kad 
Kolonas turi dar vieną priešininką, don Chuaną de Fonse- 
ką, vidutinio ūgio, apvalaus geltono veido storulį plačia 
plike. 

O pranciškonas tuo tarpu kalbėjo toliau: 

— Žemės sferiškumas, kurį jūs taip akcentuojate, by- 
loja, kad išplaukus sugrįžti nebeįmanoma. Juk plauksite 
žemyn jūrų nuokalne. Kaip gi manote vėliau pakilti šlaitu 
į viršų? 

— Taip, atsakykite mums, — paragino Fonseka 

Kolonas išdrįso suabejoti klausiančiojo kompetencija. 

— Vargu bau teologai pakankamai gerai nutuokia 

apie šią problemą. Aš siūlau jūrininkams prisiminti iš savo 
patirties — ar teko stebėti, kaip laivas pamažu išnyksta už 
horizonto — matosi tik stiebų viršūnėlės, — o paskui ir vėl 
pasirodo? 

Jis pažvelgė į Moldonadą ir Resendę. Abu sutartinai 
linktelėjo. 

— Dėl to nekyla jokių abejonių, — patvirtino don Rod- 
rigas. 

— Kiekvienas jūreivis tai žino, — antrino admirolas. 

Pranciškonas turėjo prisipažinti esąs nugalėtas ir tik 
gūžtelti pečiais. Tačiau Fonseka nė neketino pasiduoti. 

— Iliuzija, — tvirtai pareiškė jis. — Tokia pat iliuzi- 
ja, kaip Šventojo Brandano sala, kurią sakėsi daug kas ma- 
tes, bet nė vienas į ją nenuplaukė. Kas gali šitą paneigti? 
Sutikti su jūsų teorija, tai tas pats, kas pripažinti tokią 
kvailystę, kaip antipodų egzistavimas 

— Argi tai kvailystė? — paklausė Kolonas. — Prieš 
penkiolika šimtmečių Plinijus teigė, kad antipodai — tai ži- 
nojimo kova su neišmanymu. Jeigu absurdu vadintume visa 
tai, ko nepajėgiame suprasti, kas tada liktų iš mūsų pa- 
saulio? | 

— Protingam žmogui pakankamai daug, — burbtelė- 
jo Foneska. Bet tuo ginčas nesibaigė. Žodžio paprašė vienas 
iš domininkonų, frėjas Chustinas Vargas, kanoninės ir pi- 
lietinės teisės daktaras. 

— Kad ir ką kalbėtų kosmografai, vienas mūsų baž- 
nyčios įkūrėjų reiškia abejonę dėl antipodų egzistavimo. 
Laktancijus kelia klausimą taip: ar galima prieiti prie to- 
kios nesąmonės, kad patikėtum, jog žmonės vaikšto kojo- 
mis į viršų, o galvomis — žemyn, arba kad yra žemių, ku- 
riose medžiai auga į sausžemį, o lietaus lašai krenta į 
dangų? 

— Ar šitas Laktancijus buvo jūrininkas? — abejingai 
paklausė Kolonas. 

Išgirdę tokį klausimą, prie stalo sėdintys teologai pa- 
niuro, o Talavera atrėžė: 

— Ar negirdėjote, senjore Kolonai, kad Laktancijus — 
vienas iš mūsų bažnyčios kūrėjų, šventas žmogus, toks pat 
autoritetas, kaip ir Evangelijos autoriai. 

Bet Kolonas jau visa galva puolė į ginčą: 

— Evangelija neturi nieko bendra su tuo, apie ką mes 
dabar kalbame. 

— Štai čia esate neteisus. Didis šventasis Augustinas 
ypač pabrėždavo begalinę antipodų reikšmę mūsų tikėjimui. 
Jeigu tarsime, kad kitoje Žemės pusėje egzistuoja apgyven- 
dintos salos, tai lygu pripažinimui, kad žmonės ten kilę ne 
iš Adomo, nes mus skiria vandenynas, kurio perplaukti ne- 
įmanoma. Taigi prieštaraujama Šventajam Raštui, kuriame 
aiškiai pasakyta: visi mes kilę iš pirmojo žmogaus, kurį su- 
kūrė Dievas. 

Akimirką Kolonas suakmenėjo — pamanė prasmegęs 
teologijos klampynėje. Kova su ja kėlė nemažą pavojų, bet 
pripažinti pralaimėjimą, susitaikyti jis negalėjo, nors ir su- 
prato, kad už ereziją gyvenimą gali baigti ant laužo. 

— Ar šventojo Augustino pasakymas yra bažnyčios 
dogma? — paklausė jis ir tie žodžiai sėdintiesiems užstalėje 
sukėlė siaubą. 

— Atsiminkite, jūs kalbate apie vieną žymiausių mū- 
sų tikėjimo šventųjų, — priminė Talavera. 

Nelauktai Kolonui į pagalbą atėjo Diegas Desa, eru- 
ditas, pripažintas autoritetas teologijos klausimais. 

— Jis, be abejo, tai žino, mano pone vyskupe, — ra- 
miai tarė Desa. — Jis tik klausia, ar šventojo Augustino 
pasakymas laikomas tikėjimo dogma. Ir į šį klausimą mes 
turime atsakyti: ne, nelaikomas, — Desa pažvelgė į daly- 
vaujančiuosius, bet niekas neprieštaravo. — Negąsdinkime 
senjoro Kolono tuo, kad jo žodžiai gali būti suprantami kaip 

erezija, — ir Diegas Desa nusišypsojęs paragino Koloną kal- 
bėti toliau. 

— Dėkoju, don Diegai. Turiu pasakyti, kad šventasis 
Augustinas tikriausiai išleido iš akių vieną niuansą: žemės 
paviršiaus pasikeitimą po jos sukūrimo. Sausuma, kuri da- 
bar glūdi už vandenyno, kažkada, galimas daiktas, buvo kur 
kas arčiau mūsų. Prisiminkime kad ir Platono Atlantidą. 
Kai kas tai vadina mitu, bet kiti teigia, kad tos pačios Azo- 
rų salos — vandenyne nuskendusio kontinento liekanos. 
Jeigu Atlantida egzistavo (o kas gali argumentuotai prieš- 
tarauti?), ji galėjo būti tuo tiltu, kuriuo Adomo vaikai nu- 
keliavo į Rytų žemes, kurias aš pasiryžęs pasiekti, plaukda- 
mas į Vakarus. | 

Desa linktelėjo: 

— Iš tiesų, šventasis Augustinas galėjo į tai neat- 
kreipti dėmesio. 

Tuo tarpu admirolas atidžiai nagrinėjo žemėlapį. Pa- 
galiau jis kilstelėjo galvą. 

— Negaliu su jumis ginčytis, senjore, jūsų žodžiais 
norisi tikėti. Tik tiek. Visi mes skaitėme Marko Polo knygą, 
ir tam tikra prasme ji patvirtina jūsų samprotavimus. Bet 
ne daugiau. Taigi mes turėtume pasikliauti jūsų matemati- 
niais apskaičiavimais... | 

— Ne, ne, ne vien matematika, — Kolono akys žvil- 
gėjo. — Turite pasikliauti Dievo valios deglu, nušvietusiu 
man kelią į atradimą, kuris Dievo vardą išgarsins pasaulio 
tolybėse. 

— Senjore, senjore, — šoko protestuoti Talavera, — 
apie ką jūs čia kalbate? 

Kolono balsas suskambo dar iškilmingiau: 

— Apie tą jėgą, kuri kunkuliuoja manyje. Ir ji turi 
nugalėti, nes tik tada šventasis tikėjimas paplis po dar ne- 
žinomas žemes, apšvies ten gyvenančius ir šėtonas nenu- 

teiks žmones prieš tiesą, kurią aš nešu, kad ir kaip juos 
skatintų man priešintis. 

Jis tarsi pasidarė dar didesnis ir pakilo virš tų, ku- 
riuos priskyrė šėtono agentų būriui. Ilgokai patylėjęs, tęsė: 

— Portugalijos karalius Žuanas nepajėgė suprasti 
mano pasiūlymo. Tame aš įžvelgiu dangaus valią, nes dabar 
tos žemės bus atrastos kovose su saracėnais, išgarsins Is- 
panijos karūną. O gavę tų žemių turtus, Ispanijos valdovai 
su nauja jėga užklups netikėlius ir pergalingai baigs karą, 
atkovoję ir Viešpaties karstą. Štai tas tikslas, didžiai ger- 
biami ponai, kurio sėkmę aš, esąs tik Dievo valios vykdyto- 
jas, pasiremdamas štai šituo žemėlapiu, galiu pažadėti. 

Santanchelis, gaudęs kiekvieną žodį, subruzdo kėdė- 
je, būgčiodamas, kad tik jo globojamasis neperlenktų laz- 
dos, pernelyg pasikliaudamas savo įtaigos jėga. 

Bet pažvelgęs į šalia sėdinčiųjų veidus jis suprato be 
reikalo bauginęsis. Kolono kalba pasiekė komisijos narių 
širdis. 

Užsitęsusią palaimingą tylą sutrikdė gergždžiantis 
Fonsekos balsas: 

— Galbūt visa tai, ką sakėte, ir tiesa. Bet šiuo metu 
mes neturime kito patvirtinimo, vien jūsų žodžius. O priim- 
ti sprendimą remiantis tik tuo, gana sunku. 

Jis dar kažką norėjo pridurti, bet prabilo Talavera: 

— Jūs išdėstėte savo pasiūlymą, senjore Kolonai, o 
komisija nuspręs, ar pakankamai įtikinami buvo pateikti 
argumentai. 

Jis pažvelgė į Desą, San Estabano priorą. 

— Ar dar yra norinčių paklausti? 

Desa suprato turįs atsakyti pirmas: 

— Asmeniškai aš esu patenkintas tuo, ką išgirdau. 
Net be senjoro Kolono įsitikinimo, jog jį skatinanti Dievo 
valia, kosmografiniai apskaičiavimai nepriekaištingi. 

Didelis Desos autoritetas visiems užčiaupė burnas ir 
niekas nesiryžo ginčytis. Fonseka, sėdėjęs stalo gale, nepa- 
tenkintas susiraukė. Prakalbo tik frėjas Chustinas Vargas. 

— Nedrįstu ginčytis su didžiai mokslingu prioru. Ta- 
čiau tai, ko negalima pamatyti savo akimis, ne įrodymai, o 
tik spėlionė ir niekas daugiau. O pritarti pasiūlymui, pasi- 
remiant vien tikėjimu... Ar mums nevertėtų paklausti nuo- 
monės autoritetingų žmonių? Žinoma, jeigu tokių yra. 

— Šiuo atveju autoritetai esame mes patys, — atsi- 
kirto Desa. — Mes vertiname girdėtą siūlymą, remdamiesi 
savo protu ir logika. 

— Sutinku. Žinoma, sutinku. Bet ar to gana? Mes tik 
samprotaujame. Daugiausia, ką galime padaryti išklausę 
senjoro Kolono argumentus, tai pareikšti, kad žemių, ku- 
rias jis mato savo vaizduotėje, egzistavimas įmanomas. Mes 
pripažįstame, kad tie argumentai gana įtikinami. Bet ar 
didžiai mokytų komisijos narių žinios leidžia įvertinti sen- 
joro Kolono kompetentingumą? 

— Kitaip tariant, — prabilo Talavera, — mums gali 
kilti abejonių dėl senjoro Kolono išvadų, kadangi nežinome, 
kaip jas vertina kosmografai ir matematikai. 

— Štai kur problemos esmė, mano pone vyskupe. 

Kolonas stovėjo prieštaringų jausmų draskomas. Su- 
siklosčiusi situacija vertė jį žaisti paskutine korta. Kozirine 
korta, nors šito griebtis nenorėjo, nes galėjo susidaryti įspū- 
dis, kad ne pats padarė paskelbtąsias išvadas, o pasiėmė iš 
garsiojo mokslininko. Suprantama, jei jis būtų po ranka tu- 
rėjęs svarbiausius dokumentus, būtų ryžęsis pateikti juos 
komisijai. Bet žemėlapį ir laišką pavogė, todėl Kolono širdis 
neramiai daužėsi. 

Jis vis aiškiau ėmė suvokti, kad be Toskanelio žemė- 
lapio ir laiško nėra ko tikėtis laimėti.Frėjas Diegas Desa ir 
dabar nepaliko jo bėdoje. 

— Laimei, — tarė jis, — ši problema lengvai išspren- 

džiama. Senjorą Koloną palaiko garsiausio šių laikų mate- 
matiko Paolo del Poco Toskanelio autoritetas. 

Sėdintieji prie stalo vieningai suūžė. O Santanchelis 
tuoj pat pridūrė: 

= — Kaip tik tos paramos dėka jos didenybė ir sukvietė 
mūsų komisiją. 

Talavera įsmeigė akis į Koloną: 

— Kodėl anksčiau apie tai nesakėte? 

— Nemaniau, kad būtina. Man atrodė, visiškai gana 
mano argumentų logikos ir prieš jūsų akis gulinčio žemė- 
lapio. 

— Mes sutaupysime nemažai laiko, — įsiterpė De- 
sa, — jeigu pateiksite iš Toskanelio gautąjį žemėlapį. 

— Ar jūs turite jo ranka nubraižytą žemėlapį? — su- 
šuko Talavera, ir Kolonas išvydo ištysusius savo priešinin- 
kus. 

Užgniaužęs krūtinėje kunkuliuojantį įniršį, Kolonas 
vėl bandė aiškinti, stengdamasis kaip nors išvengti atsaky- 
mo į paskutinį klausimą. 

— Suformavęs savo išvadas, prieš pateikdamas jas 
Portugalijos karaliui aš nutariau pasikonsultuoti su Paolu 
Toskaneliu. Išnagrinėjęs mano apskaičiavimus, jis atsiuntė 
man laišką ir žemėlapį. Toskanelio žemėlapis nuo šito, ku- 
ris guli prieš jus, skiriasi tik vienu: plaukiant Vakarų kryp- 
timi, atstumas iki sausumos, jo manymu, esąs didesnis. Ma- 
no apskaičiavimai byloja, kad sausuma yra arčiau. 

— Tai visai nesvarbu, — pareiškė Talavera. — Svar- 
biausia — principas, ir čia garsiausio kosmografo žodis turi 
lemiamą reikšmę, — sėdintieji prie jo kairės ir dešinės pri- 
tardami linktelėjo. 

— Turiu garbės jus užtikrinti, kad iš esmės Toskane- 
lis visiškai pritarė mano išvadoms, — pareiškė Kolonas. 

— Mes norėtume išgirsti ne tik jūsų patikinimus, bet 
pamatyti ir žemėlapį. 

Šia fraze Talavera įvarė Koloną į kampą. 

— Gaila, žemėlapio negaliu pateikti. Jį pavogė. 

Stojo nejauki tyla. Kolonas pamatė, kaip išsiplėtė 
Santanchelio akys, kaip išblyško visuomet įraudęs Desos 
veidas. Fonseka kažką ėmė šnibždėti savo kaimynui. 

— Senjore, — abejingu balsu paklausė Talavera, kas 
gi galėjo pavogti tą žemėlapį? 

— Mano pone, atsakyti į šį klausimą — ne mano jė- 
goms. Ir šiuo metu tai ne taip svarbu. Žemėlapio aš netu- 
riu. Bet prisiekiu — jeigu turėčiau, jame nieko ypatingo 
nepamatytumėte. 

Kažkuris komisijos narys nusijuokė. Kolonas pasijuto 
tarsi gavęs antausį. Jo akys užsidegė karšta liepsna. Tačiau 
nieko nespėjo pasakyti, nes Talavera uždavė kitą klausimą: 

— Senjore Kolonai, ar Ispanijoje kam nors žemėlapį 
rodėte? 

— Ne. Niekam. 

— Vadinasi, dabar, po Toskanelio mirties, patvirtinti 
jo egzistavimą galite tik jūs vienas? 

— Visiškai teisingai, — prisipažino Kolonas. 

— Ir jeigu aš gerai supratau don Luiso de Santanche- 
lio žodžius, jų didenybės šią komisiją sukvietė tik todėl, kad 
jūs garantavote egzistuojant Toskanelio žemėlapį? 

— Žemėlapis tebuvo viena iš prielaidų. Tik tiek. 

— O man atrodo, — sugergždė Fonseka, — kad mūsų 
komisija niekada nebūtų susirinkusi, jeigu jų didenybės bū- 
tų žinojusios, jog jokio žemėlapio nėra. 

Ir tada Kolonas nebeištvėrė: 

— Jeigu darote užuominą, kad aš suklaidinęs karalių 
ir karalienę nepagrįstomis pretenzijomis, tai šitokius kalti- 
nimus atmetu. Jų didenybių aš neapgaudinėjau. Iš tikrųjų 
žemėlapis egzistuoja. Išdrįsiu dar pridurti — net neketinau 
jo pateikti, nes manau, kad įtikinti turi logika ir matema- 
tiniai apskaičiavimai, o ne garsios pavardės. 

Vargu ar paskutinę frazę reikėjo ištarti. Jeigu kas 
nors iš komisijos narių Kolonui dar tebejautė simpatiją, tai 
po tokios replikos jis neteko paskutinių savo sąjungininkų. 
Net Desos akys pasidarė rūsčios. Santanchelis ir Kitanilja 
stengėsi į jį nežiūrėti. 

— Jūs sakėte, kad tuo laiku, kai gavote žemėlapį ir 
laišką, buvote karaliaus Žuano rūmuose, — priminė domi- 
ninkonas Vargas. — Ar parodėte juos karaliui? 

— Taip. 

Domininkono antakiai pašoko į viršų. 

— Ir nepaisant to, karalius Žuanas manė esant ne- 
tikslinga skirti jums laivų? 

— Už tai Ispanijos valdovai turi padėkoti, nes gavo 
šansą įsigyti naujų žemių ir turtų, — atsakė Kolonas. 

Frėjas Chustinas Vargas paniekinamai šyptelėjo. 

Daugiau kalbėti nebebuvo norinčių. Talavera, dar 
kiek palūkuriavęs, atsikrenkštė: 

— Jeigu nebeturite ko pridurti, leiskite mums para- 
dėti svarstymą. Galite eiti. 

Nors jau vyravo visiško nepasitikėjimo nuotaika, Ko- 
lonas vis dėlto ryžosi tarti paskutinį žodį: 

— Aš esu priverstas pakartoti, mano pone, kad vis- 
kas, ką pasakiau apie Toskanelio dokumentus, — šventa tie- 
sa, ir kviečiu Viešpatį Dievą būti mano žodžių liudininku. 
Dėkoju jums, ponai, už kantrybę ir už tai, kad klausėtės 
mano žodžių, ir bučiuoju jūsų rankas. 

Jis nusilenkė ir pasuko į duris. 

Jau išėjęs iš kambario, bet dar nespėjęs uždaryti du- 
rų, Kolonas išgirdo Fonsekos balsą: „Aš manau, mano pone 
vyskupe, mums nėra ko gaišti laiko panašiems niekams. 
Visiškai aišku, kad mus be reikalo sukvietė. Laimei, laiku 
šitą supratome“. 

Kos išdidžiai laikėsi iki tol, kol komisijos narių 
žvilgsniai įsmego į jo nugarą — ilgiau iškęsti nebega- 
lėjo. 

Kai tik užsitrenkė posėdžių salės durys, jo galva nu- 
sviro, nugara sulinko tarsi nepakeliamos naštos slegiama, 
ir, iš piktos nuoskaudos beveik nieko nebematydamas, vilk- 
damas kojas vos ne vos nupėdino iki suolo pasienyje. 

Ne per toliausiai šnibždėjosi du pažai, prie durų su- 
stingęs stovėjo sargybinis. Į Koloną jie nekreipė nė mažiau- 
sio dėmesio, o be jų prieblandos gaubiamame laukiamajame 
daugiau nebuvo nė gyvos dvasios. Niekas nematė žiauraus 
jo pralaimėjimo. Ir laukiamajame Kolonas liko ne todėl, kad 
dar būtų turėjęs bent mažiausią viltį. Paprasčiausiai nega- 
lėjo išeiti, nepasiaiškinęs su Santancheliu. 

Paskendęs savo mintyse, Kolonas nejuto bėgant lai- 
ko. Krūptelėjo tik netikėtai atsivėrus durims — iš salės pė- 
dino komisijos nariai. Jam atrodė — nepraėjo nė penkios 
minutės, kai jis išėjo į laukiamąjį, o iš tikrųjų komisija už- 
gaišo pusvalandį, kol priėjo vieningos nuomonės. 

Talavera ėjo pirmas, po jo — Maldonadas ir Resendė. 
Kolonas instinktyviai atsistojo. Komisijos narių akys, vos 
išvydusios, kas pakilo nuo suolo, sužiuro kažkur į tolį. 

Ketvirtasis, žemai nuleidęs galvą, iš salės išdilbino 
Desa. Desa, kuris juo tikėjo, kurį jis įtikino savo tiesa, ku- 
ris užstojo jį prieš Ispanijos valdovus. Desa puikiai jį matė, 
bet taip pat praėjo pro šalį netaręs nė žodžio, neparodyda- 
mas jokio ženklo, iš kurio Kolonas būtų galėjęs suprasti, ar 

jį palaikė nedoru šarlatanu, tik ir žiūrinčiu krėsti šunybes. 

Fonseka gyvai šnekėjosi su vienu domininkonu ir į 
Koloną taip pat nepažiūrėjo. Kolonas jau keikė save už tai, 
kad liko laukiamajame ir dar kartą buvo pažemintas. 

Pagaliau pasirodė Santanchelis su Kintanilja. Ėjo ne- 
sikalbėdami, galvas nudūrę. Kolono kūnu perbėgo virpulys. 
Nejaugi ir don Luisas, ištikimas draugas, kuriam už daug 
ką turėjo būti dėkingas, jo atsižadės? Ne, Santanchelis, iš- 
vydęs Koloną, pasuko prie jo. Iždininko veidas buvo sutri- 
kęs. Jis giliai atsiduso, palingavo žilą galvą ir tik tada pra- 
bilo: 

— Kol kas nieko gero negaliu pažadėti, mano miela- 
sis Kristupai. Bet reikalus dar galima pataisyti. Mes turi- 
me iš paskutiniųjų pasistengti ir susigrąžinti žemėlapį. 

— Ačiū ir už tai, kad bent jūs tikite jo egzistavimu. 
Kiti juk iš karto nusprendė, jog žemėlapio niekada nė nebu- 
vo. Šitie ponai... 

Santanchelis uždėjo ranką ant jo peties: 

— Kuo ilgiau gyvenu, mielasis Kristupai, tuo labiau 
įsitikinu, kokie nemielaširdingi yra žmonės. 

— Jeigu taip sakote, vadinasi, komisija mane palaikė 
šarlatanu. Fonseka nuoširdžiausiai tiki, kad mano pasiūly- 
mas — gryna apgaulė. 

— Mažiausiai galvokite apie tą akiplėšą dvasiškį, ir 
apskritai pasistenkite nurimti. Šiandien aš užsuksiu pas 
jus. O dabar eikite. 

Norėdamas Koloną pažvalinti, paplojo jam per petį, 
bet vargu ar šis bent kiek pažvalėjo. Namo žingsniavo nu- 
siminęs, sukrėstas. 

Sunkiai įveikdamas kiekvieną laiptų pakopą, vargais 
negalais palipo į viršų, atidarė duris ir sustingo, išvydęs 
prie stalo sėdinčią Beatričę. 

Ji puolė pasitikti — juoda, nėriniais apsiuvinėta man- 
tija liko ant kėdės atlošo. 

— Neištvėriau neatėjusi, Kristupai. troškau tavęs su- 
laukti ir tuoj pat viską sužinoti. Taip jaudinausi, kad nie- 
kur neradau vietos. Tu nugalėjai, mano mielasis. Žinau, nu- 
galėjai. 

Jis žengė prie lango ir Beatričė išvydo liūdną myli- 
mojo veidą. Siaubo apimta atšoko: 

— Kristupai! 

Jo šypsena priminė skausmo grimasą. Kolonas paso- 
dino Beatričę, pats susmuko prie jos kelių ir įsikniaubė į 
skraitą. 

— Viskas baigta, — suvaitojo. — Aš visko netekau: 
vilties, pasitikėjimo, garbės. Dar šį vakarą karaliui ir kara- 
lienei praneš, kad esu paprasčiausias melagis ir apgavikas. 
Jeigu jie bus mielaširdingi, įsakys palikti Ispaniją, o jeigu 
karalius Ferdinandas nutars, kad aš turiu atsilyginti už ap- 
gailėtinus grašius, kuriuos man davė, įmes į kalėjimą. 

Jos rankos švelniai glostė Kolono plaukus. Pagaliau 
jis kilstelėjo galvą, pažvelgė į Beatričę. 

— Mane apvogė. 

— Apvogė? — Beatričė taip išsigando, kad net užki- 
mo. — Ką? Ką iš tavęs pavogė? 

— Viską, — jis atsistojo. — Viską, išskyrus gyvybę. 
Tepaliko tik neviltį ir gėdą, kuri mane persekios iki pasku- 
tinės valandos. Iš manęs pavogė ginklą, kuriuo galėjau su- 
triuškinti tuos kietakakčius Salamankos mokslininkus, tuos 
dvasininkus, kurie nemato toliau savo nosies. 

Ir Kolonas ėmė žingsniuoti po kambarį kaip įniršusi 
pantera, perpasakodamas Beatričei visas patyčias, visas 
užuominas, kurias teko išklausyti. 

Ji sėdėjo nekvėpuodama, išblyškusi kaip drobė ir ne- 
nuleido akių nuo Kolono veido. Pagaliau jis sustojo priešais 
ją 1r gaižiai nusišypsojo. 

— Tokia visų mano svajonių pabaiga, mano Beatriče. 
Turiu keliauti į kitus kraštus, dar kažkam siūlyti savo pa- 
slaugas, bet vargu ar atsiras norintis išklausyti, nes kaip 
šiandien paaiškėjo, popieriukais tikima labiau nei žmogu- 
mi. 

Beatričė įsirėmė alkūnėmis į stalą, delnais apglėbė 
galvą. Stengėsi kuo aiškiau prisiminti, kokius žodžius iš jos 
pavyko išpešti Galinui. O prisiminusi suprato, kiek daug 
pasakiusi, kokių svarbių žinių iš jos gavo venecijietis. 

Prisivertė paklausti: 

— Kada paskutinį kartą savo rankose turėjai tuos 
dokumentus? 

— Kada? Kad žinočiau! Man ir galvon neatėjo patik- 
rinti, ar jie tebėra. Net trečiadienį, kai į skardos dėžutę 
įdėjau laišką Santancheliui, kurį pažadėjau parašyti, buvau 
įsitikinęs, kad dokumentai nedingę. 

— O gal žemėlapį kur nors kitur paslėpei? 

— Nieku gyvu! Laikiau geležinėje dėžutėje. Be to, iš- 
verčiau visus pašalius... 

— Vakar visą dieną nebuvai namie, — priminė Beat- 
ričė, — gal vakar tave ir apvogė? 

— Neradau jokio įsilaužimo ženklo. Spyna sveikutė- 
lė. Tiesa... Šįryt, ketindamas išimti žemėlapį, atidaręs skry- 
nią pastebėjau, kad daiktai sujaukti. Bent jau tikrai radau 
nebe taip, kaip sudėjau. Prieš tai dėžę buvau atidaręs tre- 
čiadienio rytą, tau išėjus, — jis truputį patylėjo. — Ko ge- 
ro... taip, mane galėjo apvogti vakar. Bet kaip? Skrynios 
spyna sveikutėlė. O ir kas galėjo suuosti , kur slepiu raktą? 

— Aš žinojau. 

— Tu? — jis įsmeigė akis į Beatričę. — Manai, jei aš 
prasitariau tau, tai galėjau prasižioti ir dar kam nors? Ne, 
niekam kitam neišsitariau. Net tu nežinojai, kurį geležinėje 
dėžutėje esantį žemėlapį nubraižė Toskanelis. 

Beatričė suprato turinti jam viską papasakoti, kad ir 
kas po to būtų. 

— Klausyk, Kristupai... — bet išvydo kančios kupi- 
nas jo akis, ir neišdrįso. Ji negalėjo, negalėjo įpilti dar vie- 
no lašo į kančių taurę, kurią jam teko išgerti tą dieną. 

— Aš klausau, mano meile. 

— Ne, nieko... nieko, — Beatričei užtraukė kvapą. — 
Šovė galvon kvaila paklydėlė mintis. 

Kolonas pasilenkė, pabučiavo šaltas jos lūpas. 

— Kai tave sutikau, Beatriče, man buvai be galo rei- 
kalinga. O dabar esi reikalinga dar labiau... bet aš turiu 
tavęs atsižadėti. 

Atsakymo neišgirdo. Beatričė tarytum pavirto sta- 
tula. 

Tuo metu kažkas pabeldė į duris. 

Kolonas priėjęs atidarė — Santanchelis. 

— Don Luisai! — jis pasitraukė į šalį ir įleido 1ždi- 
ninką. 

Santanchelis, išvydęs Beatričę, sutriko. 

— Regis, aš ne laiku. 

— Ne, ne. Čia mano artima draugė, senjora Beatričė 
Enrikes. Ji mane aplankė tą valandą, kai daugelis bičiulių 
nusigręžė. 

Don Luisas nusiėmė nuo galvos kepuraitę, nusilenkė. 
Jis atpažino — tai juk šokėja, kurią Kolonas gynė nuo mar- 
kizės Moijos patyčių. Aštri iždininko akis pastebėjo ne tik 
nuostabų merginos grožį, bet ir tamsius susirūpinimo rati- 
lus po akimis ir ašarų pėdsakus ant skruostų. 

— Kristupai, aš nutariau nedelsdamas pranešti, kad 
jų didenybės Avilos vyskupą ketina priimti tik vakare. Išpe- 
šiau vyskupo pažadą niekais paversti pranešime išdėstytas 
komisijos išvadas, jeigu iki to laiko dingęs žemėlapis bus 
surastas. 

Kolonas tapo žvalesnis: 

— Tegu mane trenkia perkūnas, jeigu turiu ištiki- 
mesnį draugą! 

Santanchelis numojo ranka: 

— Žemėlapis! — jis grįžo prie svarbiausios temos. — 
Kas, jūsų manymu, galėjo jį pavogti? 

— Nė nenutuokiu. 

— Pagalvokite, gerai pagalvokite. Viskas nuo to pri- 
klauso. Net jūsų garbė. Atsiminkite posakį: „Cui bono“ — 
„Kam naudinga?“ 

— Pirmiausia man dingtelėjo — portugalai. Tikriau- 
siai todėl, kad daugiau niekas nešovė galvon. Suprantama, 
įtarimas niekuo nepagrįstas. 

Don Luisas sudirgęs ėmė žingsniuoti po kambarį. 

— Kodėl Desa prakalbo apie Toskanelį? Mes būtume 
savo pasiekę ir be to žemėlapio. 

— Jis norėjo man padėti. 

Don Luisas liūdnai palingavo galva: 

— Taip, žinoma, Desos ketinimai buvo kuo geriausi. 
Bet rezultatas — baisus. Net Desa, ištikimas draugas, nuo 
jūsų nusigręžė. Jis, kaip ir kiti, pamanė, kad istorija apie 
vagystę — grynas melas. Desa jumis nebetiki. 

Kolonas įniršo: 

— Padėk man, Dieve! Bet kodėl žmoguje ieškoma tik 
blogo? Kaip lengvai įstumia į negarbę! Kaip pavydi svetim- 
šaliui — kad tik nesulauktų Ispanijos valdovų palankumo! 
O, kaip jis trokšta apskelbti mane melagiu! 

Santanchelis giliai atsiduso. 

— Jeigu nenurodysite man galimų pagrobėjų... — jis 
nebaigė sakinio, tik gūžtelėjo pečiais. 

Beatričė susigūžusi sėdėjo prie stalo. Ji troško iškloti 
viską, ką žinojo, bet bauginosi visiems laikams netekti Ko- 
lono ir prisivertė tylėti. 

— Einu pas karalienę, — don Luisas sutrikdė tylą. — 
Ji geros širdies ir skvarbaus proto. Aš dar pakovosiu dėl 
jūsų. 

— Ačiū, mano drauge. Taip daug jums tenka dėl ma- 
nęs vargti. 

— Pažiūrėsim, pažiūrėsim. Nepraraskite vilties. Aš 
dar užsuksiu. Gal net šį vakarą. 

Vos tik jis išėjo, Beatričė atsistojo. Jos jau laukė Za- 
gartė. 

— Taip, — linktelėjo Kolonas. — Tu turi eiti. Žadėjau 
ištraukti tave iš to urkštyno... Deja, deja... 

Ji bėgte išbėgo, tačiau pakeliui į Zagartės smuklę su- 
stojo lyg perkūno trenkta. Beatričei pritrūko drąsos viską 
pasakyti Kolonui, tačiau su Santancheliu išdrįstų būti atvi- 
ra. O po to dingtų iš Kordobos, nes kitaip sudegtų iš gėdos. 
Apsisprendė per keletą sekundžių. Zagartė, spektaklis ir 
žiūrovai palauks. 

Ji jau buvo beeinanti, bet ir vėl suabejojo. Prieš akis 
lyg gyvas iškilo nelaimingasis Pablas purviname, dvokian- 
čiame požemyje, maldaujantis išgelbėti bet kokia, net mo- 
teriško pasiaukojimo kaina. Ir vėl jai teko rinktis — brolis 
ar meilužis? Tik išdavusi ir paaukodama vieną, galėjo išgel- 
bėti kitą. 

Ją kumštelėjo pro šalį ėjęs kareivis. Žaismingai pa- 
šnabždėjęs keletą žodžių, pasiūlė linksmai praleisti vakarą. 
Beatričė bemat atsitokėjo. Taip pažvelgė į kareivį, kad šis 
beregint dėjo į kojas, o pati nuskuodė į Mečetę — don Lui- 
sas gyveno gatvėje prie pat katedros, netoli upės. Vartus 
saugojęs alebardininkas ėmė kvosti, ko jai reikią — tuo tar- 
pu iš namo išėjo Santanchelis. 

Beatričė nuolankiai paprašė jos išklausyti. Nors San- 
tachelis visai neturėjo laiko, nesiryžo moters atstumti. 

— Atėjote nelaiku — manęs laukia karalienė. Manau, 
puikiai žinote, kodėl nedelsdamas turiu su ja pasimatyti. 

— Bet tai, ką aš noriu papasakoti jūsų šviesybei, 
pravers ir kalbantis su karaliene. 

Geros Santanchelio akys perbėgo išblyškusiu, sielvar- 
to iškankintu veidu: 

— Gerai, eime. 

Kirtę saulės nulietą kiemą, įėjo į vėsų koridorių. Te- 
nai jų pasitikti puolė tarnai, bet Santanchelis paliepė jiems 
eiti savo keliais ir nusivedė Beatričę į mažytę svetainę. 

— Taigi, ką norėjote papasakoti? 

— Aš žinau, kas tie vagys ir kur juos rasti, — išpyš- 
kino Beatričė, o išvydusi iš nuostabos iššokusias Santan- 
chelio akis, kalbėjo toliau: — Tai Venecijos valstybės inkvi- 
zicijos agentai. Jų du — Roka ir Galinas. Roka sakosi tar- 
naująs Venecijos respublikos pasiuntinybėje prie Ispanijos 
karaliaus rūmų. Abudu gyvena „Fonda del Lione“. 

Santanchelis nustebo: 

— Iš kur visa tai žinote? 

— Verčiau neklauskite, — Beatričės balsas skambėjo 
graudžiai. — Argi negana pavardžių? 

— Negana, jeigu iškils būtinybė juos suimti. Tuo la- 
biau, kad vienas iš jų, kaip sakote, diplomatas, — ir tuoj 
pat pridūrė: — Ar Kristupas tai žino? 

— Neišdrįsau pasakyti... 

— Aha! — tiršti Santanchelio antakiai susibėgo tar- 
puakyje. Švelniai paklausė: 

— Kodėl? Atverkite man širdį, vaikeli. 

Beatričė neilgai dvejojo. 

— Venecijos kalėjiman įmestas mano brolis. Jį apkal- 
tino vagyste, ir ne tuščiai, o taip pat ir valstybės išdavimu, 
nors jis joks šnipas. 

Beatričė papasakojo viską, nieko nenuslėpdama. San- 
tanchelis atidžiai klausėsi — rūstus, nepraleisdamas nė vie- 
no žodžio. 

— O, aš puikiai suprantu — jums atrodau tikra niek- 
šė, — baigė Beatričė. — Pati savęs nekenčiu. Tačiau prisie- 
kiu mūsų Dievo Motina Mergele Marija — neturėjau tikslo 
Kristupą išduoti. Galinas plėšte išplėšė iš manęs tai, ką 

norėjo sužinoti. Juk meilė, kurią reikalavo iš manęs vaiz- 
duoti, virto tikra. 

— Ir nereikia jos atsisakyti, — nusišypsojo Santan- 
chelis. — Vargšelė mano! Koks žiaurus likimas kliuvo jūsų 
daliai — pasirinkti arba brolį, arba mylimąjį. 

— Bet ar pasirinkau tą, kurį reikėjo? — nerimo ji. 

— Jūs pasielgėte teisingai, — tvirtai pareiškė San- 
tanchelis. — Negalite atsakyti už brolio nusikaltimą. Kalė- 
jiman jis pakliuvo ne per jus. Ir neturi teisės reikalauti, 
kad aukotumėtės vardan jo. Šitaip elgdamasis, jis tik dar 
labiau grimzta į nuodėmę. O Kristupas pakliuvo į žaban- 
gas. Jus panaudojo kaip prievilą. Jūsų meilė jam arba — jo 
jums čia neturi jokios reikšmės. Jūsų pareiga — bet kokia 
kaina išvaduoti jį iš tų pinklių. 

Iš Beatričės veido aiškiai buvo regėti — Santanchelio 
paguodos žodžiai jai sugrąžino jėgas. 

— Taip manote? O, kokia sunki našta nukrito nuo 
mano pečių! 

— Šitą lengva patikrinti. Nueikite išpažinties. Nė vie- 
darysite, kas nuo jūsų priklauso, kad išpirktumėte savo 
klaidą. Taigi nesikankinkite dėl sąžinės graužaties. Eikite 
su Dievu. O aš imsiuos būtiniausių priemonių. Tuoj pat su- 
sitiksiu su Kordobos alkaldu ir mudu pasidomėsime tais 
venecijiečiais. 

— Tikriausiai prireiks mano parodymų — juk esu vie- 
nintelė liudytoja. 

Santanchelis nusišypsojo ir papurtė galvą: 

— Ne. Išgirdęs jūsų paliudijimą, alkaldas būtų pri- 
verstas jus areštuoti. 

— Žinau. Bet man tai visai nesvarbu. 

Santanchelis dar plačiau nusišypsojo. Jis matė, kad 
Beatričė pasiryžusi pasiaukoti. 

— Vaikeli mano, areštas būtų jūsų pražūtis, ir aš abe- 

joju, ar Kristupas mums padėkotų, sužinojęs, kokia kaina 
išgelbėjau jo garbę. Pasikliaukite manimi. Aš susitvarkysiu 
be jūsų. O dabar negaiškite ir tuoj pat viską papasakokite 
Kristupui. Nieko neslėpdama. 

Beatričę nukratė šiurpas. 

— Aš... aš neišdrįsiu. Bent jau dabar... — ji nutilo. Po 
valandėlės tęsė: — O ar negalėtumėte jūs... jūsų malonybe, 
jam papasakoti? Tegu pats sprendžia, kaip su manim elgtis? 

Santanchelis susimąstė: 

— Jeigu norite. Bet patikėkite, mano vaikeli, bus ge- 
riau, jeigu jis viską išgirs iš jūsų lūpų. 

— Aš neišdrįsiu. Neišdrįsiu, kol jam nesugrąžins že- 
mėlapio. 

— Gerai, gerai — Santanchelis linktelėjo. — Kaip tik 
tuo mes dabar ir pasirūpinsime. O visa kita gali palaukti. 
Negaiškime laiko. 

Bet viskas buvo ne taip jau paprasta, kaip manė don 
Luisas. Don Miguelis de Eskobedas, Kordobos vyriausiasis 
teisėjas, šventai laikėsi įstatymo dvasios ir raidės. Ir ne- 
puolė stačia galva ieškoti vagių, neišgirdęs atsakymų į jį 
dominančius klausimus. 

— Beprasmiška mane spausti, don Migueli, — užpro- 
testavo Santanchelis. — Manykite, kad visa tai sužinojau 
per išpažintį. 

— Nuo kada tapote dvasininku, don Luisai? 

— Ne vien dvasininkams tenka klausytis išpažinčių. 
Aš pažadėjau neišduoti žmogaus, kuris man suteikė šias 
žinias. Kitaip nebūtų prabilęs. Nejaugi man derėjo numoti 
ranka ir leisti nusikaltėliams išsisukti? 

— O kur įvykdyto nusikaltimo įrodymai? 

— Tai mano žodžiai. 

— Teisingiau sakant, nežinomo žmogaus žodžiai. 

— Aš jį puikiai pažįstu. Argi to negana? 

— Tiesiog galva neišneša, ką daryti. Vienas iš tų žmo- 

nių, kaip sakote, dirba Venecijos pasiuntinybėje. Net turė- 
damas nepaneigiamus kaltės įrodymus, aš nepageidaučiau 
turėti su juo reikalų, — alkaldas paglostė žilą barzdą. — 
Jeigu dingusių dokumentų pas juos nerasime, manęs lau- 
kia dideli nemalonumai. Gal galėtumėte man parūpinti ka- 
ralienės įsakymą? 

— Ne. Bet garantuoju — kai viskas bus baigta, kara- 
lienė pritars jūsų veiksmams. 

— Nelengvą uždavinį man uždavėte. Paprašysiu pa- 
kviesti korechidorą*. 

Po kelių minučių kabinetan įėjo vyras, į kurį vien 
metęs akį atpažinsi — kariškis. Don Ksaveras Pastoras tu- 
rėjo kur kas turtingesnę vaizduotę nei alkaldas, ir pasirodė 
esąs ne toks pedantiškas. 

— Sakote, žemėlapis ir laiškas? 

Kiek patylėjęs, pridūrė: 

— O jeigu mes juos ir rasime pas kurį venecijietį, 
kaip įrodysime, kad tie dokumentai priklauso ne jam? 

— Senjoras Kolonas, be abejo, jums pasakys ir žemė- 
lapio, ir laiško ypatingas žymes. 

— Tai leiskite man pradėti nuo pokalbio su senjoru 
Kolonu. 

— O kas po to? — geidavo žinoti alkaldas, tokio pa- 
valdinio mitrumo šiek tiek išmuštas iš vėžių. — Vienas iš 
jų — nepamirškite šito — dirba pasiuntinybėje. 

— Mes juk nebūtinai turime veikti oficialiai, — don 
Ksaveras mirktelėjo Santancheliui. — Ir neprisistatysime, 
kas esame. Pasistengsime vengti viešumo. 

— Jeigu privirsite košės, aš išvysiu jus iš tarnybos, — 
įspėjo alkaldas. 


* Ispanijos karaliaus valdininkas, tvarkantis administracijos 
ir teismo reikalus. 

— Vadinasi, būsiu to nusipelnęs, — nusijuokė don 
Ksaveras, kuris kuo toliau, tuo labiau Santancheliui patiko. 

Nedelsdami abudu patraukė pas Koloną.Korechido- 
ras įspėjo: jis apsimesiąs nežinąs, kas vagys. 

— Aš atnešiau jums viltį, Kristupai, — vietoj pasvei- 
kinimo išpyškino Santanchelis. — Čia korechidoras — jis 
pasiryžęs surasti jūsų žemėlapį. 

— Net nežinodamas, kas jį pavogė? 

— Manau, paieškos metu užtiksime pėdsakus, — įti- 
kinamai tarė korechidoras. — Pasikliaukite mumis, senjo- 
re. Kordobą pažįstame geriau nei jūs. 

— Jeigu jums pasisektų rasti žemėlapį, padarytumė- 
te tikrą stebuklą. 

— Pabandysime stebuklą padaryti su jūsų pagalba. 
Kaip mes galėtume atpažinti, kad žemėlapis — žinoma, jei- 
gu jį rastume — yra jūsų? 

— Pavogė ne tik žemėlapį, bet ir laišką su Toskanelio 
parašu bei antspaudu, kuriame pavaizduotas erelis išskės- 
tais sparnais virš hercogo karūnos. Tokiu pat parašu ir ant- 
spaudu paženklintas ir žemėlapis. 

— Man to ir reikėjo. Tikiuosi netrukus vėl su jumis 
pasimatyti. Likite sveiki, senjore, — ir jis išėjo. 

— Savimi pasitikintis ponas, — tarė Kolonas. — Ir 
labai jau lengvai mėtosi pažadais. 

Ko gero, korechidoro jis neįvertino. O šis patraukė 
tiesiai į „Fonda del Leone“. 

Kisada, viešbučio šeimininkas, pasitiko jį su derama 
pagarba: 

— Tesaugo jus Dievas, jūsų malonybe. 

— Ir tau to paties linkiu, Kisada. Ar turi laisvų kam- 
barių? 

— Ačiū Dievui, ne. Kai jų didenybės Kordobeje, mano 
viešbutis visuomet sausakimšas. 

Don Ksaveras suktelėjo juodą ilgą ūsą. 

— Gaila, labai gaila. Ir niekas neketina išvykti? 

— Išvyksta. Rytoj. Bus laisvas mano geriausias kam- 
barys antrame aukšte. 

— Iš tikrųjų? O kas išvyksta? 

— Du ponai, venecijiečiai. Jie įsakė atvesti mulus aš- 
tuntą ryto. 

— Mulus? — korechidoras susijuokė. — Gal rengiasi 
joti iki pat Venecijos? 

— Ne, ne, jūsų malonybe. Tik iki Malagos, o ten sės 
į laivą. 

— Žinoma, žinoma, — korechidoras ir vėl nusišypso- 
jo. — Galbūt jų kambarys ir tiks. Vakare tau pranešiu. 

Viską sužinojęs, korechidoras išėjo iš viešbučio ir tą 
patį vakarą nudrožė pas alkaldą. Čia užtiko ir Santanchelį. 

Iždininkas prieš pusvalandį buvo grįžęs iš Alkazaro. 
Išrodė labai susirūpinęs. Dalyvavęs komisijai atsiskaitant 
jų didenybėms. Talavera, Desos, Fonsekos ir Maldonado at- 
lydėtas, Kolono pasiūlymą sutrynė į miltus. 

— Tai nedoro avantiūristo svajonės. Kolonui vieni 
niekai be jokio pagrindo pareikšti, kad jo kliedesius palaiko 
garsiausias matematikas, — tokiais žodžiais Talavera bai- 
gė savo pranešimą. 

Karalienės veidas ištįso iš nevilties. O karalius liko 
ramus. Regis, nieko kito jis ir nesitikėjo 

— Išvadas padarėte pačiu laiku, — karalius palan- 
kiai linktelėjo Talaverai. — Štai netrukus žlugs Granada, ir 
mes turime sutelkti visą dėmesį į realius projektus, o ne 
remti visokius kliedesius. — Šypsodamasis kreipėsi į kara- 
lienę: — Kaip pamenate, aš nuo pat pradžių nepritariau en- 
tuziazmui, su kuriuo jūs sutikote to mikluolio išsigalvoji- 
mus. Aš net būgščiojau, kad jis piktam panaudos jūsų pa- 
tiklumą. 

Karalienė nežymiai paraudo. Ji nepakentė priekaištų. 

— Jeigu aš ir rizikavau savo patiklumu, tai šitaip 

elgiausi sąmoningai.Manau, būtina išnaudoti bet kokią ga- 
limybę didinant Kastilijos karalystės, kurią valdyti malonę 
man suteikė Dievas, galią ir šlovę. 

— Drįstu pastebėti, senjora, kad ir aš labai vertinu 
savo pareigas Ispanijai. Galimas daiktas, esu pernelyg at- 
sargus, bet tas atsargumas naudingas ispanams ir Ispani- 
jos iždui. 

— Dėl to nė kiek neabejoju, — atsakė karalienė. — 
Bet perdėtas atsargumas gali pakenkti šalies vystymuisi, — 
ji pažvelgė į Talaverą. — Mano pone vyskupe, ar jūsų pra- 
nešimą turiu suvokti kaip komisijos sprendimą? 

— Tai mūsų bendras sprendimas, jūsų didenybe, — 
nusilenkė Talavera. 

— Leiskite paprieštarauti, — įsiterpė Santanche- 
lis, — štai aš su juo nesutinku. 

Karalius Fedinandas geraširdiškai nusikvatojo: 

— Bet tu juk ne kosmografas, Santancheli! 

— Ne kosmografas, bet juristas, jūsų didenybe, ir ga- 
na patyręs, ir skiriu argumentus „prieš“ ir „už“. 

— Dėl šito aš visiškai su jumis sutinku, don Luisai, — 
karalienė linktelėjo iždininkui ir kreipėsi Į Talaverą: 

— Kodėl jūs nutarėte, kad žemėlapio vagystė — gry- 
nas prasimanymas? 

— Leiskite priminti jūsų didenybei, kad žemėlapio 
egzistavimo faktą patvirtina tik vienas Kolonas. 

— O tai, kad Kolonas melavo, patvirtina tik jūsų žo- 
džiai, — atšovė Santanchelis. — Taip, Kolonas negalėjo pa- 
teikti savo apskaičiavimų įrodymų, bet tai dar nereiškia, 
kad jis melavo. 

— Savaime suprantama, ne, — sutiko Talavera. — 
Tačiau susiklosčius tokioms aplinkybėms itin svarbu tai, 
kad žemėlapio niekas nematė. Apie vagystę jis užsiminė tik 
tada, kai pareikalavome pateikti žemėlapį. Gana vykęs ap- 

gaviko žingsnis!Juk komisija buvo sukviesta tik todėl, kad 
jis teigė turįs žemėlapį! 

Karalienė nekantraudama mostelėjo ranka: 

— Bet ko jam būtų reikėję remtis neegzistuojančiu 
žemėlapiu, jeigu galų gale viskas vis tiek būtų išaiškėję? 

— Tam, kad turėtų galimybę išdėstyti savo spėliones, 
kurios galėjo išmušti mus iš vėžių ir nukreipti klaidingu 
keliu. 

— Pernelyg sudėtinga. Ir neįtikinama, — karalienė 
laikėsi savo, tikriausiai labiau gindama save, o ne Kolo- 
ną. — Pasirodžiau esanti patikli ne tik aš. Kolono išvados 
įtikino ir frėją Diegą. Nejaugi jis liovėsi tikėjęs Kolonu tik 
todėl, kad šis negalėjo pateikti žemėlapio? 

— Aš tikėjau Kolono apskaičiavimais dėl to, kad tikė- 
jau pačiu Kolonu, — pasakė Desa, — suprantama, ir todėl, 
kad jį palaikė Toskanelis. Kai tapo aišku, jog Kolono argu- 
mentai komisijos nariams neatrodo pakankamai įtikinami, 
kaip tik aš ir užklausiau apie florentiečio žemėlapį. Ir, pri- 
sipažįstu, man kilo rimtų abejonių, ar tikrai žemėlapį pa- 
vogė. 

Santanchelis pabandė išsklaidyti įspūdį, kurį padarė 
Desos žodžiai: | 

— O štai man nekilo nė mažiausios abejonės. Aš at- 
pažįstu kilniaširdiškumą, o Kolonas — kilnus žmogus ir me- 
lo nesigriebs. 

Karalius Ferdinandas ir vėl nusijuokė: 

— Jeigu aš bent kiek sugebu atpažinti žmones, tai to 
kilnumo neregiu nė per nago juodymą.Tu kalbi, kaip byloja 
tavo širdis, Santacheli, o ne protas. 

— Tokia mano nuomonė, jūsų didenybe, ir aš dar vi- 
liuosi įrodyti savo tiesą. 

— Matau, esi ne tik lengvatikis, bet ir optimistas, — 
atsakė karalius. — Ką gi, vienas kitam ne kliūtis, — jis vėl 
kreipėsi į karalienę: — Tikriausiai pritarsite man, senjo- 

ra, — mes turime imtis svarbesnių darbų ir nebegaišti prie 
šio klausimo, kol don Luisas mums neįrodys, kad tas Kolo- 
nas yra ne šarlatanas. 

Karalienė nenorom linktelėjo, o šypsena, kuria apdo- 
vanojo Santanchelį, bylojo, kad vilties kibirkštėlė vis dėlto 
lieka. 

Todėl nepaisydamas vėlaus laiko, jis ir atėjo pas al- 
kaldą, norėdamas įsitikinti, kad paieška pradėta. Čia jį už- 
tiko korechidoras. | 

— Mes jau pradėjome tyrimą, — raportavo don Ksa- 
veras. 

— Venecijiečiai rytą išvyksta į Malagą, o iš ten keti- 
na plaukti laivu. Mulus įsakė atvesti aštuntą ryto. Sutikite, 
don Migueli, jų išvykimas — aiškus įrodymas, kad jie jau 
įvykdė, kas buvo pavesta. Tai yra, žemėlapis ir laiškas da- 
bar jų rankose. 

Alkaldas linktelėjo, o Santanchelis įniršo: 

— Jeigu padarėte tokias išvadas, tai kodėl delsiate? 
Negalime leisti, kad tie žmonės išneštų kudašių iš Kor- 
dobos! 

— Atvirkščiai, tegu išjoja, — šyptelėjo korechido- 
ras. — Mes negavome įsakymo jų areštuoti ir vargu, ar to- 
kio įsakymo sulauksime. 

— Suprantama, negausite, — patikino alkaldas. — 
Tegu geriau jau prasmengu pragaran negu, neturėdamas 
jokio kaltės įrodymo, pasirašau įsakymą areštuoti pasiunti- 
nybės tarnautoją! 

— O ką tada mums daryti? — sutrikęs paklausė don 
Luisas. 

— Mes negalime trukdyti jiems išjoti, — korechido- 
ras vis dar tebesišypsojo, — bet pabandysime pastoti kelią 
į Malagą. Tenykščiai keliai turi ne kokią šlovę. Juk girdė- 
jote — plėšikai taip ir knibžda... O algvasilų turime mažai 
ir jie nepajėgūs užtikrinti tvarką. Taigi vargu, ar valstybė 


185 


gali atsakyti už dviejų svetimšalių apiplėšimą, ar ne tiesa, 
don Migueli? Ir mūsų santykiai su Venecijos pasiuntinybe 
išliks kuo geriausi. 

Santanchelis lengviau atsivėpė ir nuoširdžiai nusi- 
juokė: 

— Aš nujaučiu, kad korechidoro pareigybė Kordobai 
gali duoti nemažą pelną. 


J 


20 skyrius 
ČIGONAI 


inia, tą birželio pradžios šeštadienio rytą užkimšusi 

Kordobos gatves ir kelią, vedantį į pietryčius, sutruk- 
dė venecijiečiams išjoti numatytą valandą. Mat tuo pačiu lai- 
ku Ispanijos valdovai, lydimi rinktinių karių, išvyko į Vegą, 
pasiryžę asmeniškai vadovauti lemiamam Granados šturmui. 

Kordobos gyventojai džiūgaudami išlydėjo išvykstan- 
čiuosius į mūšį. Skardėjo trimitai, plaikstėsi vėliavos. Jų 
didenybės jojo ilgos raitelių kolonos priekyje. Iš tolo žvilgėjo 
karaliaus šarvai. Net karalienė buvo užsivilkusi plieninius 
šarvus, tiesa, išpuoštus arabeskomis. 

Po riterių falangos ant mulų, pabalnotų brangiais bal- 
nais, gūžėjo rūmų damų kavalkada, po jų — dvariškiai, dva- 
sininkai ir pasauliečiai, karalių tarnai, grumai, sakalų prie- 
vaizdai. Paskui dvariškius traukė kariuomenė, kavalerija, 
ietininkai, išsirikiavę po keturis eilėje su dešimtpėdėmis ie- 
timis rankose, arbaletininkai, šveicarų samdiniai trumpo- 
mis odinėmis striukėmis — šarvai tedengė krūtines, nes jie 
dievagojosi priešui niekada neatsuką nugarų. Kolonos gale 
bildėjo gurguolės vežimai su maistu ir visokiais karo reik- 
menimis, taip pat apgulos pabūklai. 

Šviečiant karščiausiai saulei, dulkių apgaubta armija 
iššliaužė iš Alkazaro, Mauritanijos tiltu kirto Gvadalkvivy- 
rą ir pasuko į Granadą. 

O paskui ją per tą patį tiltą patraukė ir Roka su Ga- 
linu — į Malagą. Šiek tiek priekyje jojo mulų varovas, iš 
kurio jie buvo pasisamdę gyvulius. Jojo neskubėdami, melo- 
dingai skimbčiojant varpeliams ant mulų kaklų. 

Kitame upės krante po plačiašakiu medžiu buvo įsi- 
kūrusi karčema. Pustuzinis vyrų, rankose spausdami kau- 
pinus puodukus, kažką gyvai plepėjo. Savo mulus jie buvo 
pririšę prie geležinių tvoros žiedų. Liesi, saulėje įdegę, ne- 
rūpestingai apsirengę vyrai priminė stepių vilkus. 

— Čigonai, — jodamas pro šalį, paniekinamai burb- 
telėjo mulų varovas. 

Netrukus jie jau buvo miesto pakraštyje. Nesuskai- 
čiuojama daugybė elgetų, rodydami savo žaizdas ir luošu- 
mą, stengėsi suminkštinti keliauninkų širdis, tuščiai tikė- 
damiesi laimėti bent kokią, kad ir smulkiausią, monetą. Nu- 
joję dar mylią, venecijiečiai išgirdo už nugarų kanopų bilde- 
sį. Mulų varovas pasiūlė pasitraukti į kelkraštį ir praleisti 
artėjančią kavalkadą. Mat jis atpažino atlekiančius čigonus, 
tuos pačius, kurie tik ką gėrė vyną prie tilto, ir ilgai juos 
plūdo, kol nenusėdo pralėkusių raitelių sukeltos dulkės. 

— Tegu šėtonas nusuka jų purvinus sprandus! — pa- 
linkėjo. 

Jie vėl pasuko į kelio vidurį. 

Į kalvą, už kurios keteros prieš valandėlę išnyko či- 
gonai, jojo neskubėdami, leisdami mulams atsikvėpti. Apa- 
čioje tekėjo upė, dešinėje žaliavo miškas — į jį ir vinguriavo 
pilka kelio juosta, kairėje pusėje augo vynuogienojai, o už 
jų regėjosi žalios ganyklos. 

Dangus buvo skaisčiai mėlynas. Jie pamažėl risnojo 
nuo kalvos ir jau buvo netoli miško, kai pasigirdo garsus 
riksmas ir už iš medžių išnirę trys raiteliai užtvėrė kelią. 
Tai buvo tie patys čigonai. Jų vadeiva, ilgakinkis, perkaręs, 
su plačiabryle skrybėle, juodu skuduru persirišęs galvą, sa- 

Gergždančiu balsu vadeiva įsakė keliauninkams su- 
stoti, nors šie, vos tik išvydę nepažįstamuosius, sustingo 
vietoje. 

— Dieve šventas, apsaugok mus! — suvapėjo mulų 
varovas. 

Bet Galinas ir Roka buvo ne iš tų, kurie greitai pa- 
nikuoja. Garsiai paklausė, ko užpuolikams reikia. 

Vadeiva išsiviepė: 

— Jūsų mantos, kilmingieji ponai! Ropškitės iš bal- 
nų, ir greičiau! 

Už nugaros Galinas išgirdo kanopų bildesį ir atsigrę- 
žė. Dar trys čigonai užtvėrė kelią atgal. 

Roka ėmė keiktis. Galinas veltui liežuviu neplakė — 
išsitraukė kardą: 

— Pirmyn, Roka! Sukaposim juos į gabalus! — ir 
spūstelėjo pentinus. 

Iš išgąsčio apkvaitę gyvuliai šoko pirmyn. Venecijie- 
čiai, įsispyrę balnakilpėse, iškėlė kardus ir pasirengė 
smogti. 

Čigonų vadeiva išsisuko Galino kirčio ir stora lazda 
iš visų jėgų tvojo venecijiečiui per galvą. Plona aksominė 
kepuraitė buvo prastas šalmas. Smūgis išdaužė Galiną iš 
balno ir jis, bedvasis, nugriuvo į kelio dulkes. 

Rokai sekėsi ne ką geriau. Čigonas, kurį jis užpuolė, 
lazda permušė priekines mulo kojas. Gyvulys suklupo ant 
kelių, o Roka iš inercijos lyg sviedinys nulėkė per mulo gal- 
vą ir tekštelėjo ant žemės. 

Jis atsitokėjo tik miško vėsumoje, ant samanoto 
upokšnio kranto. Atsimerkęs išvydo prie medžio pririštą 
mulų varovą ir šalia be sąmonės gulintį Galiną. Juos buvo 
apsupę juodbruviai vyrai rūsčiais veidais. Galinas jautė ran- 
kas, čiupinėjančias jo kūną. Mėgino stotis, bet kur jau ten! 
Plėšikai buvo surišę ir rankas, ir kojas. Kamzolę jau buvo 
nuvilkę. Šiurkštus balsas pranešė vadeivai, jog pinigų diržo 
neradęs. 

— Su šituo viskas aišku, — atsakė vadeiva. — Apžiū- 
rėk antrąjį. 

Vos tik plėšikas nuėjo, Roka bemat apsivertė ant-šo- 


no ir įniršio kupinu žvilgsniu varstė čigonų vadeivą. O šis, 
negana, kad išvertė visas kamzolės kišenes, kruopščiai čiu- 
pinėjo kiekvieną siūlę. Netrukus užtiko stormeną, peiliu 
perrėžė pamušalą ir ištraukė vaškytinį maišelį. Nusviedęs 
kamzolę, atrišo maišiuką ir užtiko Toskanelio žemėlapį bei 
laišką. Atidžiai apžiūrėjęs, įkišo atgal į maišelį. Maišiuką 
įsibruko savo kišenėn, koja paspyrė kamzolę Rokai ir pa- 
žvelgė į savo sėbrą, kraustantį Galino kišenes. 

— Palik jį. Tegu guli. Galim keliauti. 

Roka nebeištvėrė: 

— Palaukite! Palaukite! Imkite mūsų pinigus. O iš 
maišelio su popieriais naudos neturėsite. Atiduokite. 

Banditas nusijuokė: 

— Vadinasi, jokios naudos! Tai kodėl slėpei? Kodėl 
užsiuvai kamzolėje? Susirasiu kokį mokslinčių knygų, ir 
man pasakys, ko jie verti. Nesulauksi, kad atiduočiau. 

Rokai pavyko atsisėsti. Galva tiesiog plyšo. 

— Už juos neduos nė sudilusio skatiko... O aš atsily- 
ginčiau. 

— Tai kiek duotum? 

— Dešimt tūkstančių maravedžių, — nedelsdamas at- 
sakė. | 

— Aha, vadinasi jie verti šimto tūkstančių, — nu- 
sprendė vadeiva. — Ačiū, kad pasakei. O pirkėją rasiu. 

— Beieškodami pelnysit virvę ant kaklo. Paklausyki- 
te manęs. Gausite tuos šimtą tūkstančių. 

Vadeiva ir vėl nusikvatojo: 

— Kažin jau iš kur peštum? 

— Kordoboje. Ateikite pas mane rytoj ir... 

— Ir užnersi man ant kaklo tą pačią kilpą, apie kurią 
tik ką kalbėjai. Šventasis Jagai! Ieškok kvailių kitoje vie- 
toje! 

— Klausykite... 

— Jau ir taip su kaupu prisikalbėjai. 

Tuo tarpu Galinas ne tik atsigavo, bet jau įstengė 
tiksliai įvertinti situaciją. 

— Luktelkite, bičiuli! Luktelkite! — jis sukando dan- 
tis, stengdamasis numaldyti skausmą. — Paklausykite, ką 
pasakysiu. Atiduokite mano draugeliui tą maišelį su vis- 
kuo, kas jame yra, ir leiskite jam keliauti į Kordobą pinigų. 
O kol užmokės, aš liksiu jūsų rankose įkaitu. 

Banditas tik nusikvatojo. 

— Žinau, kuo tai kvepia, — jis palingavo galva. — 
Man gana ir to, ką turiu. 

Jau buvo beeinąs savo keliais, bet Rokos vapėjimas ir 
vėl jį sulaikė. 

— Vagis! Niekšas! Tave už tai pakars! Atiduok doku- 
mentus, ir mes taikiai išsiskirsime. Kitaip prisiekiu Dievu... 

— Na, na! Ko čia dabar įsismarkavai? Patarlė bylo- 
ja — mirusieji tyli. Atsimink tai, ir nepykdyk manęs, o jei- 
gu ne — abiem nusuksiu sprandus. 

Ir jis nuėjo, vis kažką įsakinėdamas saviškiams. Plė- 
šikų vadeivos manieros ir laikysena atrodė kariška, ir kiti 
jo klausė neprieštaraudami. Vienas čigonas atrišo mulus ir 
nuvedė į kelią. Kiti išvadavo iš virvių varovą. 

Vadeiva akimirką stabtelėjo netoli jo: 

— Išlaisvinsi savo ponus, kai mes nujosime. Į Kordo- 
bą pareisite pėstute. Juk viso labo tik trys lygos. Mulus 
mes paimame. Juos rasi Lamego smuklėje prie Mauritani- 
jos tilto. — Jis linktelėjo venecijiečiams ir dar pamojo pla- 
čiabryle skrybėle: — Likite su Dievu, mano ponai. 

— Eik velniop! — pro dantis iškošė Roka. 

Jausdami baisiausią šleikštulį, plyštančiomis iš 
skausmo galvomis, Trejeto tarybos agentai, mulų varovo ly- 
dimi, išsliūkino iš miško. Neliko nieko kito, kaip grįžti į 
Kordobą savo kojomis. 

Kai priėjo Mauritanijos tiltą, saulė jau artėjo prie lai- 

kol surasiąs savo gyvulius. Venecijiečiai, pavargę, dulkių 
apnešti, iki kraujo atmuštomis kojomis, pasinaudojo poil- 
siaviete, labiausiai geisdami numalšinti troškulį. Jie įėjo į 
erdvią salę, ir Roka, sudribęs ant medinio suolo, garsiai ir 
nervingai pareikalavo vyno. 

Smuklininkas įtariai nužvelgė jų suplėšytus drabu- 
žius, kruvinu raiščiu perrištą Galino galvą. Aptarnavo tik 
todėl, kad gerai pažino Gavilaną, mulų varovą. 

Venecijiečiai godžiai gėrė šiltą vyną, nuo jų neatsiliko 
ir varovas. Tik kaip reikiant numalšinęs troškulį, paklausė 
apie mulus. 

— Atvedė prieš tris valandas, — atsakė Lamegas. — 
Aš atpažinau, kad tai tavo mulai, ir išvariau į ganyklą už 
karčemos. — Dar pasidomėjo: — Kas atsitiko? 

— Mus apiplėšė ir paliko miške, — gergždančiu bal- 
su išstenėjo Roka. — Taip gali atsitikti tik šitoje prakeikto- 
je šalyje. Kas atvedė mulus? 

— Ar aš žinau? Kažkoks vaikigalis iš kaimo. 

— O gal čigonas? Kažkas iš tų, kurie šįryt čia gėrė? 

Smuklininkas susimąstęs pasikasė užantį: 

— Šiandien čia daug kas gėrė ir visų neatsimenu. 

— Taip ir maniau, — paniekinami šyptelėjo Gali- 
nas. — Ir tu, žinoma, nepameni, į kurią pusę patraukė tas 
vaikigalis, palikęs mulus? 

— Ne, šito aš niekada neprisimenu. Aš aptarnauju 
visus ir bemat visus pamirštu, vos tik svečias peržengia 
karčemos slenkstį. 

— Ką ir sakyti, esi idealus smuklininkas. 

Tačiau Roka niekaip neįstengė nurimti. 

— Idealus smuklininkas vagių ir galvažudžių šaly- 
je! — tėškė jis. 

— Jums nederėtų šitaip kalbėti, pone svetimšali. 
Bent jau apie Kastiliją, kur, kaip visi žino, viešpatauja pui- 

Kristupas Kolumbas 


ki tvarka. Pas mus keliai saugomi ir keliauninkams niekas 
negresia. 

— Saugomi! Jeigu kas ir saugo, tai banditai. Kitų 
sargybinių Kastilijos keliuose mes neregėjome. 

Smuklininkas nuėjo, negeidaudamas tęsti Ispaniją že- 
minančio pokalbio, o varovas per užpakalines duris patrau- 
kė į ganyklą, norėdamas įsitikinti, kad jo mulai gyvi ir 
sveiki. 

Roka vėl pripylė puodelius. 

— Tikri nuodai. Tik troškulys... — Jis nespėjo baigti 
sakinio — akys iššoko iš orbitų. Ir staiga su tokia jėga tren- 
kė puoduką į stalą, kad tas sudužo. Pasipylęs vynas pama- 
žu kapnojo ant grindų. Roka keikdamasis pašoko ant kojų. 
Galinas atsigręžė. 

Į salę įėjo aukštas, prakaulus vyras, nerūpestingai 
apsirengęs, ir Galinas bemat atpažino čigonų vadeivą. 

— Tepadeda mums Dievas! — sušuko Galinas ir bloš- 
kėsi paskui Roką, kuris jau puolė banditą. 

Tačiau šis išsisuko iš Rokos rankų ir stipriu smūgiu 
nutrenkė jį kampan. 

— Girtuoklpalaikis! Bučiuokis su šėtonu! 

— Plėšikas! — rėkė Roka. 

Galinui padedant, jis vis dėlto sučiupo čigoną. 

— Dar pasigailėsi dėl to, ką šiandien padarei, — pa- 
grasino Galinas. — Mes pasirūpinsime, kad tavo purvinas 
kaklas atsidurtų kilpoje. 

Čigonas bandė ištrūkti iš jų rankų. 

— Tegu šėtonas sumaigo jūsų kaulus! Ei, šeimininke! 
Sudrausk šituos žudikus! 

Keldami dulkes, visi trys raičiojosi ant grindų, varty- 
dami stalus ir suolus. Smuklininkas šokinėjo lyg kepamas: 
— Ponai! Ponai! Vardan Dievo! Ką jūs darote? 

Tuo tarpu Roka užsiropštė ant čigono pilvo ir raitelio 
svorio prislėgtas šis liovėsi priešinęsis. 

— Tai vienas iš tų banditų, kurie mus apiplėšė. Pa- 
šauk sargybą, kol nepaspruko. Pašauk sargybą! 

— Ar jūs iš proto išsikraustėte! — suklykė smukli- 
ninkas. — Juk tai senjoras Ribera. Joks jis banditas! 

— Paleiskite mane, kretinai! — čigonas vėl ėmė spur- 
dėti. — Ei, čionai! Pagalbon! Pagalbon! 

Atsilapojo durys ir į smuklę įpuolė keturi algvasilai. 

— Kas atsitiko? Kas atsitiko? — sušuko jų vadas ir, 
nelaukęs atsakymo, bukuoju alebardos galu drožė venecijie- 
čiams per nugaras. — Stok! Stok! Jūs norėjote nužudyti šį 
žmogų? 

— Girti, trenkti svetimšaliai, — paleido gerklę či- 
gonas. — Nei iš šio, nei iš to puola žmones! 

Roka, vis dar stengdamasis išsisukti iš dviejų algva- 
silų, atplėšusių jį nuo čigono rankų, aiškino: „Mus apiplėšė 
kelyje, ir šis — vienas iš tų banditų!“ 

Čigonas atsisėdo, apsičiupinėjo tarsi norėdamas įsiti- 
kinti, kad ir kojos, ir rankos savo vietose, o ir šonkauliai 
sveiki. 

— Girtų tauškalai. Šiandien iš Kordobos nė kojos ne- 
buvau iškėlęs. Tai gali patvirtinti tuzinas liudininkų. Šitie 
niekšeliai norėjo mane nužudyti. O, sulaužė visus kaulus! 
O! O! — nors ir raukydamasis iš skausmo, čigonas vis dėlto 
gana lengvai pakilo nuo grindų. 

— Mes išsiaiškinsime, senjore Ribera, — pareiškė 
algvasilų vadas. — Jie stos prieš patį korechidorą. Judinki- 
tės, niekšeliai! — ir stumtelėjo venecijiečius prie durų. 

| — Prikąsk liežuvį, — patarė Roka, — kitaip gailėsies. 
Vesk mus pas korechidorą. Bet nepalik ir šito niekšo. 

— Nuo kada ėmei man įsakinėti? Tegu šėtonas tave 
išjodina! Atsakyk už savo veiksmus, senjore svetimšali, ir 
neversk kaltės kitiems. To tik ir trūko — užpulti taikius 
kastiliečius! Nagi, drožkit! 

— Tik idiotai... — Roka ūmai aiktelėjo, gavęs dar vie- 
ną alebardos smūgį. 

— Žygiuok, prakeiktas plepy! Pasikalbėsi su korechi- 
doru. 

Pašėlusiai įniršusius juos išvedė iš smuklės ir, konvo- 
jaus lydimus, nuvarė Kordobos gatvėmis į rinkos aikštę, kur 
buvo korechidorija ir kalėjimas. 

Netrukus venecijiečiai atsidūrė niūrioje patalpoje: že- 
mos lubos, maži, grotomis užraizgyti langeliai. Jų vardus 
įrašė į registracijos knygą — pažeidę kažkokį įstatymą, o 
tada uždarė kameroje, nedidesnėje už šuns būdą. 
teiksis pasikalbėti tik rytą — tuo metu kartu su don Luisu 
de Santancheliu buvo Kalje Atajude, Bansabato namelio 
antrajame aukšte. 

Atėje išvydo Koloną bekraustantį savo daiktus ir be- 
siruošiantį išvykti. 

Santanchelis geraširdiškai nusijuokė: 

— Koks nuovokus! Bet neskubėkite — į Vegą turite 
keliauti tik rytoj. Jeigu leisite, aš josiu drauge. 

Kolonas nebuvo nusiteikęs juokauti. 

— Vykstu į Prancūziją, don Luisai. 

— Kas vilioja? 

— Viltis, kad karalius Karlas nuspręs pats, be kokios 
nors komisijos. 

— Regiu, nepakankamai įvertinote mūsų mieląjį ko- 
rechidorą. Jis turi naujienų. Todėl ir atsivedžiau. 

— Esu jam dėkingas už pagalbą. Tik ar jis gali pa- 
dėti? 

— Tikriausiai daugiau jau nieko, — don Ksaveras pri- 
ėjo prie stalo ir padėjo ant jo du dokumentus. — Štai, sen- 
jore, tai, ką jūs, regis, buvote praradęs. 

Kolonui užtraukė kvapą. O po akimirkos jo pečiai iš- 
sitiesė, akys užsidegė pergalinga ugnimi. 

— Vadinasi, Kordoboje jūs iš tikrųjų mokate tverti 
stebuklus? 

Don Ksaveras nusijuokė: 

— Po truputį stengiamės. Mano algvasilai juokauti 
nemėgsta. Vagis — jūsų pažįstamas venecijietis Roka. 
Mums pasisekė iš jo atgauti laišką ir žemėlapį, nesukeliant 
Venecijos pasiuntinio nepasitenkinimo. O kaip tai padarė- 
me — neklauskite. Tegu tai lieka mūsų paslaptis. 


21 skyrius 
MARKIZĖ 


A ragono iždininkas, kaip reikalavo aukštos jo pareigos, 
jojo lydimas dvylikos gerai ginkluotų raitelių. Ant jų 
odinių antkrūtinių puikavosi Santanchelio herbas — sidab- 
rinis kryžius žydrame fone. Iš paskos mulai nešė palapines 
ir žygio reikmenis. 

Spiginant karštai birželio saulei mažoji kavalkada 
traukė į pietus, ir trečią dieną kirto Chenilio upę. Aplinkui 
plytėjo žalia lyguma, vėtros, pučiančios iš snieguotų Siera 
Nevados viršūnių, nešė ilgai lauktą vėsą. Netrukus raiteliai 
priartėjo prie aukštų tuopų, tarsi sargybiniai saugančių gal 
per kilometrą ištįsusią ispanų stovyklą — virš įvairiaspal- 
vių piramides primenančių šilko ir brezento palapinių ple- 
vėsavo vėliavos. O dar toliau, lengvo rūko gaubiami, kilo 
Granados bokštai ir minaretai — galingų įtvirtinimų apsup- 
ta, paskutinė maurų tvirtovė pusiasalyje. Akacijomis ir žy- 
dinčiomis alyvomis apaugęs kelias vinguriavo tarp vynuo- 
gynų ir alyvmedžių giraičių, avižų, kviečių laukais, kuriuo- 
se žydėjo begalė raudonų aguonų. 

Kolonas jojo kuo puikiausiai nusiteikęs. Ką ir sakyti, 
Juk turėjo kuo sugėdinti tuos, kurie visiems girdint apšau- 
kė jį apgaviku ir melagiu. 

Don Luisas manė, kad Kolonui karščiuotis nedera. 

— Leiskite pirma man su jais pasiaiškinti, — primyg- 
tinai reikalavo. — Aš jau pasirūpinsiu, kad jie prarytų savo 
žodžius. O jūs dar spėsite išsikalbėti. 

Dėl šito jiedu nesunkiai sutarė. Nuomonės nesutapo 
dėl kitko: kaip pasielgti su Beatriče? Santanchelis dar prieš 

išvykstant iš Kordobos įkalbinėjo Koloną nedelsiant pasi- 
matyti su mylimąja, ir reikalavo taip atkakliai, kad Kolo- 
nas net nustebo. Jis gi tvirtai laikėsi savo: nesusitiks su 
Beatriče, kol negalės jai pasakyti kažką tikra. O norėdamas 
apraminti Beatričę, nusiuntė laiškelį, pranešdamas, kad že- 
mėlapis ir laiškas surasti ir grąžinti teisėtam šeimininkui. 
Santanchelis pergalėjo pagundą papasakoti Kolonui viską, 
kas iš tikrųjų įvyko, nes pamatuotai nutarė, kad prisipažin- 
ti turi pati Beatričė.Atgailaudama ji galėjo tikėtis greito 
nuodėmių atleidimo. 

Prie didžiosios stovyklos jiedu prijojo saulei leidžian- 
tis. Begalinės vežimų eilės; arklių, mulų, asilų bandos; kal- 
vės, stalių dirbtuvės, kepyklos; akmentašiai, lynų meistrai, 
krepšių pynėjai, bastionų, tunelių, tiltų statytojai — trum- 
pai sakant, visi reikalingieji transportavimui ir artilerijos 
aptarnavimui — artilerija karalienė ypač rūpinosi. 

Netrukus jie jau jojo ilgomis gatvėmis, iš abiejų pu- 
sių apstatytomis kareivių palapinėmis. Kūjų smūgiai į prie- 
kalus, skardininkų medinių tvoklių bilsmas, arklių žvengi- 
mas liejosi su bardų ir. menestrelių dainomis, prekijų šūka- 
lionėmis — vesdamiesi mulus ir asilus, apkarstytus terbo- 
mis, prikimštomis visokiausių prekių, jie ėjo nuo vienos pa- 
lapinės prie kitos, vildamiesi ką nors parduoti. Trūko tik 
prostitučių pulkų, paprastai lydinčių kariuomenę. Jeigu jos 
ir pasirodydavo, tai, bizūno paragavusios, bemat dingdavo 
iš dorovingosios ir dievobaimingosios Izabelės stovyklos. 

Karaliaus ir karalienės palapinės buvo pastatytos di- 
delėje aikštėje, stovyklos viduryje. Čia pat puikavosi dva- 
riškių palapinės: purpurinė — Ispanijos kardinolo, atsive- 
dusio du tūkstančius kareivių, Medinos hercogo, Kadiso 
markizo ir kitų Ispanijos grandų, jų didenybių vasalų, atke- 
liavusių su savo būriais. Virš palapinių pleveno vėliavos su 
jų gyventojų herbais. 

Santanchelis ir Kolonas nusėdo nuo arklių prie mar- 
kizės Moijos palapinės. Markizė juos sutiko labai maloniai: 

— Esate tikras šaunuolis, don Luisai, paraginęs drau- 
ge keliauti ir mūsų bičiulį Kristupą. Jis tikriausiai nebūtų 
norėjęs mūsų aplankyti. 

Kolonas žemai nusilenkė: 

— Bučiuoju jūsų rankeles, madam. Juk žinote, kad 
aš pakliuvau į nemalonę. 

— Kaip tik tokiu metu jums turi padėti draugai. 

Kabrera markizei pritarė: 

— Tiesa, dabar mums sunku kaip nors pagelbėti. Bet 
esame jūsų pusėje ir įrodysime, kad neteikiame reikšmės 
jūsų įžeidėjų žodžiams. 

— Viešpats primins jiems piktus darbus, — pridūrė 
jo žmona. 

— Aš kaip tik ir atvykau čionai, norėdamas juos nu- 
vainikuoti, madam. 

Markizė papurtė galvą: 

— Dabar ne laikas. Aš bandžiau pasikalbėti su kara- 
liene, bet... 

— Jūs mane užstojote? 

— Nejaugi manote, kad imsiu ir nuo jūsų nusigręšiu? 
Arba sutriksiu, išgirdusi apie nepagrįstus išpuolius? 

— Lieku amžinu skolininku, madam, — Kolonas vėl 
nusilenkė. 

— Aš puikiai jaučiu karalienės nuotaiką. Dabar ne- 
tinka lįsti jai į akis. Karalienė įsižeidusi. Mano esanti pa- 
žeminta karaliaus Ferdinando akyse. Juk karalius nuo pat 
pradžių buvo prieš jus nusistatęs. 

— Puiku! — Santanchelis pasitrynė rankas. — Nie- 
kas taip nenudžiugins jos didenybės, kaip Kolono reabilita- 
cija. 

Kabrera suraukė antakius: 

— Tai lengvabūdiška. Užsispyrimas kol kas gali su- 
kelti audringesnę reakciją. 

Santanchelis dar linksmiau nusišypsojo: 

— Ir vis dėlto mes rizikuosime. Nes šį kartą atvyko- 
me ne vien su žodiniais argumentais, bet ir su daiktiniais 
įrodymais. Įrodymais, kuriuos taip troško pamatyti didžiai 
mokslingi komisijos nariai. Mes turime ir žemėlapį, ir laiš- 
ką, o taip pat žinome vagių plėšikų vardus. 

— Velniai rautų! — džiugiai nusikeikė markizė ir tvo- 
jo kumščiais į stalą. 

— Dabar jus visiškai išteisins, — nusišypsojo mar- 
kizė. 

— Bent jau apginsiu savo garbę, — atsakė Kolonas. 

— Ne tik. Jūs laimėsite! 

— Vargu. Labai jau daug prieš mane nusistačiusių. 
Jeigu ir pateikčiau žemėlapį komisijai, vargu, ar jos nariai 
tuo pasitenkintų. 

Tai išgirdusi, markizė susimąstė. Bemat ėmė megzti 
veiklos planą, kurį tą patį vakarą įvykdė. 

— Regis, aš žinau, ką daryti. Pasikliaukite manimi. 
Ir jūs suprasite, kokia diplomatė yra toji Beatričė de Boba- 
dilja. 

Vakarieniaudami skanavo ungurį ir upėtakį, sugautą 
Chenilijoje, paukštukus, pakliuvusius į tinklus Vegos miš- 
kuose, valgį užgerdami baltu alikantės vynu, atšaldytu kal- 
nų sniege. Už stalo be perstojo skambėjo juokas. Kolonas 
matė — markizas ir markizė nuoširdžiai džiaugiasi jo su- 
grįžimu iš nebūties. 

Po vakarienės pažas, virš galvos iškėlęs ryškiai de- 
gantį deglą, nuvedė juos į paviljoną, virš kurio kabėjo vėlia- 
va su dviejų karalysčių herbais. 

Karalius su Avilos vyskupu žaidė šachmatais, o kara- 
lienei, sėdinčiai prie nedidelio stalelio, raportavo kapitonas 
Ramiresas, — jis vadovavo artilerijai, todėl armijoje Rami- 

resą pravardžiavo El Artiljero. Karalienė ypač susidomėjo 
naujomis bombardomis, galinčiomis sustiprinti armijos ug- 
nies galią. Žinoma, čia pat, apsirėdęs juodais rūbais, sukio- 
josi ir Fonseka, kaip derėjo dvasininkui — be ginklo. 

Kai pažas kilstelėjo sunkų uždangalą ir paviljonan 
įleido markizę Moiją, Ramiresas jau rengėsi išeiti. Arti- 
miausia karalienės draugė turėjo teisę ateiti bet kuriuo die- 
nos ar nakties laiku. | 

Jos didenybė pakėlė akis nuo būtiniausių ginklų są- 
rašo, kurį paliko El Artilero ir nusišypsojo. Markizė, vilkin- 
ti mėlyną aksomo suknelę su gilia iškirpte, drąsiai atiden- 
giančia kaklą, minkštu rytietišku kilimu be garso priėjo prie 
stalelio ir atsisėdo į karalienės parodytą krėslą. 

— Taip vėlai niekada neateidavai, Beatriče. 

— Šiandien neištvėriau. Turiu naujienų jūsų dideny- 
bei. Apie Koloną. 

Jų didenybių markizė nebūtų labiau nustebinusi net 
numetusi ant grindų kandeliabrą. Karalius, išgirdęs tuos 
žodžius, staiga atsigręžė: 

— Tikiuosi, atėjote pasakyti, kad vargšelis jau išvyko 
iš Ispanijos? 

— Ką jūs, sire, aš ne iš tų, kurios skuba pranešti 
blogą žinią. 

— Blogą? Tekdavo girdėti ir blogesnių. Bet jūs, ma- 
tau, vis dar esate prielanki tam ilgšiui perėjūnui? 

Vyskupas pastūmė figūrą: 

— Šachas, sire. 

— Aš labiau vertinu jo protą, nei ūgį, jūsų dideny- 
be, — atsakė markizė. 

— O man atrodo, geriausia, ką jis turi, — tai kojos, — 
nesusivaldė Ferdinandas. — Štai jomis dabar ir derėtų pa- 
sinaudoti, — ir vėl palinko prie lentos. 

Karalienė atsiduso: 

— Gaila, Kolonas neišlaikė komisijos, taip pat ir don 
Chuano egzamino. 

— Džiaugiuosi, kad čia yra ir don Chuanas, — nusi- 
šypsojo markizė. 

Foneska nusilenkė, bet jo apvaliame veide nesušvito 
nė menkiausia šypsenėlė. 

— Aš viliuosi, — toliau kalbėjo markizė, — kad mano 
naujiena paskatins jį pakeisti savo nuomonę apie senjorą 
Koloną. 

— Apgailestauju, senjora, mano nuomonė turi tvirtą 
pamatą. 

— Tvirtą? O man atrodo, tie pamatai pastatyti ant 
smėlio, don Chuanai. 

Karalius skubėdamas perkėlė figūrą į kitą langelį ir 
vėl pažvelgė į viešnią. 

— Ką girdžiu? Jūs ir vėl ginate tą melagį. 

— Tik nuo jo teisėjų klaidų, sire. 

— Tiesiog stebiuosi, iš kur tokia beprotiška aistra? 

— Ši aistra — Ispanijos klestėjimui ir šlovei, ir jūsų 
didenybių garbei. 

Karalienė paplekšnojo jos ranką ir vėl atsiduso: 

— Niekas neabejoja tavo kilniais ketinimais, Beatri- 
če. Bet klausimas jau išnagrinėtas. 

— Ir sprendimas paskelbtas, — pridūrė Ferdinan- 
das. — Byla baigta. 

— Šachas, sire, — įsiterpė vyskupas. — Ko gero, dar 
vienas ėjimas, ir matas. 

— Iš tikrųjų? — karalius sužiuro į lentą. — Velniop 
tą Koloną! Per jį partiją pralošiau. 

Markizė neatitraukė nuo jo akių. 

— Aš galiu įrodyti jūsų didenybei, kad per Koloną 
galite pralošti daugiau nei šachmatų partiją. 

— Sutinku su jumis, prisiekiu šventuoju Jagu. Ko- 
lonas ir taip jau atėmė iš manęs laiko ir sugadino nervus. 

— Todėl nedidinkime tų nuostolių, — pareiškė kara- 


lienė. 

— Ar mano meilė jums, senjore, pateisins mano ne- 
paklusnumą? 

Ferdinandas sunkiai atsistojo ir niūriai pažvelgė į 
markizę: 


— Apsaugok Dieve! Beatriče, nejaugi nesuprantate, 
kad žodžiais nieko nepakeisite? | 

— Aš kalbu apie įrodymus. Kitaip nedrįsčiau jūsų 
trukdyti. 

— Kokius įrodymus? — paklausė karalienė. 

— Apie įrodymus, bylojančius, kad su Kolonu pasi- 
elgta neteisingai. 

Ferdinandas nusijuokė: 

— Esate užsispyrusi labiau už vorą! 

— Tada leiskite man baigti numegzti savo voratin- 
klį, — ir šypsodamasi pažvelgė į karalienę. 

— Ak, jau tos sirenos! — atsiduso karalius, o karalie- 
nė paklausė: 

— Tai ką norėjai mums pasakyti, Beatriče? 

Markizės ilgai prašyti nebereikėjo: 

— Kaip gerai, kad mūsų pokalbyje dalyvauja Avilos 
vyskupas, kuris buvo komisijos pirmininkas, ir don Chua- 
nas de Fonseka, daręs nemažą įtaką priimant sprendimą. 

Atsistojus karaliui, atsistojo ir Talavera ir tylėdamas 
varpė Beatričę šaltu žvilgsniu. Don Chuanas dar kartą nu- 
silenkė markizei: 

— Nepervertinkite mano nuopelnų, senjora. Aš tik 
padėjau nuo to žmogaus nuplėšti kaukę. 

— Arba priskirti jam tokių savybių, kurių jis nė ne- 
sapnavo. 

— Ne, ne, senjore! Jis pats išsikasė sau duobę. 

— Štai apie tai mes dabar ir pasikalbėsime. Ar leisi- 
te man viską iškloti, senjora? 

Karalienę gerokai stebino markizės atkaklumas. 

— Taip, mes jūsų pasiklausysime, — ji atsišliejo į kė- 
dės atkaltę. — Neabejoju, don Chuanas ras žodžių jums at- 
sakyti. 

Arčiau priėjo ir karalius su Avilos vyskupu. Jo veide 
žaidė šypsena. 

— Pasiklausysime ir mes. Moters ir dvasininko rite- 
riška dvikova! Tai įeis į istoriją. 

Markizė žiūrėjo į apvalų geltoną don Chuano de Fon- 
sekos veidą. 

— Jūs įtikinote save ir kitus, kad senjoras Kolonas 
meluoja, teigdamas turįs didžiojo Toskanelio žemėlapį? Ar 
tiesą sakau? 

— Jums atrodo, kad aš įtikinau save, markize? — jis 
išdidžiai šypsojosi. — Atleiskite, bet tuo mus įtikino pats 
Kolonas. 

— Prisipažino esąs melagis, ar ne? 

— Įtikino mus savo elgesiu, — paprieštaravo Fonse- 
ka. — Beje, tipišku, būdingu daugeliui šarlatanų. Iš pra- 
džių visi jie teigia, kad juos remią garsenybės, šitaip steng- 
damiesi patraukti dėmesį ir iškelti savo asmenį. Taip, tiesą 
sakant, elgėsi ir Kolonas, bet suklupo, o kai mes, vykdyda- 
mi savo pareigą, pareikalavome įrodymų, jis apsimetė, gir- 
di, apvogę. Tipiškas žingsnis. | 

— Tipiškas? O kuo remdamasis teigiate, kad tai buvo 
tik gudrus Kolono triukas? 

Ferdinandas nusijuokė į akis: 

— Taip, norom nenorom pamatai, kad ginčytis su mo- 
terimis — tas pats, kas nešti vandenį kiauru krepšiu. 

Izabelė šyptelėjo: 

— Gal don Chuanas ir nerado kito daikto. Ką gi, pa- 
klausykime, ką jis pasakys. 

Fonseka puolė į mūšį: 

— Mano įsitikinimą diktuoja gyvenimo patirtis. Kaip 

gali žmogus, savo rankose turįs nepaneigiamus, jo išvadas 
patvirtinančius dokumentus, apie juos net neužsiminė, kol 
primygtinai nepareikalavome. 

— Tai teisybė, — aiškiai nenoriai sutiko markizė. 

— Ačiū Dievui! — pajuokdamas sušuko karalius. — 
Jos akys atsivėrė. 

— Ne visai, jūsų didenybe. Kai ko aš nesuprantu. 
Jeigu Kolono išvados vienam kitam atrodo nepakankamai 
įtikinamos, tai kodėl tos pačios išvados, padarytos kito žmo- 
gaus, jau nebekelia nė menkiausių abejonių? Žinoma, aš 
esu kvaila moteris, bet, nors užmuškit, nematau čia skir- 
tumo. 

Atsakė Talavera: 

— Skirtumas tas, kas išvadas padaro — nemokša jū- 
reivis ar geriausias šių laikų matematikas. 

— Ar jūs patenkinta atsakymu, markize? — paklau- 
sė karalius. 

— Žinoma, sire. Dieve, kokia aš tamsuolė! — ir, 
stengdamasi susitvardyti, nusijuokė. — Bet, ponai, — da- 
bar ji jau žiūrėjo ne į Talaverą, bet į Fonseką, — tą skirtu- 
mą jūs pervertinate. Juk neimsite apsimetinėti, kad būtu- 
mėte palaikę Koloną užuot atstūmę, jeigu tik jis būtų patei- 
kęs tuos nelemtuosius žemėlapį ir laišką. 

— Mes nė kiek neapsimetinėjame, senjora, — rūsčiai 
paprieštaravo Talavera. 

— Ką jūs sakote? — markizės antakiai pašoko ant 
kaktos. Jos veidas išrodė nustebęs. — Ar galite prisiekti, 
mano pone, kad Kolonas susilauktų jūsų paramos, jeigu jo 
rankose būtų Toskanelio pasirašyti dokumentai? 

— Užtikrinu jus, kad taip būtų, senjora, — tvirtai at- 
sakė Avilos vyskupas. 

— Be abejo, senjora, — pridūrė Fonseka. 

Netikėdama jų žodžiais, markizė tik nusikvatojo, ir 
tas markizės juokas juos sudirgino. 

— Lengva kalbėti apie tai, ko negalima įrodyti. Tik- 
riausiai jūs esate tokie sukalbami tik todėl, kad Kolonas 
negalėjo jums pateikti dokumentų. 

— Senjora! — pasipiktinęs sušuko vyskupas. 

— Klausykite, senjora, — jam pritarė Fonseka. — La- 
bai klystate. Ir esate mums nemielaširdinga. Atleiskite už 
šiurkštumą. 

— Ko jau ko, šiurkštumo aš nepastebėjau, — nusijuo- 
kė karalius. 

Karalienė tylėjo. Ji jau seniai suprato, kad markizė 
žaidžia kažkokį žaidimą. 

— Nemielaširdinga! Oi, don Chuanai! Bet aš, ko ge- 
ro, sutiksiu su jumis ir atsiprašysiu, jeigu štai tuoj pat, 
nedelsiant, patarsite jų didenybėms paremti Koloną, jeigu 
jis paklos prieš jus Toskanelio žemėlapį. Ar galite šitaip 
pasielgti? 

Fonseka sučiaupė lūpas: 

— Rodos, aš jau tai sakiau. 

— O jūs, mano pone vyskupe? 

Talavera gūžtelėjo pečiais: 

— Visa tai tuščios kalbos, senjora. Bet norėdamas 
suteikti jums malonumą, atsakau: tokiu atveju aš nedvejo- 
damas palaikyčiau Kolono pusę. 

Markizės lūpose dabar jau sušvito pergalinga šypse- 
na. Ji atsigręžė į karalienę: 

— Jūsų didenybė girdėjo, ką pasakė garbieji tėvai. Aš 
surišau jų rankas ir kojas. 

Fonseka sunerimo: 

— Mus surišote, senjora? 

— Apnarpliojau voratinkliu, kaip ir ketinau padaryti. 
Gal neatkreipėte dėmesio į mano perspėjimą? 

Karalienė sukrutėjo kėdėje: 

— Jau užminėte mums nemažai mįslių, Beatriče. Pa- 
galiau paaiškinkite, apie ką iš tiesų mes čia kalbame? 

— Jūsų didenybe, aš tik norėjau, kad šitie ponai at- 
sikratytų išankstinio nusistatymo. Kolonas toli gražu ne ap- 
gavikas. Jam jau grąžino pavogtuosius žemėlapį ir laišką. 
Kolonas čia, stovykloje, ir pasirengęs padėti dokumentus 
prieš jus. 

Ao žvakių liepsnos apšviestas, Kristupas Kolo- 
nas stovėjo prieš jų didenybes. 

Karalienė Izabelė nusprendė — negalima delsti ir tei- 
sybė turi triumfuoti. Be to, ji norėjo dar kartą įsitikinti, 
kad iš karto, skirtingai nei komisija, deramai įvertinusi Ko- 
lono pasiūlymą. 

Santanchelis ir Kabrera atėjo drauge su Kolonu. Mar- 
kizė Moija, tapusi svarbiausia Kolono globėja, stovėjo tarp 
jų ir stalelio, prie kurio sėdėjo karalienė. Karalius, Talave- 
ra ir Fonseka susispietė už jos nugaros. Toskanelio doku- 
mentai ir Kolono žemėlapis gulėjo ant stalo priešais jos di- 
denybę. 

Karalienei leidus, Santanchelis papasakojo apie savo 
dalyvavimą gelbstint dokumentus. 

— Vagys, — kalbėjo jis, — du Venecijos respublikos 
agentai. Vienas iš jų kurį laiką buvo jūsų didenybės rūmuo- 
se, apsimetęs mesiro Močenigo, Venecijos respublikos pa- 
siuntinio, tarnautoju. Juos sučiupo dešimt mylių už Kordo- 
bos, pakeliui į Malagą. Siekiant išvengti nemalonumų su 
Venecija, korechidoras viską sutvarkė taip, lyg juos būtų 
užpuolę paprasčiausi banditai. 

Karalius nebeiškentė: 

— Kažkokia nesąmonė! Argi tie dokumentai gali do- 
minti Veneciją? 

— Ar tai nesąmonė, ar ne, nežinau, bet aš dėstau 
faktus ir korechidoras gali patvirtinti mano žodžius. 

— Jums leidus, jūsų didenybe, pasakysiu štai ką: 

Venecijos interesai man labiau nei aiškūs, ir dabar net imu 
suprasti, kodėl Portugalijoje susilaukiau tokio pasipriešini- 
mo. Venecijos turtai ir galybė tveriama iš prekybos su In- 
dija. Venecija kontroliuoja visą Europos prekybą su Rytais. 
Tereikia mums pasiekti Indiją vakariniu keliu, ir Venecijos 
monopolija subyrės. 

Ferdinandas susimąstė. 

— Ko gero, tuose žodžiuose yra tiesos, — nenorom 
burbtelėjo. 

Karalienė pakėlė akis nuo žemėlapio, kurį atidžiai 
tyrinėjo: 

— Apgailestauju, senjore, jog su jumis taip neteisin- 
gai pasielgė, ir labai džiaugiuosi, kad įrodėte savo nekal- 
tumą. 

Tačiau Fonseka neketino prisipažinti esąs nugalėtas: 

— Galimas daiktas, aš buvau pernelyg atsargus, jūsų 
didenybe, bet nedera pamiršti, kad Toskanelis jau miręs, ir 
mums gali pakišti padirbinį. 

Markizė garsiai nusikvatojo, ir kraujas mušė Fonse- 
kai į veidą, juodos akys suliepsnojo įniršiu. Bet karalienė 
nebeleido jam ištarti nė žodžio. 

— Ir ant žemėlapio, ir ant laiško parašai bei ant- 
spaudai vienodi, — oficialiai tarė ji. 

— Galima suklastoti ir vienus, ir kitus, — atšovė Fon- 
seka. 

— Iš tikrųjų, — sutiko Ferdinandas, — tai reikia tu- 
rėti galvoje. 

Karalienė pažvelgė Fonsekai į akis: 

— Vadinasi, jūs manote, kad čia padirbiniai? Kalbė- 
kite, jūsų malonybe, nesivaržykite. Klausimas svarbus. 

Jausdamas karaliaus pritarimą, Fonseka bemat at- 
sakė: 

— Jeigu jūsų didenybė pageidauja. Man atrodo, kad 
iškilus kritiškai situacijai, žmogus gali neatsispirti pagun- 

dai, tuo labiau, kad senjorui Kolonui nubraižyti tokį žemė- 
lapį ( apie jo sugebėjimus galime spręsti iš kito žemėlapio) 
visai nesunku. 

Kolonas nusijuokė, ir karalienė liko nepatenkinta. 

— Kas taip jus prajuokino, senjore? 

— Kaip subtiliai don Chuanas maskuoja savo užuo- 
minas! Kodėl nepasakote viską tiesiai? Apkaltinkit mane 
šitų dokumentų klastojimu, siekiant vieno tikslo — kad pri- 
tartumėte pasiūlymui! 

— O jeigu aš tiesiai apie tai pasakyčiau, ar galėtumė- 
te man nurodyti, kur klystu! 

— Šito nedaryčiau. O ir nereikia. Jūs pats turite su- 
prasti: jeigu šie dokumentai būtų suklastoti, o aš — klasto- 
tės autorius, jie būtų atsiradę prieš gerbiamosios komisijos 
narius vos tik man peržengus posėdžių salės slenkstį. No- 
rėčiau išgirsti jūsų atsakymą į kitą klausimą: kokiu tikslu 
Venecijos respublika pasiuntė savo agentus išvogti mano 
klastotės prieš komisijos posėdį? 

Ferdinandas garsiai nusijuokė. Nusišypsojo net Tala- 
vera. 

Fonseka prikando lūpą. Nusilenkęs jų didenybėms, 
tarė: 

— Stropiai tarnaudamas jūsų didenybėms, aš kartais 
ir suklystu. 

— Ne tik jūs, — pridūrė Kolonas. 

— Senjore, šiandien turite būti kilniaširdiškesnis, — 
švelniai papriekaištavo karalienė. — Paimkite savo žemė- 
lapius. Ir eikite. Rytoj mes jūsų čia vėl lauksime. 

— Bučiuoju jūsų didenybės kojas, — ir Kolonas išėjo, 
gana patenkintas audiencijos rezultatais. 

Didesnį įspūdį karalienei padarė ne Toskanelio žemė- 
lapio atgavimas, bet venecijiečių bandymas jį pavogti ir Ko- 
lono paaiškinimas. Dabar ji jau nė kiek neabejojo pasielgusi 
protingai, iš karto pritardama ekspedicijai į Indiją. 

— Tai bent gudrūs tie venecijiečiai, — tarė ji karaliui 
Ferdinandui, kai jie liko dviese. — Iš karto suprato, kad, 
paremdama Koloną, Ispanija praturtės jų sąskaita. 

— O argi mums negana Granados turtų? 

Izabelė palingavo galva: 

— Švenčiausia valdovų pareiga — nepasitenkinti tuo, 
kas pasiekta, kai yra galimybė išplėsti valstybės, kurią val- 
dyti jiems paskyrė Dievas, valdas. 

— Tai tiesa. Bet nepainiokime svajonių su realybe. 
Žemės, kurias tariamai galima atrasti plaukiant į Vakarus, 
kolei kas tik svajonė. 

— Ne taip seniai svajonė atrodė ir Granados užkaria- 
vimas. O dabar tas metas jau čia pat. 

— Taip, Granada prieš mūsų akis. Puikiai žinome — 
ji egzistuoja. Bet senjoro Kolono žemių pamatyti negalime. 

— Yra kitos akys — sielos akys. Jomis Kolonas mato 
Indiją taip aiškiai, kaip mes — Granadą. 

— Apie tai aš ir kalbu. Ar verta mums rizikuoti žmo- 
nių gyvybėmis ir turtu, krauju ir auksu, norint įrodyti, kad 
jo matymas — ne mitas? 

— Kas nerizikuoja, tas nelaimi. 

— Bet ar turime rizikuoti? Karas ištuštino iždą ir 
kovos dar gali tęstis daug mėnesių. Brangus kiekvienas ma- 
ravedis. 

Atvirai šnekant, paskutinė frazė ir lėmė sprendimą, 
kurį Kolonas išgirdo kitą dieną, atėjęs į karališkąjį paviljo- 
ną. Artimiausiu laiku išsipildyti jo svajonėms ir vėl nebuvo 
lemta. Bet išgirdo tvirtą pažadą — Ispanijos valdovai jo pu- 
sėje. 

— Mes visapusiškai išnagrinėjome jūsų pasiūlymą ir 
nutarėme jus paremti, — pranešė karalienė. — Bet sureng- 
ti ekspediciją galima tik po Granados užkariavimo. Tik ta- 
da mes turėsime lėšų. O kolei kas don Alonsui de Kintanil- 

jai paliepsiu kiekvieną ketvirtį išmokėti jums pašalpą, kad 
galėtumėte gyventi be rūpesčių. 

Iš susitikimo su karaliene Kolonas laukė daugiau, bet 
ir tokia baigtis jo nenuvylė. 

— Galų gale, ar verta nervintis dėl kelių savaičių, 
kai praeityje — ilgi laukimo metai, — pamatuotai tarė San- 
tanchelis. 

Jiedu sėdėjo šilkinėje Santanchelio palapinėje. Papie- 
tavę nesiskubino kilti nuo stalo. Iždininkas vieną po kitos 
ėmė iš vazos vyšneles ir metė į burną. 

Kolonas atsiduso. 

— Mane vis dar laiko jaunu, o neišsipildžiusių vilčių 
metai jau pasidabravo galvą, — jis palinko į priekį, norėda- 
mas parodyti žilus plaukus, suspindusius rusvose garbano- 
se. 

— Nelaukite iš manęs užuojautos, — nusišypsojo 
Santanchelis. — Aš jau seniai pražilau tarnaudamas kara- 
liams. 

— Tarnyba, draskanti širdį. Granada! — nusijuokė 
Kolonas. — Tik miestas. O vardan jo atidedamas Naujojo 
Pasaulio užkariavimas! 

— Nurimkite. Laukti teks nebeilgai. Karas baigsis 
dar šiemet. Valdovai žino, ką sako. 

— Karo pabaigos aš lauksiu Kordoboje su Beatriče. 
Ji padės man būti kantriam. 

Santanchelis pritardamas linktelėjo: 

— Gerai nusprendėte, Kristupai, važiuokit. Ji laukia. 
Ir... — truputį patylėjęs, dar pridūrė: — Būkite jai geras. 

Kolonas nustebęs išplėtė akis: 

— Dėl šito galite neabejoti. 


M, 
INS 
23 skyrius 
KANČIŲ TAURĖ 


Wo naktį iškentę akmeniniame maiše, rytą venicijie- 
čiai stojo prieš Kordobos korechidorą. 

Jie stypsojo krauju pasruvusiomis akimis — įniršę, 
neišsimiegoję, blakių ir blusų sukandžioti. Griausmingą Ro- 
kos kalbą, kurią vargšelis repetavo kone pusę nakties, don 
Ksaveras piktu šūktelėjimu nutraukė vos pradėjus antrą 
sakinį. 

— Jūs čia ne tam, kad kurtintumėte mane savo riks- 
mu. Kalbėsite tik tada, kai ko paklausiu. Dabar esate Kas- 
tilijoje, o Kastilijoje mes stropiai laikomės nustatytos tvar- 
kos, — ir kreipėsi į notarą: — Perskaitykite skundą. 

Įsižeidę venicijiečiai pastatė ausis — skunde buvo ra- 
šoma apie jų elgesį smuklėje, įžeidinėjimus. Korechidoras 
paklausė, ar jie neigią pateiktus kaltinimus. 

Roka šokosi pasinaudoti pakliuvusia proga ir tęsti sa- 
vo kalbą: 

— Mes nieko neneigiam. Bet, jūsų malonybe... 

Jo malonybė nutildė venecijietį rankos mostu. 

— Jie neneigia. Užrašykite tai, — paliepė notarui. — 
Štai ir viskas, kas mane domino. 

— Bet, senjore... 

— Tai viskas, kas mane domina! — sugriaudė kore- 
chidoras. Roka jau nebebandė praverti burnos, o don Ksa- 
veras tęsė: — Jus teis alkaldas. Išveskite juos. 

— Bent jau leiskite išsiųsti laišką, — įterpė žodelį 
Galinas. 

— Draudžiu ką nors rašinėti, kol alkaldas neišnagri- 
nės bylos, — pareiškė korechidoras. 

— O kada tai bus? 

— Kai jis manys esant tikslinga paskirti teismo datą. 
Eikite su Dievu, — venecijiečius išvedė. 

Teismas įvyko tik po savaitės. Vagišiai stojo prieš al- 
kaldą purvini, alkani, apdriskę. Todėl gana keistai nuskam- 
bėjo Rokos žodžiai, girdi, jis esąs Venecijos respublikos pa- 
siuntinybės tarnautojas. O jau jo reikalavimas tučtuoj pa- 
kviesti Venecijos pasiuntinį tiesiog nustebino. 

— Juk jūs turite suprasti, — griežtai pareiškė alkal- 
das, — kad pasiuntinybės darbuotojo privilegijos ir imuni- 
tetas netaikomas tiems, kas plėšikauja ir luošina Ispanijos 
karaliaus ir karalienės valdinius. 

Roka atsakė, kad jie nė neketino ką nors apiplėšti, 
atvirkščiai, juos pačius apiplėšė tas vyriškis, kurio užpuo- 
limu jie kaltinami. Alkaldas bemat pareiškė, kad jie apsi- 
rikę, bet malonėjo leisti išsiųsti laišką. O kai atvyko pa- 
siuntinybės sekretorius, juos išleido į laisvę, paėmę raštiš- 
ką pasižadėjimą sumokėti baudą ir kompensaciją senjorui 
Riberai. Po to alkaldas maloniai sutiko išklausyti pasako- 
jimą apie apiplėšimo smulkmenas ir pažadėjo tą klausimą 
aptarti su korechidoru. 

Netrukus paaiškėjo, kad kančių taurę jie nebuvo iki 
dugno išgėrę. Paskutinius lašus į ją įpylė Venecijos pasiun- 
tinys, pas kurį juos nuvedė paleidus į laisvę. 

Federikas Močenigas, stambus, impozantiškas vyras, 
raukydamas patricijaus nosį — Trejeto tarybos agentų skur- 
liai buvo persisunkę ekstrementų dvoku — klausėsi jų liūd- 
no pasakojimo. 

— Elgėtės kvailai, ir tai nieku gyvu netinka tokios 
garbingos įstaigos tarnautojams, — iš pasiuntinio balso aiš- 
kiai buvo galima jausti — jis nekenčia ne tik agentų, bet ir 
pačios Trejeto tarybos. 

Galino veidas liko abejingas. O Roka pasipiktino: 

— Aš negaliu sutikti, jūsų šviesybe, kad mes elgėmės 

neprotingai. Operacija jau ėjo į sėkmingą pabaigą. Bet nie- 
kas nėra apdraustas nuo plėšikų užpuolimo, ir vargu ar ga- 
lima mums priekaištauti už tai, kad pakliuvome į jų ran- 
kas. Šito aš niekam nelinkėčiau. 

— Tuščiai ginčijatės, — atsakė pasiuntinys. — Jūsų 
vietoje aš būčiau ėmęsis būtiniausių saugumo priemonių, 
kad plėšikai neįstengtų pagrobti to, ką laimėjome per di- 
džiausią vargą. Bet ne mano reikalas jus mokyti, — jo švie- 
sybė pakėlė prie nosies apelsinų sultyse suvilgytą nosinę. — 
Dabar tikriausiai turiu duoti jums pinigų kelionei namo. 

— Kol kas dar ne, jūsų šviesybe, — paprieštaravo Ga- 
linas. — Mūsų misija nebaigta. Galbūt dar sugebėsime su- 
sigrąžinti, ką praradome. Ir dabar turite mums padėti: rei- 
kia pasistengti, kad plėšikai būtų nubausti ir grąžintų mū- 
sų turtą. 

— Bent jau žemėlapį, — įsiterpė Roka. 

Mesiras Močenigas susiraukė: 

— Regiu, pasišovėte mane mokyti? O patys smegenų 
neturite? Pasikrapštykite makaules. Aš turiu pareikšti 1eš- 
kinį Kordobos alkaldui? O kokias pretenzijas galiu pareikš- 
ti? Kad iš jūsų atėmė žemėlapį ir laišką, kuriuos patys bu- 
vote pavogę? Kokia, jūsų manymu, bus alkaldo reakcija? 
Štai jūs, mesire Roka, esate paskirtas dirbti mano pasiun- 
tinybėje. Ar norite, kad alkaldas man primintų, ką turi ir 
ko neturi veikti diplomatas? Norite, kad Venecijos respub- 
likos pasiuntiniui įkrėstų košės kaip kokiam išdykėliui ber- 
niukui? — Močenigo veidas jau buvo nebe paniekinančiai 
pajuokiantis, bet rūstus. — Jūs grįšite į Veneciją valstybės 
sąskaita, ir kuo greičiau paliksite Ispaniją, tuo bus geriau. 

Regėdamas tokią nepagarbą Trejeto tarybai, Roka be 
galo įniršo. 

— Vadinasi, mums teks pranešti valstybės inkvizito- 
riams, kas jūs sutrukdėte įvykdyti užduotį? 

— O, matau, esate akiplėša! Jeigu kalbėsime apie jū- 

sų užduotį, tai ji, regis, įvykdyta ir be jūsų. Kiek žinau, tuo 
momentu, kai žemėlapis buvo labiausiai reikalingas, Kolo- 
nas jo neturėjo, ir jo norams nebuvo pritarta. Vadinasi, byla 
baigta. O aš negaliu leisti, kad jūs dar labiau kompromituo- 
tumėte dožą ir jo valdomą Venecijos respubliką. Pinigų ke- 
lionei jums duos. Tai viskas, ką šiandien galiu pasakyti. 

Iš pasiuntinybės jie išėjo sugėdinti, susierzinę ir pa- 
traukė į savo senąjį numerį „Fonda del Lione“. Nusiplovę 
purvą ir persirengę, sėdo prie stalo, norėdami aptarti susi- 
klosčiusią situaciją. 

Nesėkmė jų nesuvienijo, atvirkščiai, dabar iš pasku- 
tiniųjų kaltę mėgino suversti vienas antram. Galinas jau 
atvirai koneveikė Roką, nes kaip tik per jį Kordoboje už- 
gaišo. 

— Velniai rautų tą mesirą Močenigą, — bambėjo Ro- 
ka. — Mulkis ir liks mulkiu. Veikiausiai nė kąsnio duonos 
savo rankomis gyvenime neuždirbo. Lengva jam teisti tuos, 
kurie rizikuoja galva, tarnaudami valstybei. 

— Man atrodo, kad mudviem jau nebeilgai liko dirbti 
valstybės tarnyboje. 

— Ką čia tauški? Argi mes kalti, kad užpuolė plė- 
šikai? 

— Jeigu kas nepasiseka, visuomet apkaltina tokius, 
kaip mes. Tam ir laiko. Ir niekam nė motais, kad tik atsi- 
tiktinumas mums pakišo koją. 

— Tu štai kaltini atsitiktinumą, o aš esu kitos nuo- 
monės. Viskas buvo iš anksto sumanyta. Įrodymų su kau- 
pu. Aš jau sakiau... Jie juk nepjaustė tavosios kamzolės pa- 
mušalo. Kaip tik manojoje rado, ko ieškojo. Ir kai tik žemė- 
lapis bei laiškas atsidūrė jo rankose, tas niekšas Ribera 
paliepė saviškiui liautis tave murkdžius. 

Galinas vis dar abejojo: 

— Regis, viskas taip ir buvo, negaliu ginčytis. Net 
jeigu Kolonas būtų suuodęs, jog mes pavogėme žemėlapį, nė 

už ką nebūtų samdęsis čigonus, o tikriausiai būtų pasisten- 
ges, kad mus areštuotų. 

— Sakykim, tu teisus. O aš esu įsitikinęs — tie niek- 
šeliai žinojo, ko ieškoti, ir duodu nukirsti ranką — Beatričė 
mus išdavė. 

— Ar todėl, kad įkištų brolį į kilpą? Cha! Kaip ji ga- 
lėjo išduoti, pati nieko dora nežinodama? 

Rokos skruostas ėmė trūkčioti. 

— Galinai, aš kartais stebiuosi, kaip tau, turinčiam 
vištos smegenis, pasisekė taip toli pasistūmėti tarnyboje? 
Tai viena mūsų gyvenimo paslapčių. Mergina juk nepamir- 
šo tau pasakiusi, kur paslėptas žemėlapis. O netrukus že- 
mėlapis dingo. Nejaugi ji nesuprato, kas pavogė? 

— Jeigu taip, vadinasi, čigonus užsiundė mergina. 
Samprotauji gana logiškai. 

Roka smarkiausiai tvojo kumščiais į stalą: 

— Prisiekiu Dievu, taip yra! Tai vienintelis paaiški- 
nimas. Nelieka nė mažiausių abejonių. Taigi metas imtis 
darbo. 

Galinui tarsi akys atsivėrė. 

— Taip, ko gero, viskas taip ir buvo, kaip sakai. Ir 
kaip čia anksčiau apie tai nepagalvojau? — jis atsistojo. — 
O ką dabar galime padaryti? 

— Aplankyti Beatričę ir viską sužinoti iš pirmų lūpų. 
Galimas daiktas, žemėlapis dar jos rankose. Šiaip ar taip, 
šitą paukštytę reikia prigriebti. 

Beatričę užtiko kambaryje pas Zagartę. Ji siuvinėjo. 
Iki vaidinimo dar buvo kelios valandos. Karalių dvarui iš- 
vykus iš Kordobos, žiūrovų gerokai sumažėjo. 

Beatričė dainavo kažkokią dainą, bet vos tik atsivėrė 
durys, žodžiai įstrigo gerklėje. 

— Tesaugo tave Dievas, Beatriče, — peržengdamas 
slenkstį, maloniai pasveikino Roka. Jam iš paskos kamba- 
rin įslinko Galinas. 

— Tesaugo jus Dievas, — atsakė mergina. — Maniau, 
išvykote? 

— Neatsisveikinę su tavimi? — meilikaudamas pa- 
klausė Roka. — Kaip galėjai šitaip pamanyti? 

— Nejaugi tau galvon atėjo tokia mintis? — kitais 
žodžiais to paties paklausė Galinas. — Juk nebaigėme dar- 
bo. 

Beatričė išrodė rami, bet jos širdis daužėsi — jautė iš 

— Ko tyli? — tesė Galinas ir priėjo arčiau. — Jeigu 
jau nusprendei, kad mes išvykome, vadinasi, pamanei, kad 
laimėjome tai, ko čia buvome atsiųsti? Ar ne? 

— Žinoma. 

— Tu išdavei mus Kolonui, — Galinas ne klausė, bet 
teigė. 

Beatričė pašoko: 

— Ko atėjote? Kodėl su manimi kalbate tokiu tonu? 

— Atsakyk man, — gyslota Galino ranka mygtelėjo 
jos petį taip, kad Beatričė nejučiom atsisėdo ant kanapos. — 
Nejuokauk su mumis, panele. Žinoma, jei nori mums tal- 
kinti. O jeigu ne, atsimokės tavo brolis. Bet jeigu išdavei, 
tai nesibaigs geruoju. 

— Ko iš manęs norite? Aš ir taip jau daug pagel- 
bėjau. | 

— Iš pradžių pagelbėjai, o štai vėliau stipriai paken- 
kei. Pakenkei taip, kad viską reikia pradėti iš pradžių. Kur 
Kolonas? 

— Nežinau. 

— Nemeluok mums, kekše! Kur Kolonas? 

— Sakau — nežinau. Nemačiau jo visa savaitė. Išei- 
kite! Palikite mane! Neturiu ką pasakyti. 

Galinas palinko dar arčiau: 

— Gali būti taip, kad tu jau niekam nebegalėsi nieko 
pasakyti. 

Ji išsigandusi žiūrėjo į Galiną, o Roka tuo tarpu drib- 

telėjo šalia ant kanapos. Davęs Galinui ženklą patylėti, pats 
ėmė marmėti: 

— Paklausyk, ką pasakysiu, Beatriče. Mes su tavimi 
žaidžiame dorą žaidimą. Nejaugi laikai mus prastesniais už 
tą niekšą, kuris vis tiek tave apgaus ir pames? Nejaugi taip 
įsimylėjai ir nebesuvoki, kad jam šokėja — viso labo tik 
žaislelis laisvą valandą? Paklausyk, mano vaikeli, visa Kor- 
doba žino, kad žavioji markizė Moija — jo meilužė. Nejaugi 
vardan tokio žmogaus tu pasirengusi paaukoti savo brolį? 

— Kam man tai sakote? 

Galinas tylėdamas stebėjo, kaip Roka dirba savo 
darbą. 

— Mes norime tau padėti. Bet tu privalai padėti ir 
mums. Net dabar dar ne viskas prarasta. Daug ką galima 
pataisyti. Prieš dešimtį dienų bekeliaujant į Malagą plėši- 
kai atėmė iš mūsų žemėlapį. Neaiškinsiu tau, kad tai ne 
įprastas apiplėšimas. Ir štai ko mums dabar reikia... 

— Roka, mes ne vieni! — jį pertraukė gergždantis Ga- 
lino balsas. 

Roka ir Beatričė instinktyviai pažvelgė į duris. Už 
slenksčio stovėjo Kolonas. 

Jis uždarė duris ir žengė vidun — išblyškęs lyg dro- 
bulė, sustingusia šypsena lūpose, degančiomis pilkomis 
akimis. 

— Prašom tęsti, mesire Roka. Pasakykite damai, ką 
ji turi daryti. 

Roka ir Beatričė atsistojo. Iš netikėtumo negalėdami 
ištarti nė žodžio, visi trys nenuleido akių nuo Kolono. 

— Ką? Daugiau neturite ką pasakyti? Na, na! Tik- 
riausiai jau pakankamai prišnekėjote. Daugiau negu reikia, 
kad pravalytumėte smegenis geraširdžiui aklam kvailiui, 
kurį vadina Kristupu Kolonu. Dabar, kai viską žinau, telie- 
ka žavėtis jūsų didvyriškumu. Bailiai jau seniai būtų išdū- 
mę iš Kordobos kartu su savo prievilu. 


219 


— O Dieve! — aiktelėjo Beatričė ir prispaudė rankas 
prie krūtinės. 

Roka kyštelėjo ranką už nugaros. 

— Skaitykitės su žodžiais, mano pone. 

— Jeigu pageidaujate. Noriu tik įspėti: jeigu rytoj iki 
vakaro visi trys neišsinešdinsite iš Kordobos, aš parūpinsiu 
jums vietą cypėje. 

— Tikriausiai juokaujate, — sugergždė Galinas. 

— Jūs geriau žinote, ar tai juokas, ar ne. Vagis sodi- 
na kalėjiman. O aš galiu įrodyti, kad jūs mane apvogėte. 

Roka vos vos šyptelėjo. 

— Malonu patirti, jog viskas taip, kaip maniau. 

— Tikiuosi, kad būdamas įžvalgus, dabar suprasite, 
kad mano įspėjimas — ne tušti žodžiai. Tik dėl šitos moters 
aš duodu jums galimybę išvykti. 

Kolonas apsigręžė jau ketindamas išeiti. Beatričė, 
jausdama savo kaltę, neištarė nė žodžio ir jo nesulaikė.Ji 
nežinojo, ar Kolonas atėjo, iš Santanchelio sužinojęs apie 
jos išdavystę, ar viską suprato, užtikęs pas ją venicijie- 
čius.Bet tai neturėjo jokios reikšmės — ji pasijuto padėtyje 
be išeities. 

— Mes dėkojame už įspėjimą. Sakyčiau, labai laiku 
įspėjote, — Rokos rankoje sužvilgo durklas. 

Kolonas veikiau pajuto nei išvydo prie jo puolantį Ro- 
ką. Ir atsigręžęs spėjo nutverti ranką su durklu. 

Stipriam, tvirtai suręstam venecijiečiui per savo am- 
želį ne kartą teko pakliūti į keblią padėtį. Bet ir Kolonas, 
ne vienerius metus plaukiojęs jūromis, buvo užsigrūdinęs, 
ne iš bailiųjų, stiprus ir greitos reakcijos. Jis suktelėjo ve- 
necijiečio ranką, kyštelėjo koją ir stipriai stumtelėjo. Roka, 
cypdamas iš skausmo, žnegtelėjo ant grindų. 

O Koloną jau puolė Galinas. Būdamas šalta- 
kraujiškesnis, jis suprato, kad Roka paskubėjo, bet dabar 
kitos išeities irgi neturėjo — jo rankose taip pat sužvilgėjo 


220 


durklas. Kolonas, neilgai mąstęs, čiupo už grifo Beatričės 
gitarą, kuri stovėjo atremta į stalą, ir iš visų jėgų tvojo 
venecijiečiui per makaulę. Šis susvirduliavo. Kolonas tren- 
kė dar kartą. Ir gitara liko kyboti ant kaklo kaip jaučio 
jungas. Galinas nusvirduliavo atatupstas. Iš daugybės įbrė- 
žimų sruvo kraujas. Jis nesėkmingai stengėsi išsivaduoti iš 
tos nepageidaujamos apykaklės. 

Roka, iš skausmo valandėlę netekęs sąmonės, jau at- 
sigavo. Perėmęs į kairę ranką durklą, pamažu kėlėsi, ta- 
čiau Kolono kojos spyris vėl jį paguldė. 

Tuo tarpu atsilapojo durys — nebeapsikentęs triukš- 
mo, atbėgo Zagartė. Už jo nugaros stovėjo du darbininkai ir 
Beatričės tarnaitė. Zagartės antakiai pašoko ant kaktos: 

— Dieve šventas, kas čia dedasi? 

— Šitie žmogžudžiai užpuolė mane su durklais. Pa- 
kvieskite sargybą. 

Bemat išdygo ir trečias tarnas ir, išgirdęs Kolono pa- 
liepimą, tuoj nudūmė algvasilų. Tuo metu Galinas atsikratė 
gitaros likučių ir, nekreipdamas dėmesio į veidu srūvantį 
kraują, taikėsi išsmukti pro duris. Jam iš paskos raišavo 
Roka. O Beatričė nei gyva, nei mirusi susigūžusi sėdėjo ant 
kanapos. 

Zagartė piktai aprėkė Galiną. Nieko panašaus jo už- 
eigoje dar nėra buvę! O Galinas reikalavo, kad išleistų. 

— Jūs išeisite su algvasilais. Tegu aš skradžiai pra- 
smengu, jei dar kas išdrįs mano užeigoje elgtis kaip kokiam 
bordelyje. Užpulti žmogų su durklais! Korechidoras jus pa- 
mokys. 

Zagartė su tarnais užspietęs laikė venecijiečius, kol 
atpuolė algvasilai. Reikia pasakyti, jie atidūmė gana grei- 
tai. Ir išsivedė ne tik venecijiečius, bet ir Koloną. Algvasilų 
vadas pareiškė — korechidoras išsiaiškins ir nutars, kas už- 
puolė, o kas gynėsi. 


24 skyrius 
IŠSISKYRIMAS 


T įvykis Beatričę labai sukrėtė. Jos tarnaitė su Za- 
garte stengėsi kaip išmanydami ją raminti, bet tuščiai. 

— Tie pasiutę šunys sudaužė jūsų gitarą, — liūdnai 
dūsavo Zagartė. 

— Gitara niekis, Zagarte, — Beatričė numojo ran- 
ka. — Daugiau aš nebedainuosiu. Ir kitos gitaros man ne- 
reikės. 

— Kaip tai nereikės? — sumiksėjo Zagartė. — Ką čia 
kalbate? 

Beatričė sunkiai pakilo nuo kanapos. 

— Viskas baigta, Zagarte. Daugiau nebedainuosiu — 
nei čia, nei kur kitur. 

— Nag, liaukitės, liaukitės. Aš suprantu — tie kalės 
vaikai jus išgąsdino. Šiandien leidžiu pailsėti, o rytoj... 

Ji papurtė galvą. 

— Rytojaus nebus, — Beatričė palietė morisko ran- 
ką. — Pasigailėk manęs, Žagarte. Daugiau šitaip gyventi 
negaliu. 

Moriskas tėviškai ją apglėbė. Raukšlelės rusvame vei- 
de dar labiau pagilėjo. 
| — Viskas praeis, praeis. Tokia graži mergina kaip jūs 
neturi taip lengvai pasiduoti panikai. 

— Tai ne panika. Aš sugniuždyta. Sudaužyta kaip 
šita gitara. 

— Ak, kaip jus nuskriaudė tie niekšai! Tegu šunys 
iškasa jų kapus! 

— O kalti ne jie! Gyvenimas. Aš pati. Atsiskaityk su 

manimi, Žagarte, už darbą ir leisk išvykti. Naudos iš manęs 
nebebus. 

Zagartė dar ilgai maldavo pasilikti. Ar Beatričė netu- 
rinti širdies? Ar jai per mažai mokąs? Jis pasirengęs mokė- 
ti dar daugiau. Koks be jos liks spektaklis! 

© — Vėl pasikviesit tą berniuką, kurį pakeičiau. 

— Kas į jį bežiūrės po jūsų? 

— Man buvai labai geras, Zagarte, ir nenoriu tavęs 
skriausti. Bet privalau išvykti. 

— Kur gi vyksite, mano vaikeli? 

— Kuo toliau nuo Kordobos. Nuo gyvenimo, kurį gy- 
venau. O kaip jau bus, taip. 

Ir Zagartė suprato, kad Beatričė savo nusistatymo 
jau nepakeis. Tą vakarą užeigos lankytojai scenoje jos ne- 
išvydo. O kitą rytą Beatričė patinusiomis nuo ašarų akimis 
atsisveikino su morisku, apžergė mulą ir, tarnaitės bei va- 
rovo lydima, pro Almodovaro vartus išjojo iš Kordobos — 
keliu, vedančiu į rytus, į Seviliją. 

Maždaug tuo pačiu laiku korechidoras, sėdįs po nu- 
kryžiuotoju, kabančiu ant baltos sienos, niūriai žvelgė į Ro- 
ką ir Galiną. 

Naktį jie vėl praleido Kordobos kalėjime. Prieš tai 
chirurgas sutvarkė išsuktą Rokos ranką. 

Kolonas, korechidoro supažindintas su bylos aplinky- 
bėmis, dalyvavo ne tik kaip nukentėjusysis, bet ir kaip kal- 
tintojas. 

Don Ksaverui leidus, jis, liudininku pasitelkęs don 
Luisą de Santanchelį, pareiškė, kad tie du vyrai prieš ke- 
letą dienų jo bute įvykdė vagystę. O vakar, kai jis tai išrėžė 
] akis, jie išsitraukę durklus, puolė jį ir privertę gintis. Jam 
tekę panaudoti jėgą, nes grėsęs pavojus gyvybei. 

Don Ksaveras atsikrenkštė. 

— Pagal mūsų turimas žinias, pirmoji kaltinimo da- 
lis — šventa tiesa. Nėra pagrindo abejoti ir dėl kitko, — jis 

niūriai pažvelgė į venecijiečius. — Įsikišus Venecijos res- 
publikos pasiuntiniui ir turint omenyje, kad jūsų kaltės įro- 
dymai nebuvo pernelyg akivaizdūs, aną kartą su jumis pa- 
sielgėme gana humaniškai. Deja, nepaklausėte proto balso 
ir tęsiate nusikalstamą veiklą. Kaip ir pirmiau, jūsų veiks- 
mus įvertins ir sprendimą priims alkaldas. Ką jis nuspręs, 
aš nežinau. Bet turint omenyje, kad esate stiprūs vyrai ir 
sveikata nesiskundžiate, galite tikėtis nepakliūsią į budelio 
rankas, o į Kastilijos laivyno galeras. 

Šito venecijiečiai nesitikėjo. Galinas tuoj pat pareiš- 
kė: negalima pasmerkti žmogaus, neleidžiant jam pasiaiš- 
kinti. Roka, remdamasis diplomato statusu, vėl pareikalavo 
leisti išsiųsti laišką mesirui Močenigui. 

Don Ksaveras atrėžė: 

— Savo norus išklosite alkaldui. Jis tikrai jus išklau- 
sys. Kastilijoje žmonių teisės nevaržomos. Bet jūsų nusikal- 
timai tokie akivaizdūs, kad vargu ar žodžiai gali palengvin- 
ti bausmę, kurios nusipelnėte. 

O dėl kreipimosi į Venecijos respublikos pasiuntinį... 
Alkaldas tikriausiai man pritars, kad visomis įmanomomis 
priemonėmis būtina vengti tarptautinių santykių kompli- 
kacijos. Eikite su Dievu. 

Kai venecijiečius išvedė, don Ksaveras tarė Kolonui: 

— Dabar jau jie jūsų nebelies. Algvasilai man prane- 
šė, kad kambaryje drauge su jais buvusi moteris, Zagartės 
šokėja. Sakykite, senjore, ar tai tiesa? 

Kolono širdis ėmė smarkiau daužytis. Bet atsakė ra- 
miu balsu: 

— Tai grynas atsitiktinumas. Ji su byla neturi nieko 
bendra. 

Tik tokią mielaširdystę jis galėjo parodyti moteriai, 
kuri jo nepasigailėjo nė per nago juodymą. Ir nieko dau- 
giau. Koloną traukė prie jos ir tuo pačiu nebenorėjo jos ma- 
tyti. Sutiko ją nelaimės valandą ir už paguodą, kurią jam 

suteikė, atidavė jai viską, ką turėjo, iki paskutinio siūlo. Ji 
tapo jam brangesnė už visas kitas žmogiškas būtybes, ne- 
išskiriant nė mylimo sūnaus, palikto La Rabide. Jo siela 
Beatričėje rado giminingą sielą. Draugystė suteikė jam jė- 
gų, įkvėpė žygiams. Prie jos kojų jis troško sudėti savo per- 
galių vaisius. Ir štai pasirodė, kad tos kojos iki kelių įklim- 
pusios į apgaulę ir niekšybę. Jis meldėsi apgailėtinai apga- 
vikei, priešininkų pasamdytai tik tam, kad jį apkvailintų ir 
apgautų. Beatričė pavogė ne tik žemėlapį. Atėmė iš jo pas- 
kutinę iliuziją, tikėjimą žmogiška meile ir žmonių padoru- 
mu. Ką gi, tegu ji keliauja savo keliais, šita apgailėtina 
paleistuvė. Susilauks atpildo ir be jo rankos. Viešpats Die- 
vas ir likimas jai atsilygins. 

Kolonui teliko tik viena — atrasti naujas žemes. Čia 
jo pašaukimas. Ir tikriausiai gerai, kad jis išvyks į jūros 
kelionę nukirtęs visus saitus, siejančius su krantu, — lais- 
vas kaip paukštis, Dievo ginklas, skirtas tarnauti žmonijai. 

Šitaip jis stengėsi nuramdyti sielvartą, kurio kupina 
buvo širdis, apmalšinti begalinį skausmą. Kas miela diene- 
lė bastėsi po Kordobą. Ne kartą kilo baisiausia pagunda 
užsukti pas Zagartę, kur — jis bent jau taip manė — vis 
dar tebedainavo ir tebešoko Beatričė. Norėdamas atsispirti 
šiai pagundai, patraukdavo į mečetę ir, ištiesęs rankas į 
Marijos statulą, melsdavosi, prašydamas išvaduoti iš nelai- 
mingos meilės. 

Taip kankinosi savaitę, o tada, sužinojęs, kad don 
Alonsas de Kintanilja vyksta į Vegą, įsiprašė joti kartu. 

Juos pasitiko dūmų debesis, kilęs virš žalios lygu- 
mos,gausmas karalienės bombardų, apiberiančių saracėnus 
akmenų ir geležies lietumi. 

Jau tirštėjant sutemoms jiedu prijojo Santanchelio 
palapinę, ir mielas iždininko sutikimas sušildė suledėjusią 
Kolono širdį. 

— (Gerai padarėte sugrįžę. Pats laikas didenybėms 
priminti apie save. Bet kas gi atsitiko? 

Santanchelis apglėbė Koloną per pečius, atgręžė į 
šviesą, norėdamas išvysti jo veidą. 

— Ar sergate? 

— Ne kūnu, o dvasia, — atsakė Kolonas ir papasako- 
jo apie užgulusias nelaimes. 

Santanchelis pasibaisėjo: 

— Nejaugi ji bandė teisintis? 

— Teisintis? — Kolonas nusijuokė. — Aš užklupau 
juos bekuriančius savo klastingus planus, išgirdau pernelyg 
daug. 

— Pernelyg daug! Gal ir daug, bet ne viską. Idiotas! 
Ar jums nešovė į galvą paklausti savęs, kokiu būdu mums 
pasisekė taip greitai grąžinti pavogtuosius žemėlapį ir laiš- 
ką? Ar jums neatėjo į galvą, kad kažkas mums pasakė, kur 
jų ieškoti? — Kolonas sutrikęs žiūrėjo į iždininką. — Tai 
Beatričė. Beatričė Enrikes. Kas dar galėjo mums padėti? 
Netyčiomis ji davė Galinui suprasti, kad žemėlapis slepia- 
mas jūsų bute. Bet vos išgirdusi, kad žemėlapį pavogė, at- 
ėjo pas mane ir viską papasakojo. 

— Pas jus? — Koloną išdavė balsas — jis vis dar ne- 
galėjo atsitokėti. — Pas jus? Bet kodėl pas jus? Kodėl ne 
pas mane? 

— Tai ilga istorija, ir nelaiminga... 

— Tačiau kai išgirdau apie ką jie šneka, nebeliko jo- 
kių abejonių — Beatričė išvien su jais, su tais niekšais, ir 
jie ją pasamdė, norėdami įvilioti mane į spąstus bei apiplėš- 
ti. Šito paneigti neįmanoma. 

— Niekas ir neneigia, — nesiginčijo Santanchelis. — 
Bet kokia kaina! Vargšelė, ji juk ne užkietėjusi avantiūris- 
tė. Ją prispyrė, žaisdami jos meile broliui, kurį sučiupo Ve- 
necijos inkvizicija. Žinoma, jos brolis niekam tikęs žmogus, 
bet Beatričė negalėjo palikti jo nelaimėje. O paskui įsimy- 

lėjo jus. Ir įrodė savo meilės galią. Įrodė darbais, vardan 
jūsų paaukojusi brolį. Juk ji man pasakė, kas tie vagys. Toji 
moteris, kurią jūs dabar koneveikiate, toji moteris, kuriai 
jūs dėl savo išdidumo neleidote pasakyti nei vieno pasitei- 
sinamo žodžio. Ir jos širdis dabar kraujuoja. 

Kolonas sunkiai sudribo ant kėdės. 

— Aš tikriausiai išprotėsiu. Jeigu viskas buvo taip, 
kaip kalbate, tai kodėl ji man ... 

— O ar klausėte? Ne, jums buvo gana to, ką nugir- 
dote. 

— Noriu pasakyti — tada, kai kreipėsi į jus... kodėl 
ne į mane? 

— Nejaugi nesuprantate, kaip baisu jai buvo prisipa- 
žinti? Ar reikia stebėtis, kad iš pradžių ji troško išpirkti 
savo kaltę? — Santanchelis atsiduso: — Tikriausiai turėjau 
jums viską papasakoti dar prieš išvykstant į Kordobą. Juk 
Beatričė manęs prašė... Bet... — jis gūžtelėjo pečiais. — Pa- 
maniau, bus geriau, jeigu patys išsiaiškinsite. Pamaniau, 
atlikusi išpažintį jums, greičiau susilauks nuodėmių atlei- 
dimo. 

Kolonas rankomis apglėbė galvą. 

— Nuodėmių atleidimo! Dabar, kai viską žinau, nuo- 
dėmių atleidimo turiu prašyti aš, o ne ji. 

— Su Dievo malone šito sulauksite, — don Luisas pri- 
ėjo prie Kolono ir uždėjo ant peties ranką: — Negaiškite, 
grįžkite į Kordobą ir padarykite galą jos sielvartui. Susitai- 
kykite su ja. 

Ir po penkių dienų Kolonas vėl atsirado Kordoboje. Iš 
Zagartės sužinojo — Beatričė išvykusi. 

— Išvyko? Kur? 

Į šį klausimą moriskas atsakyti negalėjo. Susidėjusi 
Savo kuklią mantą ir išjojusi kitą rytą po peštynių su vene- 
Cijiečiais. Su tarnaite ir pasamdytu mulų varovu. Galbūt 
tas žinąs, į kokią pasvietę Beatričė patraukusi. 

Mulų varovas, kurį Kolonas surado tvarte prie Gale- 
gų vartų, pasakė nujodinęs Beatričę į vienuolyną ne per 
toliausiai nuo Palma del Rio, kur Chenilis įtekąs į Gvadal- 
kivyrą. 

Ten Kolonas ir patraukė kitą rytą, ir trisdešimties 
mylių kelią iš Kordobos iki Palmos nujojo per keturias va- 
landas. Vienuolynas — žemas baltas pastatas, apjuostas 
aukšta siena — stovėjo ant uolos prie pat upės. Vartus ati- 
dariusi bedantė senutė įtartinai jį nužvelgė. Kolonas pasa- 
kė, ko ieškąs. Senė išpyškino: Beatričė Enrikes vienuolyne 
išbuvusi dvi dienas ir išjojusi. Kur ar kokiu keliu, vartinin- 
kė nežinanti. Patarė paklausinėti Palmoje. 

Per dvi valandas Kolonas apėjo visus miesto mulų 
varovus ir visas smukles. Nieko gero nesužinojo. Permiego- 
jẹs viešbutyje, tesė paieškas keliuose, einančiuose į pietus 
ir vakarus. Loras del Rio, Tosine, Kadachose, smuklėse, įsi- 
taisiusiose kelių sankryžose, klausinėjo apie Beatričę, api- 
būdindamas ją ir jos tarnaitę. Bet niekas tokių moterų ir 
akyse nebuvo regėjęs. Beatričė dingo be pėdsakų. Kolonas 
nusivylęs grįžo į Kordobą ir kreipėsi pagalbos į korechido- 
rą. 

Don Ksaveras iš paskutiniųjų stengėsi padėti žmo- 
gui, kurį globojo galingasis Aragono iždininkas. Algvasilai 
apjojo visą apygardą. Tuščiai... O Kolonas laukė. Bėgo die- 
nos, savaitės ir kuo toliau, tuo mažiau jis beturėjo vilties 
surasti Beatričę. Liko tik kaltinti save už tai, kad beatodai- 
riškai ją pasmerkė. 


25 skyrius 
SĄLYGOS 


T? vasarą Vegos karo stovykloje kilo gaisras ir ji su- 
pleškėjo. Rūpindamasis, kad užėjus prastam orui ar- 
mija turėtų kur pasislėpti, karalius Ferdinandas įsakė vie- 
toj brezentinių palapinių pastatyti plytų ir akmenų name- 
lius. Iškilo visas miestas. Jį pavadino Santa Fė. Miestelis 
buvo kryžiaus formos, ir tai maurams tarsi bylojo, jog Ispa- 
nija čia įsikūrė visiems laikams. O Naujujų metų išvakarė- 
se apgulties išvarginta Granada prisipažino pralaimėjusi. 
Emiras Boabdilis pro miesto vartus išjojo pasiduoti nugalė- 
tojams. Jį pasitiko iš Santa Fė išėjęs kardinolas su ispanų 
būriu. 

Per krikšto šventę Komareso bokšte spindėjusį pus- 
mėnulį pakeitė sidabrinis Romoje pašventintas kryžius. Ša- 
lia jo auksu sutviskėjo karališkosios vėliavos. 

Pergalingai baigę daugelį metų užsitęsusį karą, galu- 
tinai sutriuškinę maurus, Kastilijos karalienė ir Aragono 
karalius išdidžiai įjojo į paskutinę saracėnų tvirtovę Ispani- 
Jos žemėje. O už Granados sausio saulėje ryškiai spindėjo 
sniegu apklotos kalnų viršūnės. 

Kolonas, nuliūdęs ir rūstus, pėdino pačiame šventi- 
nės procesijos gale. Jis užsisklendė savyje, šio pasaulio ga- 
lingieji jo nebedomino. Niekas nebesuteikė džiaugsmo, į vis- 
ką žvelgė abejingai. Taip pat ir į procesijas, kuriose daly- 
vaudavo. Daugybė vėliavų, trimitininkų, išsipuošusių rite- 
rių... Mažos karalystės nukariavimas... Rado, ką švęsti! Ar- 
gi galima lyginti Granadą su tuo, ką siūlo jis, Kolonas? Ir 
tuo pačiu jis negalėjo nepripažinti, kad apgulties pabaiga 

jam labai daug reiškia: Ispanijos valdovai pažadėjo pinigų 
ir laivų po Granados žlugimo. 

Procesija pasuko į siaurą gražią gatvelę, kurią pagal 
arabų paprotį iš abiejų pusių spaudė belangės sienos, ir ne- 
trukus priėjo vartus, išpuoštus akmeniniais granatų me- 
džiais. Už jų prasidėjo kita gatvė, plati ir tiesi, vedanti į 
aikštę. Netrukus pro Teisingumo vartus įjojo į Alhambros 
tvirtovę. Niūrios ir rūsčios tvirtovės sienos buvo lyg kon- 
trastas viduje esančių rūmų subtiliam puošnumui ir gro- 
žiui. Viskas čia džiugino akį ir širdį. Mirtų rūmus supo to- 
kios plonos kolonos, kad sunku buvo suprasti, kaip jos gali 
išlaikyti akmenines, nuostabiais raižiniais išpuoštas arka- 
das. Kruopščiai apkarpyti krūmai supo baseiną, kaupino 
turmalino spalvos vandens. Salės, kolonos, mozaikos, pano, 
paauksuotos skliautuotos lubos, šilko kilimais dengtos mar- 
muro grindys, sienos, nukabinėtos Persijos ir Damasko go- 
belenais... 

Drauge su visais Kolonas įėjo į milžinišką Karaliaus 
salę, kurioje paskubomis buvo sumeistruotas altorius. Ispa- 
nijos kardinolas aukojo šventąsias mišias. Parpuolęs ant ke- 
lių, tarsi ištirpęs minioje, Kolonas klausė savęs: ar sulauks 
tokios dienos, kai „Te deum“ giedos jo garbei, sugrįžus iš 
tolimojo plaukiojimo? Štai jau netrukus turi išmušti jo va- 
janda. Jeigu karalius ir karalienė laikysis žodžio, nebeilgai 
teks laukti. 

Eidamas iš pamaldų pro didingas arkadas į Liūtų kie- 
mą, akis į akį susidūrė su dona Beatriče de Bobadilja ir jos 
vyru. 

— Kažkodėl esate labai jau liūdnas tokią šventišką 
dieną, — tarė markizė. 

— Tikriausiai ir jūs mano vietoje nelabai džiaugtu- 
mėtės. Laukimas sekina ir liūdina. 

— Jau nebeilgai teks kentėti. Juk karalienė davė žo- 

dį, o ji visuomet tesi pažadus. Vien todėl jūs turite džiaugtis 
Granados žlugimu. 

— Pažadai taip lengvai pamirštami... 

— Nejaugi netikite savo draugais? 

— Jų tiek mažai, o ir tiems, kurie liko, tikriausiai jau 
įgriso mano įkyrumas. 

— Šitaip įtarinėdamas mus įžeidžiate, — pareiškė 
Kabrera. 

— Tikriausiai jis tai supranta, — markizė pažvelgė į 
vyrą, nusišypsojo, o tada nusišypsojo ir Kolonui. — Galiu 
pažadėti — karalienė jus priims dar šią savaitę. 

Taip ir buvo. Kitą pirmadienį, praėjus penkioms die- 
noms po iškilmingųjų pamaldų, don Lopė Peraltė, karališ- 
kasis algvasilas, Kolonui pranešė, kad jo laukią rūmuose. 

Karalienė jį priėmė Kuarto Dorade, turtingai išda- 
bintoje salėje juodomis, auksu puoštomis lubomis — kažka- 
da ten buvo Granados valdovo mauro haremas. Audiencijoje 
dalyvavo tik trys karalienės damos, tarp jų ir markizė 
Moija. 

— Bučiuoju jūsų kojas, jūsų didenybe, — nusilenkė 
Kolonas. 

Karalienė maloningai ištiesė ranką ir Kolonas, pri- 
klaupęs ant kelio, ją pabučiavo. 

— Mes privertėme jus laukti, senjore Kolonai, kur 
kas ilgiau negu norėjote. Bet dabar, pasibaigus karui, aš 
galiu tesėti savo pažadą. Pasikviečiau jus tam, kad šitą pa- 
sakyčiau. 

Po tų karalienės žodžių Kolono nuotaika šiek tiek pa- 
sitaisė: 

— Jūsų didenybe, neišmanėliai mano projektą pava- 
dino svajone. Bet aš esu įsitikinęs, kad ekspedicija bus sėk- 
minga ir jūsų didenybei atneš garbę, kokios dar nepatyrė 
jokie valdovai. 

Tuo pačiu jis norėjo parodyti, kad Granada — smilte- 
lė palyginus su tuo kolosu, kurį norėjo padėti prie jos kojų. 

— Labai jau pasitikite savimi, — atsakė karalienė. — 
Bet galbūt niekas kitas ir nesiryžtų tokiam žygiui. 

— Aš pasitikiu savimi, nes žinau, ką kalbu. 

— Teišsipildo jūsų žodžiai dar didesnei Dievo garbei. 
Rytoj su mano patarėjais aptarkite visus kitus klausimus, 
ir galėsite pradėti įgyvendinti savo planus. 

Pirmą kartą po daugelio mėnesių Kolono širdis apri- 
mo: būsima ekspedicija atitraukė nuo kankinančių minčių 
apie Beatričę. Į don Luiso de Kintaniljos namus Santa Fė, 
kur dabar jis gyveno, Kolonas grįžo gana žvalus. 

Kitą dieną į Santa Fė iš Granados persikėlė ir kara- 
lių dvaras. Vakare Kolonas susitiko su karalienės patarė- 
jais. Jų buvo keturi: Kintanilja, Kastilijos iždininkas, Er- 
nandas de Talavera, dabar Granados arkivyskupas, don 
Chuanas de Fonseka ir admirolas don Matias de Resendė. 

Jie sėdėjo erdviame kambaryje, kurį apšvietė inde de- 
gančios žarijos. 

Posėdį pradėjo Talavera, vis dar atstovavęs abejojan- 
tį karalių Ferdinandą. Po to Resendė, patyręs jūrų keliau- 
tojas, pageidavo sužinoti, ko būtiniausiai reikia Kolonui sėk- 
mingai įgyvendinti savąjį sumanymą. 

Kolonas atsakė: jo manymu, flotiliją turi sudaryti ma- 
žiausiai keturi laivai, gerai aprūpinti ir su geromis koman- 
domis. Iš viso tai būtų ne mažiau kaip du šimtai penkias- 
dešimt žmonių. Talavera tuoj pat puolė ginčytis, pareikšda- 
mas, kad reikalavimai pernelyg dideli. Reikia priminti, kad 
Ferdinandas garsėjo šykštumu ir jo rūmininkai niekada ši- 
to nepamiršdavo. Resendė, arkivyskupo paprašytas, pasku- 
bom apmetė ekspedicijos kainą — maždaug keturiasdešimt- 
penkiasdešimt tūkstančių aukso florinų, ir ilgas arkivysku- 
po veidas dar labiau ištįso. 

— Jeigu nenumalšinsite savo apetito, senjore, vargu, 

ar mums pasiseks susitarti. Visas pasaulis žino — karas 
ištuštino iždą, jų didenybės atsiskaitinėja su tiekėjais. 

Kolonas žinojo ne tik tai. Su nauja jėga įsiplieskė ink- 
vizitorių ir žydų kova. Fanatikas Torkvemada plyšojo — at- 
sivertėliai žydai slapta meldžiasi savo dievui, ir reikalavo 
juos išvyti iš Ispanijos, teigdamas, kad tik tokiu būdu gali- 
ma išsaugoti šalyje ramybę. Jeigu žydus išvarytų, jų nuosa- 
vybė atitektų iždui. O stingant pinigų, Ispanijos valdovai 
galėjo neatsispirti pagundai ir paremti galingąjį inkvizito- 
rių. Puikiai jausdami situaciją, Abarbanelo ir Senioro vado- 
vaujami žydai, negailėję pastangų aprūpinant nugalėtojų ar- 
miją ir užgrobiant Granadą, nusipelnė jau bent karaliaus ir 
karalienės padėkos. Jie pasisiūlė įnešti į iždą dar trisde- 
šimt tūkstančių dukatų karo išlaidoms padengti. Tuo mo- 
mentu buvo išsaugota trapi santarvė. Torkvemada dar ne- 
sviedė savo kryžiaus į Ispanijos valdovus ir nepriekaištavo, 
kad jie pasirengę parduoti Kristų už trisdešimt tūkstančių 
sidabrinių, tuo tarpu kai Judas pardavęs už trisdešimt. Ir 
kai kurie maranai, kaip ir Santanchelis, užėmę aukštus pos- 
tus, tikėjosi, kad užjūrio imperijų turtai drauge su žydų pa- 
siūlytu auksu niekais pavers inkvizitorių norą iždą papildy- 
ti konfiskacijos pagalba. 

Kol kas iždas buvo tuščias. Arkivyskupas tai ir pri- 
minė. 

— Ko tada aš galiu tikėtis? — paklausė Kolonas. 

Talavera žvilgtelėjo į admirolą, norėdamas, kad šis 
atsakytų, bet prabilo Fonseka: 

— Nėra reikalo rizikuoti daugiau kaip vienu laivu. 

Kolonas pažvelgė į Resendę — laukė jo pagalbos. 

— Ne, ne, — Resendė papurtė galvą. — Pernelyg pa- 
vojinga. Mažiausiai reikia dviejų laivų, nors ir dviejų aiš- 
kiai nepakaktų. O štai trijų, aš manau, senjorui Kolonui 
visiškai gana. 

— Gerai, — sutiko Kolonas. — Jeigu tai bus geri, ir 
patikimi laivai. 

Talavera užsirašė į popieriaus lapą ir paklausė, kokį 
atlygį Kolonas pareikalausiąs už savo tarnybą. Kolonas at- 
sakė nė kiek nemąstydamas, kadangi viską buvo seniai ap- 
galvojęs: 

— Vieną dešimtadalį to, ką Ispanijai duos mano at- 
radimai. 

— Vieną dešimtąją! — arkivyskupas pasibaisėjo ir to 
neslėpė. — Vieną dešimtąją! 

— Nejaugi manote, kad jų didenybės bus tokios išlai- 
džios? — šyptelėjo Fonseka. 

— Argi tai išlaidavimas? Pavyzdžiui, aš su malonu- 
mu sutikčiau atiduoti jums dešimt maravedžių iš kiekvieno 
pelnyto šimto. 

— Pavyzdys niekam tikęs, — atšovė Talavera. — Šiuo 
atveju jų didenybės finansuoja jūsų ekspediciją. 

— Jie rizikuoja auksu, — pridūrė Fonseka, — ojūs — 
niekuo. 

— Išskyrus savo gyvybe, — šyptelėjo Kolonas. — Aš 
aukoju viską — jūrininko patirtį ir ryžtą, be ko neįmanoma 
įveikti pavojų, kurie gali mums iškilti leidžiantis į nežino- 
mybę, aukoju ir idėją, kurios realizuoti vyks ekspedicija. 
Mano įnašas kuklus, don Chuanai, užtat ir teprašau tik 
vienos dešimtosios. Jeigu iš manęs reikalausite skirti kaž- 
kiek lėšų ekspedicijos pasirengimui, tai tuo pačiu turi didė- 
ti ir mano pelno dalis. 

Pikta grimasa, iškreipusi Fonsekos veidą, paskatino 
įsiterpti ir Kintanilją: 

— Man atrodo, senjorai, kad mes galime sutikti su 
sąlyga — jei jų didenybės pritars mūsų sprendimui. 

— Būtent — tik su jų didenybių pritarimu, — pabrė- 
žė Fonseka. 

— Labai gerai, — linktelėjo Talavera. — Jeigu taip, 
tai, manau viskas aišku. 

— Viskas? — Kolono antakiai pašoko į viršų. — Vis- 
kas? — jis nužvelgė abejingus veidus. — Kaip gi taip, sen- 
jorai? Sakyčiau, jūs mane laikote lyg eiliniu samdiniu. Mes 
tik pradėjome derybas, mano pone arkivyskupe. 

— O ko jūs dar galite reikalauti? 

— Admirolo laipsnio ir kad turėčiau teisę juo vadin- 
tis visose žemėse, kurias atrasiu, taip pat, kad man būtų 
rodoma pagarba ir gaučiau privilegijas, kuriomis naudojasi 
Kastilijos karalystės admirolai. 

— Padėk mums, Dieve! — sušuko Fonseka, o don Re- 
sendė metė į Koloną smerkiantį žvilgsnį. 

Kolonas ramiai kalbėjo toliau: 

— Be to, vardą, pagarbą ir privilegijas kaip palikimą 
turi gauti ir mano ainiai. 

— O kuo čia dėti jūsų ainiai? — pasidomėjo Kinta- 
nilja. 

— Dabartiniai dvariškiai juk tituluojami vardais, ku- 
riuos pelnė jų tolimi protėviai. 

— Ir vėl aš esu priverstas pasakyti — palyginimas 
niekam tikęs, — Talavera papurtė galvą. 

— Žinoma, nevykęs, — Fonseka pritarė arkivyskupui. 

— Leiskite paaiškinti savo požiūrį. Mano atrastos že- 
mės ilgam, jeigu ne amžinai, liks Ispanijos valdomis, todėl 
aš noriu išsaugoti man priklausančią dalį. Bet kadangi esu 
mirtingas, ji turi atitekti mano palikuonims. 

Vargu ar jie galėjo prikibti prie Kolono samprotavimų 
logikos, bet trikdė pati mintis, kad svetimšalis, ir dar že- 
mos kilmės, reikalauja su ispanais lygių privilegijų. 

— Sutikti — reikštų sulyginti jus su garsiausiais Is- 
panijos grandais! — sušuko Fonseka 

— Nei vienas grandas neužsitarnavo Ispanijai tiek, 
kiek aš. 

— Dievo motina! Jūs samprotaujate taip, tarsi atra- 
dimai jau būtų realybė, o ne svajonė. 

— Kai taps realybe, aš dar kai ko pareikalausiu. 

— Dar? — Talavera susiraukė, Resendė nusijuokė. — 
Ko gi dar galite pareikalauti? 

— Vicekaraliaus titulo visose mano atrastose terito- 
rijose. 

Kurį laiką visi sėdėjo tarsi nebyliai. Pirmasis atsito- 
kėjo Fonseka: 

— Tikriausiai tik iš kuklumo nepareikalaujate Ispa- 
nijos karūnos. 

Arkivyskupas ištvėrė nekomentavęs. 

— Ar daugiau nieko nesiruošiate pareikalauti? — 
griežtai paklausė jis. 

— Lyg ir viską pasakiau. 

— Tikriausiai su laiku sugalvosite dar ką nors, — 
šyptelėjo Fonseka. 

Talavera sunkiai atsiduso: 

— Ačiū Dievui, mes viską jau išsiaiškinome. Kalbė- 
siu atvirai, senjore. Jūsų reikalavimai tokie dideli, kad aš 
neišdrįsiu persakyti jų didenybėms. Čia dalyvaujantys ma- 
no kolegos, atrodo, yra tokios pat nuomonės. Žinoma, spren- 
dimą priims jų didenybės. Bet aš neabejoju— išgirsite ne- 
igiamą atsakymą, jeigu nepamažinsite savo pretenzijų. 

Kolonas staiga atsistojo — grakštus, išnašus — pa- 
žvelgė į juos iš aukšto — išdidus lyg liuciferis: 

— Aš neatsisakysiu nė vieno savo reikalavimo. Jeigu 
taip pasielgčiau, vadinasi, sumenkinčiau numatomos eks- 
pedicijos didingumą. Jums leidus, ponai, išeinu, — atsai- 
niai nusilenkęs, išdrožė iš kambario. 

Prie stalo sėdėję žmonės nustebę tylėjo. 

— Štai kokie nepažabotos vaizduotės rezultatai! — 
sumurmėjo Talavera. 

— Akiplėša išsišokėlis, iš išdidumo išsipūtęs lyg mui- 
lo burbulas, — pridūrė Fonseka. 

— Būkime bent truputį mielaširdingesni, — Kinta- 
nilja pabandė sudrausminti dvasininkus. 

Talavera užkaito: 

— Mielaširdingesni, senjore? Mielaširdingumas ne- 
reiškia, kad nusižeminę turime pataikauti akiplėšai. Ir nė- 
ra čia ko mums dėtis geručiais, matant pasipūtėlį. Už tokį 
pasielgimą angelus išvarė į pragarą. 

— Nereikia stebėtis, kad jis aukštai vertina savo siū- 
lomą prekę, — įsiterpė Resendė. — Kiekvienas prekiauto- 
jas elgiasi lygiai taip, karštai teigdamas nė per nago juody- 
mą nenuleisiąs kainos. Jeigu jų didenybės atsisakys Koloną 
remti, jis pasidarys protingesnis. 

— Jeigu? — nustebęs perklausė Talavera. — Dėl to 
negali būti jokių abejonių! 

Praėjo visa savaitė, kol karalius ir karalienė, užimti 
Granados ir žydų rūpesčiais, rado laiko pasikalbėti su arki- 
vyskupu ir jo kolegomis. 

Kintanilja, be galo gerbęs Koloną, liko visiškai neut- 
ralus.Resendė laikėsi nuomonės, kad Kolono pasakyta kai- 
na gali būti derybų pagrindas. Bet Fonseka ir Talavera ryž- 
tingai reikalavo nesutikti. 

— Tokie jo reikalavimai, — Talavera tiesiog degė iš 
pykčio. — Jūsų didenybės aiškiai regi — Kolono akiplėšiš- 
kumui nėra ribų. 

Ferdinandas piktai nusijuokė: 

— Gudri lapė, aš tą iš karto supratau. Jis neturi ko 
prarasti, todėl ir reikalauja be saiko. 

O karalienė jam nepritarė. 

— Jis gali prarasti gyvybę, — nevalingai pakartojo 
Kolono žodžius. — Išvykęs nežinomybėn, kas žino, ar be- 
sugrįš. 

— Vadinasi, pritariame jo avantiūrai, nors mums 
brangus kiekvienas maravedis. 

— Mes pažadėjome remti. 

— Pažadėjome. Bet pernelyg dideli reikalavimai at- 
leidžia mus nuo anksčiau prisiimtų įsipareigojimų. Aš čia 
regiu apvaizdos ranką. 

— Jūs pasakėte mano mintį, jūsų didenybe, — įsiter- 
pė Talavera. 

— Manau, niekam tikusią mintį, — sudraudė juos ka- 
ralienė. — Apvaizdos negalima išnaudoti kaip preteksto 
duoto žodžio sulaužymui. 

Talavera nepuolė prieštarauti. Į kovą stojo Fonseka: 

— Jūsų didenybe, nėra nė ko kalbėti apie žodžio ne- 
silaikymą. Paprasčiausiai jūs negalite įvykdyti pažado, jei- 
gu jis kelia tokius reikalavimus. Sakysim, jeigu šitas žmo- 
gus paprašytų Ispanijos karūnos, vargu ar jūs sutiktumėte 
tik todėl, kad pažadėjote remti jo ekspediciją. 

— Bet juk Ispanijos karūnos neprašo! 

— Neprašo, — linktelėjo karalius — Už ką, atrodo, 
turime būti jam dėkingi. Bet jis juk nori tapti vicekaraliumi 
su visomis vicekaraliui priklausančiomis privilegijomis. Ne- 
jaugi savigarba mums leidžia jį taip aukštai iškelti? 

Karalienė sėdėjo giliai susimąsčiusi. Talavera pama- 
nė — jos didenybė dvejoja ir paskubėjo paremti Ferdinandą: 

— Senjora, kalbame apie jūsų karūnos garbę ir oru- 
mą. Esu įsitikinęs, kad toks titulas, suteiktas nežinomam 
avantiūristui, svetimšaliui, pažemins ir vieną, ir kitą. Kry- 
žiaus triumfas prieš pusmėnulį jūsų didenybėms atneš pel- 
nytą šlovę. Ir dabar nedera suteikti paramą ekspedicijai, 
kuri tikriausiai baigsis nesėkmingai. 

Karalienės antakiai kone susibėgo į vieną brūkšnį. 
Akys pasidarė šaltos kaip ledas. 

— Jūs abejojate mano veiksmais? 

Talavera bemat sugležo, atsiminęs, kad karalienės 
nuodėmklausys yra jos pavaldinys. 

— Trokšdamas uoliai jums tarnauti, aš truputį sukly- 
dau, jūsų didenybe. 

— Kalbu ne vien apie uolumą. Apie jūsų daromas 
išvadas, kurios akimoju keičiasi. Gal tai smėlio pilys,kad 
taip spėriai sugriūva? Pirma sakėte, kad tam žmogui nėra 
kaip padėti, nes neturime pinigų. Po valandėlės priežastis 
jau kita — girdi, jis geidžiąs labai jau didelių privilegijų. 

Ferdinandas garsiai nusikvatojo: 

— Mieloji senjora! Tik nepaverskite arkivyskupo at- 
pirkimo ožiu! Apie priežastis, dėl kurių negalima padėti Ko- 
lonui, kalbėjau aš, o jis man tik pritarė, kaip ir dera ištiki- 
mam pavaldiniui. Beje, jis irgi sutinka su mano nuomone. 
Kas tiesa, tai tiesa — tas avantiūristas reikalauja pernelyg 
daug! Ir aš džiaugiuosi, kad iškėlė nepriimtinus reikalavi- 
mus, nes tokiu būdu išvaduoja mus nuo naštos, kurios ne- 
galime užsiversti ant savo kuprų. 

Izabelė papurtė galvą: 

— Aš negaliu pasidalinti su jumis šituo džiaugsmu. 
Ekspedicija turi labai svarbią reikšmę. Jeigu baigsis sėk- 
mingai, mes... įvykdysime Dievo valią, paskleisime Jo mo- 
kymą tarp tamsybėse klajojančių. 

— Jeigu baigsis sėkmingai, tada taip, senjora, — su- 
miksėjo Talavera. — Bet kolei kas visa tai tik svajonės. 

Karalienės lūpose sušvito šypsena: 

— Svajonės? Kolonui tai jau rėžėte tiesiai į akis. 
Mums dalyvaujant, mano pone arkivyskupe. Ar atsimenate, 
ką atsakė Kolonas? Jo žodžiai jums pasirodė beveik erezija. 

Talavera išraudo, o karalius ir vėl skubinosi pagel- 
bėti: 

— Arkivyskupas teisus sakydamas, kad mes apsi- 
Juoksime prieš visą pasaulį, jeigu paremsime Koloną, o jo 
svajonės liks tik svajonėmis. 


239 


— Aš manau, kad pergalė prieš maurus, vainikuojan- 
ti daugiametį karą, apsaugos mus nuo pajuokos. Taigi, — ji 
atsigręžė į keturis patarėjus. — Mes supratome, ką jūs no- 
rėjote pasakyti. Dabar jo didenybė ir aš turime nuspręsti. 
Galite eiti. 

Sprendimo priėmimas gerokai užtruko. Karalienės iš- 
tikimybė duotam žodžiui susikirto su karaliaus nenoru su- 
tikti su Kolono sąlygomis,o Kolonas visą laiką buvo Santa 
Fė, be jokio noro dalyvaudamas pergalės prieš maurus šven- 
time. 

Atėjo vasaris, oras pakvipo pavasariu, ir tik tada ka- 
ralius ir karalienė sugebėjo rasti abiem pusėm priimtiną 
variantą. Karalienė, markizės Moijos skatinama, laikėsi 
nuomonės, kad jūrų keliautojui reikia pateikti atsakomuo- 
sius pasiūlymus. Talaverą pasiuntė juos perskaityti Ko- 
lonui. 

Kolonas gaus reikalaujamą dešimtą dalį iki savo gy- 
venimo pabaigos, taip pat jam bus suteiktas admirolo laips- 
nis. Bet jo palikuonims neteks nieko. Apie vicekaraliaus 
vardą negalėjo būti nė kalbos. 

Palankesniam sprendimui Talavera, ko gero, nebūtų 
galėjęs pritarti. Aukštas, prakaulus, nepaisant arkivyskupo 
rango, vilkįs paprastu vienuolio rūbu, Talavera, atėjęs į Kin- 
taniljos namus, lygiu beaistriu balsu išdėstė karalienės nuo- 
monę. 

Kolonas išsitempęs stovėjo prieš arkivyskupą ir klau- 
sėsi viena ausimi. Jis įsižeidė, kad jų didenybės po tokio 
begalinio laukimo nepriėmė rūmuose, o sprendimą perdavė 
per pasiuntinį. 

— Garbusis tėve, galbūt pamiršote pasakyti jų dide- 
nybėms, kad aš neatsisakysiu nė vienos savo sąlygos? 

Talaveros veidu perbėgo šypsenos šešėlis. 

— (Galite neabejoti, aš kuo tiksliausiai persakiau jū- 
sų žodžius. 

— Tada, mano pone, daugiau jūsų negaišinsiu. Aš ne- 
turiu ką pasakyti. 

— Kaip turėčiau suprasti, senjore? — pasipiktino ar- 
kivyskupas. — Ar toks jūsų atsakymas į karališkąjį spren- 
dimą? ` 

— Regis, kažką ne taip supratote. Juk aš sulaukiau 
atsakymo. Ir dabar man telieka kuo greičiau keliauti iš Is- 
panijos. 

Kintanilja skubiai įsiterpė: 

— Tik neskubėkite, senjore Kolonai. Juk pražudysite 
savo ateitį. 

Kolonas nusijuokė: 

— Pražudysiu savo ateitį? Vargu. Nukentėsiu ne aš, 
o Ispanija, — jis priėjo prie durų ir jas atidarė: — Bučiuoju 
jūsų rankas, mano pone arkivyskupe. 

Talavera sudrebėjo tarsi gavęs į kuprą. 

— Ir tai viskas, ką norite man pasakyti? 

— Pagalvokite, — maldavo Kintanilja. 

— Savo sprendimo nekeisiu. Žmogus, pasirengęs pa- 
daryti Ispanijai didžiausią paslaugą, negali pasitenkinti 
samdinio atlygiu. 

— Palaiminti bus nusižeminusieji, — sarkastiškai ta- 
rė Talavera. 

— Nes juos galima mindyti kojomis, — atsakė Kolo- 
nas. 

Arkivyskupas žengė prie durų. Dar stabtelėjo, atsig- 
ręžė ir pažvelgė Kolonui į akis: 

— Toks išdidus žmogus, koks esate jūs, tikriausiai 
neteiks ypatingos reikšmės vargšo vienuolio nuomonei. Bet 
aš manau, kad jų didenybes galima bus pasveikinti — jūs 
atsisakote. 

— Jūsų malonybė netiksliai dėstote faktus. Atsisa- 
kau ne aš, o jų didenybės. 

— Likite su Dievu, — arkivyskupas išėjo. 

— Ir jūs likite su Dievu, jūsų malonybe, bet šėtonas 
vis tiek nusitemps į pragarą, — antrąją frazės dalį Kolonas 
ištarė tada, kai už Talaveros nugaros užsidarė durys. 

Kintanilja žvelgė į jį liūdnom akim. 

— Ak, Kolonai! Šitaip imti ir iš karto visko atsisa- 
kyti! 

— Aš nesuprantu, kaip jų didenybės gali daryti tokią 
klaidą! 

— Klaidą? — nustebo Kintanilja. — Aš kalbu apie jū- 
sų kvailumą! 

— Manote, kad esu per išdidus? Arba pats neįsivaiz- 
duoju, ką siūlau ir kokį turiu gauti atlygį? Nejaugi aš esu 
nevertas net audiencijos ir su manimi galima kalbėtis per 
pasiuntinį? — Kolonas virė iš įniršio. — Jeigu Viešpats Die- 
vas atskleidė man tai, ko nemato kiti žmonės, ar galima 
eiti prieš Dievo valią? Net pagalvoti apie tai — šventvagys- 
tė. Neabejokite, kiti pakels, ką numetė Ispanijos valdovai. 

Tas monologas Kintanilją dar labiau nuliūdino, o Ko- 
lonas patraukė pas Santanchelį, norėdamas pranešti apie 
savo apsisprendimą išvykti iš Ispanijos. 

— Aš visuomet prisiminsiu, kiek daug gero man pa- 
darėte, don Luisai. 

— Kur gi ketinate traukti? — paklausė Santanchelis. 

Kolonas išdidžiai kilstelėjo galvą: 

— Į Prancūziją. Praturtinti ją dovanomis, kurių atsi- 
sakė Ispanija. 

Santanchelis ėmė žingsniuoti po kambarį, apstatytą 
prabangiais baldais, parsivežtais iš Granados. 

— Šito negali būti! Nejaugi negalite atsisakyti nors 
kokios sąlygos? 

— Tai, ką siūlau, kur kas daugiau už tai, ko prašau. 
Su mano pasiūlymais nesutiko. Daugiau neturiu ką čia 
veikti. 

Santanchelis priėjo prie Kolono, sėdinčio ant kana- 
pos. 

— O Beatričė? — švelniai paklausė. 

Pilkos Kolono akys apniuko. 

— Tai dar viena išvykimo priežastis. 

— Vilčių išsižadėjimas, — sumurmėjo Santanchelis. 

— Atsižadėtosios viltys geriau už neišsipildžiusias, 
nes jos suteikia tik skausmą. 

— O argi neviltis skausmo nesuteikia? Neišsipildžiu- 
sios viltys? Kol esate Ispanijoje, Beatričės dar galutinai ne- 
praradote. Jūs negalite išvykti. Aš padarysiu viską, ką tik 
galėsiu, kad karalienė dar kartą jus priimtų. 

— Ar jau negana mano audiencijų? Atidėliojimai, 
trukdymai, komisijos, pagaliau tas sudžiūvėlis vienuolis, 
siūlęs man apgailėtiną kąsnį! Man jau lig valiai, — Kolonas 
atsistojo. — Joju į Kordobą. Pasiimu pas Bensabatą palik- 
tus daiktus ir — į Prancūziją. 

— Palaukite bent kol aš pasimatysiu su karaliene. 

Kolonas papurtė galvą: 

— Net jūsų prašymas manęs nesulaikys. Įgriso! Aš 
siūlau savo paslaugas, o mane pasitinka tarsi malonės pra- 
šytoją. 

Jokie išvedžiojimai negelbėjo, ir kitą rytą Santanche- 
lis ir Kintanilja buvo vieninteliai jo išvykimo liudininkai. 
Kolonas neatsisveikino nė su vienu bičiuliu, tik paprašė don 
Luiso jų atsiprašyti. 

Kai Kolonas išnyko vasario rūke, Santanchelio akyse 
sužvilgo ašaros. Tik dabar, pagalvojęs, kad jau niekada ne- 
besutiks Kolono, Santanchelis suprato, kaip stipriai buvo 
pamilęs drąsų svajotoją. Skyrėsi su juo lyg su sūnumi. 

— Vargšelis, — Aragono iždininkas sunkiai atsiduso. 

— Galbūt, — Kantanilja irgi apgailestavo, kad taip 
atsitiko. — Jo išdidumas įveiks neįveikiamas kliūtis. 

Santanchelis susimąstęs tarė: 

— Jeigu mes galėtume matyti tai, ką mato jis, galbūt 
ir mūsų reikalavimai būtų nė kiek ne menkesni, — ir pa- 

traukė pas Kabrerą bei markizę, norėdamas jiems pranešti 
apie Kolono apsisprendimą. 

— Kaip jis galėjo išdumti, su mumis neatsisveiki- 
nęs! — sušuko markizė. 

Santanchelis bandė ginti Koloną: 

— Po išdidžia povyza slepiasi sužeista širdis. Jis neat- 
sisveikino su jumis vien dėl to, kad nenorėjo patirti dar 
didesnio skausmo. 

— Jūs privalėjote užstoti jam kelią ir neišleisti! 

— Padariau viską, ką galėjau. 

— Reikia jį susigrąžinti! — tvirtai pareiškė Kabre- 
ra. — Negalime leisti, kad Prancūzija pralobtų per mūsų 
neryžtingumą. 

Markizė atsistojo: 

— Eime, don Luisai. Viską papasakosime karalienei. 

Izabelės favoritė galėjo ateiti pas ją kada panorėjusi, 
ir karalienė priėmė markizę tualeto kambaryje. Izabelė sė- 
dėjo prie veidrodžio ir iš dėžutės rinkosi papuošalus. Paga- 
liau susiviliojo brangakmeniais puoštu tinkleliu plaukams. 
Jai patarnavo dvi rūmų damos. 

Veidrodyje išvydusi markizės atvaizdą, karalienė nu- 
Sišypsojo: 

— Šiandien ankstyva, Beatriče. 

— Bučiuoju rankas jūsų didenybei, — pasisveikino ši 
ir tuoj išpyškino: — Kolonas išvyko iš Santa Fė. Keliauja į 
Prancūziją. 

Karalienė paniuro, jos antakiai subėgo virš nosies. 
Įmetė tinklelį dėžutėn ir atsigręžė į markizę: 

— Arkivyskupas sakė, kad jis esąs labai išdidus, bet, 
atvirai kalbant, šito nelaukiau. Nepalaužiamas žmogus, — 
ji atsiduso. — Tačiau jeigu jis jau taip nusprendė, mes be- 
jėgiai. 

— Vargu, ar galima teigti, kad sprendimą jis priėmė. 

Teisingiau būtų pasakius — šitaip nutarė jūsų didenybės, 
atsisakiusios įvykdyti jo sąlygas. 

— O ar žinote, kokios tos sąlygos? 

— Taip, senjora. 

— Ir manote, kad mums vertėjo sutikti? — karalienė 
nusišypsojo. — Apgailestauju, pelniusi jūsų nepalankumą, 
Beatriče. 

— O, senjora, ką čia kalbate! — užprotestavo donja 
Beatričė ir tuoj pridūrė: — Bet išleisti jo nevertėjo. Priima- 
majame laukia don Luisas. Ar jūsų didenybė galėtų jį pri- 
imti? 

Markizė nespėjo išgirsti atsakymo — atsivėrė durys 
ir ant slenksčio išdygo Ferdinandas ilgu, iki pat žemės kai- 
liu apkraštuotu mėlynu chalatu. 

— Užeikite, sire, — nusišypsojo karalienė. — Man 
štai tik ką pasakė, kad mes užgavę Koloną. Jis jau išvykęs 
iš Santa Fė ir rengiasi patraukti Į Prancūziją. 

Ferdinandas neskubėdamas ėjo prie karalienės. 

— Tegu ten ir klesti, — nerūpestingai atsakė. 

— Jeigu klestės jis, tai klestės ir Prancūzija, žinoma, 
Ispanijos sąskaita, — drąsiai atrėžė markizė. 

Ferdinandas nustebęs kilstelėjo antakius ir nusijuo- 
kė. Išgirsta naujiena aiškiai pakėlė jo nuotaiką. Nejučia 
ėmė žaisti auksine grandinėle ant krūtinės. 

— Aš kaip tik mąsčiau apie tai, kiek mes būtume 
praradę, jeigu Kolonas būtų likęs Ispanijoje. Būtume mokė- 
Jẹ ne tik auksu, bet ir garbe. Ko taip paniurai, Santancheli? 
Tikriausiai sutinki su mano nuomone? 

— Jeigu jau klausiate manęs, sire, tai atsakau — ne- 
sutinku. Aš niekinčiau jūsų interesus, jeigu būčiau visiškai 
abejingas, matydamas, kaip kiti praturtės, išnaudoję šansą, 
kuris buvo tekęs mums. 

Jam pritarė ir markizė: 

— Nė vienam pasaulio karaliui nepasitaikė tokios ga- 
limybės visiems laikams išgarsinti save ir praturtinti šalį. 

— Jeigu kalbėsime apie šlovę, tą šlovę mes radome 
čia, Granadoje. O turtai ateis. Karas, kaip žinote, mums ne 
pigiai atsiėjo, ir mes neturime pinigų avantiūrai. 

— Ne, ne, — karalienė nesutiko su jo nuomone. — 
Kaip jau sakiau, priežastis ne ta. Šiaip kalbėkime ar taip, 
bet ne toji priežastis privertė mane atsisakyti savo žodžio. 

— Dėl to niekas neabejoja, — patikino don Luisas. — 
Bet Ispanijos valdovai ir anksčiau dažnai rizikuodavo. Tai 
kodėl neparemti šitos ekspedicijos? Jeigu nepavyktų, nuos- 
toliai būtų ne tokie jau dideli, o sėkmė atneštų neapsako- 
mus turtus. Argi mes dėl to dvejojame? 

— Kolonui ne visi pritaria, — priminė karalius. 

— Suprantama, ne visi, — įsikišo markizė. — Abejo- 
jančių visuomet buvo ir bus. O neryžtinguosius gali aplenk- 
ti kiti. 

— Bet kokiu atveju, — toliau kalbėjo don Luisas, — 
kas tos mūsų mokslininkų abejonės lyginant su Toskanelio 
žemėlapiu? — Jis kreipėsi į karalienę: — Jūsų didenybė pui- 
kiausiai žino, kokią šlovę ir kokius turtus Portugalijai pel- 
nė jūrų kelionės. Kolonas siūlo Ispanijai pranokti Portuga- 
liją. | 

— Mes tai jau girdėjome, — burbtelėjo Ferdinandas. 

— Ir aš daug apie tai mąsčiau, — prisipažino karalie- 
nė. — Todėl apgailestauju dėl Kolono sprendimo. Bet jo iš- 
keltos sąlygos nepriimtinos. Žmogus žemos kilmės, o reika- 
lauja garbės, kurios mes nesuteikiame net patiems žymiau- 
siems grandams. 

— Leiskite paklausti, jūsų didenybe, — įsiterpė mar- 
kizė, — kas iš tų grandų pasirengęs prie jūsų kojų padėti 
visą imperiją? 

Prie staliuko stovintis karalius palingavo galva ir nu- 
sišypsojo: 

— Toji imperija kolei kas tik jo svajonėse. 

— Kaip ir garbe, kurios jis prašo, — atšovė marki- 
zė. — Kol neatrado užjūrių teritorijų, tai tėra tik tušti žo- 
džiai. 

Karalienės akys sužvilgo. 

— Iš tiesų, tavo pasakyme yra tiesos. Suteiksime jam 
admirolo laipsnį tik po to, kai jo atradimai taps realybe. 
Tegu jis būna ir mūsų vicekaralius, bet tik tose žemėse, 
kurias pridės prie mūsų jau valdomų. Toks sprendimas pa- 
tenkina abi puses. Kad ir kas atsitiktų, niekas negalės 
mums prikišti per didelį patiklumą, nes mes nemokame iš 
kalno. 

Ji pažvelgė į Ferdinandą, laukdama, kad jis pritartų, 
bet šis papurtė galvą: 

— Pamirštate laivus, kuriuos turėtume jam parū- 
pinti. 

— Dėl laivų mes jau sutikome. 

Bet Ferdinandas tvirtai laikėsi savo: 

— Tik ne aš, senjora, tik ne aš. Aš nesutinku. Aš tik 
svarsčiau jo pasiūlymą. O jums nusileidęs ir nusprendęs 
pritarti ekspedicijai, iškėliau tam tikras sąlygas. Kolonas 
Jų nepriėmė. Taigi čia galima padėti tašką. 

— Per daug paisote arkivyskupo nuomonės, — pa- 
prieštaravo karalienė. 

— Ar galite man pasiūlyti geresnį patarėją už savo 
nuodėmklausį? 

— Tikėjimo klausimais — ne. 

— Šventasis Jagai, o apie ką mes dabar kalbame, 
Jeigu ne apie tikėjimą? 

— Ko čia tuščiai laidome liežuvius! Ar jūsų didenybė 
mano, kad turime atsisakyti Kolono? 

— Ar, kaip jūs sakėte, suteikti jam admirolo laipsnį 
ir vicekaraliaus titulą po to, kai atras tą savo Indiją, bet su 
sąlyga — pinigų ekspedicijai susiras pats? 

Karalienė neslėpė, kad toks atsakymas jai nepatiko. 

— Ar tai paskutinis jūsų didenybės žodis? — paklau- 
sė Izabelė. 

— Pats paskutiniausias, — patvirtino Ferdinandas. 

— Gerai, — karalienė atsiduso ir pridūrė jau kur kas 
griežtesniu balsu: — Tokiu būdu visas išlaidas aš imuosi 
sau, ir Kolono laivų stiebuose plevėsuos Kastilijos karalys- 
tės vėliava. 

Visi nustebę tylėjo. Pirmoji prabilo markizė: 

— Senjora, šitas sprendimas atneš jums šlovę, kokios 
nepatyrė nė viena karalienė. 

Ferdinandas kreivai šyptelėjo: 

— O išlaidos, senjora? Kur jūs imsite tiek pinigų? 

Izabelė pažvelgė į Santanchelį: 

— Kiek kainuos toji ekspedicija, don Luisai? 

— Išlaidos ne tokios jau didelės. Reikalui esant, Ko- 
lonas sutiks plaukti ir dviem laivais. Visiškai galime juos 
aprūpinti už tris tūkstančius. 

— Tiek pinigų aš rasiu. 

Ji pastūmė dėžutę su brangenybėmis: 

— Imkite, don Luisai, ir atneškite man tuos tris tūks- 
tančius. Tikiuosi, tai, kas dėžutėje, kainuoja žymiai bran- 
giau. 

— Jūsų didenybe! — Santanchelis net sumojavo ran- 
komis. — Taip elgtis nėra jokio reikalo. Pinigų aš rasiu Ara- 
gono ižde. 

— Šventasis Jagai! — pratrūko Ferdinandas. — Iš 
kur tu ketini jų paimti? 

Santanchelis nė kiek nesutriko. 

— Tuos tris tūkstančius ketinu paimti iš Aragono iž- 
do. Grąžinsime auksu arba kitomis prekėmis, kurias parveš 
Kolonas. Taigi tam tikra prasme jis pats finansuoja ekspe- 
diciją. 

— Tam tikra prasme! — Ferdinandas paniuro. — Se- 

kasi man su iždininkais! Esi mano burtininkas, ar ne tiesa, 
Santancheli? O jeigu jis sugrįš tuščiomis rankomis? Ar ap- 
skritai nesugrįš? 

— Tada aš grąžinsiu tuos pinigus. 

Ferdinandas niūriai žvelgė į jį. Pagaliau gūžtelėjo pe- 
čiais: 

— Nežinau, Santancheli, ko turiu labiau pavydėti — 
tavo turtų ar tavo tikėjimo Kolonu? Tačiau tokiomis sąlygo- 
mis gali laisvai naudotis tuo, kas dar liko mano ižde. 


26 skyrius 
PALOSO JURININKAI 


Do metų Kolonas įkalbinėdavo kitus, stengėsi 
pataikauti šio pasaulio viešpačiams, bet būdavo atkak- 
lus. Kaip tik Kolono ryžtingumas privertė Ispanijos valdo- 
vus sutikti, galima sakyti, su visais reikalavimais. 

Apie tai, ką nusprendusi karalienė, jis sužinojo jau 
temstant. Visiškai netoli buvo Pinoso tiltas, kai išgirdo spė- 
riai artėjančių kanopų bildesį. Karininko vedamas algvasi- 
lų būrys be ceremonijų jį sustabdė. Karininkas vienu atsi- 
kvėpimu išpyškino: karalienė įsakiusi Kolonui grįžti į San- 
ta Fė ir padavė Santanchelio raštelį. Keliais žodžiais Ara- 
gono iždininkas pranešė apie jo triumfą. 

Rytą, priėmęs Santanchelio, Kabreros ir markizės 
Moijos — ši net apsiašarojo — pasveikinimus, Kolonas at- 
vyko audiencijos į rūmus. Karalienė jį išbarė už pernelyg 
skubotą išvykimą, o karalius, kurį gudrusis iždininkas vis 
dėlto įkalbėjo paremti ekspediciją, abejingai linktelėjo. Vė- 
liau Izabelė nuoširdžiai palinkėjo Kolonui geros kloties, nes 
iš tikrųjų troško, kad kelionė į nežinomybę baigtųsi sėk- 
mingai. 

Ir prašytojas, vos netapęs dvariškių pajuokos objek- 
tu, išėjo iš karalienės jau būdamas don Kristupu Kolonu, 
jūrų ir vandenynų admirolu, susilyginęs su Ispanijos kil- 
mingaisiais. 

Kolono kelias buvo ilgas, sunkus, bet galų gale jis 
užėmė vietą, kurią manė esant vertą. Ir nors jam dar rei- 
kėjo įvykdyti žygdarbį, paskirtą pačios lemties, Kolonas nė 
kiek neabejojo, kad iš nežinomybės sugrįš kaip nugalėtojas. 

Ėmė ruoštis ekspedicijai, tačiau sezonas nebuvo pa- 
lankus ir darbai ėjo gana vangiai. Tačiau balandžio pabai- 
goje jis jau galėjo palikti Santa Fė ir betarpiškai rūpintis 
laivų parengimu. 

Esti keistų sutapimų — išplaukti jam teks iš to pa- 
ties uosto, kurį pirmiausiai išvydo Ispanijos žemėje. Už kaž- 
kokį nusižengimą Paloso gyventojams uždėjo baudą: visiš- 
kai aprūpinti dvi karaveles. Šykštusis karalius Ferdinan- 
das bematant susivokė, kad Paloso karavelės kaštuos gero- 
kai pigiau, tuo pačiu ir Kastilijai iš Aragono iždo reikės 
mažiau paskolinti. 

Kristupas Kolonas atjojo į Palosą gegužės pradžioje. 
Jeigu būtų ruošęsis išplaukti iš kito uosto, jis vis tiek čia 
būtų užsukęs — juk liko sūnus. Karalienė, parodžiusi Kolo- 
nui palankumą, mažąjį Diegą paskyrė savo sūnaus, princo 
Chuano, pažu. Tikriausiai reikia priminti, kad paprastai pa- 
žais tapdavo žymiausi iš žymiausių, vadinasi Izabelė jau 
nebeabejojo, kad Kolonas pažadą ištesės. 

Tarp pušų besiraitančiu keliu Kolonas į vienuolyną 
Jojo jau ne kaip nežinomas keliauninkas, lyginęs save su 
Kartafiliu ir prie vartų nuolankiai prašančiu duonos bei 
vandens savo sūnui, o kaip don Kristupas — ekspedicijos 
vadovas, jų didenybių įgaliotasis atstovas užjūrių žemėse. 

Nors La Rabide nebuvo daugelį mėnesių, nematė jo- 
kių permainų. Išgirdęs bilsmą, tas pats vartininkas atsliū- 
kino atidaryti vartų ir nustebęs pamanė: „Kuo mūsų nuoša- 
lybėje reikia šitam kilmingam ponui ilgu mėlynu apsiaustu, 
puikios Kordobos odos auliniais batais, atjojusiam juoda An- 
dalūzijos kumele?“ Dar labiau nustebo, kai nepažįstamasis 
kreipėsi į jį vardu: 

— Padėk, Dieve, jums, broli Inosensijau. Pasakykite 
garbiajam tėvui priorui, kad atjojo don Kristupas Kolonas. 

— Don Kristupas! — vartininko lūpa atkrito, kadan- 
gi titulas, valdingas balsas ir nuostabi apranga nė iš tolo 

nepriminė to keliauninko, kurį, kaip puikiai prisiminė, jam 
jau teko regėti. — Padėk, Dieve, jūsų malonybei, — paga- 
liau pasisveikino jis, nežinodamas, kaip reaguoti į taip ne- 
tikėtai pasikeitusį Kolono socialinį statusą. 

Bet Kolonas nesinešė esąs svarbus paukštis, ir jo ran- 
ka geraširdiškai atgulė ant vartininko peties: 

— Argi šitaip sutinkami seni draugai, Inosensijau? 

Vartininkas nusijuokė ir puolė Kolonui į glėbį. 

O prie jų jau skubinosi frėjas Chuanas Peresas. Jis 
irgi nuoširdžiai apglėbė Koloną. 

— Sūnau mano, galite nieko nesakyti — ir taip ma- 
tau: jūsų reikalai klostosi puikiai, — frėjas Chuanas ati- 
džiai pažvelgė Kolonui į akis. — Nors jūsų ir neaplenkė kan- 
čių taurė. Kelias buvo ilgas, sunkus, ir kartais jums atro- 
dydavo, kad kliūtys tapo nebeįveikiamos. Bet kodėl aš kal- 
bu, o ne klausiu? — jis linksmai nusijuokė. — Plepumas — 
didelė nuodėmė. Aš jau paliepiau pakviesti Diegą. Tikriau- 
siai tik dėl sūnaus pas mus užsukote? 

— Būčiau nedėkingas šuva, jeigu atjočiau tik dėl Die- 
go. Nes lieku jums amžinu skolininku — jūs nukreipėte ma- 
ne į taką, kuris nuvedė į trokštamą tikslą. O be to, jų di- 
denybių įsakymu aš turiu išplaukti iš Paloso. 

Vos jis ištarė paskutinius žodžius, atidūmė aukštas 
šviesiaplaukis berniukas, apsivilkęs flanelinę bliuzę ir užsi- 
tempęs pilkus reitūzus. Jis baugiai žvelgė į didingą Kolono 
figūrą, kol šis neatsiklaupė ant kelių ir neištiesė į jį rankų. 
Tada Diegas puolė tėvui į glėbį ir prigludo prie krūtinės. 

— Mes ilgai nesimatėme, Diegai. Nenorėjau pargrįžti 
be gerų žinių, — ir, vis tebespausdamas berniuką prie sa- 
vęs, papasakojo apie Diegui parodytą didelę garbę, nes da- 
bar jis — princo Chuano pažas. O jau vėliau papasakojo 
viską kuo smulkiausiai. Tos smulkmenos labiausiai domino 
frėją Chuaną. 

Kolonas apsigyveno La Rabide ir rūpinosi ekspedici- 
jos parengimu. 

Netrukus paaiškėjo — viltys greitai išplaukti sklai- 
dosi lyg dūmas. Iškildavo vis naujos kliūtys, kurias įveikti 
net jam, turinčiam karalienės įgaliojimus, sekėsi labai 
vargiai. 

Kitos dienos vidudienį lydimas prioro ir Paloso alkal- 
do, tamsiabrūvio Diego Rodrigeso Prieto, notaro, trimitinin- 
ko ir pustuzinio algvasilų, Kolonas lipo švėntojo Jurgio baž- 
nyčios laiptais. 

Miesto heroldas jau buvo paskelbęs, kad laukiamas 
svarbus pranešimas, ir į aikštę susirinko didelė minia jūri- 
ninkų, žvejų, plyšių kaišiotojų, virvių pynėjų, pirklių, laivų 
savininkų, kapitonų, o taip pat moterų ir kitų uosto žmo- 
nelių. ; 
Nuaidėjo trimitas, ir aikštėje įsivyravo tyla. Notaras 
žengė pirmyn ir paskelbė karališkąjį įsaką. 

Dabar visi sužinojo, kad Paloso miestas per dešimtį 
dienų don Kristupui turįs parūpinti dvi kariškas karaveles. 
Laivų komandos gausiančios tokį atlyginimą, kokį gauną 
karo laivyno jūreiviai, be to, jiems sumokėsią už keturis 
mėnesius į priekį. Toliau sekė nurodymai, kokia turinti būti 
laivų įranga. Įsako pabaigoje buvo primintos bausmės, ku- 
rių susilauksią tie, kas išdrįsią nepaklusti jų didenybėms. 

Laivų savininkai bematant paniuro — nežinia, kurio 
karavelę valdžia nusavins ir paims. O jūreiviai džiugiai su- 
klego, aptarinėdami, kaip išleis iš kalno už keturis mėne- 
sius gautą atlyginimą ir jau mėgavosi būsima laime. 

 Patikėjęs palosiečių entuziazmu, Kolonas, puikiausiai 
nusiteikęs, grįžo į La Rabidą. 

Tą dieną jis priėmė du lankytojus. Pirmasis buvo dik- 
tas, kokių trisdešimties metų vyras, neturtingai apsiren- 
ges, bet elgęsis gana pasitikinčiai. Jis pasisakė esąs Vaskas 
Aranda, neseniai nuskendusio laivo bendrasavininkis. Po 

tos nelaimės nebeturįs jokių gyvenimo lėšų. Jūromis plau- 
kiojes dešimtį metų, pastaruosius penkerius tarnavęs Ispa- 
nijos karo laivuose, kovęsis su Alžyro piratais. Jo nuopelnai 
nelikę neįvertinti — buvęs paskirtas laivo kapitonu, o pas- 
kui tapęs jo bendrasavininkiu. Likęs be laivo, prarado ne 
tik pinigus, bet ir darbą. Ir dabar jis pasirengęs viskam, 
kad tik susigrąžintų visuomenėje turėtą padėtį. 

Kolonas atidžiai klausėsi. Aranda pelnė dar didesnį 
admirolo palankumą, bemat sutikęs dalyvauti ekspedicijoje 
į užjūrio kraštus. 

— Rizikos aš nebijau. Kas nerizikuoja, tas nelaimi. O 
didelis laimėjimas reikalauja ir didelės rizikos. Jeigu mane 
pasisamdysite, galiu atsivesti ir šešis jūrininkus iš buvu- 
sios savo komandos. Jie čia, Palose, ir eis paskui mane nors 
ir į pragarą. 

— Tikiuosi, mums nereikės taip toli plaukti, — nusi- 
šypsojo Kolonas. 

— Kad ir kur jūs plauktumėte, aš atsakau už tuos 
vaikinus. Mane pažįsta dauguma Paloso laivų savininkų. 
Jie gali patvirtinti mano reputaciją. 

Kolonas bematant suvokė vargu rasiąs geresnį kari- 
ninką ir komandų verbuotoją, todėl ir pasiūlė Arandai šias 
pareigas, pažadėjęs — išplaukus į jūrą, jį paskirsiąs jeigu 
ne vieno laivo kapitonu, tai bent duosiąs aukštas pareigas. 

Arandos vizitą Kolonas palaikė geru ženklu. Jam at- 
rodė, kad Paloso jūreiviai ims peštis dėl vietos karavelėse. 
Pakiliai nusiteikęs, Kolonas priėmė kitą lankytoją — Mar- 
tiną Alonsą Pinsoną. 

— Atėjo jūsų bičiulis, — pranešė frėjas Chuanas, — 
linkįs tik gera ir galįs tapti puikiu padėjėju. 

— Ilgai nesirodėte, — Pinsonas stipriai paspaudė Ko- 
lono ranką, — bet, sprendžiant iš įgaliojimų, kuriuos sutei- 
kė jų didenybės, veltui laiko negaišote. 

Prioras įkalbėjo Pinsoną pasilikti vakarienės. Šis ne- 

siliovė šypsojęsis ir bėręs komplimentus. Kai broliai vie- 
nuoliai pavalgę išėjo, Pinsonas ėmė kalbėti apie reikalus: 

— Man atrodo, jūs statote save į didelį pavojų, leis- 
damasis nežinomybėn tik su dviem laivais. 

— Daugiau man nedavė. 

— Pagalvokite — tik du laivai! — Pinsonas palingavo 
galva. — Pernelyg rizikinga. Jeigu vienas nuskęstų, taptu- 
mėte visiškai priklausomas nuo antrojo. Protingas žmogus 
taip nesielgtų. Aš net būgščioju, kad dauguma jūreivių dėl 
to atsisakys dalyvauti ekspedicijoje. 

Bet Kolonas, pokalbio su Aranda įkvėptas, Pinsono 
abejones atmetė. 

— Nemanau, kad iškiltų sunkumų verbuojant mano 
karavelių komandas. Tai ne vien plaukiojimas, bet dar ir 
šansas pasakiškai praturtėti. Tokių progų ne taip jau daž- 
nai pasitaiko. 

— Gal ir teisybė. Tačiau aš jausčiausi saugiau, turė- 
damas daugiau laivų. Rizika žymiai sumažėtų, jeigu būtų 
bent trys. 

— Sutinku. Bet kaip tikriausiai girdėjote, jų dideny- 
bės man teskyrė du. 

— Tai kodėl pačiam nepasirūpinus trečiojo? 

Kolonas prisiminė paskutinį pokalbį su Pinsonu La 
Rabide. Tarp kita ko, sutartyje buvo įrašyta, kad Kolonas 
turįs teisę prisiimti sau vieną aštuntąją bendrų išlaidų da- 
lį, vėliau kompensuojant viena aštuntąja dalimi iš gautųjų 
pajamų. Šį punktą įtraukė pamaloninant admirolo išdidu- 
mą: tokiu būdu niekas negalės prikaišioti, kad Kolonas su- 
manęs plaukti į Indiją ant svetimos kukšteros, pats nemo- 
kėdamas nė grašio. Bet apie tai Pinsonui jis neketino saky- 
ti. Kaip ir anksčiau, į turtingąjį pirklį Kolonas žvelgė gana 
įtariai. Sutikti, kad ekspedicijoje dalyvautų toks žmogus, 
reikštų rizikuoti būsima šlove, nes Pinsonas būtinai norėtų 
pasiglemžti ją sau. O šlovės Kolonas ne šiaip sau troško. Jis 


255 


buvo įsitikinęs, ir visiškai teisėtai, kad visa garbė turi ati- 
tekti tam, kas sumanė grandiozinį planą. Todėl Kolonas at- 
sakė išsisukinėdamas:— Jeigu aš aprūpinčiau vieną laivą, 
tai man atitektų ir dalis pelno, priklausančio jų dideny- 
bėms. 

— Žinoma. Bet vargu, ar jų didenybės prieštarautų, 
nes laivų skaičiaus padidinimas tuo pačiu didina sėkmės 
šansus. 

— Tikriausiai tai jiems nepatiktų, — Kolonas laikėsi 
savo. „Kam jau kam, o Ferdinandui tai tikrai“, — mintyse 
pridūrė. 

— Jeigu ir taip, vis dėlto privalote pagalvoti apie sa- 
ve, — spyrė Pinsonas. — Juk rizikuojate gyvybe. Pridėkite 
prie savo flotilės vieną laivą, ir rizika žymiai sumažės 

— Man atrodo, tai protingas pasiūlymas, don Kristu- 
pai, — įsiterpė prioras. — Tikriausiai paklausysite senjoro 
Pinsono patarimo. 

— O, aš esu dėkingas už rūpestį. Bet vargu ar mano 
galioje pakeisti jų didenybių sprendimą. 

— Kodėl gi ne? — nenusileido Pinsonas. — Jums te- 
reikia pranešti, kad pats paruošite kelionei trečią laivą. Pri- 
siminkite, aš iš karto pritariau jūsų planui. Ir po senovei 
tikiu — pasiseks. Galiu jums pasiūlyti savo laivą, mažą stip- 
rią karavelę, puikiai aprūpintą ir parengtą tolimam plau- 
kiojimui. Tarkite tik vieną žodį, ir ji su patikima įgula bus 
visiškoje jūsų žinioje. Jūrininkai patyrę, anksčiau plaukiojo 
su manimi ir pasirengę plaukti dabar. 

Mėlynos Pinsono akys iš po juodų antakių gręžte grę- 
že Koloną. 

— Esu sujaudintas jūsų tikėjimu manimi, — šaltai, 
bet mandagiai atsakė Kolonas. — Tai suteikia jėgų. Tačiau 
labai apgailestauju — dabartinėmis aplinkybėmis aš nega- 
liu priimti jūsų didžiadvasiško pasiūlymo. 

Pinsono veidas bylojo — jis labai nustebo. Bet nepri- 
sipažino pralaimėjęs: 

— Esu įsitikinęs, situaciją galima pakeisti. Pagalvo- 
kite, don Kristupai. Jūsų atsakymo aš nelaikau galutiniu 
sprendimu. Mes dar apie tai pasikalbėsime. Gal galėsiu 
jums padėti pats dalyvaudamas ekspedicijoje. 

— Suprantu jūsų ketinimus, — Kolonas nusišypsojo 
ir, nenorėdamas galutinai nutraukti santykius su laivų sa- 
vininku, pridūrė: — Pirma pažiūrėsime, kaip klostysis rei- 
kalai. 

— Pažiūrėkime, — Pinsonas atsistojo. — Tikiuosi, 
viskas klostysis taip, kaip jūs pageidaujate. 

Tačiau tikrovė paneigė jo prognozes. 

Po dviejų dienų Kolonas aplankė Paloso alkaldą, no- 
rėdamas sužinoti, kur jo laivai. Alkaldas, mažiukas, storas 
žmogelis, liūdnai palingavo galva: 

— Čia neapsieita be šėtono pinklių. Laivų savininkai 
sužinojo, kam jums prireikė laivų ir... 

— Ir — kas? Ar jie negirdėjo karališkojo įsako? 

— Žinoma, girdėjo. Bet užpuolė mane protestuodami, 
mat turį per metus pastatyti du laivus įprastam plaukioji- 
mui. O jūs ketinate plaukti nežinomybėn. Tai tas pat, kas 
skirtis su laivais visiems laikams. Labai jau maži šansai 
sugrįžti... Todėl jie mano, kad laivų perdavimas jų dideny- 
bių žinion yra ne kas kita, kaip tikrų tikriausias konfiska- 
vimas. Juk rašte apie miestui uždėtą baudą apie tai net 
neužsiminta. 

— Tušti tauškalai, ir tiek! Karališkasis įsakas — 
tai įstatymas, kuriam privalo visi paklusti. Įstatymo vykdy- 
mo atstovas Polase esate jūs, senjore. Ir aš visiškai pasi- 
kliauju jumis. 

Alkaldas sudirgęs numojo ranka: 

— Nieko nesuprantate! Tai, ką sako palosiečiai, ir 
yra įstatymas, ir jam jie paklūsta. Šiuo atveju įstatymas jų 
pusėje, ir aš esu bejėgis. 

— Man atrodo, klystate. Juk įsake aiškiai pasakyta: 

jeigu laivas negrąžinamas po nustatyto laiko arba nuskęs- 
ta, savininkas turi teisę gauti kompensaciją. 

Alkaldas paglostė barzdelę. 

— Pasakyta, — pripažino. 

— Štai viską jiems ir paaiškinkite, o jeigu atsisakys, 
pasinaudokite valdžia. 

Alkaldas pažadėjo taip ir padaryti, bet Kolonas, at- 
ėjęs po dviejų dienų, patyrė — niekas nepasikeitė. 

— Jie man pasakė štai ką: laivus duosią, bet jūrinin- 
kų jūs nerasite. Palose nesą kvailių, norinčių leistis į tokią 
jūrų kelionę. Mes galime griebtis jėgos, bet laivai iš uosto 
neišplauks. 

Kolonas nusikeikė. 

— Keiksmai nieko nepadės, — alkaldas palingavo 
galva. — Bėda ta, kad jie per anksti suuodė, kur rengiama 
ekspedicija. 

— Kaip galėjo sužinoti? Juk įsake apie tai nėra nė 
žodžio. 

— Galva neišneša! Dabar Palose jau nėra nė vieno 
jūreivio, nežinančio, kur jūs rengiatės plaukti, ir, supranta- 
ma, nė vienas Paloso jūreivis su jumis neplauks. O laivai be 
komandos tikriausiai jums nereikalingi. 

— Kokia iš jų nauda sužinosite, kai laivai bus mano 
rankose. Prašau tuo pasirūpinti, kad ir ką kalbėtų laivų 
savininkai, arba pranešiu jų didenybėms, jog man visiškai 
nepadedate. 

Palikęs alkaldą giliai susimąsčiusį, Kolonas patraukė 
į Arandos kontorą. Bet ir čia teko nusivilti. 

— Galbūt jūsų malonybė pasakytų, kas dedasi Palo- 
se? Tie šunys save vadina jūrininkais, o, regis, bijo van- 
dens. Kontorą atidariau prieš keturias dienas, o dar netu- 
riu nė vieno rekruto. Aš einu iš prieplaukos į tavernas, iš 
tavernų į prieplaukas ir visur girdžiu vieną ir tą patį atsa- 
kymą. Vieni purto galvą, kiti pasiunčia po paraliais — gir- 

di, tas žygis ne jiems. Jeigu paklausiu, — nejaugi jie visą 
gyvenimą nori skursti varge, kai yra galimybė praturtėti? — 
paprasčiausiai išsijuokia iš manęs. Apgalėtini paršai! Iš pra- 
džių sukosi apie mane, o dabar vos pamatę deda į kojas. 
Aimanuoja dėl savo žmonų, o kas jų neturi — dėl motinų. 

Kolonas prisėdo ant statinės. 

— Kaip miestelėnai sužinojo, kur mes ketiname 
plaukti? Gal jūs liežuvį paleidote? 

— Tegu čia pat krentu negyvas, jeigu kam pasakiau! 
O ir nebuvo reikalo gerklę laidyti. Jie žino daugiau už mane. 

Kolonas garsiai nusikvatojo: 

— Ne tam daugelį metų pešiausi su karaliais, kad 
galų gale pasiduočiau bailiams! Aš rasiu rekrutų. 

Ir jis grįžo pas alkaldą. 

— (Gana snausti, reikia veikti. Aš surinksiu koman- 
dą, net jeigu tai bus vieni nusikaltėliai. 

Jų didenybės suteikė Kolonui teisę paskelbti amnes- 
tiją tiems bausmę atliekantiems, kurie norės plaukti su juo 
į Indiją. 

— Būkite malonūs ir nedelsdami tai paskelbkite. 
Toks mano... atsakymas laivų savininkams. 

Šitaip sužaidęs savo didžiausiu koziriu, Kolonas pa- 
žvalėjęs atsilabino su alkaldu ir, išėjęs į gatvę, akis į akį 
susidūrė su Pinsonu ir jo broliu Visente. 

Martinas Alonsas pasveikino Koloną rankos mostu, 
supažindino su broliu ir išreiškė viltį, kad pasirengimas eks- 
pedicijai vykstąs sėkmingai. 

— Kol kas jokios sėkmės nė nematyti, — atšovė Ko- 
lonas. — Paloso jūreiviai netrokšta atrasti naujų žemių. Vie- 
toj nuotykių ir aukso linkę pasitenkinti ramia purvina bui- 
timi. 

Pinsonas paniuro. 

— Galvą guldau, don Kristupai, jūs labai klystate! — 
sušuko Visentė. 

— Aš puikiai juos suprantu, — ėmė aiškinti Marti- 
nas Alonsas. 

— Kalbėkime ar šiaip, ar taip — čia jūs esate nežino- 
mas žmogus, o tai rimta priežastis. Jūrininkai neskuba ri- 
zikuoti, nežinodami, kas jiems vadovaus. Turėkite tai ome- 
nyje ir taip griežtai neteiskite, — šypsodamasis kalbėjo jis. 
Stiprūs balti dantys žvilgėjo juodoje barzdoje. 

— Gal ir teisybę sakote, — sutiko Kolonas. — Bet da- 
bar, reikia manyti, reikalai judės sparčiau, — ir jis papasa- 
kojo — būsią amnestuoti visi nuteistieji, kas tik panorėsiąs 
su juo plaukti. 

Pinsono veidas ištyso. Kolono įtarimas, kad kaip tik 
šitas žmogus prikišęs ranką ir pastatęs kliūtis jo kelyje, 
dar labiau sutvirtėjo. 

— Ar nepritariate mano sprendimui? — admirolo bal- 
se galima buvo pajusti blogai slepiamą pajuoką. 

Martinas Alonsas bemat atšovė: 

— Nepritariu. Mano manymu — didžiausia kvailystė 
leistis jūron su galvažudžių ir banditų komanda. Nieko ge- 
ro iš to nebus. 

— Jūroje jie bus jau ne galvažudžiai ar banditai. Val- 
gys iš mano rankų, ir jų gyvybė priklausys nuo manęs. Tik- 
riausiai apie tai nepagalvojote. 

Pinsonas apniuko: 

— Ne man jus mokyti, don Kristupai. Bet aš tikrai 
žinau, kad jokie Indijos turtai nepriverstų manęs plaukti į 
jūrą su tokia komanda. 

Kai pargrįžęs į La Rabidą Kolonas viską papasakojo 
Chuanui, šis irgi stojo Pinsono pusėn. 

— Plaukti su nusikaltėliais?! — prioras tiesiog pasi- 
baisėjo. — Nejaugi ryžotės? 

Bet ir jis, ir Martinas Alonsas veltui bauginosi to- 
kios, iš tiesų nelabai džiaugsmingos perspektyvos. Nežino- 
mybės baimė buvo didesnė, ir nė vienas nuteistasis nesuti- 

ko išsipirkti laisvę šitokia kaina. Alkaldui paskelbus Kolo- 
no pasiūlymą, nuteistieji tik nusijuokė. Jie, kaip ir Paloso 
jūrininkai, puikiai žinojo ekspedicijos tikslus, nors taip ir 
liko mįslė, kokiais keliais toji žinia pasiekė jų ausis. 

Ėjo savaitė po savaitės, o Palosas, suglebęs po karšta 
saule, nenorėjo paklusti karališkajam įsakui. Kolonas jau 
nebegalėjo pasirodyti gatvėje, nesukeldamas jūreivių šypse- 
nos. Matyt, tokia buvo jo dalia. Pirma iš jo tyčiojosi dvariš- 
kiai, dabar — uosto padugnės. | 

Net Vaskas Aranda sudvejojo: 

— Prieš jus stoja įtakingos jėgos, don Kristupai, — 
apgailestaudamas tarė jis. 

— Aš tai pastebėjau, — linktelėjo Kolonas. — Gal ži- 
note — kokios? 

— Vyninėse tik ir kalbama, kad ekspedicija pasmerk- 
ta žūti ir išplaukęs niekas nebesugrįš. Aš ginčijausi su jais. 
Sakiau, kad jų didenybės nė už ką nebūtų parėmusios eks- 
pediciją, jeigu nebūtų tikėjusios sėkme. Pasakojau apie na- 
mus, dengtus auksu, apie perlus ir rubinus, randamus taip 
dažnai, kaip Andalūzijoje randami akmenys. Įtikinėjau — 
iš vienos kelionės jie praturtės tiek, kad galės gyventi be 
rūpesčių visą gyvenimą. Daugelis man pažadėjo rizikuosią 
ir vyksią su jumis. Be po ... dienos atsimetė nuo pažadų. O 
tie, kurie prisiekė keliauti ir sutartyje parašė kryželį, kaž- 
kur dingo. Galvą guldau — juos kažkas perkalbėjo. Dėl to 
nė kiek neabejoju, don Kristupai. Jūs turite priešą, kuriam 
Palose nėra paslapčių. 

Jie kalbėjosi Kolono celėje, La Rabide. Ir Kolonas ne- 
sugebėjo išsklaidyti savo karininko verbuotojo įtarimų. 

— Jūsų įgaliojimai dideli, bet ir jų negana, — toliau 
šnekėjo Aranda. — Turite gauti karališkąjį įsaką laivams 
rekvizuoti ir komandai verbuoti. 

Kolonas taip pat suprato — kitos išeities paprasčiau- 

siai nėra. Parašė laišką Santancheliui ir paprašė — ar 
Aranda nesutiktų nugabenti? | 

— Vaskai, jūs žinote, kas čia dedasi, ir galėsite atsa- 
kyti į visus klausimus, kurie gali iškilti perskaičius šį 
laišką. 

Aranda išjojo į Santa Fė, o savaitės ir vėl tuščiai bėgo. 

Pasiuntinys grįžo ne tik su reikalaujamuoju įsaku — 
kartu atjojo energingas karininkas, paskirtas stebėti, kad 
įsakas nedelsiant būtų įvykdytas. 

Ir tada Palosas sukilo. Kolonas, bandęs pasikalbėti 
su jūrininkais, beveik atsisveikino su gyvybe. Aikštėje, ne 
per toliausiai nuo šventojo Jurgio bažnyčios, jį užpuolė mi- 
nia, vadovaujama karavelės savininko Raskono — jo laivą 
valdžia ketino atiduoti Kolonui. Raskonas šaukė: „Mirtis 
avantiūristui! Sulaužykim jam kaulus! Įmeskime jūron! 
Mirtis šėtono tarnui!“ 

Kolonas, atsišliejęs į bažnyčios sieną, išsitraukė 
kardą. 

— Vadinasi, aš šėtono tarnas? — sušuko jis. — Pri- 
siekiu šventuoju Ferdinandu — tučtuojau pasiųsiu praga- 
ran visus, kas to trokšta! 

Žvilgantys ašmenys privertė puolančiuosius, ginkluo- 
tus tik peiliais, sustoti. Bet tikriausiai Kolonas būtų žuvęs 
Paloso aikštėje, jeigu pagalbon nebūtų suspėjęs Aranda su 
šešiais jūrininkais 

Miniai švilpiant ir keikiant, Kolonui pasisekė svei- 
kam išnešti kudašių. 

Neliko abejonių — jis patyrė pralaimėjimą. Šiomis ne- 
linksmomis mintimis pasidalijo su Aranda, bet šis giežtai 
paprieštaravo: 

— Palose — galbūt. Bet Palosas — ne vienintelis Is- 
panijos uostas. Kituose rasite daugiau drąsuolių ir mažiau 
intrigų. 

— Bet joks kitas uostas neprivalo man duoti dviejų 

karavelių, — priminė Kolonas. Jis ne be pagrindo tikėjo, 
kad atsargus ir šykštus karalius Ferdinandas nebūtų nusi- 
leidęs karalienės norui pasiųsti ekspediciją į Indiją, jeigu 
laivų nebūtų buvę galima taip pigiai gauti. Tai žinodamas, 
Kolonas padarė išvadą: nesėkmė Palose padės kryžių vi- 
siems jo užmanymams. 

Susiklosčiusią situaciją Kolonui beaptariant su pri- 
oru, į La Rabidą ir vėl atjojo Martinas Alonsas. Kolonas ir 
frėjas Chuanas sėdėjo prie mažo stalelio vynuogienojais ap- 
raizgytos altanos paunksmėje. Ant stalelio stovėjo lėkštė su 
alyvomis ir vyno ąsotis. Dešinėje atsivėrė Paloso uosto vaiz- 
das, įlanka su daugybe laivų. Jau buvo prasidėjęs potvynis, 
ir žvejų valtelės grįžo su turtingu laimikiu. Kolonas žiūrėjo 
į laivus kaip narvelin uždarytas paukštis žiūri į viliojantį 
mėlyną dangų. 

— Dievo rankose aš regiu save kaip įrankį, kurio pa- 
skirtis — į nežinomas žemes nunešti šventą jo žodį. Puikiai 
suprantu — ir šėtonas nesėdi sudėjęs rankų, visokiais bū- 
dais stengiasi man trukdyti. 

— Jeigu tai ne paprasčiausi žodžiai, mano sūnau, — 
atsakė frėjas Chuanas, — jeigu jūs iš tikrųjų tuo tikite, tai 
turite apsiginkluoti kantrybe, nes galų gale Dievas būtinai 
laimės. 

— Galų gale — taip, bet kada? 

— Kai mūsų Viešpats šito norės. 

Štai tuo metu kelyje, atvingiuojančiame iš pušyno, ir 
pasirodė Pinsonas. 

Klestintis pirklys tamsiai vyšniniu durtiniu, pasiūtu 
iš puikiausio kamloto, laikėsi išdidžiai lyg koks dvariškis. 
Jis pareiškė apgailestaująs dėl to, kas atsitikę aikštėje, ir 
padėkojo Dievui, kad admirolo nesužalojo. 

— Paloso jūreivių galvos pilnos prietarų, — Pinsonas 
pasitraukė kėdę, atsisėdo. — Jiems atrodo, kad kelias pra- 
garan eina per vandenyną, todėl jo platybes apgyvendino 

baidyklėmis, baziliskais, slibinais, saugančiais nuo nepra- 
šytų svečių. Beprasmiška su jais kalbėtis logikos kalba. Nė- 
ra prasmės klausti, kaip klausiau aš: ar kas nors matėte 
bent vieną baidyklę? Ką gi daryti? — jis gūžtelėjo masy- 
viais pečiais ir skėstelėjo rankomis. — Jie atsako klausimu 
į klausimą: jeigu aš tikįs,kad vandenynas nepavojingas, tai 
kodėl pats neplaukiąs? 

— Atsakymas paprastas, — nusišypsojo frėjas Chua- 
nas. — Kapitonas negali plaukti be komandos. 

— Jūs pakartojote mano žodžius, — linktelėjo Pinso- 
nas. — Bet jie juokiasi iš manęs, sako — tu rastum koman- 
dą, jeigu leistumeis į tą kelionę nuosavu laivu. 

— Ar šiais žodžiais galima tikėti? — paklausė prioras. 

— Kas žino? Nieko iš anksto nežinosi, patikrinti ga- 
lima tik pabandant. Man atrodo, jūreiviai pasektų mano 
pavyzdžiu, — lyg tarp kita ko pridūrė Pinsonas ir paėmė iš 
vazos alyvuogę. 

Žinoma, Kolonas puikiai pastebėjo apsimestinį Pinso- 
no abejingumą. Pirklys aplinkiniu keliu ir vėl išreiškė norą 
dalyvauti ekspedicijoje. Ne atsitiktinai pasirinko laiką — iš 
visko sprendžiant, pats surengė maištą aikštėje prie šven- 
tojo Jurgio bažnyčios. Kolonas matė — jis ne tik įtakingas 
pirklys, bet ir slaptas priešas, galbūt pats pavojingiausias 
iš tų, apie kuriuos kalbėjo Aranda. 

Chuanas buvo labiau patiklus, ir jam nekilo jokių 
abejonių. Tesuprato tik tiek — Pinsonas siūlo Kolonui išeitį 
iš aklavietės, todėl skubiai išspjovė iš burnos alyvuogės kau- 
liuką, kad galėtų kalbėti visa burna: 

— Kaip supratau jau iš pirmojo pokalbio, senjore Pin- 
sonai, jūs norėtumėte dalyvauti ekspedicijoje su savo laivu. 
Ką pasakysite, don Kristupai, jeigu ponas Pinsonas patvir- 
tintų, jog tas noras nepraėjo? 

Nutaisęs gana abejingą miną, Kolonas atsargiai at- 
sakė: 

— Bet ar iš tikrųjų tas noras nepraėjo, senjore? 

Pinsonas irgi staiga nepašoko iš džiaugsmo — kilste- 
lėjo antakius, tarsi šis klausimas jam būtų netikėtas. Lyg 
ir susimąstė. O paskui juodoje barzdoje prasiskyrė raudo- 
nos lūpos ir blykstelėjo balti lyg sniegas dantys — pirklys 
tarsi nusišypsojo. 

— Kaip čia pasakius? Dabar jau viskas nebe taip pa- 
prasta, kaip buvo anksčiau. Iškilo didelių sunkumų. Tai by- 
loja šiandieninės kumštynės aikštėje... — mėlynos akys su- 
sitiko su Kolono žvilgsniu, o lūpose tebežaidė šypsena. 

Žinoma, Kolonas suprato, kur Pinsonas suka. Jis po 
senovei norėjo plaukti į Indiją, bet dabar Martiną Alonsą 
domino sąlygos. Būdamas pirklys, jis negalėjo nepasirūpin- 
ti asmenine nauda. 

— Svarbiausias klausimas toks — ar galite paveikti 
Paloso jūrininkus, kad jie atsikratytų baimės? — paklausė 
admirolas. 

— Kaip čia pasakius? — vėl pakartojo Pinsonas. O po 
ilgokos pauzės pridūrė: — Visiškai nesu garantuotas. Bet 
manau, kad rasčiau žmonių komandai sukomplektuoti, pa- 
reikšdamas, jog pats dalyvausiu ekspedicijoje. Žinoma, kol 
kas tai tik spėjimas. 

— Ar esate pasirengęs patikrinti? 

— Ko gero, taip, — neskubėdamas atsakė. — Jeigu 
sutinkate priimti mano pagalbą, suprantama, garantuoda- 
mi tam tikrą kompensaciją. 

— Už pilną kompensaciją negaliu garantuoti. Pagal 
sutartį su jų didenybėmis, man leidžiama iš savo lėšų atly- 
ginti iki vienos aštuntosios ekspedicijos išlaidų sumos. Man 
atiteks tik aštuntoji pelno dalis. 

— Viena aštuntoji? Taigi jūsų valiai atiduodamas tre- 
čiąjį laivą, aš turiu teisę tikėtis ir trečdalio pelno. 

— Logiška. Bet sutartyje net neužsiminta apie treči- 
aji laivą. Tik apie vienos aštuntosios dalies išlaidas ekspe- 
dicijai. Tai viskas, kas man skirta. Kaip matote, karūna 

nelinkusi atiduoti būsimo lobio, ir net aštuntąją dalį man 
pasisekė išpešti per didžiausią vargą. 

— O ar nenorite sąlygų peržiūrėti? 

— Tik tuo atveju, jeigu ryšiuos prašyti Ispanijos val- 
dovų leisti rengtis ekspedicijai kitame uoste. Tiesą sakant, 
Palosas nenusipelno turtų, kuriuos gautų atradus Indiją. 

Tai buvo subtilus žingsnis. Kolonui pavyko įgąsdinti 
Pinsoną, aiškiai leidus suprasti, kad kitos progos išvykti už 
jūrų gali nebebūti. Ir nuspręsti reikia tuoj pat, neatidedant 
geresnei dienai. 

Pinsonas pasiglostė barzdą. 

— Ir kokia, jūsų manymu, bus toji aštuntoji laimikio 
dalis? 

Dabar jau nusišypsojo Kolonas. Gūžtelėjęs pečiais, tarė: 

— Ir jūs manęs klausiate? Argi turiu jums aiškinti, 
kad mes arba nerasime nieko, arba rasime neįsivaizduoja- 
mus turtus. Bet nieko nerasime tik vienu atveju — jeigu aš 
apsirikau. O tikiu savo teisumu taip, kaip, regis, ir jūs, sen- 
jore Pinsonai. 

— Čia reikia viską pasverti, — pagaliau tarė. — Mes 
dar apie tai pasikalbėsime. Tikriausiai rytoj, — o po valan- 
dėlės pridūrė: pasiklausiąs vieno kito Paloso jūreivio, ar su- 
tiktų su juo plaukti, nes norįs patikrinti, ar turįs kokią nors 
įtaką. Ir atsisveikino. 

— Aš manau, — patenkintas pareiškė frėjas Chua- 
nas, — kad jūsų negandos baigėsi, ir Pinsonas nuspręs prie 
jūsų prisidėti. 

— O man atrodo, kad Pinsonas seniai viską nuspren- 
dė, dar prieš čia atvykdamas. Net anksčiau — prieš atsi- 
randant visokioms kliūtims, kurios dabar beregint išnyks. 

Frėjas Chuanas pasibaisėjęs apibarė Koloną už per- 
nelyg didelį įtarumą ir nepasitikėjimą žmogumi, kuris iš 
visos širdies stengiasi jam padėti. 

| Rabido prioras, visuomet žmonėse regėdavęs vien tik 
gera, vis dėlto po kurio laiko, kad.ir labai nenoriai, 
turėjo pripažinti, kad Kolonas neapsirikęs, turtingąjį laivų 
savininką įtardamas klasta. 

Martinas Alonsas pribuvo kitą dieną, norėdamas pa- 
sirašyti kontraktą. Ne vienas, o su broliais Visente ir Fran- 
cisku. Šitie taip pat apsigalvojo vykti į Indiją ir ryžtingai 
pareiškė, kad Pinsonų šeimos, pačios įtakingiausios Palose, 
parama padėsianti įveikti visas išplaukti trukdančias kliū- 
tis ir prietarus. 

Sudarius sandėrį, situacija ėmė keistis akimoju. 
Energingasis Martinas Alonsas išjudino apsnūdusį algvasi- 
lą ir jo korechidorus. Atsitokėję po letargijos, jie ėmėsi vyk- 
dyti karališkojo įsako, ir po kelių dienų Kolonas gavo du 
laivus — gerą priedą prie „Pintos“, Pinsono karavelės, — jo 
dalies ekspedicijai. 

Tuoj pat prasidėjo laivų aprūpinimo ir komandų kom- 
plektavimo karštinė, ir Arandai jau nebereikėjo blaškytis iš 
vienos miesto tavernos į kitą ieškant rekrutų. Sakytum virš 
Paloso padvelkė magiškas vėjas. Ten, kur anksčiau jį sutik- 
davo su pajuoka, jūrininkai jau beveik vienas kitam kibo į 
atlapus dėl teisės plaukti Kolono karavelėmis, ir Aranda 
galėjo pasirinkti pačius geriausius. Su laiku entuziazmas 
atslūgo. Paloso moterys, atrodo, nenorėjo išleisti vyrų į tokį 
pavojingą vojažą. 

Žmonių srautas į Arandos kontorą sumažėjo. Vienas 
kitas užverbuotasis tarsi skradžiai žemės prasmego. Bet vis 

dėlto jis surinko devyniasdešimt drąsių vaikinų — tiek, kiek 
reikėjo trijų karavelių komplektavimui, ir visi jie padėjo pa- 
sirengti kelionei. 

Vaskas Aranda, gavęs svarbų vyriausiojo ekspedicijos 
algvasilo postą, liepą vėl išvyko į Santa Fė — pranešti, kas 
nuveikta, o pakeliui paimti mažąjį Diegą Koloną ir prista- 
tyti į rūmus, kad šis galėtų vykdyti pažo pareigas. 

Išplaukimo diena sparčiai artėjo. Flotilijos flagmanu 
Kolonas pasirinko pačią didžiausią stačiašonę, kone statinę 
primenančią, maždaug dviejų šimtų tonų vandens talpos, 
devyniasdešimties pėdų ilgio tristiebę karavelę, pastatytą 
prekybai su Flandrija. Ji vadinosi „Marija Galante“. Perne- 
lyg aukšta nosis ir paskuigalis bylojo apie menką karavelės 
stabilumą. Laivas nebuvo skirtas plaukioti audringuose 
vandenyse, bet Koloną sužavėjo karavelės didumas. 

Trivialus jos pavadinimas Kolonui atrodė neskonin- 
gas. Nutaręs pervadinti laivą, blaškėsi tarp žemiško ir dan- 
giško vardo, tarp dievinamos Mergelės Marijos ir aistringai 
geidžiamos Beatričės. Vis delsė, melsdamas Dievo Motinos 
atleisti už dvejones, būti mielaširdinga žmogui, kurio su- 
žeista širdis. Didis buvo noras duoti karavelei vardą myli- 
mos moters, kurią manė esąs praradęs, tačiau kurios pa- 
veikslas nuolat iškildavo prieš jo akis. Bet galiausiai nuga- 
lėjo dievobaimingumas: Kolonas nutarė, kad į nežinomybę 
ramiau bus plaukti po šventojo vardo priedanga ir, supran- 
tama, dangaus gyventojo saugomam. Dar daugiau, jis pada- 
rė išvadą, kad ir Beatričė pritartų jo pasirinkimui. Tokiu 
būdu „Marija Galante“ tapo „Santa Maria“. 

Sukdamas galvą dėl savo karavelės pavadinimo, Ko- 
lonas atidžiai sekė pasirengimą ekspedicijai. Į laivą atgabe- 
no bombardas ir falkonetus — jų akmeniniai ir švininiai 
sviediniai tarnavo laivui ir kaip balastas. Į triumus krovė 
statines su sūdyta ir rūkyta mėsa, žuvimi, sūriu, pupelė- 
mis, taip pat miltų, svogūnų, alyvuogių, vyno, augalinio 

sviesto maišus. Šalia dėjo bures, virves, dervos luistus ir 
dar daug ką — kas būtina ilgam, gal šešis mėnesius už- 
truksiančiam plaukiojimui. 

Atsargų pirkimu daugiausia rūpinosi Pinsonai. Paty- 
rę jūrininkai žinojo, ko reikia ir kur ko ieškoti, nes turėjo 
plačių prekybinių ryšių. Pravertė ir Kolono žinios, kuo Af- 
rikoje portugaliečiai atsiskaitydavo už auksą ir dramblio 
kaulą. Jis pasirūpino, kad laive būtų pakankamai stiklo ka- 
rolių, varpelių, veidrodėlių ir kitų niekučių. 

Liepos pabaigoje teliko tik apsirūpinti vandeniu. Pa- 
sirengimo išplaukti į jūrą darbai ėjo į pabaigą. 

Martiną Alonsą paskyrė vadovauti „Pintai“, keturias- 
dešimt penkių pėdų ilgio karavelei, du kartus trumpesnei 
už „Santa Maria“, su vieninteliu stiebu laivagalyje, bet su 
stipriais apvadais, o tai garantavo greitą eigą. „Pintos“ štur- 
manu tapo Martino Alonso brolis Franciskas. Kaip ir „San- 
ta Mama“, „Pinta“ turėjo tiesiąsias bures, tuo tarpu „Ni- 
na“*, trečioji, pati mažiausia karavelė, buvo aprūpinta loty- 
niškomis burėmis, į kurias Kolonas žvelgė gan sunerimęs. 
„Ninai“ komandavo Visentė Pinsonas. 

O jeigu kalbėsime apie jūrininkus, tai labiau patyrę 
ir patikimesni atsidūrė Pinsonų laivuose. Jie jau anksčiau 
buvo plaukioję brolių vadovaujami, todėl, savaime supran- 
tama, Martinas Alonsas ir Visentė priglaudė juos po savo 
sparneliu. „Santa Maria“ pasisekė ne kaip. Jos komandą 
sudarė ne tik mažiau patyrę matrosai, bet ir nusikaltėliai, 
kurie ryžosi plaukti vardan laisvės. Tačiau Koloną tai nė 
kiek netrikdė. Jis manė, kad buvę nusikaltėliai, pratę prie 
rūstaus kalėjimo gyvenimo, geriau pakels ekspedicijos lau- 
kiančius išbandymus. O nepaklusniuosius admirolas tikėjo- 
si mokėsiąs sudrausti ir griežtai laikyti savo rankose. 

Paskutiniu momentu prie ekspedicijos prisidėjo dar 


„Nina“ — „Vaikelis“, prieš tai vadinosi „Santa Klara“. 

keletas karštų nuotykių ieškotojų, taigi iš viso karavelėmis 
ketino plaukti šimtas dvidešimt žmonių. Tarp jų buvo du 
barzdaskučiai chirurgai ir vertėjas maranas Toresas, kuris 
tobulai mokėjo žydų, graikų ir arabų kalbas ir galėjo būti 
labai reikalingas Sipangoje. Į kelionę Kolonas pasiėmė ir 
Ispanijos valdovų laišką Didžiajam Chanui — tam atvejui, 
jeigu nusigaus į tolimąsias žemes, apie kurias rašė Markas 
Polas. 

Einant į vakarą paskutinei liepos dienai, į Palosą at- 
vyko kavalkada, kokią retai matydavo toje jūreivių ir pre- 
kijų pakampėje. 

Artėjant išplaukimo dienai, Palosą gaubė vis dides- 
nis liūdesys ir graudulys. Bloga nuojauta kankino šeimas, 
kurių vyrai, tėvai, sūnūs rengėsi į tolimą kelionę. Tos šei- 
mos, kurioms lemtis šįsyk buvo maloninga, užjautė išplau- 
kiančiuosius ir perpasakojo po miestą sklindančius gandus, 
pranašaujančius drąsiųjų keliautojų žūtį. Nusiminimo de- 
besėlį išsklaidė Palosan atvykęs aukštasis svečias, atlydė- 
tas prašmatnios apsaugos svitos. Žinia apie tai, kad pats 
Aragono iždininkas don Luisas de Santanchelis specialiai 
atvyko į Palosą perduoti don Kristupui Kolonui jų dideny- 
bių sėkmės linkėjimus, akimoju aplėkė miestą ir jo gyven- 
tojai pasipylė į gatves. | 

Iždininkas įjojo į Palosą baltu arabų žirgu — apkū- 
nus, išdidus, brangiu brokato durtiniu,apkraštuotu sidabri- 
niu kailiu. Ant Santanchelio krūtinės žvilgėjo sidabro gran- 
dinė — jos žiedai buvo tokie stambūs, kad vieno būtų užte- 
kę bet kuriam Paloso jūrininkui visam gyvenimui. Iždinin- 
ką lydėjo ginkluoti, šarvuoti ir šalmuoti raiteliai, Vaskas 
Aranda ir karališkasis notaras Eskovedas, taip pat plau- 
kiąs su Kolonu. 

Kavalkada nesustojusi perjojo visą miestą ir dingo 
miške, už kurio baltavo La Rabido vienuolynas. 

Kolono vienuolyne nebuvo. Jis tvarkėsi „Santa Ma- 

ria“, savo kajutėje, į kurią tą dieną buvo susinešęs reikalin- 
giausius daiktus. Išlipęs į krantą sužinojo apie Santanche- 
lio atvykimą ir išskubėjo La Rabidan. Vos įėjęs pro vartus, 
susidūrė su iždininku. Santanchelis stipriai jį apkabino ir 
prispaudė prie krūtinės. 

— Don Luisai! — džiaugsmingai sušuko Kolonas ir jo 
akyse suspindo nerimas. Išblyškęs atsitraukė per žingsnį ir 
paklausė: 

— Kas jus atvijo į Palosą? 

— Nejaugi manėte, kad aš išleisiu į tokią ilgą kelinę, 
nepalinkėjęs sėkmės? Juk įnešiau, nors ir mažą, indėlį, įgy- 
vendinant šitą, nebijau pasakyti, didingą ekspediciją. 

— Mažą? Jeigu ne tos mažybės, sėdėčiau dabar prie 
sudaužytos geldos, — atsakė Kolonas, o kiek patylėjęs pri- 
dūrė: — Bet... ar tai viskas? 

— Viskas? — nustebo iždininkas. — O ko gi dar? Gal 
esate nepatenkintas, kad atvykau? 

— Ką čia šnekate! — užprotestavo Kolonas ir tuoj, 
giliai atsidusęs, bejėgiškai mostelėjo ranka: — Juk jūs pats 
viską puikiai žinote, don Luisai. Neužpykite, kad nesidžiau- 
giu vėl jus matydamas... Jūsų atvykimas pažadino manyje 
viltį... Aš nuoširdžiai meldžiausi, kad prieš išplaukdamas 
išgirsčiau ką nors apie Beatričę. O išvydęs jus pamaniau — 
atnešėte man laukiamą naujieną: Beatričė surasta. 

Santanchelis liūdnai palingavo galva: 

— Ak, sūnau mano, jeigu būčiau ją radęs, būčiau at- 
nešęs ne žinią, 0 ją pačią. Ir nemanykite, kad ją pamiršau. 
Kordoboje buvau susitikęs su don Ksaveru ir paprašiau tęs- 
ti paieškas. Mes būtinai ją rasime. 

Tuos žodžius Kolonas suprato kaip bandymą jį nura- 
minti. Vėl sunkiai atsiduso ir skubinosi pakeisti pokalbio 
temą. Bet vėliau, kai vienuolynas jau miegojo, o jiedu dvie- 
se sėdėjo Kolono celėje, vėl grįžo prie to, kas labiausiai ne- 
ramino. 

— Jūs man buvote labai geras draugas, don Luisai, 
ir tiek daug gero padarėte, kad nutariau kreiptis į jus su 
dar vienu prašymu. Jeigu Beatričę suras, pasakykite jai 
apie mano jausmus, patikinkite ją, kad aš atgailauju dėl 
savo skuboto sprendimo. Ir jeigu ekspedicija baigtųsi sėk- 
mingai, o aš žūčiau, pasirūpinkite, kad Beatričė gautų dalį 
iš Diego palikimo. Norėčiau, kad ji rūpintųsi Diegu, elgtųsi 
su juo kaip su tikru sūnumi, o jis rastų joje mylinčią moti- 
ną. Visa tai išdėsčiau laiške, kurį galima vadinti ir testa- 
mentu. Palieku jį jums,don Luisai, žinoma, jeigu imsite ant 
savo pečių ir šitą naštą. 

— Pasikliaukite manimi, — patikino Santanchelis. — 
Ir nebijokite — mes tęsime paieškas, taigi, galimas daiktas, 
sugrįžusio ji jūsų jau lauks. 

Po dviejų dienų, ketvirtadienį, Kolono flotilė išplaukė 
į Indiją. 

Naktį iš trečiadienio į ketvirtadienį frėjas Chuanas 
išklausė Kolono išpažinties, ir dar prieš aušrą admirolas, 
lydimas Arandos, išjojo į Palosą, — uostas jau buvo pabu- 
dęs, švietė namų langai, — kartu su kitais jūreiviais daly- 
vauti mišiose ir priimti šventąją komuniją šventojo Jurgio 
bažnyčioje. 

Molan susirinko daugybė moterų ir vaikų — į tolimą 
plaukiojimą išlydėti vyrus ir tėvus. Koloną pasitiko nedrau- 
giškais žvilgsniais, bet ištvėrė neiškeikę, puikiai suprasda- 
mi, kad jų žodžiai rikošetu kliudytų ir tuos, kurių šansai 
sugrįžti priklausė nuo admirolo sumanumo ir drąsos. 

O kai saulė išniro iš už Almontės kalvų, Kolonas įlipo 
į valtį ir nuplaukė prie „Santa Maria“, kuri suposi ant ban- 
gų kartu su dar dviem flotilės laivais, atskirtais nuo jūros 
smėlėtos Soltreso nerijos. 

Iš aukšto juto“ Kolonas davė pirmąją komandą. Tri- 


* Viršutinio denio užpakalinė dalis, antstatas laivagalyje. 

mitininkas pakėlė prie lūpų trimitą ir sugrojo išplaukimo 
signalą. Šaižiai sukaukė bocmano švilpukas, žvangėdama į 
viršų nušliaužė inkaro grandinė, iš vandens iškeldama in- 
karą. 

Sucypė skridiniai, išsiskleidė burės ir akimoju nudri- 
bo, o po to, pagavusios ryto brizą, išsipūtė ir „Santa Maria“ 
nučiuožė vandens lyguma. 

Daugybė burių baltavo virš jos juodo korpuso prieki- 
galio ir paskuigalio stiebuose. Popiežiaus kryžius puošė 
„Santa Maria“ foką*, Maltos — kvadratinį grotą**. Ferdi- 
nando ir Izabelės auksinė ir raudona vėliava su pilimis ir 
liūtais pleveno groto stiebe, virš nukryžiuotojo. Kolono vim- 
pelas buvo pakeltas bizanstiebyje***. 

Škafute**** susigrūdę nuotykių ieškotojai, vilkį mies- 
tietiškais kostiumais, ir basakojai matrosai vien su marški- 
niais ir bričkelnėmis, palaimingai drebėjo, negalėdami iš- 
tarti nė žodžio. Daugelis iš jų tik dabar suvokė išsirengę į 
nežinomybę, ieškoti žemių, egzistuojančių vien to aukštojo 
svajotojo, stovinčio jute, vaizduotėje. 

„Pinta“ ir „Nina“ sekė paskui „Santa Maria“, lygiuo- 
damos į La Rabido vienuolyną. Kolonas priėjo prie bortelio. 
Rytmečio dangaus fone, auksiniuose saulės spinduliuose 
prie balto vienuolyno pastato aiškiai regėjo Santanchelio ir 
frėjo Chuano figūrėles — dviejų Ispanijos žmonių, labiau- 
siai pagelbėjusių, kad ekspedicija į Indiją taptų realybe. 

Kolonas pakėlė ranką ir atsisveikino su geraisiais 
žmonėmis. Santanchelis atsakydamas pamojavo berete, frė- 
jas Chuanas — šaliku. Laive girdėjosi vienuolyno varpų 
skambesys. 

Kolonas nenuleido akių nuo iždininko ir prioro, kol 


* Burlaivio priekinio stiebo (fokstiebio) žemutinė tiesioji burė. 
** Grotstiebio apatinė burė. 

***Užpakalinis stiebas 

**** Denio dalis tarp fokstiebio ir grotstiebio. 

karavelė pasuko už iškyšulio, ir abi figūrėlės, tapusios be 
galo mažutėmis, dingo iš akių. O tada Kolonas nuėjo į škan- 
cus*, kur buvo susirinkę karininkai. Ėmė labiau supti, nes 
„Santa Maria“ jau buvo išplaukusi už smėlio nerijos į atvirą 
jūrą. 

Pasitarė su Chuanu de la Kosa, nediduku, plačiape- 
čiu, šviesiaplaukiu, geraširdiško, strazdanomis nupiltu vei- 
du vyru. De la Kosa buvo „Santa Maria“ bendrasavininkis, 
o į kelionę leidosi šturmanu. Pasirinko pietinį kursą, kurį 
siūlė vachtos viršininkas. Tada admirolas nuėjo į savo ka- 
jutę, ilgiems mėnesiams turėjusia tapti jo namais. Lova už 
raudono uždangalo, mažas stalelis, kėdė, lyginimo lenta, po- 
ra krėslų aukštais atlošais, skrynelė, kelios knygos vienoje 
lentynoje bei astroliabija** ir grandštokas*** — kitoje, — 
tai ir visas apstatymas. Ant lyginimo lentos stovėjo smėlio 
laikrodis. Pertvarą puošė Mergelės Marijos paveikslas bron- 
zos rėmuose, anksčiau kabojęs Kolono kambaryje Kordoboje. 


* Laivo viršutinio denio dalis tarp vidurinio ir užpakalinio 
stiebo. 

** Prietaisas kosminių kūnų aukščiui virš horizonto matuoti. 

*** Senovinis kampų matavimo instrumentas. 


28 skyrius 
PLAUKIMAS 


D pirmos dienos dalį jie plaukė į pietus, o po to 
pasuko į vakarus, Kanarų salų link. Don Kristupas 
žurnalan įrašė pirmuosius sakinius — jis buvo pasiryžęs 
smulkiai aprašyti visus įvykius. Žurnalas turėjo du tikslus: 
supažindinti Ispanijos valdovus su ekspedicijos eiga ir iš- 
garsinti tą, kas jį rašė. Sau pavyzdžiu Kolonas paėmė Ju- 
lijaus Cezario „Komentarus“. Jau vien iš šio fakto dabarties 
skaitytojas gali suprasti, kaip didžiai Kolonas vertino tą 
kelionę. 

Kolonas nugalėjo žmonių intrigas, išdavystę, pavydą. 
Kelionės sunkumai jo negąsdino, todėl ir manė sugebėsiąs 
suvaldyti savo, šiaip jau gana margą komandą. Tuo metu 
Jis troško kaip galima greičiau praplaukti Kanarų salas, nes 
atsidūrę atvirame vandenyne, jūreiviai aiškiai supras, kad 
Jų gyvenimas visiškai priklauso nuo kapitono laivo. O pir- 
majame plaukimo etape jis dar jautėsi bejėgis sudrausti 
žmones, jeigu šie, išsiskyrimo su Palosu negerų nuojautų 
paveikti, pareikalautų tuoj pat grįžti į Ispaniją. 

Todėl Kolonas ne juokais sunerimo, kai trečią plauki- 
mo dieną „Pinta“, pati greičiausia flotilės karavelė, iškėlusi 
daugybę baltų kaip sniegas burių ir plaukusi priekyje, ne- 
tikėtai sulėtino greitį ir ėmė plaukti atgal: iš lizdo išsprūdo 
vairas. 

Stiprus vėjas trukdė suteikti pagalbą. Bet patyrusiam 
Pinsonui jos ir nereikėjo. Kapitonui pasisekė lynais sutvir- 
tinti vairą ir nuplaukti iki Gran Kanarijos, tačiau flotilės 
kreiserinis greitis gerokai sumažėjo. 

Į Gran Kanariją jie atplaukė ketvirtadienį, praėjus 
savaitei po atsisveikinimo su Palosu, ir liko ten, kol „Pin- 
toje“ įtaisė naują vairą. Kolonas pasinaudojo maišatimi ir 
„Ninos“ lotyniškas bures pakeitė kvadratinėmis, nes kitaip 
karavelė nebūtų įstengusi plaukti stačiai prieš vėtrą. 

Nerizikuodamas išleisti komandos į krantą, su „San- 
ta Maria“ nuplaukė į Homero salą, šitą savo žygį taip pa- 
aiškindamas: norįs rasti kitą karavelę vietoje „Pintos“. Tin- 
kamesnio laivo neužtikęs, vėl sugrįžo į Gran Kanariją — 
kaip tik tuo metu jau buvo baigti remonto darbai. 

Tačiau trys savaitės nuėjo vėjais. Pagaliau rugsėjo 
šeštą dieną flotilė vėl išplaukė į jūrą. Pirmiausia užsuko į 
Homero salą, papildė maisto ir vandens atsargas, o tada 
pasuko vakarų kryptimi. 

Tačiau toli nuplaukti nepavyko: pakliuvo į štilio juos- 
tą, jūra pasidarė lygi kaip Gvadalkivyras, ir jie vos šliaužė, 
visą laiką regėdami žemę. 

Auštant rugsėjo devintajai vis dar regėjo Iero salą — 
pilką masę už devynių mylių. Bet pagaliau pakilęs vėjas 
išpūtė bures, ir karavelės lengvai nučiuožė vandeniu. Vėjas 
stiprėjo, jo greitis siekė dešimt mazgų, karavelės plaukė vis 
greičiau, Iero sala išnyko už horizonto. Prasidėjo kelionė į 
nežinomybę, ir Kolono širdis nurimo. 

O komanda elgėsi kitaip. Išnykus žemei, begaliniam 
tuščiam dangui horizonte susiliejus su plyna jūra, jūrinin- 
kus apėmė panika. Kolono, sėdėjusio kajutėje prie kelionės 
žurnalo, ausis pasiekė aimanos, graudingas vaitojimas, 
verksmas. 

Jūreivius išgąsdino ne išnykusi žemė. Išskyrus kelis 
jaunus matrosus, prie ekspedicijos prisidėjusius nuotykių 
1eškotojus, visi jūrininkai jau buvo matę, kaip žemė išnyks- 
ta už horizonto linijos, ir anksčiau jie į tai reaguodavo gana 
šaltakraujiškai, nes žinodavo — netrukus vėl išvys krantą. 
O dabar plaukė į bekraštes vandenyno platybes, kurių ne- 

raižė joks laivas, ir niekas negalėjo tiksliai pasakyti, ar van- 
denyno dykynėje išvys kokią žemišką oazę. Patikėti to be- 
pročio, įpainiojusio juos į be galo rizikingą avantiūrą, ap- 
skaičiavimais buvo labai sunku. 

Barniai, burnojimai, prakeiksmai skambėjo vis gar- 
siau, bet štai škancuose pasirodė Kolonas, ramus ir didin- 
gas, su grandštoku rankoje. Neskubėdamas lygiu žingsniu 
priėjo prie borto. Vėjas vėlė tirštus rusvus jo plaukus. Pa- 
sirodžius Kolonui, dar pasiučiau suūžė škafute susispietę 
matrosai. Rėkdami pašoko sėdėjusieji ant liukų komingsų" 
ir bombardų. 

Kolonas kilstelėjo ranką, prašydamas nurimti. Visi 
bemat nutilo, tik vienas veriančiu balsu suriko: 

— Kur mus plukdote? 

— Iš nežinomybės — į garbę, — atsakė Kolonas. — Iš 
skurdo į turtą. Iš bado į sotybę. Štai kur aš jus plukdau. 

Ir nors jų didenybių akyse jis dar turėjo užsikariauti 
admirolo laipsnį, komandai jau buvo admirolas, ir tą persi- 
laužimo akimirką įrodė, kad teisėtai paskirtas jų kapitonu. 

Kolonas, ryžtingas ir savimi pasitikintis, keliomis fra- 
zėmis jūreiviams sužadino visai kitokius jausmus: 

— Ką jūs čia marmate apie avantiūrą? O jeigu mūsų 
žygis būtų avantiūra, tai kas? Ką palikote krante? *Tuščius 
pilvus, skurdą, purvą, nepakeliamai sunkų darbą. Ar var- 
dan to esate pasirengę atsisakyti šanso praturtėti ir išgar- 
sėti? Aš pasakiau — šansą. Bet tai ne šansas, ne avantiūra. 
Aš žinau, ką darau ir kur plaukiu. Argi neįtikinau jų dide- 
nybių, kad šią ekspediciją būtinai reikia surengti? Ar nesu- 
variau į ožio ragą tų, kurie priešinosi? Nejaugi manote, kad 
Ispanijos valdovai būtų man patikėję šiuos laivus, jeigu bū- 
tų abejoję pergale? 

Antai ten, Vakaruose, už septynių šimtų lygų nuo čia, 


* Vertikalūs mediniai tašai virš denio, aptveriantys liukus. 


277 


mūsų laukia nesuskajčiuojami Sipangos turtai, ir kai grįši- 
me į Ispaniją, mums visi pavydės. 

Jo žodžių magija, balso tvirtumas, nepalaužiamas ti- 
kėjimas savo teisumu smarkiai pakeitė komandos nuotai- 
ką. Nevilties aimanos virto džiaugsmo šūksniais. 

Kolonas patenkintas pakėlė grandštoką ir prisimer- 
kė, norėdamas nustatyti, kokiame aukštyje yra saulė. Dau- 
gumai matrosų jo judesys pasirodė iškilmingas ir dar la- 
biau sustiprino tikėjimą, kad admirolas moka surasti kelią 
beribiame vandenyne. 

O Kolonas jau barė vairininką — pernelyg pasidavę į 
šiaurę! Pasikvietęs Kosą, stipriai jam įkrėtė ir įsakė — ka- 
ravelės priekigalis visą laiką turi būti nukreiptas į Vaka- 
rus. Tada nulipo į kabiną, norėdamas žemėlapyje pažymėti 
laivo buvimo vietą. Jis jau suprato turįs imtis atsargumo 
priemonių, jeigu neteisingai apskaičiavo nuotolį iki Sipan- 
gos. Juk labai jau pasitikėdamas savimi pareiškė, kad nuo 
žemės juos skiria lygiai septyni šimtai lygų. Jeigu nuplau- 
kus tą kelią žmonės neišvystų pasiilgtojo kranto, ko gero, 
vėl subruztų. Todėl Kolonas nutarė pasilikti sau manevra- 
vimo laisvę. Į žurnalą įrašydavo realiai per dieną karavelės 
nuplauktą kelią, tačiau kitiems pasakydavo šiek tiek ma- 
žiau. Martinas Alonsas ir Visentė Pinsonas, „Pintos“ ir „Ni- 
nos“ kapitonai, nuolat jam atsiųsdavo savo žemėlapius, ku- 
riuose Kolonas pažymėdavo laivų buvimo vietą. Ir nors jo 
duomenys galėjo skirtis nuo „Pintos“ ir „Ninos“ išmatavi- 
mų, buvo vertinami kaip patikimesni, nes Koloną laikė ne- 
pralenkiamu nuplaukto kelio skaičiuotoju. 

Sunkiau sekėsi paaiškinti kompaso rodyklės krypties 
pasikeitimą. Tai atsitiko po savaitės, nuplaukus du šimtus 
lygų į Vakarus nuo Iero. Komanda patyrė šoką. 

Ilgesys, kurį anksčiau Kolonui pavyko išblaškyti, vėl 
apgaubė „Santa Maria“, kai netoli nuo jų nulingavo pra- 
plaukiančio laivo stiebai. Tas laivas vandens talpa nė kiek 

nenusileido „Santa Maria“. Visi ankstyvesni bauguliai atgi- 
mė su nauja jėga. Jeigu užklups štormas, kalbėjo jūreiviai, 
kur rasime įlanką, kurioje galėtume pasislėpti? O kai tapo 
žinoma, jog pasikeitusi kompaso rodyklės kryptis, nerimas 
apėmė net pačių drąsiausių širdis — ne tik tamsuolių mat- 
rosų, bet ir karininkų. Kolonas pirmas pastebėjo, kad kom- 
paso rodyklė, užuot rodžiusi Poliarinę žvaigždę, nukrypusi 
per kelis laipsnius į Vakarus. Pasirengęs bet kokiai rizikai 
ir nė už ką nenorėdamas pripažinti savo pralaimėjimo, Ko- 
lonas tikriausiai tai būtų nuslėpęs, bet rodyklės nuokrypį 
pastebėjo ir kiti. Vienas vairininkas į tai atkreipė savo vado 
Ratos dėmesį. Šis sunerimęs pranešė de la Kosai. Išgirdu- 
sius jų pokalbį, apėmė panika. Tai įvyko naktį, ir triukšmas 
pažadino jau miegojusį admirolą. 

Jis atsisėdo lovoje ir sukluso. Supratęs, kas dedasi, 
nusviedė antklodę, įmurdė kojas į šlepetes, užsivilko chala- 
tą ir išėjo į škancus. Apačioje, prie naktouzo“, būriavosi žmo- 
nės, žibintas apšvietė jų išsigandusius veidus. Po akimirkos 
Kolonas jau yrėsi pro jūreivius. 

— Kas čia dedasi? — paklausė ir bematant užsipuolė 
vairininką: — Tvirčiau laikyk vairą, o dar nublokš kurį į 
jūrą. Kas atsitiko? 

— Rodyklė, admirole, — atsakė Kosa, ir triukšmas 
akimoju liovėsi. Žmonės laukė, ką pasakys admirolas. 

— Rodyklė? O kas jai? Apie ką čia kalbate? 

— Ja nebegalima pasitikėti. 

Kolonas vis dar apsimetinėjo nieko nesuprantąs. 

— Negalima pasitikėti? Kodėl? 

Atsakė Iresas, vidutinio amžiaus jūrininkas, lyg ir ai- 
ris, išnaršęs visas žinomas pasaulio jūras: 

— Nusilpo. Rodyklė nųsilpo. Dabar mes pasiklydę ne- 


* Medinė spintelė, ant kurios tvirtinamas laivo kompasas. 

žinomajame pasaulyje, ir net pagal kompasą nebegalime 
suprasti, kur esame. 

— Jis sako tiesą, admirole, — Rata niūriai patvirtino 
matroso žodžius. 

— O tai reiškia tik viena, — suvapėjo žilasis Nijeve- 
sas, vienas iš pasigailėtųjų nusikaltėlių, — mes išplaukėme 
už žemės, kurioje Dievas apgyvendino žmones, ribų. 

— Mes pasmerkti, — pridūrė dar kažkas. — Palikti 
likimo valiai ir prakeikti. Ir mums teliko vienintelis ke- 
lias — į pragarą. 

— Argi aš nežinojau, kuo tai baigsis? — koneveikė 
save Iresas. 

Ir matrosai grėsmingai ėmė artėti prie Kolono. 

— Nutilkite! — sudraudė jis jūrininkus. — Leiskite 
praeiti! — jis priėjo prie naktouzo. Žibinto šviesa krito ant 
tamsaus ryžtingo Kolono veido. Kol admirolas atidžiai žiū- 
rėjo į kompaso rodyklę, matrosai stypsojo nekvėpuodami. 
Tylą sutrikdė Ratos balsas: 

— Pats pažiūrėkite, don Kristupai. Šit Poliarinė 
žvaigždė. Rodyklė nukrypusi ne mažiau kaip per penkis 
laipsnius. 

Jeigu Kolonas ir žiūrėjo, tai tik ne todėl, kad įsitikin- 
tų Ratos žodžių teisingumu, — apie rodyklės nuokrypį jis 
žinojo ir be to. Paprasčiausiai norėjo laimėti laiko ir sugal- 
voti suprantamą paaiškinimą. 

Žibinto šviesoje matrosai išvydo besikeičiantį jo vei- 
dą. Admirolo lūpose sušvito šypsena. Jis garsiai nusijuokė: 

-Idiotai! Begalviai idiotai! O jums, Kosa, turėtų būti 
tiesiog gėda, juk esate patyręs jūrininkas! Jūs mane stebi- 
nate! Niekaip nesuprantu, kaip galėjo ateiti į galvą mintis, 
kad rodyklė neberodanti Poliarinės žvaigždės ir pakeitusi 
savo kryptį? 

Kosa užkaito: 

— O argi galima kitaip paaiškinti? 

— Žinoma. Pasislinko žvaigždė, o ne rodyklė. 

— Žvaigždė? Bet ar ji... 

— Kas gi čia nesuprantama? — Kolonas iškėlė ranką 
ir parodė į dangų. — Žvaigždė, kaip patys galite įsitikinti, 
juda skersai per dangų. Kur mus nuvestų kompaso rodyklė, 
jeigu sektų paskui ją? Prastai mums pasitarnautų, jeigu 
neliktų nutaikyta į nematomą tašką, į Šiaurę, — jis nuleido 
ranką ir atsainiai gūžtelėjo pečiais. — Eikite sau! Būkite 
ramūs ir nesukite galvos dėl to, ko nesuprantate. 

Valdingas balsas, moksliškas paaiškinimas, panieka, 
sklindanti iš kiekvienos frazės, puikiai paveikė. Išsisklaidė 
paskutinės abejonės — Kolonas iš tiesų teisus! 

Matrosai išsivaikščiojo. Į kajutę pasuko ir admirolas. 
Prie trapo jo petį palietė Kosos ranka. Šturmanas naviga- 
cijoje susivokė ne prasčiau už Koloną. 

— Aš nesiginčijau su jumis, nenorėdamas išprovokuo- 
ti maišto. Bet... 

— Protingai pasielgėte. 

— Daugybę metų praleidęs jūrose, nesuvokiu.... 

Kolonas nutraukė jo postringavimus, lediniu balsu 
tardamas: 

— Jūs juk niekada neplaukiojote šia paralele, Chu- 
anai. 

— Jūs irgi, don Kristupai, — atšovė šis. — Jums tai 
nauja kaip ir man. Tai kokiu būdu sužinojote... 

Kolonas nebeleido jam pasakyti daugiau nė žodžio: 

— Lygiai taip, kaip žinau, kad mes plaukiame į Indi- 
ją. Taip pat, kaip žinau daug, ko nežino kiti. Ir jūs patikė- 
site mano žodžiu, jeigu nenorite, kad šitos žiurkės imtų pa- 
nikuoti, — Kolonas paplojo šturmanui per petį, duodamas 
suprasti, kad pokalbis baigtas. — Labos nakties, Chua- 
nai, — ir dingo kajutėje. 

O de la Kosa dar keletą minučių stovėjo, kasėsi pa- 
kaušį ir nebeišmanė, kuo tikėti. 

Kolono improvizacija patikėjo ne tik „Santa Maria“ 
komanda, bet ir Pinsonai, kuriems kitą dieną pranešė apie 
paslaptingai pasisukusios kompaso rodyklės priežastį. Ku- 
riam laikui laivuose įsiviešpatavo ramybė. 

Plaukė smarkių vėjų, pučiančių iš Rytų į Vakarus, 
juosta. Už laivų liko lyga po lygos — nėrė iškėlę visas bures. 

Jūreiviai mėgavosi atokvėpiu. Lošė kortomis ir kau- 
liukais, maudėsi šiltame vandenyje, ėjo imtynių, dainavo 
gitarai pritariant. Kolonui įsakius, kiekvieną vakarą saulei 
leidžiantis visi susirinkdavo škafute giedoti „Salve Regi- 
na“ — vakarinę maldą Dievo Motinai. 

Taip praėjo kelios dienos, kol vieną naktį dangų nu- 
švietė krentančių meteorų ugnys. Tas vaizdas pažadino prie- 
taringą baimę, privertė prisiminti baisias istorijas apie bai- 
dykles, saugančias vandenyną nuo neprašytų svečių. Bet 
panika tęsėsi neilgai, nes dangų užtemdė debesys, ėmė lyti 
smulkus lietus, o prieš rytą, kai vėl pažvelgė saulė, mete- 
orus visi buvo pamiršę. 

Netrukus jie atsidūrė plačiuose dumblių laukuose. 
Vienur dumbliai buvo pageltę ir nugeibę, kitur gajūs, švel- 
niai žali. Apie karaveles šmaidžiojo tunai, ir Kolonas, norė- 
damas pakelti komandos nuotaiką, pasakė matrosams, pats 
stipriai abejodamas, kad tunai nenuplaukią toli nuo kranto. 

„Ninoje“ sugavo kelias dideles žuvis ir iškepė škafute 
ant žarijų. Jūreiviai patenkinti skanavo šviežieną, nes sū- 
dytoji žuvis jau strigo gerklėje. 

Dumblių laukai vis didėjo ir nuo karavelės denio at- 
rodė — plaukia žaliomis pievomis. Greitis pastebimai su- 
mažėjo ir jūreivių širdys vėl neramiai suplakė. Pasklido kal- 
bos, kad pakliuvę į seklumą ir netrukus laivai užplauksią 
ant uolų ir pasiliksią visiems laikams. 

Kolonas prisiminė Aristotelio apsakymą apie Kadžio 
laivus, nuneštus į vakarus, į salas primenančias dumblių 
laukus. Tie laukai senovės jūrininkams kėlė siaubą. Žino- 

ma, apie tai komandai nesakė. Kolonas nedrįso net įtarti, 
kad dumblių laukai byloja apie žemės artumą, nes jie te- 
nuplaukė vos tris šimtus šešiasdešimt lygų ir pagal jo pa- 
skaičiavimus buvo pusiaukely į Sipangą. Tačiau norėdamas 
išblaškyti jūreivių baimę, Kolonas įsakė išmatuoti gylį. Su- 
prantama, dugno nepasiekė, ir tuščios kalbos nutilo. 

Pagaliau dumblių laukai liko užnugaryje, ir jie, gena- 
mi stipraus rytų vėjo, vėl išplaukė į tyrus vandenis. 

Vienas kartu su jais plaukęs nuotykių ieškotojas, 
Sančas Gomesas, nusigyvenęs Kadžio bajoras, pareiškė, kad 
vanduo esąs nebe toks sūrus, vadinasi, jau nebetoli sausu- 
ma, nes gėlas upių vanduo atskiedžiąs jūros druską. Jūrei- 
viai puolė skanauti vandens. Nuomonės skyrėsi. Optimistai 
pritarė Gomesui, pesimistai, pirmiausia Iresas, teigė prie- 
šingai. 

Tačiau Gomesas tvirtai laikėsi savo ir tą patį vakarą, 
sugiedojus maldą Mergelei Marijai, karavelėje nuskambėjo 
šūksnis: „Žemė! — jis rodė į Šiaurę. — Nejaugi ir dabar jūs, 
kietasprandžiai užsispyrėliai,sakysite, kad aš klystu?“ 

Besileidžiančios saulės nušviestame horizonte,regėjo- 
si lyg ir miglos gaubiama kranto linija. 

Kolonas stovėjo škancuose drauge su Kosa, Aranda, 
Eskovadu ir dar trimis karininkais. Gomeso riksmas pri- 
vertė jį prieiti prie dešiniojo borto ir įsižiūrėti į horizontą. 
Tikriausiai jis būtų pritaręs Gomesui, jeigu nebūtų buvęs 
įsitikinęs, kad žemę jie gali išvysti tik Vakaruose. 

— Tai ne žemė, — išsklaidė komandos viltis, — debe- 
sys, ir niekas daugiau. — Kolonas nusijuokė, stengdamasis 
šitaip numalšinti neviltį. — Sančai, didelis troškimas pel- 
nyti apdovanojimą, matyt, užtemdė jūsų akis. 

Jis turėjo galvoje dešimt tūkstančių maravedžių, ka- 
ralienės pažadėtus tam, kas pirmas išvys žemę. 

Bet niekas nesijuokė, o Sančas Gomesas dievagojosi 

sugebąs atskirti žemę nuo debesų. Škafute vis garsiau 
skambėjo reikalavimas pasukti į Šiaurę. 

Kolonas gan greitai sutramdė karštakošius: 

— Nepamirškite, kad karavelėje yra vienas kapito- 
nas, ir laivas plauks ten, kur jis įsakys. Senjoro Gomeso 
žemės apybraižos keičiasi. Bet aš pažadu, kad rytą pakei- 
sime kursą, jeigu tariamos žemės masyvą pamatysime už 
dešiniojo borto. 

Jūrininkai pakluso jo valiai, o auštant įsitikino, kad 
tarp dangaus ir vandens nieko nėra. Teko sutikti — vakar 
vakare debesis jie palaikė žeme. 

Deja, tuo viskas nesibaigė. Neišsipildžiusios viltys pa- 
liko karčių nuosėdų, išnykęs miražas atgaivino jau kiek pa- 
mirštą baimę. Iš pradžių girdėjosi duslus murmesys, bet 
Aranda, nuolat būnąs tarp jūreivių, tame murmesyje nu- 
klausė besitelkiant audrą ir tučtuojau apie tai pranešė Ko- 
lonui. 

Prieš vidudienį virš laivo praskrido vandeninių straz- 
dų porelė. Kolonas — kas žino, ar jis tuo tikėjo, ar ne — 
paskelbė, jog tie paukščiai nuo kranto neskrendą toliau kaip 
dvidešimt lygų. Ir įsakė išmatuoti gylį. Virves su pasvaru 
nuleido du šimtus jūros sieksnių, bet dugno taip ir neužtiko. 

Vakarėjant virš karavelės praskrido mažų paukštukų 
būrys. Lėkė į pietvakarius. Kolonas iš karto suprato, ką tai 
reiškia. Žinojo — portugalų jūrų keliautojai dažnai orien- 
tuodavosi pagal paukščių skrydžio kryptį, ir padarė išvadą, 
kad flotilė tikriausiai plaukia tarp salų. Šito niekam nesa- 
kė. Netrukus užėjo naktis. Kolonas nutarė kurso nekeisti. 
Pirmiausia, vėjas po senovei pūtė iš Rytų, o antra, pakeitus 
kryptį, jūreiviai galėjo suabejoti kapitonu ir juo nebepasiti- 
kėti. Ko gero, dar galėjo pamanyti, kad jis nebežinąs, kur 
reikia plaukti. Iki to laiko kaip tik pasitikėjimas savimi, 
teisingi sprendimai leido jam užkirsti kelią jūreivių maiš- 

tui. Mažiausios dvejonės galėjo sukelti nenuspėjamų pasek- 
mių. 

Trumpiau kalbant jie plaukė toliau. 

Vis dėlto išvengti susikirtimo su komanda nepavyko. 
Daugelis atkreipė dėmesį į pastovų vėją. Iš pradžių manė — 
tai gamtos netikėtumai. Paskui kilo baimė, kurią žodžiais 
suformulavo Iresas. 

— (Gamtos nepastovumas? — jį apspito jūreiviai. — 
Su gamta tai niekaip nesisieja. Raskit bent vieną, kuris 
patvirtintų, kad yra vėjų, viena kryptimi pučiančių ketu- 
rias savaites. Prisiekiu, man šito neteko patirti. Niekada. 
Iki šito šėtoniško plaukimo. Argi nesuprantate, ką tai reiš- 
kia, bičiuliai? Aš jums pasakysiu, prisiekiu pragaru. Bet 
prieš tai atsakykite man į vieną klausimą: „Kaip mes galė- 
sime sugrįžti atgal, plaukdami prieš vėją?“ 

Jūreiviams tarsi akys atsivėrė. 

— Šventoji Marija! — aiktelėjo vienas. 

— Šėtono kėslai! — atsiliepė kitas, ir denyje bemat 
ėmė skambėti prakeiksmai. 

Jūreivių būrys vis didėjo, o Iresas, išdidžiai pasipū- 
tęs lyg koks atradėjas, prigludęs prie valties skelbė: 

— Dabar suprantate, į kokią keblią padėtį mes pa- 
kliuvome? Vėjas išpučia mus iš apgyvendintojo pasaulio. 
Tiesiai į pragarą. Štai kas čia dedasi, bičiuliai mano. Argi 
šito nepastebėjote? 

Ir vėl iš visų pusių pasipylė keiksmai: 

— Su kiekviena diena mažėja mūsų šansai vėl pama- 
tyti Ispaniją. 

Prieštarauti šokosi Rodrigas Chimenesas, dar vienas 
iš Segovijos kilęs plikbajoris. 

— Prikąsk savo purviną liežuvį, plepy. Kas tu, jūrei- 
vis ar skardgalys? Nejaugi nesi matęs laivo, plaukiančio 
prieš vėtrą? 

— Prieš vėtrą! — perrėkė jį Iresas. — Pažvelkite į šį 

sausumos jūreivį, taip puikiai nusituokiantį apie laivo val- 
dymą! O jeigu mes plauksime prieš vėją ta pačia kryptimi, 
tai kiek metų grįždami sugaišime? Ir iš kur imsime maisto 
bei vandens, kad galėtume Ispanijon parplaukti gyvi? Juk 
maisto vis mažiau ir mažiau, o ir tai, kas liko, baigia supūti 
triume. Labai jau gerai nusimanote apie pasaulį, Segovijos 
idalge. 

Chimenesą nušvilpė, airį palaikė. Susilaukęs jūreivių 
pritarimo, Iresas tapo dar ryžtingesnis, ir, didžiausio pulko 
lydimas, patraukė prie škancų. 

Apie tai, kad denyje dedasi negeri dalykai, Kolonas 
suprato dar prieš ateinant Arandai. 

— Ko jie ten taip triukšmauja? — paklausė admi- 
rolas. 

Tereikėjo Arandai ištarti porą žodžių — admirolas, 
pastūmė toliau žemėlapį, pašoko iš užstalės ir nudūmė į 
viršų. Škancuose atsidūrė anksčiau už Iresą, lipantį iš ška- 
futo. 

Išvydęs Koloną, jūrininkas sutrikęs stabtelėjo, nors 
iš užnugario jį spaudė šalininkų būrelis. 

— Žemyn! — sugriaudė admirolas. — Lauk iš škancų! 

Bet Iresas, jausdamas apačioje stovinčiųjų paramą, 
nepajudėjo iš vietos: 

— Mes norime kai ką pasakyti, don Kristupai. 

— Pasakysite grįžę į škafutą. Žemyn, velniai rautų! 

Iresas, trokšdamas pasirodyti esąs ne tižlys, nė ne- 
manė paklusti. Atvirkščiai, demonstratyviai sugniaužė pei- 
lio rankeną. Jis manė, kad admirolas, išvydęs ginklą, apsi- 
ramins. Ir apsiriko. Tą pačią akimirką Kolonas stvėrė jį už 
atlapų, pakėlė ir sviedė nuo trapo. Jeigu ne jūreiviai, sto- 
vėję ant apatinių laiptelių, Giljermas Iresas tikriausiai bū- 
tų susilaužęs visus kaulus. 

— Dabar gali kalbėti, — leido Kolonas. 

Prabilo Gomesas, mat Iresas tesugebėjo tik keiktis. 

— Don Kristupai, mes reikalaujame pakeisti kursą ir 
plaukti į Ispaniją, kol dar yra vilties sugrįžti. 

— Jūs reikalaujate? O, jau ir reikalaujate! Verčiau 
tylėkite ir klausykite! Šiuos laivus man patikėjo jų dideny- 
bės ekspedicijai į Indiją, ir mes ten plauksime, ir tik ten. O 
kad jus įtikinčiau, visų akyse nubausiu kelis maištautojus, 
nors šiaip esu labai taikus žmogus. 

— Admirole, mes nutarėme. Ir toliau neplauksime. 

— Tai šokite per bortą — ir tu, ir tu, ir kiti, kas taip 
mano. Aš jus atleidžiu. Galite plaukti į Ispaniją. Bet laivas 
atgal nepasuks. 

Sutrikusių jūreivių murmesį nustelbė piktas riksmas: 

— Jūs plukdote mus į mirtį, admirole! Mes nebe- 
įstengsime sugrįžti, nes visą laiką reikės plaukti prieš Rytų 
vėją! 

Dabar Kolonas suprato, kodėl komanda sukilo. Patir- 
tis negelbėjo — reikėjo improvizuoti ir rasti atsakymą. Šį 
kartą Kolonas mikliai išsisuko iš padėties, radęs tokį logiš- 
ką paaiškinimą, kad niekas neabejojo jo tiesa. 

— Dieve, duok man kantrybės su šitais kvailiais! — 
jis nutaisė liūdnas akis. — Kodėl aš turiu jums aiškinti pa- 
prasčiausias tiesas? Jeigu vienoje paralelėje pučia Rytų vė- 
jas, vadinasi yra ir kita paralelė, kurioje vėjas pučia iš Va- 
karų. Taigi vieną oro srautą išlygina kitas, priešpriešinis. 
Ta paralele mes ir grįšime. Bet tik po to, kai nuplauksime 
į Indiją. Ir daugiau aš nenoriu nieko girdėti. 

Kolonas apsigręžė ir nuėjo į savo kajutę. Iš paskos 
atpėdino Aranda. Uždarant duris, dar nugirdo Chimeneso 
balsą: „Na, senjore Iresai, kas iš mudviejų skardinė? Kas 
geriau pažįsta vandenyną ir jo gudrybes?“ 

Kolonas atsisėdo prie stalo ir palinko prie popieriaus 
lapo. Jis įprato kartu su žemėlapiais Martinui Alonsui nu- 
siųsti ir trumpus laiškelius, informuodamas apie sunkumus, 
su kuriais tenka susidurti, ir priimtus sprendimus. Apskri- 

tai, kituose laivuose buvo kur kas ramiau. Pinsonams su 
matrosais labiau pasisekė. Dėl to netenka stebėtis, nes dau- 
guma jau buvo plaukioję su Martinu Alonsu ir Visente ir 
visiškai pasitikėjo savo kapitonais. 

— Šį kartą viskas baigėsi gerai, admirole, — tarė 
Aranda. — Laimė, jūs sugebėjote išsklaidyti jų baimę. 

— Taip, pasisekė. Vykusi spėlionė. 

— Spėlionė? Pasakėlė su Rytų vėju — spėlionė? 

Kolonas pakėlė galvą, nusišypsojo: 

— Logikai tai neprieštarauja. 

— Aišku. — Aranda susimąstė, kad net antakiai su- 
sibėgo virš nosies. — O toji Indija — irgi spėlionė? 

Kolonas atidžiai pažvelgė į jį: 

— Tikslūs matematiniai apskaičiavimai patikimesni 
už bet kokią spėlionę, Vaskai. 

— Nuraminote. Vienu metu man dingtelėjo — ar tik 
ne avantiūra šis plaukimas, kaip šneka jūrininkai? 

— Žemę mes tikrai rasime. Tik negaliu garantuoti, 
kad ten bus daug aukso. O kodėl kilo abejonės? 

Aranda parodė žemėlapį. 

Kolonas įsmeigė į Arandą klausiamą žvilgsnį. 

— Aš ne šnipas, — sušnibždėjo Aranda. — Atsitikti- 
nai pastebėjau, kad esame penkiais šimtais lygų vakariau 
nuo jūsų išgarsintosios Sipangos. 

— Visiškai teisingai. Bet ar tokia jau didelė klaida 
tie penki šimtai lygų panašiuose skaičiavimuose? 

— Tačiau mes dar nepriplaukėme Sipangos, nors tai 
galbūt ir nesvarbu. Kur kas svarbiau mūsų buvimo vieta, 
kurią pažymėjote Pinsono žemėlapyje. Jūs apgaudinėjate jį, 
kaip apgavote matrosus su Rytų vėju. 

Kolonas atsiduso ir vos vos šyptelėjo: 

— O ką turėčiau daryti? Jeigu noriu pasiekti tikslą, 
privalau nuslopinti visas abejones vos tik jos kyla. Bet dėl 
svarbiausio, Vaskai, aš neapgaudinėju. Žinau, kad ten, kur 
plaukiame,glūdi žemė. Už tai galvą guldau. 

Jų žvilgsniai susitiko. Aranda prabilo tik gerokai pa- 
tylėjęs: 

— Atleiskite. Aš tikiu ir niekada nesigailėsiu su ju- 
mis išplaukęs, kad ir kokie netikėtumai mūsų lauktų. 

— Gailėtis jums ir neteks, Vaskai, — ir Kolonas vėl 
ėmė rašyti. 

O kai Aranda, paėmęs laišką ir žemėlapį, kuriuos tu- 
rėjo persiųsti Pinsonui, išėjo, Kolonas, likęs vienas giliai 
susimąstė. Lygiai prieš mėnesį išplaukė iš Homero. Karave- 
lės įveikė nuotolį penkiasdešimčia lygų didesnį negu buvo 
apskaičiavęs iki Sipangos. Šios klaidos jis pamiršti negalė- 
jo, nors ir įtikinėjo Arandą, kad tai gryni niekai. Atvirkš- 
čiai, tai, kad neužtiko Sipangos, jį vis labiau neramino. 

O rytą Martinas Alonsas, ilgai sekęs paukščių skridi- 
mo kryptį, pasiūlė pakeisti kursą ir plaukti į pietvakarius. 
Kolonas atsisakė, nenorėdamas komandai duoti pretekstą 
suabejoti, ar jis žinąs, kur plaukia. 

Vėlyvą vakarą, vaikštinėdamas po jutą, sukdamas 
galvą, ar tik jie nebus praplaukę pro Sipangą, Kolonas vėl 
išgirdo virš laivo praskrendant paukščius — vis ta pačia 
pietvakarių kryptimi. 

Kolonas tebevaikščiojo pirmyn ir atgal, mintyse ieš- 
kodamas išeities iš aklavietės, į kurią pats save buvo įgi- 
nęs. Visus įtikino, kad žemė yra vakaruose, o logika bylo- 
jo — žemė yra ten, kur skrenda paukščiai, tai yra piečiau. 

Kolonas pažvelgė į škafutą. Ir šen, ir ten, susimetę į 
kamuoliukus, sidabrinės mėnulio šviesos apšviesti, miegojo 
matrosai. Apačioje nedegė nė vienas žibintas, išskyrus tą, 
kuris apšvietė naktouzą. 

Žibintas degė ir jute. Ir kiekvienas, kas tą naktį ne- 
miegojo, matė žirkluojančio admirolo juodą siluetą. Į kajutę 
nuėjo tik auštant, kai raivydamiesi ėmė busti matrosai. 

Į kubriko priekigalį išėjęs Kosa išvydo Koloną ir pa- 
kilo į škancus: 

— Paukščiai, admirole. Visą naktį girdėjau juos 
skrendant į pietus. | 

— O kas iš to? 

— Paukščiai mažyčiai. Tokie gyvena tik sausumoje. 
Jie skrido į žemę — į pietus. 

— Galbūt ten ir yra žemė, bet ne toji, kurios aš 1eš- 
kau. Mano žemė ten, priekyje. 

Kosa prasižiojo, norėdamas prieštarauti, bet nukan- 
do žodį, sugavęs rūstų Kolono žvilgsnį. O paskui rado būdą, 
kaip išsisukti: 

— Į tai dėmesį atkreipė matrosai. Ir padarė tam tik- 
ras išvadas. Jų kantrybė baigiasi, admirole. 

— Tegu nebando mano kantrybės, o jei ne, prisiekiu 
šventuoju Ferdinandu, pakarsiu kelis ant rėjos kitų atgra- 
sinimui! Pasistenkite, kad jie tai sužinotų. Matrosų nepa- 
klusnumas man lyg kaulas gerklėje. 

— Užsitrauksite nelaimę ant savo galvos, — įspėjo 
šturmanas. 

— Kartais tai geriausias būdas išvengti bėdos. 

Kosa nuėjo, kažką murmėdamas į rusvą barzdą, o Ko- 
lonas patraukė pusryčiauti. Sūdyta žuvis dvokė, džiūvėsiai 
buvo apipeliję ir jis įstengė nuryti kąsnį tik sočiai užsiger- 
damas vynu. O paskui, nusikamavęs per bemiegę naktį, at- 
sigulė ir užsnūdo. 

Kol miegojo, maištas laive įsidegė su nauja jėga. 

Kibirkštimi buvo Kosos paskelbtas admirolo perspė- 
jimas, ir kurstytoju vėl tapo Iresas, dar visas degąs iš pyk- 
čio dėl prieš dieną patirtos užgaulės. 

— Pakarti vieną ar du iš mūsų, a? — Iresas panieki- 
namai nusispjovė. — Ką gi, pakartiesiems tai bus tikra pa- 
laima. Sutrumpės agonija, kuriai esame pasmerkti. Todėl, 
kad nė vienas neišvysime namų, jeigu jo nesudrausminsime. 

Šitaip Iresas aiškino denyje sėdintiems jūrininkams. 

Basas, ant krūtinės sunėręs rankas, degančiu veidu. Už jo 
nugaros petimi pertvarą ramstė Gomesas. 

— Kaip Dievą myliu, aš visiškai tau pritariu, Giljer- 
mai, — pareiškė jis. 

— Argi čia yra bent vienas kvailys, kuris mano ki- 
taip? — toliau kalbėjo Iresas. — Tas niekšas, tas lunatikas 
pasirengęs paaukoti savo niekam tikusią gyvybę vardan 
garbės. Jo gyvenimas priklauso jam, ir jis gali elgtis kaip 
tinkamas. Bet kodėl tvarko mūsų gyvenimus? Kodėl mes 
turime plaukti į pragarą per bekraštį vandenyną, ieškoda- 
mi žemių, kurios egzistuoja tik jo įkaitusiose smegenyse? 
Jeigu plauksime toliau, būsime tokie pat puskvailiai kaip 
jis. 

— O ką mes galime padaryti? — paklausė vienas mat- 
rosas. 

— Taip, taip! Sakyk mums, ką daryti? — nebetvėrė 
kitas. 

— Jau sakiau. Reikia apgręžti laivą ir plaukti atgal. 

— Ar ne per vėlu? — suabejojo Gomesas. — Kelionei 
namo maisto neužteks. 

— Mažiau valgysime. Geriau tuščias pilvas nei mirtis. 

Pusamžis jūrininkas, Nijevesas, sėdėjęs priešais Ire- 
są, linktelėjo: 

— Prisiekiu Dievu, aš visiškai tau pritariu. Bet kaip 
mus sutiks Ispanijoje? 

— O ko turėtume bijoti? — klausimu į klausimą at- 
sakė Iresas. 

Ir tada prabilo Gomesas: 

— Iš tikrųjų, mums nėra ko bijoti. Šio išsišokėlio, 
turiu jums pasakyti, negerbia nei Ispanijos bajorai, nei 
mokslininkai. Girdėjau, daugelis buvo prieš šią ekspediciją. 
Taigi niekas nenustebs, jeigu grįšime tuščiomis rankomis. 

— Galbūt, galbūt, — Gomeso išvedžiojimai Nijeveso 
neįtikino. 

— Bet aš gana ilgai gyvenau pasaulyje ir žinau, kaip 
elgiamasi su maištininkais, nepaisant, ar jie teisūs, ar 
ne, — ir jis palingavo žilą galvą. — Maištas baudžiamas 
mirtimi. Visus mus pakars, ir šito nereikia pamiršti. 

— Jis jau ir grasina kelis mūsiškius pakarti! — sušu- 
ko kažkuris iš sėdinčiųjų. 

Gomesas priėjo arčiau prie matrosų. Pasilenkė ir ty- 
liai tyliai ėmė šnibždėti: 

— Yra kitas kelias. Paprastesnis. Jeigu naktį, išėjęs 
į jutą, jis iškristų per bortą, kas liktų mums, jei negrįžti 
namo? Jeigu dingtų tas vienintelis žmogus, tariamai žinąs, 
kur plaukiame, toliau plaukti Pinsonai nesiryštų. 

Škafute įsivyravo tyla. Visi sužiuro į Gomesą. Kai ku- 
rių akyse šmėstelėjo baimė. Tik ne Ireso. Šis plekštelėjo 
sau per lenkę. 

— Puodelį vandens kenčiantiems pragare! Štai ką tu 
atnešei mums, idalge! 

Aranda, nulipęs iš bako *, išgirdo tuos žodžius. Po to 
stojusi tyla dar labiau sustiprino įtarimą. Jis priėjo prie 
matrosų. 

— Apie kokį vandens puodelį čia kalbate? 

Matrosai sėdėjo susigūžę. Gomesas atšovė: 

— Aš pakėliau jų nuotaiką, pasakęs tikįs, kad sek- 
madienį mes jau būsime krante. Gal dalyvausime net pa- 
maldose. 

— Taip, taip, senjore, — pritarė Iresas. — Jo žodžiai 
mus pažvalino. 

Dabar Aranda jau aiškiai įsitikino, kad Gomesas me- 
luoja: 

— Jeigu taip, tai nėra ko tinginiauti. Imkite kibirus, 
plaušines, šluotas ir išplaukite denį. 

Aranda nuėjo, palikęs juos dirbti paskirtą darbą. Su 
Kolonu galėjo pasikalbėti tik po kelių valandų. 


* Viršutinio denio priekinė dalis. 

Martinas Alonsas pirmas išvydo miglotą kranto apy- 
braižą pietų horizonte. Iki sausumos, jo manymu, buvo ne 
daugiau, kaip dvidešimt lygų. 

— Ačiū tau, Dieve! — iš visos širdies sušuko Kolonas. 

Jo džiaugsmas buvo begalinis, nepaisant, kad žemė 
pasirodė ne ten, kur jis tikėjosi. Ir kai paliepė Arandai nu- 
eiti pas vairininką ir pakeisti kursą, jo ausis pasiekė dėkin- 
gumo malda, kurią choru giedojo „Pintos“ jūreiviai. Prie jų 
prisidėjo „Santa Maria“ matrosai, o truputį vėliau — ir „Ni- 
nos“. Dėkingumo žodžiai kilo į dangų kaip gardžiakvapiai 
dūmai. 

Saulei leidžiantis vakarinę maldą giedojo iš visos šir- 
dies: Mergelė Marija negalėjo neprisidėti prie sėkmingo 
plaukimo į nežinomas žemes. 

Išvydę Koloną, jau niekas nesuko akių. Atvirkščiai, jį 
sutiko draugiškais žvilgsniais ir šypsenomis. Denyje tik ir 
girdėjosi: „Tegyvuoja admirolas!“ 

Admirolas! Taip, admirolas ir vicekaralius. Dabar tai 
ne vien žodžiai. Ilgai lauktoji kranto linija pavertė juos re- 
alybe. 

Grįžęs į kajutę, Kolonas atsiklaupė prieš Madonos pa- 
veikslą ir dėkojo už jo daliai išpuolusią laimę. Tą džiaugs- 
mingą akimirką jis galvojo apie Beatričę, apie tai, kaip ji 
didžiuosis jo klotimi, apie tuos turtus, kuriuos jis padės prie 
mylimosios kojų. Apie tai, kad iki jam grįžtant ją suras, 
Kolonas jau nebeabejojo. Laikydamas save antruoju po ka- 
raliaus žmogumi Ispanijoje, Beatričei skyrė vietą šalia 
savęs. 

Naktį praleido bluosto nesudėjęs — iš susijaudinimo 
negalėjo užmigti. Denyje skambėjo gitara, jūreivių juokas ir 
dainos. 

Laivas aprimo tik priešaušryje. Kolonas išėjo į škan- 
cus, kai junga jute gesino žibintą. 

Jis manė išvysiąs žemę, o laukė žiaurus nusivylimas. 

Gerklę tarsi kažkas užgniaužė. Kolonas susvyravo ir stvėrė- 
si turėklo. Horizontas buvo tuštutėlis. Debesų masė, palai- 
kyta pakrante, per naktį ištirpo. Sipangą dar reikėjo atras- 
ti. 

— Admirole, laive kažkam ruošiamasi. 

— Tą patį man sakė ir Kosa, — šaltai burbtelėjo Ko- 
lonas. 

— Kažin, ar galima visiškai juo pasikliauti. 

— Ką? Na gerai, gerai. Tegu skaudulys pratrūksta, 
lengviau bus išgydyti. 

Bet Aranda manė, kad į iškilusį pavojų negalima ran- 
ka numoti. 

— Bijau, kad šį kartą atsipirkti kalbomis nepavyks. 
Iresas susigiedojo su Gomesu, ir jiedu subūrė galvažudžių 
šutvę. Admirole, įsakykite, ir tuos du aš sukaustysiu gran- 
dinėmis ir įmesiu kalėjiman dar nespėjus sukelti maišto. 

Kolonas susimąstęs pasiglostė smakrą: 

— Tam reikia rimto pagrindo. Įtarti maža. 

Aranda nusijuokė: 

— Pagrindas atsiras. Dabar tereikia tik kibirkšties, 
ir jie užsidegs. Galiu Iresui duoti jungos darbą — išplauti 
matrosų kubriką. Arba įsakyti Gomesui iššveisti denį. Jie, 
žinoma,nepaklus. Už nepaklusnumą... 

— Ū ar tie, kuriuos jie jau patraukė į savo pusę, ne- 
sukils? 

— Mes turime pakankamai ištikimų žmonių. Bus 
kam numalšinti. 

— Rizika. 

— Jeigu šito nepadarysime dabar, paskui bus vėlu. 

Kolonas, nieko nebesakęs, atsistojo. Paėmė Arandą 
už parankės ir abudu išėjo iš kajutės. Iš škancų jiedu išvy- 
do prie liuko susispietusius maištininkus. Iresas, energin- 
gai mostiguodamas rankomis, kažką tyliai kalbėjo. 

— Štai ir pretekstas, — tarė Aranda. — Aš įsakiau 
šveisti denį, o jie nė piršto nepajudino. Priežastis pernelyg 
rimta. Tuoj juos išvaikysiu, o Iresą nubausiu. 

Jis jau žengė trapu, o tuo metu driokstelėjo pabūklo 
šūvis. 

Visi puolė prie dešiniojo borto, kur už poros kabelto- 
vų" mėlyną vandenį skrodė „Pinta“. Gelsvokas dūmas raitė- 
si iš vienos bombardos. Jute stovėjo Martinas Alonsas ir 
mojo ranka. 

— Žemė! Žemė! — šaukė jis. — Aš reikalauju apdova- 
nojimo. 

Bematant matrosai puolė prie stiebų, korėsi į rėjas. 


* Ilgio vienetas lygus 185,2 m. 


29 skyrius 
SUNKUS IŠBANDYMAS 


raėjus nusivylimo šokui, Koloną apėmė pyktis. Dabar 

koneveikė save už tai, kad sutiko pakeisti kursą. Spė- 
riai nužingsniavo pas vairininką. Be ceremonijų jį stumte- 
lėjęs, čiupo rumpelį ir jo nebepaleido, kol karavelės prieki- 
galis sužiuro į Vakarus. 

— Plauksime šia kryptimi, — trumpai pasakė apstul- 
busiam matrosui. 

Tik palipes į škancus Kolonas pastebėjo — karavelę 
kažkodėl jau labai stipriai supa. O vėjas aprimęs, burės nu- 
karusios. Apžvelgė dangų ir pašiurpo — nuo horizonto kilo 
juodi debesys. 

Jis garsiai ėmė šaukti, pažadindamas miegojusius 
škafute. Pašokę ant kojų, jūreiviai tuoj išgirdo komandas: 

— Nuleisti bures! Greičiau! Judinkitės! Suglausti bi- 
zanstiebio bures! Artėja štormas! 

Supo vis stipriau, bangos kilo dar aukščiau. Bet Ko- 
lono dėmesį vėl patraukė triukšmas škafute. Iresas, pašo- 
kęs ant liuko komingso, rėkė lyg iš tribūnos: 

— Idiotai! Vargšai apgauti idiotai! Žemė išnyko. Jos 
nė nebuvo. Mes matėme miražą. Mes plaukiame į miražą. 
Štai kur mus plukdo tas don Kristupas! Idiotai! Žemės nė- 
ra. Ir jos nerasime, jeigu plauksime šia kryptimi. Gana! Rei- 
kia sukti atgal. 

Matrosai žvelgė į tuščią horizontą. Nusivylimas 
pamažu peraugo į pyktį ir įniršį. Džiugios viltys išsisklai- 
dė lyg dūmas. Tuzinas ryžtingiausių, Ireso vedami, pasuko 
į priekigalį, ketindami iš vairininko rankų išplėšti vairą. 

Kolonas, apsiginklavęs kofelnageliu“, juos pasitiko prie 
trapo. 

— Atgal, žiurkės! — sugaudė. — Atgal! 

Bet Iresas, nuo įniršio apakęs ir didžiuodamasis ta- 
pęs maištininkų vadu, veržėsi pirmyn, per kelis žingsnius 
aplenkęs kitus. 

Kolonas mostelėjo kofelnageliu, ir airis perskelta gal- 
va nusirito deniu, užtvėręs kelią besigrūdantiems iš pas- 
kos. Po akimirkos atidūmę Aranda, Kosa, Britas, barzda- 
skutys chirurgas, stiuardas ir dar keli karininkai maišti- 
ninkus atakavo iš užnugario. 

— Skirstykitės, šunys! Kelią! — rėkė Aranda, dosniai 
dalydamas niuksus. — Kelią! 

Maištininkai pasiduoti neketino. Kolonas kofelnage- 
lio smūgiu Gomesui sutrupino ranką, kurioje jis spaudė pei- 
li. Bemat paguldė ir dar vieną užpuoliką. Pamažu į mušty- 
nes įsitraukė visa komanda, stodama arba vienų, arba kitų 
pusėn. Tačiau maištininkų buvo daugiau, ir Kolonas jautė, 
kad jie ima viršų. Jis kovėsi kaip liūtas, atremdamas smū- 
gius ir pats smogdamas. 

Aranda su savo žmonėmis niekaip nesugebėjo prasi- 
veržti prie admirolo. Jį prispaudė prie bako ir kurį laiką 
Kolonas liko vienas prieš puolančiuosius. Bet netrukus pa- 
galbon atskubėjo Chimenesas, Sančesas ir dar keturi nusi- 
gyvenę bajorai, susigundę Indijos auksu. Jie puikiai supra- 
to: jeigu kas atsitiks Kolonui, blogai bus jiems visiems. Kar- 
dais prasiskyrę kelią pas admirolą, atitvėrė jį aklina siena. 
Kažkuris griuvo nuo irklo smūgio, bet užpuolikas tuoj pat 
už tai užmokėjo savo gyvybe: Chimenesas pervėrė jį kardu. 

Kolonas sviedė kofelnagelį į maištininkus ir pasičiu- 
po iš bajoro rankos iškritusį kardą. Grumtynės įsidegė su 


* Glotnus metalinis kaištis laivavirvei sutvirtinti 

nauja jėga, ir niekas nepastebėjo, kad laivą supa vis labiau 
ir labiau. 

Staiga „Santa Maria“ paskuigalis pakilo taip aukštai, 
kad nosis paniro po vandeniu, o banga nusirito škafutu, ir 
puolančiuosius, ir besiginančius išversdama iš kojų ir nusi- 
nešdama su savimi prie bortų, prie bako pertvarų. Kolonas 
išsilaikė stačias — spėjo įsitverti trapo turėklo, ir liko vie- 
nas tuščiame, piestu pašokusiame denyje. Po akimirkos 
priekigalis staiga nėrė į viršų, ir žmonių lavina nusirito į 
paskuigalį. Su savimi būtų nusinešusi ir Koloną, bet šis 
spėjo užbėgti trapu į viršų. 

Tuo tarpu vėtros šuoras, groto pagautas, išlygino ka- 
ravelę ir Kolonas, patyręs jūrų keliautojas, per kelias se- 
kundes įvertino situaciją. 

Bangos darėsi vis aukštesnės. Juodi debesys uždengė 
pusę dangaus, prarijo saulę. Viena ranka laikydamasis tu- 
rėklo, kitoje spausdamas kardą, Kolonas sušuko: „Klausyt 
mano komandos! Visiems, kam brangi gyvybė!“ 

Jūros pirtis atvėsino net karščiausias galvas. Visi su- 
prato — karavelė mirtiname pavojuje. Ir jų žvilgsniai įsme- 
go į žmogų, stovintį ant trapo, — į tą patį, kurį tik ką no- 
rėjo sunaikinti. O ryžtinga Kolono išvaizda bylote bylojo, 
kad tik jis gali išgelbėti ir karavelę, ir komandą. Ir dabar 
jo trumpi, aiškūs įsakymai buvo vykdomi akimoju. 

— Nuleisti bures! — ir matrosai, pamiršę mėlynes, 
nubrūžinimus, žaizdas, baimės genami, puolė prie stiebų. — 
Chasintai! — šūktelėjo bocmanui. — Keturis — į bizanį! Su- 
glausti bures prie rėjos! Uždaryti visus liukus! Kosa, rifuoti 
foką. Palikti tik triselį, kitas bures nuleisti! 

Per petį jis vėl pažvelgė į juodą, metalinio atspalvio 
horizontą. 

— Paskubėkite! Paskubėkit, jeigu norite gyventi! 

Kolonas galėjo jų ir nevaikyti. Mirtino pavojaus aki- 
mirką apie maištą niekas nė pagalvoti nebenorėjo. Ne vie- 

nam matrosui ir anksčiau buvo tekę pakliūti į baisius štor- 
mus. Jie žinojo, kad tik kapitonas, išmanąs savo darbą, gali 
išgelbėti juos iš nelaimės. Nebodami supimo, jūreiviai korė- 
si į stiebus, ir netrukus „Santa Maria“ rėjos buvo nuogutė- 
lės. O bajorai, tik ką drąsiai kovoję, stovėjo bake išbalusiais 
veidais, nes jiems atrodė, kad bet koks štormas neišvengia- 
mai baigiasi laivo paskendimu. Kovoje su gamta jie jautėsi 
visiški bejėgiai. 

Kolonas įsakė Arandai nuvesti juos į kubriką — ten 
bus saugūs ir nesipainios po kojomis. 

„Santa Maria“ paskuigalyje iškilo ir spėriai artėjo bal- 
ta gožos linija. Štormas grasino karavelei. Vos tik paskuti- 
niai matrosai išsliuogė iš stiebų, vandens volas smogė į lai- 
vagalį. „Santa Maria“ nosis įsmego vandenin, po valandėlės 
laivas vėl išsilygino ir pasipurtė lyg šuva, išnėręs iš upės. 

Kolonas įsakinėjo stovėdamas škancuose, Kosa — jo 
galvoje žiojėjo per imtynes pelnyta plėštinė žaizda — nulipo 
nuo bako ir svirduliuodamas pasuko į laivugalį. 

Štormas nenumaldomai artėjo, žaibai be perstojo rai- 
žė juodus debesis. Prapliupo tropikų liūtis, prie denio van- 
dens pratakų keldama fontanus. Gailiai vaitojo medinės lai- 
vo dalys, cypė įtempti lynai, drebėjo blokai. 

Už dešiniojo borto pro lietaus maršką regėjosi „Pin- 
tos“ ir „Ninos“ siluetai. Jų stiebai taip pat buvo nuogutėliai. 
Daugiau kaip dukart mažesni už flagmaną, šie laivai buvo 
stabilesni, lengviau valdomi ir patikimose Pinsonų rankose 
geriau už „Santa Maria“ atsilaikė prieš uraganą. Bet ir Ko- 
lonas, vėl ėmęs kontroliuoti komandą, visiškai pasitikėjo 
savo jėgomis, neabejodamas, kad iš imtynių su vandenynu 
irgi išeis nugalėjęs. 

Tvirtai laikydamasis turėklo, Kolonas nulipo trapu, 
paėmė už parankės Kosą, pašaukė chirurgą ir paliepė per- 
rišti šturmano galvą, įsakė palei škafutą ištempti gelbėji- 
mosi virves, o Arandai — žiūrėti tvarkos bake. Nutarė pa- 

dvigubinti vairininkų skaičių kiekvienoje vachtoje. Bet jūra 
buvo tokia audringa, kad jis negalėjo visiškai pasikliauti nė 
vienu vairininku — jeigu tik nors akimirką sutriktų arba 
atliktų kokį netikusį manevrą, katastrofos neišvengtų. To- 
dėl pats stojo prie vairo, stengdamasis „Santa Maria“ prie- 
kigalį nukreipti prieš vėtrą ir spėti suktelėti vairą vėtros 
krypčiai pasikeitus. 

Tik dabar, kai buvo imtasi visų įmanomų atsargumo 
žygių, Kolonas suprato — tas štormas, negailestingai mė- 
tantis mažytį laivelį nuo bangos keteros į giliausią prarają, 
iškeliantis į viršų ir vėl po valandėlės sviedžiąs žemyn, ne 
kas kita, kaip Dievo įsikišimas, išgelbėjęs jį nuo mirtino 
pavojaus. Jeigu ne vandens volai, vos nepastatantys kara- 
velę stačią, jo likimas būtų buvęs išspręstas. Maištininkai, 
skaičiumi gerokai viršiję tuos, kuriems pakako proto stoti 
jo pusėn, tikriausiai būtų laimėję. Galbūt Kolonas būtų li- 
kęs gyvas, bet apie plaukimą į Indiją jau būtų reikėję pa- 
miršti. 

Tą valandą labiau nei kada jis jautė esąs ginklas Die- 
vo rankose, apie ką jau drąsiai buvo pareiškęs Salamankos 
mokslininkams. Škvalas, išgelbėjęs jo gyvybę, buvo ne kas 
kita, kaip Jo gailestingumo ženklas. Gamtos šėlsmas nevi- 
donams priminė apie jų nemirtingas sielas ir privertė mal- 
dauti pasigailėjimo. | 

Žaibams raižant pajuodusį dangų, dundant griausti- 
niui, siaučiant gūsiuotam vėjui, vandens volams ritantis per 
laivo priekigalį ir škafutą, Kolonas, stovėdamas šalia persi- 
gandusio vairininko, iš visos širdies dėkojo savo globėjai 
Mergelei Marijai už laiku suteiktą pagalbą, nors ir pasi- 
reiškusia žiauriu uraganu. 

Kolono šaltakraujiškumas pamažu nuramino ir prie 
vairo stovintį matrosą. Karavelės priekigalis nė per plauką 
nenukrypo nuo nustatyto kurso. 

Po dviejų valandų, iš paskutiniųjų kabindamasis į 

gelbėjimosi virves, bijodamas atsidurti už borto, vargais ne- 
galais į priekigalį atsliūkino Kosos atsiųstas matrosas. Jis 
turėjo pakeisti vairininką. Kaip tik laiku, nes vaikinas taip 
buvo išvargęs, kad sunkiai besilaikė ant kojų, ir admirolui 
vis dažniau tekdavo čiupti vairą į savo rankas. 

Vos tik matrosas atsiropštė prie jų, nauja banga su 
tokia jėga trenkėsi į laivą, kad jūreivį tėškė į admirolą, ir 
mažai trūko, kad abudu būtų išsitiesę kiek ilgi. Karavelę 
ėmė sukti bortu į vėtrą, vanduo akimirksniu nuplovė deši- 
niojo borto planšyrą*. Kolonas vos spėjo visu kūnu užgulti 
vairą ir „Santa Maria“ vėl kapstėsi pirmykščių kursu. 

— Jėzau Marija! — tą baisiąją akimirką suvaitojo vai- 
rininkas, pajutęs, kad vairas jo nebeklauso. 

— Pavargai, Chuanai, — Kolonas nė nemanė prie- 
kaištauti. — Eik pailsėti. Ir pasakyk senjorui Kosai, kad 
tuoj pat atsiųstų čia dailidę ir du stipresnius vaikinus. 

Prie vairo stojo pamaininis, o kai atrėpliojo dailidė ir 
du matrosai, Kolonas jiems įsakė sustiprinti rumpelį apka- 
ba, iš abiejų pusių pritvirtinant blokus su skrysčiais. Šitaip 
„pakinkytą“ vairą valdyti buvo žymiai lengviau. 

Laive neliko nė vieno žmogaus, kuris tomis valando- 
mis savo maldose nebūtų minėjęs Kolono. Visi suprato — 
tik jis gali išgelbėti karavelę ir juos pačius. 

Tuo tarpu laivagalyje pasirodė Kosa perrišta galva. 
Atsistojęs šalia Kolono, jis rėkė visu balsu, norėdamas, kad 
admirolas išgirstų: 

— Kai laivas atsistojo beveik stačias, labiausiai bijo- 
jau, kad nepasislinktų balastas, — Kosa komentavo tą mo- 
mentą, kai vairas vos neištrūko iš vairininko rankų. — Tik- 
riausiai dabar jau stovėtume prieš savo Sutvėrėją! Tiesiog 
stebuklas, kad karavelė išsilaikė! 

— Stebuklas, — pritarė Kolonas — Teisingai sakote. 


* Sija virš falšborto. 

Visa tai stebuklas, — Kolonas pasilenkė prie šturmano au- 
sies: — Balastas labai mane neramina. Jo per mažai. Išgė- 
rėme beveik visą vyną, vandenį, ir maisto nedaug liko. Tu- 
rime tuščių statinių, o „Santa Maria“ trūksta masės. 

Ir paliepė dailidei, vis dar triūsiančiam prie vairo 
įtvaro: 

— Pašauk bocmaną ir kokį tuziną matrosų! 

Kai jie atėjo, Kolonas įsakė šešiems liuku nusileisti į 
triumą ir kelti į denį tuščias statines. Kiti šeši atsargiai jas 
ritino į škafutą ir, pripylę jūros vandeniu ir užkimšę, vėl 
leido į triumą, o ten jau krovė, kur liepė Kosa. Dailidė su 
pagalbininku statines tvirtino įramsčiais. 

Tam darbui sugaišo nemažai laiko, jūreiviai pelnė ne 
vieną mėlynę, bepilant vandenį, tris statines nuplovė už bor- 
to, tačiau padidinus balastą, šiek tiek sumažėjo išilginis ka- 
ravelės supimas. 

Vadovaudamas visai šiai operacijai, admirolas stovė- 
jo šalia vairininko. Nepasitraukė ir tada, kai bocmanas su 
matrosais baigė savo darbą. Visą dieną Kolonas nieko ne- 
valgė, tik numaldydavo troškulį pašildytu ir prieskoniais 
pagardintu vynu, kurio atnešdavo rūpestingasis tarnas. Sa- 
vo posto jis nepaliko ir atėjus nakčiai, ir kito ryto aušra 
užtiko jį prie vairo. O vairininkai keitėsi reguliariai, ir kiek- 
vienam jis buvo pasirengęs ateiti į pagalbą, ištaisyti kad ir 
mažiausią klaidą. Nepaisant supimo ir vėjo krypties poky- 
čių, ir toliau plaukė numatyta kryptimi. 

Du karus per naktį į laivo prekigalį atlingavęs Kosa 
siūlėsi pakeisti Koloną. Pailsėti įkalbinėjo ir Aranda. Bet 
admirolas buvo neperšnekamas. Aš visiškai pasitikiu tik sa- 
vimi ir nieku kitu, pasakė, ir su Dievo pagalba ištversiu 
sunkųjį išbandymą. 

Ir antrąją uragano siautėjimo dieną jis praleido prie 
vairo. Ne kartą Kolono intuicija ir meistriškumas išgelbėjo 
laivą, netikėtai užkluptą klastingo vėtros šuoro. Atrodė, šeš- 

tasis jausmas jį įspėdavo apie gresiantį pavojų, ir visuomet 
suspėdavo jį atremti. 

Artėjant vakarui štormas ėmė išsikvėpti. Liovėsi lie- 
tus, vėjas pritilo, žalios bangos nebeįstengė persiristi per 
„Santa Maria“ priekigalį. Medinis korpusas dar pikčiau 
girgždėjo, tačiau neprakiuro, nesulūžo nė vienas rangoutas'. 
Artėjant nakčiai iš rytų tepūtė vos lengvas brizas, nors jūra 
dar buvo nenurimusi. Tik tada, nuskaidrėjus dangui ir nu- 
slinkus debesynams, Kolonas, papilkėjusiu veidu, krauju 
pasruvusiomis akimis, leido laivą vairuoti Kosai, o pats nu- 
ėjo į kajutę. Dar nužvelgė jūrą ir dangų. Už nepilnos mylios 
nuo „Santa Maria“ regėjo siluetus kitų dviejų flotilės laivų, 
ramiai pakylančių ant bangų ir vėl nusileidžiančių, jau 
plaukiančių su visomis iškeltomis burėmis. Ir jie atlaikė 
štormą. Tiesą sakant, dėl to Kolonas neabejojo — pasiklio- 
vė Pinsonų patirtimi. 

Jis pažvelgė į škafutą. Ten vėl būriavosi žmonės, prieš 
trisdešimt šešias valandas troškę jo mirties. Matrosai, iš- 
lindę iš priedangos, dėkojo Dievui už tai, kad liko gyvi — 
dar visiškai neatsitokėję nuo patirtų baisumų, pamiršę no- 
rą maištauti, nes suvokė, kad gyvenimą jiems išgelbėjo tas 
pats žmogus, kurį kėsinosi užmušti. O patys dievobaimin- 
giausi štormą vertino kaip Dievo įsikišimą, jų nemirtingų 
sielų išgelbėjimą iš amžinų kančių. 

[ėjęs į kajutę, admirolas parpuolė ant kelių prieš Mer- 
gelės Marijos paveikslą, norėdamas padėkoti už globą, lai- 
vo, pavadinto jos vardu, išsaugojimą nuo žūties. Pasimeldęs 
nusivilko kiaurai permirkusį durtinį, nusispyrė batus ir, vi- 
siškai nebetekęs jėgų, griuvo į lovą. Akimoju užmigo. 

Tą naktį jis matė regėjimą, apie kurį vėliau pasako- 
davo, nors vargu ar tai galima vadinti kitaip nei sapnu. 
Šventosios paveikslas, kuriam jis meldėsi prieš užmigda- 


p 
a P 
* Laivo įranga virš viršutinio denio. gid 


mas, padidėjo iki žmogaus ūgio, o tada Mergelė Marija tarsi 
išniro iš rėmų ir, plačiai išskėtusi rankas, priėjo prie lovos. 

— Miegok ramiai, Kristupai, — išgirdo balsą. — Nes 
aš su tavimi ir tave saugau. — Tačiau tos tyros liūdnos 
akys, tos putlios, dieviškai besišypsančios lūpos buvo ne 
Mergelės Marijos, o Beatričės Enrikes. 

30 skyrius 
ŽEMĖ! 


olonas pabudo tik kitos dienos popietę — žvalus ir 
kupinas jėgų. Pro iliuminatorių išvydo jau ramią, sau- 
les nulietą jūrą. 

Stiuardas Garsija atnešė valgį. Kolonas puolė prie jo 
ir godžiai rijo lyg išbadėjęs. 

Netrukus atėjo Kosa, norėdamas nustatyti laivo bu- 
vimo vietą ir perduoti kitų karavelių apskaičiavimus. Apie 
jų tikslumą nėra nė ko kalbėti — per uraganą jokių mata- 
vimų neatliko. 

Išėjęs į denį, Kolonas visa krūtine įtraukė gaivaus 
oro. Atkaklus vėjas pūtė bures. Denyje vyravo ideali tvar- 
ka. Vėtros ir bangų padarinių neliko nė pėdsako. Bocmano 
ir dailidės komandos pasidarbavo atsakančiai. Užteko darbo 
ir barzdaskučiui chirurgui, nes štormas bei prieš tai kilusios 
aršios peštynės jūreivių kūnus išmargino kruvinais ženklais. 

Vakarų horizontas, kurio link jie vis tebeplaukė, po 
senovei buvo tuštutėlis. Tiesą sakant, dabar tai daugiau ne- 
ramino Koloną nei matrosus. Kadangi jūros stichijos siau- 
tulys, regis, išsunkė iš jų visą energiją, dabar jūrininkai 
neturėjo jėgų net liežuvio apversti, o ką jau kalbėti apie 
maištą. 

Vėl prie laivo pasirodė tunai. Rodrigas Chimenesas, 
palipęs trapu, atkreipė admirolo dėmesį į pietvakarių kryp- 
timi skrendančių paukščių pulkelį. 

— Jeigu ne miražai, kurie jau daugybę kartų mus 
apgavo, — pridūrė idalgas, — sakyčiau — žemė visai arti. 

— Tikriausiai taip ir yra, — Kolonas neneigė. — Tai 
juk garniai! Jie niekada nenuskrenda toli nuo žemės! 

Tas patvirtinimas iš tikrųjų tebuvo tik dar viena spė- 
lionė, nors, galimas daiktas, rėmėsi asmeniniais Kolono ste- 
bėjimais. Šiaip ar taip, anksčiau jam neteko matyti garnių 
jūroje, toli nuo kranto. 

Kolono žodžius nugirdo trys ar keturi virves raišioję 
matrosai. Jie viltingai pakėlė galvas ir akimis palydėjo di- 
delius pilkus paukščius. 

Po kurio laiko jūrininkai išvydo pelikanus, o dar vė- 
liau — antį, sausumos pranašę. Atsirado ir kitų ženklų, by- 
lojančių, kad sausuma netoli. Jūroje sužvejojo žalią šakelę 
su uogomis. O Martinas Alonsas, laiveliu atplaukęs iš „Pin- 
tos“, atsivežė pušies kamieno atplaišą, tik ką ištrauktą iš 
vandens. Martinas Alonsas pranešė, kad „Pinta“ garbingai 
atlaikiusi uraganą ir pareiškė nuomonę, kad žemė esanti 
visai čia pat, tačiau jos ieškoti reikią pietvakariuose. 

Kolonas su tuo nesutiko, po senovei teigdamas, kad 
Sipanga yra vakaruose. Kolonas kalbėjo taip užtikrintai, jog 
Martinas Alonsas, net nebandęs ginčytis, išplaukė į savo 
karavelę. 

Kai jo laivelis atsistūmė nuo borto, Aranda, dalyva- 
vęs pokalbyje, paklausė, kuo admirolas remia tokį tvirtą 
įsitikinimą? | 

— Įsitikinimą? — Kolonas nusijuokė ir gana atvirai 
atsakė, o atviras jis būdavo tik su Aranda: — Esu įsitikinęs 
tik štai kuo: jeigu plauksime zigzagais, galime praplaukti 
visas vandenyno salas. O plaukdami tiesia linija anksčiau 
ar vėliau vis dėlto pasieksime žemę. 

— Meldžiuosi, kad tai anksčiau atsitiktų, — atsiduso 
Aranda, — nes matrosai aprimo tik laikinai. Žemės artumo 
požymiai pakėlė jų nuotaiką. Bet tegu padeda jums Dievas, 
jeigu tie ženklai ir šį kartą pasirodys esą klaidingi. 

Saulė, auksu švytėdama, nusileido už horizonto, ir 
kaip paprastai laive giedant vakarinę maldą girdėjosi me- 
lancholiškos gaidelės. 

O paskui, šviečiant nakties žvaigždėms, komanda ma- 
tė Koloną neramiai vaikštinėjantį po jutą. Žibinto šviesoje 
nuo jo krito juodas šešėlis. 

Staiga jis sustojo, nusitvėrė turėklo ir įsmeigė akis į 
škafuto tamsą. Apačioje šmėkščiojo šešėliai. 

— Ei! — pašaukė. 

— Ką pasakysite, don Kristupai? — atsiliepė Chime- 
nesas. 

— Lipkite čionai! — susijaudinęs sušuko Kolonas. — 
Kas ten dar? Lipkite abudu! 

Chimenesas tuoj pat palipo į jutą, o jam iš paskos 
atsekė Sančesas, irgi iš plikbajorių. 

Kolono pirštai suspaudė Rodrigo ranką lyg geležiniais 
gniaužtais. 

— Pažvelkite tenai! Tiesiai į priekį. Bušprito" krypti- 
mi. Sakykite, ką matote? 

Įsižiūrėjęs Chimenesas išvydo mažytį ryškų taškelį, 
tikriausiai ugnelę. Taip ir pasakė. 

— Taip, ugnis! — linktelėjo Kolonas. — Bijojau pati- 
kėti savo akimis. Arba žibintas, arba deglas. Mojuoja. Ar 
matote? 

— Matau, matau. 

Kolonas, visuomet ramus, dabar nebesusitvardė. Tie- 
siog drebėjo iš susijaudinimo. 

— Matote, Sančesai? Pažiūrėkite! Ar matote? 

Jis rodė mažytį žiburėlį. Tačiau šis dingo, ir Sančesas 
Jau nieko nepamatė. 

— Bet buvo,don Rodrigas patvirtins, — spyrė Kolo- 
nas. — Ir švietė sausumoje. Sausumoje! Ar suprantate! 

— Be abejo, admirole, — sutiko Chimenesas. — Ki- 
taip ir būti negali. 

— Pagaliau žemė, — atsiduso Kolonas. Persižegnojęs 
visu balsu sušuko: — Žemė! Priekyje žemė! 


/  * Burlaivio priekio įstrižas stiebas burėms išleisti. 

Riksmas pažadino „Santa Maria“. Sukrutėjo miegan- 
tys škafute. Sugaudė balsai. Matrosai pasakojo vienas ki- 
tam, ką girdėję. Chimenesas ir Sančesas nudūmė į apačią 
papasakoti apie stebuklingą reginį. Tą naktį flagmano laive 
jau niekas nemiegojo. Viešpatavo jaudulys, viltis, bet ne ti- 
kėjimas. Labai jau dažnai žemė pasirodydavo esanti tik ta- 
riama — apie tai priminė Iresas subintuota galva. 

— Šviesa, žibintas, — tyčiojosi jis. — Girdi, kažkas 
net mojavęs. Niekai! Danguje pilna žvaigždžių, bet ar girdė- 
jote, kad jos šviestų iš žemės ? Netaukškite niekų! Toje pra- 
garo pusėje žemę mes išvysime kaip savo ausis. Pragaišime 
jūros gilybėje ir niekas mums po mirties neiškas duobės. 
Nebus kur kasti. 

Dauguma jam pritarė. Tačiau antrą valandą nakties, 
patekėjus mėnuliui, skeptikų skaičius pastebimai sumažė- 
jo. „Pintoje“ vėl driokstelėjo bombarda, o už dviejų lygų prie- 
kyje, sidabrinėje pašvaistėje, jie išvydo kranto liniją. 

Apstulbę kurį laiką tylėjo, o tada pasigirdo džiaugs- 
mingi šūksniai, sumišę su isterišku juoku ir net raudojimu. 

Šturmanas ir bocmanas persakė komandai admirolo 
įsakymą nuleisti bures. Kolonas nutarė iki aušros prie kran- 
to neartėti. 

Smarkiai besidaužančia širdimi jis stovėjo jute, ne- 
kantriai laukdamas dienos, trokšdamas pamatyti, ar prieš 
juos Sipanga su auksiniais stogais, ar maža vandenyne pa- 
simetusi salelė. Didelį džiaugsmą kaip ir liūdesį sunku iš- 
gyventi vienam, todėl pasišaukė Arandą. 

— Pasirodo, aš buvau teisus, Vaskai. Įrodžiau tiems 
rūmų juokdariams ir Salamankos mokslininkams, kad už- 
jūrio teritorijos — ne fantazija, o realybė. Kiek man teko 
iškęsti pažeminimų, išmelsti po trupinį tarsi kokiam elge- 
tai priebažnytyje. Bet neveltui sakoma — juokiasi tas, kas 
Juokiasi paskutinis.Ir ateities kartos su manimi juoksis iš 
Salamankos daktarų, paskubėjusių išvadinti mane sukčiu- 

mi, — jo balsas virpėjo nuo jaunatviško įkarščio. — Rytoj, 
Vaskai, ne, jau šiandien, aš tapsiu pilnateisiu admirolu ir 
vicekaraliumi tų žemių, kurios glūdi priešais mus. Ir prieš 
mane lankstysis Ispanijos grandai, neseniai mane vadinę 
tik bekilmiu svetimšaliu. 

Kolonas prisiminė Beatričę, ir jo žvilgsnis apniuko. 
Tyliai melsdamasis Kolonas prašė Mergelės Marijos leisti 
jam pasidalinti savo triumfu su mylima moterimi. 


31 skyrius 
ATRADIMAS 


| visas bures,plaukdama flotilės priekyje, „Santa 
Maria“ išdidžiai įnėrė į nuostabaus grožio užutėkį, ap- 
juostą plačia sidabrinio smėlio juosta, už kurios žalia siena 
kilo miškas — giedojo ir čirškavo neregėti paukštukai, žvil- 
gantys tarsi brangakmeniai. 

Matrosas dėl visa ko išmatavo gylį priekigalyje, nors 
ir nebuvo didelės būtinybės šito daryti, nes pro krištolinį 
tyrą vandenį kiekvienas aiškiai regėjo skaidrų dugną. 

Kolonas iš šancų nužvelgė krantą. Smėlį tyliai ūžau- 
damos skalavo bangos, o už smėlio — medžiai, kokių anks- 
čiau niekada neteko matyti. Palmes apraizgiusios lianos 
švietė baltomis, raudonomis, šviesiai violetinėmis gėlėmis. 
Toliau augo milžiniškos pušys ir dar kažkokie medžiai, pa- 
našūs į vazas, su vaisiais, primenančiais moliūgus. O inka- 
rų geležinio gegrždesio išbaidyti tarp lapų skraidė fantas- 
tiškiausių spalvų ir atspalvių paukščiai. 

Vėsus spalio oras — toks gegužės mėnesį vyrauja An- 
dalūzijoje — buvo pritvinkęs nepažįstamų aromatų. Skaid- 
riame įlankos vandenyje spurdėjo daugybė žuvų. Viskas by- 
lojo — jie pakliuvo į Rojaus kampelį. Kolonas jau suprato 
atplaukęs į kažkokią salą, visai ne Sipangą, kurią norėjo 
atrasti. „Tikriausiai mes pakliuvome į vieną iš tūkstančio 
salelių, išsimėčiusių apie Aziją, — pagalvojo jis. — Juk apie 
jas rašė Markas Polas. Vadinasi, Sipanga toliau, vakaruose, 
o žemynas yra už jos“. 

Tuo metu iš miško išlindo žmonės, nuogi, rusva, kiek 
tamsesne nei ispanų oda. Dabar jau išsisklaidė paskutinės 

Kolono abejonės — jis atrado ne šiaip sau naują žemę, bet 
naują pasaulį. 

Įsakęs Arandai atrinkti būrelį jūrininkų, kurie kartu 
su juo plauks į krantą, Kolonas nuėjo į kajutę. Užsidėjo 
žvilgančio plieno šarvus, užsivilko ryškiai raudono kamloto 
apsiaustą — paradinį apdarą, derantį tokiam iškilmingam 
įvykiui. Ir su karališka vėliava rankose įlipo į valtį, kurioje 
jau laukė ginkluota sargyba. 

Jį lydėjo notaras Eskovedas, Aranda, Kosa, Chimene- 
sas, Sančesas. Broliai Pinsonai atplaukė iš „Pintos“ ir „Ni- 
nos“ savo valtimis. 

Pirmas išlipęs krantan, Kolonas atsiklaupė ir pabu- 
čiavo žemę. Neatsistodamas palaukė, kol kiti paseks jo pa- 
vyzdžiu, o tada malda padėkojo Dievui. Netrukus valtys jau 
yrėsi prie karavelių atplukdyti likusių matrosų. 

Kai pakrantėje susirinko apie penkiasdešimt žmonių, 
admirolas paskelbė salą Ispanijos valdovų — karaliaus ir 
karalienės — valda. Ir įsmeigė smėlin karališkosios vėlia- 
vos su žaliu kryžiumi ir inicialais „F“ ir „I“ kotą. Tada iš- 
sitraukęs kardą davė salai San Salvadoro pavadinimą. 

Tą dieną, spalio dvyliktąją, penktadienį, ir buvo už- 
fiksuota San Salvadoro priklausomybė Ispanijos valdovams 
Ferdinandui ir Izabelei. Notaro Eskovedo surašytą aktą pa- 
tvirtino admirolas Kristupas Kolonas. 

Tuo tarpu pakrantėje telkėsi vietinių gyventojų būre- 
lis. Tylėdami, nustebę, jie lindo iš miško ir pamažu slinko 
prie keistųjų būtybių, atplukdytų į krantą didelių paukščių, 
Jau suglaudusių savo milžiniškus baltus sparnus. Kai kurie 
indėnai — šitaip klaidingai juos pavadino Kolonas, many- 
damas, kad atplaukė į Indiją, — buvo ginkluoti drotikais, 
teisingiau sakant, lazdomis nusmailintais galais, bet nė vie- 
nas neatrodė išsigandęs ar priešiškai nusiteikęs. Vėliau is- 
panai sužinojo, kad baimės ir priešiškumo jausmai vieti- 
niams gyventojams nebuvo būdirgi, taip pat kaip ir nuosa- 

vybės teisė, tipinga tik civilizacijai ir dažniausiai kelianti 
baimę bei priešiškumą. O indėnai bendrai valdė savo men- 
ką turtą, derlinga žemė patenkino visus jų poreikius. 

Bičiuliški šelmiai*, kaip pasivadino tos salelės gyven- 
tojai, jų melodingi balsai ir nuoširdžios akys privertė Kolo- 
ną susimąstyti, ar tik jis nepakliuvo į Rojų, kur dar nepa- 
daryta pirmapradė nuodėmė ir gyventojams neteko veido 
prakaitu pelnyti kasdieninę duoną. Aborigenų minioje be 
menkų išimčių buvo vien jauni vyrai, aukšti, atletiško su- 
dėjimo, taisyklingų veido bruožų, didelėmis akimis po gra- 
žiai išlenktais antakiais. Ant kaktos — lygūs šiurkštūs kirp- 
čiukai, ant pakaušio — ilgi, pečius siekiantys plaukai. 
Smakrai ir skruostai švarutėliai, be barzdos žymių, kūnai 
išdažyti įvairiaspalvėmis juodomis, raudonomis, baltomis 
juostomis. Kai kurie buvo išsimarginę ir veidus: apskriti- 
mais apie akis, brūkšniais apie nosis. Vieno kito nosyje žvil- 
gėjo geltono metalo plokštelė — nesunku buvo atspėti: auk- 
sinė. 

Čiabuviai gan drąsiai išsiskėtojo prieš keistąsias bū- 
tybes, kurių veidai buvo balti ir plaukuoti, o kūnus slėpė 
įvairiausių spalvų ir formų medžiagos gabalai. Keisčiausiai 
atrodė jų šarvai — lyg vėžliai. Čiabuviai gana greitai su- 
prato: svarbiausias tarp atvykusių dievų — aukštas švie- 
siaplaukis žmogus ryškiai purpuriniu apsiaustu, nes baigus 
žemės perėmimo Ferdinando ir Ižabelės valdžion ceremoni- 
ją, visi jį sveikino, o trys ar keturi parpuolė prieš jį ant 
kelių. 

Tai buvo maišto kurstytojai, tarp jų ir Iresas. Jie bi- 
jojo, kad Kolonas, tapęs Indijos vicekaraliumi, tai yra įga- 
vęs teisę nuspręsti, kuriems savo pavaldiniams leisti gy- 
venti, o kuriuos pasmerkti mirčiai, pareikalaus atsiskaityti 

* Daugelyje Kolumbo atrastų salų ispanai susidūrė su indė- 
nais-aravakais, iš kontinento atsibasčiusiais Pietų Amerikos genčių 


žmonėmis. 

už nepaklusnumą. O medžių, ant kurių juos galėjo pakarti, 
aplinkui buvo daugiau nei reikia. Todėl maištininkai nuo- 
lankiai klūpojo prieš Koloną, pripažindami savo nuodėmes 
ir melsdami atleidimo. 

Bet jo šviesybė Jūrų ir Vandenynų admirolas, Naujo- 
jo Pasaulio vicekaralius tą rytą buvo puikios nuotaikos ir 
nesirengė aptemdyti skaisčią dieną sąskaitų suvedinėjimu. 
Maištininkai išsipirko labai lengvai. Už bausmę Kolonas 
jiems paliepė išpilti iš statinių jūros vandenį, kuriuo buvo 
apsirūpinę per uraganą, ir pripilti gėlo. 

Baigęs šį darbą, draugiška šypsena bei gestais pa- 
kvietė prieiti čiabuvius. Žinoma, žodžių jie nesuprato, bet 
Kolono balsas nekėlė abejonių — jo ketinimai taikūs. 

Abiejose rankose jis laikė po metalinį varpelį. Išgir- 
dus melodingą tilindžiavimą, laukinių akys išsiplėtė iš nuo- 
stabos. Kolonas varpelius padavė dviem, arčiausiai stovėju- 
siems jaunuoliams, ir šie, nieko nelaukdami, ėmė skam- 
binti. 

Vienas jaunuolis, drąsesnis, ranka palietė admirolo 
apsiausto rankovę. Po to — kardą. O Kolonas uždėjo ant 
šiurkščiais plaukais apžėlusios čiabuvio galvos savo purpu- 
rinę vilnonę kepuraitę. Kitam padovanojo stiklo karolius. 
Paskui davė ženklą prieiti vienintelei merginai, nuostabiai 
nuaugusiai, įdegusiai, ir padovanojo metalinį veidrodėlį. 
Mergina žiūrėjo į savo atvaizdą su pagarbiu virpuliu ir visi 
ispanai, norėdami pelnyti draugiškumą, salos gyventojams 
dalijo visokius niekučius, kol galiausiai jų atsargos išsi- 
baigė. 

Tą idiliją aptemdė nežymus incidentas, o jo kaltinin- 
kas buvo Gomesas, tik ką susilaukęs atleidimo už dalyva- 
vimą maište. Jis sumanė indėnui pademonstruoti savo kar- 
dą. Pačiupinėjęs makštį, indėnas delnu brūkštelėjo per žvil- 
gančius ašmenis, ir iš gilios prorėžos plūstelėjo kraujas. 

Čiabuvius apėmė siaubas — jie pirmą kartą pamatė, 

kokie galingi ateiviai: juk jiems vieni niekai sužeisti ar net 
užmušti bet kurį iš jų. 

Admirolas bematant numaldė salos gyventojų neri- 
mą, rūsčiai išbaręs ispaną. Šis nuleidęs galvą, įmurdė kar- 
dą į makštį. 

O po to, vietinių vaišinami, jie ragavo keistus, bet 
labai gardžius vaisius ir papločius iš maniokos. Gavo iš čia- 
buvių ir kitų dovanų, tačiau nieko geresnio jie negalėjo pa- 
siūlyti, tik drotikus ir dar prijaukintas papūgas, neregėtus 
paukščius ryškiomis plunksnomis, nustebinusius ispanus 
tuo, kad kalbėjo visai kaip žmonės, tarsi būtų turėję žmo- 
gaus protą. 

Labiausiai Kolonas susidomėjo iš aukso grynuolių pa- 
darytomis plokštelėmis, kurias daugelis vietinių buvo įsise- 
gę į nosį. Plokštelės bylojo, kad aukso tose vietose yra su 
kaupu — taip rašė ir Markas Polas. Apžiūrėdamas plokšte- 
lę, Kolonas ženklais bandė išklausti, kur čiabuviai ją gavę. 
Suprato tik tiek — plokštelės atgabentos kažkur iš pietų, ir 
Kolonas spėjo — jie kalba apie Sipangą. Pajutę, kad Kolo- 
nas plokštelėmis labai domisi, čiabuviai padovanojo jam dar 
kelias, sustiprindami admirolo nuomonę, jog Sipangoje auk- 
so yra tiek, kad nors rieškučiomis semk. 

San Salvadore jie praleido ir kitą dieną. Valtimis 
plaukė palei krantą į šiaurės vakarus. Visur juos svetingai 
pasitikdavo čiabuviai. Kai kurie net priplaukdavo prie val- 
čių — jie plaukė taip lengvai, kad ispanai negalėjo atsiste- 
bėti. Kiti lydėjo juos luotais, išskaptuotais iš medžių kamie- 
nų. Kai kurie luotai buvo tokie dideli, kad juose galėjo tilpti 
bent penkiasdešimt žmonių. 

Neįprasti tropikų vaisiai, gėlės, paukščiai neapsaky- 
tai puošniomis plunksnomis, kalbančios papūgos nesiliovė 
kurstę jų vaizduotę. Oras buvo pritvinkęs saldaus aromato. 
Tačiau niekur jie nematė stambių gyvulių. 

Įtvirtindamas Ispanijos valdžią San Salvadore ir no- 

rėdamas, kad vietiniai gyventojai kuo greičiau priimtų 
krikščionišką tikėjimą, Kolonas pakrantėje pastatė didelį 
kryžių. O tada, pakrovus į laivus miltų, vaisių bei statines 
su gėlu vandeniu, tą patį vakarą pakėlė inkarus ir išplaukė 
į jūrą. Kolonas neatsisakė ketinimo surasti Sipangą. „Santa 
Maria“ išplaukė ir septyni salos gyventojai ganaanai — taip 
jie save vadino, — nors norinčių keliauti buvo kur kas dau- 
giau. 

Gestų kalba nebuvo patogi — jūreiviai troško kuo 
greičiau pereiti prie patogesnių bendravimo formų, todėl at- 
kakliai ganaanus mokė ispaniškai.Pradėdavo nuo papras- 
čiausio — parodydavo kokią kūno dalį ir pasakydavo ispa- 
nišką pavadinimą, o vyriokai, supratę, ko iš jų reikalauja- 
ma, tiksliai kartodavo išgirstus žodžius. Po to atėjo eilė su- 
dėtingesnėms sąvokoms — dangui, saulei, jūrai, vėjui, lie- 
tui, žemei, medžiams. Dar vėliau — buities daiktams. Čia- 
buviai mokėsi stebėtinai greitai ir jau po kelių dienų šiaip 
taip įstengė susikalbėti. Mokė juos lyg papūgas kartoti dvi 
maldas — „Paternoster“ ir „Ave Maria“ — bei žegnotis. Vis- 
ką jie vykdė noriai ir kruopščiai, ir Kolonas regėjo atkaklų 
Jų norą tapti krikščionimis. 

Po dienos karavelės išmetė inkarus prie kitos salelės, 
kurioje vešėjo tokia pat augmenija ir gyveno lygiai tokie 
čiabuviai kaip ir San Salvadore. Kolonas dar labiau patikė- 
Jo, kad jie pasiekę tūkstantį salų, kurios Marko Polo teigi- 
mu supa žemyno rytų pakrantę. Salą jis pavadino Santa 
Maria de la Konsepsjonu. 

Plaukdami toliau į vakarus, pavijo vienišą luotą — 
juo yrėsi nuogas indėnas. Įkėlė jį į denį su visu laiviūkščiu, 
kuriame dar užtiko moliūgą su vandeniu ir maniokos paplo- 
tį. Indėnui ant kaklo kabojo virvutė su karoliukais ir iš to 
Kolonas suprato, kad jį saviškiai pasiuntę į kitas salas — 
įspėti tenykščius apie nepaprastų žmonių atplaukimą. Ka- 
dangi indėnas galėjo būti geras tarpininkas bendraujant su 

dar neatrastų salų gyventojais, Kolonas nutarė pasigerinti: 
nusivedė į savo kajutę, pavaišino medumi, duona, vynu ir 
apdovanojo raudona kepuraite, karoliais, varpeliais. Tada 
luotą vėl nuleido į vandenį. Indėnas tęsė kelionę. 

Kolonas laimėjo, taip svetingai pasielgęs su plauki- 
ku. Kai naktį praleidę dreife, kitą dieną aptiko naują, žy- 
miai didesnę salą, indėnai beregint juos apstojo, vienas per 
kitą siūlydami vaisių, keptų bulvių, manioko papločių. 

Toje saloje jie pastebėjo ir pirmuosius primityvios ci- 
vilizacijos elementus. Nors visi vyrai ir dauguma moterų 
vaikščiojo nuogutėliai, pastarosios jau šį bei tą nutuokė apie 
drabužius, nes kai kurios ryšėjo medvilnines prijuostes. In- 
dėnų būstai priminė palapines, iš šakelių išpintomis sieno- 
mis ir palmių lapais dengtais stogais. Miegodavo jie tin- 
kluose, numegztuose iš tokių pat medvilninių siūlų kaip ir 
prijuostės. Išbandę tinklus, ispanai įsitikino, kad jie ne tik 
patogūs, bet ir neužima daug vietos. Vėliau pritaikė šią sa- 
los gyventojų patirtį, miegamuosius tinklus pavadinę indė- 
nų žodžiu — hamakais. 

Čia jie pamatė ir pirmuosius gyvulius — prijaukintus 
šunis, triušius, driežus, kurių ilgis siekė šešias pėdas — 
juos indėnai vadino iguanomis. Roplių mėsa pasirodė esanti 
gana gardi. 

Toje saloje, Kolono pavadintoje Ferdnandina, ir greti- 
moje, kuriai jis davė Izabelės vardą, ispanai praleido keletą 
dienų, mėgaudamiesi gamtos grožiu ir negalėdami atsiste- 
bėti žemės derlingumu. Abiejose salose, įtvirtindamas Ispa- 
nijos viešpatavimą, Kolonas pastatė po kryžių. 

Jis rinko tenykštės augmenijos pavyzdžius, žoles ir 
prieskonius, bet aukso nerado, išskyrus papuošalus, kuriuos 
noriai jam siūlė indėnai. 

San Salvadoro vaikinai jau taip gerai išmoko ispaniš- 
kai, kad sugebėjo atsakyti į klausimą iš kur imą tą gelto- 
nąjį metalą. Paaiškėjo, atvežą iš pietų, iš salos, Kuba vadi- 

namos, ir kitos, esančios piečiau, — Bogio. Iš pokalbio Ko- 
lonas susigaudė — aukso ir prieskonių iš ten atvežą preky- 
bos laivai. Galimas daiktas, jis ne visai teisingai suprato, 
ką sakė indėnai, bet vis dėlto nusprendė, kad Kuba ir yra 
geidžiamoji Sipanga, ir pasuko karavelę į Pietus. 

Plaukė sustodami įvairiose salose — kiekviena nau- 
jai atrastoji jiems atrodė gražesnė už prieš tai buvusią, — 
ir spalio dvidešimt aštuntą dieną, praėjus pusei mėnesio po 
San Salvadoro atradimo, atplaukė į Kubą, iškilusią prieš jų 
akis visa didybe: aukšti kalnai, laukiniai miškai, pakran- 
tes, nusitesiančios iki pat horizonto. 

Išmetus inkarą vandeningos upės žiotyse, Kolonas pa- 
skelbė salą Ispanijos nuosavybe ir pavadino ją Chuana, 
princo Chuano garbei, kurio pažu dabar tarnavo mažasis 
Diegas. 

Grožiu ir derlingumu naujoji žemė pranoko visus lū- 
kesčius. Salos čiabuviai, skirtingai nei kitų salų gyventojai, 
jau buvo pamiršę pirmosios nekaltybės stadiją, kadangi kū- 
nus dengė kažkuo panašiu į drabužį. Paaiškėjo — kubie- 
čiams pažįstamas ir baimės jausmas, nes, išvydę baltavei- 
džius nepažįstamuosius, visi kaip vienas palikę savo lūšnas 
puolė miškan. Lūšnos čia irgi buvo didesnės už Ferdnan- 
dinos palapines. Jose ispanai aptiko grubiai išraižytų sta- 
tulėlių ir kaukių, o taip pat kabliukų, karpinių, tinklų. Iš 
to padarė išvadą, kad čiabuviai daugiausia minta žuvimi. 

Kiekviename žingsnyje ispanų laukė nauji stebuklai. 
Vieni medžiai žydėjo, kiti žvilgėjo aptekę vaisių sultimis, 
trečių šakos linko nuo sunkių prinokusių vaisių. Tirštoje 
lapijoje siautė papūgos, žali geniai, virš gėlių plasnojo ko- 
libriai, o jau galutinai juos sužavėjo virš galvų nuskridęs 
rožinių flamingų būrys. 

Palei pat krantą jie plaukė į vakarus — sala dydžiu 
mažai nusileido Anglijai ir Škotijai kartu paimtoms, — ta- 
čiau vakarinio pakraščio nepasiekė, nes Pinsonas, pasirem- 

damas dviejų „Pintoje“ buvusių sansalvadoriečių žodžiais, 
ėmė įrodinėti, kad prieš juos esąs žemynas. 

Kolonas nepatikėjo. Manė, kad jokiu būdu negalėję 
atsidurti Kinijos pakrantėje ir po senovei būtų plaukęs į 
Vakarus, bet indėnai, plaukę „Santa Maria“, įtikinėjo Kolo- 
ną, kad aukso daugiausia esą Bogyje, rytuose. Tačiau jeigu 
jie vis dėlto pasiekė Aziją, tai kažkur žemyno viduryje turi 
būti Didžiojo Chano valstybė, apie kurią rašė Markas Po- 
las. Norėdamas atsakyti į šį klausimą, Kolonas pasiuntė 
krantan ekspediciją, įtraukęs į ją ir du indėnus — vieną iš 
San Salvadoro, geriau už visus pramokusį ispaniškai, o ki- 
tą — iš Kubos kaimelio. Tuo laiku ispanų ir vietinių gyven- 
tojų santykiai jau buvo gan geri. 

Kol jie pėdino į salos gilumą, Kolonas plaukė toliau 
į Vakarus, palei stebėtino grožio pakrantę, bet jos pabaigos 
taip ir nepriplaukė. Karavelę pasuko atgal ir vėl išmetė in- 
karą upės žiotyse, pirmojoje stovėjimo vietoje, ir laukė su- 
grįžtant ekspedicijos. Didžiojo Chano valstybės žygūnai ne- 
rado. Aptiko didelį kaimą, apsuptą plačių kukurūzų laukų. 
Juos sutiko labai draugiškai, gerai priėmė, o iš pamatytų 
stebuklų labiausiai nustebino indėnų įprotis sukti kažkokio 
augalo, vadinamo tabaku, lapus, užsidegti iš. vieno galo ir 
traukti dūmą, kuris, jų žodžiais tariant, šalinąs nuovargį. 
Jokių brangenybių neaptiko, tik išvydo nuostabiai derlingą 
dirvožemį, o tai savaime galėjo būti turto verdenė. Aukso 
nebuvo. Vietiniai paaiškino, kad geltonojo metalo šaltinis 
esąs didelėje saloje, Bogiu vadinamoje. 

Tada Kolonas pakėlė inkarą ir pasuko šiaurės rytų 
kryptimi. Kartu su ispanais išplaukė ir šeši Kubos vaikinai 
ir tiek pat moterų. 


“ M 
ANS 
32 skyrius 
MARTINAS ALONSAS 


Mis Alonsas teigdamas, kad jie pasiekę žemyną, 
ne tik suklaidino Koloną, bet, matyt, iš „savųjų“ in- 
dėnų išpešė dar kažką labai svarbaus, paskatinusį jį atsi- 
skirti nuo flotilijos. 

Tai atsitiko lapkričio pabaigoje, kai Kolonas, susidū- 
ręs su priešiniu vėju ir audringa jūra, nutarė grįžti į Kubą. 
Padaręs staigų posūkį, jis įsakė bombardos šūviu duoti sig- 
nalą kitoms karavelėms, „Santa Maria“ sekančioms iš pas- 
kos. Visentė Pinsonas tuoj pat pakluso, o „Pinta“, nekreip- 
dama dėmesio ir į dar kelis šūvius, plaukė pirmykšte krypti- 
mi. Užėjus nakčiai ir „Santa Maria“ ėmus dreifuoti, admiro- 
las be perstojo signalizavo stiebo viršūnėje įtaisytu žibintu. 
Nepaisant visko, patekėjus saulei „Pintos“ jau nebeišvydo. 

Toks akibrokštas ir nepaklusnumas Koloną sunera- 
mino. Martinu Alonsu ir vėl ėmė nepasitikėti. Turtingas, 
patyręs pirklys, nepaisant visų privalumų, buvo nenuram- 
domas garbėtroška. Juk kaip tik todėl Kolonas labai neno- 
riai sutiko, kad jis dalyvautų ekspedicijoje. Admirolas įtarė, 
jog Martinas Alonsas, palankiai progai pasitaikius, paban- 
dys sau nusiskinti atradėjo laurus. Galbūt, svarstė Kolo- 
nas, kaip tik tuo ir galima paaiškinti Pinsono poelgį. Nejau- 
gi jis nuplaukė ieškoti Sipangos, trokšdamas rasti brange- 
nybių, o paskui, sugrįžus į Ispaniją, nustumti Koloną į ne- 
žinomybę? 

Ši prielaida admirolui pasirodė visai logiška. Nepa- 
miršo intrigų, kurias Pinsonas rezgė Palose, stengdamasis 
priversti Koloną paimti jį už dalininką. 

Tačiau kad ir kokie būtų buvę tikrieji Pinsono tikslai, 
ko nors griebtis Kolonas negalėjo, nes „Pinta“ plaukė gero- 
kai greičiau už „Santa Maria“. Todėl, nepaisant pasipiktini- 
mo ir kitų nuojautų, kuriomis admirolas nieko nelaukda- 
mas pasidalijo su Visente Pinsonu, dviem likusiais laivais 
jie plaukė į Rytus, žemėlapyje žymėdami Kubos kranto li- 
nijos kontūrus. Pirmąją gruodžio savaitę pasiekė rytinę sa- 
los dalį, kuri, tikint Martino Alonso teigimu, buvo rytinė 
Azijos dalis. 

Tačiau Kolonas ryžosi plaukti toliau, ir netrukus piet- 
ryčiuose ispanai išvydo į dangų kylančius kalnus. Naujos 
salos didybė keliauninkus sujaudino. O ir mūsų laikais Hai- 
tis vadinamas vienu gražiausiu žemės kampeliu. 

Kolonas, kaip jau buvo pratęs, išlipo į krantą, paskel- 
bė salą Ispanijos nuosavybe, pavadino ją Espanjola, o tada 
netoli įlankos, kur laivai buvo išmetę inkarus, ant aukštos 
kalvos pastatė kryžių. 

Haityje jie aptiko kaimų ir kelių, ir kitų, tegu pradi- 
nių, bet labiau išvystytos civilizacijos negu, sakysim, Kubo- 
je, požymių. Čionykščiai indėnai žinojo, kas tai yra baimė — 
vos tik pasirodė laivai, visi kaip vienas puolė iš savo būstų, 
ieškodami prieglobsčio miškuose. 

Saloje praleidus beveik savaitę, ispanams pasisekė 
sučiupti vieną indėnę. 

Ją tuoj pat nuvedė pas admirolą. 

Haitiečiai dar nebuvo pratę vilkėti drabužių, ir mer- 
gina, gražiai nuaugusi, įdegusi, buvo visiškai nuogutė. 

Persigandusi ji iš paskutiniųjų blaškėsi ir bandė iš- 
trūkti. Du dikti ispanai vargais negalais įtempė ją į laivą ir 
stumtelėjo prie admirolo. Mergina bejėgiškai suklupo prie 
jo kojų. 

Kolonas pasišaukė vieną indėną vertėją ir paprašė 
paaiškinti merginai, kad jie esą taikūs žmonės ir niekam 
nelinkį pikto. 

Išvydusi savo genties žmogų, mergina truputį apri- 
mo. Įsitikinusi, kad ir kiti indėnai sutaria su baltaveidžiais, 
ryžosi pažvelgti į aukštąjį, puošniai apsirėdžiusį vyriškį. Ko- 
lonas meiliai šypsojosi, kažką švelniai kalbėjo, bet ji nesu- 
prato nė vieno žodžio. Tačiau baimė pamažu išgaravo, be- 
laisvė atsisėdo ir ėmė žvalgytis. Jos jau nebebaugino aplin- 
kui susispietę, besišypsantys, juodais plaukais apžėlę vyrai. 
Vargais negalais ją įkalbėjo kartu su indėnu vertėju užeiti 
į admirolo kajutę. Kolonas pavaišino duona ir medumi. 
Neatsitraukdama nuo valgio, mergina didelėmis juodomis 
akimis nustebusi žvalgėsi po kajutę. Indėnas, prisėdęs ant 
skrynios, jai garantavo, kad admirolas tuoj pat leisiąs grįžti 
į krantą. 

Bet mergina, regis, jau niekur nebeskubėjo. Numalši- 
nusi alkį, atsistojo ir ėmė vaikščioti po kajutę, vaikiškai 
smalsiai liesdama viską, ką matė. 

Atsisveikinant Kolonas dar labiau ją nudžiugino, pa- 
dovanodamas stiklinius karolius ir varpelius. Į valtį ji jau 
lipo šypsodamasi. Kartu su mergina ispanai krantan nu- 
plukdė ir du indėnus vertėjus iš San Salvadoro. Jie turėjo 
patvirtinti merginos žodžius, kad ateiviai Haičiui nė kiek 
nepavojingi. Ir iš tiesų, po merginos pasakojimo, kokius ste- 
buklus ji mačiusi laive ir kaip džiaugsmingai ją sutikę, in- 
dėnai tūkstančiais pasipylė į pakrantę, sveikindami dieviš- 
kąsias būtybes, atplaukusias pas juos iš dangaus. 

Haitiečiai nuvedė Koloną ir ispanų būrį į salos gilu- 
mą, į didelį kaimą, kuriame buvo apie tūkstantis namų, ir 
jo garbei surengė puotą, vaišino žuvimi, maniokos paplo- 
čiais, nuostabiais tropikų vaisiais. 

Haityje ispanai praleido pusę mėnesio. Keliavo po sa- 
lą, ir visur juos sutikdavo su nuoširdžia pagarba. O ir prie 
laivų dažnai priplaukdavo indėnų luotai, maži ir dideli, iš- 
skopti iš milžiniškų raudonmedžių kamienų. Indėnai dos- 
niai dalijosi su ispanais ne tik valgiu ir vaisiais, bet ir auk- 

su. Auksinių papuošalų čia buvo į valias. Haitiečiai davė 
auksą veltui, nieko už jį neprašydami, ir buvo begaliniai 
laimingi, gavę karolius ar varpelį. 

Parodyti savo pagarbą visagaliams ateiviams troško 
ir kasikai'. Vienas iš jų, keturių vyrų atneštas neštuvuose, 
papietavo su admirolu jo kajutėje. Atsisveikindamas pado- 
vanojo Kolonui diržą ir du aukso lakštus. 

Flagmano laive pabuvojo ir kur kas galingesnio kasi- 
ko, Gakanagario, pasiuntiniai, atnešę nuostabaus grožio 
pintą diržą ir didelę medinę kaukę su akimis, nosimi ir lie- 
žuviu iš gryno aukso. Jie taip pat padovanojo Kolonui auk- 
so grynuolį ir dvi prijaukintas papūgas. Šis kasikas valdė 
didelį miestą Haičio šiaurės vakaruose, kurio ispanai dar 
nebuvo spėję aplankyti. Ten ne tik statė namus ir iš medžio 
drožė statulas. Gakanagario žmonės jau nutuokė apie dra- 
bužius, ir nors dauguma vaikščiojo nuogi, kai kurie, taip 
pat ir kasikas, dėvėjo juosmens raiščius. 

Patyrę, kad ispanai domisi auksu, haitiečiai papasa- 
kojo, jog daugiausia geltonojo metalo esą šiaurinėje salos 
dalyje, kurią jie vadino Sibao. Indėnai sakė — tenykščiai 
kasikai iš aukso lieją didžiausias statulas. 

Analizuodamas haitiečių žodžius, Kolonas padarė iš- 
vadą: Sibao — iškreiptas Sipangos pavadinimas, vadinasi, 
šiaurinėje salos dalyje ir yra brangenybių, apie kurias rašė 
Markas Polas. Ir Naujųjų metų išvakarėse Kolonas įsakė 
pakelti inkarą ir plaukti Rytų kryptimi. Bet nusigauti iki 
Sibao jiems nepasisekė, nes tą naktį įvykusi nelaimė pada- 
rė galą naujiems atradimams. 

„Santa Maria“ dreifavo už lygos nuo kranto. Naktis 
buvo rami, jūra — lygi kaip šilkas. Atsipalaidavo ne tik pa- 
mainos budintieji, bet ir vairininkas. Nepaklausę Kolono 
įsakymo, visi nugriuvo miegoti, prie vairo palikę tik jungą. 


* Indėnų giminės arba kaimo vyresnieji. 

Jūros ramybė buvo apgaulinga. Povandeninės srovės 
„Santa Maria“ nunešė prie kranto, o junga neatkreipė dė- 
mesio į padidėjusią potvynio trauką. Nejučia karavelės dug- 
nas įsirėžė į smėlį ir besiritančios bangos ėmė ją versti ant 
šono. 

Pabudęs admirolas išpuolė iš kajutės. Gal dar būtų 
sugebėjęs išgelbėti laivą, jeigu komanda būtų tiksliai vyk- 
džiusi jo nurodymus. 

Jis įsakė vachtininkams kuo skubiausiai įkelti valtin 
inkarą, plaukti jūron ir pabandyti nutempti karavelę nuo 
seklumos. Vachtininkams komandavo Kosa. Užuot iš karto 
vykdęs įsakymą, jis nuplaukė prie „Ninos“, dreifavusios už 
mylios nuo „Santa Maria“, norėdamas pasitelkti pagalbon 
Jos komandą. Gaišatis buvo lemtinga. Kai atplaukė „Nina“, 
šaukštai buvo po pietų. „Santa Maria“ pagalbos jau nebe- 
reikėjo. Srovės ją nunešė arčiau kranto, pasuko skersai, ir 
potvynio bangos bemat atliko savo darbą. Korpuso siūlės 
ėmė plyšinėti, vanduo nuplovė kairiojo borto planšyrą ir 
plūstelėjo į triumą. 

Mažoji karavelė, kuria Kolonas perplaukė Atlanto 
vandenyną, žuvo. Išgelbėjo tik kai kurią įrangą, prietaisus, 
vyno likutį — tais darbais jie ir buvo užsiėmę per Kristaus 
gimtadienį. Haitiečiai su savo luotais padėję iškrauti „San- 
ta Maria“, jūreiviams užleido pakrantės lūšneles. 

Baigę kraustytis, ispanai susimąstė apie savo ateitį. 
Laivo žūtis buvo baisi nelaimė. Puikiai suprato, kad mažu- 
tėle „Nina“ visi į Ispaniją nebegalės sugrįžti. Todėl nutarė 
pastatyti fortą tiems, kas liks Espanjoloje iki kitos ekspe- 
dicijos. 

Statė kapitališkai, panaudodami žuvusio laivo korpu- 
so apkalą. Ant sienų užkėlė bombardas, irgi atgabentas iš 
„Santa Maria“. Tačiau šis triūsas atrodė beprasmiškas: Es- 
panjola gyveno taikiai ir ramiai ir net mintis apie karą at- 
rodė šventvagiška. 

Haitiečiai visaip padėjo, o Gakanagaris nuolat rodė 
Kolonui savo palankumą, atsiųsdamas dovanų auksinių 
plokštelių ir papuošalų, medinių kaukių su auksinėmis au- 
simis, akimis, nosimis. 

Kiekvieną dieną admirolas gaudavo vis naujų auksi- 
nių dovanų — plokštelių ar smėlio, — o tai bylojo apie salos 
turtingumą. Jis žinojo, kad aukso čia daug, ir guodėsi tuo, 
kad telkinių paiešką galima atidėti geresniems laikams. Ko- 
loną neramino tik dingęs Martinas Alonsas. Ar tik išdavi- 
kas nebus pasukęs atgal, į Ispaniją, norėdamas aplenkti 
Koloną ir pasisavinti Indijos atradimo laurus? 

Beje, Kolonas turėjo dar vieną ir tikriausiai kur kas 
rimtesnę priežastį nerimauti. Grįžti į Ispaniją galėjo tik „Ni- 
na“, pačia mažiausia karavele. Kolonas puikiai įsivaizdavo 
kelionėje tykančius pavojus. Jeigu paskęs vandenyne kartu 
su borto žurnalu, žemėlapiais, kruopščiai rašytu dienoraš- 
čiu, jeigu ir Martiną Alonsą, taip pat plaukiantį vieną, iš- 
tiks analogiška lemtis, Ispanijoje niekas nesužinos apie jo 
atradimus. Paskelbs, kad ekspedicija žuvo, nepasiekusi 
Naujojo Pasaulio, ir tiek. Jo vardas, užuot įėjęs istorijon, 
liks svajotojo ir šarlatano sinonimu. O žmonės, kuriuos jis 
paliks Espanjoloje, pirmieji Naujojo Pasaulio kolonistai, bus 
ir paskutiniai. Jie nugyvens savo gyvenimus toje nuostabio- 
je žemėje ir išnyks nebūtyje. 

Kiti ekspedicijos dalyviai apie tai nesusimąstė, ir ne- 
trūko norinčių pasilikti saloje, toliau žvalgyti jos turtus, o 
galbūt ir padirbėti atrastose aukso kasyklose. 

Labai nenoriai skirdamasis su Vasku Aranda, admi- 
rolas paskyrė jį keturiasdešimties žmonių, liekančių La Na- 
vidade — taip jis pavadino fortą, pastatytą po laivo žū- 
ties, — vadu. Arandos pavaduotoju tapo Chimenesas. Pasi- 
liko ir Eskovedas, karališkasis notaras. Jam paskyrė vesti 
aukso apskaitą. Kolonas nenuskriaudė mažosios kolonijos 

ir kitkuo — paliko dailidę, kubilių, kalvį, siuvėją, ginklinin- 
ką, o taip pat chirurgą, plaukusį „Ninos“ laivu. 

Pirmosiomis sausio dienomis baigė rengtis išplauki- 
mui, ir penktadienį, sausio ketvirtąją, Kolonas įsakė pakel- 
ti inkarą. „Nina“ pasuko Rytų kryptimi, taikydama į išky- 
šulį, Kolono pavadintą Monte Kristi vardu. Tačiau stiprus 
priešpriešinis vėjas trukdė išvystyti greitį. Jie nespėjo nu- 
tolti nuo Espanjolos krantų, o sausio šeštą dieną išvydo din- 
gusiąją „Pintą“. 

Netikėtas bėglės sugrįžimas Koloną nustebino ir tuo 
pačiu nuramino. Viena, jis jau galėjo nebesibaiminti, kad 
Martinas Alonsas jį aplenks ir anksčiau grįš į Ispaniją. An- 
tra, turint du laivus, žymiai didesni šansai sėkmingai su- 
grįžti. Tačiau admirolas nė nebandė slėpti esąs nepatenkin- 
tas dėl „Pintos“ kapitono elgesio ir pasišovė išdėti jį į šuns 
dienas. 

„Pinta“ plaukė iškėlusi visas bures ir spėriai artėjo. 
Kolonas, norėdamas išgirsti Pinsono pasiaiškinimą, įsakė 
apgręžti „Niną“. Į saugią įlanką ne per toliausiai nuo Monte 
Kristi įplaukė „Pintai“ iš paskos ir išmetė inkarą. 

Stovėdamas ant „Ninos“ trapo viršutinės pakopos, Ko- 
lonas lūkuriavo Martino Alonso. Čia pat buvo ir Visentė 
Janesas Pinsonas, nujautęs, kad broliui gali prireikti jo pa- 
ramos. 

Martinas Alonsas palipo į denį, sveikindamasis kils- 
telėjo ranką ir nusišypsojo: 

— Tesaugo jus Dievas, admirole, ir tave taip pat, Vin- 
sente. 

Kolono veidas liko rūstus. 

— Pagaliau malonėjote sugrįžti, — šaltai iškošė pro 
dantis. — Norėčiau žinoti, kur bastėtės ir kodėl. 

Pinsonas po senovei šypsojosi: 

— Pradėsiu pirmiausia atsakydamas į „kodėl“, nes 

negaliu prisiimti sau atsakomybės už tai, kas įvyko. Dėl 
blogo oro „Pinta“ kitaip plaukti negalėjo. 

— Vien tik prieš vėją, — nusišaipė Kolonas. 

— Aš išsigandau — labai jau arti buvo krantas. Lūž- 
tančios bangos bylojo apie povandeninius rifus. Juk mes nie- 
ko neišmanome apie sroves, kurios kartu su vėtra galėjo 
atnešti nelaimę. Todėl aš ir toliau plaukiau prieš vėją, 
stengdamasis labiau nutolti nuo sausumos — lygiai taip el- 
gėtės ir jūs, kai mačiau paskutinį kartą. 

— Aš taip elgiausi tik todėl, nes be paliovos siunčiau 
jums signalus, reikalaudamas apsigręžti. 

— Signalus? Tegu aš prasmengu skradžiai, jeigu ką 
regėjau! 

— Ar kažkas atsitiko jūsų akims? O gal apako visa 
komanda? 

— Pamirštate, kad matomumas buvo kaip niekad 
prastas, be to, krito rūkas. 

— Taip, taip, iš tikrųjų rūkas buvo tirštas, — patvir- 
tino Visentė. 

— O kaip jūsų ausys? Gal dar ir apkurtote? Aš įsa- 
kiau šaudyti iš bombardos. 

— Tikrai? — nustebusios Martino Alonso akys dar 
labiau išsiplėtė. — Vadinasi, šūvius nustelbė bangų mūša. 

— Jūs randate atsakymą į bet kokį klausimą, — pik- 
tai burbtelėjo Kolonas. 

— Žinoma, admirole, — Pinsonas akiplėšiškai šypso- 
josi. — O žinant, kad paskendo „Santa Maria“, mano atsa- 
kymas labiau nei pateisinamas. 

— „Santa Maria“ žuvo ne tą dieną. Per vairininko 
apsileidimą užplaukė ant seklumos esant visiškam štiliui. 

— Esant visiškam štiliui! Štai jums ir įrodymas, kad 
priartėti prie kranto pavojinga. Bet ko mes čia tuščiai tauš- 
kiame, admirole? Nėra ko ant manęs tulžį lieti. Juk veltui 
laiko negaišau. Rytuose radau įlanką ir upę, kurią pavadi- 


326 


nau Martino Alonso vardu. Čiabuvių žemes paskelbiau sa- 
vo nuosavybe ir pasiėmiau visą auksą, kiek tik ten jo buvo. 

Admirolo veidas dar labiau pajuodo. Martinas Alon- 
sas neturėjo teisės taip elgtis. Tokią teisę turėjo tik jis, Ko- 
lonas! 

| — Ką čia tauškiate, senjore? Jūs pasisavinote dalį 
Espanjolos, nors visą salą aš jau paskelbiau Ispanijos val- 
dovų nuosavybe? Ar ne pernelyg didelė garbė? Sala priklau- 
so karaliui ir karalienei, ir daugiau niekam! Negana to, upę 
pavadinote savo vardu! Koks akiplėšiškumas! 

Martinas Alonsas paraudonavo: 

— Kuo čia dėtas akiplėšiškumas? 

— Iš tikrųjų, kuo? — įsiterpė Visentė. — Jeigu jis at- 
rado upę, tai kodėl negalėjo pavadinti savo vardu? 

— Savo vardu? Aš atradau visą Naująjį Pasaulį, bet 
parodykite man nors gabalėlį sausumos ar vandens, pava- 
dintą mano vardu? 

Martinas Alonsas tylėjo, o Visentė skubinosi atsakyti: 

— Mes galėjome pavadinti, admirole, jeigu tik būtu- 
mėte pageidavęs. 

— Būtent — jeigu būčiau pageidavęs! Dabar turiu ki- 
tą pageidavimą: nubausti šį saiko netekusį akiplėšą. 

— Senjore! — sutrikęs šūktelėjo Martinas Alonsas. 

— Argi maža mūsų valdovų vardų atrastųjų žemių 
pavadinimui? O jei jų pritrūks, argi negalime pavadinti 
šventųjų vardais? Bet gana apie tai! Pažymėkite upę mano 
žemėlapyje ir mes jai parinksime tinkamą pavadinimą. Sa- 
kote radęs nemažai aukso? Ką su juo darysime? 

Martinas Alonsas pamindžikavo: 

— Pusę išdalinau komandai, pusę pasilikau sau ir 
pasiruošęs pasidalinti su jumis. Jūsų dalis — beveik tūks- 
tantis pesų. 

Jeigu Martinas Alonsas manė, kad tokiu dosniu mos- 

tu susigrąžins admirolo palankumą, labai apsiriko. Kolonas 
pagiežingai šyptelėjo: 

— Nejaugi negirdėjote apie mano nusistatymą — vi- 
sas rastas auksas turi priklausyti Ispanijos karūnai? 

— O, girdėjau, bet juk ir man priklauso tam tikra 
laimikio dalis. Nepamirškite, kad subsidijavau ekspediciją 
ir turiu teisę į aštuntąją pelno dalį. 

— Todėl ir pasiliekate sau kiek panorėjęs, dar net 
neapskaičiavus viso laimikio. Įdomi logika. 

Martinas Alonsas pasidavė: 

— Apgailestauju pelnęs jūsų nepasitenkinimą. 

— Aš taip pat apgailestauju. O dėl aukso išsiaiškin- 
sime grįžę į Ispaniją — aš pareikalausiu smulkios ataskai- 
tos. Netrukus mes išplauksime namo. Tačiau pirmiausia 
žvilgtelsime į jūsų atrastąją upę, — ir sarkastiškai pridū- 
rė: — Martino Alonso upę. 

Į Martino Alonso atrastosios upės žiotis jie įplaukė 
kitą dieną. Žinoma, Kolonas tuoj pat ją pervadino Rio de la 
Grasa, gerokai užgaudamas Martino Alonso savimeilę. Bet 
jo nelaimės tuo nesibaigė, nes tą pačią dieną admirolas, 
kunkuliuodamas iš pykčio, palipo į „Pintos“ denį. 

Pasirodžius laivams, čiabuviai puolė į mišką lygiai 
kaip ir tada, kai flotilija pirmą kartą priplaukė prie Espan- 
jolos ir indėnai dar nežinojo, kad ispanai atvyko taikiai nu- 
siteikę. Vienas indėnas, pasiųstas jų įkandin, grįžęs Kolo- 
nui pasakė priežastį — Pinsonas grubiai elgęsis su indė- 
nais, jėga pasigrobęs ir į „Pintą“ nusitempęs keturis vyrus 
ir dvi moteris. Štai kodėl admirolas įsikorė į Martino Alon- 
so laivą. 

— Ar iš tikrųjų triume laikote šešis čiabuvius, paim- 
tus prieš jų valią? — rūsčiai paklausė Kolonas. 

— O kas čia tokio? — sušuko Pinsonas. — Gal atima- 
te man teisę net paimti keletą vergų? 

— O kam aš daviau tokią teisę? 

— Kam? Dieve šventas! Juk ir dabar „Ninoje“ yra 
koks tuzinas indėnų! 

— Bet ne vergų! Ne prievarta paimtų. Visi jie plaukia 
gera valia. Aš įsakiau, ir jūs tai gerai žinote, su indėnais 
elgtis jautriai, kad jie mus laikytų savo draugais. Tik tada 
aš galiu palikti La Navidade keturiasdešimt žmonių, nebi- 
jodamas dėl jų gyvybės. O griebdamasis prievartos, jūs tik 
parodote, kad iš krikščionio gero negalima tikėtis. Jūs mo- 
kote juos ne pasitikėti mumis, o bijoti. Už tokius veiksmus 
ir dar turint galvoje pirmykštį jūsų nepaklusnumą, man de- 
rėtų jus pakarti ant rėjos. 

Martinas Alonsas nusijuokė: 

— Neblogas apdovanojimas! Ir tai atlygis už tai, kad 
padėjau jums aukštai iškopti! 

Dėl tokio nematyto akiplėšiškumo admirolui net kva- 
pą užtraukė. 

— Jūs padėjote man iškilti! Jūs! Šventoji Marija! Ma- 
niau, savo puikybės viršūnę pasiekėte, pavadindamas upę 
savo vardu. Pasirodo, galite eiti dar toliau. Gana! — Kolo- 
nas suraukė antakius. — Atveskite šen tuos indėnus! 

Martinas Alonsas net nepajudėjo. Atvirkščiai, atitie- 
sė nugarą: 

— Leiskite paklausti — kodėl? 

— Atveskite! — pakartojo Kolonas. 

Jų žvilgsniai susitiko. Pinsonas labai jau norėjo ne- 
paklusti. Jis galėjo tikėtis brolių paramos, o ir dauguma 
„Pintos“ matrosų tuoj pat būtų stoję jo pusėn. Tačiau atsar- 
gumas pašnibždėjo — keldamas maištą prieš Jūrų ir Van- 
denynų admirolą bei Indijos vicekaralių, turi nepamiršti, 
kas laukia sugrįžus į Ispaniją. 

Ir jis, gūžtelėjęs pečiais, nuleido akis. 

— Mes dar atsiskaitysime, — burbtelėjo. 

— Galimas daiktas, — šaltai atsakė Kolonas. 

Jis puikiai suvokė situacijos sudėtingumą. Ir nenorė- 

jo visiškai nutraukti ryšius su Martinu Alonsu, o šis įsi- 
karščiavęs galėjo dar ką nors iškrėsti. Privalėjo galvoti apie 
pasekmes. 

Iš triumo atvedė šešis belaisvius. Išvydę admirolą, jie 
susigūžė, bet šis pasistengė nuraminti šypsena ir gerais žo- 
džiais. 

Ką pasakė, jie nesuprato, bet iš tono nujautė — šitas 
žmogus nieko bloga nepadarys. Galiausiai Kolonas paglostė 
nusižeminusiai nulenktas juodaplaukes galvas, susodino in- 
dėnus į valtį ir, lydimas pikto Martino Alonso žvilgsnio, par- 
siplukdė į „Niną“. Čia pavalgydino duona ir medumi, pavai- 
šino vynu, moteris apdovanojo palaidinėmis bei karoliais ir 
paliepė grąžinti krantan. Tegu saviškiams papasakoja apie 
ispanų dorumą. 

KELIONĖ ATGAL 


K: atgal prasidėjo sausio viduryje. 

Pusę mėnesio plaukė į Šiaurės rytus, galimas daiktas, 
tikėdamiesi pakliūti į Rytų vėjų juostą, apie kurią matro- 
sams buvo sakęs Kolonas, stengdamasis išsklaidyti jų būgš- 
tavimus, sukeltus nuolat pučiančio Vakarų vėjo. Ir iš tikrų- 
jų užtiko tą juostą trisdešimt aštuoniais laipsniais šiauriau. 
Ar tai buvo atsitiktinumas, ar Kolono teisybės įrodymas, 
mes nežinome. Bet pagavus pakeleivingą vėją, Kolonas pa- 
suko laivus į Rytus. 

Išplaukdamas iš Espanjolos, Kolonas visiškai įtikėjo, 
kad buvo pasiekęs Aziją. Šią jo nuomonę tarytum patvirti- 
no su Martinu Alonsu plaukusieji indėnai. Jie buvo girdėję 
apie salą, Matinina vadinamą, apgyvendintą vien moterų, 
ir kitas salas, kuriose gyveno karibai ar kanibai , maitinęsi 
žmogiena. Markas Polas taip pat rašė apie amazones ir 
žmogėdras, gyvenančias salose prie Kinijos pakrančių. 

Kolonas išgirdo ir apie kitus, Venecijos keliautojo ne- 
minėtus stebuklus: uodeguotus žmones, gyvenančius pačiuo- 
se nykiausiuose kampeliuose, o sirenas, išneriančias iš van- 
dens bent iš tolo pažvelgti į laivus, jis matė pats. Nebuvo 
jokio reikalo pririšti jį prie stiebo kaip Odisėją, kadangi ka- 
ribų sirenos dainų nedainavo ir grožiu, priverčiančiu mat- 
rosūs šokti per bortą ir žūti jų glėbyje, nepasižymėjo. Tik- 
riausiai Kolonas matė jūros karves, bet iš naivumo ir neži- 
nojimo padarė išvadą, kad senovės žmonės paprasčiausiai 
pervertinę sirenų grožį. 

Kur kas daugiau džiaugsmo jūreiviams suteikė tunų 

apstybė — gaudė, tempė į denį ir valgė, kadangi maisto at- 
sargų mažai buvo likę. 

Atvirkščiai nei kelionė pirmyn, atgalinis vojažas tapo 
nepabaigiama kova su blogu oru, ir vos ne kasdien jūrinin- 
kai žvelgė mirčiai į akis. 

Trys pačios baisiausios dienos išpuolė vasario vidury- 
je, užklupus siaubingam štormui. Jie plaukė nuogomis rė- 
jomis, vien triseliu, ir kiekviena akimirka galėjo būti pas- 
kutinė. Bangos mėtė trapiąją „Niną“, ir keturiasdešimt žmo- 
nių, susitelkę škafute, nebematydami išeities, atsilabino su 
gyvenimu. Jie negalėjo pasikliauti vien Kolono išradingu- 
mu, nors nedvejodami tikėjo savo admirolu. Matrosai, o ir 
pats Kolonas jautė, kad išsigelbėti nuo siautėjančios gam- 
tos žmogiškų jėgų maža. Ir visi prisiekė: jeigu Mergelė Ma- 
rija išsaugos jų gyvybes, taps piligrimais, basi, apsivilkę 
pašutiniais, su žvakėmis rankose eis į Santa Klara de Mi- 
gelio bažnyčią prie Paloso uosto ir atlaikys padėkos mišias. 

Koloną neramino mintis, kad su jo mirtimi Ispanija 

gali netekti atrastųjų žemių. Nepamiršo ir mažosios įgulos, 
paliktos La Navidade. Ir nutarė apsidrausti. Nepaisydamas 
smarkaus supimo, parašė trumpą ataskaitą apie ekspedici- 
ją, įvyniojo į vaškuotą popierių, įkišo dėžutėn ir užliejo iš- 
tirpdytu vašku. Dėžutę įdėjo statinėn, užkalė dugną ir iš- 
metė per bortą, tikėdamasis, kad ją išplukdys į krantą ir 
laiškas kažkokiu būdu paklius Ispanijos vadovams, kuriems 
ataskaita ir buvo adresuota. Kolonas nepamiršo pridurti, 
kad jam priklausantį atlygį reikia paskirstyti griežtai lai- 
kantis testamento, kurį saugo don Luisas de Santanchelis. 
Pensiją iki gyvos galvos, jam priklausančią už tai, kad pir- 
mas išvydo žemę, Kolonas užrašė Beatričei Enrikes. 
L Padarius viską, kas buvo įmanoma, Kolono sąžinė ap- 
rimo ir jis sutelkė visą dėmesį į mažosios karavelės valdy- 
mą, neprarasdamas vilties laimėti ir šią kovą su vande- 
nynu. 

Tuo pačiu rūpesčiu „Pintoje“ gyveno ir Martinas Alon- 
sas. Vasario keturioliktosios vakare vėjas dar labiau įsi- 
smarkavo, o bangos vis aršiau puolė laivą. Už pusmylio nuo 
priekigalio jis dar įžvelgė signalinį „Ninos“ žibintą. Matė, 
kaip karavelė iškilo ant bangos keteros ir, akimirką sustin- 
gusi vietoje, prasmego bedugnėje tarp bangų. 

Juoda bežvaigždė naktis, lietaus ir vandens srautai 
tarsi ryte prarijo „Niną“. Martinas Alonsas, laikydamasis 
gelbėjimosi grandinės, pasilenkė prie šalia stovinčio brolio, 
ir , stengdamasis perrėkti uragano kauksmą, sušuko jam į 
ausį: „Ko gero, „Niną“ mes matėme paskutinį kartą“. 

O jaunesnysis Pinsonas daugiau galvojo ne apie „Ni- 
ną“, o apie savo sielą ir ruošėsi susitikimui su Sukūrėju. 

— Manai, mes pergyvensime šią naktį? 

— Nebent per stebuklą, bet, prisiekiu Dievu, aš ne- 
padariau nieko tokio, kad pelnyčiau stebuklo. Mane labiau 
neramina „Nina“ ir Visentė. Keista, kad laiviūkštis iki šiol 
dar nesubyrėjo į šipulius. Juk kiauras kaip rėtis, o kiekvie- 
nos bangos smūgis korpuse pramuša vis naują skylę. „Ni- 
na“ nugarmės į dugną dar iki ryto. Dieve, padėk Visentei. 

— Žinoma, Visentės gaila, — linktelėjo Franciskas. — 
O kiek „Ninoje“ aukso! 

— Admirolas turės už ką pragare nusipirkti vandens! 

Laikas, atrodė, sustojo, ir praėjo visa amžinybė, kol 
ėmė aušti. „Pinta“ tebeplaukė, nors triume jau teliuškavo 
vanduo. Jį pumpuodami, matrosai dirbo kaip išprotėję, o 
Pinsonai baugščiai žvelgė į pilkai melsvą vandenyną. Bet 
nematė nieko, tik bangų virtinę. „Nina“ dingo. 

Martinas Alonsas, mirtinai nuvargęs, krauju pasru- 
vusiomis akimis, kiaurai permirkusiais drabužiais, pažvel- 
gė į brolį. Visą naktį vertė jį būti šalia, tikriausiai manyda- 
mas, kad kartu skęsti geriau. 

— Atrodo, buvau neblogas pranašas. Admirolas nu- 

skendo, nusitempęs su savimi ir mūsų Visente. Pasigailėk, 
Viešpatie, jų sielų! 

— O gal audra vieną laivą nubloškė į vieną pusę, 
kitą — į kitą? — dar dvejojo Franciskas. 

— Nesąmonė! — Martinas Alonsas papurtė galvą. — 
Juk plaukėme ta pačia kryptimi, nuogomis rėjomis. Jeigu 
„Nina“ nebūtų nugarmėjusi dugnan, būtinai ją išvystume. 

Pinsonai pažvelgė vienas į kitą. Abudu liūdėjo žuvu- 
siojo brolio ir paslapčia džiaugėsi, patys vargais negalais 
išvengę tokio likimo. 

O „Pinta“, nors ir mažytė, bet sąžiningai pastatyta, 
sugebėjo išsilaikyti vandens paviršiuje,sveikas išliko ir bi- 
zanstiebis. 

Vėjas pamažu rimo. Po dviejų dienų, kai stojo geras 
oras, Pinsonai ėmė suvokti, kad „Ninos“ žūtis davė jiems 
nemažą naudą. Jeigu ne brolio mirtis, būtų galėję sakyti — 
nauda su kaupu kompensavo nuostolius. 

— Jeigu jau „Ninos“ nebėra, Indijos atradimas pri- 
klauso mums, — po ilgo svarstymo padarė išvadą Francis- 
kas. 

— Ir man atėjo galvon tokia mintis, — linktelėjo Mar- 
tinas Alonsas. 

— Laimei, mūsų laive yra keli indėnai, turime nema- 
žai aukso, o ir kitų buvimo Indijoje įrodymų. 

— Įrodymų turime daugiau negu reikia, — sutiko 
Martinas Alonsas. 

Prie tos temos jie nebegrįžo pusę mėnesio, kol „Pin- 
ta“ išmetė inkarą Baionos įlankoje. Sėkmingas grįžimas į 
Europą negalėjo jų nedžiuginti, nors dėl Martino Alonso, 
daugiausia laiko praleidusio kajutėje, ligos, jie atsidūrė toli 
nuo Paloso. Franciskas, mažiau patyręs jūrų keliautojas, 
karavelę nuvedė į Vakarus. 

Tik dabar, kai jau nebegrėsė nė mažiausias pavojus. 
Martinas Alonsas galėjo įvertinti, koks maloningas jam bu- 

vo likimas. Atsiveriančios džiugios perspektyvos teikė žva- 
lumo, sugrąžino jėgas, išeikvotas kovoje su negailestingais 
štormais. Garbė, priklausanti Kolonui, pati riedėjo į jo ran- 
kas. Vienintelis likęs gyvas didžiosios ekspedicijos kapito- 
nas taps visų privilegijų, priklausančių Naujojo Pasaulio at- 
radėjui, paveldėtoju. Jis teisėtai galės pretenduoti į Jūrų ir 
Vandenynų admirolo laipsnį bei Indijos vicekaraliaus titu- 
lą. Tas plaukimas atvėrė jam kelią į garbingosios Ispanijos 
bajorijos gretas. 

Žinoma, galėjo iškilti sunkumų. Šykštokas karalius 
Ferdinandas geranoriškai neišleis nė vieno maravedžio. Bet 
Martinas Alonsas turėjo labai svarių argumentų. Tik jis ži- 
nojo atradimo paslaptį, žinojo kelią į Indiją ir turėjo smul- 
kius žemėlapius. Naujasis Pasaulis laukė kitos ekspedici- 
jos, kurios misija — jo atrastų žemių įsisavinimas, aukso 
kasyklų eksploatavimas — tiesa, tų kasyklų jie dar nerado, 
bet atsivežė įrodymų — aukso ten yra! Šį kartą per vande- 
nyną derėjo siųsti ne tris varganas karaveles, bet galingą 
eskadrą, nes Kolono fantazija virto realybe. Ir tos ekspedi- 
cijos raktą savo rankose laiko jis, Martinas Alonsas. 

— Aš dar būsiu reikalingas, Franciskai, — užtikrino 
jis brolį. — Jeigu jų didenybės nebus pakankamai dosnūs, 
teks su jais pasiderėti. Ir aš dėsiu visas pastangas, kad 
mano atlygis nebūtų nė kiek mažesnis už Kolonui pažadė- 
tąjį. Pasigailėk, Viešpatie, jo sielos. 

— Iš tiesų, pasigailėk, Viešpatie, jo sielos, — lyg ai- 
das pakartojo Franciskas. — Gal ir geriau, kad jis nusken- 
do. Jeigu būtų likęs gyvas, per savo išpuikimą būtų suma- 
nęs atimti iš mūsų tai, kas teisėtai priklauso. 

— Tikriausiai būtų pabandęs. Juk puikiai žinome, 
koks jis buvo. Dievas nubaudė Koloną už išdidumą ir godu- 
mą! — kone šūktelėjo Martinas Alonsas ir tuoj užspringo 
kosuliu. O atsigavęs, jau kalbėjo truputį ramiau: — Teisin- 
gumas triumfuoja, štai ir viskas. Galų gale, kam, jei ne 

man, Kolonas turi būti dėkingas už Indijos atradimą? Jeigu 
nebūčiau patikėjęs jo projektu, ar frėjas Chuanas būtų puo- 
lęs įtikinėti karalienę? Jeigu ne mano parama, ar jis būtų 
radęs jūrininkų? Be manęs nebūtų ir atradimų. Taigi atra- 
dimo vaisiai priklauso man, tiktai man. 

— Regis, pats dangus pasirūpino, kad jie tau atitek- 
tų, — pritarė Franciskas. — Taip, Martinai, o juk yra dar 
nelaimėlių, kurie netiki dieviškuoju teisingumu. 

Prieš išplaukdamas iš Baionos, Martinas Alonsas iš- 
siuntė laišką jų didenybėms, pranešdamas apie sugrįžimą 
iš Indijos. Suminėjęs atrastąsias salas, aprašė teritorijų di- 
dumą, tenykščių žemių turtingumą, pranešė apie „Ninos“ ir 
Kolono žūtį grįžtant į tėvynę. Priminė, kad tik jo, Martino 
Alonso, didvyriškumo ir savitvardos dėka ekspedicija sėk- 
mingai baigta, ir nuolankiai prašė jų didenybių priimti jį su 
naujųjų žemių, virš kurių nuo šiol plevėsuos Ispanijos vė- 
liava, dovanomis. 

Užantspauduotą laišką kurjeris išgabeno į Barselo- 
ną — Pinsonas sužinojo, kad ten dabar esąs karalių dvaras. 
Tada „Pinta“ iškėlė inkarą ir nuplaukė Paloso linkui. 

Įveikdami priešinį vėją, plaukė palei Portugalijos 
krantus, ir kovo keturioliktosios vidudienį aplenkę San Vi- 
sento iškyšulį, penkioliktosios vakare priplaukė prie smėlė- 
tos Salteso nerijos. 

Martino Alonso sveikata blogėjo su kiekviena diena. 
Jėgų teikė tik mintys apie būsimą šlovę. 

Žvalus dvasia, įplukdė jis karavelę į Paloso uostą ir 
jau rengėsi duoti komandą uždegti dagtį ir šūviu iš bombar- 
dos paskelbti apie sugrįžimą į gimtąjį miestą, kai prieš jo 
akis atsivėrė vaizdas, nuo kurio išblyško balčiau už po- 
pierių. 

Tiesiai prieš jį išmetęs inkarą, bet dar su burėmis, 
pakeltomis prie rėjų, siūbavo audros apdaužytas, bet pui- 
kiai atpažįstamas laivas. 

Franciskas Pintonas stvėrė brolį už peties. 

— „Nina“! — perpykęs sušuko jis, akimirką pamir- 
šęs, kad karavele plaukė ir jo tikras brolis. — Kaip ji čia 
atsirado? 

— Ne kitaip, su šėtono pagalba, — sugergždė Marti- 
nas Alonsas. 

Bombarda taip ir neiššovė, o Martinas Alonsas su- 
svirduliavo ir būtų pargriuvęs denyje — Franciskas spėjo jį 
nutverti. 

Martinas Alonsas jau nebetroško gyventi. Viltys apie 
dieviškąjį teisingumą neišsipildė. Jo širdis nebeišlaikė. 

Martiną Alonsą nunešė į jo didelį ir gražų namą, sto- 
vėjusį čia pat, pakrantėje. Po kelių dienų ten jis ir mirė. 


NA 

34 skyrius 
PARPLAUKIMAS 


K: gero, nuostabiausia tos ekspedicijos istorijoje yra tai, 
kad dvi štormo išskirtos karavelės, plaukdamos skir- 
tingomis kryptimis, po neįtikėtiniausių nuotykių į gimtąjį 
uostą atplaukė tą pačią dieną — antroji vos kelioms valan- 
dom praėjus po pirmosios. 

Išvarpytašonė „Nina“, vedama tvirtos Kolono rankos, 
vasario aštuonioliktą dieną įplaukė į Santa Marijos uostą 
Azorų salose. Jūreivius sutiko nelabai maloniai. Kitą dieną 
Portugalijos gubernatorius įsakė areštuoti dvidešimtį mat- 
rosų, kai šie, basi, palaidais baltiniais, ėjo bažnyčion į šven- 
tąsias mišias — tokią priesaiką buvo davę per audrą. Kolo- 
nas ir gubernatorius stipriai susikibo, ilgai vienas kitam 
siuntė prakeiksmus, bet galiausiai admirolas nugalėjo ir, 
išvadavus matrosus, „Nina“ bemat išplaukė jūron. Vėl pa- 
kliuvo į štormą, karavelę nunešė toli į šiaurę ir prieglobsčio 
teko ieškoti Težo įlankoje. Čia, Portugalijos pakrantėje, jis 
prisistatė Kastilijos Jūrų ir Vandenynų admirolu ir paskel- 
bė apie padarytus didelius atradimus. Kolonas žinojo: apie 
tai nedelsdami praneš karaliui Žuanui — ir džiaugėsi aki- 
vaizdžiai parodęs Portugalijos valdovui, kokį šansą jis išlei- 
do iš savo rankų, paklausęs neišmanėlių. 

Kaip Kolonas ir manė, jį pakvietė į rūmus. Nuvyko. 
Indėnais, papūgomis, auksu be galo nustebino Portugalijos 
diduomenę. Koloną iškilmingai išlydėjo iš Lisabonos. 

Prieš išplaukdamas, Kolonas parašė ilgą laišką don 
Luisui de Santancheliui, smulkiai apsakydamas buvimą 
San Salvadore, Kuboje , kurią pavadino Chuana — salos 

pakrantės ilgis viršijąs Anglijos ir Škotijos pakrantės ilgį, 
ir Espanjolą, savo dydžiu lenkiančią Ispaniją. „Santa Ma- 
ria“ žūtis, rašė Kolonas, privertė nutraukti ekspediciją, pa- 
sukti atgal ir pranešti apie laimėjimus. Admirolas akcenta- 
vo atrastųjų žemių turtingumą — ten su kaupu aukso, med- 
vilnės, prieskonių, derlingų žemių, o indėnai esą paklusnūs 
ir darbštūs. Tie žmonės, rašė jis, taps ištikimi jų didenybių 
valdiniais ir su džiaugsmu priims krikščionių tikėjimą. 
Laišką prašė perduoti jų didenybėms, o raštelyje, skirtame 
tik don Luisui, pridūrė, kad plaukiąs į Palosą, kur lauksiąs 
žinios apie Beatričę — tikriausiai ji jau surasta, nes be jos 
triumfas nesuteiksiąs džiaugsmo. 

Kovo tryliktąją pakėlusi inkarą, kovo penkioliktosios 
rytą „Nina“ buvo Palose. Iki vidudienio teko palaukti potvy- 
nio, nes tik tada galėjo įveikti smėlio neriją. Mažo laivelio 
su admirolo vimpelu bizanyje atplaukimas neliko nepaste- 
bėtas. Pirmieji jį išvydo žiopliai, be jokio tikslo slampinėję 
jūros pakraščiu. Netrukus kažkas atpažino „Niną“, vieną iš 
flotilės karavelių, prieš kelis mėnesius išplaukusią už van- 
denyno. Palosas jau buvo atsisveikinęs su viltimi kada nors 
pamatyti ją sugrįžtant. 

Žinią apie reide pasirodžiusią „Niną“ persakė iš lūpų 
į lūpas, iš namo į namą, ir minia bematant užplūdo prie- 
plauką. Mieste suskambo varpai. 

Vidudienį, prasidėjus potvyniui, „Nina“, skambant 
krante susirinkusių žmonių džiaugsmingiems šūksniams, 
įveikė smėlėtą neriją. 

Kolono žvilgsnis nukrypo į baltas La Rabido sienas, 
iš kur, tiesą sakant, ir prasidėjo jo kelionė. Aikštelėje prie- 
šais vienuolyną buvo susispietę vienuoliai. Vienas jų stovė- 
jo truputį pasidavęs į priekį ir mojavo abiem rankom. 

Kolonas, išdidžiai pasitempęs, svarbiojo įvykio proga 
tyčia apsivilkęs puošnų raudoną apsiaustą, triumfuodamas 

iškėlė ranką ir pasveikino savo geradarį frėją Chuaną Pe- 
resą. i 

Netrukus išmetė inkarą ir nuleido į vandenį valtį. Po 
kelių minučių Koloną apsupo džiaugsmingai ūžianti minia. 
Matrosai, žvejai, statybininkai, net pasiturintys pirkliai — 
visas miestas subėgo pasitikti Kolono. Labiausiai lalėjo mo- 
terys. Sulaukusios saviškių, pakibo vyrams ant kaklų ir 
spiegdamos juokėsi. Kitos, neregėdamos mylimųjų, sūnų ar 
brolių, nerimaudamos klausinėjo apie jų likimą. 

Admirolui sunkiai sekėsi nutildyti įsiaudrinusią mi- 
nią. Aiškino, kad visi, kas su juo išplaukę, yra sveiki ir 
gyvi. Keturiasdešimt žmonių likę atrastosiose žemėse, ten 
įkūrę koloniją, kuri ateityje garantuosianti visos Ispanijos 
suklestėjimą. Keturiasdešimt atplaukę kartu su juo, o dar 
keturiasdešimt plaukią „Pinta“, su kuria prieš mėnesį iš- 
skyręs baisus štormas. Bet jeigu jau sukežusi „Nina“ atlai- 
kė visas negandas, tai nėra ko nerimauti — kur kas tvirtes- 
nė „Pinta“ jau tikrai nenuskendusi. Ir galima laukti jos Pa- 
lose pačiu artimiausiu laiku. 

Tikriausiai Kolonas nė pats netikėjo, kad jo prana- 
šystė taip greitai išsipildys. 

Prasimušęs pro žmonių sieną, sveikinimų ir laimini- 
mo krušos žodžiais barstomas, Kolonas žengė tarp pušų vin- 
guriuojančiu takeliu, kuriuo kažkada, kaip nežinomas ke- 
leivis, vesdamas už rankos sūnų, lipo į La Rabido kalvą. 

Frėjas Chuanas jo laukė prie vartų. Puolė pasitikti 
išskėstomis rankomis, spinduliuodamas tėvišku pasididžia- 
vimu sūnumi,grįžusiu su pergale. 

— Eikite šen, sūnau mano! Glauskitės prie mano šir- 
dies! Jau visi tik ir šneka, kad jūs visiškai pateisinote Is- 
panijos viltis! 

— Ispanijos viltis! — Kolonas nusijuokė. — O Dieve! 
Juk vienos rankos pirštų užtektų suskaičiuoti ispanus, ku- 

rie manimi tikėjo. Likusioji Ispanija, taip pat ir aukštoji 
komisija, mane laikė bepročiu. 

— Sūnau mano, — užprotestavo frėjas Chuanas, — 
ar dabar laikas kartėlį lieti? 

— Kartėlį? Ne! Pagiežą palieku tiems, kurie neįsten- 
gė sugriauti mano argumentų. O aš, atsakydamas į Ispani- 
jos pajuoką, dovanoju jai Naująjį Pasaulį. Taigi jokio kartė- 
lio nejaučiu. 


35 skyrius 
PABLO SUGRĮŽIMAS 


A tsitiko taip, kad tuo pačiu laiku, kai Kolonas, nors ir 
šiek tiek rizikuodamas, ragavo pirmuosius pergalės 
vaisius, prie Portugalijos karaliaus rūmų Malagoje iš žvejų 
kečo* krantan išlipo vyras. Net patys artimiausi giminai- 
čiai sunkiai būtų atpažinę, jog tai — Pablas de Arana. Barz- 
dotas, įkritusiais skruostais, išsidraikiusiais plaukais, apsi- 
rengęs iš žvejų, prieš dvi savaites ištraukusių jį iš jūros, 
gautais skurliais. 

Venecijiečiai, praradę viltį gauti Toskanelio žemėlapį, 
paskyrė Pablą į triremą** išpirkti nuodėmę prieš Dievą ir 
žmogų. 

Trirema, į kurią jis pakliuvo, plaukė Ispanijon — į jų 
didenybių dvarą plukdė kažkokį aukštą asmenį. Laivas pa- 
kliuvo į umarų štormą — vieną iš tų, kurie 1493 metų pir- 
triremai baigėsi blogiau nei Kolono karavelėms: neatlaikiu- 
si vėjospūdžio ir bangų plakimo, ėmė skęsti. 

Gyvenimo troškulys Pablui de Aranai suteikė jėgų, ir 
jis, išlupęs iš denio kabę, prie kurios buvo prirakintas, šoko 
į kunkuliuojantį vandenį ir plaukė kuo toliau nuo žūstančio 
laivo. Netrukus šis nuskendo, o ir Pablas vos nenugarmėjo 
dugnan, nes į gelmę tempė ant kojos likusi grandinė. Pa- 
blas be galo apsidžiaugė, išvydęs pro šalį ant irklo plau- 
kiantį kitą vergą. Irklo įsitvėrė ir Pablas. Jo savininkas, 
irgi su grandine ant kojos, iš paskutiniųjų stengėsi juo at- 


* Nedidelė dvistiebė jachta su įstrižomis burėmis. 
** ĮIrklinis karo laivas. 

sikratyti: stūmė kuo toliau nuo savęs, rėkė, kad irklas dvie- 
jų neišlaikysiąs. Pablas manė lygiai taip — po akimirkos, 
nepaleisdamas iš rankų irklo, išniro iš vandens ir savo ne- 
laimės broliui trenkė į tarpuakį. Šis, pusiau apakęs, atleido 
pirštus ir prasmego vandenyje. 

— Tesaugo tave Dievas, — palinkėjo Pablas ir apžer- 
gė irklą. 

Tarp bangų šmėžavo triremos likimo išvengusiųjų 
galvos. Vieni buvo pasigavę kokią laivo nuolaužą, kiti, iš 
paskutiniųjų teškendami kojomis ir rankomis, maldavo pa- 
sigailėti. Pablas nuo seno buvo įsitikinęs — reikia rūpintis 
tik savimi ir nekišti nosies į svetimus reikalus, jeigu iš to 
nematyti naudos. Todėl nutarė — bus geriausia laikytis to- 
liau nuo žmonių, tuo labiau, kad visi tik ir geidė iš jo atimti 
irklą. Pablas iš paskutiniųjų kapstėsi, kol iš akių dingo pas- 
kutinė nelaimėlio galva. 

Kai nebegrėsė akivaizdus pavojus, Pablas suprato — 
tikrasis išsigelbėjimas dar labai toli. Ne tik nesimatė že- 
mės, bet jis net neįsivaizdavo, kurioje pusėje ji galėtų būti. 
Dangų užtraukė juodi debesys, pliaupė lietus, saulės nesi- 
matė. Iš visko sprendžiant, vakarėjo. Irklas jau nebeatrodė 
patikima atrama. Jeigu nusišypsotų laimė, jis, žinoma, nak- 
tį išgyventų, gal ištvertų net kitą dieną. O kas paskui? Kas 
jo ieškos audringoje jūroje? Norom nenorom Pablui teko su- 
simąstyti apie sielos nemirtingumą, net apgailestauti, kad 
ji nemirtinga. Kaip niekada aiškiai suprato: jo gyvenimas — 
viena begalinė nuodėmė, ir neturi vilties, kad už ją būtų 
atleista. Pablui visuomet atrodė,jog prieš susitikdamas su 
Sukūrėju jis spės rasti dvasininką, kuris išklausys jo išpa- 
žintį ir atleis nuodėmes, taigi į paskutinę kelionę leisis tyra 
sąžine. Bet jį apgavo, atėmė pirmučiausią krikščionio teisę, 
paliko numirti be išpažinties, su visomis nuodėmėmis, ku- 
rios be jokios abejonės nutemps į pragarą. Pablo siela pa- 
sipiktino dėl tokios neteisybės. Argi taip gali būti?! Ne, Die- 

vas gailestingas ir būtinai padės išvengti tokio baisaus li- 
kimo, duos galimybę pradėti naują,teisingesnį gyvenimą, 
kurį pelnys per atgailą. Kas jam liko, jeigu ne pažadėti pa- 
siekus krantą atgailauti už visas nuodėmes? Ir jis meldė 
Mergelę Mariją pasigailėjimo, žadėdamas už tai atlikti pi- 
ligrimo kelionę į kurią nors šventyklą — eis basas, vien- 
marškinis, su žvake rankose, kaip nuolankiausias iš visų 
pasmerktųjų nusidėjėlių. 

Štai tokią priesaiką visą naktį kartojo tas niekšas, 
tvirtai apžergęs irklą, kurį bangos mėtė lyg šapelį. 

Apie vidurnaktį vėjas apsilpo, o prieš aušrą ir visai 
nurimo. Ir bangos jau nebesidaužė, bet lygiomis eilėmis bė- 
go viena paskui kitą. O kai visiškai išaušo, tolumoje Pablas 
išvydo krantą. Bet iki jo buvo gal dešimt mylių ir viltis 
pasiekti žemę geso su kiekviena akimirka. Jis jau vargiai 
beišsilaikė ant irklo. Buvo begaliniai nusilpęs, seko pasku- 
tiniai jėgų likučiai. 

Tačiau nieko nepaisydamas, o gal labiau iš nevilties, 
jis iš paskutiniųjų yrėsi rankomis, gindamas irklą į krantą. 

Iki vidudienio atstumas gerokai sumažėjo, nors ilsė- 
tis jau turėjo vis dažniau, vis ilgiau, sunkiai alsuodamas, 
paslikas gulėjo ant irklo, nejausdamas nė rankų, nė kojų. Ir 
kai galutinai neteko vilties, priekyje išvydo mažytę burę. 

Vėl pajuto jėgų antplūdį. Tiesa, daugiausia jų išeik- 
vojo beprasmiam rėkavimui ir pastangoms kuo aukščiau iš- 
šokti iš vandens, tikintis, kad žvejai jį pamatys. 

Regis, likimas tą dieną Pablui buvo maloningas. Iš 
sausumos pūtęs vėjas ir pakrantės srovės pasirūpino, kad 
kečas ir ant irklo sėdintis žmogus susikirstų viename taš- 
ke. Jau beveik sąmonės netekusį Pablą žvejai ištraukė iš 
vandens ir įkėlė į denį. 

Kaip skudurinė lėlė jis gulėjo ant nešvarių, žuvimi 
dvokiančių lentų. Žvejai davė gurkštelėti ugninės agardi- 
jentės, užklojo antklode. Žinoma, žvejai bemat suprato, kas 

jis per vienas. Grandinė ant kojos ir rimbo randai nugaroje 
bylojo patys už save. Teliko tik išsiaiškinti iš kurios galeros 
pabėgęs. Gudrusis Pablas bemat susivokė galįs pasipelnyti. 

Ir ėmė pasakoti esąs krikščionis kankinys. Ne bet 
kas, o Sevilijos bajoras, žiauriose jūros kautynėse musul- 
monų piratų paimtas į nelaisvę ir grandinėmis prirakintas 
alžyriečių galeroje. Nebeištvėręs netikėlių jungo, pasakojo 
Pablas, nutaręs rizikuoti laisvės vardan ir vieną naktį, per 
štormą, išlupęs iš denio kabę, prie kurios.buvusi pririšta jo 
grandinė, ir šokęs per bortą. 

Jo pasakos atidžiai klausėsi. Pablas jau įstengė sėdė- 
ti, nugarą atsirėmęs į stiebą. Jo barzdoje ir plaukuose bal- 
tavo druskos apnašos. 

— Aha! — linktelėjo kečo kapitonas. — Bet jeigu tai 
tiesa, tai iš kur tas irklas? Kur jį gavai? 

Apie irklą Pablas buvo pamiršęs. Bet bemat rado, ką 
atsakyti. 

— Irklas? A, štai kas jus domina! — jis šyptelėjo. — 
Mes plaukėme vėtros nešami. Visi galerininkai miegojo. Aš 
ištraukiau irklą iš įkabos ir išmečiau vandenin, o tik po to 
pats iššokau. Per tamsą ir štormą niekas to nepastebėjo. 
Per mūsų Viešpaties ir Mergelės Marijos malonę mano karš- 
tas troškimas išsigelbėti išsipildė, ir aš vėl esu tarp krikš- 
čionių, — Pablas pakėlė į dangų liūdnas akis, persižegnojo, 
jo lūpos ėmė šnibždėti bežodę maldą. 

Žvejai užjausdami tik lingavo galvomis. Vėl jį pavai- 
šino agardijente. Pablas pasiskundė mirštąs iš alkio. Davė 
svogūną ir kriaukšlį duonos. 

Žvejai nuplakė nuo Pablo kojos geležinį žiedą, prie 
kurio buvo pritaisyta grandinė, aprengė šiokiais tokiais dra- 
bužiais, atiprašė, kad negalį nieko geresnio idalgui pasiū- 
lyti. 

Tą patį vakarą kečas išmetė inkarą Malagoje, ir ka- 
pitonas nuvedė Pablą į augustiniečių vienuolyną. Čia jis pa- 

kartojo savo pasakojimą. Gerieji vienuoliai išskėstomis ran- 
komis priėmė nukentėjusįjį nuo maurų. Davė pastogę, pa- 
maitino, aprengė padoresniais drabužiais. Rūpinosi, kad jis 
kaip galima greičiau vėl atsirastų draugų būryje. Vienuoliai 
rado pirklį, po kelių dienų vykstantį į Seviliją su savo pre- 
kėmis, ir pasiūlė Pablui prisidėti prie jo. Šis neatsisakė, 
nes iš pat pradžių buvo pareiškęs esąs kilęs iš Sevilijos. 
Apskritai, jis neturėjo priežasties atsisakyti. Nenorėjo 
plaukti tik į vieną vietą — į Kordobą, kur jį puikiai pažino- 
jo, o tenykštis korechidoras, be abejo, turėjo gerą atmintį. 
Todėl sukčius nutarė — Sevilija nė kiek neblogesnė už ki- 
tus Ispanijos miestus, o jau naivuolių visur nors samčiu 
semk. 

Tiesą sakant, Kordoba jį viliojo, nes ten galėjo būti 
Beatričė, už kurios pinigus jis buvo pratęs gyventi. Tuo la- 
biau, kad sesutė jam buvo smarkiai įsiskolinusi. Pablas ją 
kaltino dėl visų jo daliai tekusių nelaimių. Jeigu Beatričė 
būtų įvykdžiusi tai, ko iš jos reikalavo, Pablas nebūtų pa- 
kliuvęs į galeras ir nežinotų, kas tai yra vaikščioti peilio 
ašmenimis, balansuojant tarp gyvybės ir mirties. Nes savo 
išsigelbėjimą Pablas vadino tik stebuklu. Jis neabejojo gau- 
siąs iš Beatričės visko , ko tik pageidausiąs, nes ji buvo 
skolininkė. Žinoma, Pablas ją suras. Bet vykti į Kordobą ir 
jos paieškoti dar nerizikavo. Nutarė luktelėti tinkamesnio 
laiko. 

O kolei kas jis tegalėjo pasikliauti tik savimi ir tais 
apgailėtinais pinigėliais, kuriuos pasisekė iškaulyti iš tur- 
tingų ir dievobaimingų piliečių, klausiusių liūdno pasakoji- 
mo apie žiaurų maurų elgesį su krikščioniu belaisviu. Pa- 
blas visuomet pabrėždavo, kad kitatikiai jį dar ir apiplėšę 
iki paskutinio skatiko. 

Su ta išmalda jis ir patraukė į Sevilijos tavernas — 
ne tiek gerdavo, kiek žaisdavo kortomis ir kauliukais. Pa- 
blo ranka buvo lengva, ir kauliukais jis dažniausiai išlošda- 

vo, Ypač iš jaunų ir nepatyrusių, o su kitais paprasčiausiai 
nežaisdavo. Taip ir gyveno, ne ypatingoje gerovėje, bet ir ne 
varge, o jo priklausomybę bajorų luomui bylojo nebent kar- 
das ir pliumažas kepurėje. 

Kaip tik Posada de Palonareso tavernoje, kuri buvo 
ne per toliausiai nuo Puerta del Arenalo ir kurioje jis 
dažniausiai buvodavo, Pablas pirmą kartą ir išgirdo apie 
don Kristupą Koloną. Beveik negirdom pro ausis praleidęs 
tą vardą, netrukus sukluso, nes visi tik ir kalbėjo apie jį. To 
žmogaus garbė plito po Europą, ir kiekviena diena atnešda- 
vo vis naujų nuostabių didžiosios ekspedicijos, labai išplė- 
tusios žinomo pasaulio ribas, smulkmenų. Koloną kone ly- 
gino su Sukūrėju. O jau kiek buvo šnekama apie baidykles, 
gyvenančias iki šiol nežinomuose vandenyse ir žemėse! Del- 
finai, najadės, žmonės šuns galvomis ir uodegomis, pigmė- 
jai, vaikštantys keturiomis, kiklopai su viena akimi kakto- 
je... Kalbėjo ir apie keistus gyvulius, kuriuos parsivežęs Ko- 
lonas, ir paukščius, kalbančius žmonių balsais. Aukso Nau- 
Jajame Pasaulyje esą tiek, kiek purvo Ispanijoje, o brangak- 
meniais išklotos upių vagos. Rūmuose, pirkiose, vandeny- 
ne, tavernose, net bordeliuose tomis dienomis svarbiausia 
pokalbio tema tapo Kristupas Kolonas ir jo ekspedicija. Jo 
ilgą kovą už pripažinimą apdainavo gatvių dainininkai, į 
šuns dienas išdėdami Salamankos daktarus. Tiesą sakant, 
iš mokslininkų tyčiojosi visa Ispanija. 

O paskui Seviliją tiesiog sukrėtė žinia, kad netrukus 
čia atvyksiąs didysis keliautojas. Jų didenybės leidusios jam 
apsilankyti Barselonoje, ir jis jau išvykęs iš Paloso, pradė- 
damas triumfo žygį po Ispaniją. 

Kol Sevilija karštligiškai ruošėsi iškilmingai sutikti 
Naujojo Pasaulio atradėją, Pablas de Arana, kankinamas 
niūriausių minčių, sėdėjo prie vyno butelio. Jis niekaip ne- 
galėjo suprasti, kam visas tas bruzdesys. Išsišokėlis sve- 
timšalis, bekilmis ligūrietis, eilinis jūreivis, neturėjęs ko 

prarasti, išskyrus savo gyvybę, rizikavo perplaukti vande- 
nyną ir rado naujų žemių. Na ir kas? Jeigu jau žemių ten 
yra, anksčiau ar vėliau vis tiek kas nors būtų jas atradęs. 
Tai kam kelti tokį triukšmą? 

Be abejo, buvo tokių, kurie jam pritarė, bet dauguma 
atmetė panašius samprotavimus, o kai kas supykęs grasino 
tokius žodžius sukišiąs atgal į gerklę. 

Didžiojo Kolono atradimo priešininkai neapmažino 
Pablo smalsumo, ir tą atmintiną sekmadienį kartu su vi- 
sais miestelėnais jis išėjo į gatvę sutikti don Kristupo Ko- 
lono. 

Sevilija padarė viską, kad deramai priimtų didvyrį. 
Gatves išpuošė palmių lapais, mirtų, jazminų, abrikosų, cit- 
rinmedžių šakelėmis, kone kiekviename lange kybojo gobe- 
lenai ir ryškiaspalvės aksomo drobulės. 

Šventės atgarsiai prasiskverbė net į atkampiausius 
vienuolynus. Prie vienos gatvės, kuria turėjo joti Kolonas, 
šliejosi aklina Santa Paulos vienuolyno sodą supanti siena. 
Sode surentė paaukštinimus, kad seserys galėtų pažvelgti į 
kavalkadą. Vienuolyno vyresnioji, išsilavinusi moteris, pui- 
kiai suprato Kolono atradimų reikšmę ir norėjo, kad sese- 
rys, nors ir neišeidamos iš vienuolyno, parodytų jam dera- 
mą pagarbą. Kaip tik motinėlė tą žinią pasakė ir savo se- 
serėčiai Beatričei, buvusiai dainininkei, o dabar pasaulietei 
seseriai, dievotumu stebinančiai net vienuoles. 

— Jis atliko žygdarbį, vertą didžiojo Sido“, — šnibž- 
dėjo motina globėja. — Drąsus jūrininkas, vandenyno nuga- 
lėtojas. Maža, skylėta karavelė įveikė visas kliūtis, atrado 
Naująjį Pasaulį ir padėjo jį prie mūsų gerosios karalienės 
Izabelės kojų. Jis amžiams pašlovino Ispaniją ir mus, ispa- 
nus. 

— Naująjį Pasaulį? — perklausė seserėčia. Ji sėdėjo 
prie lango ir siuvinėjo. 

* Sidas Kampeadoras ( tarp 1026 ir 1043-1099) — rekonkis- 
tos veikėjas, Kastilijos riteris. 

— Taip. Jis atrado salas, kurių kiekviena didesnė už 
Ispaniją — bent jau taip man sakė, ir aukso ten tiek, kad 
mūsų šalis taps pati turtingiausia pasaulyje. Dalis tų turtų 
bus skirta pasiruošimui kryžiaus žygiui ir mes atkariausim 
iš netikėlių Viešpaties grabą. Don Kristupas, — pridūrė 
ji, — jau joja iš Paloso į Barseloną. 

= — Don Kristupas? — Beatričei užtraukė kvapą. Ji ne- 
mirksėdama žvelgė į aukštą ir išvaizdžią vienuolyno vyres- 
niąją. 

— Kolono kelias eina per Seviliją, — motinėlės akys 
žvilgėjo. — Laukiama atvykstant sekmadienį. Miestas ren- 
giasi jį priimti su karališka pagarba. Santa Paula negali 
atsilikti. Sienas papuošime geriausiais savo gobelenais. Aš 
manau... 

— Sakėte — don Kristupas? — dusliu balsu pakarto- 
jo Beatričė. 

— Don Kristupas. Taip, — motina globėja entuzias- 
tingai išvardijo visus atradėjo titulus ir vardus: — Prakil- 
nusis don Kristupas Kolonas, Jūrų ir Vandenynų admiro- 
las, Indijos vicekaralius. 

— Dieve, padėk man, — Beatričė mirtinai išblyško, 
atsilošė į kėdės atkaltę ir užsimerkė. 

— Kas tau? Ar sergi, mano vaike? 

— Ne, ne, — Beatričė susitvardė, vargais negalais nu- 
sišypsojo. — Viskas gerai. Jūs sakėte... don Kristupas Kolo- 
nas... Vicekaralius, sakėte... 

— Būtent — vicekaralius. Indijos vicekaralius, nes jis 
atrado Indiją. Argi to nevertas? Kas iš gyvųjų labiau nusi- 
pelnė šito titulo? Žinoma, Granados užkariavimas — ypa- 
tingas įvykis. Bet ką reiškia provincija lyginant su visu pa- 
sauliu? Dabar supranti, kodėl mes turime tinkamai jį sutik- 
ti. Eime. Padėsi atrinkti gražiausius gobelenus. 

Beatričė nusekė jai iš paskos, bet motinėlė pastebėjo 


J49 


seserėčią esant nepaprastai išsiblaškiusią ir pabarė ją, be 
to, Beatričė kažkodėl nelabai džiaugėsi sėkmingu ekspedi- 
cijos sugrįžimu. 

O Beatričė tų priekaištų neėmė į širdį. Visą laiką, 
išskyrus nebent vieną kitą akimirką, ji prisimindavo Kris- 
tupą ir dabar dėkojo Dievui, kad jo misija pasisekė. Kolo- 
nas taip aukštai iškilo! Beatričė jau beveik susitaikė su 
mintimi visiems laikams jį praradusi — tokia tyra ir nesa- 
vanaudiška buvo jos meilė tam žmogui. „O galbūt ir geriau, 
kad mūsų keliai išsiskyrė? — mąstė ji. — Kas aš šalia jo? 
Tik kliuvinys nuostabiame kelyje...“ Ji nebuvo egoistė ir to- 
dėl linko su viskuo susitaikyti. Negalima sakyti, kad leng- 
vai įveikė savo jausmus. Susitaikymas su lemtimi buvo sun- 
kus lyg kelias į Golgotą ar kryžius, po kurio našta ji sulin- 
ko. Labiausiai širdį skaudėjo pagalvojus, su kokia neapy- 
kanta prisimena (jeigu apskritai prisimena) ją Kolonas. 

Jeigu ji dabar susitiktų su Kolonu, skausmas būtų 
dar aštresnis. Bet ji negalėjo priversti savęs atsisakyti nuo 
išpuolusios progos, gal net vienintelės, jį pamatyti. 

Paskutinę kovo dieną su kitomis vienuolėmis ji sto- 
vėjo ant paaukštinimo, iškilusio viršum sodą supančios 
aukštos sienos. Kaip ir visos vilkėjo juodą peleriną, tik galvą 
buvo prisidengusi ne kepuraite, o užsismaukusi gobtuvą. 

Neilgai trukus po vidudienio varpų dūžiai paskelbė 
apie tai, kad don Kristupas Kolonas jau mieste. 

Sevilijos alkaldas, lydimas raitų algvasilų garbės pa- 
lydos, jį pasitiko prie Puerte de Kordobo ir tarė trumpą 
sveikinimo kalbą. Algvasilų būrelis jojo priekyje, skinda- 
mas Kolonui kelią siauromis, miestelėnų užtvindytomis gat- 
velėmis. 

Alkaldas don Ruis de Saavedra norėjo kartu su admi- 
rolu joti procesijos priekyje. Bet šis sumanė kitaip — troško 
miestiečiams pirmiausia parodyti savo kelionės laimikius. 
Kolonas pats suformavo eiseną: paskui algvasilą nutįso ar- 

klių ir mulų, apkrautų iš Naujojo Pasaulio atgabentu laimi- 
kiu, grandinėlė. Vienose dėžėse žvilgėjo auksas, kitos buvo 
pridėtos prieskonių ir brangakmenių. Du asilai tempė nar- 
vą, kuriame raitėsi iguanų porelė, šešių pėdų ilgio kiekvie- 
nas. Išvydę milžiniškus driežus,miestiečiai šaukė iš nuosta- 
bos ir baimės. Mažesniuose narvuose žėravo įvairiaspalviai 
rojaus paukščiai. Bent dešimt matrosų, pasipūtę iš išdidu- 
mo, už apynasrių vedė nematytus gyvūnus. 

Tuoj po jų pėdino pulkelis indėnų. Laikydamiesi pa- 
dorumo taisyklių, savo liaunus kūnus jie buvo prisidengę 
medžiagos atraižomis. Pirmoji pora nešė kartis su medinė- 
mis ir auksinėmis kaukėmis, kurias Kolonui buvo padova- 
noję kasikai. Minia nustebusi aikčiojo, visų akys smaigstė 
čiabuvius: vienas buvo išsidažęs veidą, kiti plaukus pasida- 
binę paukščių plunksnomis, vyrai nešė drotikus arba lan- 
kus, o ant visų trijų moterų rankų tupėjo papūgos. 

Seviliečiai ištempė kaklus, trokšdami geriau pamaty- 
ti visus tuos stebuklus. Ir šen, ir ten girdėjosi šūksniai: 
„Dieve, padėk mums!“ ir „Jėzau Marija!“ Bet labiausiai 
miestelėnus pritrenkė didelė papūga,tupėjusi ant procesijos 
pabaigoje einančio indėno rankos. Tereikėjo indėnui paglos- 
tyti papūgos galvą ir paukštis bemat išrėkdavo: „Viva el rei 
don Ferdinando i la reina donja Isabel!“* 

Seviliečiai negalėjo patikėti savo ausimis ir klausė 
savęs, koks gi tas pasaulis, kurį atrado Kolonas, jeigu ten 
sugeba kalbėti net paukščiai? 

Po indėnų vėl ėjo Kolono jūrininkai, o jau po jų ant 
balto arabų veislės šuolininko, alkaldo lydimas, jojo pats 
Indijos atradėjas. Išdidžiai lyg užsigimęs princas, Kolonas 
sėdėjo balne, vienplaukis, su purpurine, auksu dabinta lie- 
mene ir balta kaip sniegas palaidine. Miestelėnai matė švel- 
niai pražilusius jo rusvus plaukus. 


* Tegyvuoja karalius Ferdinandas ir karalienė Izabelė. 

Sujaudintos minios šūksniai privertė jį nusišypsoti. 
Mėlynos Kolono akys žvilgėjo. 

"Jodamas pro Santa Paulos vienuolyną, Kolonas kils- 
telėjo akis — dėmesį patraukė karštai jį sveikinusios vie- 
nuolės. O Beatričė prieš akimirką iš baimės buvo pasislėpu- 
si už savo kaimynės nugaros, taigi jo žvilgsnis teišvydo tik 
spinduliuojančius baltakykių vienuolių veidus. 

Kai, pamojavęs ranka, Kolonas nutolo nuo vienuoly- 
no, Beatričė pasistiebė, norėdama dar kartą išvysti bent jo 
nugarą ir pakaušį. 

Taip jau susiklostė, kad Pablas de Arana procesiją 
stebėjo iš priešingos gatvės pusės, kaip sykis stypsodamas 
priešais Santa Paulos vienuolyną. Vos tik nudundėjo proce- 
sijos gale joję algvasilai, miestelėnai pasipylė jiems iš pas- 
kos — į Alkazarą, kur Indijos vicekaraliaus garbei miesto 
valdžia surengė banketą. 

Tačiau Pablas nėjo kartu su minia. Žmonių srautas 
ritosi pro šalį, o jis stovėjo sustingęs lyg stulpas, mirtinai 
įkastas į žemę. Pagaliau gatvėje liko vienas. Vis dar nesi- 
liovė stebėjęsis tuo, ką išvydo. Pagaliau apsisprendęs greitu 
žingsniu kirto gatvę ir palei vienuolyno sieną (vienuolės jau 
seniai buvo išsivaikščiojusios) pasuko prie žalių medinių du- 
rų. Skambučio grandinę timptelėjo su tokia jėga, tarsi būtų 
kėsinęsis ją nutraukti, ir įsiklausė į tolimą žvangčiojimą. 

Atsidarė grotomis apraizgyto langelio langinė. Pablas 
išvydo vienuolyno sodininko susiraukšlėjusį veidą. Senio 
akys nesvetingai nužvelgė svečią. 

— Ko tau reikia? — griežtai paklausė sodininkas. 

— Pirmiausia, mandagumo, — sutramdė jį Pablas. — 
Pasakykite poniai Beatričei Enrikes de Aranai, kad iš Ita- 
lijos atvyko jos brolis ir nori pasimatyti. 

Senis žvelgė įtariai: 

— Tai tu jos brolis? 

— Taip. Mane vadina Pablu de Arana. 

— Palauk čia. 

Langinė užsivėrė. Pablas nekantraudamas mindžika- 
vo ir jau vėl buvo begriebiąs varpelio grandinę, bet sugirgž- 
dėjo vyriai ir durys atsidarė. 

— Gali įeiti. 

Pablas atsidūrė gerai prižiūrimame sode su mirtų alė- 
jomis. 

Toliau, už kiparisų rikiuotės, apelsinmedžių ir gra- 
natmedžių, baltavo vienuolyno sienos. | 

Beatričė stovėjo prie granitinio fontano. Juoda pele- 
rina iki kulnų, pilka paprasta suknelė be jokių papuošimų. 
(Gobtuvą buvo atmetusi, ir saulės šviesoje tiršti kaštoniniai 
jos plaukai švietė lyg bronziniai. Išblyškusi, be galo rimta, 
išsigandusiom akim žiūrėjo į atžingsniuojantį Pablą. 

— Ačiū Dievui, tu laisvėje, Pablai! — pasveikino jį. 

— Už laisvę galiu dėkoti tik pats sau, — atšovė šis. 

— Aš džiaugiuosi... labai džiaugiuosi, kad jie tave iš- 
leido. 

— Išleido? — Pablas nusijuokė. — Išleido prie gale- 
rų! Štai kur mane išleido. Jie ir tu. 

Šitaip jis aiškiai leido suprasti, kad atėjęs ne kaip 
mylintis brolis. Bet Beatričė nesijautė esanti kalta. 

— Kaip mane suradai? 

— Atsitiktinai. Tikiuosi, per laimingą atsitiktinumą. 
Dievas juk žino — aš turiu teisę į sėkmę. Visą gyvenimą ji 
retai man nusišypsodavo. 

Beatričė pakvietė prisėsti ant granitinio suolo. 

— Papasakok, kaip pabėgai. 

Pablas atsisėdo. 

— Galera pakliuvo į štormą ne per toliausiai nuo Ma- 
lagos. Laivui pradėjus skęsti, spėjau iššokti. Jūroje pralei- 
dau visą naktį ir dieną, ir jau pusiau mirusį mane paėmė 
žvejai. Išlaipino Malagoje. Pasisakiau bėgęs iš turkų gale- 

ros, ir mane priglaudė vienuolyne. Paskui atsigavau į Sevi- 
liją. Tegu velniai mane rauna, jeigu žinojau, kodėl, kol šį 
rytą išvydau tave už vienuolyno sienos. O ir dabar dar ne- 
žinau, ar vertėjo čia ateiti. Nematau, kad džiaugtumeis ma- 
ne regėdama. 

Kol jis kalbėjo, Beatričė atidžiai tyrinėjo brolį. Jos 
akys pastebėjo viską: ir menką apdarą, ir kardą, ir plunks- 
nas prie kepurės, ir alkanų akių žvilgsnį, ir pastangas žvelg- 
ti 1 ją kankinio akimis. Anksčiau iš gailesčio Beatričė tik ir 
tegalvojo, kaip apsaugoti jį nuo kasdieninio gyvenimo sun- 
kumų. Savo pareiga laikė apginti brolį, nes juk abudu išėjo 
iš tų pačių įsčių. Bėgo su juo iš Ispanijos. Dėl jo būtų pa- 
aukojusi savo gyvenimą. Bet visa tai liko tolimoje praeityje. 
Dabar Pablas jai buvo šlykštus, ir žinojo, kad ėmė juo šlykš- 
tėtis nuo to laiko, kai Venecijos požemyje jis maldavo par- 
duoti savo kūną ir tokiu būdu išgelbėti jį nuo pelnytos baus- 
mės. Tam tikra prasme — ačiū Dievui, ne visiškai! — ji 
elgėsi taip, kaip jis maldavo, pražudydama savo gyvenimą, 
atsisakydama laimės. 

Galbūt Pablas atėjo ne laiku. Galbūt išvydus Kristu- 
pą, vėl atsivėrė jau ėmusios užgyti žaizdos. Bet Beatričė nė 
nemanė slėpti savo jausmų. Ji atsisėdo tolėliau nuo brolio. 

— Atsiradai taip netikėtai, taip netikėtai. Ir užklupai 
mane iš pasalų. 

— Siurprizas, ir ne iš maloniųjų — ar taip turėčiau 
suprasti? 

— Argi galiu džiaugtis, jeigu žinau, kad Ispanijoje 
tau būti pavojinga, — žinoma, jos žodžiuose buvo dalis tie- 
SOS. 

— Tšš! Po velnių! — jis baugščiai apsidairė, norėda- 
mas įsitikinti, ar jų niekas nesiklauso. Neišvydęs nė gyvos 
dvasios, palengvėjusia širdimi nusišypsojo. — Vargu ar man 
gresia pavojus, jeigu laikysiuos toliau nuo Kordobos. Vargu 
ar kas beatsimena ir tai, kas kažkada atsitiko. Nors kita 


354 


vertus, tu, žinoma, teisi — man vertėtų išvažiuoti iš šios 
prakeiktos šalies. Galėtum man padėti. 

— Padėti? 

— Žmogus negali keliauti tuščiomis kišenėmis. O aš, 
kaip tyčia, be grašio. Pinigai man reikalingi labiau už viską. 

— Neatsimenu, kad kada būtum jų turėjęs. 

— Dar tyčiojies! — jis ir vėl ėmė vaidinti kankinį. — 
Dievas regi, man niekada gyvenime nesisekė. 

— O ar bent kuo nusipelnei sėkmės? 

Kraujas mušė Pablui į veidą: 

— Dėl visko tu esi kalta! Tu sugadinai mano gyveni- 
mą. O dabar dar priekaištauji. Manai, nežinau, už ką turiu 
tau būti dėkingas? Manai, Venecijoje man nepasakė už ką 
siunčia į galeras? 

— Galeromis tave nubaudė už vagystę, — šaltai pri- 
minė Beatričė. 

— Kad prarytum savo beširdį liežuvį! Jeigu būtum 
panorėjusi, seniai būčiau atgavęs laisvę. O, jie viską man 
papasakojo. Tau davė galimybę pasitarnauti Venecijai, ir 
tavo tarnystės kaina buvo mano laisvė. Bet argi tau rūpėjo 
brolio likimas? Ne, apgavai juos, pamiršusi mane. Mane, 
savo brolį. Brolį! Štai kokia tu mylinti sesuo, Beatriče! Mū- 
sų šventoji motina — pasigailėk, Viešpatie, jos sielos, — jis 
persižegnojo, — tikriausiai apsiverstų grabe, sužinojusi apie 
tavo išdavystę! O drįsti man prikaišioti. Tai... tai neįtikėti- 
na. 

Nustebusi ji žiūrėjo į Pablą. Jis... jis neapsimetinėjo, 
nežaidė. Kalbėjo nuoširdžiai. Tikėjo, kad kaip tik ji kalta 
dėl visų jo nelaimių. Ir Beatričės širdyje pamąğu užvirė 
pyktis. 

— O ar jie tau pasakė, ko iš manęs reikalavo, ar sa- 
kė, į kokią niekšybę stūmę? Tai žinok — jie norėjo, kad aš 
važiuočiau į Ispaniją ir suvedžiočiau Kristupą Koloną. 

— Koloną! Kristupą Koloną! — jis taip nustebo, kad 

net žandikaulis atkaro. Dar netikėdamas tuo, ką išgirdo, 
pakartojo: — Koloną. 

Susijaudinusi Beatričė išklojo jam daugiau negu de- 
rėjo: 

— Taip, Koloną. Jie norėjo, kad aš pavogčiau iš jo 
žemėlapį ir tokiu būdu sutrukdyčiau jam tapti Naujojo Pa- 
saulio atradėju ir amžiams išgarsinti Ispaniją. Štai ko jie iš 
manęs reikalavo ir dėl to aš išvykau į Kordobą, — jos akys 
žvilgėjo iš įniršio. — Dabar viską žinai. 

Ji vis labiau degė iš pykčio, o Pablas visai nurimo. 

— (Garbės žodis, šito nežinojau. Vadinasi, persikėlei į 
Kordobą dėl žemėlapio. O paskui? Kas sutrukdė jį išvogti? 

— Mano nuodėmingas kūnas. Ir mano širdis. Supra- 
tau — mane vertė padaryti niekšybę. Bet dėl tavęs, Pablai, 
aš padariau tai, kas atsirūgs man ir kitame pasaulyje. 

Beatričė paniekinančiai nusijuokė. 

Pablas pamanė — ji nusidėjo, bet norėjo, kad Beatri- 
čė aiškiau pasakytų. 

— Ką gi tu padarei? Kalbi mįslėmis. Tavęs paprašė 
kažką padaryti, tu lyg ir nieko nepadarei, bet vis tiek laikai 
save kalta. Kažkokia nesąmonė. 

— Nejaugi nesupranti? Kolonas krito man į širdį. Mes 
pamilome vienas kitą. 

— Po velnių! Ką nori pasakyti? Tu buvai jo meilužė? 

Nuo įtempto Pablo žvilgsnio Beatričės skruostai ėmė 
drebėti. 

— Žinoma, jautiesi įžeistas, — ir Beatričė tarsi gin- 
damasi pridūrė: — Jis man pasipiršo. 

— Pasipiršo! Dieve mano! Ištekėti už Indijos viceka- 
raliaus! — Jo akys išsiplėtė. — Tu niekada nemelavai, Be- 
atriče, ir aš turiu tavimi tikėti. Bet kad vicekaralius norėtų 
tave vesti... Dievo Motina! — jis staiga susimąstė ir dešinės 
rankos pirštais neramiai kedeno juodą barzdelę. — O kodėl 
ne? Iš tiesų, kodėl? 

— Todėl, kad aš jau turiu vyrą, nors nevertą, kad jį 
prisiminčiau. 

— Vyrą? Baziliną? Fu! Galima sakyti, jis miręs. 

— Bet jis gyvas. 

— Nubaustas likti galerininku ir liks prikaustytas 
iki paskutinio atodūsio. Kam apie jį užsiminei? Kvailė esi, 
Beatriče! Kaip galėjai praleisti tokią progą! Mes visą laiką 
kabinamės už šiaudo, kad kaip nors palengvintumėm savo 
gyvenimą, o tau pakliuvo tokia laimė! Jeigu dabar būtum 
Indijos vicekaralienė, tau nieko nereikštų padėti vargšui 
broliui. Ak, tiesa, tu juk niekada nepagalvoji apie mane. O 
juk viskas galėjo pasikeisti, — jis kone verkė. 

O Beatričė karčiai nusijuokė: 

— Šį kartą aš iš tikrųjų apie tave nepagalvojau. 

— Šį kartą? O kada apskritai mane prisimindavai? 
Tu tik pati sau rūpi! Palikai mane trūnyti... 

— Verčiau jau nebūčiau nei piršto pajudinusi, kad 
išvaduočiau tave iš požemių. 

— Žinoma, tau būtų geriau. Kaip visuomet — geriau 
tik tau. Niekam kitam. Ne man. Ir dar drįsti į akis tai sa- 
kyti! 

Beatričė staiga pašoko. Ji nenorėjo daugiau brolio nė 
akyse regėti. Kad ir ką sakytų, susilaukia vien tik prie- 
kaištų. 

— Geriau eik savo keliais, Pablai. Niekaip nesupran- 
tu, ko atsibastei. Nieko nelaimėsi... 

Akimirką Pablui net žadą užtraukė. Niekada Beatri- 
čė su juo nekalbėjo taip abejingai, taip šaltai. Iš tikrųjų, tas 
rytas Pablui siurprizų negailėjo. 

— Bet juk tu esi mano švelnioji, mylimoji sesutė. Ne- 
jaugi neturi širdies, Beatriče! Juk sakiau — neturiu nė gra- 
šio, o tu... tu... — jam net užtraukė kvapą. — O, aš šito 
neištversiu! 

— Tau reikia pinigų? Todėl mane ir susiradai? 

— Ne! — nustebęs sušuko jis. — Aš atėjau todėl, kad 
mano kraujas — ne vanduo, todėl, kad tu — mano sesuo, 
todėl, kad tave myliu kaip brolis, todėl, kad aš ne tokia 
bejausmė žuvis, kaip tu, Beatriče! Štai kodėl atėjau. 

— Gailiuosi, jei tave nuvyliau, Pablai. Jeigu atėjai 
dėl pinigų... 

— Juk sakiau — ne! Ne. Bet aš pakliuvau į tokią 
nesėkmių balą, kad negaliu atsisakyti pagalbos net savo 
pikčiausio priešo. Jeigu tenka rinktis — išdidumas ar ba- 
das, išdidumas turi nusileisti. Kai tuščias pilvas, nugaros 
neištiesi. 

— Supratau. Palauk čia. 

Ir Beatričė valandėlei paliko jį vieną benarpliojantį 
nelabai malonias mintis. Kad ir kokios buvo Pablo atėjimo 
pas Beatričę priežastys, susitikimas nedavė jam nieko, su- 
kėlė vien neviltį. Skaudu pasijusti artimiausio giminaičio 
nelaukiamu svečiu, matyti, kad tikrąją seserį nė kiek ne- 
jaudina tavo nesėkmės. Ir anksčiau jis nelaikė Beatričę la- 
bai protinga. Bet tik visiška kvailė galėjo praleisti tokį šan- 
są, maloningai likimo pasiūlytą. Taip, tokia jau gyvenimo 
ironija, kad Viešpats Dievas visuomet pilnas rieškutes pa- 
pila bedančiui. 

Sugrįžo Beatričė ir nutraukė melancholiškus Pablo 
apmąstymus. Padavė jam žalią megztą krepšelį, pro kurio 
akutes švytėjo auksas ir sidabras. 

— Tai viskas, ką galiu duoti, Pablai. Čia pusė mano 
pinigų. 

— Geriau tiek, nei nieko, — padėkojo jis, pasverda- 
mas krepšelį saujoje. — Iš ko gyveni, Beatriče? 

— Mokau muzikos, pardavinėju siuvinius, padedu 
tvarkytis vienuolėms. Teta Klara man labai gera. 

— Teta Klara? Na, žinoma! Visai buvau ją pamiršęs! 
Ji abatė, ar ne? 

— Santa Paulos vienuolyno vyresnioji. 

— Turėjau anksčiau tai prisiminti, — jis susikrimtęs 
palingavo galva. — Reikia ją aplankyti. Šiaip ar taip, ji juk 
mūsų motinos sesuo. 

— Nė negalvok! — sudraudė Beatričė. — Teta Klara 
labai griežtų pažiūrų, ir apie tave viską žino... Apie visus 
nuotykius Kordoboje. 

— Manai... — štai ir dar vienas nemalonus siurpri- 
zas. — Po velnių! Nieko neprikiši, turiu puikią šeimynėlę! 

— Ką padarysi, su giminaičiais tau nepasisekė. Ei- 
me, Pablai, palydėsiu. 

Niūrus kaip debesis pėdino jis paskui Beatričę. Netoli 
sienos stabtelėjo. 

— Kodėl pasirinkai tokį liūdną gyvenimą, Beatriče. 
Siuvinėjimas, muzikos pamokos, — jis paniekinami išsi- 
viepė. 

— Man gana ir to. Radau ramybę. 

— Ramybę ir skurdą. Bjaurus derinys. Tuo labiau to- 
kiai išvaizdžiai moteriai kaip tu. Koks puikus tavo balsas, 
kokios gražios kojos! Už dainas ir šokius tave apipiltų auk- 
su! Mudu vėl galėtume išvažiuoti į Italiją. Aš tavimi rūpin- 
čiaus. Ir pats būčiau visiškai saugus. Žinoma, už Venecijos 
respublikos ribų. Ką pasakysi? 

— Vadinasi, dėl to ir atėjai? 

— Ši mintis tik dabar man šovė į galvą. Tegu čia pat 
krentu negyvas, jeigu meluoju! O juk mintis puiki! Šito ne- 
neigsi. 

— Dėkoju už rūpestį, — Beatričės šypsena jam nepa- 
tiko. — Bet čia aš turiu viską, kas reikalinga, — ji pasuko 
prie vartelių, ir jam nieko kito nebeliko, tik sekti iš paskos. 

— Velniai griebtų, Beatriče, argi šituo galima pasi- 
tenkinti? 

— Galima. Juk Šventajame Rašte pasakyta: palai- 
minti romieji. 

Ji atitraukė skląstį. 

— Velniop visus šventuosius, — siuto Pablas. — Ma- 
no globojama, galėsi gyventi prabangoje. Ir nepersidirbsi. 

— Nebus geriau nei čia, — Beatričė atidarė vartus. — 
Eik su Dievu, Pablai. Aš pasimelsiu už tave. Džiaugiuosi, 
kad esi laisvėje. Tikėkime, daugiau į cypę nepapulsi. 

— Šventoji Marija! Kokia nauda iš laisvės, jei neturi 
pinigų? Pagalvok apie mano pasiūlymą. Aš dar užeisiu. 

Beatričė papurtė galvą: 

— Neverta, Pablai. Ir pavojinga. Juk čia teta Klara. 
Eik. 

Pablas nenorom nupėdino, nesiliaudamas keikęs 
egoistę seserį. O Beatričė uždarė duris ir užstūmė skląstį, 
tarsi norėdama atsitverti nuo Pablo ir nuo gyvenimo. 


36 skyrius 
„TE DEUM“ 


N uo karalienės ir karaliaus don Kristupui Kolonui, 
99 jų didenybių Jūrų ir Vandenynų admirolui ir atras- 
tų Indijos valdų vicekaraliui“. | 

Voką su tokiu užrašu karališkasis pasiuntinys Kolo- 
nui įteikė kitą rytą. Admirolas apsistojo grafo Sifuenteso 
rūmuose — jį priėmė su pagarba, rodoma tik karališkosioms 
esybėms. 

Jau vien užrašas ant voko bylojo apie nepaprastą Is- 
panijos valdovų palankumą. Niekada karalių laiškuose val- 
diniams nebuvo tokių dėkingumo žodžių. O ką jau sakyti 
apie pripažinimą, kad valstybė esanti skolinga Kolonui, nes 
jo svajonė tapusi neaprėpiamu pasauliu, virš kurio spindin- 
ti Ispanijos karūna. 

Tačiau Kolonas, gavęs tą laišką, nesprogo iš laimės, 
nes žinojo savo vertę. Nors meilūs žodžiai ir paglostė jo sa- 
vimeilę, šito neparodė. O ir ko pūstis? Jo žygiai jau ir taip 
Jį išgarbino, ir pasaulio akyse jis buvo kone viršesnis už 
karalių. 

Tačiau laiške buvo ne vien komplimentai. Jų dideny- 
bės pageidavo, kad jis paskubėtų į Barseloną — troško iš jo 
lūpų išgirsti apie naująją imperiją. Ir siūlė tuoj pat ruoštis 
naujai ekspedicijai į Indiją, — iždininkas, su kuriuo nese- 
niai ginčijosi dėl kiekvieno maravedžio, šį kartą suteiksiąs 
neribotą kreditą. Laišką baigė patikinimais — priėmimas 
būsiąs labai šiltas ir jo laukią nauji titulai bei iškilmingas 
pagerbimas. 

Į Barseloną Kolonas atvyko tik balandžio viduryje — 

tada jį jau garbino visa Ispanija, kaip garbindavo pargrįžu- 
s} Romos imperatorių. 

Barselonos iškilmėms nebuvo lygių. Prie miesto var- 
tų Koloną pasitiko rūmininkų kavalkada su labiausiai titu- 
luotais bajorais. Triumfo arkos, gobelenais išpuošti balko- 
nai, pabūklų šūviai, spalvingas lietus žymėjo jo kelią iki 
pat rūmų. 

Jų didenybės Kolono laukė didžiojoje salėje po auksu 
spindinčios medžiagos padengte. Čia buvo susirinkę visi rū- 
mininkai: Ispanijos grandai, apsirengę aksomo ir brokato 
drabužiais, Kalatravos ir Santjago riteriai, prelatai šviesiai 
violetinėmis sutanomis, purpuru spindintis Ispanijos kardi- 
nolas, karo vadai. Rūmų damos būriavosi už karalienės bei 
dešinėje jos pusėje. 

Trimitininkai paskelbė apie Kolono atvykimą, ir rū- 
mininkai jaudulingai suūžė. 

Du patarnautojai atitraukė salės arką dengusius go- 
belenus. Kolonas, išdidžiai iškelta galva, žengė pirmyn. Ra- 
mus jo veidas neišdavė krūtinėje verdančio jaudulio. Apsi- 
vilkęs jis buvo prašmatnia raudona liemene,apkraštuota sa- 
balo kailiu. | 

Akimirką stabtelėjo prie slenksčio. Į jį įsmego visų 
salėje buvusiųjų žvilgsniai. 

Nuo Kolono akių neatitraukė ir nuostabioji markizė 
Moija, stovėjusi karalienės užnugaryje. Ji didžiavosi laimė- 
jimais žmogaus, kuris, jeigu tik būtų panorėjusi, priklausy- 
tų jai siela ir kūnu. Santanchelio akys žiburiavo — Kolonas 
su kaupu pateisino jo viltis. Prie princo Chuano glausdama- 
sis šypsojosi aukštas, dvylikametis jaunuolis Diegas Kolo- 
nas, pastarąsias savaites spinduliavęs savo mylimo tėvo 
garbės atšvaituose. 

O kai Kolonas žengė prie padangtės, atsitiko prece- 
dentas, kokio neatminė net seniausias rūmininkas. Jų dide- 
nybės atsistojo ir Koloną pasitiko stovėdami. 

Kolonas žengė dar sparčiau, kone lėkte nulėkė ant 
paaukštinimo, priklaupė ant kelio, norėdamas pabučiuoti 
atkištas karalių rankas, geranoriškai šypsantis jų dideny- 
bėms. 

— Bučiuoju jūsų didenybių kojas. 

Karalienė žvilgtelėjo į Fonseką, stovintį prie pakylos. 

— Don Chuanai, — netikėtai tarė karalienė. — Būki- 
te malonus, atneškite kėdę don Kristupui. 

Geltonas Fonsekos veidas dar labiau pageltonavo, iš- 
sprogusios akys pikčiau sužibo. Maža to, kad tas svetimša- 
lis avantiūristas sėdės jų didenybių akivaizdoje, dar jį, kil- 
mingą Kastilijos bajorą, verčia kaip kokį tarną atnešti kė- 
dę! Tačiau don Chuanui neliko nieko kito, tik nuryti geižulį 
ir įvykdyti įsakymą. 

— Prašom sėstis, don Kristupai, — nusišypsojo kara- 
lienė ir pati atsisėdo į savo sostą. 

Dabar virptelėjo net Kolonas. 

— Pernelyg didelę man rodote garbę, jūsų dideny- 
be, — atsisakė pasiūlymo. 

Bet karalienės užmačiai pritarė ir karalius Ferdi- 
nandas. 

— Tai pernelyg didelė garbė visiems, išskyrus didžiū- 
nus, — tokios meilios šypsenos jo veide Kolonas dar nebuvo 
matęs. — Sėskis, mano vicekaraliau. 

Ir Kolonas virpančia širdimi atsisėdo, nes suprato, 
kad Ispanijos valdovams jis jau nebe valdinys, bet lygus su 
jais. Jo žvilgsnis perbėgo pusračiu sustojusių grandų, pre- 
latų, karo vadų veidais ir akimirką stabtelėjo ties markize 
Mojja, kuri nežymiai jam mirktelėjo. 

— Mes čia susirinkome, don Kristupai, — nusišypso- 
jo karalienė, — norėdami išgirsti pasakojimą apie jūsų di- 
džiąją kelionę. 

Kolonas tučtuoj ėmė pasakoti ką jau buvo apmąstęs. 


363 


— Dievo mielaširdingumu, kurio rankose aš esu ne 
kas kitas, o tik instrumentas, Jo valios vykdytojas, ką vi- 
suomet sakiau, nors manimi ir netikėjo, jūsų didenybių 
džiaugsmui, dedu prie jūsų sosto imperiją, kurios turtus ne- 
įmanoma išmatuoti. 

Po to, dar kartą pabrėžęs savo vaidmenį atrandant 
Indiją, jis ėmė kuo smulkiausiai pasakoti. 

Tai, ką išgirdo, apstulbino net lakiausios vaizduotės 
žmones, o Kolonas stengėsi nepraleisti net menkiausios 
smulkmenos. Pakartojo žodžius, rašytus laiške jų dideny- 
bėms — savo ilgiu Kubos pakrantė lygi Anglijai ir Škotijai 
kartu paimtoms, o Espanjola plotu nenusileidžianti Ispani- 
jai, jau nekalbant apie mažesnes salas, kaip antai San Sal- 
vadorą, atrastą pirma visų. Nepamiršo priminti apie nuo- 
stabiai švelnų salų klimatą, nepaprastą dirvos derlingumą, 
vaisių įvairovę ir gausą, vešlią augmeniją, bekraščius miš- 
kus su milžiniškais medžiais, medvilnę, prieskonius ir, Ži- 
noma, čiabuvius, dėl šavo nekaltybės net nežinančius, kas 
tai yra drabužis, paklusnius ir darbščius, trokštančius pri- 
imti krikščionių tikėjimą. O baigdamas pridūrė, kokios at- 
rastosios salos turtingos auksu, perlų, brangakmenių. Auk- 
są, teigė Kolonas, ten galima kasti kaip molį Ispanijoje. Rei- 
kia įrengti kasyklas, o darbo jėgos būsią pakankamai, nes 
naujieji jų.didenybių valdiniai su džiaugsmu dirbsią kara- 
lystės šlovei. Ir dar Kolonas priminė susirinkusiems, kad 
nedera pamiršti, jog jis pabuvojo tik Naujosios Imperijos 
pakraščiuose, o kitus atradimus sutrukdžiusi „Santa Ma- 
ria“ žūtis. Po to jam nieko kito nelikę, tik grįžti namo ir 
pranešti apie atradimus. Daugybė salų, kaip byloja ir čia- 
buviai, dar laukią savo atradėjo bei įsisavinimo, o už salų 
glūdįs visas žemynas. 

Apie tai, kad Espanjola, jo įsitikinimu, ir yra Marko 
Polo Sipanga, Kolonas buvo linkęs nutylėti. Šiokios tokios 

abejonės vis dėlto dar kirbėjo, ir jis nenorėjo daryti viena- 
reikšmių išvadų. 

Pasakojimą ne kartą pertraukė aikčiojimai ir susiža- 
vėjimo šūksniai, Naujasis Pasaulis jau žvilgėjo prieš susi- 
rinkusiuosius vaivorykštės spalvomis, o Kolonas paprašė jų 
didenybių leisti parodyti vieną kitą pavyzdėlį to, ko už van- 
denyno yra gausybė. 

Ir tai, ką jų didenybėms leidus Kolonas pademonstra- 
vo, sukrėtė labiau už žodžius, nors atrodė, kad pasakojimas 
jau visus sužavėjo iki sielos gelmių. 

Į salę įėjo šeši indėnai, trys vyrai ir trys moterys. 
Kolonas paaiškino, kad gerbdamas jų didenybių ir rūminin- 
kų jausmus, nedrįsęs parodyti čiabuvius tokius, kokie jie 
yra savo kraštuose, todėl paprašęs prisidengti kūnus bent 
drabužių skiautėmis. Tačiau ir taip visi žiūrėjo į juos iš- 
sproginę akis. 

Šiurkščius juodus vyrų plaukus puošė raudonos ir ža- 
lios papūgų plunksnos. Juodi ratilai apie akis ir dryžiai ant 
skruostų suteikė jiems nuožmią išvaizdą. Dar didesnę nuo- 
stabą kėlė moterys, lieknos, liaunos, ausinės spalvos. 

Neskubėdami, lengva šokuojančia eisena vyrai artėjo 
prie sosto. Pagaliau Kolonas kilstelėjo ranką ir juos su- 
stabdė. 

Indėnai išsyk atsiklaupė, nusilenkė kakta siekdami 
grindis. Moterys žemai pritūpė. 

Tada šeši indėnai pasitraukė į pakraštį ir į salę įėjo 
septintasis, klubus persirišęs tik raiščiu, visas išsidažęs, su 
plunksnelėmis juodoje plaukų sruogoje. Dešinėje rankoje jis 
laikė aukso plokštelę, o ant kairės sulenktos rankos tupėjo 
didelė žalia papūga. 

Indėnas priėjo prie karalienės, atsiklaupė, paglostė 
papūgos galvelę, kažką sušnibždėjo. Paukštis sumojavo 
sparnais ir garsiai aiškiai ištarė: 

— Viva el rei don Ferdinando i la reina donja Isabel. 

Išgirdusi paukštį kalbant žmogaus balsu, karalinė net 
atsilošė iš išgąsčio, o dvariškiai nustebę ėmė tarpusavyje 
šnibždėtis. 

Balti indėno dantys blykstelėjo, jis nusišypsojo ir at- 
sistojo. 

— Viva el Almirante! — sušuko papūga. — Viva don 
Kristupas! 

— Tegyvuoja! — atsiliepė karalius. — Išvysti tokį ste- 
buklą mes nesitikėjome, don Kristupai. 

— Tai tik pradžia, jūsų didenybe, — patikino Kolo- 
nas. — Aš jums atvežiau dar daugybę kitų įdomybių. 

Jis davė ženklą indėnui prisidėti prie šešeto, o į salę 
įžengė jūreiviai su dėžutėmis rankose. Iš jų Kolonas pasė- 
mė aukso smiltis, išėmė aukso grynuolius, grubius aukso 
papuošalus, akmenis su aukso gyslomis ir įteikė jų dideny- 
bėms. 

— Čia pavyzdžiai. Mažas trupinėlis to, ko ten yra. 
Jeigu mano triume būtų buvę pakankamai vietos, būčiau 
auksu užvertęs visą šitą salę. 

— Prisiekiu Dievu, mes pasirūpinsime, kad kitą kar- 
tą vietos būtų sočiai! — karalius Ferdinandas sužavėtas žiū- 
rėjo į blausiai šviečiantį aukso grynuolį. 

Karalienės balsas drebėjo iš susijaudinimo: 

— O, kokią galybę jūs duodate į mūsų rankas, don 
Kristupai. 

— O aš, jūsų didenybe, laikau save laimingiausiu iš 
visų mirtingųjų. 

„Tai iš tikrųjų tiesa“, — pagalvojo dvariškiai. Daugu- 
ma jų nejuto nė mažiausio džiaugsmo. Nes pavydėjo tam 
svetimšaliui išsišokėliui, užkariavusiam jų didenybių sim- 
patijas ir pelniusiam jų pagarbą, kokios jie, nors ir kilmingi 
gimę, negalėjo nė sapnuoti. Ir ne vieno grando veidas pajuo- 
do iš pykčio, Kolonui demonstruojant vis naujus stebuklus: 
kaukes, statulėles, išpjaustinėtas iš kieto kaip geležis me- 


366 


džio, medvilnės dėžutes, hamakus, strėles ir lankus, ryš- 
kiaspalvius paukščius. Rado tinkamą palyginimą — tikras 
gatvės prekiautojas, dėstąs savo prekes, norėdamas išvilioti 
atliekamą grašį iš puskvailės namų šeimininkės! O jų dide- 
nybės tik gyrė Koloną ir visaip reiškė savo dėkingumą. 

Į valias išgarbinę admirolą, atsiklaupę tiesiog ant pa- 
aukštinimo, ėmė dėkoti Viešpačiui Dievui, ir visi dvariškiai 
bemat pasekė jų pavyzdžiu. Su ašaromis akyse karalienė 
tarė maldos žodžius: 

— Nusižeminę dėkojame Tau, o Dieve, už mielašir- 
dingą dovaną mums ir meldžiame Tavęs išmokyti mus pa- 
sinaudoti ja, kad dar labiau pašlovintume Tavo vardą. 

Įkvėptas karalienės žodžių, matydamas, kokie jaus- 
mai jos širdyje, Talavera užgiedojo „Te Deum“*- Akimoju vi- 
si dvariškiai pritarė dėkingumo himnui, ir jo garsai, aidu 
atsimušdami nuo skliautuotų lubų, pripildė milžinišką salę. 


* „Tave, Dieve, šlovinam“ — katalikų himno pradžios žodžiai. 


Ass 
27 skyrius 
ZENITAS 


I: štai viskas baigėsi. 

Grandiozinis priėmimas pasiekė kulminaciją giedant 
„Te Deum“ — žmonės, žodžiais kreipdamiesi į Dievą, 
širdyje dėkojo Kolonui. 

Paskui Ispanijos valdovai pasikvietė Koloną draugiš- 
kam pokalbiui, užtikrino admirolą, kad jis kaip panorėjęs 
gali naudotis visais Kastilijos ir Aragono resursais. 

Pokalbyje dalyvavo princas Chuanas, o princą atlydė- 
jo Diegas, nepaleidęs tėvo rankos, kol šis kalbėjosi su jų 
didenybėmis. Koloną sveikino žymiausieji Ispanijos gran- 
dai, Mendosa — Ispanijos kardinolas, Ernandas de Talave- 
ra — Granados arkivyskupas (žinoma, jis nesimėtė kompli- 
mentais, tik pripažino apgailestaująs dėl to, kad nepasiti- 
kėjo Kolonu), admirolas don Matias Resendė, atsiprašinėjęs 
dėl pirmykščio skepticizmo. Ir daugelis daugelis kitų, kurie 
dar taip neseniai neištverdavo iš Kolono nepasišaipę. Su- 
prantama, prie jų nepriskirtinas Kabrera ir jo gražuolė žmo- 
na. Jie juk nuo pirmojo susitikimo Koloną besąlygiškai pa- 
laikė. 

Markizė, nuoširdžiai paspaudusi Kolono ranką, apdo- 
vanojo žvilgsniu, nuo kurio kažkada jis kone pametė galvą. 

— Įrodęs savo tiesą, jūs patvirtinote mūsų samprota- 
vimų teisingumą, Kristupai. Taigi ir mums priklauso dalis 
jūsų laimėtos pergalės. 

Kabrera mirktelėjo Kolonui: 

— Saugokitės jos. Dar ko gero, pareikalaus savo da- 
lies iš atrastosios Indijos. 

— Markizė tereikalauja tik to, kas jai teisėtai pri- 
klauso, — nusišypsojo Kolonas. — Argi ji neatrado atradėjo? 

— Jūs dosnus, — markizė dar stipriau suspaudė Ko- 
lono ranką. 

— Nepaprastai dosnus. O aš tedariau tik tai, ką ga- 
lėjau padaryti. 

= — O rezultatai akivaizdūs. 

Tačiau vėliau, likęs vien su Santancheliu, apie rezul- 
tatus jis kalbėjo kitaip. 

Koloną apgyvendino gobelenais ir persiškais kilimais 
išpuoštuose rūmuose, ir tą patį vakarą jis priėmė senąjį 
iždininką, sklidiną begalinės laimės. 

— Puikiai žinote, kaip aš jumis tikėjau, mano sū- 
nau, — nepavargdamas kartojo don Luisas. — Bet jūsų at- 
radimai viršijo visus lūkesčius. Tikriausiai nė pats šito ne- 
sitikėjote. 

Kolonas geraširdiškai nusikvatojo. Likęs akis į akį su 
Luisu, galėjo nusimesti savimi patenkinto išdiduolio kaukę 
ir būti atviras. 

— Nesitikėjau. Fortūna man buvo maloningesnė ne- 
gu nusipelniau ir, tarp mūsų kalbant, tenubaudžia mane 
Dievas, jeigu aš žinau, ką atradau. Šiaip ar taip, ne tą Si- 
pangą, kurį buvau pažymėjęs savo žemėlapyje 

— Tačiau jūs tai žinote, — don Luiso žvilgsnis buvo 
tėviškai meilus. — Žinote, kaip išlaikyti ant pečių didybės 
naštą ir po ja nesugniužtii. Tam reikia įgimto kilnia- 
dvasiškumo, — jis truputį apniuko. — Jūs susidursite su 
pavydu ir pagieža. Jums aršiai priešgyniaus. Bet aš tikiu — 
mokėsite duoti tinkamą atkirtį ir laimėsite. 

— Cha! Bet ar verta tai imti į širdį? Sunku nuspėti, 
ką man paruošė likimas, tačiau manęs nė kiek netrikdo kai 
kurių žmonių intrigos ir klasta. 

Don Luisui jo kalbos tonas nepatiko. Iždininkas va- 
landėlę liovėsi vaikščiojęs po kambarį ir atidžiai pažiūrėjo 

į Koloną. Šis sėdėjo alkūnėmis įsirėmęs į kelius, įsmeigęs 
žvilgsnį kažkur į tolį. 

— Kristupai, kas jus kankina? Apie ką mąstote? 

Kolonas atsiduso. Nusišypsojo: 

— Apie ką? Aš apsvaigau nuo meilikavimo. Labai jau 
ilgai negėriau to vyno, ir jis trenkė man į galvą, aptemdė 
akis. Tai, kas buvo menka, tapo didžiu, šlamštas sužvilgėjo 
auksu, bet vos tik migla išsisklaidė, mano žvilgsnis tapo 
aiškesnis. Štai dėl ko kankinuosi, don Luisai. 

Iždininko akys pasidarė apvalios lyg sagutės: 

— Baisiausias nedėkingumas! Esate jų didenybių pa- 
mylėtas, jūsų rankose pinigai, žmonės, laivai, pats galite 
pasirinkti draugus, jums šypsosi visos moterys, ir nepai- 
sant visko dar verkšlenate. Jeigu likote nepatenkintas šian- 
dienos iškilmėmis, paprasčiausiai esate besotis. 

— Kitoje situacijoje aš būčiau palaimos viršūnėje. Bet 
kas iš to žmogui, jeigu jis yra... vienišas. 
— Vienišas? Tokią akimirką? 

— Taip, vienišas. Įveikti vandenyno stichiją, veržian- 
tis atrasti naujų žemių, man padėjo įsitikinimas, kad per tą 
laiką, kol manęs čia nebus, jūsų paieška sėkmingai baigsis. 

— Kalbate apie Beatričę? — paklausė Santanchelis. 

Kolonas linktelėjo. 

— Laiškas, kurį iš jūsų gavau Sevilijoje, mano viltis 
pavertė niekais. Išdidumas ir tuščiagarbiškas pasitenkini- 
mas iki šiol man suteikė jėgų, įkvėpė, maldė skausmą, — 
Kolonas atsistojo. — Žinoma, gerai jų didenybes užburti pa- 
sakojimu apie matytus stebuklus, priblokšti iš už vandeny- 
no atvežtais trofėjais, žinoti, kad visas pasaulis žavisi mano 
atradimais. Šlovės spinduliai mane apakino, atitvėrė nuo 
realaus gyvenimo. Bet dabar, likęs vienas pats su savimi, 
aš regiu, kokie menki mano laimėjimai palyginus su tais, 
kokie galėjo būti, jeigu savo triumfo vaisius galėčiau padėti 
prie Beatričės kojų. O be jos mano šlovė — tik pelenų sauja. 

— Ar ji taip daug jums reiškia? — Santanchelio bal- 
sas buvo kupinas užuojautos. 

— Taip daug, — lyg aidas atkartojo Kolonas. 

Iždininkas priėjo prie jo ir uždėjo ranką ant peties: 

— Bet kodėl tokia baisi neviltis jus kankina? Paieška 
tęsiama. Beatričė kažkur Ispanijoje, ir anksčiau ar vėliau 
mes ją surasime. 

— Kažkur Ispanijoje? Kažin. Pasaulis didelis. Ji bu- 
vojo užsienyje. Gal ir vėl išvyko, tuo labiau, kad gimtinėje 
niekam nebuvo prieraiši.Dar nežinia, ar apskritai ji gyva? 
O jeigu gyva, tai kaip gyvena? Ar jūs suprantate, koks kan- 
kinantis šis klausimas įsimylėjėliui? Nežinia, kur ją, liku- 
sią be skatiko, pastūmėjo gyvenimas! O aš... aš ja nepasi- 
tikėjau... Kas mane patikins, kad ji nenumirė? O jeigu gy- 
va, tai jai nėra ko gėdintis. Dabar tikriausiai suprantate, 
ką reiškia visi mano atradimai lyginant su tokiu baisiu pra- 
radimu? 

— Nenusiminkite, mano sūnau! Nenusiminkite! — 
Santanchelis bandė jį paguosti. — Jūs kankinate save įsi- 
vaizduojamomis baisybėmis, neturėdamas nė menkiausio 
įrodymo. Tikėkite, ir Beatričė atsiras! 

Ištvermės Kolonui pakako, ir jis stengėsi niekam ne- 
parodyti širdies skausmo,nors Santanchelis jautė, kad ši- 
taip susiklostęs gyvenimas neleidžia Kristupui mėgautis 
triumfu. 

Ilgą laiką Kolonas kasdien dalyvaudavo iškilminguo- 
se priėmimuose ir bendraudavo su sūnumi. Sūnaus meilė 
šiek tiek apmalšino širdies skausmą. 

Daug laiko jis praleido ir su Ispanijos valdovais. Ga- 
vo šeimos herbą, kuriame puikavosi Aragono liūtas ir Kas- 
tilijos pilis, ir tai sukėlė kilmingųjų grandų pavydą. 

Dažnai jodinėjo Barselonos gatvėmis kartu su kara- 
liumi Ferdinandu. Juos garsiausiai sveikindavo susižavėję 
miestelėnai. Didysis Mendosa, Ispanijos kardinolas, kurį ne 

veltui vadino „trečiuoju karaliumi“, Kolono garbei surengė 
banketą, kuriame savo valia ir ne savo noru dalyvavo gar- 
siausi iš gersiausių. Markizė Moija sėdėjo Kolono dešinėje 
ir rūpestingai jį globojo, duodama peno piktiems liežuviams. 
O Kolonas pasirodė esąs galantiškas kavalierius. Jo santy- 
kiai su markize liko tokie, kokie buvo, tačiau jos didžiulių 
akių žvilgsnis jau nebeprivertė smarkiau daužytis širdį, o 
balti krūtų pusapskritimiai gilioje suknelės iškirptėje neuž- 
degė kraujo. Kolonui egzistavo tik viena moteris. 

Daug laiko dabar jis skyrė pasiruošimui naujai eks- 
pedicijai. Į Naująjį Pasaulį ketino plaukti ne dvi ar trys 
karavelės, o galinga eskadra iš dvidešimties ar daugiau lai- 
vų. Daugiau kaip tūkstantis žmonių troško įsisavinti jau 
Ispanijai priklausančias salas ir atrasti naujų žemių. 

Ir štai atėjo diena, kai, dalyvaujant Santancheliui, 
ėmė aptarti ekspedicijos finansinius reikalus. Tačiau di- 
džiausiam Ispanijos valdovų nepasitenkinimui viską teko 
atidėti: įvykiai Fuerose reikalavo skubaus Aragono kara- 
liaus įsikišimo. 

— Leiskite man pačiai užbaigti visus reikalus, — pa- 
sisiūlė karalienė, kuri norėjo tuoj pat padėti paskutinį taš- 
ką. 

— Senjora, — meldė Ferdinandas, — atidėkime šį po- 
kalbį. Priimant sprendimą, man atrodo, aš būsiu reikalin- 
gas. 

Ir karalienė nesiginčijo: 

— Jeigu jūsų didenybė taip nori... Vadinasi, spręsime 
rytoj vidudienį, don Kristupai. O po to liksite su mumis 
pietauti. 


38 skyrius 
SATISFAKCIJA 


T? pačią dieną, Kolonui grįžus į savo kambarius, pažas 
pranešė, kad kažkoks Pablas de Arana maloningai pra- 
šąs jį priimti. | 

Reikia pasakyti, kad Kolonas, labai aukštai pakilęs 
dvariškių hierarchijos laiptais, liko prieinamas visiems, kas 
tik norėjo su juo susitikti. Skirtingai nei daugelis įžymybių, 
neužsisklendė nuo pasaulio. Pablo de Aranos vardas jam 
nieko nepriminė, bet paliepė atvesti nepažįstamąjį. 

Išvydo dar jauną, vidutinio ūgio, liesą, gan nerūpes- 
tingai apsirengusį vyrą. Blyškiame, barzda apžėlusiame vei- 
de žvilgėjo juodos akys. 

— Arjūs esate don Kristupas Kolonas? — pasidomėjo 
nepažįstamasis. 

— Jūsų paslaugoms, — admirolas linktelėjo ir atsisė- 
do, ženklu parodydamas nepažįstamajam irgi prisėsti. 

— Ko pageidaujate? 

Nepažįstamasis į kėdę net nepažvelgė. 

— Satisfakcijos. 

Kolono antakiai iš nuostabos pašoko į viršų. Dingte- 
lėjo — ar tik ne beprotis teikėsi jį aplankyti. 

— Satisfakcijos? — perklausė. — Už ką? 

— Už visa pikta, ką padarėte mano seseriai. 

Čia jau Kolonas nebeištvėrė. Nusijuokė ir atsistojo: 

— Tikriausiai per klaidą mane palaikėte kažkuo ki- 
tu. Aš neturiu garbės pažinti jūsų sesers. 

— Taip kalba visi gundytojai, — Pablas buvo atkak- 
lus. — Su manimi šis žaidimas nepavyks. 

— Nepavyks? O ko norite? 

— Kompensacijos. Štai ko iš jūsų reikalauju. 

Kolonui jau ėmė įkyrėti neprašytasis svečias. 

— Mano mielasis, durys už jūsų nugaros. Pasinaudo- 
kite jomis pats, kol nepašaukiau tarno, kad išvarytų lazda. 

Nepažįstamasis susiraukė: 

— Vargu, ar verta taip neprotingai elgtis? Dabar juk 
esate įžymybė, ar ne, don Kristupai? Admirolas, vicekara- 
lius ir dar Dievas žino kas. Bet kad ir koks būtumėte didis, 
tai negelbės. Jei mane išvarysite, visas pasaulis sužinos 
apie jūsų padarytą piktadarybę. Vargu, ar tokia mielašir- 
dinga bus karalienė, kai... 

— Gana! — sudraudė Kolonas. — Lauk iš čia! Neban- 
dykite mano kantrybės. 

— Ką gi, jei taip norite... Aš tikėjausi apginsiąs jūsų 
vardą nuo gėdos, tikėjausi, kad paklausysite proto balso. 
Gerai, gerai, aš išeinu, — skubiai pridūrė, regėdamas, kaip 
kraujas mušė Kolonui į veidą. — Bet nenustebkite išgirdęs, 
kad aš vienam kitam papasakojau istoriją, ką padarėte 
vargšei Beatričei Enrikes. 

— Kam? — suriko Kolonas. 

Pablas jau buvo prie durų, bet ūmai suprato — dabar 
Kolonas jau nepuls jo kumščiuoti. Ir Pablo lūpose sušvito 
šypsena. 

— Juk sakiau — Beatričei Enrikes. Tikriausiai iš kar- 
to nesupratote, apie ką kalbu. Ji mano sesuo. 

Kolonas išblyško, ėmė dažniau alsuoti. 

— Kur Beatričė? — pats šito nejausdamas, jis atsidū- 
rë besiginančiojo vietoje. 

O Pablas mitriai perprato pasikeitusią situaciją ir pa- 
purtė galvą: 

— Šito aš nesakysiu. 

— Kodėl? Kaip kitaip galėčiau atlyginti jai padarytą 
skriaudą? — admirolo balse jau girdėjosi maldavimas. — 

Taip aš suprantu — buvau neteisus. Suprantu! Ir dėl to 
daug kentėjau, nors ir nepelnytai. Bet dabar, ačiū Mergelei 
Marijai, jūs atėjote pas mane, ir viskam padarysime galą. 
Tai kur ji? Sakykite! 

Pablas tylėdamas žvelgė į Koloną. Jis tikėjosi visai 
kitokios įvykių eigos. Kažkur suklydo. Neliko nieko kito, 
tik tempti laiką ir susigaudyti, kas ir kaip. 

— Kodėl turėčiau jums pasakyti, kur jinai? 

— Kodėl? Suprantama, kad nieko nelaukdamas galė- 
čiau pas ją nuvykti. 

— O iš kur ištraukėte, kad jinai panorėtų su jumis 
pasimatyti? 

Kolonas dar labiau išblyško. 

— Nejaugi manote, kad ji man neatleistų? 

— Argi jus tai stebina? 

Kolonas neatsakė. Stovėjo sustingęs ir kažką mąstė. 
Pavaikščiojo po kambarį, atidžiai Pablo akių sekamas. Pa- 
galiau sustojo priešais jį. Atlošė galvą. Jo veidas degė iš 
susijaudinimo, bet balsas tebebuvo ramus: 

— Aš turiu rizikuoti. Turiu pas ją nuvykti. Pamatyti 
ją ir pasiaiškinti. Galų gale, kalbu juk apie jos laimę, lygiai 
kaip ir apie savąją. Kur ji? Sakykite! 

— Negaliu laužyti duoto žodžio, — be mažiausios są- 
žinės graužaties melavo Pablas. 

— Beatričė už tai atleis. Sakykite. Neverskite manęs 
kankintis, — jo balsas drebėjo iš jaudulio. 

Pablas truputį sutriko, nes Kolonas vienu ypu panei- 
gė visus jo argumentus, kuriuos Pablas manė esančius la- 
bai svarius. Jis nesuprato, kaip Kolonas sužinojo Beatričę 
esant neišdavike. Kodėl Beatričė elgėsi taip, lyg būtų smo- 
gusi Kolonui nepagydomą smūgį? Kodėl ji mano, kad Kolo- 
nas jai niekada už tai nedovanos? Nebeišmanydamas kaip 
elgtis, Pablas tegalvojo tik kaip nors išsisukti nuo tiesaus 
atsakymo ir žiūrėti, kas iš to bus. 


375 


— Jūs, regis, blogai pažįstate Beatričę, jeigu manote, 
kad ji man atleistų. ' 

O Kolonas tiesiog grežė Pablą žvilgsniu. Dabar jo 
akys visai kitaip žvilgėjo, ir tai Pablą suneramino. 

— O ko čia atėjote? Kalbėjote apie satisfakciją, nuos- 
tolių padengimą, ar ne? Kokį atlyginimą turėjote omenyje? 

Neatlaikęs pilkų šaltų akių žvilgsnio, Pablas ėmė 
mindžikuoti ir neskubėjo atsakyti. 

— O kaip paprastai atsilyginama apgautai ir pames- 
tai moteriai? 

— Nežinau. Niekada su tuo nesusidūriau. 

Pablas suraukė kaktą. Jam nesisekė būti viršesniu. 
Gūžtelėjo pečiais: 

— Man atrodo, viskas labai paprasta. Jeigu ji neturi 
lėšų pragyvenimui... — Pablas nebaigė sakinio ir nuleido 
akis. 

— A! Pinigų! Štai ko jūs atėjote! 

— Kaip tik jų. 

— Suprantu, suprantu, — nuo jo balso tono Pablo nu- 
gara perbėgo šiurpas. — Ir drįstate teigti, kad jus atsiuntu- 
si Beatričė? 

Kolonas staiga kilstelėjo ranką ir užsimojo. Norėda- 
mas išvengti smūgio, Pablas šastelėjo atatupstas ir atsakė: 

— Žinoma, ne. 

— Aha! 

— Beatričė verčiau numirtų negu paimtų nors vieną 
jūsų maravedį, — skubėdamas pridūrė Pablas. — Bet tai 
nereiškia, kad neprivalote ja pasirūpinti, — ūmai jam pasi- 
dingojo, kad rado teisingą kelią. — Aš — jos brolis ir turiu 
dėti visas jėgas, kad jai nieko netrūktų. 

— Teisingai kalbate. Ir galite manęs neįtikinėti. Vi- 
sas mano turtas priklauso jai. Bet tai Beatričė išgirs iš ma- 
no lūpų. Taigi sakykite, kur ją rasti. 

— Nė už ką! Beatričė nenori jūsų matyti ir nepaims 
iš jūsų nė sudilusio skatiko. 

— Vadinasi, malonę ji gaus iš jūsų? Aišku. Bet ar 
galima jumis pasitikėti? 

— Neturite kitos išeities. 

— Dar galiu jums parodyti duris. 

— Norite, kad pašlovinčiau didįjį don Kristupą Kolo- 
ną? Kad paduočiau karalienei peticiją su prašymu nubausti 
mano sesers suvedžiotoją? Ar šito norite? 

Ir štai tada, kai Pablas jau beveik patikėjo, jog laimi- 
kį turi savo kišenėje, Kolonas garsiai nusijuokė: 

— Apgailėtinas padare! Atrodo, aš pradedu prisimin- 
ti, kas tu toks. Ar tik ne dėl to, kad tave išgelbėtų iš Vene- 
cijos galeros, Beatričė ryžosi išdavystei, kuri mus išskyrė? 

O, kaip Pablui nepatiko tas klausimas! Ką dar apie 
jį galėjo žinoti admirolas? Jis prakeikė Beatričės plepumą. 

— Na ir kas? — Pablas jau nieko nebepaisė. — Ji 
pakluso seseriškam instinktui. 

— Arba pasidavė broliuko įkalbinėjama. Bet tu, ma- 
tau, pabėgai iš galeros ir vėl nori imtis įprasto darbo. 

— Iš venecijiečių galeros, — teisinosi Pablas. — O Is- 
panijoje Venecijos įstatymai negalioja. Ir gana apie mane. 
Ką jūs ketinate padaryti mano sesers labui? 

-= — Viską, ką tik reikės, kai tik pasakysi, kur ją rasti. 

— Mes sukame aplinkui. Daugiau nieko iš manęs ne- 
išgirsite. | 

— Drauguži, elgiesi nebroliškai. Juk sakei, kad rūpi- 
niesi seserimi. Aš galiu ją padaryti laiminga ir pats rasti 
laimę. Nagi! Kur ji? 

— Verčiate mane kartoti vieną ir tą patį. Nieko dau- 
giau nepasakysiu. 

— Net jeigu užmokėsiu? 

Pablas netikėjo savo ausimis. Vis dėlto įvarė admiro- 
lą į kampą! Didysis Kolonas visiškoje jo valioje! Pablas pa- 
pešiojo barzdelę, tyčia delsdamas atsakyti. 

— Jūs mane gundote. Bet... Gerai, jeigu taip pagei- 

daujate. Tūkstantis aukso florinų jums gryni niekai. Ir bū- 
kite garantuotas — Beatričę rasite ten, kur aš ją palikau. 
Ji vienuolyne. Tegu čia pat mirštu, jei meluoju! Tūkstantis 
aukso florinų, ir aš pasakysiu, kur galite ją rasti. 

— Kuklūs tavo norai. Aš ketinau duoti kur kas dau- 
giau. 

— Iš tikrųjų? — Pablo akys sužvilgo lyg alkano žvė- 
ries. Jis nusilenkė: — Aš visiškai pasikliauju jumis. 

— Protingai nusprendei. Nes kaina, kurią ketinau 
duoti už tai, kad pasakytum man jos buvimo vietą, — tavo 
gyvybė. 

— Mano gyvybė? 

Kolonas nusikvatojo. Staiga jo veidas tapo rūstus. 

— Matai, apie tave aš šį bei tą žinau. Žinau, kodėl 
išvažiavai iš Ispanijos, pasiėmęs ir seserį, ir kad gyvenai iš 
jos uždarbio. Žinau, kad pasprukai iš Kordobos, nes ten nu- 
žudei žmogų. Jo vardą tikriausiai atsimena mano geras bi- 
čiulis don Ksaveras Pastoras, Kordobos korechidoras. Su- 
prantama, jis padėkos man, jeigu nusiųsiu tave pas jį, 0 
kaip tik tai aš ir padarysiu, jeigu nepasakysi, kur rasti Be- 
atričę. Taigi pasirink pats, mano begėdi bičiuli. 

Buvusio Aranos pasitikėjimo neliko nė pėdsako. Jo 
akys iššoko iš orbitų. Lūpos virpėjo. Dar ilgai negalėjo iš- 
tarti nė žodžio, o paskui ėmė baisiausiai keiktis. Įniršis ir 
baimė susiliejo į viena. Ne tiek jis niršo ant Kolono, kiek 
ant Beatričės, kuri jį išdavė. 

— Gana! — Kolonui pabodo klausytis Pablo sapalio- 
jimų. — Mes ir taip per ilgai gaištame. Pasirink! 
| — Prakeikimas! Tegu aš mirštu, bet tai neteisinga. 
Jūs nepaliekate man jokio pasirinkimo. 

— Atvirkščiai. Aš duodu tai, ko nieku gyvu nenusi- 
pelnei. Korechidoras turi priemonių atrišti žmonių liežu- 
vius, net pačių drąsiausių užsispyrėlių. O tu, atrodo, jei kuo 
ir skiriesi nuo kitų, tai tik ne drąsa. Todėl atsakyk į mano 

klausimą. O kad nemanytum, jog su manimi galima pradėti 
žaisti naują žaidimą, noriu štai ką pasakyti: iki to laiko, kol 
sugrįšiu, pasėdėsi už grotų. Ir aš atiduosiu tave į korechi- 
doro rankas, jeigu dabar man pameluosi. Turėk omenyje — 
aš Įspėjau. 

— O kokia garantija, kad manęs neapgausite, jeigu 
pasakysiu, kur yra Beatričė? 

— Jokių garantijų negausi. Teks patikėti mano žo- 
džiu. Bet aš negaiščiau tiek laiko, jeigu nesirengčiau paleis- 
ti į laisvę, kai tik surasiu Beatričę. Juk tuoj pat galėčiau 
išsiųsti tave į Kordobą, ir kankinimo suole viską noriai pa- 
pasakotum. 

Dabar Pablas jau galutinai suprato pralaimėjęs. 

— Beatričė Santa Paulos vienuolyne, Sevilijoje. 

Kolono akys sužibo: 

— Ar tai tiesa? 

— Prisiekiu savo siela! 

— Abejoju, ar ją turi. Bet tiek to. Manau, neišdrįs- 
tum man meluoti. Kai sugrįšiu, gausi penkiasdešimt florinų 
ir dingsi iš Ispanijos. Jeigu šito nepadarysi ir dar kartą 
pabandysi pasimatyti su seserimi, surengsiu tau draugišką 
susitikimą su Kordobos korechidoru. 

Jis suplojo delnais. 

— Šitą žmogų laikykite griežtame arešte, — įsakė įė- 
jusiam pažui. — Galite eiti, senjore Arana. Ir paskutinis 
mano perspėjimas: jokių fokusų. 

Nuleista galva Pablas išsekė paskui pažą, keikdamas 
savo nelemtą likimą. 

O Kolonas, nieko nelaukdamas, nuėjo pas Santan- 
chelį. 

— Džiugios naujienos, don Luisai. 

Iždininkas, kažką rašęs prie stalo, padėjo plunksną, 
kilstelėjo galvą ir be galo nustebo: Kolonas atrodė pajaunė- 
jęs dešimčia metų. 


379 


— Tepadeda man Dievas! Kas atsitiko? Žvelgiant į 
jus, galima pamanyti, kad padarėte dar vieną atradimą. 

— Padariau. Patį svarbiausią, — Kolonas džiugiai nu- 
sijuokė. — Aš radau Beatričę. Ji Sevilijoje. 

Don Luisas atsistojo — Kolono žodžiai nuoširdžiai jį 
nudžiugino. 

— Ačiū Dievui! 

— Nieko nelaukdamas, keliauju į Seviliją. 

— Nieko nelaukdamas? — Santanchelio džiaugsmas 
pamažėjo. — Bet tikriausiai ne šiandien? 

— Vėliausiai po valandos! 

— Tai neįmanoma! — užprotestavo Santanchelis. Šį 
vakarą pietaujate su Arkoso hercogu. Jis juk rengia kvies- 
tinę vakarienę jūsų garbei. 

— Atsiprašykite už mane. 

Santanchelis sunerimo: 

— Šito hercogas niekada jums neatleistų. 

— Aš niekada neatleisčiau sau, jeigu pasilikčiau su 
juo vakarieniauti. 

— Bet... — čia jau iždininkas visai įdūko. — Velniai 
jus rautų, argi pamiršote, kad jų didenybės pakvietė jus 
rytoj pietų? | 

— Jų didenybės kuo puikiausiai papietaus be manęs. 
Palinkėkite joms gero apetito ir paaiškinkite, kad dėl neati- 
dėliotinų reikalų turėjau išvykti į Seviliją. 

— Ar jūs beprotis? 

— Galimas daiktas, — nusijuokė Kolonas. 

— Negalite išvykti! Karalių valia... 

— Dabar aš vykdau dangaus valią. 

Santanchelis pasibaisėjo: 

— Kaip galite šitaip kalbėti? Atsikvošėkite! Jų dide- 
nybės nekantrauja aptarti naująją ekspediciją. 

— O aš nekantravau išvykti į pirmąją. Bet teko lauk- 

ti. Dabar jų didenybės ir aš pasikeitėme vietomis. Štai ir 
viskas. 

— Kristupai, mano drauge! — iždininkas grąžė ran- 
kas. — Tai juk tikra beprotybė! Paklausykite manęs, mana- 
sai beproti! Šitaip elgdamasis, jūs įsigysite naujų priešų, o 
jų ir taip gana. Ar įsivaizduojate, kokios pasklis kalbos, kiek 
ant jūsų išpils purvo? Ir jų didenybės gali paklausyti jūsų 
nedraugų, nes įsižeis, sužinojusios, kad jūs išvykote prieš 
jų norą. Karaliai labai pavydūs. Ypač kai kalbama apie jų 
teises ir elgesį su pavaldiniais. Pagalvokite, į kokį pavojų 
save statote. 

Bet Kolonas nė klausyti nenorėjo: 

— Aš tegaliu galvoti tik apie Beatričę. Ir apie nieką 
daugiau. Įsimylėjėlis nugalėjo atradėją. Nors suprantu, kad 
didis atradėjas negali rizikuoti, sukeldamas jų didenybių 
nepasitenkinimą ir piktą dvariškių pavydą, — jis apglėbė 
susijaudinusį iždininką. — Padėkite man — kaip draugas, 
pats artimiausias žmogus. Pašnibždėkite į ausį karalienei 
tikrąją mano išvykimo priežastį. Ji moteris, ir geros šir- 
dies — supras. 

— O karalius? — liūdnai paklausė don Luisas. — Ką 
jam pasakyti? 

— Įtikinkite, kad šitaip netikėtai išvykęs, aš jam su- 
taupysiu daug pinigų, — Kolonas nusijuokė. — Ir jis man 
atleis visas nuodėmes. 

— Negalima juk visko paversti juokais! — sušuko 
Santanchelis 

— O ką dar galiu daryti? — Kolonas nutvėrė iždinin- 
ko ranką ir ją suspaudė. — Tesaugo jus Dievas, don Lui- 
sai, — ir lyg viesulas išlėkė pro duris. 

Kristupas Kolumbas (lot. Columbus, it Colombo, isp. Colon) gimė 
1451m. Genujoje, mirė 1506 m. gegužės 20 d. Valjadolide. Surengė 
keturias keliones per Atlantą. 1476—84 m. gyveno Portugalijoje. Rem- 
damasis antikinėmis žiniomis apie Žemės rutulio pavidalą ir netiks- 
liais XV a. mokslo apskaičiavimais, manė, jog plaukiant į Vakarus 
nuo Pirėnų pusiasalio, galima rasti Indiją, ir sudarė kelionės projek- 
tą. Kai Portugalijos karalius jo projekto neparėmė, Kolumbas persi- 
kėlė į Kastiliją ir išsirūpino Ispanijos karaliaus leidimą vadovauti 
savo sumanytai kelionei. Per pirmąją kelionę (1492—93; 3 laivais — 
„Santa Maria“, „Pinta“ ir „Nina“; dalyvavo apie 120 žmonių) perplau- 
kė Atlantą ir 1492 m. spalio 12 d. (oficiali Amerikos atradimo data) 
atrado Bahamų salyno San Salvadoro salą, po to Kubą ir Haitį. Ant- 
rai kelionei (1493—96) vadovavo jau būdamas admirolas ir atrastų 
žemių vicekaralius; plaukė 17 laivų, apie 1500 žmonių. Atrado Domi- 
niką, Antigvą, Virginijos (dab. Virdžinijos) salas, Puerto Riką, Jamai- 
ką ir apie 20 kitų salų (M. Antiluose). Patekęs į karaliaus nemalonę, 
Kolumbas prarado savo privilegijas ir III kelionės metu jau nebebuvo 
vicekaraliumi. Per III kelionę (1498—1500; 6 laivai, apie 300 žmonių) 
atrado Trinidado salą ir įplaukė į Orinoko žiotis (P. Amerika). Per IV 
kelionę (1502—04; 4 laivai, apie 150 žmonių) apiplaukė Jukatano 
pusiasalį ir Centrinės Amerikos šiaurės rytų krantus iki Urabos įlan- 
kos. Iki mirties manė pasiekęs Rytų Azijos krantus. Po Kolumbo at- 
radimų prasidėjo intensyvi atrastų žemių kolonizacija, vietinių gy- 
ventojų naikinimas. Kolumbo atradimai turėjo didelę pasaulinę isto- 
rinę reikšmę. 

